
PLIMBAREA DE DIMINEAŢĂ 
A DOMNIŞOAREI VU 


— Vin turcii, Măria Ta! 

Picioruşele goale ale copiilor lipăiră pe pardoseala 
ceruită, în timp ce se alergau unul pe altul, jucându-se 
de-a războiul. O jucărie mecanică, acoperită cu blană 
lățoasă de oaie, le ținea isonul. Vocea metalică, ascuţită, 
care imita lătratul, se auzea de la parter. 

Catrina îşi propti mâinile în şoldurile masive şi se 
încruntă la ei: 

— Azis doamna să vă îmbrăcaţi şi să mergeţi la masă. 

Noul inamic fiind mai mare şi mai impunător decât 
duşmanul invizibil pe care îl înfruntau tovarăşii săi de 
joacă, cățelul îşi fixă atenţia asupra acestuia. Se apropie 
tiptil de femeie, ca să-i miroasă poalele fustei, apoi, rapid, 
o înşfăcă de tiv cu botul lipsit de dinți. 

— Marş de-aici! se răsti Catrina. Cu o scuturare ener- 
gică a fustei reuşi să-l catapulteze până în pragul uşii. 

Chicotind, băieţii o luară la fugă agitând iataganele 
de lemn, iar țipetele lor vesele umplură coridorul. Căţelul 
se luă după ei, lătratul său parcă cerându-le să îl aştepte. 

Un oftat umflă pieptul Catrinei. Ţara era în primej- 
die, dar copiilor tot la joacă le stătea gândul. Măcar 


8 / IOANA VIŞAN 


jucăriile astea nu muşcau. Scoase o cârpă din buzunarul 
şorțului şi, din obişnuinţă, şterse o poliţă pe care nu se 
vedea nici urmă de praf. Doamna era foarte pretențioasă 
şi găsea praf şi unde nu era, însă arcmatonii îşi făcuseră 
bine treaba. 

Se răsuci cu greutate pe călcâie, dând să se întoarcă la 
treburile ei — şi erau multe lucruri de supravegheat într-o 
gospodărie atât de mare — când podeaua se zgudui, fă- 
când-o să-şi agite speriată braţele în aer. Tablourile dan- 
sară pe pereţii strălucind de curăţenie în soarele dimineții 
şi o vază se dezechilibră, răsturnându-se pe măsuţa de 
lângă geam. O pată umedă se răspândi pe faţa de masă 
brodată, ieşind de sub flori. 

— Fir-ai să fii tu, Ştefan Doamne, bombăni Catrina, 
că numai de lucru mi-ai făcut. 


ro 


Domnişoara Vu se agăţă cu mâinile de pervaz şi aş- 
teptă ca ferestrele să înceteze să se mai zbată. De fiecare 
dată când clădirea se mişca, amenințau să sară din bala- 
male, în ciuda opritorilor speciale recent instalate. Vecinii 
de peste drum fuseseră mai puţin prevăzători şi un geam 
chiar se spărsese. O armată de arcmatoni de un galben 
palid se agitau preocupaţi să strângă toate cioburile din 
iarbă. 

Se făcuseră încercări toată săptămâna, iar primarul 
promisese că astăzi aveau să atingă în sfârşit înălțimea 
maximă. Ea se cam îndoia. Platformele nu mai fuseseră 
folosite de ani de zile şi nici cu lucrările de întreţinere nu 
se omorâseră. Şi totuşi, cândva funcționaseră. 

— Grand-maman! 

Deschiderea uşilor în forță avu drept rezultat izbirea 
lor de perete şi unu strat fin de var se cernu podea. Nimic 
nu putea sta în calea tinerei care dădu buzna în salon, nici 
măcar arcmatonul îmbrăcat într-o uniformă verde, lu- 
cioasă, venit să-i anunţe vizita. Sărmanul robot se bălă- 
băni pe picioare, când aceasta trecu asemenea unei fur- 
tuni pe lângă el, şi abia reuşi să-şi păstreze echilibrul. 
Dacă fața imobilă ar fi putut exprima sentimente, proba- 
bil că i-ar fi aruncat o privire plină de reproş musafirei, 
dar aşa doar se uită la ea, deschise gura, o închise la loc şi 
renunţă să mai spună ceva, dând cu lehamite din mână. 

Domnişoara Vu se întoarse la timp de la fereastră 
pentru a răspunde la îmbrăţişarea fetei. Ce era cu toți co- 
piii din familia Gheorghiu de în loc să meargă normal, ca 
toţi oamenii, preferau mai întotdeauna să alerge? Domni- 
şoara Vu îşi pusese întrebarea aceasta de nenumărate ori. 

— Ralucuţa, cât mă bucur să te văd! 

Domnişoara Vu o sărută delicat pe obraz. Mare păcat 
că Hortensia nu apucase să-şi vadă crescând şi a doua ne- 
poată, ar fi fost tare mândră de ea. Noroc că Domnişoara 
Vu îşi lua în serios rolul de bunică adoptivă şi, în adâncul 
inimii, se mândrea cât pentru toată familia. 

— Ai auzit? Au încercuit Plevna, spuse Raluca, strân- 
gându-i mâinile înmănuşate, după care îi dădu drumul şi, 
aruncându-şi peste umăr pelerina scurtă, începu să se 
plimbe agitată prin salon. 

— Am ascultat la radio, aprobă dând din cap dom- 
nişoara Vu. 

— Sper ca Vladi să fie bine, murmură fata. 

Domnişoara Vu zâmbi subțire. Oricât nu agrea com- 
portamentul prea independent al nepoatei şi felul de-a se 

îmbrăca, mai ales pantalonii strâmţi de călărie cu cizme 
purtaţi în oraş în plină zi, nu putea să n-o amuze pasiunea 
pe care aceasta o făcuse pentru blondul ofițer rus. Numai 
că Raluca era la vârsta la care îi trecea repede, săptămâna 
viitoare avea să fie altcineva. 

— Mi-a spus mama că vrei s-o vizitezi pe madam 
Florescu. Nu e deloc sigur afară, aşa c-am venit să te duc 
eu. 

Deşi se aşteptase la o asemenea ofertă, Domnişoara 
Vu îşi muşcă buzele ca să nu spună că s-ar fi simţit mai 
bine într-un mijloc de transport în comun, de preferabil 
unul terestru. 

— Mulţumesc, dragă, zise în loc de orice altceva. Îşi 
îndreptă pălăriuţa aşezată cochet pe vârful capului şi îşi 
coborî voaleta peste ochi. 

— Aia n-o să fie de mare ajutor, gesticulă Raluca spre 
voalul subțire. Dar lasă că n-o să mergem repede. 

Domnişoara Vu se ţinu fermă pe poziție. În niciun 
caz nu avea să poarte ochelari dintr-aceia îngrozitori care 
atârnau la gâtul fetei. 

— Marina este? întrebă Raluca. 

— Sora ta coordonează pregătirile pentru petrecerea 
de diseară... din pat. Toate schimbările astea de altitudine 
îi provoacă greață. Domnişoara Vu îşi încreţi nasul în 
semn că nu se lăsa convinsă de sensibilitatea extremă a ce- 
leilalte nepoate, care era femeie în toată firea, aşezată la 
casa ei. 

— Sărăcuța, făcu Raluca. Atunci n-o mai deranjez, o 
să trec pe la ea când ne întoarcem. Mergem? O porni spre 
ieşire fără să aştepte un răspuns. 

Domnişoara Vu o urmă cu demnitatea celor optzeci 
de ani ai săi, o siluetă înaltă şi subțire, tremurând pe cori- 
dor fiindcă refuza să se folosească de baston. Cobori scări- 
le de la intrare ajutată de arcmatonul care îndeplinea rolul 
de majordom şi se opri un moment să-şi tragă sufletul. 

Lebăda, velierul Ralucăi, aştepta cuminte pe aleea 
pietruită din faţa intrării, cu aripile desfăcute şi velele 
întinse. Era singurul aeropurtat din oraş care, pe lângă 
motorul cu aburi, folosea şi pânze. Raluca susținea că 
acestea îi dădeau un aer romantic. Domnişoara Vu mai 
zburase cu drăcia de câteva ori şi de fiecare dată se jurase 
că n-o s-o mai facă niciodată. Şi totuşi, când Raluca venea 
s-o scoată la plimbare, nu reuşea să refuze şi mereu se lăsa 
antrenată într-o nouă aventură. Ca acum. Cel puţin, Flo- 
reasca avea să moară de ciudă, văzând-o cum coboară din 
aşa ceva, drept la ea pe gazon. Ambele doamne făceau 
parte din vechea generaţie, care îşi amintea de vremurile 
când baza era în puterea de tracţiune a cailor, şi priveau 
cu suspiciune orice invenţie şi posibilă amenințare a 
modului lor de trai. 

— Uite, am instalat un fotoliu nou doar pentru tine, îi 
spuse entuziasmată Raluca. Să stai comod. 

Fotoliul roşu trona în mijlocul podelei, lăsând prea 
puţin loc în jur. Părea mult prea mare, aproape strivind 
Lebăda sub greutatea lui, dar, dacă nepoata ei zicea că 
merge, Domnişoara Vu era decisă să aibă încredere în ju- 
decata acesteia. De la o anumită vârstă nu mai avea rost 
să-şi facă griji pentru orice fleac. Gândul acesta îi dădu 
curaj să se caţere pe scăriță şi să urce pe platforma încon- 
jurată de pereţi îngrijorător de subțiri, care îi ajungeau 

doar ceva mai sus de mijloc. Bare lucioase de oțel se ridi- 
cau la colțuri din balustrada de lemn lăcuit, pentru a se 
întâlni undeva deasupra. La nevoie se putea întinde peste 
ele o copertină impermeabilă, aflată sub nivelul velelor. 
Aveau noroc că era o zi cu soare. Ca mai toate aeropurta- 
tele particulare, acesta nu dispunea de o cabină închisă, 
punând accentul mai mult pe partea practică decât pe 
confort. 

Domnişoara Vu se aşeză cu un oftat în fotoliul tare şi 
îşi apăsă o mână pe piept, ca să-şi domolească bătăile 
inimii. Raluca se grăbi să-i întindă o pătură groasă peste 
genunchi. E drept că toamna era pe sfârşite şi frigul îşi 
făcea repede simțită prezenţa, dar parcă temperatura 
scăzuse şi mai mult de când cu schimbarea de altitudine. 
Arcmatonul care le însoţise afară închise uşa în urma lor 
şi trase zăvorul, nu cumva să le fure cineva. 

— Şi tu... Domnişoara Vu privi cercetătoare podeaua 
goală, ocupată doar de fotoliul care înlocuise vechea 
banchetă din lemn. Scaunul rotativ rezervat pilotului 
dispăruse. Tu unde o să stai? 

— Oh, nu-ţi face griji pentru mine! Raluca zâmbi 
larg, în timp ce se ancora de balustradă cu o centură lată. 
Îşi puse ochelarii hidoşi şi se întoarse să verifice ecranele 
de la bord. 

— Vu... vu! strigară copiii de la geamul camerei lor. 

Raluca se încruntă şi îi ameninţă jucăuşă cu degetul, 
dar Domnişoara Vu le făcu binevoitoare semn cu mâna. 
Doar de la ei îşi căpătase porecla... Cine mai avea o stră- 
bunică atât de modernă ca ei? 

Aripile de pe laterale îşi schimbară poziţia, iar la 
spate elicea începu să se învârtă tot mai repede. Lebăda se 

desprinse uşor de pământ, continuând să plutească la 
jumătate de metru de caldarâm. Până aici, nimic deosebit. 
Nu era mai rău ca mersul cu trăsura într-o zi cu vânt, însă 
lucrurile aveau să se schimbe de îndată ce prindeau vi- 
teză, ceea ce se şi întâmplă. 

Un rând întreg de ferestre le valsă în faţa ochilor, 
când pământul se zgudui din nou, şi câteva ornamente 
din ghips căzură de pe frontispiciul clădirii pe lângă care 
treceau, ratând la milimetru vârful unei aripi. 

— Oho... ţi-am spus că e periculos afară! strigă Raluca 
peste umăr. Eşarfa multicoloră îi flutura veselă în vânt. O 
să mergem mai sus. Ah, şi... ne oprim mai întâi să facem 
plinul, da? 

Un zâmbet încreţi buzele Domnişoarei Vu şi aceasta 
înclină uşor din cap. Vizita la depozitul de cărbuni făcea 
parte din ritualul zilnic. Scuza Ralucăi, deşi discutabilă, 
era că nu putea transporta o cantitate mare de combustibil 
din cauză că orice greutate în plus îi reducea viteza de 
zbor. Cunoştinţele Domnişoarei Vu în materie de aero- 
dinamică erau destul de vagi, însă un lucru era sigur: 
Raluca rămânea fără combustibil doar atunci când lucra 
băiatul magazionerului. 

Încet, încet căpătau altitudine, nu prea mare — pentru 
că oricum aveau să coboare în curând —, dar suficient ca să 
nu mai fie silite să ocolească automobilele, ce păreau că 
abia se târăsc. Era destulă animaţie pe stradă, în ciuda 
tuturor avertismentelor şi restricțiilor emise de primărie. 
Circulaţia pe două niveluri nu îmbunătăţea situaţia. 

— Nu-i aşa că e frumos? zâmbi Raluca. Nici Parisul 
n-are atâtea! 

De fapt avea, numai că francezii preferaseră produc- 
ţia în masă de aerostate gigant, care nu ar fi fost deloc 
folositoare într-un oraş de dimensiunea Iaşiului. Mai 
practici şi mai săraci, ieşenii — şi românii, în general — se 
orientaseră spre aeropurtate micuţe, de doar câteva per- 
soane, acționate mecanic de motoare cu aburi. 

Domnişoara Vu se felicită că alesese să locuiască ală- 
turi de Marina şi familia acesteia şi nu se dusese cu pro- 
priii săi copii la Bucureşti. Traficul din capitală era proba- 
bil un coşmar. Ea încă mai tânjea după atmosfera relativ 
calmă a laşiului de dinainte de război, cu plimbările lungi 
pe Copou şi vizitele la Curtea Domnească. La câte baluri 
participase acolo la vremea ei! Singurul avantaj era că 
acum o putea vedea de oriunde s-ar fi aflat, de îndată ce se 
ridicau în aer. 

Raluca n-ar fi fost de acord, mărturie stând cuta din- 
tre sprâncene, care se adâncea de fiecare dată când dădea 
cu ochii de zidurile vechi. Nu-i trecuse supărarea produsă 
de incidentul relatat în toate ziarele, după ce într-o noapte 
încercase să zboare cu Lebăda pe deasupra Curţii Dom- 
neşti şi fusese escortată acasă de un pluton de jandarmi. 
Să moară de ruşine şi mai multe nu! Dar tinerii trebuie să 
înveţe din greşeli, cel puţin aşa susținea Domnişoara Vu. 

După două întoarceri line, puteau deja zări hornul 
fabricii de cărămidă. Depozitul de cărbuni era cu o stradă 
mai în față. Raluca se uită urât la afişul mare pus la intrare 
şi, ignorându-l, ocoli ca să ajungă în curtea din spate, un- 
de coborî pe sol şi opri motorul lângă staţia de alimentare. 
Conform celor scrise pe afiş, aceasta era închisă. 

Un arcmaton cenuşiu dădu din braţe în curte, re- 
petând mesajul, însă tânărul care ieşea dintr-o hală cu 

porțile larg deschise îi făcu semn să se îndepărteze. Ră- 
mas singur, acesta se înclină respectuos spre ocupantele 
velierului, iar Domnişoara Vu îl recunoscu pe Mihnea 
Stegaru, servitorul favorit al Ralucăi. Începea s-o lase de 
tot vederea, lentilele astea nu îi erau de niciun folos. Poate 
că l-ar fi recunoscut mai repede, dacă băiatul n-ar fi avut 
mereu trăsăturile acoperite de un strat subțire de funin- 
gine, ca mai toți cei care lucrau la depozit de altfel. Sub 
părul negru şi ciufulit de pe frunte, ochii îi sclipeau 
jucăuşi. 

— Nu servim combustibil pentru aeropurtate după 
prânz, spuse el, în timp ce-şi ştergea mâinile cu o cârpă 
murdară. Ordin de la Primărie. 

Ochii fetei se îngustară, de parcă nu-i venea să-şi 
creadă urechilor că era refuzată. Într-adevăr, ceasul de pe 
perete arăta că trecuse cu cinci minute de ora douăspre- 
zece. Sări sprintenă de pe platfornă, iar Domnişoara Vu şi 
Mihnea o urmăriră amuzaţi cum merse tacticos spre pe- 
rete, îşi trase o ladă care zăcea răsturnată pe acolo, se urcă 
pe ea şi, ridicându-se pe vârfuri, potrivi limbile. 

— E fără cinci! anunţă triumfătoare. 

Domnişoara Vu îşi trecu o mână peste față ca să-şi 
ascundă un zâmbet. Purtarea fetei îi amintea de copilărie, 
deşi Raluca nu mai era un copil. Era clar, după felul în 
care întorceau bărbații capul după ea. Până şi Mihnea nu 
rămânea imun la farmecele fetei, chiar dacă făcea eforturi 
să reziste. 

Acesta o privi pe Raluca ţinând capul înclinat, apoi se 
uită lung la ceas, lăsând-o să fiarbă câteva secunde înainte 
de a cădea de acord: 

— Aşa e. 

Raluca îi mulțumi cu un surâs şi îl aşteptă distrată să 
se apuce de treabă. Mihnea descuie trapa de metal din 
perete şi trase de maneta alăturată, o manevră simplă, de 
obicei lăsată în seama arcmatonilor. Huruitul le dădu de 
ştire că motorul aflat în interiorul clădirii amesteca praful 
de cărbune cu petrol şi alte substanţe necesare ale căror 
denumiri Domnişoara Vu nu le cunoştea. Când fu gata, 
trapa se deschise singură şi un capăt de conductă mobil 
ieşi din perete. Mihnea trase de el, meşteri ceva la spatele 
velierului, până ce reuşi să-l conecteze la rezervor, apoi 
făcu un pas înapoi şi-şi şterse din nou mâinile. 

— Cât? o întrebă. 

— Ca de obicei. 

Tânărul se uită la contor şi mormăi ceva pentru sine. 

Gâlgâitul lichidului gros şi urât mirositor o făcu pe 
Domnişoara Vu să stâmbe din nas. Cărbunii erau mai 
puţin ofensatori pentru delicatul său simţ olfactiv, dar din 
păcate, nu aveau aceeaşi putere calorică dată de combus- 
tibilul special, rezervat pentru aeropurtate, care se vindea 
doar aici. 

Plictisită să aştepte, Raluca o porni agale în jurul 
curții, profitând de ocazie ca să-şi vâre nasul prin toate 
cotloanele. Mihnea dispăruse înapoi în depozit. Când se 
uită din nou, Domnişoare Vu le zări siluetele tocmai în 
celălalt capăt al halei. Raluca inspecta un morman de căr- 
buni mai înalt decât ea, atacat de doi arcmatoni înarmaţi 
cu lopeți, în timp ce Mihnea îi explica ceva. Indiferent ce 
vorbeau, erau prea departe ca să audă vreun cuvânt. 

Un arcmaton, acelaşi sau altul, Domnişoara Vu avea 
dificultăți în a-i deosebi dacă nu se prezentau în culori di- 
ferite, veni să oprească pompa şi să pună conducta la loc. 

Lucră în tăcere, cu mişcări precise şi ferme, fără a cere voie 
sau a face vreun comentariu. Arăta la fel ca aceia folosiți 
de Marina la treburile casnice, având o conformaţie apa- 
rent umană, deşi mai scunzi decât media, cu membre pu- 
ternice şi cu ochii înlocuiți de două cercuri concentrice de 
culoare incertă, despre care nu puteai spune niciodată cu 
siguranţă în ce direcţie priveau. Domnişoara Vu era atât 
de obişnuită cu prezenţa lor, încât nu le acorda mai multă 
atenţie decât unei piese de mobilier. Cel mai mult aprecia 
faptul că, printre altele, ştiau să-şi țină gura. 

Tinerii reveniră la câteva minute după plecarea 
arcmatonului. Raluca îşi reluă locul în faţa comenzilor şi, 
spunând ceva despre trecerea costului în contul lui Papa, 
decolă în forță, lăsându-l pe Mihnea să potrivească ceasul 
la loc, învăluit într-un nor de fum. Domnişoara Vu era de 
părere că o învăţaseră maniere mai bune acasă, mai ales că 
i se ridicase stomacul în gât din cauza ascensiunii abrup- 
te, dar cum Raluca râdea fericită, renunţă să-i facă obser- 
vație. În momentul următor, regretă. 

— Grand-maman, aş vrea să trecem pe la Andrei. E 
chiar în drum... 

— E vreo problemă cu...? Se uită în jur de parcă ar fi 
putut să localizeze ce nu era în regulă cu velierul. 

— Nu, nu, motorul merge ca uns, se grăbi să o liniş- 
tească Raluca. Doar că am discutat despre nişte modificări 
cu ceva timp în urmă şi sunt curioasă să văd dacă a făcut 
vreun progres. 

Domnişoara Vu înghiţi în sec. De fiecare dată când 
suferea îmbunătăţiri, Lebăda pierdea sensibil din stabili- 
tate. În schimb câştiga viteză, iar asta era exact ce urmărea 
Raluca. Din punct de vedere al rapidităţii, Lebăda ocupa 

locul al treilea între toate vehiculele aeropurtate de ca- 
tegorie medie din oraş; celelalte două aparţineau şefului 
brigăzii de pompieri şi fiului prefectului, iar ambiția fetei 
era să le întreacă şi pe-acelea. Iar cum tatăl ei era şeful 
Baroului din laşi şi dispunea de mijloacele şi bunăvoința 
necesare pentru a-i îndeplini toate dorințele, acest lucru 
avea şanse bune să devină realitate. 

— Bine..., suspină ea. Hai şi pe la Andrei. 

Încercă să nu se descurajeze la gândul că nu era chiar 
aşa de în drum cum susținea Raluca, dar aglomeraţia din 
străzile comerciale o îngrijora. Poate reuşea să cumpere 
nişte dulciuri pentru Floreasca, dacă tot avea de aşteptat, 
ca să nu apară la uşă cu mâna goală. Nu recunoscu faptul 
că şi ei i-ar fi plăcut să ronțăie ceva. Numai obiceiuri 
proaste deprinsese de la nepoată. 

Îşi făcu cruce când trecură pe lângă o biserică, pri- 
vind nemulțumită la fata care era ocupată să se salute cu 
o fostă colegă de liceu. Aceasta zbura alături de logodni- 
cul ei într-un aeropurtat de două persoane, cu muchii 
cromate, curbate, având cabina acoperită de imagini 
pictate în culori vii. Era o adevărată operă de artă, dar 
parcă tot Lebăda era mai frumoasă. 

Pe a doua biserică aproape c-o rată, pentru că se uita 
la fisurile transversale apărute în şosea. Un automobil 
rămăsese cu o roată prinsă într-una dintre ele şi câțiva 
trecători se strânseseră să dea o mână de ajutor. Şanţul nu 
era foarte adânc, dar cine ştie ce se întâmpla mai jos. Ora- 
şul nu rezista cu bine la presiunile la care era supusă 
structura internă. 

La a treia biserică, renunţă. Dacă Voievodul Ştefan 
şi-ar fi realizat proiectul în timpul domniei, în loc să lase 


PLIMBAREA DE DIMINEAȚĂ A DOMNIŞOAREI VU / 19 


planurile cu limbă de moarte urmaşilor săi, n-ar mai fi 
fost nevoie de atâtea biserici şi nici n-ar mai fi fost un ase- 
menea haos în oraş. Şi poate nu s-ar mai fi temut de 
turci... 

Ceea ce Domnişoara Vu numea haos era de fapt o zi 
obişnuită de lucru pe Strada Lăpuşneanu. Toate prăvăliile 
erau deschise şi precupeţii se amestecau cu arcmatonii 
trimişi să livreze cumpărăturile. Cu atâtea tarabe întinse 
pe trotuar, de-o parte şi de alta a străzii, era greu de găsit 
un loc în care să aterizeze. Raluca nici nu intenţionase s-o 
facă. Strânse o aripă, trecând pe velele secundare, şi se 
apropie cât putu de mult de peretele clădirii. 

— Ralucuţa, ai grijă! se impacientă Domnişoara Vu, 
când nepoata se aplecă peste margine şi ciocăni în fe- 
reastra de la etajul întâi. 

— Andrei! 

Perdeaua fu trasă la o parte şi în geam apăru un chip 
ascuţit, parţial ascuns de un monoclu supradimensionat. 
Un ochi albastru, mare cât jumătate de faţă, clipi în di- 
recția lor. Domnişoara Vu se crispă la vederea acestuia, îi 
amintea prea mult de feţele inexpresive ale arcmatonilor, 
dar imediat faţa copilăroasă fu tăiată în două de un zâm- 
bet larg, ivit sub claia de păr blond. Andrei îşi scoase mo- 
noclul şi se grăbi să deschidă fereastra. 

— Raluca! Îşi înclină politicos capul în direcţia Dom- 
nişoarei Vu. Ce faceți aici? 

— Treceam prin apropiere şi ne-am oprit să vedem ce 
faci, îi spuse fata. Cum merge? 

— Lucram. 

— Ceva nou? 


20 / IOANA VIŞAN 


— L-am demontat pe Michel şi încerc să-i îmbună- 
tăţesc coordonarea ochi-mână. Andrei se dădu la o parte 
ca să le permită să vadă mormanul de piese de metal şi de 
lemn împrăştiate pe masa de lângă el. Alături se afla 
trupul arcmatonului, lipsit de cap şi cu trunchiul desfă- 
cut, în care se zărea o parte din mecanism. Ar putea fi de 
folos în viitor. 

Nu spuse la ce. Războiul era pe buzele tuturor, iar 
dacă situaţia de pe front se schimba şi turcii o porneau 
spre nord, era de aşteptat ca arcmatonii să lupte alături de 
locuitori. Pentru asta fuseseră creați. Domnişoara Vu gă- 
sea mai interesant faptul că băiatul le dădea nume arcma- 
tonilor aflați în posesia lui. Raluca se jura că până şi com- 
portamentul lor era schimbat după câte modificări le 
făcuse. 

— Şi chestia aia despre care am vorbit? 

— N-am terminat, dar hai să-ţi arăt până unde am 
ajuns. La comanda lui, o tablă acoperită de diagrame şi 
calcule glisă pe peretele camerei şi se răsuci parţial. Uite... 

Raluca blocă rapid comenzile, lăsând Lebăda să plu- 
tească, şi eliberându-se de centură, se sprijini de pervazul 
ferestrei pregătită să-i acorde întreaga atenţie. Andrei se 
lansă într-o explicație detaliată a principiilor aplicate. 
Tatăl lui era ceasornicar, provenit dintr-o familie cu tra- 
diție îndelungată, iar Andrei învățase o mulțime de lu- 
cruri de la el. Cândva, bunicul acestuia îi făcuse curte 
Domnişoarei Vu, dar familia considerase că nu era sufi- 
cient de înstărit pentru ea. Domnişoara Vu nu-şi amintea 
să fi regretat vreodată decizia luată. Eh, alte vremuri... 

— Bine, deci până luni e gata. Promiţi, da? 

Vocea Ralucăi o trezi din reverie. Oare ce blestemăţie 
mai puneau la cale? Cea mai mare parte a cuvintelor îi 
zburase pe lângă urechi fără să însemne mare lucru 
pentru ea. 

— Luni, zise Andrei. Acum unde mergeţi? Pe Co- 
pou? Au anunţat la radio că ridică Galata. Până sus. 

Domnişoara Vu se foi în fotoliu. Nu avusese ocazia să 
vadă o ridicare completă. Toate celelalte fuseseră făcute 
pe bucăţi, în decursul mai multor zile, pentru a evita pe 
cât posibil accidentele. 

— Ce spui, Grand-maman? Mergem şi noi? Raluca se 
întoarse să-i ceară părerea. Se vedea pe faţa ei că i-ar fi 
plăcut să asiste la spectacol, dar, ca un copil ascultător ce 
era, trebuia mai întâi să se consulte cu ea. Ratăm prânzul 
la madam Florescu, dar tot ajungem la timp pentru clătite. 
Şi clătitele sunt cele mai importante, nu? glumi ea. 

Floreasca făcea cele mai bune clătite din oraş şi ni- 
meni nu reuşise să-i fure rețeta. Lasă să le aştepte! 

— Mergem, decise Domnişoara Vu. 

— Staţi o clipă, le rugă Andrei. Băgă două degete în 
gură şi scoase un fluierat ascuţit. Două automobile se 
opriră dedesubt, în stradă, şoferii acestora crezând că 
sunetul provenise de la un jandarm. 

Arcmatonul de culoarea ciocolatei, care servea în 
renumita cofetărie a domnului Tuffli de peste drum, ieşi 
în prag şi privi în sus spre ei. Andrei ridică un deget în aer. 
Băiatul Pietrenilor era un client fidel, dar cumpăra mereu 
acelaşi lucru. Arcmatonul dădu din cap şi dipăru înă- 
untru. Cu un vâjâit scurt, un pacheţel zbură peste capul 
Domnişoarei Vu şi ateriză chiar în faţa lui Andrei pe 
pervaz. 

— Eu i-am făcut catapulta, se lăudă acesta şi îi întinse 
pachetul Ralucăi. Să vă ţină de foame, dacă tot întârziaţi la 
prânz. 

— Merci! Raluca îi mulţumi afectată şi, cum avea 
nevoie de mâini libere la condusul Lebedei, i-l dădu Dom- 
nişoarei Vu să-l ţină. 

— Drăguţ din partea lui, comentă Domnişoara Vu 
după ce se îndepărtaseră puţin. 

— Da, spuse Raluca distrată, semn că se gândea la 
altceva. Sper să se țină de cuvânt. 

Şi astfel Domnişoara Vu trase concluzia că nici tânăra 
generaţie de ceasornicari nu avea şanse să se înrudească 
prin alianţă cu familia Gheorghiu. Tinerii erau prieteni, 
dar la atât se reduceau sentimentele fetei. Printre altele, îi 
plăcea de Andrei pentru că lucra pe gratis pentru velier. 
Cam la fel stăteau lucrurile şi cu Mihnea, care îi vindea 
combustibil la jumătate de preţ. Greu avea să fie de mă- 
ritat fata asta! 

Peisajul se schimbă treptat, casele lăsând locul vege- 
tației şi în special copacilor aproape desfrunziți de pe 
Copou. Chiar la baza dealului, un tramvai sărise de pe 
şine în urma unui şoc şi se răsturnase, paralizând traficul 
din intersecţie. Una dintre maşinile folosite la descărcarea 
vagoanelor de marfă fusese adusă şi îşi încolăcea braţele 
terminate cu cleşti metalici în jurul tramvaiului, încercând 
să-l readucă la poziția verticală. Lebăda dădu târcoale lo- 
cului accidentului, iar Raluca nu se îndepărtă până nu 
sosi o ambulanţă. Se vedeau câţiva răniţi, dar nimic cu 
adevărat grav. 

Parcurseră restul drumului în tăcere. Copoul nu 
fusese încă ridicat la înălțime maximă şi, din cauza 

diferenţei de nivel apărute, circulaţia pe sol fusese între- 
ruptă. Se vedeau numai alei goale. Pădurea părea pustie. 
Salutară câteva figuri cunoscute şi se alăturară grupului 
de aeropurtate care se adunase deasupra dealului. Erau 
destul de multe, variate ca formă şi dimensiuni, însă nici 
pe departe atâtea câte ieşiseră în primăvară să admire 
parada militară organizată la trecerea armatei ruse. 

Acela fusese cu adevărat un eveniment important. 
Multe speranţe se puseseră în capacitatea ruşilor de a 
îngenunchea Imperiul Otoman şi a scăpa România de 
ameninţarea lui, iar acum, de când românii intraseră în 
război şi situaţia nu era deloc roz pe câmpul de luptă, 
erau nevoiţi să repete exercițiul acesta periculos pentru a 
fi pregătiți în cazul în care turcii treceau la represalii. 

Ideea iniţială a Voievodului Ştefan de a ridica oraşul 
de pe sol de fiecare dată când năvăleau turcii, ca să se 
pună la adăpost şi să evite jaful şi masacrele, se materia- 
lizase la câţiva ani după la moartea acestuia. Nu tehno- 
logia îi încurcase planurile, moldovenii aveau meşteri 
pricepuţi, ci lipsa unui material suficient de rezistent care 
să suporte apăsarea miilor de tone de pământ şi în acelaşi 
timp să protejeze baza mecanismului. 

Problema se rezolvase când descoperiseră o metodă 
de a spori rezistenţa oțelului; încă nu se inventase un ex- 
plozibil capabil să-l distrugă. Şi astfel, un zid masiv se 
ridica din pământ odată cu oraşul. Nimeni nu putea ajun- 
ge la el, iar toată lumea ştia că marea forță a turcilor consta 
în numărul acestora, ei nu prea le aveau cu zburatul. 
Arcmatonii erau antrenați să le doboare aerostatele, pu- 
ţine câte aveau, şi se dovedeau a fi destul de buni la trasul 
la ţintă, gata să-şi ocupe poziţiile la marginea oraşului de 

îndată ce se dădea semnalul. N-aveau de ce să se teamă, 
îşi spunea Domnişoara Vu cam cu jumătate de gură, ca 
una care trecuse prin mai multe războaie şi ştia ce în- 
seamnă asta. 

După ce se asigură că nu le bloca nimeni vederea, 
Raluca stabiliză velierul şi îl lăsă din nou să plutească. În 
absenţa unui vânt puternic aveau combustibil pentru 
câteva ore, asta dacă nu îngheţau înainte de terminarea 
spectacolului. Două dirijabile survolau deja cerul şi o 
serie de baloane se ridica de pe dealul Cetăţuia. 

— Eşti bine, Grand-maman? Stai comod? Se aplecă şi 
masă uşor umerii fragili ai Domnişoarei Vu. 

— Sunt bine. Oare au început? 

Se uitară amândouă în zare şi strânseră din ochi din 
cauza miopiei moştenite din moşi strămoşi. Platforma 
care susținea centrul oraşului fiind ridicată la maximum, 
iar Copoul doar pe jumătate, în timp ce dealul Galata 
rămăsese pe loc, abia dacă puteau zări vârful turlei bise- 
ricii Galata, undeva departe, peste oraş. 

— Pare că se mişcă, murmură nesigură Raluca, iar 
Domnişoara Vu fu nevoită să-o creadă pe cuvânt. 

Foşnetul hârtiei în care era învelit pachetul din poală 
îi aminti că trecuse ora prânzului. Desfăcu ambalajul şi 
mirosul bomboanelor de mentă îi asaltă nările. O aşteptă 
pe Raluca să bâjbâie până apucă una, după care se servi şi 
ea. Cocoţată precar pe braţul fotoliului, fata crănțănea în 
dinți bomboana. Domnişoara Vu se mulțumi s-o molfăie 
pe a ei. 

— Perfect, acum mi-e sete, bombăni Raluca şi se 
întinse să mai ia una. 

După trei bomboane, puteau deja să vadă cea mai 
mare parte din clădire, inclusiv zidurile mănăstirii. Plat- 
forma se înălța lin, fără zguduituri sau opriri vizibile. 
Deocamdată era singura din grupul de cinci platforme 
care funcționa fără probleme. Cetăţuia era deja sus, Tătă- 
raşiul mai avea puţin şi doar Copoul fusese lăsat la ju- 
mătate, pentru a avea o cale de ieşire din oraş în cazul în 
care ceva mergea teribil de prost. 

Dintre toate, platforma care susținea centrul era cea 
mai solicitată. Pentru a nu fragmenta complet structura 
oraşului şi mai ales căile de circulaţie, tăieturile în sol se 
făcuseră fără a se respecta limitele naturale dintre coline, 
iar ceea ce rezultase era o masă instabilă de loess care se 
scutura şi reaşeza chiar şi atunci când pilonii masivi pe 
care se sprijinea stăteau nemişcaţi. Cu un singur lucru se 
putea mândri Primăria: prin devierea apelor care traver- 
sau oraşul, rezolvaseră în parte problema noroiului din 
mahalale şi acum aveau cu ce să irige terenurile cultivate 
din împrejurimi. Domnişoara Vu spera din toată inima că 
arderea ogoarelor şi otrăvirea fântânilor erau barbarisme 
de domeniul trecutului. 

Trei sferturi din bomboane consumate şi Galata 
ajunsese aproape la jumătate din înălțimea Cetăţuii. Între 
timp, li se făcuse la amândouă sete. Domnişoara Vu se 
pregătea să sugereze că ar fi putut să treacă pe la casa 
Ralucăi, care era doar la doi paşi, când observă că atenţia 
nepoatei era ațintită în altă parte. Îşi îndreptă spatele şi îşi 
arcui gâtul, luând aceeaşi poziţie de cocostârc adoptată şi 
de Raluca. Un val întunecat de fum se ridica spre est. 

— Ce-o fi aia? se întrebă Domnişoara Vu. 

— Nu ştiu. Să vedem... 

Raluca părăsi braţul fotoliului şi se instală la co- 
menzi. De ocolit grupul de aeropurtate fără a-i deranja pe 
spectatori nici nu putea fi vorba, aşa că se ridicară mai sus 
pentru a o tăia de-a dreptul. Se auziră câteva voci bom- 
bănind nemulțumite de lipsa de maniere a fiicei şefului 
Baroului, dar astea erau avantajele deținerii unui velier ca 
Lebăda. 

În timp ce coborau Copoul, fumul părea să se fi 
întețit. Era greu de spus de unde provenea, dar la prima 
vedere lăsa impresia să fi cuprins întregul cartier Tătăraşi, 
amplasat pe dealul cu acelaşi nume. Un incendiu? 

— Oh, nu..., gemu Raluca. S-a rupt placa de sus- 
tinere! 

Pe măsură ce se apropiau vedeau mai bine. Într-ade- 
văr, pământul se surpase, lăsând loc unei fisuri adânci, 
umplută cu fum şi dărâmături. 

— Raluca, sper că nu vrei să...! se agită Domnişoara 
Vu, îngrijorată de apropierea vertiginoasă a perdelei de 
fum care înconjura dealul. 

Fata nu răspunse. Continuă să zboare privind fix îna- 
inte. Peste Ţicău, toate drumurile erau rupte, făcute praf 
de înclinarea platformei. Nu se vedea care era situația mai 
spre sud, dar nu putea fi mult mai bună. Însemna că orice 
ajutor de pe sol avea să întârzie, iar baza rămânea în 
aeropurtate. 

— Of, Doamne... 

Văzând că se apropiau în viteză de zona afectată, 
Domnişoara Vu scoase din buzunar o batistă brodată şi, 
prevăzătoare, îşi acoperi nasul şi gura. 

Fumul le învălui la trecerea graniţei dintre cartiere. 
Domnişoara Vu tuşi uşor. Raluca îşi legase eşarfa în jurul 
gurii şi nu se arăta deloc intimidată de dezastrul de la sol, 
în timp ce Domnişoara Vu privea cu oroare la oamenii 
care umblau printre dărâmături, încercând să salveze ce 
se mai putea. 

O familie cu trei copii era izolată chiar pe marginea 
hăului. Casa li se dărâmase, blocându-le retragerea. Bu- 
căţi din platformă încă se mai prăbuşeau de-a lungul fisu- 
rii principale şi acelaşi lucru li se putea întâmpla şi lor în 
orice clipă. 

— Grand-maman, ţine-te bine! strigă Raluca. 

Lebăda îşi luă avânt şi trecu razant pe lângă turla în- 
clinată, gata să cadă, a unei biserici. Raluca nu riscă să 
aterizeze. Coborî chiar deasupra deschiderii şi izbi uşa cu 
piciorul. Zăvorul zbură cât colo, lăsând uşa să se lovească 
liberă se perete. 

— Veniţi aici, repede! 

Copiii se agăţau speriați de fustele mamei, iar femeia 
se uita nehotărâtă la velier, dar bărbatul îi împinse înainte. 

— Repede, repede! îi zori şi Domnişoara Vu. Fumul 
ieşit din spărtură ameninţa să le sufoce. N-ar fi trebuit să 
folosească muncitori polonezi la realizarea proiectului, 
nu mai erau de încredere ca pe vremea lui Ştefan. 

Familia se îngrămădi în jurul Domnişoarei Vu. Lebăda 
nu era mare, mai mult de şase-şapte persoane nu încă- 
peau, şi acelea înghesuite bine. Domnişoara Vu îl luă în 
poală pe copilul cel mai mic, aflat încă în scutece, şi le 
dădu celorlalți doi restul de bomboane. Asta avea să-i țină 
ocupați şi, cu puţin noroc, să-i oprească din plâns. Părinţii 
lor arătau şi ei destul de speriaţi. 

Raluca părăsi zona fisurii. Ridică Lebăda cât mai sus, 
ca să poată vedea prin fum, şi căută un loc sigur unde 
să-şi depună pasagerii. Tătăraşiul era încă în pericol, tre- 
buia să se îndrepte spre altă platformă. O porniră spre 
centru. 

Se pregăteau să coboare în curtea Mănăstirii Bărboi, 
când îl zăriră pe Andrei pedalând pe Libelula lui, un fel de 
bicicletă cu aripi. 

— Andrei, îl strigă Raluca, s-a rupt platforma Tătă- 
raşi! Anunţă pe toată lumea! E nevoie de ajutor până nu se 
surpă de tot. Mă duc să mai iau combustibil şi mă întorc! 

Tânărul ridică o mână în semn că a înţeles şi viră 
brusc ca să o ia înapoi să dea alarma. În curând, telefoa- 
nele aveau să sune în tot oraşul. Andrei avea multe cu- 
noştinţe care îi erau datoare şi o mare parte dintre ele nu 
se lăsau intimidate de puţin fum. 

Spre deosebire de Domnişoara Vu, Raluca îşi pier- 
duse culoarea din obraji, însă era gata să treacă la acţiune 
de îndată ce scăpară de încărcătura umană. 

— Grand-maman, îmi pare rău, dar te las acasă... 

— Nici să nu te gândeşti! o întrerupse Domnişoara 
Vu. Dacă insişti să perseverezi în nebunia asta, vin cu tine! 

— Eşti sigură? O să zburăm mult mai repede. 

— Foarte sigură. Domnişoara Vu dădu hotărâtă din 
cap. Chiar dacă nu se omora după ea, era obişnuită cu 
Lebăda. Cât de repede puteau să zboare? 

„„.Suficient de repede ca să se țină strâns cu degetele 
de braţele fotoliului, prea speriată ca să se mai şi roage 
pentru un ajutor suprem. Abia atunci realiză că Raluca în- 
totdeauna o menajase, când o scosese la plimbare, şi nu 
forțase niciodată motorul la capacitatea maximă, probabil 

de teamă să nu-i sechestreze părinţii velierul. Nici acum 
nu o făcea, pentru că îi rămăsese puţin combustibil, dar 
viteza crescuse considerabil. Domnişoara Vu se jură să 
facă slujbe pentru vii şi morţi la Mitropolie până la Cră- 
ciun şi să dea bucate de pomană la un cartier întreg, dacă 
supravieţuiau acestei curse nebune. 

Țiuitul claxonului îi zgârie urechile. Fu însă de folos 
pentru că-l scoase pe Mihnea, alergând, din depozit. 

— Ce s-a întâmplat? întrebă acesta, încruntându-se la 
vederea Lebedei, a cărei aterizare greoaie era lipsită de 
graţia obişnuită, din cauza manevrelor grăbite ale fetei. 

— S-a prăbuşit Tătăraşiul. E oribil! Case dărâmate, 
fum şi flăcări peste tot şi oamenii... Vocea Ralucăi se 
frânse. În spatele ochelarilor, ochii i se umeziseră, dar se 
tinu tare. Fă, te rog, plinul repede, trebuie să mă întorc. 
Plin, repetă apăsat, ca să înțeleagă că nu era doar un moft. 

Mihnea nu stătu la discuţii. Scoase lacătul şi descuie 
trapa. 

— Te descurci? 

Cum Raluca dădu din cap, o lăsă să se lupte cu rigidi- 
tatea conductei, când aceasta ieşi din perete, şi dispăru pe 
o uşă laterală a depozitului. 

— Am să las debitul mai mare, ca să curgă mai re- 
pede! strigă el dinăuntru. 

Aha, deci aşa se explica de ce dura cel puţin zece 
minute ca să facă plinul dimineaţa, înțelese Domnişoara 
Vu. 

Raluca înclină din nou din cap, concentrată să ata- 
şeze conducta la rezervor. Putea s-o facă şi singură. Im- 
portant era că Mihnea înțelegea urgenţa situației. Cu 
puţină străduinţă, chiar reuşi. 

— Va fi nevoie de mai multe transporturi, poate chiar 
să ne întoarcem ca să realimentăm, îi spuse Domnişoarei 
Vu în timp ce aştepta să se umple rezervorul. Oare unde 
am putea să-i ducem pe oameni ca să-i lăsăm în siguranță 
şi să nu fie nici prea departe? 

— Cimitirul e aproape, clipi inocent Domnişoara Vu, 
şi e încă întreg. 

Raluca nu se obosi să-şi ascundă o grimasă. Chiar 
dacă Domnişoara Vu rămânea practică, sugestia părea 
din cale-afară de macabră. 

De îndată ce gâlgâitul încetă să se mai audă, împinse 
conducta la loc şi trânti capacul rezervorului. Mihnea tot 
lipsea. Se pregăteau să plece, când uşile halei se deschi- 
seră larg şi un vagon de marfă de trei ori mai mare decât 
cele care circulau pe calea ferată se târî afară asemenea 
unui vierme lung; şi murdar. Capetele a cel puţin o duzină 
de arcmatoni se ițeau peste margine. Când se desfăcură 
aripioarele, Domnişoara Vu îşi dădu seama că era de fapt 
o formă rudimentară de aeropurtat, folosit la transportul 
cărbunilor. Îi venea greu să creadă că aşa ceva se putea 
desprinde de pământ. 

— Ia-o înainte! Am să te urmez în Cărăbuş şi îi preiau 
pe cei pe care îi culegi. Nu pot să cobor cu ăsta de prea 
multe ori. Foloseşte scara! strigă Mihnea. 

Raluca se animă la gândul că nu avea să fie singură în 
această aventură, iar Domnişoara Vu îi împărtăşi entu- 
ziasmul. Suportul moral era una, dar era limpede că mai 
mult îşi încurca nepoata în loc s-o ajute, căci tânăra tre- 
buia să-i poarte şi ei de grijă. Cineva trebuia totuşi să fie 
glasul rațiuni, iar Domnişoara Vu considera că i se potri- 
vea de minune rolul acesta. 

Zborul până în Tătăraşi îl făcură în timp record. Când 
ajunseră, constatară că ruptura se lărgise, la fel şi unghiul 
de înclinație. O mulțime de clădiri alunecaseră la vale pe 
panta dealului secţionat oblic ca o gură deschisă, un rânjet 
sinistru gata să înghită lumea. Se deplasau prea repede ca 
să aibă timp să conştientizeze toate detaliile şi poate, dacă 
ar fi făcut-o, Domnişoara Vu ar fi insistat să se întoarcă 
imediat, dar acest lucru nu se întâmplă. Cel puţin cele 
două fragmente păreau stabile şi focul se mai domolise. 
Fum era încă din belşug. 

Asigurându-se că Mihnea şi Cărăbuşul său nu erau 
departe, Raluca duse Lebăda spre o uliţă înfundată. Arc- 
matonii transportați de Mihnea coborâră rapid pe sol şi se 
împrăştiară să caute supraviețuitori printre dărâmături. 
Alte aeropurtate, inclusiv cele de la pompieri, îşi făcuseră 
deja apariția, însă erau mai preocupate de spital şi şcoli. 
Proprietarii magherniţelor de chirpici puteau să mai aş- 
tepte. Realitatea era alta: cu cât aşteptau mai mult, cu atât 
creşteau şansele ca o nouă zguduitură să le pună casele la 
pământ. 

Lebăda se legănă periculos, când Raluca părăsi co- 
menzile ca să dea drumul la o scară solidă de frânghie, pe 
care o ţinea strânsă pe perete, pentru orice eventualitate. 
Din câte ştia Domnişoara Vu, era doar un mijloc de pre- 
cauţie şi Raluca nu fusese nevoită s-o folosească vreodată, 
dar începea să se îndoiască că era la curent chiar cu tot ce 
făcea fata. Troliul scârţâi în timp ce Raluca învârtea ma- 
nivela din partea opusă. O plasă largă, cât velierul de lată, 
cobori la doi metri sub Lebădă. Era o invenţie nouă a 
Ralucăi, folosită recent la culesul viei. Putea duce câţiva 
oameni fără probleme. 

Plină de curaj, Raluca ghidă Lebăda spre primul grup 
ieşit în cale. Oamenii priveau cu neîncredere velierul care 
se apropia — era un cartier sărac şi puțini avuseseră ocazia 
să vadă vreunul de aproape sau să zboare cu unul —, dar 
frica era mai mare şi, la o nouă zguduitură în urma căreia 
căzură câteva acoperişuri de pe ambele părți ale uliței, se 
repeziră spre salvarea oferită. Velierul se înclină uşor spre 
stânga, dezechilibrat de greutatea a doi bărbaţi voinici 
care se agăţaseră de scară. Alți doi şi o femeie se înghe- 
suiră în plasa de dedesubt. 

Se ridicară încet, cu grijă să evite ce mai rămăsese din 
clădirile înalte, şi se îndreptară spre capătul opus al uliţei. 
Ici-colo, mai ieşea câte un om de după pereţii cu echilibru 
precar şi Raluca se grăbea să coboare ca să-l culeagă. 
Surplusul de greutate afecta vizibil Lebăda, încetinindu-i 
mişcările. Oamenii se cățăraseră pe scară până sus, ajun- 
gând să se ţină de marginile velierului, iar scara era deja 
plină, dar nu îndrăzneau să urce înăuntru. 

Aşa nu mai puteau s-o ducă mult, era cazul să se de- 
baraseze de încărcătură. O femeie rămase văitându-se şi 
blestemând pe sol, când Raluca decise în sfârşit să o facă. 
La câțiva metri mai sus, Cărăbuşul plutea leneş, o pată 
urâtă şi murdară pe cer. Se ridicară deasupra lui, apoi 
coborâră cât de aproape se putea de vagonul descoperit, 
pentru a descărca pasagerii. 

— Coborâţi! le strigă Raluca, iar mesajul se transmise 
din om în om. Cei din plasă săriseră deja, fericiți să aibă o 
podea cât de cât stabilă sub picioare. 

Domnişoara Vu se uită urât la dirijabilele care sur- 
volau în cercuri largi colina, ținându-se la distanţă. Ar fi 

putut transporta o mulțime de oameni în cabinele lor, dar 
asta numai dacă ar fi avut piloţi curajoşi ca Raluca. În 
realitate, erau probabil pline de gură-cască. Fascinaţia 
morbidă a oamenilor pentru dezastre era dezgustătoare. 
Două veliere de capacitate mică observaseră mane- 
vra Lebedei şi se îndreptau spre Cărăbuş, aşa că Raluca se 
grăbi să se dea la o parte. Mihnea îi făcu semn cu mâna, 
iar ea îi răspunse cu o înclinare scurtă a capului înainte de 
a se lansa într-un nou picaj pentru a o prelua pe femeia 
lăsată în urmă. Alte două femei i se alăturaseră între timp, 
aduse de arcmatoni. Luă şi un cuplu de bătrâni, care 
tremurau şi se ţineau strâns unul de altul, în apropierea 
unei fântâni. Fu nevoie de mai multe îndemnuri strigate 
pe un ton poruncitor ca să-i determine să se urce în plasă. 
Nu făcuseră decât trei drumuri, când Cărăbuşul înce- 
pu deja să dea pe dinafară, mulțumită celorlalte aeropur- 
tate venite să dea ajutor. Dacă ar fi putut să aşeze oamenii 
pe mai multe niveluri, ar fi aşteptat mult şi bine să se 
umple, dar vagonul era doar o cuvă goală, lipsită de orice 
mobilier în interior. Mihnea aruncă o privire peste umăr 
şi manevră Cărăbuşul, făcându-l să se rotească încet pen- 
tru a o porni spre sud. 
— Îi duc pe Bahlui! îi strigă Ralucăi. Avea suficient 
loc să aterizeze în albia secată a râului. Ai grijă! mai spuse. 
Raluca se mulțumi să-l urmărească tăcută din priviri. 
În lipsa lui nu putea face prea multe. Ridică doi-trei oa- 
meni, dar plutoanele de jandarmi şi pompieri invadaseră 
cartierul şi, în sfârşit, trecuseră serios la treabă. Un sergent 
chiar se zburli la ea să nu-i încurce, iar Raluca se îndepărtă 
încruntată. Printre uniformele trupelor se zărea şi câte o 

sclipire colorată, semn că arcmatonii din restul oraşului, 
chiar dacă mai târziu, îşi făceau şi ei apariția. 

Îl văzu pe Andrei dând târcoale fisurii, călare pe 
Libelula lui, şi se luă după el. În momentul în care se apro- 
pie, o explozie înfundată zgudui colina. 

— Ceva nu-i în regulă acolo. Andrei arătă spre in- 
teriorul dealului. Încă mai arde... şi ce, Dumnezeule, tot 
explodează, când mecanismul este la cel puţin o sută de 
metri mai jos? 

Nici Raluca, nici Domnişoara Vu nu aveau un răs- 
puns la această întrebare, însă Andrei reuşise odată să-şi 
arunce ochii pe planurile sistemului de platforme, pe care 
tatăl său îl studiase în cel mai mare secret, şi părea că ştie 
despre ce vorbeşte. 

— Există... ştii..., gesticulă cu mâna în aer, sisteme 
prevăzute pentru astfel de situaţii, care reechilibrează 
fragmentele în caz de rupere. Nu înţeleg; de ce nu se 
închide, privi gânditor spre fisură. Mă duc să văd mai 
de-aproape, spuse şi porni ca din puşcă, dispărând între 
marginile căscate. 

— Andrei! 

— Of, Doamne...! gemu Domnişoara Vu. 

Minute întregi trecură şi Andrei tot întârzia să apară. 

— Of, of! Domnişoara Vu clătină din cap şi îşi fră- 
mântă în continuu batista în mâini. 

— Ce se întâmplă? Cărăbuşul li se alătură greoi, 
pufăind monoton. 

— Andrei a coborât să vadă de ce nu se închide, îi 
spuse Raluca lui Mihnea. Desigur că tinerii se cunoşteau, 
doar de la depozitul de cărbuni se aproviziona toată 

lumea şi Andrei era un fel de specialist în domeniu. Sper 
să nu fi păţit ceva. Totul e în regulă? 

— Da, i-am lăsat lângă mal, zise Mihnea. Măicuţele 
i-au luat în primire şi or să aibă grijă de ei. Au chemat şi o 
ambulanţă. Ridică din umeri, era tot ce putea face. 

Domnişoara Vu îl privi lung, cu aceeaşi undă de 
simpatie care se oglindea şi pe chipul fetei. 

— Bine... Andrei! Atenţia tuturor se focaliză pe băia- 
tul ceasornicarului, care pedala de zor ca să iasă la lumină 
şi să ajungă la ei. Cum e? 

— Sabotaj, gâfâi acesta. Am găsit urme de explozibil 
şi nu sunt sigur că au detonat toate. Cineva a vărsat şi un 
butoi de petrol pe-acolo. Nu e bine deloc... încă două 
explozii de calibrul ăsta ar putea sfârteca stratul suport şi 
ajunge la pistoane. 

..-Iar asta ce însemna că ar fi afectat şi celelalte patru 
platforme. Raluca se cutremură, iar Domnişoara Vu îl 
pomeni din nou în gând pe Ştefan. La ora aceasta, sărma- 
nul voievod probabil că se răsucea în mormânt. 

— De ce nu se îndreaptă bucăţile de platformă? 
întrebă Raluca. Ai aflat? 

— Da, s-a scufundat biserica Sf. Vasile şi a blocat me- 
canismul. Trebuie trasă din loc. Măcar dacă s-ar îndrepta, 
cât să se izoleze mai uşor şi să scăpăm şi de foc. Dar nu 
văd cum... Se uită la Cărăbuş. Hei, cât trage gângania? 

— Două sute de tone, răspunse Mihnea. Crezi că 
merge? Am lanţuri... 

— Nu ştiu... E o clădire veche, dar chiar dacă se 
desface în bucăţi tot e bine. Eu zic să încercăm. 

Raluca se agită în loc, vrând să spună ceva, dar 
Andrei i-o tăie scurt: 

— Mută Lebăda să nu-şi ardă penele. Dacă se strică, să 
ştii că nu ţi-o repar! o ameninţă, ca să dea mai multă 
greutate ordinului. 

Ţintuită de privirile lor încruntate, Raluca îşi înghiţi 
cuvintele şi porni nemulțumită în sus. 

— Vladi a făcut un tur de onoare al catacombelor îm- 
preună cu generalul, mormăi ea ca pentru sine. 

Era un detaliu pe care Domnişoara Vu bineînţeles că 
şi-l amintea. Raluca sporovăise o mulţime despre chipe- 
şul locotenent rus şi aventurile acestuia din perioada în 
care fusese staționat în oraş sub comanda generalului 
Dragomirov. Acum însă stătea posomorâtă, fără urmă de 
iluzii de tânără îndrăgostită. 

Ruşii duseseră tratative îndelungate cu guvernul 
român pentru a li se permite trecerea armatelor şi abia 
când turcii începuseră să-i strângă cu uşa pe câmpul de 
luptă acceptaseră să semneze tratatul prin care garantau 
integritatea teritoriului ţării. Şi, iată, cineva furase secretul 
ansamblului de platforme şi încercase să distrugă ceea ce 
se construise în decursul a ani de zile. 

Raluca putea paria că nu turcii fuseseră implicaţi, iar 
Domnişoara Vu era tentată să fie de acord. Era un subiect 
care merita să fie discutat în tihnă cu Papa, în biroul dom- 
nului Gheorghiu, la un trabuc şi un coniac, ascunşi de 
doamna Gheorghiu care nu încuraja interesul fetei pentru 
politică şi fumatul în casă. 

Deocamdată se mulțumeau să plutească deasupra 
fisurii, la o înălțime la care nu erau în pericol, şi să scru- 
teze evenimentele aflate în desfăşurare la sol. Domnişoara 
Vu se aplecă înainte să vadă mai bine. Mihnea şi Andrei 
reuşiseră să ancoreze lanţurile de blocurile de piatră şi 

foloseau toată puterea motorului ca să tragă de ele. Două 
dintre lanţuri se desprinseră imediat, rupând bucăţi mici 
din ziduri, iar un al treilea se rupse. Motorul protestă, 
pufâind zgomotos. Nu era făcut pentru astfel de activități. 

— Nu merge, se plânse Raluca. 

— Ai răbdare, dragă, încă n-au terminat, spuse 
Domnişoara Vu, dar Raluca clătină nefericită din cap. 

Sf. Vasile era o biserică de dimensiuni medii, ridicată 
la începutul secolului şi, ca mai toate bisericile din oraş, 
făcută din calcar, un material pe cât de uşor de găsit pe 
atât de moale şi sfărâmicios. N-aveau nicio şansă să dis- 
loce porțiuni mari, oricât ar fi încercat. Ar fi avut mai mult 
succes dacă ar fi transportat-o bucată cu bucată, Cărăbuşul 
s-ar fi achitat cu brio de o asemenea îndatorire, asta dacă 
ar fi avut macarale şi timp la dispoziţie, dar n-aveau de 
nici unele. 

Ca un făcut, vântul începea să bată tot mai tare. 
Lebăda nu dădea semne că acest lucru ar deranja-o deo- 
camdată, însă perdeaua de fum care ieşea din mărunta- 
iele dealului se îndesise. Pentru prima dată, zăriră flăcări 
luminând în adânc. 

— Nu, nu, nu, nu! repetă Raluca, încercând să nu se 
lase cuprinsă de panică. Trebuie să iasă de acolo. Acum! 

Tonul fetei o puse pe Domnişoara Vu în gardă. Anti- 
cipa o ieşire temperamentală, o decizie luată la repezeală 
sub impulsul momentului şi care avea să le pună pe 
amândouă într-o situaţie neplăcută. Aceasta însă întârzie 
să apară, iar Raluca mormăi în schimb: 

— Ce naiba fac acolo? 

Câţiva arcmatoni se adunaseră pe margine, privind 
şi ei curioşi, însă li se făcu semn să se plece de acolo, 

deoarece nu era nevoie de ajutorul lor şi puteau fi mai de 
folos în altă parte. 

Mihnea dăduse drumul la toate lanţurile şi conducea 
Cărăbuşul cu spatele de-a lungul fisurii, îndepărtându-se 
de biserică cât de mult putea. Andrei îl urma îndeaproa- 
pe, Libelula ţinând uşor pasul cu el. Se opriră amândoi în 
capăt, unde schimbară câteva cuvinte. 

— De ce nu ies? se văită fata. 

Domnişoara Vu se întreba acelaşi lucru. Avu o pre- 
simţire neagră de îndată ce aeropurtatele porniră din nou 
spre biserică. De data aceasta, Andrei aşezase Libelula în 
Cărăbuş şi, cu toate că teoretic n-ar mai fi trebuit să aibă 
nicio grijă, pedala de zor. Cărăbuşul continuă să accele- 
reze, prinzând viteză mai mult decât avusese vreodată şi 
transformându-se într-o ghiulea imposibil de oprit. 

— Nu! 

Raluca închise ochii şi strânse pleoapele ca să nu fie 
martoră la impact. Domnişoara Vu, care avea mai multă 
stăpânire de sine şi nu închisese ochii, nu văzu mare lu- 
cru. O explozie de proporţii, percepută de dealul Tătăraşi 
ca un mic cutremur se declanşă în subteran, iar Cărăbuşul 
dispăru într-un nor gros de fum înainte de a ajunge la 
destinaţie. 

Aeropurtatele jandarmeriei şi pompierilor erau din 
nou în alertă şi, în vânzoleala care urmă, le luă ceva timp 
să observe că fisura se îngusta încet, dar sigur. Reuşiseră. 
Ignorând vibraţiile podelei, Domnişoara Vu se ridică din 
fotoliu şi îşi îmbrăţişă nepoata. Raluca plângea. Ar fi vrut 
să îi spună ceva ca să-i aline durerea, dar nimic nu putea 
compensa pierderea prietenilor, aşa că se mulțumi doar 

să o strângă la piept în tăcere. Un miracol ar fi fost frumos. 
Oare cerea prea mult? Toate bisericile alea la care se 
închina de fiecare dată când trecea pe lângă ele chiar nu 
însemnau nimic? Ori era o pedeapsă pentru faptul că 
distruseseră una? 

— Raluca, uite... 

Fata clipi des şi, printre lacrimi, zări Libelula ieşind 
din pământ. Se învârtea dezordonat, ca un fluture de 
noapte ametit, care îşi pierduse o aripă, poate şi din cauză 
că nu-şi putea folosi una, de aceasta atârnând agăţat 
cineva. 

— Mihnea! 

Domnişoara Vu avu prezența de spirit să se întoarcă 
repede la locul călduţ din fotoliu, pentru că Raluca porni 
imediat în urmărirea Libelulei. Lebăda vână cu agilitate 
gâza minusculă, potrivindu-şi viteza cu a acesteia, şi, 
când ajunse sub ea, două voci strigară la unison: 

— Sari! 

Aflat în cădere liberă, corpul lui Mihnea sfâşie un set 
nou-nouţ de pânze şi se prăbuşi ca un bolovan la picioa- 
rele Domnişoarei Vu. Tânărul avea arsuri pe haine şi pi- 
cături de sânge pătară podeau lustruită a Lebedei, iar 
pentru o clipă se temură că era mort. Apoi începu să 
tuşească. 

Domnişoara Vu se lăsă pe spate în fotoliu şi îşi făcu 
vânt cu batista. Prea multe emoţii pentru vârsta ei! 

— Ne vedem diseară! Andrei le făcu anemic semn cu 
mâna, înainte de a porni în căutarea unei ambulanţe. Nu 
arăta mult mai bine ca Mihnea. Băiatul n-avea stofă de 
erou şi, când avea nevoie de ajutor, nu se jena să-l ceară. 

— Oh, diseară..., făcu Raluca. 

Puțin probabil ca Marina să amâne recepţia, nu după 
câte pregătiri făcuse. Mai mult ca sigur că avea să profite 
de situaţie ca s-o transforme într-o acțiune caritabilă de 
sprijinire a sinistraţilor şi le aştepta pe amândouă, nepoa- 
tă şi bunică, să facă act de prezenţă. 

Pe podea, Mihnea reuşise să se ridice în şezut şi îşi 
verifica încheieturile. În afară de câteva vânătăi şi răni 
minore, nu părea să-şi fi rupt nimic. 

— Eşti bine? Raluca îl privi cu coada ochiului, atentă 
să-şi ascundă îngrijorarea de pe chip. 

— Da... mulțumesc. 

— Raluca, haide să-l ducem acasă, puse Domnişoara 
Vu piciorul în prag. Oricum nu avem ce să mai facem aici. 

Fata ezită, dar n-o putea contrazice. Autorităţile n-o 
mai lăsau să se apropie, pretinzând că aveau situația sub 
control. Ea punea mai multă bază pe arcmatonii care îm- 
pânziseră zona şi n-aveau să se oprească atât timp cât ră- 
mâneau suflete de salvat. În orice caz, după toate cele 
întâmplase, n-avea chef să fie escortată acasă de jandarmi. 
Domnişoara Vu zâmbi în spatele voaletei, de parcă i-ar fi 
citit gândurile. 

Lebăda făcu un ocol larg, pentru o ultimă imagine de 
ansamblu, că doar acesta avea să fie cel mai dezbătut su- 
biect la cină, după care se întoarse spre centru. Cetăţuia 
era sus şi părea că avea să rămână acolo. Cu excepţia Co- 
poului, restul oraşului îşi recăpătase aspectul obişnuit, 
chiar dacă Tătăraşiul era brăzdat de o cicatrice urătă. 

Când ajunseră la depozitul de cărbuni, Mihnea se 
ţinea singur pe picioare, dar Raluca insistă să-l însoţească 
înăuntru. Cu toate că nu se uită la ceas, Domnişoara Vu 

estimă că fata lipsi îndeajuns cât să-i instruiască pe toți an- 
gajaţii să nu-l lase pe Mihnea să lucreze măcar câteva zile, 
iar personalul domestic din casa de peste drum, în care 
locuia cu familia, să aibă deosebită grijă de el. Mihnea 
făcea orice muncă era necesară la depozit, nu se ferea de 
treabă, însă unchiul lui era proprietarul întregii afaceri şi 
n-avea alţi moştenitori. Având în vedere cât de mult în- 
florise comerțul bazat pe carburanți în ultimii ani, Dom- 
nişoara Vu presupunea că nu era o îndeletnicire chiar atât 
de rea. 

— Îmi pare rău c-am ratat clătitele Floreascăi, spuse 
Raluca la întoarcere pe un ton de scuză. Afişă un zâmbet 
obosit, dar nu părea să regrete cu adevărat. 

— Lasă că am s-o rog pe Catrina să-ţi facă nişte clă- 
tite, îi spuse Domnişoara Vu. Şi-ale ei sunt destul de bune. 

Domnişoarei Vu nu îi păsa de clătite, era doar fericită 
că scăpaseră cu viaţă şi se întorceau întrege acasă. O privi 
pe Raluca trăgând uşa după ea şi, în absenţa zăvorului, 
legând-o cu eşarfa ca s-o ţină închisă. 

— Grand-maman... Se întoarse încet, ezitarea citin- 
du-i-se pe faţă. Crezi că o să se supere Marina că l-am 
invitat pe Mihnea la noi diseară? Se îmbujoră şi pufni în 
râs. A promis să se spele! 

Doar cu o zi în urmă, Ralucăi nici măcar nu i-ar fi tre- 
cut prin cap să apară la braţ cu băiatul magazionerului, 
dar se vede treaba că totuşi ceva se schimbase în cursul 
după-amiezei. Domnişoara Vu se întinse şi îi şterse cu ba- 
tista o urmă de funingine de pe obraz. 

— Să îndrăznească numai să zică ceva de invitaţii 
mei! 

Evelyn îşi operase ochii. O făcuse chiar înainte de a 
împlini treizeci de ani, pentru a-şi asigura promovarea în 
cadrul secției. Cum viață personală nu avea, se hotărâse 
să se concentreze asupra carierei. Trecuse suficient timp 
pentru ca doctorii să găsească doar cicatrice vechi, lăsate 
de maladie, şi nici urmă de manifestare activă. Centrii 
nervoşi dezactivaţi din creier o puneau pe lista de per- 
soane sigure a guvernului, iar Evelyn avea garanţia că nu 
se va mai îndrăgosti niciodată. 


cre 


Marţea era, de obicei, rezervată deplasărilor pe teren. 
Evelyn era deja în întârziere când ajunse la serviciu, în 
clădirea veche de pe o arteră liniştită a Bucureştiului. 
Faptul că îşi găsi asistentul rezemat de biroul secretarei de 
la 4.3 nu avu darul să-i îmbunătățească starea de spirit. 
Cei doi tineri erau adânciţi într-o conversaţie cu implicații 
profunde: 

— Mâine. 

— Nu. 

— Joi. 

— Nu. 

— Atunci, vineri. 

— Nu! 

— Laur, lasă fata în pace şi treci la treabă, spuse din 
mers Evelyn, în drum spre propriul birou. 

Secretara chicoti la adăpostul unui teanc de dosare. 

— Vorbim mai târziu, Lilişor, îi şopti acesta fetei, care 
se mulțumi să-i zâmbească jucăuş. 

Cu o fluturare şăgalnică din degete, Laur îşi urmă 
şefa în biroul secţiei 2.5, ducând cu el dosarul încredinţat 
de tânăra micuță cu păr negru şi cercei sclipitori. Se aşeză 
degajat pe un scaun şi aşteptă ca Evelyn să-şi dea jos par- 
desiul alb şi eşarfa în multiple nuanţe de mov. Ea îşi 
aranjă cămaşa, scoțând două şuviţe blonde de după gu- 
lerul roz, şi luă loc la birou, preocupată să-şi verifice 
mesajele. Se adunaseră destule peste noapte. 

— Ai să dai de belea dacă nu ai grijă cu fata asta, îi 
spuse, fără să-şi ridice ochii de pe ecranul calculatorului. 

— Aiurea, făcu Laur. Lasă să zică ea da... 

— Eu sper să nu zică, spuse Evelyn. De cât timp în- 
cerci s-o scoţi în oraş? Vreo două luni, cam de când ne-am 
mutat în clădire, nu? 

— Eh... Laur dădu cu lehamite dintr-o mână. 

— Atâta insistență nu se poate să nu atragă atenţia 
cuiva. Să nu crezi că legitimaţia aia o să te protejeze. 

— N-o să fie nevoie. Sunt invincibil! 

— Aşa să fie, dar eu tot te verific după prima întâl- 
nire, ca să mă asigur că n-avem probleme. 

— Da, să trăiţi! rânji Laur. Oricum, fă-o cât mai poți. 
E posibil să te înlocuiască în curând. 

— Asta de unde-ai mai scos-o? Evelyn îl privi cu 
coada ochiului. 

— Am auzit că au în testare o procedură neinvazivă, 
una care nu riscă să-ţi sfâşie irisurile. Nu mai transmit 
impulsul de-a lungul nervului optic, operează direct cu 
un laser puternic... şi gata, te-au curăţat! 

— Impresionant, mormăi Evelyn, dar se gândea la 
cicatricele rămase pe irisurile de un albastru îngheţat pe 
care îi vedea în fiecare dimineaţă în oglindă. Desigur, 
cicatricele nu se observau decât dacă ştiai unde să le cauţi, 
dar ea nu putea uita că erau acolo. 

— De la asta până la inventarea unui aparat care să 
detecteze singur prezenţa virusului nu mai e decât un 
pas. Şi, după aia, adio slujbe. N-or să mai aibă nevoie de 
vizualizatori. 

— Poate pentru mine. Sunt sigură că se va găsi în alt 
departament un post de învârtit hârtii pentru tine. 

Laur râse şi până şi Evelyn schiță un zâmbet în fața 
lipsei de griji a subalternului mai tânăr. Adevărul era că 
fusese detaşat de la o divizie secundară şi făcea mai mult 
decât doar să învârtă hârtii. Ceea ce îi aminti să întrebe: 

— Au venit instrucțiunile pentru azi? 

— Ah, da... Laur îi întinse dosarul pe care îl ținuse în 
echilibru pe genunchi. Fabrica de confecţii din Ploieşti. 

— Patru sute de angajați, se încruntă Evelyn la ve- 
derea cifrelor de pe pagină. Pentru asta nu-i ajungea o zi, 
poate o săptămână. Stai puțin, murmură continuând să 
citească, ăsta e un parteneriat româno-chinez. 

— Dap. 6.8 a dat, din greşeală, peste unul care era 
încurcat cu o tipă din fabrică. 

— Localnică? 

— N-am reuşit să aflu, dar ne-au trimis să inves- 
tigăm. 

— Atunci asta o să facem, spuse Evelyn şi îşi luă 
pardesiul de pe spătarul scaunului. 


cre 


Şaizeci de maşini de cusut țăcăneau în continuu şi, în 
afară de nişte basmale ponosite, niciuna dintre angajate 
nu purta protecție pentru urechi. Aplecate asupra mate- 
rialelor, femeile nu făceau nicio pauză, nici măcar nu-şi 
ridicau ochii de la ele. Toate de origine asiatică, erau ca 
nişte mici maşini. Fusese primul lucru pe care îl observase 
Evelyn, când începuse să se plimbe printre mesele aliniate 
pe patru rânduri. Dacă şi-ar fi auzit tocurile lovind par- 
doseaua de lemn, şi-ar fi putut închipui că era din nou la 
şcoală, în timpul unui extemporal, numai că, de data asta, 
ea era profesoara şi altcineva urma să se ardă. Una sau 
mai multe persoane, nu ştia încă. 

Se opri în mijlocul sălii şi schimbă o privire cu Laur, 
o siluetă înaltă şi subțire care stătea de pază lângă uşă, de 
parcă toate chinezoaicele n-ar fi făcut decât să aştepte 
ocazia prielnică pentru a se repezi asupra ei. Dacă n-ar fi 
fost expresia plictisită de pe chipul încadrat de păr des- 
chis la culoare, care avea tendinţa să sclipească la con- 
tactul cu razele soarelui, poate chiar ar fi crezut-o. Însă 
serviciul 2.5 era discret şi funcţiona atât de bine, încât nu 
aveau nevoie de protecţie specială. Doar o mână de 
oameni ştia cu ce se ocupau. 

Conducerea nu le privea cu ochi buni amestecul în 
treburile fabricii, dar legitimaţiile le permiteau accesul la 
orice resurse doreau, inclusiv la linia de producţie, aşa că 
nu se putea opune. Fusese o idee mai puţin inspirată, 
muncitoarele nu lăsau nimic să le distragă atenţia, iar 

Evelyn avea nevoie să le vadă ochii. Dacă acestea ar fi fost 
românce, s-ar fi uitat măcar o dată la costumul gri-perlat 
purtat de Evelyn, atât de diferit de taioarele negre, sobre, 
ale altor funcţionare. Însemna că trebuia să le interogheze 
separat pe fiecare. 

Îi făcu semn discret din cap lui Laur şi părăsi încă- 
perea. Acesta o urmă pe coridor: 

— Nimic? 

— Imposibil. Nu s-au uitat la mine nici măcar când 
am intrat. 

— Pariez că poate să ia clădirea foc şi tot nu s-ar opri. 

— Atunci să sperăm că n-o să i-a foc. Unde? 

— Aici. Laur deschise uşa către un birou care le fu- 
sese pus la dispoziţie. 

Încăperea mică şi înghesuită duhnea a fum de țigară. 
Laur se duse să deschidă fereastra, însă o găsi înțepenită. 
Nu trase jaluzelele, în ciuda luminii puţine ce se strecura 
printre ele. Cine ştie cine s-ar fi putut uita înăuntru din 
clădirea de peste drum şi era mai bine să nu fie văzuți. 

— Au zis că mai durează câteva minute până la pau- 
za de masă şi încep să le trimită, îi spuse Laur. Ai aici lista 
cu angajatele din schimbul de dimineaţă, îi întinse o foaie 
de hârtie. 

Evelyn se uită pe listă. Cuprindea peste o sută de 
nume. Se vede treaba că avea să-i apuce seara acolo şi 
foarte posibil să fie nevoiţi să înnopteze în oraş. Se rezemă 
de marginea mesei. 

— Bine, începem cu fetele de la croitorie. Ming Ho a 
lucrat acolo şi avem cele mai bune şanse să aflăm ceva de 
la colegele de tură. Să înţeleg; că au ridicat-o deja? Sub ce 
pretext? întrebă, văzând că era trecută ca fiind absentă. 

— Ceva în legătură cu viza. Se mai întâmplă, rânji 
Laur. 

— Cum au descoperit-o? 

— N-a fost greu. Doru Pârâiaş era angajat ca şofer la 
fabrică. S-au prins repede că era cineva de la serviciu de în- 
dată ce au descoperit că el era infectat, dar nevastă-sa nu. 

— Era? se miră Evelyn. În dosar scria că fusese de- 
pistat în ziua precedentă, n-ar fi avut timp să-i facă forme- 
le atât de repede şi, oricum, asemenea cazuri nu se pretau 
la concedieri, doar o absenţă de câteva zile, motivată cu o 
scutire medicală. 

— ÎI căutau pentru altceva, a fost o întâmplare că 
aveau un specialist printre ei. După ce l-au prins, au scos 
tot ce se putea de la el. Ştii şi tu ce duri sunt cei de la 6.8. 
N-o să se întoarcă prea curând la muncă. 

Asta era adevărat. Deşi erau mici golani de cartier în 
comparație cu rafinamentul celor de la 7.9, nimeni nu voia 
să ajungă să fie investigat de 6.8. 

— O să avem nevoie de un translator, spuse Evelyn. 

— NIi-l dau pe al lor, dar fetele sunt la sfârşit de con- 
tract şi o rup puţin pe româneşte. 

Tot era bine. N-avea nevoie de un interogatoriu ade- 
vărat, câteva cuvinte ca să aibă o acoperire pentru verifi- 
care erau suficiente. Evelyn se uită la ceasul brățară de la 
mână. 

— Du-te şi adu-le. 


(io) 


Una câte una, toate angajatele din schimbul curent de 
la croitorie, cusătorie şi călcătorie se perindară prin mica 
încăpere pe care pusese stăpânire 2.5. Listele cu nume se 

umpleau de semne pe măsură ce erau identificate tot mai 
multe persoane care manifestau simptomele. 

Sprijinită de marginea biroului, Evelyn interoga ulti- 
ma dintre muncitoare. Posteriorul îi amorţise cu mai bine 
de o oră în urmă, dar îi lipsea avantajul dat de înălțime. 
Statura scundă a chinezoaicelor era un inconvenient, iar 
Evelyn fiind deja o femeie înaltă, plus tocurile pe care le 
purta, ar fi fost cu un cap mai mare ca ele, ceea ce nu ar fi 
mers deloc, din moment ce trebuia să se uite direct în 
ochii lor. 

După mai multe zeci de perechi de ochi oblici, ajun- 
sese la un aşa grad de saturație, încât abia dacă mai vedea 
irizările aurii din irisurile întunecate. Peste acestea se 
suprapunea imaginea unui chip asiatic de vârstă incertă, 
cu pleoapele trase înapoi de cleme metalice şi irişii lărgiți 
obscen, până la punctul de rupere, în timp ce aparatul 
laser cu două braţe se apropia pregătit pentru intervenţie. 
Degeaba clipea, imaginea refuza să dispară, de parcă îi 
fusese gravată pe retină. 

Femeia, Evelyn îi uitase deja numele, se bâlbâi într-o 
română atât de stâlcită încât, până şi Laur, care le avea cu 
limbile străine, se uită cruciş. Evelyn îi făcu semn să plece, 
aflase tot ce o interesa, şi mai trasă o cruciuliță pe hârtie. 
Ajunsese la sfârşitul listei. 

— Astea au fost toate? întrebă doar ca să se asigure. 

— Da. Mai sunt cele de la ambalare, dar provin din 
altă regiune a Chinei. Lucrează în schimburi diferite şi lo- 
cuiesc separat. Laur făcu o pauză înainte de a continua. Le 
putem lăsa pe mâine. 

Începea deja să se întunece, iar Laur se săturase şi 
n-avea chef să lucreze peste program, dacă nu era o 

urgenţă. Drumul până la Bucureşti oricum avea să le ia 
mai bine de o oră. 

— Okay. Dar înainte vreau s-o văd din nou pe... cum 
o cheamă? Colega de cameră a lui Ming Ho. Evelyn răsfoi 
prin hârtii. Su Yin Wong. 

Laur îşi strâmbă gâtul ca să se uite pe listă. 

— Dar nu e afectată. 

— Da, dar cum Ming Ho a fost ridicată de cei de la 6.8 
şi nu avem acces la ea, Su Yin este singura de la care am 
putea afla ce se întâmplă. 

— Mă duc s-o caut. Sper să nu fi plecat, spuse Laur. 


sro 


Su Yin Wong ieşea pe poarta fabricii, când o ajunseră 
din urmă. Micuţă şi fragilă, ţinea piept cu încăpățânare 
vântului care se stârnise spre seară. 

— Domnişoara Wong! strigă Laur după ea. 

Fata îşi strânse mai tare haina la piept şi continuă să 
meargă. 

— Su Yin Wong! 

Abia pronunţarea numelui întreg îi atrase atenţia. Se 
opri pe marginea trotuarului, lângă trecerea de pietoni, şi 
se uită în urmă, cu o mână trăgându-şi o şuviţă de păr 
rebel pe care vântul i-o tot băga în ochi. 

— Domnişoară Wong, mai avem câteva întrebări, o 
abordă Evelyn. 

— Merg acasă, spuse Su Yin. 

— Adică... peste drum? Laur arătă spre clădirea cu 
patru etaje, din prefabricate, ridicată pe terenul viran de 
vizavi de fabrică. 

Su Yin aprobă cu o înclinare scurtă a capului. 

— Perfect. Vrem şi noi să vedem unde locuia Ming 
Ho, spuse Evelyn. 

Protestul fetei fu diferit de cel la care se aşteptau. 
Ochii acesteia se opriră asupra lui Laur. 

— Nu voie adus bărbaţi în cămin. Administrator... 
rău. 

Laur îşi scoase legitimaţia. I-o arătă: 

— Asta spune că am voie. Cum fata nu părea con- 
vinsă, îi dărui unul din zâmbetele sale cuceritoare. 
Vorbesc eu cu administratorul. 

— E în regulă, suntem în misiune oficială, o asigură şi 
Evelyn. 

Su Yin clipi, dar niciun alt muşchi nu i se mişcă pe 
față. Era greu de spus ce gândea. Fără să scoată vreun 
cuvânt, se răsuci pe călcâiele balerinilor ieftini şi îşi con- 
tinuă grăbită drumul să scape de frig. 

— Nu ştiu ce este mai îngrijorător, faptul că dai ra- 
teuri sau că fraternizezi cu străinii, îşi tachină Evelyn 
subalternul. 

Un chicot înfundat fu singurul răspuns pe care îl 
primi. Când trecură pragul clădirii, erau amândoi din nou 
serioşi. Coridorul cu pereţi vopsiți în albastru marin era 
atât de îngust, încât două persoane nu puteau merge lejer 
una lângă alta şi, în plus, părea că nu se mai termină. La 
capăt descoperiră că nu exista lift. Din fericire, aveau de 
urcat doar două etaje. 

Su Yin descuie uşa şi intră într-o cameră întunecată, 
de mărimea unei cutii de chibrituri. Prima o urmă Evelyn, 
apoi Laur, care trase uşa după el, lăsând în urmă zum- 
zetul vocilor de pe coridor. Sunetul reuşea să treacă prin 
pereţii subțiri, dându-le impresia că se aflau într-un stup. 

Două paturi, o masă cu o plită electrică şi un televizor 
micuţ, două scaune, o fereastră şi un şifonier. Atât. Su Yin 
îşi scoase jacheta şi o agăţă de uşă. Rămasă doar în panta- 
loni şi un pulover simplu de lână, arăta ca un copil. Îşi 
suflecă mânecile şi gesticulă spre patul din stânga: 

— Ming. 

Spre dezamăgirea lor, jumătatea respectivă de ca- 
meră ieşea în evidenţă doar prin lipsa de obiecte perso- 
nale. Dacă pe polițele de deasupra patului lui Su Yin se 
vedeau câteva fotografii, cărţi, o cărămidă de dicționar şi 
alte câteva nimicuri, poliţele lui Ming erau goale. Băieţii 
de la 6.8 trecuseră deja pe acolo. 

Su Yin scoase un ceainic din depozitul de veselă şi 
alimente de sub masă. 

— Ceai? 

Amândoi refuzară politicoşi. Cât Su Yin puse apa la 
fiert, Evelyn se aşeză pe marginea patului care aparținuse 
lui Ming. Îşi descheie pardesiul, dar nu se dezbrăcă. Chiar 
dacă era primăvară, în clădire continua să fie răcoare. 
Evelyn putea paria că cei patru elemenți ai caloriferului 
de lângă geam erau reci. Nu-şi imagina cum ar fi putut 
trăi în astfel de condiţii, dar poate că acasă la ele era şi mai 
rău. 

Cu coada ochiului îl văzu pe Laur căutându-şi un loc 
în care să stea fără să se simtă ca Gulliver în ţara piticilor, 
însă scaunele i se păreau prea fragile, iar când atinse şifo- 
nierul, acesta scârțâi şi aproape că o luă la vale, aşa că 
renunță. 

— De cât timp lucrezi la fabrică? întrebă Evelyn, când 
Su Yin se linişti şi se aşeză tăcută pe colţul celuilalt pat. 

— Doi ani. 

— Ai locuit mereu aici? 

— Nu, un an jumate. Înainte în altă parte. Aici doar 
după prelungire contract. 

— Şi Ming? 

— Mai puţin. Ea venit mai târziu. Place aici. Depus 
cerere pentru prelungire contract. 

Evelyn şi Laur schimbară o privire. Şansele lui Ming 
de a obține o prelungire a contractului scăzuseră con- 
siderabil. 

— Şi tu? Vrei să rămâi? 

— A patra prelungire. Su Yin ridică patru degete în 
aer ca să fie sigură că au înţeles. Aştept aprobare. 

Evelyn îşi aminti că fetele se apropiau de terminarea 
contractului. Doar celor cu evaluări peste medie li se acor- 
dau alte şase luni. 

— Crezi că ai s-o primeşti? Aprobarea? 

— Da, sper. Şef de tură scris evaluare bună. 

— Şi Ming? 

— Nu ştiu, ezită Su Yin. Ea nouă, dar lucrează bine. 
Vrea să mai stea. 

— Decizia ei are vreo legătură cu Doru Pârâiaş? atacă 
direct Evelyn. 

Su Yin ridică din umeri şi-şi fixă privirea în podea, 
lovită de o criză subită de necunoaştere a limbii române. 
Mocheta cenuşie se dovedi a fi teribil de interesantă. 
Evelyn îi semnaliză lui Laur cu mâna pe genunchi să le 
lase singure. 

— Mă scuzaţi, murmură Laur, scoțându-şi telefonul, 
şi se refugie pe coridor. 

Atitudinea lui Su Yin nu se schimbă, continua să se 
holbeze la podea. 

— Câţi ani are Ming? o luă Evelyn pe ocolite. 

— Douăzeci şi cinci. La fel ca mine. 

Evelyn cu greu i-ar fi dat mai mult de douăzeci. Ob- 
servă că deşi accentul era acelaşi, i se îmbunătăţise subit 
structura frazei. O puse pe seama timidității. 

— Are familie în țară? 

— Aici nu. Are părinţi acasă şi doi frați. 

— Intenţionează să-şi întemeieze o familie? 

Su Yin nu răspunse. Evită să o privească în ochi. 

— Înţeleg că Doru Pârâiaş este deja căsătorit, spuse 
Evelyn, la care fata se uită fugar în sus şi îşi muşcă buzele. 

Pentru o clipă, privirile li se întâlniră. Nici urmă de 
agent străin în irisurile de un maro întunecat, aproape 
negru. Avea ochi frumoşi. 

— Eu spus nu bine... Su Yin ridică din nou din 
umeri, de data aceasta însă mişcarea era însoţită de o 
anume undă de tristeţe. Nu ascultat. 

Nu era o surpriză. După ce se declanşase virusul, 
Ming nu mai ascultase de nimeni. Doar Doru mai conta 
pentru ea. Manifestare tipică. Dar uite că Doru dăduse de 
bucluc, ceea ce le permisese lor să descopere acest cuib de 
viespi. Păcat că nu ştiau ce planuri îşi făcuseră cei doi. Aşa 
ceva nu avea cum să apară în rapoarte, indiferent cât de 
severe fuseseră interogatoriile. Colaborarea dintre depar- 
tamente era departe de a fi ideală. 

Ceainicul fâsâi, iar Su Yin se întinse să-l ia de pe plită. 
Ezită o secundă înainte de a întreba: 

— Se întoarce Ming? 

— Depinde numai de ea. 

[3 (40) 


O nouă dimineaţă la birou. Evelyn completa raportul 
pentru ziua precedentă, concentrată să sumarizeze cât 
mai succint evenimentele de la fabrică. De ce nu făcea 
Laur acest lucru, urmând ca ea doar să adauge câteva 
concluzii la sfârşit, n-avea nicio idee. Probabil că nu-l 
ţinea destul de din scurt. Lui Laur nu-i plăcea să stea în 
birou şi se plictisea de moarte scriind rapoarte. Prefera să 
alerge pe coridoare şi să tragă de limbă pe toată lumea, ca 
să fie la curent cu ultimele bârfe. Evelyn nu nega că şi 
acest lucru se putea dovedi folositor la un moment dat, 
însă devenea enervant când spunea că se duce după cafea 
şi uita să se mai întoarcă. 

— În sfârşit, mormăi la apariţia acestuia cu două 
ceşcuțe de porțelan, aduse în echilibru pe o tavă. 

— Complimente de la domnul Coteţ, spuse Laur şi 
aşeză tava pe masă. Nu mai prididea să te laude ce treabă 
bună ai făcut ieri. Un focar atât de mare... trebuie să fie un 
record. 

Evelyn afişă o mutră dezinteresată. Nu-i păsa dacă 
era un record sau nu. O interesa mai mult faptul că erau 
nevoiţi să se întoarcă la Ploieşti, ca să se evalueze şi 
schimbul de după-amiază. Mai multă muncă şi încă o 
durere de cap. Îi plătea însă chiria pentru apartamentul 
modern din Primăverii şi mai existau şi alte avantaje pe 
care altfel nu le-ar fi avut, aşa că nu se putea plânge. 

— Ai aflat ceva despre Ming Ho? 

— E pierdută în sistem. N-o să mai auzim de ea prea 
curând. Laur se opri să ia o gură de cafea. Se strâmbă. Era 
fierbinte. Pârâiaş e programat pentru operaţie. 

Era procedura standard. Subiectul era operat, petre- 
cea câteva zile în spital până i se vindecau irisurile şi se 
convingeau doctorii că nu-i fusese afectată retina din gre- 
şeală — se mai întâmplase — după care era trimis acasă cu 
o amintire vagă a ultimelor zile şi ştampila care îl declara 
curat în dosar. Uitată avea să fie dragostea pentru Ming 
Ho, familia lui avea să fie fericită că se întorsese la ea, iar 
viața urma să continue ca mai înainte, cu deosebirea că el 
nu avea să mai fie niciodată pe deplin fericit, fără să ştie 
de ce. Dar statului nu îi păsa, mulțumirea de sine era con- 
siderată a fi o stare de bine suficientă şi chiar de preferat. 

— Ce-o să se întâmple cu celelalte fete? întrebă 
Evelyn. 

Teoretic, responsabilitatea ei se încheia în momentul 
în care depista persoanele infectate şi nici nu avea auto- 
ritatea să se intereseze de acestea. Totul era strict secret şi 
ar fi arătat ciudat dacă ar fi întrebat superiorii sau depar- 
tamentele colaterale de ele. De aceea fusese Laur plecat 
toată dimineaţa, ca să afle ce se întâmpla. Dădea dovadă 
de aceeaşi curiozitate ca Evelyn şi avea mijloace pentru a 
şi-o satisface. Se vedea pe chipul lui că abia aştepta să-i 
spună. 

— N-au hotărât încă, spuse Laur. Sunt prea multe şi e 
greu să li se identifice perechea. Pleacă de la presupune- 
rea că au una, dar nu ştiu dacă e aici sau în China. 

Evelyn înclină uşor din cap. Erau rare cazurile când 
nu exista o pereche. De cele mai multe ori, contaminarea 
avea loc aproape instantaneu în cadrul unui cuplu. Oficial 
era tratată ca o problemă de natură virală, dar cum reac- 
ţiona doar în perechi, Evelyn avea oarece dubii. Era mai 
mult de atât, chiar dacă nimeni nu admitea acest lucru. 

— Costurile sunt prea mari ca să le suporte statul 
român, mai ales că ele au cetăţenie chineză, continuă 
Laur. Altfel ar sta treaba dacă ai lor ar plăti intervențiile, 
dar pentru asta ar trebui să li se spună exact despre ce este 
vorba şi mă îndoiesc că oficialilor chinezi le-ar conveni să 
le măcelărim oamenii, chiar dacă au destui ca să dea pe 
afară. 

Sprâncenele blonde ale lui Evelyn se încruntară dea- 
supra ochilor fardaţi discret în tonuri fumurii. Laur era 
prea liber la gură. Cu toate acreditările lor, vorbirea de rău 
a sistemului nu putea să le aducă nimic bun. Se ştia bine 
că toate conversațiile erau ascultate şi în special institu- 
ţiile publice erau pline de microfoane. Securitatea nu 
stătea degeaba şi nu se sfia să-şi aresteze proprii oameni, 
dacă aceştia o luau razna. 

— Deocamdată au hotărât să le ţină sub suprave- 
ghere, până stabilesc clar dacă tendinţa de migrare e spre 
sau dinspre noi, după care vor decide ce e de făcut. Ne 
trimit un previzionist. 

Vestea fu acceptată cu calm de şefa secţiei 2.5. Nu era 
prima dată când un previzionist era ataşat echipei. De 
obicei, apărea atunci când o persoană importantă era 
afectată şi oficialitățile nu se puteau hotărî dacă să o su- 
pună intervenţiei sau nu. Era mai uşor să pună în cârca 
altcuiva responsabilitatea pentru decizia luată. Ciudate 
persoane previzioniştii, erau puţini şi aveau tendinţa de a 
lungi cazurile mai mult decât era nevoie. Cu toate că nu 
dispunea de capacitatea lor de a vedea viitorul, Evelyn 
avu o presimțţire că urma să-i apuce vara cu ancheta ne- 
terminată. 

— Pe cine? întrebă în cele din urmă. Mai colaborase 
cu vreo patru, dar din câte ştia, cei doi cu rezidenţă per- 
manentă în Bucureşti erau ocupați până peste cap, al trei- 
lea se transferase la Cluj pe termen nelimitat, iar de al 
patrulea nu se mai auzise nimic cam de multişor. 

— Pe cel mai bun, spuse Laur, iar Evelyn observă că 
zâmbetul obişnuit îi lipsea de pe figură şi se uita fix la ea. 
Răzvan Bratu. 

Evelyn inhală cu deosebită grijă şi uită să expire. 
Răzvan... 


[7 (40) 


Stăteau la una dintre terasele de pe Champs Elysées, 
într-o zi de toamnă târzie. Aburii parfumaţi, care se ridi- 
cau din ceaşca în jurul căreia Evelyn încerca să-şi încăl- 
zească degetele, îi gâdilau plăcut nările, dar ea nu le 
acorda nicio atenţie. Răzvan tocmai îi trântise bomba. O 
spusese pe un ton liniştit, de parcă îi anunţa programul 
zilei, nu îi sfâşia inima. După patru ani trăiţi împreună la 
Paris, o anunţa că se terminase. 

— Am văzut viitorul, Ev, îi spunea el, deşi cuvintele 
mai mult îi zburau pe la urechi. Nu e frumos, mai bine ne 
oprim aici. 

Ar fi putut să protesteze, să-l implore, să plângă, dar 
ştia că Răzvan era imposibil de convins să-şi schimbe 
părerea odată ce ajunsese la o decizie, iar aceasta fusese 
luată fără să o consulte în prealabil. Aşa că se uită la el în 
tăcere, cu privirea încețoşându-i-se, pe măsură ce psihicul 
pierdea lupta şi începea să conştientizeze realitatea dure- 
roasă. Preocupată să memoreze fiecare detaliu, de la felul 
în care stătea relaxat pe scaun, la pardesiul scump care îi 

îmbrăca umerii puternici şi şuviţa de păr castaniu agitată 
de vânt pe frunte, pe care nu avea să le mai vadă prea cu- 
rând, trăsări când Răzvan se întinse să îi atingă mâna 
peste masă. 

— Ev? 

Evelyn îşi feri mâna, temându-se de atingerea atât de 
familiară, deşi întregul corp striga după aceasta. În graba 
ei, aproape că răsturnă ceaşca pe jumătate plină cu cio- 
colată caldă. Răzvan acceptă resemnat respingerea şi se 
rezemă înapoi de spătarul scaunului. Ochii lui nu se 
desprindeau de ai ei şi pentru prima dată realiză că nu 
ştia la ce se gândea. Până atunci îi fusese uşor să-i desci- 
freze expresiile chipului, nu avusese secrete față de ea, 
numai că de data asta se retrăsese în labirintul din spatele 
ochilor căprui în care nimeni nu avea acces, nici măcar ea. 

O tăcere grea se lăsă între ei, separându-i cu milioane 
de tone de aer îngheţat care îi torturau plămânii la fiecare 
gură de aer tras în piept, iar în momentul în care Răzvan 
îşi întoarse privirea spre aglomeraţia de pe bulevard, 
Evelyn simţi că ceva se rupe în ea şi ştiu că, într-adevăr, se 
terminase. 


(o) 


Rememorarea evenimentului fu mai puțin dureroasă 
decât îşi amintea. Poate că operația îi făcuse bine, ate- 
nuând sentimentele. Era greu de spus, trecuseră ani buni 
de când nu-l mai văzuse. La puţină vreme după ce se mu- 
tase din micuțul lui apartament din rue Saint-Sébastien, 
Evelyn revenise în ţară, în timp ce Răzvan îşi stabilise 
definitiv reşedinţa la Paris. Nu mai avuseseră ocazia să se 
întâlnească. Până acum. 

Şase ani lungi, din care patru se chinuise să nu se 
gândească la el, iar în ultimii doi se forțase să şi-l amin- 
tească, ca să nu îl uite. O mică parte din ea încă nu putea 
renunța la ce avuseseră împreună. Doar că, acum că el 
venea de bună voie şi nesilit de nimeni — ar fi putut să re- 
fuze, Răzvan avea o reputaţie internațională solidă şi sta- 
tul român nu-l putea obliga să colaboreze —, era prea 
târziu. Se întrebă dacă el ştia. Probabil că da. Dacă se gân- 
dise cât de cât la ea de când se despărțiseră, cu siguranță 
ştia. Răzvan era unul dintre cei mai buni previzionişti din 
Europa. 

Laur încă o urmărea în aşteptarea unei reacţii, aşa că 
Evelyn ridică din umeri: 

— Foarte bine. Asta ne garantează că o să terminăm 
mai repede. 

— Perfect, spuse Laur. E deja în avionul de Paris, 
trebuie să ajungă în curând. 

De data asta nu îşi ascunse un rânjet. Lui Evelyn i se 
păru că prea se distra bine. Arătă spre teancul de hârtii de 
pe birou: 

— Atunci ar cam fi cazul să ne apucăm de treabă. 
Introdu tabelele alea, dacă tot n-ai ce face. 

Laur luă foile fără să facă nazuri şi se instală la cal- 
culator. În curând, în încăpere se auziră doar degetele sale 
lovind sacadat tastele. Pierdută în gânduri, Evelyn se uita 
la propriul monitor fără să-l vadă. Trecutul nu se mai în- 
torcea. Oare de ce îşi bătea capul? Semnă raportul şi alte 
câteva documente şi le trimise mai departe la superiori. 

Trecuse deja o jumătate de oră, când se uită din nou 
la ceas. Deplasarea la Ploieşti fusese amânată, deoarece o 
şedinţă cu şeful în care să-l prezinte pe noul previzionist 

şi să stabilească nişte detalii de procedură avea întâietate. 
Li se extindea echipa. 

O bătaie discretă în uşă îl făcu pe Laur să sară de pe 
scaun. Rareori îi deranja cineva. Evelyn doar îşi îndreptă 
spatele şi îşi compuse o figură amabilă, nici prea rece, dar 
nici prea prietenoasă, şi îl aşteptă pe asistentul său să 
deschidă uşa. 

— Poftiţi, îl ivită Laur să intre pe bărbatul din prag. 

— Răzvan Bratu, se prezentă acesta. 

— Laurenţiu Dogaru. 

Îşi strânseră mâinile. Evelyn avu senzaţia că se plă- 
cuseră instantaneu, ceea ce era bine. Munca lor era sufi- 
cient de dificilă şi fără membri din echipă care nu se 
puteau suferi. 

Răzvan îşi lăsă jos geanta de voiaj, se pare că venea 
direct de la aeroport, şi se întoarse spre ea. 

— Ev... 

Îi zâmbi obosit şi Evelyn se trezi că îi răspunde la 
zâmbet. Nu se schimbase prea mult în urma trecerii ani- 
lor. Avea aceaşi statură înaltă, impunătoare, poate se mai 
împlinise puțin, şi-şi purta părul scurt pieptănat peste 
cap, dar atât. Dacă n-ar fi fost reţeaua fină de riduri din 
jurul ochilor şi părul uşor grizonant la tâmple, ar fi zis că 
era acelaşi om de care se despărţise pe Champs Elysées. Şi 
mai era ceva în ochii aceia întunecaţi care nu fusese acolo 
înainte, numai că ea nu se putea uita în ochii lui. 

— Răzvan, spuse Evelyn, şi o inflexiune blândă, de 
mult uitată, i se trecură în voce. Îşi părăsi scaunul şi îşi luă 
jacheta de pe spătarul acestuia. Avem o şedinţă în cinci 
minute, ai sosit la timp. 


ADEVĂRUL DIN PRIVIRE / 61 


— Taxiul e de vină. Cred că ajungeam mai repede 
dacă mergeam pe jos, glumi Răzvan. 

Evelyn o luă înainte, lăsându-i pe cei doi să dezbată 
cât de mult se înrăutăţise traficul din Bucureşti în ultimii 
douăzeci de ani, şi îi conduse spre sala de şedinţe, igno- 
rând cele două siluete amenințătoare care se ţineau după 
ei ca nişte umbre. 


ro 


— Avem aici două scenarii posibile... 

Aşezaţi în jurul mesei rotunde, Evelyn, Răzvan şi 
Laur urmăreau prezentarea făcută de şeful de departa- 
ment, Florin Coteţ. Om trecut de şaizeci de ani, acesta 
avea obiceiul să se bâțâie pe călcâie în timp ce se foia în 
faţa hărții proiectate pe peretele din spatele lui. 

— Pe de-o parte, avem invazia chineză, spuse el şi 
arătă spre săgețile galbene venind dinspre China spre 
România. Avem cincizeci de fabrici care funcționează 
exclusiv pe bază de personal chinez. Ar fi mai multe, dacă 
opoziția naționaliștilor n-ar fi atât de puternică. Oricât de 
grea e viaţa aici, nu se compară cu situaţia de la ei. Mereu 
avem mai multe cereri decât putem onora. In fine, acela 
este doar un aspect secundar al problemei... 

Lecţia de logistică economică era ţinută mai mult 
pentru Răzvan, care nu mai venise în ţară în ultimul de- 
ceniu. De la distanţă, realitatea era percepută oarecum 
diferit chiar de către previzionişti de calibrul lui Răzvan. 

— Pe de altă parte, avem tendinţa de emigrare a ro- 
mânilor, continuă el, indicând săgețile roşii care porneau 
din centrul României către restul lumii. După revoluţia 

din '89, oamenii au crezut că situaţia avea să se îmbu- 
nătăţească, dar n-a fost aşa. Nu în ritmul în care sperau ei. 
Prin urmare, au început să plece pe capete. Îi apucă 
dintr-o dată dorul de ducă şi nimic nu-i mai poate opri. În 
prezent, au rămas abia şaisprezece milioane. Având în 
vedere teritoriul pe care sunt răspândiți, structurile orga- 
nizaționale abia mai fac față. Din păcate, regulile Uniunii 
Europene nu ne permit să ţinem oamenii cu forța şi 
nimeni nu vrea să se întoarcă. 

Ajuns în punctul acesta, Coteţ aruncă o privire fu- 
gară spre hârtiile din faţa lui Răzvan, vrând parcă să se 
asigure că semnătura era tot acolo. Nimic din ce discutau 
nu putea părăsi sala. 

— Pe vremea răposatului, s-ar fi dat un decret care 
interzicea emigrarea şi s-ar fi rezolvat problema, acum 
însă nu se poate. Aşa că am angajat specialişti să studieze 
situația. A durat ceva, dar, până la urmă, cineva cu abi- 
lităţile domnişoarei Sava — dădu din cap spre Evelyn — i-a 
dat de capăt. Avem de-a face cu un virus. Nu se cunosc 
prea multe despre natura acestuia sau felul în care acțio- 
nează, încă se mai fac cercetări, dar ştim că activează o 
anume zonă din creier responsabilă cu impulsul nestă- 
pânit de a căuta un trai mai bun pentru persoana afectată 
şi cei dragi. Ne confruntăm cu o adevărată epidemie. 

Evelyn trase cu coada ochiului la Răzvan, întrebân- 
du-se cât ştia deja din toată povestea. 

— Nu o putem preveni, dar o putem opri, spuse 
Coteţ. Virusul are o perioadă de latenţă de la câteva luni 
şi până la un an, suficient timp în care să intervenim. 
Simptomul după care ne ghidăm este o modificare a iri- 
sului pe care doar persoane cu abilităţi speciale o pot 

vedea. Avem tehnologia necesară pentru a o trata. Costă, 
dar funcţionează. Nu s-au înregistrat recăderi. 

Laur se foi pe scaun. Se plictisise. 

— După cum am spus, costă. Şi în cazul de față ne 
confruntăm cu un focar mult prea mare ca să nu ne dea de 
bănuit. Din câte ştim, suntem singurii posesori ai tehno- 
logiei, nu există alte state care să se confrunte cu virusul D 
sau măcar să fie la curent cu existenţa lui. Ceva nu e în 
regulă cu chinezoaicele astea, declară Coteţ. 

Laur aprobă, dând din cap. Lângă el, Răzvan asculta 
cu răbdare prelegerea. 

— Am avut o întrunire cu Consiliul de Securitate a 
Statului aseară, spuse Coteţ. Se pune problema dacă nu 
este vorba de un atac deghizat sub forma invaziei acestea 
de muncitoare. Şi dacă da, ce urmăresc? Să scape de ele, în 
speranţa că vor antrena şi mai multe persoane în exod? E 
greu de crezut că au drept ţintă oamenii noştri, deşi nu 
excludem posibilitatea. 

Cu o mişcare scurtă a mâinii, Coteţ făcu să apară o 
nouă imagine în care existau şi săgeți portocalii pe lângă 
cele roşii şi galbene. 

— Conform contractelor în desfăşurare, în special 
cele cu prelungire, şi numărului de infecţii, acesta este 
fluxul de oameni la care ne putem aştepta în viitorul apro- 
piat. Mai făcu o mişcare şi o serie de săgeți verzi se supra- 
puse peste cele portocalii. Iar aceştia sunt oamenii pe care 
i-am putea pierde, dacă aici nu este decât o haltă şi au de 
gând să plece mai departe. Guvernul înclină să le accepte 
şederea, eventual chiar să le acorde cetățenie dacă statul 
chinez nu are nimic împotrivă, dar trebuie să ştim sigur ce 
planuri au. De aceea v-am chemat, domnule Bratu. Avem 

nevoie de o previziune de cea mai mare acuratețe, ca să 
putem decide ce vom face în continuare. Le păstrăm pe 
muncitoare, le trimitem înapoi, le operăm? 

Răzvan nu răspunse imediat. Se uita încă la harta pe 
care săgețile dansau în toate direcţiile. Statisticienii şi 
analiştii îşi făcuseră treaba, dar mai departe nu puteau 
merge. Singurul care putea extrapola şi concepe o previ- 
ziune sigură era cineva cu abilităţile lui. 

— Am nevoie de dosarele muncitoarelor, spuse 
Răzvan. Apoi vreau să văd fabrica şi femeile. 

— Domnişoara Sava se va ocupa de toate şi vă va 
facilita accesul la orice informaţii aveţi nevoie. Este cazul 
dumneaei, răspunse Coteţ. 

Evelyn reuşi să-şi ascundă uimirea. Mai lucrase cu 
previzionişti, dar niciodată nu fusese atât de direct pusă 
în subordinea lor. Presupunea că anumite concesii fuse- 
seră făcute pentru a-l aduce pe Răzvan, totuşi, se întrebă 
cum avea să decurgă colaborarea lor din punctul acesta 
de vedere, dacă se aflau pe poziţii de forță egale. 

— Felicitări, şefa! îi şopti Laur. Cred că tocmai ai fost 
avansată. 


(io) 


Spre deosebire de Evelyn, care fusese nevoită să in- 
tervieveze fiecare femeie separat ca să obțină rezultate, lui 
Răzvan îi era de ajuns să se afle în prezența lor fără să fie 
necesară o interacțiune directă. Abordă aceeaşi metodă 
folosită şi de Evelyn cu o zi în urmă. Întreaga echipă se 
deplasă din nou la Ploieşti, în maşina condusă de Laur, în 
timp ce doi paznici înarmaţi îi urmau într-o altă maşină. 
Transferul lui Răzvan, chiar şi temporar, pusese ceva 

probleme şi Consiliul de Securitate nu-şi putea permite ca 
acesta să păţească ceva cât timp se afla pe teritoriul țării. 

Se prezentară la poarta fabricii spre sfârşitul dimi- 
neții, unde fură primiţi de directorul-adjunct cu mare 
scandal, fiindcă deranjau din nou activitatea de produc- 
ţie. De îndată ce însoțitorii de la 9.1 îşi arătară legitima- 
tiile, directorul-adjunct păli şi îi invită servil înăuntru. Nu 
dădea în fiecare zi de cineva de la cel mai înalt serviciu de 
protecţie şi umbla vorba că cine îi întâlnea rareori mai 
vedea pe altcineva. 

Răzvan ceru să fie condus la una dintre halele în care 
activitatea se afla în plină desfăşurare şi să fie lăsat singur 
cu angajatele. Cei de la 9.1, buldogii, cum erau porecliți pe 
la spate, se postară pe coridor de-o parte şi de alta a uşii, 
cu ordine stricte să nu lase pe nimeni să-l deranjeze. Figu- 
rile lor încruntate nu încurajau lumea să se apropie. 

— Uf, bine că am scăpat de ei, se scutură Laur, când 
se îndepărtară de aceştia. Ai văzut ce mutre? Dumne- 
zeule, mă ia cu frig când mă uit la ei. Ai spune că un pre- 
vizionist n-are nevoie de atâta protecție, că doar ştie dina- 
inte tot ce i se poate întâmpla. 

— Nu funcţionează chiar aşa, spuse Evelyn. Nu se 
pot concentra decât asupra unui singur lucru pe moment. 
Dacă vrem să-şi facă treaba bine, trebuie să-i asigurăm noi 
protecţia. 

— Dar până acum nu ne-au mai dat gărzi de corp atât 
de avansate. 

— Nici noi n-am mai avut un caz atât de complicat. 

Laur deschise uşa şi Evelyn se strecură în biroul deja 
familiar. Cât timp Răzvan îşi crea o viziune asupra viito- 
rului, ei investigau personalul stabil al fabricii, inclusiv 

conducerea. Îi ignoraseră la prima vizită, dar acum aveau 
timp. Merseră cu sârguința până la a chema de acasă pe 
cei care-şi luaseră zi liberă sau erau în concediu. Pentru o 
fabrică în care se lucra în două schimburi, nu erau mulţi, 
dar nu mai găsiră niciun candidat pentru intervenţia cu 
laser. Se părea că doar Pârâiaş avusese nenorocul să se 
molipsească. 

Evelyn ceru şi o fişă cu pontajul. Fiind în mijlocul 
săptămânii, schimburile ar fi trebuit să fie aceleaşi. Veri- 
fică în special numele persoanelor infectate şi erau toate 
acolo. Dacă puneau ceva la cale, cu siguranţă nu o făceau 
în timpul programului. 

— Crezi că a terminat? o întrebă Laur. 

Ridică din umeri. Trecuse de ora prânzului şi li de 
făcuse amândurora foame. Îşi verifică telefonul, dar nu 
primise niciun mesaj de la Răzvan. 

— Ce-ar fi să mergem să mâncăm ceva? N-o să se 
supere că nu l-am aşteptat, nu? Doar tot stăm degeaba. 

— Poftim? se uită Evelyn în sus la el, provocându-l să 
repete. 

— Bine, tu ai lucrat şi eu am stat degeaba, se corectă 
Laur, deşi nu era chiar aşa. Toată hârțogăria o ţinuse el. 
Tot aia e. 

Evelyn clătină din cap la impertinenţa tânărului, dar 
zâmbea. Măcar nu se plictisea în compania lui. În plus, 
Laur ştia întotdeauna unde se mânca bine în orice oraş 
s-ar fi aflat. Cu hotelurile nu prea o nimerea, cele care îi 
plăceau lui rareori se încadrau în buget. 

— Hai să mergem, spuse ea şi începu să-şi strângă 
lucrurile. Îi înmână lui Laur teancul de hârtii ca să le pună 

în servietă. Trebuie să fie prin apropiere o terasă la care să 
putem aştepta. 

— Ştiu exact locul potrivit! 

Jumătate de oră mai târziu, erau instalaţi la singura 
masă fără umbrelă de la o terasă aflată la două străzi 
distanţă de fabrică. Doar o altă masă mai era ocupată, dar 
Laur insistase că era prea frig ca să stea la umbră. Tele- 
fonul lui Evelyn piui chiar în momentul în care chelnerul 
veni să le ia comanda. „Comandaţi şi pentru mine”, spu- 
nea mesajul. 

— Se dă mare? rânji Laur. 

— Nu, e doar practic, spuse Evelyn şi închise tele- 
fonul. 

Un camion încărcat cu nisip trecu în viteză exact prin 
mijlocul unei bălți rămase de la ploaia de peste noapte. 
Câţiva stropi din apa împroşcată aterizară la picioarele 
lor, ratând la milimetru pantofii scumpi, de piele, ai lui 
Evelyn. 

— Cât de practic? vru Laur să ştie. 

— Foarte. 

„Am văzut viitorul... mai bine ne oprim aici.” 

Laur aprobă, dând mulţumit din cap. Şi el era o per- 
soană practică în felul lui. Rezemat de spătarul scaunului 
şi cu picioarele încrucişate pe laterală, o privi lung. Nu 
mai zâmbea. 

— Îl cunoşti de mult? 

— Din timpul facultăţii. Ne-am întâlnit la Paris. Eu 
eram studentă, iar el lucra la doctorat. 

— Şi? întrebă Laur departe de a fi mulțumit doar cu 
atât. 

— Şi nimic. Când s-au terminat cursurile, eu am ple- 
cat şi el a rămas. Nu ne-am mai văzut de atunci. 

— E ciudat, spuse Laur. 

— Ce anume? 

— Toți ceilalți previzionişti cu care am lucrat până 
acum aveau ceva bizar în comportament. Fie erau chinu- 
iți, fie distraţi, fie îngâmfaţi, vedeai de la o poştă că ceva 
nu era în regulă cu ei. 

— Şi ce e ciudat la Răzvan? 

— Asta e, că nu e. Pare perfect normal. 

— Aşa a fost întotdeauna. Nu şi-a ascuns niciodată 
abilităţile, dar nici n-a făcut mare tapaj pe tema asta. E 
cine e şi cu asta, basta. 

— Mda... ştii, am citit câte ceva despre el. Nu lucrea- 
ză chiar cu oricine. Dacă a acceptat să vină, înseamnă că 
s-ar putea să fie ceva important legat de cazul ăsta. 

Sau poate guvernul îl constrânsese în vreun fel să 
vină, îşi spuse Evelyn, dar aşa ceva nu se rostea cu glas 
tare nici măcar când erau singuri pe o terasă părăsită. Nu 
degeaba se spunea că nu există lucruri fără urechi. Cine 
ştie cine i-ar putea auzi. 

— Poţi să-l întrebi personal, zise Evelyn. Dacă ştie, o 
să-ți spună. 

Laur îi urmări privirea şi îl descoperi pe Răzvan pe 
partea opusă a străzii, aşteptând să se mai liniştească 
traficul ca să poată traversa. Fluieră uşor. 

— Mişto, cu siguranţă nu te rătăceşti, dacă pleci cu el 
în concediu. 

Evelyn râse încet, amintindu-şi de o anumită vacanță 
în care se rătăciseră în toată regula şi fuseseră cât pe aci să 

fie mâncaţi de urşi. Laur n-ar mai fi zis asta, dacă ar fi ştiut 
cât de fatalist era Răzvan. 


sro 


— Scuze că am întârziat, spuse Răzvan şi îşi trase un 
scaun lângă ei. 

Buldogii ocupară o masă nu departe de-a lor. Co- 
mandară apă, dar nu se atinseră de ea. 

— Ei, e cuib de viespii sau albine? întrebă Laur, vă- 
zând că Evelyn n-avea de gând să zică nimic. 

— Greu de spus, deocamdată, răspunse Răzvan. Am 
nevoie de mai multe proiecţii ca să ajung la o variantă 
finală. O să mai dureze. 

— Deci nicio şansă să închidem cazul până vineri? 

— Mă tem că nu... 

— Care-i graba? îl privi Evelyn curioasă. Laur nu era 
genul care să preseze încheierea unui caz înainte de vre- 
me, chiar dacă primeau ordine precise. 

— Voiam să trag o fugă pe litoral în weekend, spuse 
Laur. Aşa o să-mi pierd vremea ținându-mă după voi. 

— Credeam că sezonul de vară începe abia în mai, 
spuse Răzvan. 

— Păi, tocmai de-aia, mai e puțin până se umple de 
turişti. Acum e cel mai bine... 

Fură întrerupți de sosirea chelnerului, care aducea 
primul fel. Două ciorbe şi o supă pentru Răzvan. Acesta 
aruncă o privire la farfuria aburindă şi îi zâmbi lui Evelyn, 
mulţumit că-şi amintise. Ea doar ridică din umeri, erau 
greu de uitat preferinţele lui culinare, mai ales că Răzvan 
era mofturos când venea vorba de mâncare. Laur asistă 

intrigat la schimbul de priviri. Nu comentă şi, o vreme, nu 
se auzi decât clinchetul lingurilor în farfurie, cei trei fiind 
prea preocupaţi să nu se frigă. 

— Ce mai e nou la Paris? puse Laur întrebarea care 
stătea pe buzele lui Evelyn. 

Răzvan pescui cu lingura o găluşcă şi-şi înclină gân- 
ditor capul. 

— Depinde ce te interesează, spuse el. Viaţa e destul 
de constantă pentru localnici. 

— Şi pentru cei care n-au mai fost pe acolo de câțiva 
ani? întrebă Laur. 

— Hmm... păi, au închis Disneyland-ul în urma unei 
ameninţări cu bombe, au scufundat L'Ile de la Cite ca să 
fluidizeze traficul pe Sena, guvernul s-a mutat la Ver- 
sailles... A, şi, în urma unui vot popular, au înlăturat pira- 
mida din fața Luvrului. Nu vă spun lucrurile astea la ştiri? 

— Ba da, ni le spun, zise Evelyn. 

Oricum, ei aveau acces la mai multe informaţii decât 
majoritatea populaţiei. Făcea parte din avantajele funcției. 

— Numai că ne ţine atât de ocupați virusul ăsta, încât 
nu ne rămâne suficient timp ca să fim la curent cu toate 
noutăţile, adăugă Laur. 

Da, el, care alerga toată ziua pe coridoare şi ştia tot ce 
mişca în clădirea Securităţii, normal că nu mai avea timp 
pentru bârfele din afara ţării. Scăpa din vedere un detaliu 
important: dacă virusul dispărea, îşi pierdeau şi ei sluj- 
bele, pentru că secția 2.5 s-ar fi închis. 

— Chinezoaicele astea au picat cum nu se poate mai 
prost, se plânse Laur. Şi sunt atât de multe... 

— De când te sperie fetele? îl tachină Evelyn. 

Laur se pregătea să protesteze, dar câteva cuvinte 
murmurate de Răzvan îi amuțţiră. 

— Şi dacă una dintre ele lipseşte? 

Evelyn îl privi atentă. Răzvan nu avea obiceiul să 
vorbească doar ca să se afle în treabă. 

— Poftim? 

Acesta urmărea traficul fără să-l vadă. Îşi întoarse 
încet ochii spre ei. 

— Trebuia să mă întâlnesc cu cineva azi. Şi n-am 
văzut-o în fabrică. 

— Una dintre angajate? întrebă Evelyn. 

— Da. 

— Ai un nume? Laur îşi deschidea deja servieta ca să 
verifice listele. 

Răzvan clătină din cap. 

— Nu. N-am văzut decât fragmente de imagini. 

— Poţi s-o descrii? se interesă Evelyn. 

— Micuţă, minionă, brunetă, ochi oblici..., zâmbi 
Răzvan. 

— Ca toate chinezoaicele, se lămuri Laur. 

Se priviră dezamăgiți. N-aveau cum s-o identifice pe 
misterioasa femeie. Un desen le-ar fi fost de ajutor, însă 
Răzvan n-ar fi fost în stare să ţină în mână un creion nici 
dacă viaţa i-ar fi depins de asta. 

— Deci ne-am blocat, spuse Laur. Împinse farfuria 
goală la o parte şi aşteptă chelnerul să-i aducă porţia de 
costițe afumate. Ce e atât de special la fata asta? 

— N-aş putea explica de ce este important, dar este... 
Apare în toate previziunile mele. Sau apărea până pe la 
prânz, se corectă Răzvan. Ceva s-a întâmplat. Ceva ce a 
schimbat cursul evenimentelor. 

— Stai puţin, spuse Evelyn. Laur, dă-mi fişele de 
pontaj. 

Laur îi întinse copiile făcute. Ca în orice instituție, 
corupția era în floare, iar ei aveau nevoie de dovezi clare. 
Evelyn se uită peste liste. Insistă mai ales asupra numelor 
care fuseseră prezente la începutul schimbului. Având 
cultul muncii în sânge, acestea nu ar fi ratat o zi de lucru 
fără un motiv serios. 

— Hmm... Su Yin a plecat de la serviciu pe la unspre- 
zece, observă Evelyn. 

— Su Yin? întrebă Răzvan. 

— Colega de cameră a primei victime identificate, 
spuse Evelyn. Am vorbit cu ea ieri. 

— Am putea trece pe la cămin, sugeră Laur. Ştim 
unde s-o găsim. Administratorul mi-a spus că fetele sunt 
cuminţi şi-şi petrec cea mai mare parte a timpului acolo. 
Nu pleacă din oraş decât în excursii special organizate. Ar 
trebui să fie acasă sau, în cel mai rău caz, la spital. Poate 
aflăm ceva. 

Evelyn se îndoia că mai puteau scoate ceva de la ea. 
Diferenţele de cultură şi limbaj erau prea mari, iar ei nu 
erau anchetatori de profesie. Cei de la 5.5 ar fi făcut o 
treabă mai bună. 

— Da, vreau să văd şi unde locuiesc, spuse Răzvan. 

— Haide, şefa, nu întotdeauna avem ocazia să admi- 
răm o asemenea varietate de desuuri agățate la uscat, 
rânji Laur. 

— Şi mie ce-mi iese din asta? Înţeleg dacă era un 
cămin de bărbaţi, dar aşa... 

— După ce ne documentăm, îţi spunem care ţi-ar 
veni mai bine, îi făcu cu ochiul Laur. 

În loc să se supere, Evelyn izbucni în râs. Era obiş- 
nuită cu comentariile acestuia, deşi rareori era ţinta lor. Se 
vede treaba că prezenţa lui Răzvan îi dădea curaj. 

— Să înţeleg că nimeni nu vrea desert? Bine. 

Su Yin nu era acolo. Răscoliră clădirea de sus până jos 
şi nu reuşiră să dea de ea. Nimeni n-o văzuse de dimi- 
neaţă, de când plecase la lucru. După ce aruncă o privire 
încruntată la gărzile de corp care îi însoțeau, administra- 
torul clădirii le descuie uşa camerei ocupate de Ming şi Su 
Yin. Arăta la fel cum o lăsaseră, la prima vedere nu lipsea 
nimic, cu excepția fetelor. 

Răzvan se uită la fotografiile de pe raft şi trecu mai 
departe. Se plimbă încet în jurul camerei, atingând câte un 
obiect ici şi colo, după care se opri un moment în dreptul 
ferestrei, ca să arunce o privire afară. 

— Ce facem, anunțăm poliția? întrebă încet Laur. 

— N-avem nicio dovadă c-a dispărut, spuse Evelyn 
pe acelaşi ton. 

— Nu-l putem folosi pe el ca dovadă? 

Laur îl indică din cap pe Răzvan. Evelyn era pe punc- 
tul de a zice nu, când Răzvan se opri în loc şi spuse: 

— Ea este. 

— Ce spuneai? 

Laur făcu o mutră inocentă. Evelyn oftă. Prea multe 
hârtii ca să justifice cheltuielile aferente. Poate reuşea să-l 
convingă pe Laur să se ocupe de asta după ce se întorceau 
la sediu. 

— Bine, o dau în urmărire. 

Abia terminase de comunicat ordinul la 3.3, când 
telefonul scoase un piuit scurt. 

— Sava, spuse Evelyn. Da... Acum?... Suntem la 
Ploieşti. Bine... am înţeles. Închise telefonul. Băieți, sper 
că v-aţi luat la voi costumele de baie. 

— De ce? Au şi piscină? N-am văzut-o, spuse Laur. 

— Plecăm la Constanţa. 

Răzvan o privi calm, aparent neafectat de veste. 

— A sosit un nou grup de muncitoare din China, 
destinat să le înlocuiască pe cele de la fabrica de conserve 
din Constanţa. Au aterizat azi-dimineaţă şi le-au dus 
direct la destinaţie, dar se pare că s-a întâmplat ceva cu 
reprezentantul lor oficial. Ai noştri se tem că n-a fost un 
accident. Vor să le facem o testare iniţială, să ne asigurăm 
că n-au venit deja infectate, şi n-au pe nimeni altcineva 
disponibil. Aşa că plecăm. 

— N-o putem rezolva de aici? 

Laur se uită rugător la Răzvan. Acesta clătină din 
cap. 

— Parcă voiai la mare, îi aminti Evelyn. 

— Da, dar cine ştie la ce hotel ne-au făcut rezervarea, 
se plânse Laur. Madam Lupu de la contabilitate mereu se 
vaită din cauza bugetului şi abia aşteaptă să ne ardă. 

— Lasă că o schimbi tu pe drum. Răzvan, mai ai trea- 
bă aici? 

Era pentru prima dată când i se adresa în mod direct. 

— Nu, am terminat. 

— Atunci să mergem. 

— Încă trei ore de condus, bombăni Laur. 

Vântul îi lovi cu putere la coborârea din maşină. Era 
una dintre zilele acelea când rafalele nu se mai opreau, 
aducându-le în ochi tot nisipul posibil. Îşi scoaseră oche- 
larii de soare şi şi-i puseră pe nas, deşi se apropia de asfin- 
tit. Arătau ca nişte gangsteri. Evelyn se felicită că avusese 
prezenţa de spirit să-şi prindă părul într-un coc franțu- 
zesc. Câteva şuviţe rebele îi fluturară oricum pe lângă 
obraji. 

— Vă rog, intraţi, fură întâmpinați de reprezentantul 
firmei Cora Com, cea care se ocupase de semnarea con- 
tractelor. 

Bărbatul plin de sine încerca să nu se lase impre- 
sionat de prezenţa echipei de la 2.5, fiind obişnuit să 
controleze situația. 

Evelyn ştia că vor avea probleme. Ceruse să vadă 
angajatele, nu birourile firmei, oricât de elegante ar fi fost 
acestea. Refuză scaunul oferit. 

— Domnişoara Sava, să vedeți... 

— Domnule Fituciuc, am venit aici cu treabă. Nu 
avem timp să... 

— Da, ştiu, o întrerupse Fituciuc. O rugăminte doar, 
nu le speriați pe fete. Sunt la primul contract şi chiar avem 
nevoie de mână de lucru, dacă tot le-am adus până aici. 

Mână de lucru ieftină, asta era subînțeles. 

— Domnule Fituciuc, ştim cum să ne facem treaba, îi 
spuse rece Evelyn. Fetele nu vor fi deranjate mai mult 
decât este necesar, vă asigur. Unde sunt? 

Fituciuc se uită la ceas. 

— Au fost cazate şi la ora asta îşi iau cina. Din fericire, 
nu s-au semnalat alte cazuri de toxiinfecție alimentară în 
afara liderului delegaţiei. Cine ştie ce au mâncat în avion. 

— Şeful de delegaţie este încă în spital? 

— Doctorii au insistat să-l ţină peste noapte, dar 
ne-au asigurat că starea lui este stabilă. ÎI puteți vizita 
dimineață. 

Laur îşi mască un chicot sub forma unei tuse seci. 
Fituciuc nu ştia cu cine avea de-a face, dacă îşi închipuia 
ca aceasta avea nevoie de permisiunea lui ca să îl vadă. 
Ochii de un albastru înghețat ai lui Evelyn trecură fugitiv 
peste Laur, iar acesta îşi recompuse figura serioasă. Lângă 
el, Răzvan aştepta să se încheie demonstraţia de forță. 

— Ne conduce cineva sau ne găsim drumul singuri? 
întrebă Evelyn. 

— Desigur, desigur..., se grăbi Fituciuc să dea din 
cap şi le făcu semn să-l urmeze. 

Primii porniră buldogii, deşi erau puţine şanse să fie 
o capcană. Cora Com nu ar fi supravieţuit unui scandal, 
mai ales dacă era implicată o agenţie guvernamentală. 

Muncitoarele nu erau cazate în centru, în apropierea 
birourilor firmei. Fură nevoiţi să ia maşina ca să ajungă în 
cartierul mărginaş, unde îi aştepta un cămin asemănător 
celui din Ploieşti, doar că era văruit într-o culoare mai 
leşinată. 

Când opriră pe partea opusă a străzii, le văzură pe 
femei întorcându-se de la cantină. Evelyn se întrebă din ce 
provincie a Chinei veneau, pentru că niciuna nu părea 
îmbrăcată adecvat vremii. Arătau zgribulite toate şi se 
grăbeau să ajungă la adăpost în interiorul clădirii. 

— Stai cu noi sau vrei să le vezi separat? se întoarse 
Evelyn spre Răzvan înainte de a ajunge la sala comună de 
la parter. 

— Nu, e în regulă, stau cu voi, spuse acesta. 

Rămase în încăpere retras într-un colţ, de unde urmă- 
ri spectacolul perindării chinezoaicelor şi falsul interoga- 
toriu. Prezenţa lui era mai puţin intimidantă decât cea a 
gărzilor de corp. Evelyn îi ignoră pe toți şi se concentră pe 
ceea ce avea de făcut. 


(o) 


— Doar două din şaizeci. Nu e rău, comentă Laur. 
Poate s-au molipsit pe drum. 

Evelyn nu răspunse. Îşi masa obosită tâmplele. Ulti- 
ma oră fusese un coşmar. La lumina fluorescentă a becu- 
rilor, îi fusese teribil de greu să se uite în ochii fetelor şi să 
spună care era infectată şi care nu. Încă nu era sigură că 
nu-i scăpase vreuna. 

— Bine că am terminat, zise Laur, de parcă şi el ar fi 
depus acelaşi efort. Părăsi intersecţia aglomerată şi ghidă 
maşina prin trafic. E prea târziu ca să ajungem la Calul 
Bălan, dar ştiu un restaurant numai bun... 

— Nu, mergem la spital, îl întrerupse Evelyn. 

— Crezi că nenea P.C. pleacă undeva până dimi- 
neaţă? 

— Vreau să mă asigur că nu e infectat. 

Laur mormăi înfundat şi dădu ocol rondului. Trebuia 
să o ia în direcție opusă. Se uită în oglinda retrovizoare, 
însă Răzvan refuză să-l ajute. 

— Spune-mi măcar dacă stridiile or să fie proaspete, 
se rugă el. 

— Pot să-ți spun că mâine n-o să ai timp de stridii, 
zise Răzvan. 

— Plecăm? 

— Mâine verificăm restul personalului, îi tăie Evelyn 
entuziasmul. 

Răzvan ridică din umeri. Nu avea mai multe detalii 
de dat. 

Traficul se înteţi în apropierea spitalului, dar în cele 
din urmă găsiră un loc de parcare în apropiere. Răzvan îi 
deschise uşa să coboare şi rămase împietrit cu mâna pe 
clanţă. 

— Ce-are? întrebă şoptit Laur. 

— O previziune, murmură Evelyn, privindu-l lung. E 
totul în regulă? 

Răzvan clătină din cap. 

— A fost aici. Am pierdut-o. 

— Credeam că nu poţi să vezi decât viitorul, nu şi 
trecutul, spuse Laur. 

— Am văzut-o plecând. Singură. 

— Atunci să ne grăbim, poate o prindem. 

— Nu poţi schimba viitorul, nu cel pe care îl vede el, 
îl apucă Evelyn pe Laur de braţ. 

— Atunci noi ce căutăm aici? se minună Laur. Numai 
că Răzvan o porni repede înainte şi Evelyn se repezi după 
el. Dumnezeu să vă mai înțeleagă! mormăi, deschizân- 
du-şi larg brațele. 

Îi ajunse din urmă în camera de gardă. Evelyn cerea 
informaţii despre pacient, în timp ce Răzvan se uita 
preocupat în jur. Starea lui Liu Teng era stabilă, dar se afla 
încă sub tratament. Nu îl puteau vedea. Evelyn scoase le- 
gitimaţia. Desigur că-l puteau vedea. Orice departament 

al cărui nume începea cu o cifră avea darul de a băga 
lumea în sperieţi. 

Teng dormea, cu prea multe droguri în organism pen- 
tru a permite comunicarea. Aceea putea aştepta. Evelyn îi 
trase în sus pleoapele şi se uită la irisurile întunecate, care 
reacționară cu greu la lumină. 

— E curat, anunţă ea. 

O umbră trecu pe coridor. Laur dădu să se uite cine 
era. 

— Lasă. O s-o găsim, îi spuse Răzvan. Curând. 

— Înainte sau după cină? 

Evelyn îşi dădu ochii peste cap. Să te ferească sfântul 
să-l ţii pe Laur flămând. Indiferent cât mânca, tot subțire 
rămânea, dar devenea teribil de irascibil dacă sărea vreun 
prânz. 

— Haideţi, să-l lăsăm pe domnul Teng să se odih- 
nească, le spuse. 

— Crezi că te aude? murmură conspirativ Laur. 

Nu-i răspunse. 

Drumul înapoi spre centrul oraşului îl făcură în 
tăcere. Durerea de cap a lui Evelyn se accentua. Când 
opriră în faţa unui restaurant despre care Laur jura că 
avea cea mai bună salată de fructe de mare de pe malul de 
vest al Mării Negre, Evelyn cobori din maşină şi se opri pe 
trotuar. 

— Voi cinaţi, eu ies să mă plimb puţin. Ne vedem la 
hotel. 

Răzvan se pregătea să protesteze, dar de data asta 
Laur fu cel care-i făcu discret semn să nu insiste. Răzvan 
îl ascultă, însă de îndată ce Evelyn plecă, îi făcu semn din 
cap unuia dintre buldogi s-o însoţească. Bărbatul ezită, 

dar privirea pătrunzătoare a lui Răzvan îl convinse s-o ia 
la picior. 


[7 (40) 


Pe faleză era pustiu. Constănţenii nu ieşeau la plim- 
bare în timpul săptămânii. De aceea, nu-i fusese greu să 
observe silueta întunecată care o supraveghea de la dis- 
tanţă şi pe care se încăpăţâna s-o ignore. Cât timp nu se 
apropia prea mult, era dispusă să-i suporte prezenţa. 
Curios, cum Laur n-ar fi trimis pe cineva s-o păzească fără 
să se consulte cu ea în prealabil, cu riscul unei discuții în 
contradictoriu de toată frumuseţea, dar Răzvan o făcuse, 
chiar dacă el putea să prevadă viitorul şi ştia că nu era 
niciun pericol. Sau era? Nu putea fi, altfel n-ar fi lăsat-o să 
plece. 

Înfrigurată, îşi îndesă adânc mâinile în buzunare. Se 
făcuse târziu. Nu intenționase să stea atât de mult, dar 
zgomotul valurilor îi atenua vâjâiala din cap. Îşi simţea 
creierul ca de pâslă. Doar gândul la mâncare îi provoca 
greață, n-ar fi putut să înghită nimic. Era mai bine că îi 
lăsase să cineze în linişte. Pe de altă parte, era puțin în- 
grijorată de informaţiile pe care cei doi le puteau schimba 
despre ea. Nu mai era fata visătoare şi fără griji care fuse- 
se odată. Probabil că erau amândoi curioşi ce pierduseră. 
Ridică din umeri şi se forţă să se gândească la altceva. 
Orice, numai nu durerea de cap. 

Bănuia că aşa se simţea şi Răzvan după ce finaliza o 
previziune. Niciodată nu înţelesese cât de crunte îi erau 
migrenele, acum însă avea o idee destul de clară. Doar că 
munca ei nu se terminase. Dimineaţă o lua de la capăt, 

alte două sute de perechi de ochi aşteptau să fie inves- 
tigate. De unde naiba se infectau? Şi cum? 

Îi auzi paşii înainte de a-l vedea. Ar fi recunoscut 
mersul acela oriunde, îi torturase nopțile ani de zile. 
Răzvan îndepărtându-se de ea, cu umerii căzuţi de parcă 
îi apăsa greutatea întregii lumi. Acum se apropia. 

— Laur n-a fost mulțumit de condiţiile de la hotel şi 
ne-a mutat într-unul din Mamaia, o informă el. 

Evelyn continuă să privească marea agitată. Rezona 
perfect cu sufletul ei şi durerea stăruitoare dintre tâmple. 
Gesticulă uşor cu bărbia în semn că îl auzise. Îi simţea pre- 
zenţa la câţiva paşi de ea asemenea unui magnet înşelător, 
care, odată ce te-a prins, nu-ți mai dă drumul. Şase ani de 
chin şi durerea era tot acolo, în golul rămas în piept după 
operaţia de la ochi, golul prin care i se scursese sufletul. 

— Ev... 

Refuză să se întoarcă. 

— Uită-te la mine, îi ceru el şi, ca în vremurile bune, 
nu putu rezista tentaţiei şi se supuse. 

Luna se ascunsese după un nor şi un sunet mut de 
uimire ieşi de pe buzele lui Evelyn. Ochii lui Răzvan 
ardeau ca două faruri în noapte. Nu doar puncte mici sau 
striaţii, ci o vâlvătaie aurie întinsă pe tot irisul. Faza ter- 
minală. Nu văzuse niciodată aşa ceva. Se întrebă cum reu- 
şise să scape controalelor şi, în acelaşi timp, fu lovită de o 
revelație dureroasă. Răzvan era îndrăgostit. Undeva exis- 
ta o femeie pe care o iubea cu disperare, aşa cum nu o 
putuse iubi pe ea, şi pentru care ar fi făcut orice. Incapa- 
bilă să scoată un cuvânt, se luptă cu valul neaşteptat de 
gelozie care ameninţa să o sufoce. 

Apoi luna îşi făcu din nou apariţia şi strălucirea din 
ochii lui Răzvan scăzu în intensitate, transformându-se 
într-o boare aurie, graţie reflexiei luminilor de pe țărm. 

— Promite-mi că, după ce se termină toate astea, o să 
vorbim, o rugă Răzvan. 

Şi după aia ce? El avea să plece şi să o lase să se în- 
toarcă la viaţa ei searbădă, cu o cavitate goală în piept şi 
irisurile fracturate. 

— Ce a mai rămas de spus? întrebă cu amărăciune în 
glas. 

— Multe. 

Ar fi trebuit să vorbească atunci, pe Champs Elysées, 
şi oh, câte ar fi fost de spus, dacă ar fi avut mintea de 
acum. Dar fusese prea naivă, prea mândră, prea disperată 
ca să o facă, iar cu Răzvan existase întotdeauna un punct 
după care nu se mai putea discuta. Putea să spere că tre- 
cerea anilor îl schimbase? Pe ea cu siguranţă o afectase, 
încă nu era sigură dacă în bine sau în rău. 

— Spune-mi, ne-ai văzut aici pe faleză, discutând? îl 
întrebă. 

— Nu. Am văzut altceva. Dar nu îţi pot spune ce... 
nu încă. 

Cu excepţia contractelor la care era angajat, Răzvan 
nu vorbea niciodată despre previziunile sale. Se temea că 
orice modificare a viitorului îi putea afecta calitatea pre- 
viziunilor şi era obsedat de ideea că, într-o anume zi, totul 
avea să depindă de capacitatea lui de predicţie şi, mai 
ales, de acuratețea acesteia. Partea asta nu se schimbase. 

Luna îşi continuă jocul de-a ascunselea cu norii, iar 
Evelyn se scutură parcă trezită dintr-un vis. Începea să pi- 
cure, simţi un strop de ploaie ştergându-i razant obrazul. 

Se întoarseră ca să pornească înapoi spre parcare. Dacă 
Laur plecase înainte cu maşina, însemna că urmau să că- 
lătorească alături de gărzile de corp, care nu erau departe. 

Când ajunseră în apropierea cazinoului, Răzvan îşi 
încetini paşii. 

— Poţi să ieşi acum! spuse cu voce tare, spre surprin- 
derea lui Evelyn. 

O umbră se desprinse de după arcade şi înaintă ezi- 
tant. Buldogii îşi duseseră deja mâinile la armele ascunse 
în haine. Luna alese exact acel moment să iasă de după 
nori şi o rază piezişă lumină faţa palidă a chinezoaicei. 

— Su Yin? se miră Evelyn. Schimbă o privire cu 
Răzvan, iar acesta înclină aproape imperceptibil din cap. 
Ce faci aici? 

— Pericol, murmură fata. 

Instinctiv, Evelyn aruncă o privire în jur. Nu văzu 
nimic care să semnaleze primejdie. 

— Vin-o cu noi, îi spuse lui Su Yin. Te căutam. 

Fata aprobă, dând din cap. Părea chiar uşurată să fie 
luată în custodie. 


(io) 


Laur le ieşi în întâmpinare la intrarea în hotelul Palm 
Beach, ajutându-i să nu se rătăcească în jungla de plante 
exotice doar parţial aclimatizate. Era aglomerație şi de 
undeva se auzea muzică. 

— Nu mai au camere, le spuse. E ocupat cu congresul 
de primăvară al democraților. Abia am găsit un aparta- 
ment pentru noi. 

— Nu cred c-o să dormim prea mult, mormăi Evelyn, 
iritată de toată gălăgia şi agitația din jur. 

— Luaţi-o şi duceţi-o sus, ordonă Laur, dintr-o dată 
asumându-şi rolul de şef, şi, surpriză, unul dintre buldogi 
chiar îl ascultă, o apucă pe Su Yin de braţ şi o conduse la 
lift, dar Evelyn era prea obosită ca să protesteze. Unde aţi 
găsit-o? 

— Ne-a găsit ea pe noi, îi spuse Răzvan. Ar fi mai 
bine să nu discutăm despre ce mă ocup eu în prezenţa 
ei... 

— Pe noi ne cunoaşte deja, zise Evelyn. Poţi fi un alt 
membru al echipei. Nu trebuie să-i dăm explicații. 

— Cineva de la investigaţii, sugeră Laur. Întotdeauna 
mi-am dorit să lucrez la investigaţii, au cele mai tari 
maşini. 

Evelyn n-avea chef să asculte poveşti despre motoa- 
re, aşa că le făcu semn să urce. În lift se opri şi îl aşteptă pe 
Laur să apese pe buton. N-avea nici cea mai mică idee 
unde îi cazase. În privinţa asta avea totală încredere în el. 
Şi pe bună dreptate. Nu ştia pe cine dăduse afară, dar 
florile, coşul cu fructe şi colecţia de băuturi arătau că 
apartamentul fusese destinat unei persoane importante. 

Su Yin şedea pe o canapea supradimensionată, care o 
făcea să pară şi mai mică decât era în realitate. Îşi ţinea 
mâinile ascunse în mânecile hainei, deşi în încăpere nu 
era frig, şi se ridică pe jumătate când îi văzu intrând. Pri- 
virea încruntată a paznicului o descurajă de la orice altă 
inițiativă. 

— Te-am căutat, îi spuse Evelyn, venind să se aşeze 
pe canapeaua din fața acesteia. 

Laur şi Răzvan ocupară fotoliile din laterale. Su Yin 
clipi scurt în direcția lor, dar preferă să-şi menţină privi- 
rea pe Evelyn. 

— Trebuie vorbim. Su Yin trase cu coada ochiului la 
gărzile de corp. Singuri. 

Evelyn se uită la Răzvan, iar acesta înclină din cap, 
semnalându-le buldogilor să aştepte în camera alăturată. 

— Ce faci în Constanţa? 

Confruntată cu o întrebare directă, Su Yin se foi pe 
canapea: 

— Apărut problemă, începu în română, dar continuă 
într-o engleză curată pe care doar studiile universitare o 
puteau forma. Când aţi început să ne stresaţi fetele, am 
sunat la consulat. Persoana de contact nu mi-a răspuns. 
Am insistat şi, după câteva telefoane, am aflat că a avut un 
accident de maşină. 

— Accident? repetă Evelyn. 

— Asta m-am întrebat şi eu, mai ales după ce mi-a co- 
municat omologul din Timişoara că şi la ei sunt probleme, 
spuse Su Yin. Ştiam că urma să sosească un nou grup de 
fete staționate la Constanţa şi am încercat să-l previn pe 
reprezentantul lor oficial, dar nu am reuşit. De la aeroport 
l-au dus direct la spital. lar agentul nostru nici măcar n-a 
urcat în avion. Ceva se întâmplă... 

— Agent? făcu Laur. 

— Doar nu credeţi că fetele sunt lăsate de capul lor, 
odată plecate din ţară? Deşi ironică, întrebarea era cât se 
poate de serioasă. Există un delegat oficial, dar sunt înso- 
tite şi de un agent al partidului care raportează periodic 
acasă. 

— lar acest agent este..., începu Evelyn, uitându-se 
sugestiv la ea. 

Su Yin ridică din umeri. 

— Cineva trebuie să facă şi asta. 

Răspunsul suna însă fals, nu aşa cum ar fi trebuit să 
vină din partea unui membru al partidului. 

— Nu mă privi în felul ăsta, îi spuse Su Yin. Am stu- 
diat în străinătate şi am văzut ce-i pe-afară. Aş fi plecat, 
dar familia mea ar fi avut de suferit. Aşa că am rămas şi 
am făcut ce-am putut ca să le asigur un trai mai bun. 
Agent sub acoperire este slujba cu cele mai multe avantaje 
la care am avut acces. 

Fără să vrea, Laur şi Evelyn se pomeniră uitându-se 
unul la altul. Situaţia suna familiar. Nu asta făceau şi ei? 
Profitau de sistem pentru că puteau. Evelyn îşi cobori 
privirea. Oare când deveniseră atât de pragmatici? 

— Ce probleme au apărut la Timişoara? întrebă Laur. 

Ei lucrau cu precădere în capitală şi împrejurimi, 
rareori erau trimişi atât de departe spre vest. 

— Au făcut un raid la fabrica de telefoane mobile. 
Aşa ca voi. 

— Cum de n-am auzit nimic de asta? 

— Fetele au scăpat. Vizualizatorul n-a apucat să pre- 
dea raportul. 

— Cum aşa? întrebă Evelyn. 

Îl cunoştea pe Vizitiu. Se ţinea serios de treabă, poate 
prea serios, nu degeaba ajunsese şeful diviziei de vest. 
Singurul lucru care îi împiedicase avansarea era faptul că 
nu se operase, altfel l-ar fi adus la Bucureşti. 

— A picat mort. Atac de cord. Tăcu, dar apoi adăugă 
repede: N-am fost noi. 

Laur tresări şi se uită rapid la şefa lui, parcă să se 
asigure că era bine. 

— Când a avut loc raidul? întrebă calmă aceasta. 

— Acum două zile. 

Evelyn îşi întoarse încet capul spre Răzvan. Ştia. De 
aceea acceptase să se implice în anchetă. Putea el prezice 
viitorul, dar şi ea îl cunoştea destul de bine. Cândva o iu- 
bise, iar toate evenimentele astea disparate aveau cumva 
legătură într-un fel pe care ea nu-l înțelegea. Şi atunci de 
ce venise? Să prevină o catastrofă? 

— De ce? 

— Poftim? întrebă Su Yin. 

— De ce ar opri cineva un vizualizator? repetă Eve- 
lyn. Presupun că avea ce raporta. 

Su Yin îşi schimbă poziţia pe canapea. 

— Spune-i. 

I se adresase lui Răzvan. Acesta începu tărăgănat, 
elaborând teoria pe măsură ce vorbea: 

— Fabrica de telefoane mobile este o filială nem- 
ţească, însă cu personal chinez. Dacă gradul de contami- 
nare era suficient de mare, putea afecta serios producţia. 

— Mi se pare că au fost nevoiţi să închidă temporar şi 
să reorganizeze o fabrică de lângă Sibiu luna trecută, îşi 
aminti Laur. 

— O epidemie extinsă la nivel de întreaga ţară poate 
ruina industria, spuse Răzvan. 

— Vrei să spui că ai noştri au făcut-o? 

Vorbele îi scăpară înainte de a le conştientiza efectul 
şi trei perechi de ochi se încruntară la ea. 

Să se fi schimbat politica peste noapte, fără să infor- 
meze pe nimeni? Evelyn fusese întotdeauna sigură pe 
poziţia ei, dar tot simţi un fior rece în spate. Dacă aşa ceva 
i se putea întâmpla cuiva din provincie, cât ar fi durat 
până prindeau curaj şi încercau şi la Bucureşti? 

— Nu cred că e cazul să ne avântăm în presupuneri 
până nu ştim exact ce s-a întâmplat, spuse precaut Laur. 

Evelyn îşi sprijini coatele pe genunchi şi se aplecă 
înainte, privind-o pe Su Yin cu ochii îngustaţi: 

— Ce ştii? 

Su Yin ezită. 

— Îţi amintesc că eşti un agent străin aflat pe terito- 
riul nostru fără acordul guvernului. 

Rareori fusese Evelyn nevoită să apeleze atât de dur 
la autoritatea cu care era investită. Bărbaţii o priveau 
fascinaţi, chiar şi Laur era puțin uimit. De obicei el era cel 
care insista să facă uz de funcţie mai mult decât era 
nevoie. 

— Ştim de virusul vostru, spuse în cele din urmă Su 
Yin. Are altă denumire, dar e acelaşi lucru. Epidemia a 
luat asemenea proporţii, încât a scăpat de sub control. Cu 
cât scade nivelul de trai, cu atât mai multe cazuri apar. 
Costurile pentru intervenţie sunt însă prea mari, aşa că îi 
operăm doar pe demnitari şi oamenii de ştiinţă, niciodată 
mâna de lucru. 

— Vrei să spui că toţi vin încoace? făcu neîncreză- 
toare Evelyn. 

— Şefa, ne-am scos, fluieră Laur. 

— Aici sau în altă parte..., ridică din umeri Su Yin. 

Se lăsă tăcerea, fiecare medita la ceea ce aflaseră. 
Aveau câteva decizii importante de luat. 

— Bun, hotărâm mâine ce facem cu tine, puse Evelyn 
capăt discuţiei. Deocamdată, rămâi aici. 

Părăsi canapeaua şi, luând un măr de pe masă, ieşi pe 
terasă. Fu urmată la scurt timp de Răzvan, care se rezemă 

de balustradă la stânga ei. Luminile litoralului pulsau în 
ritmul muzicii, venind valuri valuri din sala de recepții. 
Democraţii erau departe de-a fi terminat petrecerea. 

— Ev... nu, o rugă el. Chiar trebuie? 

— Trebuie, spuse ea cu hotărâre. Trebuie să aflăm ce 
se întâmplă, situaţia este prea precară aşa cum e, şi numai 
la Timişoara avem şanse să descoperim ceva. Aici e pier- 
dere de vreme, iar la Bucureşti n-or să ne spună nimic, cel 
mult or să ne trimită să investigăm un caz în altă parte. 

Răzvan oftă a neputinţă. Evelyn nu mai era fata pe 
care o putea influenţa cu o rugăminte sau o părere. 

— Atunci vreau să o luăm pe Su Yin cu noi, îi spuse şi 
nu era o cerere, era o decizie. 

Evelyn îşi aminti cu neplăcere că Răzvan avea pro- 
priile acreditări şi nu depindea de ea. 

— O putem folosi ca translator, propuse ca s-o îm- 
buneze, dar era clar că scopul era altul. 

— N-ai să-mi spui de ce vrei să o luăm cu noi, nu? îl 
întrebă într-o doară. 

— La timpul potrivit, zâmbi Răzvan, iar ea îşi dori să 
nu fi fost atât de obosită şi să aibă puterea să-l pocnească. 

În cele din urmă, doar dădu din cap. N-avea rost să se 
lupte cu el, nu câştiga niciodată. 


ro 


Laur bombănise toată dimineața din cauză că fusese 
nevoit să-şi lase maşina în port. Cineva urma să i-o aducă 
la sediu, iar ei luaseră avionul pentru a ajunge mai repede 
la Timişoara. Su Yin era mai puțin vorbăreaţă decât fusese 
în seara precedentă. Revenise la româna stâlcită, lipsită de 

pronume şi conjuncții, şi, înfăşurată în canadiana ruginie, 
aştepta să fie nevoie de ea. Nu era greu de observat că 
încerca să se ţină la distanţă de gărzile de corp. 

— Nu vine, spuse Laur. 

Se aflau într-o extremitate a Parcului Catedralei, la 
umbra unei sălcii, şi îl aşteptau pe omologul lui Su Yin 
să-şi facă apariţia. Se scursese deja o jumătate de oră, dar, 
fiind în timpul programului, puteau presupune că nu 
reuşise să plece de la serviciu. Ca să nu bată la ochi, 
buldogii se postaseră pe o bancă din apropiere, de unde 
se prefăceau că admirau apa. Perechi izolate de tineri se 
perindau pe alee. 

Când, în sfârşit, Jin Cao sosi, îi se adresă răstit lui Su 
Yin: 

— N-ar fi trebuit să mă chemi. Mi-ai stricat acope- 
rirea. 

Aceasta îi răspunse pe acelaşi ton, scurt şi la obiect: 

— Liu Teng e în comă. 

Se priviră lung, schimbând informaţii inaccesibile 
martorilor, iar Cao îşi reconsideră poziţia: 

— Ce doriţi? 

— Informaţii despre Vizitiu, spuse Evelyn. 

— A venit, a interogat muncitorii şi a plecat. 

— Altceva? 

Cao ridică din umeri şi trase cu ochiul la un grup de 
două bătrâne oprite pe malul apei. Puțin probabil ca aces- 
tea să fi fost de la contrainformaţii. 

— I-a interogat pe cei de la ambalare de două ori, îşi 
aminti el. 

Asta n-avea niciun sens. Un vizualizator n-avea ne- 
voie mai mult de câteva secunde ca să identifice prezența 

virusului. Restul era pierdere de vreme, ca să mascheze 
adevăratul motiv al interogatoriului. 

— Pe cine mai avea în echipă? întrebă Laur. 

— Un bărbat şi o femeie, spuse Cao. Botez şi... 
Ciucur... 

Erau nume noi, care nu îi spuneau mare lucru lui 
Evelyn. Pe Botez parcă o întâlnise o dată... Asta era pro- 
blema cu 2.5, n-aveau oameni specializați pe lângă vizua- 
lizatori. Mereu se vedeau nevoiți să-i aducă de pe la alte 
secţii, te puteai trezi cu oricine pe cap. 

— Ştiţi ceva despre atacul suferit de Vizitiu? întrebă 
Evelyn. 

— Terminase investigația şi plecase de la fabrică. 

— Presupun că nu aveţi cunoştinţă de conţinutul ra- 
portului. 

— În jur de douăzeci de cazuri, dar n-aş putea să vă 
dau nume... 

Douăzeci erau prea puţine, nu meritau atâta teva- 
tură. Ea găsise peste şaizeci la Ploieşti... doar dacă nu se 
aşteptaseră la un număr atât de mare. De obicei, se con- 
fruntau cu unul sau două cazuri izolate, rareori numărul 
trecea de trei sau patru. Se uită la Laur, dar era clar că nu 
aveau să mai scoată nimic de la Cao. Poate Răzvan aflase 
ceva. 

— Domnule Cao, puteţi să vă întoarceți la serviciu. 
Vă contactăm noi dacă mai avem nevoie de informații. 

Cao îi salută scurt, se uită urât la Su Yin şi se grăbi s-o 
şteargă. 

— Nu ne-a fost de mare folos, comentă Laur. 

— Asta e, trebuie să mergem la fabrică, spuse Evelyn. 
Aveau o scuză perfectă, Vizitiu nu apucase să trimită 

raportul. Cam mare trupa, dar n-avea ce face, trebuia să-i 
care după ea. 

— Ştim unde stătea Vizitiu? întrebă Răzvan. 

— Vizitiu locuia în oraş, undeva pe lângă observa- 
torul seismologic. Biroul este în centru, la sediul nostru. 

Evelyn fusese acolo de câteva ori, când munca o adu- 
sese în zonă. Aveau cea mai bună cafea din toate secţiile. 

— Cât mergeţi voi la fabrică, eu mă duc să văd ce pot 
să aflu din partea cealaltă. Ar trebui să vă grăbiţi, o sfătui 
Răzvan. În curând or să afle cei de la Bucureşti că am 
abandonat treaba în Constanţa. 

— N-o să le placă, spuse Laur. Dom” Coteţ o să fie 
furios. 

— Mă descurc eu cu Coteţ, zise Evelyn. Su Yin, tu vii 
cu noi. De data asta, chiar avem nevoie de un translator. 


sro 


Aşa cum prezisese Răzvan, Coteţ sună la jumătate de 
oră după ce ajunseseră la fabrică. Sub pretextul că nu 
făceau decât să finalizeze munca lui Vizitiu, Evelyn ce- 
ruse ca tot personalul de la ambalare să facă o pauză şi să 
se alinieze pe două rânduri lângă perete. 

— Spune-le să mă privească în ochi, îi ordonase lui 
Su Yin. 

Cu greu, se conformaseră, iar Evelyn se plimbase 
printre ei, încercând să descopere ce îi atrăsese atenţia 
colegului său. Apoi sunase telefonul. 

— Domnişoară Sava, cum merge investigația? 

— Merge bine, domnule Coteţ. 

— Ciudat. Mie mi s-a spus că stă. 

— Asta la Constanţa, noi suntem în Timişoara. 

— Aşa am auzit şi eu. Ce faceţi acolo? 

— Terminăm ancheta domnului Vizitiu. Mi-a fost 
instructor la cursurile de formare şi m-am gândit că mă- 
car atât pot să fac şi eu pentru el. 

— Foarte frumos din partea dumitale. Dar noi avem 
deja raportul domnului Vizitiu. Şi, spre deosebire de pre- 
vizionişti, un vizualizator nu se înşeală niciodată, nu-i 
aşa? 

— Desigur, dar... trebuie să se fi produs o eroare 
undeva, nu ştiam că aveţi raportul. 

— Dacă ați fi verificat la secţie, aţi fi ştiut. 

Evelyn primi dojana fără să clipească. Se îndoia că 
i-ar fi fost permis accesul la informații dacă l-ar fi cerut. 

— Aţi descoperit ceva? întrebă Coteţ. 

— Nu, totul pare în ordine deocamdată. 

— Bun, bun, exact ca în raport. Puteţi încheia acolo şi 
să vă întoarceţi la cazul dumneavoastră. Timpul domnu- 
lui Bratu este limitat. Abia am reuşit să-l împrumutăm de 
la Comisia Europeană de Dezvoltare de la Bruxelles. 

— Am înţeles. Terminăm acum, promise Evelyn. 

Închise telefonul şi rămase căzută pe gânduri. Ce ştia 
Coteţ? Era şi el implicat? Şi ce ştia Răzvan? 

Laur, care vorbise în şoaptă cu Su Yin şi o altă chine- 
zoaică, cât timp Evelyn fusese ocupată la telefon, se 
apropie de ea. 

— Ai auzit? 

— Da. Minte. Chiar dacă au un raport, nu poate fi cel 
original. Vizitiu a descoperit ceva. Su Yin spune că a folo- 
sit o lanternă bifocală ca să se uite în ochii lor. 

— Lanternă, murmură Evelyn. lrizaţiile se vedeau 
clar cu ochiul liber, nu avusese niciodată nevoie de o sursă 
de lumină în plus. În fază avansată, chiar străluceau. 
Okay, hai să căutăm nişte lanterne, oftă. 

Îi luă ceva timp până găsi unghiul corect de incidență 
între fascicule. După care le văzu. În loc de striaţii, erau 
puncte de lumină care apăreau şi dispăreau pe toată su- 
prafaţa irisului. Întreaga secţie era contaminată. Simpto- 
mele aveau să apară mai târziu, dar semnele erau acolo, 
nu le putea ignora. Asta descoperise Vizitiu. 

Nu apucă să-i spună lui Laur, pentru că sună din nou 
telefonul. Era Răzvan. 

— Apartamentul a fost curățat. N-am găsit nimic. 

— Ne întâlnim la sediu. 


(io) 


Vizitiu beneficiase de un birou aerisit, cu puțină mo- 
bilă şi mai puține dosare. Evelyn se strecură printre colțul 
mesei şi trandafirul japonez de la fereastră, ca să se insta- 
leze în fața computerului de birou. Accesă terminalul şi 
ecranul se lumină, fiind întâmpinată de interfaţa sobră a 
secției 2.5. În lipsa parolei, nu putea accesa contul lui 
Vizitiu, dar ca şef de divizie independent, care raporta 
direct lui Coteţ, avea unele privilegii. Putea să vadă acti- 
vitățile tuturor utilizatorilor, iar dacă într-adevăr existase 
un raport, acesta fusese şters. Ştia lucrul acesta, pentru că 
persoana care o făcuse ştersese şi data şi ora la care Vizitiu 
accesase sistemul pentru a-l scrie. Copia existentă a ra- 
portului avea o dată care nu corespundea cu înregistrările 
de acces. De data asta, persoana respectivă nu îşi făcuse 
bine treaba. Nu exista niciun raport. 

Scrise repede o variantă de raport pentru propria in- 
vestigaţie, o salvă, dar nu o trimise la centru. Avea nevoie 
de o scuză pentru accesarea contului din locul respectiv. 

— Care-i concluzia? întrebă nerăbdător Laur de pe 
pervazul ferestrei. 

Singurele scaune disponibile fuseseră ocupate de 
Răzvan şi Su Yin. Imediat ce trecuse de miezul zilei, se fă- 
cuse neaşteptat de cald. Hainele lor zăceau aruncate pe o 
latură a biroului. 

Evelyn ezită să răspundă. Dacă îi implica, risca să-i 
transforme pe toți în ţinte. 

— Sunt toți infectați, insistă Laur. 

— Da, spuse ea sec şi scoase din buzunar lanternele 
pe care le confiscase. Vino aici, îi făcu semn lui Su Yin să 
se apropie. 

Fata se supuse. Clipi des, când îi fixă fasciculele de 
lumină în ochi. Da, semnele erau acolo. Se răsuci spre 
Laur şi acesta se aplecă spre ea. Irisurile de un albastru 
mai închis ca al ei se dilatară, apoi se strânseră rapid. 
Acelaşi rezultat. 

Se abţinu să le comunice sentinţa cu voce tare. Bul- 
dogii erau pe coridor şi nu lăsau pe nimeni să se apropie, 
dar nu avea încredere că nu trăgeau, la rândul lor, cu ure- 
chea. Laur avu puterea să glumească: 

— Sper că te descurci fără mine o săptămână. 

Atât dura spitalizarea pentru intervenţie. 

Îi trecu prin cap că încă nici nu se gândise dacă să-l 
raporteze sau nu. Pe de o parte, i-ar fi dat echipei o mai 
mare prestanţă dacă ambii membri ar fi fost operaţi, pe de 
alta, apărea întrebarea de unde se molipsise? Laur umbla 
cu multe fete, dar Evelyn nu avea cunoştinţă de nicio 

relaţie serioasă sau măcar de vreuna care să fi durat mai 
mult de câteva săptămâni. 

O altă idee o făcu să sară de pe scaun şi să se repeadă 
în grupul sanitar aferent biroului. Aprinse lumina şi se 
aplecă peste chiuvetă, spre oglinda fixată pe perete. Irisu- 
rile de un albastru îngheţat o fixară de pe chipul palid. 
Dacă se uita cu atenţie putea vedea cicatricile. 

Potrivi lanternele şi se aplecă şi mai mult. Degeaba, 
oricât schimba unghiul, nu vedea decât pupila agonizând 
sub influxul de lumină. Oglinda nu putea surprinde 
punctele aurii, dacă erau acolo. Avea nevoie de serviciile 
unui vizualizator specializat, iar singurul care rămăsese şi 
în care avea încredere era la laşi. Avea să fie o săptămână 
cu multe călătorii. 

Se întoarse în birou şi se postă în faţa lui Răzvan: 

— Sunt sau nu? 

Acesta clătină din cap. 

— Nu contează. 

— Cum să nu conteze? se răsti Evelyn. Ne confrun- 
tăm cu o epidemie de proporţii şi nu avem suficienţi spe- 
cialişti ca să o ţinem sub control. 

— Nu e epidemie, spuse Răzvan. E genetic. 

— Da, genetic. Toţi avem capacitatea de a activa res- 
pectiva zonă din creier, dar numai sub influenţa virusului 
o putem face. 

— Nu. Nu există niciun virus. Este o reacţie la condi- 
tiile de trai, educație şi aspirații. De aceea se manifestă 
mai des la intelectuali şi ei sunt cei care pleacă primii. 

— De unde ştii? şopti Evelyn. 

Laur îi făcu semn să aibă grijă ce spune, dar Răzvan îl 
ignoră. 

— Se va anunţa în cadrul unei conferinţe de presă 
peste câţiva ani, spuse el. Nu vor mai încerca să o contro- 
leze pe cale medicală, să inhibe impulsul, vor folosi densi- 
tatea cazurilor ca măsură de estimare a nemulțumirii 
populaţiei. Datorită unor situaţii speciale, vor fi nevoiţi 
s-o ia în serios şi să răspundă nevoilor oamenilor. Va func- 
ționa. 

Ultimele cuvinte fură însoţite de un zâmbet. 

— Perfect. Ne pierdem slujbele, mormăi Laur. 

— Voi veți fi reorganizaţi, dar şeful vostru cu sigu- 
ranţă şi-o pierde. 

Evelyn se încruntă, ascultându-l. Nu-i stătea în fire 
lui Răzvan să dea atâtea informații despre viitor şi nici nu 
plecase de suficient timp ca să uite cum stătea treaba cu 
libertatea limbajului în ţară. Era unul dintre principalele 
motive pentru care emigrase. Trebuia să aibă un motiv se- 
rios să vorbească astfel. Dar nu avea de gând să le explice, 
cel puţin nu deocamdată. 

— Haideţi să mergem să mâncăm, le spuse Răzvan şi 
îşi luă pardesiul pe braț. Mai avem câteva ceasuri. Nu 
spuse până la ce. 


(io 


De pe terasa Eclipse Cafe aveau o vedere bună asu- 
pra Pieței Unirii. Soarele, îndreptându-se leneş spre apus, 
înroşea fațada domului din colțul opus al pieței. Erau la al 
doilea rând de cafele şi Răzvan tot nu se dădea dus. 

— Mai stăm mult? întrebă Su Yin. 

Îngheţata i se topea în cupă. Comandase o aromă 
care se dovedise a nu-i fi pe plac. 

— Aşteptăm un telefon, îi spuse Răzvan. 

— Nu-mi vine să cred că moş Coteţ e în stare de aşa 
ceva, comentă Laur. Să ne facă nouă una ca asta... 

— L-a făcut-o deja lui Vizitiu, spuse Evelyn. Cu atât 
mai mult are motive să nu se oprească acum. 

— Coteţ e din vechea gardă dinainte de revoluţie, 
interveni Răzvan. Are un loc călduţ pe care nu vrea să-l 
piardă. Mai are doar câţiva ani până la pensie. 

— Oameni au ucis şi pentru mai puțin, murmură 
Evelyn. 

— Sau mai mult, spuse enigmatic Răzvan. 

În spatele lor, buldogii se ridicară de la masă şi ple- 
cară fără să spună un cuvânt. 

— Începe, oftă Răzvan. 

— Unde se duc? întrebă Laur. 

— Contractul meu tocmai a fost anulat, spuse Răzvan. 
Îi urmări cum luară maşina închiriată de la aeroport şi 
dispărură după colţ. Se pare că o să mergem pe jos. 

— Unde? vru să ştie Evelyn. 

Răzvan zâmbi. 

— Verifică-ți mesajele. 

Evelyn îi urmă sfatul. Tocmai simţise telefonul vi- 
brând în buzunar. Era un mesaj de la Coteţ. 

— Avem o oră şi un loc, îi anunţă. 

— Teatrul de Vară, spuse Răzvan. 

— Atunci de ce am aşteptat? 

— Nu am vrea să ajungem mai repede. Ar putea în- 
curca lucrurile. 

Scoase câteva bancnote din portofel, cât să acopere 
consumaţia, şi le lăsă sub scrumiera de sticlă. Îşi îmbră- 
cară din mers hainele. Odată cu lăsarea serii se făcea rapid 
frig. 


ADEVĂRUL DIN PRIVIRE / 99 


[7 (40) 


După ce traversaseră mai multe străzi, o tăiară de-a 
dreptul prin Parcul Civic. O confruntare în parc ar fi fost 
mai avantajoasă decât pe platforma teatrului, dar Evelyn 
n-avea de ales, trebuia să-şi joace rolul şi să se prefacă 
măcar că nu bănuia nimic. Încadrată de Laur şi Răzvan, se 
simţea de parcă mergea la război. Cu un pas în urma lor, 
Su Yin nu afişa deloc o mutră fericită. 

— Sper că eşti pregătit, îi spuse Răzvan lui Laur, iar 
Evelyn se întrebă de ce vorbea cu el, când ea era cea care 
urma să conducă negocierile. Era cazul ei. 

Privirile pe care le schimbară bărbaţii erau cât se 
poate de serioase. 

— O să fie nevoie? întrebă Laur. 

— Este singura modalitate prin care putem să punem 
capăt poveştii ăsteia, spuse Răzvan. Nu depinde decât de 
noi dacă la sfârşit rămânem în viaţă sau nu. 

Laur rămase tăcut un moment. 

— Aşteptăm un semn de agresiune sau atacăm direct? 

— Şansele sunt egale... aşteptăm să vedem cum merg 
lucrurile, decise Răzvan. 

— Cinee ţinta principală, tu sau ea? Laur o indică din 
cap pe Evelyn. 

— Ezită între noi doi. Pe mine mă poate oricând acu- 
za că am ştiut ce urma să se întâmple şi nu am reacționat. 
Probabil va decide s-o elimine pe Ev... 

— E bine de ştiut, dădu Laur din cap. Dar să ştii că, 
orice s-ar întâmpla, prioritatea mea e ea. 

— Contez pe asta, zâmbi Răzvan. 

— Laur, ce tot spui tu acolo? se încruntă Evelyn. 

— Scuze, şefa. Laur schiță o grimasă care se trans- 
formă în zâmbet şi arătă spre piept. 6.3... 

Unitatea proprie de protecţie din cadrul serviciilor 
speciale. Mai puţin bătători la ochi decât 9.1, dar în prin- 
cipiu aveau aceeaşi pregătire. Iar vizualizatorii erau prea 
preţioşi ca să fie lăsaţi de capul lor. Nici nu avea ce să spu- 
nă. Întotdeauna bănuise că nu era doar un băiat de bani 
gata, cu pile sus puse. 

— În cazul ăsta... poate Su Yin n-ar trebui să vină cu 
noi, gândi ea cu voce tare. 

— Da, rămân aici şi vă aştept pe o bancă, sări repede 
Su Yin. 

— Nu. Tonul lui Răzvan nu admitea replică. Va fi 
nevoie de tine acolo. 

— Dar... o să doară, se văită Su Yin. 

Trei perechi de ochi se întoarseră spre ea. 

— Poftim? făcu Evelyn. 

— Sunt ca el. Su Yin arătă spre Răzvan. Puțin. 

— Aşa ne-ai găsit pe faleză, se lămuri ea. 

Răzvan era mai interesat de altceva: 

— Cât de departe poţi să vezi în viitor? 

— Câteva ore. Clar, doar câteva minute. Puțin. Dar a 
fost suficient până acum. 

— O să fie în continuare, o asigură el. Trebuie doar să 
stai în partea stângă a scenei. 

— Pe post de scut? 

— Dacă n-o faci, murim toți. 

— Scut să fie, oftă Su Yin. 

Continuară să meargă pe alee. Evelyn se uita la 
Răzvan şi nu-l mai recunoştea. De când punea deliberat în 
pericol viaţa altor oameni? 

— Dacă stau pe aproape, poţi să mă previi, în caz că 
se întâmplă ceva? se dădu Laur bine pe lângă Su Yin. 

— El ştie mai bine, arătă aceasta spre Răzvan. 

— El are alte priorităţi. Laur flutură o mână în direc- 
ţia lui Răzvan. Suntem singuri. Promit că te scot în oraş 
după. 

— În Bucureşti? Ochişorii întunecați ai lui Su Yin 
sclipiră plini de interes. 

— Unde vrei. 

Su Yin îl privi cu coada ochiului. Schiță un zâmbet şi 
o luă înainte, deschizând ariergarda. 


sro 


leşiră de sub copaci şi traversară ultimele două străzi 
în pas alert. Erau deja în întârziere. Perspectiva se lărgi 
brusc şi fură întâmpinați de o armată de bănci metalice, 
dispuse în rânduri ordonate în faţa scenei dominate de o 
arcadă înaltă. În spatele acesteia, Bega curgea liniştită, 
insensibilă la tragedia pe cale să aibă loc. Zona era pustie, 
cu excepţia unui grup de vreo douăzeci de turişti opriți să 
se odihnească pe băncile de la margine. Prezența martori- 
lor era binevenită, însemna că nu puteau fi atacați în câmp 
deschis. 

Se strecurară pe culoarul dintre bănci, înaintând cu 
precauţie. Pe scenă îi aşteptau gărzile de corp, amplasate 
lângă treptele din laterale. Mai spre fundal, Coteţ se odih- 
nea pe un scaun. Se ridică în picioare, când îi văzu urcând 
la el. 

— Interesant loc de întâlnire, comentă Evelyn. 

— Era singurul disponibil, zâmbi Coteţ. Să mergem 
în culise, acolo putem discuta în linişte. 

Le făcu amabil semn din cap să-l urmeze, în timp ce 
buldogii îşi păstrară poziţiile. Simpla lor prezenţă descu- 
raja orice curios să se apropie. Coridorul din spatele 
scenei era slab luminat, dar acolo decise Răzvan să se 
oprească, printre piesele de mobilier rămase de la ultima 
reprezentație. 

— E bine aici, spuse el. 

— Da, bănuiesc că este, ridică din umeri Coteţ. Îi pri- 
vi contemplativ şi lăsă să-i scape un oftat. Se dispuseseră 
în semicerc în jurul lui, cu Evelyn şi Răzvan la stânga şi 
Laur şi Su Yin la dreapta. Un simplu perete subţire îi se- 
para de exterior, dar păreau izolaţi de restul lumii. Des- 
chiderea de deasupra îi determina să-şi coboare vocea. 
Presupun că ştiţi de ce suntem aici. 

— L-ai ucis pe Vizitiu, spuse Evelyn. 

— Vizitiu este mort într-adevăr, dar acesta nu este 
motivul pentru care v-am chemat. Îi aruncă o privire lui 
Răzvan. Are rost să vă propun o înţelegere? 

— Nu va fi nicio înţelegere, declară acesta. 

— De ce? întrebă curios Coteţ. Ce aveţi de pierdut? 

— Am pierdut şase ani pregătindu-mă pentru mo- 
mentul ăsta. E deja prea mult. 

— Ştiam eu că e o greşeală să te chem. Trebuia să 
aduc pe cineva mai puțin competent... şi acum? 

— Acum terminăm. Răzvan duse mâna la buzunarul 
hainei. 

— Răzvan! exclamă Evelyn. 

Ca toţi cei din jur, se aştepta să scoată o armă şi nu-l 
văzu pe Coteţ trăgând. Răzvan fu aruncat violent înapoi şi 
se prăbuşi pe podea, lăsând o dâră întunecată pe peretele 

de care se izbise. O altă împuşcătură răsună aproape 
concomitent. Trăsese Laur, o lovitură de maestru, direct 
între ochi. Coteţ muri înainte de a atinge pământul. 

Evelyn se repezi la Răzvan, care se chinuia să se ridi- 
ce. Buldogii apărură la capetele coridorului, încruci- 
şându-şi tirul armelor. Victimă fu Su Yin, deoarece blocă 
focul cu propriul corp, ceea ce îi câştigă lui Laur timp să-l 
doboare pe unul, să întoarcă arma spre celălalt şi să scoată 
o legitimaţie pe care nimeni din cei prezenţi nu o mai 
văzuse: 

— 9.5! Toate ordinele se anulează! 

Bărbatul înţepeni, apoi cobori încet arma. Celălalt 
renunţă să se mai întindă după a lui şi preferă să se ocupe 
de rana de la picior. 

Având situaţia sub control, Laur se aplecă peste Su 
Yin, cu o mână căutându-i pulsul. Aceasta zăcea pe o par- 
te, cu ochii închişi, un firişor de sânge prelingându-i-se pe 
la colţul gurii. 

— E în regulă, trăieşte! îi anunţă. 

— Şase ani, hmm? murmură Evelyn. 

Răzvan se strâmbă şi se sprijini de perete. Respira 
sacadat. 

— Îmi pare rău... adică nu-mi pare, scutură ameţit 
din cap. Ştiam că o să se ajungă aici... 

— Atunci, pe Champs Elysées... despre asta vorbeai? 

— Da... a trebuit să păstrez toate liniile temporale 
neschimbate ca să se întâmple exact aşa cum văzusem... 
alternativa era... închise ochii pentru o secundă şi corpul 
îi fu zguduit de un tremur. Şase ani... zâmbi stins... nu 
părea un sacrificiu atât de mare. 

Fură întrerupți de Laur, care apăru lângă ei: 

— Totul e în regulă aici? Se uită la umărul lui Răzvan 
şi dădu din cap. Ambulanţa trebuie să ajungă în câteva 
minute. 

— 9.5, îl privi uimită Evelyn. Ce, Dumnezeule, am 
făcut ca să intru în vizorul securității interne? 

— Glumeşti, nu? O persoană care se supune de bună 
voie operaţiei, cu toate că ştie cum se procedează... N-au 
avut încredere în tine de la început! 

Oare de ce nu se mira? Ascensiunea ei fusese prea 
rapidă ca să nu bată la ochi. 

— Eh, îmi pare rău că ţi-ai pierdut timpul cu mine, 
mormăi Evelyn. Îşi trase eşarfa de la gât şi încercă să 
improvizeze un pansament pentru Răzvan. 

— Nu m-am plictisit, rânji Laur. Şi măcar l-am prins 
pe Coteţ, tot e ceva. 

— Mda... dar ştii care e vestea proastă? Mi-e teamă 
că toate intervenţiile au fost degeaba şi nu împiedică o 
recidivă. 

Răzvan se înmuie şi s-ar fi prăbuşit, dacă nu l-ar fi 
prins ei. De undeva apăru un scaun pe care se lăsă greoi. 

— Mă duc să-mi salvez partenera de dans, rânji Laur 
şi îl bătu încurajator pe umărul sănătos. 

— Vrei să-i informezi tu sau s-o fac eu? îl întrebă 
Evelyn. Implicaţiile asupra bugetului erau enorme. 

— Ce te face să crezi că n-am făcut-o deja? îi aruncă 
Laur misterios peste umăr, în timp ce revenea lângă Su 
Yin. 

Evelyn îl privi derutată, dar un geamăt al lui Răzvan 
o determină să-şi întoarcă atenţia spre el. 

— Recidivă? Eşti sigură? Vocea tremurată îi era plină 
de speranţă. 

— Mă tem că da..., îl privi lung. Putea să jure că ace- 
laşi foc auriu ca cel din ochii lui mocnea şi într-ai ei. 

— De asta m-am temut. 

— Că n-o să meargă? se miră Evelyn. 

— Căosă meargă, o corectă el. Mi-a fost îngrozitor de 
frică să nu se piardă tot ce a fost între noi. N-am îndrăznit 
niciodată să privesc mai departe de acest moment. Mi-a 
fost teamă că n-aş mai fi fost în stare să o fac dacă..., in- 
hală cu greutate. Ziua aceea pe Champs Elysées... Vocea 
i se frânse. Dacă n-aş fi cunoscut viitorul, n-aş fi avut 
puterea să-ți dau drumul... nu cu asta, gesticulă cu mâna 
liberă spre ochi. 

— Şi, totuşi, ai riscat. 

— Era mai important să supravieţuieşti. 

— Chiar dacă nu eram fericită? 

— Întotdeauna există o şansă la fericire cât timp eşti 
în viață... nu-i aşa? 

Evelyn nu răspunse. Ridică o mână şi îi mângâie fața 
crispată de durere. Răzvan îşi înclină capul ca să-şi apese 
obrazul în palma ei. În timp ce se uita în ochii lui, constată 
cu surprindere că nu mai era supărată pe el. ÎL iubea aşa 
cum îl iubise întotdeauna şi, în sfârşit, Răzvan se întorsese 
la ea. 

Treptat, vâlvătaia din ochii lui Răzvan păru să se do- 
molească, dar Evelyn ştia că era doar o iluzie. Sentimen- 
tele lui nu se schimbaseră, ea era cea căreia îi slăbeau 
abilitățile pe măsură ce inima i se umplea de fericire. Ade- 
sea se întrebase ce făcuse din ea un vizualizator atât de 


106 / IOANA VIŞAN 


bun, iar acum avea răspunsul. O dezamăgire în dragoste, 
o inimă frântă, fuseseră de ajuns. Însemna că puteau găsi 
cu uşurinţă şi alte persoane asemenea ei, nu căutaseră 
unde trebuia. Cu ceva pregătire, oricine suferise o pier- 
dere însemnată în timp ce era „infectat” se putea dovedi a 
fi un vizualizator mai mult sau mai puţin înzestrat. În cu- 
rând, secţia 2.5 avea să se se extindă, nu era nevoie de un 
previzionist care să confirme acest lucru. 

Medicii şi asistentele de pe salvare năvăliră pe cori- 
dorul îngust. Evelyn se dădu la o parte şi îi lăsă să-şi facă 
treaba fără să-l scape pe Răzvan din ochi. Îi zâmbi cu tan- 
dreţe, iar acesta îi răspunse la zâmbet. Lucrurile aveau să 
se schimbe pentru totdeauna. Se schimbau în bine. 


PUNCI DE RENDEZ-VOUS 
LA +3000 


1965, Casa Milă, Passeig de Grăcia 


Arcadele se curbau apăsătoare deasupra capetelor 
turiştilor adunaţi în mansarda Casei Milà. În întunericul 
din interior, spoturi de lumină amplasate strategic ilumi- 
nau exponatele, lăsând restul încăperilor scufundate în 
umbră. Vizitatorii se plimbau pe culoarul larg, admirând 
mobilierul din lemn sculptat, machetele închise în cutii de 
sticlă, planurile şi subiectele de inspiraţie care îl ajutaseră 
pe Gaudi să creeze unul dintre cele mai căutate obiective 
turistice din Barcelona. 

— Gustavo, dă-te jos de acolo! îl trase de mână o fe- 
meie pe băieţelul care se aşezase pe o banchetă din lemn, 
decorată cu motive florale, obosit de plimbarea prea 
lungă prin muzeu. 

Băiatul se supuse plictisit şi o urmă pe mama lui câți- 
va paşi, ca apoi să înțepenească în loc şi să arate cu mâna 
înainte, cu ochii şi gura căscate, dar fără să scoată un cu- 
vânt. Printre turişti, siluete transparente se materializau, 
transformându-se în spectre dătătoare de fiori. 

1954, Piaţa Vincente Martorell 


Annie îşi părăsi apartamentul puţin după ora opt 
dimineaţa, când era încă linişte pe străzi. Turiştii nu se 
treziseră încă din mahmureala de peste noapte. Trase o 
fugă până în Piaţa Catalunya, ca să dea nişte haine la cu- 
răţat şi să-şi cumpere sandviciuri pentru prânz, după care 
luă autobuzul spre serviciu. În ciuda brizei marine, aerul 
începea deja să se încingă. 

Ajunse pe Aviguda Diagonal cu douăzeci de minute 
înainte de începerea programului. Inhalând adânc aer în 
piept, Annie îşi şterse fruntea transpirată şi îşi scoase 
ochelarii de soare. Înaintea ei, turnul Agbar — sau „Vibra- 
torul”, cum îi spunea Xavier — se ridica mândru deasupra 
oraşului, cu fațada cilindrică, mânjită în mai multe culori, 
aparent mâncată de rugină. 

Deocamdată, doar angajaţii TimeExp aflaţi în perioa- 
da respectivă îl puteau vedea şi beneficiau de acces la el. 
Dat în folosință în 2005, dar având construcția începută 
din 1999, turnul făcea legătura între milenii, prezența 
acestuia avansând încet, dar sigur, spre începutul seco- 
lului. Slavă Domnului că înăuntru aveau parte de aer con- 
diționat. 


To, Turnul Agbar, Aviguda Diagonal 
Fredonând „Eight Days A Week”, cântecul Beatles-ilor, 


formaţia ei favorită, Annie îşi făcu vânt cu un evantai de 
hârtie şi se îndreptă spre ghişeul de la etajul doi. Verifică 

dacă toate telegramele trimise în dimineaţa curentă 
primiseră confirmarea de primire şi se ocupă de alte 
câteva detalii administrative, până sosi ora de deschidere 
a oficiului de mesaje temporale. La 10 fix, îşi puse un 
zâmbet pe buze şi trase jaluzelele. 

Dimineaţa trecea încet, cu câte un client sosind din 
când în când, aglomeraţia urmând să înceapă abia spre 
după-amiază, când turiştii îşi pierdeau lucrurile pe plajă 
şi se grăbeau să trimită avertizări în ziua precedentă ca să 
fie mai atenți. 

— Douăzeci de euro, spuse o voce mecanică, con- 
vertind automat costul în moneda corespunzătoare 
timpului femeii în vârstă, cu alură de bunică, care uitase 
prea mult în cuptor blatul tortului pe care îl pregătea 
pentru ziua nepoatei. 

Annie primii banii şi îi arătă unde să semneze. Trei 
zile înainte sau după data curentă nu reprezentau o pro- 
blemă. Pentru mai mult, tarifele explodau brusc, iar orice 
trecea de o săptămână necesita evaluări probabilistice a 
afectării configurației locale. De cele mai multe ori, avea 
însă de-a face cu cereri minore, fără efect pe termen lung. 
Guvernul încasa o grămadă de bani pe baza tranzacţiilor. 
Exista câte un turn cu funcțiune asemănătoare în fiecare 
oraş important din lume şi fluxul de date din jurul lor era 
în continuă creştere. 

Clienta plecă şi Annie profită de pauză ca să-şi facă 
vânt cu evantaiul şi să bea o gură de apă din paharul de pe 
birou. I se făcuse brusc cald, semn că ceva nu era în regu- 
lă, deoarece mai avea mult până la menopauză. Trase de 
gulerul bluzei albe, brodate, dar nu simţi vreo diferenţă. 


110 / IOANA VIŞAN 


Abia aştepta să iasă din schimb sau, chiar mai bine, ar fi 
preferat un concediu la munte, dar nu înainte de termina- 
rea sezonului estival. 

Ocupată cu evantaiul şi şerveţelele umede, aproape 
că rată semnalul sonor al terminalului din perete, o exten- 
sie a serviciului de preluat comenzi interne. Trecuse ceva 
timp de când oficiul ei primise o telegramă. Numai că nu 
era orice fel de telegramă. Din fantă ieşi un cartonaş şi se 
rostogoli în cuva de plastic de dedesubt. Annie îl privi 
îngheţată, dintr-o dată nemaifiindu-i cald. Îl luă cu o 
mână tremurândă şi-l întoarse pe ambele părți. Era alb, 
simplu, de dimensiunea unei cărți de vizită. 

Annie îl strânse în pumn, ca să nu îl mai vadă şi alt- 
cineva, şi trase jaluzelele. După câteva secunde de panică, 
decise că nu era o problemă pe care să o rezolve singură. 
Părăsi încăperea şi luă liftul spre etajele superioare, unde 
avea loc adevărata activitate. Pe coridorul de la etajul opt, 
se opri şi se uită în jur după o figură cunoscută. Nu se sim- 
tea la locul ei acolo, deşi multe dintre feţe îi erau familiare. 

Răsuflă uşurată, când îl văzu pe Xavier ieşind dintr- 
un birou. Acesta purta obişnuitul tricou cu dungi roşii şi 
albastre de suporter al echipei locale de fotbal, F.C. Barce- 
lona, o deghizare perfectă pentru orice perioadă istorică, 
susținea el. Ca mesager însărcinat cu transmiterea mesa- 
jelor pe cale orală, pentru cazurile mai delicate, avea şi el 
oarecare dreptate, deşi compania insista să poarte o ţinută 
mai protocolară de cele mai multe ori. 

— Annie, ce plăcere! îi zâmbi Xavier, deschizându-şi 
larg braţele. Ce te aduce la noi? 

Annie îi răspunse la zâmbet, încurajată de primirea 
călduroasă, şi se apropie de el. 

— Asta..., spuse şi dădu drumul la fusta roşie, lungă 
şi largă, menită să-i ascundă şoldurile plinuţe, ca să îi 
arate cartonaşul mototolit la colţuri. 

— Ah... asta..., se încruntă Xavier. Şi eu care cre- 
deam că te-ai hotărât să împărtăşeşti cu mine experiența 
unui meci, o tachină el. 

— Lasă că te duci tu la destule, îi spuse Annie. Nu era 
niciun secret faptul că Xavier, ca un fan înrăit al fotbalului 
ce era, îşi petrecea timpul liber participând la cele mai fai- 
moase partide jucate vreodată. La ce an ai ajuns? 

— 1986. Sferturile de finală de la Euro au fost o ne- 
bunie! rânji el. 

— Da, bine, numai că n-or să fie niciun fel de sferturi 
dacă nu rezolvăm asta, mormăi Annie. Se uită din nou la 
cartonaş, înainte de a-l ascunde în buzunar. Ce facem? îşi 
ridică privirea la Xavier. 

Acesta îşi trecu degetele prin părul scurt, de culoarea 
crustei de caramel uscat. 

— Umm, o aşteptăm pe Iris. Dacă asta este ce cred eu 
că e, arătă spre buzunarul fustei lui Annie, o să avem ne- 
voie de ajutorul ei. Se poate deplasa la mai mare distanță 
decât mine şi are mai multă libertate de mişcare. Trebuie 
să apară în curând, a fost în tura de noapte. Hai la două- 
zeci şi doi să luăm o cafea cât aşteptăm. 


[7 (40) 


Uşile glisară în faţa ei, iar Iris părăsi Rotonda scutu- 
rându-şi coama de bucle castanii. După o noapte petre- 
cută în '78, căutând să recupereze un tablou al lui Miró 
dispărut în urma unei spargeri, abia aştepta să iasă din 

costumul negru, mulat pe corp, care nu-i lăsa pielea să 
respire, şi să facă o baie înainte de a se culca. 

La colţ dădu de Annie şi Xavier, care discutau preo- 
cupaţi lângă automatul de cafea, iar după uşurarea de pe 
faţa lor când o văzură, o încercă o vagă presimțţire că baia 
mai trebuia să aştepte. 

— Avem o problemă, gânguri Annie, dându-şi după 
ureche părul brunet, lung până la umeri. 

— ...urgentă, sublinie Xavier. 

Iris se opri şi se uită în tăcere la ei, nefiind obişnuită 
cu astfel de comitete de primire, mai ales că misiunea de- 
cursese bine. Pe Xavier îl ştia pentru că mai lucraseră îm- 
preună şi se aştepta la orice de la el, dar cu Annie venise 
mai rar în contact, aceasta făcând parte din Departa- 
mentul de relații cu publicul, pe care Iris nu-l frecventa. 
Abia când realiză că Xavier nu zâmbea, îşi dădu seama de 
gravitatea situaţiei. 

— Ce s-a întâmplat? 

Aruncând o privire rapidă în jur, Annie îi întinse un 
cartonaş alb. Iris îl întoarse pe ambele părți. Nu scria 
nimic pe el. 

— Ce-i cu asta? clipi nedumerită. 

Annie şi Xavier schimbară o privire. 

— E un semnal..., ezită Annie. Stabilit de Hannes... 

— Nu l-am cunoscut pe Hannes, spuse Iris. S-a retras 
înainte de a veni eu aici. 

De fapt, ea fusese transferată la puţin timp după pen- 
sionarea lui anticipată, cu mult înainte de vreme, pentru a 
completa posturile de agenţi operativi. Chiar şi aşa, toată 
lumea auzise de Hannes, deşi de cele mai multe ori se 

vorbea în şoaptă pe coridoare despre cine era şi ce făcuse. 
Demisia de la TimeExp era ceva de neconceput. 

— Pentru ce era semnalul? 

— În cazul în care lucrurile o iau complet razna, 
spuse Annie. Era... era un fel de a spune că situaţia e dis- 
perată şi are nevoie de ajutor. 

Prin „lucruri” se referea, desigur, la Rotondă şi siste- 
mul supertehnologizat de călătorie în timp. 

— Okay... Iris îşi îngustă ochii la ei. Hannes e plecat 
de mai bine trei ani, atunci cine a trimis mesajul? 

Annie şi Xavier se uitară unul la altul surprinşi de 
întrebare. 

— Ţi-am spus eu că e bine s-o aşteptăm, şopti Xavier. 
Cu siguranţă ne pune o întrebare încuietoare, glumi, dar 
nimeni nu râse. 

— Deci? îi iscodi Iris. 

Cartonaşul era real, având dimensiunea şi calitatea 
standard pentru telegramele de uz intern. Nu era o farsă. 
Cel puţin nu credea că era. Ceva se întâmpla. Suspiciunea 
îi fu confirmată când, o clipă mai târziu, şeful de sector o 
strigă, iar vocea lui, de obicei calmă, răsună încordată 
de-a lungul coridorului. 

— Trebuie să fug, le spuse din mers. Lămuriţi-vă 
despre ce e vorba până mă întorc. 

Zgomotul făcut de tocurile înalte la contactul cu par- 
doseala lucioasă răsună de-a lungul coridorului în timp 
ce se apropia de Rostov, şeful ei direct: 

— Domnule? 

— Turiştii au semnalat un incident în mansarda Cas- 
ei Milă, în 1965, îi spuse acesta. Fantome? 

— Fantome? se trezi repetând Iris. 

— Aşa le-au spus, ridică din umerii căzuți Rostov. 
Spectre... în fine, scutură din cap, ce-or fi! Am trimis deja 
doi agenți şi-au dispărut de pe radar. Nu se poate ajunge 
în Casa Milă de la noi, prin Rotondă. Tot ce trece rămâne 
blocat acolo. Avem motive să suspectăm că unele dintre 
spectre sunt chiar agenţii noştri. 

— Ce pot să fac? 

— Aş vrea să verifici cât de mult se întinde anomalia 
pe scara temporală. la-o de departe, ani, luni, zile, ore... 
vezi care sunt limitele, dar fără să rişti. Nu vrem să pier- 
dem încă un agent. Este foarte important să ne dăm sea- 
ma ce se întâmplă, dacă am provocat noi anomalia sau 
este de altă natură. 

— Am înţeles, spuse scurt Iris. 

Fără alte indicaţii, porni înapoi spre Rotondă. Când 
trecu pe lângă Annie şi Xavier, care o priveau îngrijoraţi, 
le şopti: 

— Staţi pe aproape. 


(o 


Rotonda era o încăpere circulară, mai mult lată decât 
înaltă, turtită parcă de viteza cu care se deplasa pe axul 
vertical din centrul turnului Agbar, baleind între începu- 
tul mileniului doi şi sfârşitul mileniului trei. Luminile 
fluorescente din tavan cădeau pe pereţii albi, goi, şi cana- 
pele joase, roşii, aliniate de-a lungul pereţilor între cele 
şase uşi din aluminiu. Chiar în centrul podelei, se ridica 
un stativ înalt de un metru şi jumătate, dotat cu un ter- 
minal şi un ecran transparent. 

Degetele lungi ale lui Iris selectară poziția, Casa Milà, 
însă ezitară asupra perioadei. Nu era genul care să caute 
senzații tari, prefera să ştie în ce se băga. În final, decise să 
aleagă data curentă, ceea ce era un termen relativ având 
în vedere că turnul Agbar exista în toate perioadele con- 
comitent şi nu avea un timp local interior care să cores- 
pundă exteriorului. Selectă data la care fusese semnalată 
anomalia. 

Pe ecran apăru interiorul mansardei. Colţuri întu- 
necate, spoturi de lumină, cutii de sticlă, oameni speriați 
şi siluetele transparente amestecate printre aceştia. Indi- 
ferent ce se întâmpla, incidentul continua să fie în plină 
desfăşurare. Ba chiar văzu materializându-se o nouă si- 
luetă. Renunţă în ultimul moment să deschidă uşa. N-o 
tentau curenţii de aer formaţi în zona intrării, prea adu- 
ceau a vortex. 

Se resemnă să-şi urmeze ordinele şi să cerceteze cât 
de extinsă era anomalia. Depistă exact ora la care apăruse 
primul semnal de distorsiune în câmp şi merse înainte pe 
firul temporal. O uşă se deschise la dreapta ei, lăsând să 
intre în Rotondă un bărbat care o salută scurt din cap şi 
ieşi pe uşa opusă, dezbrăcându-se din mers. Nimeni nu se 
dădea în vânt după costumele de camuflaj. 

Iris abia îi observă prezenţa. Stătea cu ochii lipiţi de 
ecran, uitându-se fix la imaginea din ce în ce mai tulbure. 
Două chipuri din mulţime îi atraseră atenţia, dar semna- 
lul video se pierdu înainte de a se lămuri ce se întâmplă. 

Rotonda refuza să meargă mai departe în timp sau 
poate că doar pentru ea nu voia s-o facă. Sistemele de 
siguranţă interveneau dacă utilizatorul nu avea suficientă 

experienţă ca să facă faţă situaţiei, iar Iris, cu cei patru ani 
de activitate la Paris şi cei trei din Barcelona, se pare că nu 
se califica. Însemna că avea la dispoziţie doar patru ore 
înainte ca legătura cu linia temporală a Casei Milă să se 
piardă. Odată ce s-ar fi întâmplat acest lucru, dispărea şi 
ea, pentru că propriul chip şi-l văzuse în mulţime. 

Opri căutarea şi reveni la poziția neutră. Avea nevoie 
de cineva care dispunea de informații din interior, cineva 
care putea merge mai departe... 

Părăsi Rotonda şi, fără să se grăbească să raporteze 
observaţiile, se duse direct la Xavier şi Annie, care aştep- 
tau pe coridor. Lipsise doar câteva minute. 

— Ştii, ne-am gândit, începu să vorbească Xavier îna- 
inte ca Iris să apuce spună ceva. Hannes trebuie să fie 
cumva implicat. Numai el putea transmite mesajul... 

— Ştiu, îl întrerupse Iris. L-am văzut în Casa Milă la 
patru ore distanţă de aici. Unde e? 

Xavier se foi încurcat pe loc. 

— Hannes s-a retras din activitate, bălmăji el. Com- 
pania nu e obligată să-l urmărească... 

— Lasă gargara, se încruntă Iris, ştiind că asta se 
făcea oricum. Unde îşi face veacul? Şi când? 

Xavier îşi dădu ochii peste cap şi lăsă să îi scape un 
oftat: 

— Barceloneta. 2006... N-o să se bucure să te vadă. 


2006, Plaja Barceloneta, Ciudad Veilla 


Taxiul o luă de la turnul Agbar şi o duse până în apro- 
pierea plajei. Iris urmări distrată Barcelona începutului de 

mileniu perindându-se în spatele geamului. Nu era mult 
diferită de cea din 2338, în care trăia ea. Spre deosebire de 
Annie şi Xavier şi mulți alți colegi care preferau să aibă 
domiciliul în mileniul trecut, ea se număra printre puţinii 
fascinaţi de agitația şi aglomeraţia viitorului. Nu că ar fi 
trăit mult acolo, din moment ce-şi petrecea cea mai mare 
pare a timpului la serviciu, călătorind în toate direcțiile 
posibile, dar îi plăcea, ca la sfârşitul turei, la întoarcerea 
acasă, să aibă confirmarea că viitorul încă mai există 

Plăti taximetristului cu monedele luate de la sediu şi 
o porni pe nisipul fin al Barcelonetei. Oriunde se uita, 
plaja era ticsită de cearşafuri şi umbrele de soare. Iris 
merse pe faleză până ajunse în apropierea locului în care 
fusese depistat Hannes şi abia de acolo se încumetă s-o ia 
pe nisip. În graba în care plecase, nu mai pierduse timpul 
cu reglarea setărilor costumului de camuflaj, iar acum 
pantofii i se scufundau la fiecare pas în nisipul moale. 
Avea noroc cu materialul mulat de culoare neagră, care 
aducea puţin cu echipamentul de surfing şi, prin urmare, 
nu făcea notă discordantă în peisaj, mai ales că era o zi cu 
valuri. 

Un grup de copii care se jucau cu mingea o forță să 
facă un ocol larg, dar nu-şi pierdu ţinta din vedere. Îi 
zărise de la distanţă, doi bărbaţi întinşi leneşi pe şezlon- 
guri cu un bax de bere între ei şi plăcile de surf înfipte în 
nisip în dreptul capului, asemenea unor pietre funerare. 
Ambii bărbați îşi coborâseră costumele în jurul taliei şi se 
cinsteau veseli cu bere. Ea se opri în faţa celui din stânga. 

— Hannes? întrebă, deşi profilul semăna clar cu foto- 
grafiile din baza de date a companiei, în ciuda părului 

blond, mult mai scurt, care, fiind ud, părea o idee mai 
închis la culoare, aşa cum stătea strâns, smocuri-smocuri. 

Doi ochi de un albastru atât de deschis încât păreau 
translucizi se întoarseră spre ea. Zâmbetul bărbatului îi 
îngheţă pe buze, când recunoscu uniforma de serviciu. 

— Nu ne faci cunoştinţă? îl înghionti prietenul lui, 
afişând un zâmbet larg. 

— N-am avut onoarea, spuse Hannes pe un ton care 
sugera că numai onoare nu era şi dădu drumul la cutia 
goală de bere pe nisip. 

— Sunt Iris, de la filiala locală din turnul Agbar, se 
prezentă ea. 

Serviciile de mesagerie temporală aveau să devină 
accesibile publicului abia peste treizeci de ani în 2006, pe 
măsură ce activitatea se extindea în trecut, aşa că nu riscă 
să spună mai mult. 

Din tăcerea încordată care urmă, tovarăşul lui Hannes 
se prinse că era în plus: 

— Bine, văd că aveţi lucruri importante de discutat. 
Vă las. 

Îşi luă placa de surf şi porni spre apă. 

Iris îl aşteptă să se îndepărteze câțiva paşi înainte de 
a explica motivul vizitei: 

— Am primit un mesaj gol. 

— Eroare de sistem, spuse impasibil Hannes. 

— Annie şi Xavier susțin că e de la tine, se răsuci pe 
loc Iris, astfel încât soarele să nu-i bată în ochi. 

O pereche de ochelari de soare ar fi fost numai bună, 
însă nu avea de gând să lase disconfortul s-o împiedice de 
la rezolvarea problemei pentru care venise. 

Hannes oftă de parcă îi vorbea unui începător: 

— Am plecat de patru ani. Nu mai sunt în sistem. Nu 
poate fi de la mine. 

Iris se mulțumi să-l privească în tăcere. N-avea argu- 
mente care să susțină teoria celor doi şi nici nu era sigură 
că o credea, dar asta nu însemna că el nu era implicat. 

— Bine, nu e de la tine, căzu de acord. Totuşi ceva se 
întâmplă. A apărut un nod în Casa Milă. 

— Aveţi echipe specializate care să se ocupe de ano- 
malii, spuse Hannes. 

— Da, dar nu cred că ai vrea să investigheze acest caz 
în particular. Prezenţa ta a fost confirmată acolo în urmă- 
toarele patru ore. 

Hannes rămase tăcut câteva secunde lungi, în care nu 
se auzi decât vântul, zgomotul valurilor spărgându-se de 
țărm şi râsetele copiilor. 

— Nu mă întorc, îi spuse privind în depărtare, iar 
când îşi întoarse privirea spre ea, riduri adânci i se for- 
mară în jurul ochilor, dându-i aspectul unui om suferind. 
Nu pot să mă întorc. 

— Prea bine, spuse Iris, prea repede ca să nu dea de 
bănuit. Îi întinse o carte de vizită scoasă din buzunarul 
costumului. În caz că te răzgândeşti... 

Hannes o acceptă cu un gest mecanic, dar rămase cu 
mâna întinsă în aer, când o străfulgerare roşie aprinse 
suprafaţa albă a cartonaşului. Nu fu nevoie să-l întoarcă 
pentru a vedea că nu scria nimic pe el. Ştia deja. 

Iris îşi permise un zâmbet superior. Cartonaşul recu- 
noscuse expeditorul, nu mai era nimic de demonstrat. Se 
răsuci pe călcâie şi o porni înapoi pe nisip spre esplanadă. 

To, Turnul Agbar, Aviguda Diagonal 


— Nu vine, le spuse Iris de îndată ce ieşi din Ro- 
tondă. 

Xavier dădu din cap în semn că nici nu se aşteptase la 
altceva. Lângă el, Annie făcu o mutră necăjită, ca şi cum îşi 
cerea scuze că Iris nu reuşise să-l convingă pe Hannes, un 
necunoscut pentru ea, să li se alăture. 

— Nici n-avea cum, spuse Xavier. A stat prea mult în 
Rotondă, umblă vorba că a ajuns până la capăt. La această 
mărturisire fu, evident, scuturat de un fior. Ei se învârteau 
mai mult în jurul limitei dintre mileniul doi şi trei, nimeni 
din filiala locală nu ajunsese până în anul 3000. I-a paradit 
organismul rău de tot, din cauza asta a fost forțat să re- 
nunţe la transcendere. 

— Ba o să vină, dădu Iris din cap cu încăpățânare. 
L-am văzut în buclă. Din păcate, n-am timp să stau după 
el, se întoarse în loc şi porni spre ascensor. 

— Ce vrei să faci? o întrebă Annie, aproape alergând, 
în efortul de a ţine pasul cu ea. 

— Deocamdată e o anomalie locală, celelalte turnuri 
n-au depistat-o. Dar se extinde pe linia noastră temporală. 

— Eroare de sistem? Vreo defecţiune? făcu Xavier. 

— Nu ştiu, dar Rotonda n-o recunoaşte. Şi, dacă sis- 
temul nu ştie ce e, nu ne poate ajuta. 

— Şi atunci? 

— Ordinele mele sunt să investighez Casa Milă şi să 
aflu ce se întâmplă, se opri, uitându-se încruntată la uşa 
liftului. 

— Dacă intri în buclă, nu mai ieşi, zise Xavier. 

Era unul dintre primele lucruri pe care le învățau la 
stagiul de pregătire, în cazul în care apărea o astfel de 
buclă iluzorie. 

— Ştiu. De aceea, nici nu am de gând să intru, spuse 
Iris. Partea proastă era că, undeva în viitor, deja intrase. 
Toţi sunt de părere că e doar ceva local şi poate că este. 
Atunci trebuie să existe o cale de-a o localiza, sistemul 
este prevăzut pentru tot felul de situaţii. Poate izola anu- 
mite sectoare, numai să vedem care... 

— Dacă e cauzată de sistem, spuse Xavier. 

— N-o să aflăm stând aici sau aşteptând echipele de 
intervenţie să dispară în buclă. 

Iris păşi în interiorul liftului şi apăsă butonul pe care 
scria Arhive. 

— Ştiu, te aşteptăm aici, o trase Xavier pe Annie la o 
parte. 

Uşile liftului se închiseră în timp ce-o întreba dacă 
mai voia o cafea. 


(io) 


— Vreo schimbare? îi întrebă, o oră mai târziu. 

Se aflau tot pe coridor, la câțiva paşi de intrarea în 
Rotondă. Din fericire, lumea era prea ocupată cu eveni- 
mentele recente ca să observe că petreceau prea mult timp 
acolo şi să intre la idei. 

Annie clătină din cap. 

— Anomalia din Casa Milă a fost confirmată oficial, 
spuse Xavier. Trei echipe trimise să investigheze au dispă- 
rut deja. Cum n-ai răspuns la apel, te-au dat şi pe tine 

dispărută şi... ă... n-am găsit de cuviinţă să-i informez că 
eşti altundeva. 

— Ai găsit ceva? întrebă Annie, teama subţiindu-i 
vocea la nivelul unui chițăit. 

— În 1784, a fost semnalat un punct de sciziune în 
Piaţa de la Seu, în apropierea Catedralei, spuse Iris. Cineva 
s-a apropiat prea mult şi, drept rezultat, o sută cincizeci 
de persoane aflate în piaţă au dispărut. Pare un fenomen 
asemănător... 

Annie lăsă să-i scape un geamăt stins. Băgă mâna în 
buzunar şi scoase un alt cartonaş. 

— Bine, pentru că a mai apărut unul. 

Iris îl luă încruntată şi îl întoarse pe ambele părți. 
Spre deosebire de primul, de data aceasta pe una dintre 
fețe scria cu litere mari „catedrala”. 

— E scrisul lui Hannes, am verificat, spuse Annie. 

— Ce naiba se întâmplă? murmură Iris, uitându-se 
fix la mesaj, ca şi cum acesta ar fi putut să-i dea un răs- 
puns. 

— Crezi că ar trebui anunţată conducerea? întrebă 
Xavier cu o voce lipsită de convingere. 

Imaginea cu ea şi Hannes blocaţi în Casa Milă îi apă- 
ru în fața ochilor şi Iris clătină din cap. Dacă afla condu- 
cerea de acel mic detaliu, risca să fie închisă într-o cameră 
şi supusă unui interogatoriu până nu mai ştia ce-i cu ea. 
Iar la sfârşit ajungea tot în buclă, pentru că linia temporală 
nu fusese afectată. Avea mai multe şanse să scape dacă se 
implica activ. 

— Nu, mă duc la faţa locului să văd ce şi cum. 

— Bine că nu e în 1821, în plină epidemie de febră 
galbenă, se scutură Xavier. Vrei să te însoțesc? 

— Nu, clătină din nou din cap Iris, e prea departe 
pentru tine. Şi potenţial periculos. Rămâi aici şi acope- 
ră-mi urmele. Mă întorc repede. 

Iar dacă nu se întorcea... 


1784, Piața de la Seu, Cartierul Gotic 


Ceea ce Iris nu luase în calcul era faptul că, în secolul 
al XVIII-lea, deplasarea se făcea cu o viteză considerabil 
mai redusă, deoarece nu existau taxiuri şi nici măcar ma- 
şini. Ajunse cu greu în Piaţa de la Seu, după ce reuşi să 
găsească o trăsură, şi se împletici pe pavajul umed, stră- 
duindu-se să nu-şi umple fustele de noroi. Costumul de 
camuflaj era programat să creeze haine menite să nu 
atragă atenţia, dar asta nu însemna că erau şi comode. Din 
cauza simulacrului de corset, abia mai respira. Era moti- 
vul principal pentru care Iris prefera să trăiască în viitorul 
îndepărtat, unde convențiile modei erau mai puţin res- 
trictive. 

Conform calendarului local, era duminică, o zi întu- 
necată şi ploioasă de sfârşit de octombrie, iar lumea toc- 
mai se pregătea să iasă de la slujba de dimineaţă. 

Iris dădu un ocol pieţei dreptunghiulare, atentă la 
orice urmă de distorsiune temporală. De obicei, acestea 
erau semnalate de o vibraţie a aerului acompaniată de 
puncte luminoase. Nu era cea mai mare distanţă străbă- 
tută în trecut, însă era destul de departe de timpul intern 
al Rotondei, iar corpul ei simţea asta sub forma unor fur- 
nicături uşoare care, treptat, pe măsură ce se acomoda, 
dispărură. Putea să-şi prelungească şederea o perioadă 

îndelungată fără să sufere consecinţe drastice, însă nu 
intenționa să facă asta. Dorea să plece cât mai repede, de 
îndată ce începea să se manifeste anomalia. Dacă întârzia, 
risca să fie absorbită odată cu restul lumii şi se îndoia că ar 
fi ajuns într-un loc plăcut. 

Cineva o salută, iar ea răspunse cu o înclinare dis- 
trată a capului, cu atenţia fixată în altă parte. Sub cerul 
îngreunat de nori negri, falia de sciziune devenea tot mai 
vizibilă, un perete de lumină albă care pornea din colțul 
unei clădiri şi tăia piața în două, izolând Catedrala Sfintei 
Cruci şi a Sfintei Eulalia. În prima clipă, oamenii nu o ob- 
servară, apoi, unul câte unul, se întoarseră şi o priviră 
mirați. Surpriza se transformă în groază în momentul în 
care fură atraşi spre ea. 

Iris deja făcea grăbită paşi înapoi, conştientă că, dacă 
nu punea suficientă distanţă între ea şi falie, când sepa- 
rarea avea să fie completă, n-avea să fie în stare să se opu- 
nă forței de atracţie emanată de aceasta. Se pregătea să 
intre pe o străduţă, câteva clădiri ar fi protejat-o mai bine, 
însă o mişcare suspectă o făcu să se oprească în loc. Din 
mulțimea de gură-cască se desprinsese o siluetă şi se 
îndrepta direct spre falie. N-ar fi fost nimic dacă era unul 
dintre cetăţenii mai curioşi, dar chiar de la acea distanţă 
Iris vedea că ceva nu se potriveşte. În locul costumului de 
epocă adecvat perioadei, bărbatul purta un costum întu- 
necat, mulat pe corp, suspect de asemănător cu echipa- 
mentul ei de lucru. 

Bărbatul se apropie de falie, ezită o secundă, după 
care trecu prin ea şi dispăru în neant. 

Acesta fu momentul declanşator al dezechilibrului, 
iar forţa de atracţie se triplă instantaneu. Mulțimea ţipă. 

Iris simți că-i fuge pământul de sub picioare. Întinse 
instinctiv mâna, dar nu avea de ce să se agaţe. Un braț o 
înşfăcă de mijloc, trăgând-o înapoi, şi golul subit din sto- 
mac îi dădu de ştire că se deplasau nu numai în timp, ci şi 
în spațiu. 


1997, Casa Batlló, Paseo Gracia 


Se prăbuşiră greoi pe o pardoseală din lemn lăcuit şi 
amortizară căderea cu o rostogolire. Capul lui Iris veni 
periculos de aproape de perete şi, încercând să evite coli- 
ziunea, se izbi cu fruntea de muchia unui calorifer. Gemu 
şi îşi frecă locul abuzat cu degetele, strtâmbându-se, în 
timp ce se ridica în şezut. La doi paşi de ea, Hannes făcea 
acelaşi lucru cu singura deosebire că el nu părea să fi 
încasat vreo lovitură. 

— Ce-a fost asta? întrebă Iris. Şi unde suntem? 

Se uită în jur, dar, deşi decorațiunile interioare amin- 
teau de Gaudi, asta nu însemna nimic. La cât de mult lu- 
crase acesta şi câți imitatori avusese, ar fi putut fi oriunde 
în Barcelona. Măcar ştia că se aflau tot în oraş şi cam în ce 
perioadă erau. Sau nu erau. Săriseră câteva sute bune de 
ani în timp. 

— Asta a fost o falie de sciziune, spuse Hannes, dar 
cred că ştiai deja, din moment ce te aflai în piaţă. 

— Şi tu ce căutai acolo? se încruntă ea. 

— După ce-ai plecat, m-am gândit mai bine şi am 
decis că nu vreau să-mi petrec timpul care mi-a mai rămas 
prizonier într-o buclă din Casa Milă. 

Iris îi aruncă o privire lungă, nevrând să comenteze 
referitor la speranţa lui de viaţă. Zvonurile, dacă îi dădea 
crezare lui Xavier, erau că nu-i mai rămăsese mult, mai 
ales dacă se încăpăţâna să nu-şi schimbe locul de muncă, 
motiv pentru care demisionase. Îl urmări cum se ridică cu 
uşurinţă de pe podea. Doar cearcănele întunecate de sub 
ochi îl dădeau de gol că nu era chiar în forma fizică op- 
timă şi acceptă mâna întinsă ca să o ajute. 

— Şi unde suntem? apucă să spună în timp ce el o 
trăgea în sus, dar o privire aruncată afară, pe fereastra 
bogat ornamentată o lămurise deja. 

Din interior, nu putea vedea fațada albastră, decorată 
cu mozaicuri şi piatră sculptată care amintea de oasele 
unui schelet uman, dar o cunoştea foarte bine. 

— Casa Batlló. 

După gradul de uzură a clădirilor şi vestimentația 
persoanelor din stadă, Iris estimă că se aflau undeva la 
sfârşitul mileniului al doilea. Nu înţelegea însă de ce holul 
larg de la intrare era pustiu, când Casa Batlló ar fi trebuit 
să zumzăie de turişti entuziasmați la ora aceea. Apoi ob- 
servă că nici costumul ei nu se adaptase la noua perioadă 
temporală, revenind la structura amorfă, neagră, moale, 
din starea de repaos, care i se mula perfect pe forme ase- 
menea unui al doilea strat de piele, la fel ca al lui Hannes. 

— Înainte de a fi terminat şi dat în folosinţă turnul 
Agbar, birourile TimeExp au fost o perioadă în Casa 
Batlló, îi spuse acesta. După ce s-au mutat, s-a păstrat o 
linie directă într-o falie temporală, pentru orice eventua- 
litate. Puţină lume ştie de ea, deoarece a fost abandonată 
de mulţi ani şi, oricum, nu se poate prelua controlul de 
aici, dar continuă să aibă acces la bazele de date ale firmei. 

N-o să ne deranjeze nimeni, versiunea asta a casei este 
goală, la fel ca atunci când a fost părăsită. 

Îi făcu semn să-l urmeze la etaj. 

— Cum ai ajuns aici? Ai aflat ceva? îl întrebă Iris, în 
timp ce urcau pe scara în spirală. 

— Am urmat acelaşi drum ca tine, cred. Am căutat 
anomaliile cele mai îndepărtate să văd care ar putea să fie 
legătura cu bucla din Casa Milă. Mi-e mai uşor să merg în 
trecut, aşa că am luat-o în direcţia asta mai întâi. 

— Nici eu nu pot să merg prea departe în viitor, clă- 
tină din cap Iris. N-am toate acreditările necesare. Dar... 
cum? se opri să-l privească intrigată. 

Cum fusese în stare să călătorească dacă ieşise din 
sistem? 

Hannes îi rânji peste umăr şi flutură un card plastifiat 
în aer: 

— Permis de turist! L-am luat înainte de-a pleca, în 
perioada audierilor. Nu sunt complet blocat pe loc, chiar 
dacă am demisionat. Şi, de fapt, nimeni nu demisiona cu 
adevărat, erau doar trecuţi în rezervă cu statut de agent 
inactiv, pentru a putea fi rechemaţi în cazuri de forță ma- 
joră. Dezavantajul este că mă pot deplasa doar la obiec- 
tivele turistice şi la anumite date stricte în timp. Dar e mai 
mult decât poţi face tu, nu? 

Se întoarse s-o privească de pe palierul de deasupra, 
iar Iris aprobă cu o înclinare a capului. Călătoriile ei în 
timp erau restricționate de accesul la Rotondă. Nu putea 
sări dintr-un loc în altul chiar aşa, de capul ei. 

O conduse spre o firidă din perete, îmbrăcată în 
lemn, cu două băncuţe joase şi un şemineu cu horn în- 
clinat. Îşi îndoi trupul ca să se strecoare prin deschiderea 

curbă şi se aciuă pe băncuţă, indicându-i să ia loc în faţa 
lui. 

— Bun, înainte de toate, să ne ocupăm de ce e mai im- 
portant, spuse Hannes şi extrase un terminal din perete. 
Cu cine lucrezi? clipi mărunt la ea sub lumina puternică a 
candelabrului din hol. 

— Annie şi Xavier, spuse Iris şi se mută pe banchetă 
lângă el ca să vadă ce face. N-am anunţat conducerea... 
oficial sunt încă pe teren. 

— Şi bine ai făcut. Până se hotărau ei cum să proce- 
deze, riscai să te trezeşti deja prinsă în buclă. 

Hannes accesă sistemul de expediere a mesajelor şi 
introduse un singur cuvânt: catedrala. Abia atunci se lă- 
muri Iris că mesajul nu fusese un indiciu, ci o confirmare 
că depăşiseră cu bine acel obstacol. Annie şi Xavier deja 
ştiau. Dar mai era cineva care ştia chiar mai mult decât ei 
toți la un loc. 

— Bărbatul... bărbatul care a dispărut în falie, spuse 
Iris. Nu l-am văzut bine, dar... semăna cu unul dintre ai 
noştri. 

Un alt agent sau cel puţin cineva care intrase în pose- 
sia unui costum de camuflaj pe care nu se obosise să-l 
activeze. 

— Posibil cineva dintr-o perioadă viitoare, murmură 
Hannes, uitându-se concentrat la ecran. 

Arăta asemenea unei versiuni mai vechi a celui din 
Rotondă şi Iris se întrebă cât de performant era sistemul şi 
dacă le putea fi de vreun folos. 

— Ceva? întrebă, neştiind ce căuta Hannes. 

Acesta clătină din cap: 

— N-are acces decât la datele existente în momentul 
închiderii locației. Şi nu văd nimic care ar putea avea 
legătură cu falia sau bucla. 

— Rotonda are acces la mult mai multe date, doar e 
pe toată linia temporală, spuse Iris. Putem rula o simu- 
lare... 

Hannes se opri să se uite la ea: 

— Eu nu mă pot întoarce în Rotondă. 

— Nu-i nimic, mă duc eu. Văd care mai e situaţia şi îți 
transmit datele. 

— Rotonda n-o să permită transmiterea datelor, chiar 
dacă recunoaşte Casa Batlló drept anexă. 

Pe Iris începeau să o enerveze toate restricţiile cauzate 
de simpla lui încăpățânare de a nu se întoarce în sistem. 

— Cum te găsesc? 

— Stabilim un punct de întâlnire. Ce zici de parc? 

Nu se putea referi decât la Parcul Güell, aşa că Iris 
căzu de acord. 

— Când? 

— Ar trebui să stăm cât mai departe de buclă, cel pu- 
ţin deocamdată. 1978? propuse Hannes. Şase mai, la 4 
după-amiaza? 

— Am să fiu acolo şi aduc şi ajutoare, dacă este cazul. 

— Aşteaptă mesajul meu şi apoi vino. 

Iris dădu să se ridice, dar Hannes o apucă de braț: 

— Şi notează-ţi coordonatele de urgenţă: Casa Batlló, 
23 noiembrie 1997. Este singura dată când a fost închisă 
complet pentru a fi scoasă de pe linia temporală timp de o 
oră şi a reseta sistemul. Perforația în timp însă a rămas şi 
doar aşa te poți strecura în ea, dacă ştii când şi unde s-o 
găseşti. 

Iris făcu semn că a înţeles. Spera să nu fie nevoie de 
un asemenea refugiu. Deocamdată avea de mers. Cum 
să-i explice şoferului de taxi s-o ducă la o adresă care nu 
exista în 1997? Hannes nu părea dispus să o transfere 
undeva în apropiere de Turnul Agbar, deşi ar fi putut. 


To, Turnul Agbar, Aviguda Diagonal 


Annie îi aruncă o privire îngrijorată, când Iris dădu 
năvală afară din Rotondă. Lăsă să-i scape un oftat, uşurată 
că se întorsese, dar cuta dintre sprâncenele arcuite ale lui 
Iris nu prevestea nimic bun. 

— Oh-oh, fu reacţia lui Xavier la felul în care Iris 
trântise uşile şi făcu un pas înapoi. 

— L-ai văzut din nou pe Hannes? Cum mai arată? 
întrebă Annie. 

— E ca un catâr, pufni Iris. 

Annie se încruntă nedumerită. Nu ştia ce legătură 
avea catârul cu imaginea finlandezului înalt, cu ochi de 
gheaţă şi fizic atletic. 

— Cred că se referă la temperament, îi şopti Xavier şi 
chicoti uşor. Şi, da, cam are dreptate. 

— Nu şi nu..., continuă să vocifereze Iris. Sigur e din 
linia noastră temporală? 

— Absolut, spuse Xavier. Am lucrat împreună de la 
început şi el fusese deja angajat cu câțiva ani înaintea mea. 

Doar că Xavier se mulțumise cu simple misiuni de 
curierat, în timp ce Hannes participase la acţiuni mai 
avansate. Şi uite unde ajunsese fiecare. 

— Mda, are mai multă experienţă decât mine, mor- 
măi Iris, cutele de nemulțumire din jurul gurii adân- 
cindu-i-se. De aceea, trebuie să-i acceptăm colaborarea în 
propriii termeni, atât timp cât va binevoi să ne-o acorde, îi 
aruncă o privire lui Xavier. 

— Oh-oh... 

— Am nevoie de următoarele, se opri din mers Iris să 
mâzgălească câteva rânduri pe o hârtie. 

Xavier îşi aruncă ochii pe listă şi fluieră în barbă. 

— Pe bune? Păi îmi ia vreo două ore doar ca să com- 
pletez formularele. Direcţiei o să-i ia două săptămâni să se 
uite pe ele şi după aia ne ia la întrebări la ce ne trebuie. 
N-avem timp, anomalia din Casa Milă se întinde, deja am 
pierdut contactul cu mansarda. Iar la ultima verificare 
prinsese peste 120 de persoane dintre care nu toate erau 
de-ale noastre, ci şi turişti obişnuiţi veniţi de cine ştie 
unde, spuse Xavier. 

— Glumeşti, da? îl ţintui Iris cu privirea. A zis cineva 
ceva de hârtii? 

— Ah, clipi Xavier şi o privi de parcă îşi găsise un nou 
idol. Ei, da, în cazul ăsta se face, îi zâmbi larg şi-şi frecă 
mâinile, bucuros să treacă la treabă. Când îţi trebuie? 

— Cât mai repede! Iris porni din nou în pas săltat pe 
coridor. Annie, anunţă-mă când mai primeşti un mesaj de 
la Hannes! 


ro 


Liniştea suspectă de la Arhive era mai apăsătoare 
decât de obicei, dar, cum toată agitația se concentrase la 
nivelele superioare, Iris n-avea de ce să se plângă. Revăzu 

datele referitoare la falia din faţa catedralei, însă nu era 
menţionat nimic în plus față de ce ştia deja. Prezenţa ei la 
faţa locului nu fusese înregistrată, nici a lui Hannes. Asta 
era bine. Aveau încă libertate de mişcare şi se puteau 
deplasa fără să dea explicaţii, atât cât le dădea voie per- 
misul de turist al lui Hannes. 

Îşi continuă investigaţiile în direcție opusă, venind 
din viitor către cel mai apropiat punct de distorsiune 
relativ la Casa Milă. Desigur că găsi unul. Nici nu era prea 
departe, în 2546, doar la vreo două sute de ani de unde 
locuia ea. Însemna că i-ar fi fost uşor să se deplaseze până 
acolo. Dar oare putea şi Hannes s-o însoţească? Trebuia 
să-l întrebe când îl vedea, era totuşi un loc istoric... care ei 
îi plăcea destul de mult. 

— A mai sosit unul, anunţă cu timiditate Annie din 
cadrul uşii. 

Şuviţe transpirate i se lipiseră de tâmple, semn că 
alergase până la ea. 

— Parcul Güell, da? întrebă Iris doar ca să verifice. 

— Nu, o privi mirată Annie. Fântâna magică. 


2546, Fântâna Magică, Piaţa Carles Buigas 


Mulțimea se adunase pe treptele din fața Palatului 
Naţional. Întunericul se lăsase deja, în câteva minute înce- 
pea spectacolul. De-a lungul timpului, fântâna fusese res- 
taurată de mai multe ori, se schimbaseră luminile şi fondul 
muzical, însă tradiţia se păstrase. În fiecare seară, amato- 
rii puteau urmări un spectacol de lumină şi culoare, ase- 
zonat cu bucăţi muzicale din perioade variate, prelucrate 

să se sincronizeze cu jocul de lumini ca pentru o adevă- 
rată fântână dansatoare. 

Iris dădu ocol bazinului oval în care apa clipocea 
liniştită, acoperită de zumzetul spectatorilor. Mentalitatea 
nu se schimbase, oamenii stăteau strânşi în grupuri, aşe- 
zaţi sau în picioare, după cum prinseseră loc, vorbind tare 
ca să treacă timpul, cu aparatele pregătite să imortalizeze 
momentul. Cum avea să-l găsească pe Hannes în îmbul- 
zeala asta n-avea nici cea mai vagă idee. 

Experienţa îi spunea că trebuia să păstreze distanţa, 
să nu fie în apropierea punctului de distorsiune când 
acesta se producea. Şi de unde să supravegheze mai bine 
situația dacă nu de sus? Urcă pe scări, strecurându-se 
printre oameni cu câte un „da-ţi-mi voie... mă scuzaţi...” 

Pe platforma intermediară, găsi un loc în care să se 
oprească. Nemulţumită, constată că tot era greu să fie 
identificată în mulţime în lipsa unei lumini mai puternice, 
aşa că se cățără pe parapet. Tălpile pantofilor riscau să 
alunece la contactul cu piatra şlefuită şi Iris îşi blocă ar- 
ticulaţiile ca să nu-şi piardă echilibrul. Ideal ar fi fost să 
poarte ceva mai bătător la ochi, ca modelul fosforescent 
de pe bluza fetei aflată cu câteva trepte mai jos, dar nu 
putea schimba setările costumului în public. Ansamblul 
subțire, de vară, fusese anume ales ca să nu atragă atenţia 
şi era prea târziu să facă ceva în legătură cu asta. 

O pală de vânt o înfioră şi câteva picături de ploaie îi 
aterizară pe neaşteptate pe braţ. Norii se adunau dea- 
supra fântânii, iar spectatorii începură să vocifereze, 
îngrijorați că le-ar fi putut strica spectacolul. Vântul suflă 
cu înverşunare, făcând-o să se clatine, însă un braţ pu- 
ternic i se înfăşură în jurul mijlocului, susținând-o şi 

ajutând-o să-şi păstreze echilibrul. O privire aruncată 
rapid îi aduse sub ochi părul ciufulit şi decolorat al lui 
Hannes. Mutra acestuia era mai serioasă decât s-ar fi 
aşteptat. 

— Ce s-a întâmplat în parc? mormăi Iris printre dinți, 
recunoscătoare pentru sprijinul oferit. 

— Nu vrei să ştii, îi răspunse Hannes pe acelaşi ton, 
iar Iris făcu o grimasă. 

Conform consensului stabilit, schimbarea punctului 
de întâlnire nu putea însemna decât că se terminase prost. 
Vru să ceară mai multe detalii, dar primele acorduri mu- 
zicale răsunară peste jeturile de apă care ţâşneau din fân- 
tână, iar continuarea conversaţiei deveni imposibilă din 
cauza zgomotului. 

— Fii atentă la ce se întâmplă imediat în punctul de 
distorsiune, îl mai auzi şoptind. 

Deci de data asta stăteau, înţelese Iris. Îşi simţi corpul 
încordându-se uşor şi, drept răspuns, braţul lui Hannes se 
strânse mai tare în jurul mijlocului ei, dar rămase fermă 
pe poziţie. Arhivele nu menţionau decât o distorsiune 
auditivă, care nu putuse fi explicată, dar care nu prezenta 
pericol fizic. Aşa că aşteptă. 

În primele minute, nu se întâmplă nimic suspect. 
Mulțimea era liniştită, privind absorbită spectacolul. Abia 
după terminarea celei de-a treia bucăți muzicale, distinse 
nişte inserțiuni care nu se potriveau, acorduri dintr-o me- 
lodie provenind din alt secol, posibil emise în cursul altui 
spectacol asemănător. 

— Barcelona! erupse printre jeturile de apă vocea lui 
Freddie Mercury. 

Apoi orchestra se lansă în „We Are The Champions” 
şi Hannes chicoti: 

— Întotdeauna mi-a plăcut Queen. Păcat că i-au scos 
din program. Acum priveşte..., gesticulă cu mâna liberă, 
dar nu spre fântână, ci spre mulțime. 

Din poziţia elevată în care se afla, Iris supraveghe 
mulțimea, căutând orice detaliu ieşit din comun. Nu-i luă 
mult să observe locurile goale apărute pe treptele supra- 
populate. Oamenii dispăreau pe rând, aparent la întâm- 
plare, dar nu înainte de a apuca să li se dezactiveze costu- 
mele. Agenţi ca ea, veniţi să observe distorsiunea, iar ceva 
îi afecta doar pe ei. 

Gândul acesta îi trimise un şuvoi de adrenalină prin 
vene, deoarece erau şi ei în aceeaşi situaţie. Braţul lui 
Hannes se încordă în jurul ei şi Iris ştiu ce avea să se în- 
tâmple înainte ca genunchii să i se lovească de pardoseala 
din lemn. 


1997, Casa Batlló, Paseo Gracia 


— Au, se plânse şi se rostogoli, ridicându-se pe ge- 
nunchi. Ar trebui să aducem o saltea, ceva... 

Hannes râse scurt, aparent prea familiarizat cu par- 
doseala ca să-i mai pese, şi o luă spre scări. 

— Acum o să-mi spui ce s-a întâmplat în parc? în- 
trebă Iris, când reveniră în firida faţetată cu faianță maro- 
nie şi margini furniruite cu lemn. 

— A fost cineva acolo, spuse Hannes, cineva care nu 
mă aşteptam să apară. 

— Înseamnă că avem nevoie de ajutoare. 

— Întrebarea este dacă ne întoarcem acolo..., spuse 
gânditor Hannes, uitându-se la informaţiile de pe ecran. 
Poate există o altă cale. 

— Alta? Spre ce? 

Hannes se rezemă cu spatele de banchetă şi-şi frecă 
ochii obosit. 

— Bună întrebare! Casa Milă e un punct mort. Cine 
ajunge acolo nu se mai întoarce. 

— Anomalia se extinde, dădu din cap Iris. Trebuie să 
oprim factorul cauzator, e singura soluție. 

— Dar nu ştim care e acesta, spuse Hannes. Ar trebui 
să investigăm toate anomaliile de pe linia asta temporală. 

— Nu e timp. La patru ore de la declanşarea ano- 
maliei se pierde legătura cu Casa Milă. Se opri să-l pri- 
vească încruntată. De ce atât de repede? Anomaliile sunt 
de obicei stabile şi au bunul simţ să persiste până le în- 
chide cineva. 

— Spuneai că tot apar spectre în mansardă, îşi aminti 
Hannes. Poate... s-a umplut? 

Chiar dacă se voia a fi o glumă, Iris o trată cu toată 
seriozitatea. 

— De unde vin toate spectrele astea? întrebă, fără a i 
se adresa lui în mod special. Îşi plimbă distrată privirea 
pe pereţi, ca apoi să se întoarcă rapid spre Hannes. De la 
fântână? 

El nu părea să aibă un răspuns, dar nici nu încercă 
să-i demoleze ipoteza. Orice era posibil, anomaliile încă 
nu fuseseră studiate suficient. Întotdeauna prioritatea 
fusese să le închidă sau să le reseteze, dacă existau victime 
şi se înregistrau pagube. 

Iris îşi înlătură de pe frunte o şuviţă de păr scăpată 
din agrafele care i-l ţineau de obicei departe de față. 

— Bărbatul pe care l-am văzut la catedrală... era cel 
întâlnit în parc? îl întrebă pe Hannes. Poate ştie el ceva. 

Nu-l văzuse la fântână, dar asta nu însemna că nu 
fusese acolo. N-avusese timp şi condiţii să se uite după el. 

— N-aş garanta. Şi dacă ştie, crezi c-o să vrea să co- 
opereze? 

— Poate n-ar depinde numai de el dacă vrea să coo- 
pereze sau nu, spuse Iris, strângând din buze. 

Hannes se răsuci pe banchetă ca să se uite la ea. 

— Vrei să-l răpeşti? Vocea îi sună aproape impre- 
sionată. 

— Se pot face o mulțime de lucruri, mormăi ea, şi ştiu 
exact persoana care ar putea să ne ajute. 

Schimbară o privire. 

— Xavier, rostiră în acelaşi timp. 

— Încă se mai ocupă de chestii de-astea? Hannes nu 
părea mirat. 

— N-o să mă refuze dacă-i cer o favoare, spuse Iris. 

— Presupun că nu, murmură Hannes. Mai ales dacă 
îi spui că următorul incident are loc în preajma Jocurilor 
Olimpice din 2022. La cât de împătimit e după sport, n-o 
să reziste tentaţiei să se implice. 

— Credeam că-l interesează doar fotbalul. 

— Glumeşti? Ţi-ar vinde bilete la orice eveniment 
sportiv care a avut sau va avea loc vreodată. 

Nu încercă să-l contrazică. Activităţile mai puţin 
legale ale lui Xavier erau cunoscute de toată lumea. Avea 
însă grijă să nu stârnească valuri, iar conducerea avea 

nevoie de curieri care nu cereau majorări de salariu şi nu 
alergau după avansări. 

— Încearcă să-l aduci la turnul de comunicaţii din 
Montjuic, spuse Hannes. N-o să creadă până nu vede cu 
ochii lui. 


2022, Palatul Sant Jordi, Satul Olimpic 


— Sigur este aici? 

Xavier se foi pe dalele roşietice care se întindeau de la 
ei până la turnul de comunicaţii aflat la capătul esplana- 
dei. Tenişii lui prăfuiți lăsau urme umede. Ploaia încă nu 
ajunsese la colina Montjuic, deşi cerul era acoperit de nori 
joşi, iar în restul oraşului deja ploua. 

— Aşa a spus Hannes, îi răspunse Iris. 

— Şi aşa, dintr-o dată, îl crezi? se uită agitat în jur, 
neliniştit parcă de pustietatea locului. El unde e? Nu-mi 
spune, nu vine. 

— ÎI cunoşti mai bine decât mine. De ce te miri? 

— Nu mă mir. Mă îndoiesc însă că-l cunoaşte cineva 
cu adevărat pe Hannes, mormăi Xavier. 

Iris îi aruncă o privire care ar fi putut însemna „şi 
acum îmi spui?” înainte de a-şi continua drumul spre 
turn. Stâlpii de iluminat de pe margine pâlpâiau în gal- 
ben, induşi în eroare de gradul scăzut de luminozitate din 
atmosferă, transformându-se în spectre palide. 

— Mă simţeam mai în siguranţă lângă stadion, co- 
mentă Xavier, când se opriră la baza turnului de televi- 
ziune. Se uită în sus la silueta stilizată a unei torţe şi 

scutură din cap. Mereu am impresia că o să mă trăsnească 
ceva din vârf. 

Mai degrabă cineva, gândi Iris. Fobiile lui Xavier i se 
păreau ilare, aşa că le ignoră. Discuţia de la centru nu 
mersese prea bine. Xavier n-avea nimic împotrivă să dea 
o mână de ajutor, atât timp cât nu era nevoit să se implice 
direct. Hannes avusese dreptate, Xavier trebuia să vadă 
cu ochii lui. 

— Doar câteva minute, murmură, aruncând o privire 
la timpul universal afişat pe manşeta costumului. 

Şi atenţia ei era îndreptată spre vârful turnului de 
telecomunicații, deşi din alte motive. Văzuse înregistrarea 
evenimentului din arhivă şi până şi pe ea o impresionase. 
În termeni de anomalie, era una dintre cele mai mari apă- 
rute vreodată. 

Punctul de lumină se aprinse într-adevăr în vârful 
turnului de comunicaţii, de unde se extinse sub forma 
unei raze lungi spre incinta arenei sportive, încercuind-o 
de jur împrejur. În conul de lumină format, clădirea păru 
să se dematerializeze. Clipi de câteva ori, apoi dispăru în 
totalitate, lăsând un oval perfect gol în loc. 

— Uau..., făcu Xavier, deschizând gura larg. Uau! Ai 
văzut? arătă cu mâna spre locul în care se aflase Palatul 
Sant Jordi cu doar câteva secunde înainte. A dispărut cu 
totul! Toate meciurile alea... toate..., se opri, rămas fără 
aer. 

— Biletele? îi sugeră Iris cu un surâs îngheţat. 

— Şi alea! 

— Linişteşte-te, au reuşit să închidă breşa după mai 
puţin de patruzeci de minute. Nu s-a pierdut nimic. 

— Da, dar..., gesticulă agitat Xavier. 

— Toate evenimentele s-au ţinut. 

— Nu e vorba de evenimente! Cum poţi să concurezi 
cu asta?! 

— Cu mare grijă, spuse Iris. Anomaliile se produc, nu 
putem scăpa de ele, dacă ne aflăm la faţa locului la mo- 
mentul nepotrivit. Dar încercăm să evităm asta. Şi nu 
suntem singurii. Mai e implicat cineva, cineva care ştie 
mai multe. Sau cel puţin aşa susține Hannes. 

Ca şi cum ar fi vrut să-i confirme spusele, o siluetă se 
materializă lângă arenă, călcă în spaţiul cândva ocupat de 
aceasta şi dispăru brusc. 

— Ăsta cine mai e? făcu Xavier. 

— Nu ştim. Dar are cumva legătură cu ce se întâm- 
plă. Şi exact asta vrem să aflăm. 

Xavier nu arăta convins, aşa că Iris se văzu nevoită să 
continue: 

— Am mers atât în viitor, cât şi în trecut pe linia 
noastră temporală. După toate calculele, anomaliile par să 
conveargă spre Casa Milă. Eu una nu vreau să rămân 
prinsă acolo. Dar singură nu mă descurc şi Hannes... ştii 
cum e Hannes. 

Lângă ea, Xavier se uită din nou lung la turnul de co 

municaţii şi apoi la locul pe care se aflase arena 
sportivă. 

— Măcar stadionul a rămas întreg... De ce ai nevoie? 
întrebă cu un mormăit. 

To, Turnul Agbar, Aviguda Diagonal 


— A sosit confirmarea? 

Vocea lui Iris o făcu pe Annie să tresară. După ce 
aceasta plecase cu Xavier într-o misiune de recunoaștere, 
mai mult târându-l după ea, Annie se retrăsese în birou, 
nevrând să petreacă prea mult timp de una singură la 
etajele superioare, unde n-ar fi putut explica ce făcea 
acolo. Nu redeschisese însă ghişeul, mulțumindu-se să se 
foiască pe scaunul rotativ şi să-şi roadă unghiile până la 
carne, un obicei de care nu se putea dezbăra în clipele de 
agitație maximă. 

Răsuflă uşurată să o vadă pe Iris în cadrul uşii şi îi 
zâmbi timid: 

— Nimic încă. 

Hannes? Ochii rotunzi, căprui, păreau să întrebe şi, 
deşi întrebarea rămase nerostită, Iris clătină din cap. Nu, 
Hannes nu se întorsese. 

— Bine, mai aşteptăm puţin, decise Iris, deşi se vedea 
pe faţa ei că nu-i convenea. Sunt în Rotondă, încerc să iau 
legătura cu Hannes, spuse şi dispăru, lăsând cadrul uşii 
liber pentru o clipă, ca o secundă mai târziu să apară fața 
zâmbitoare a lui Xavier. 

— Să înţeleg că te-a convins? 

— Arată cam urât, spuse Xavier, scărpinându-se pe 
ceafă. Şi, hmm, sunt amândoi prinşi acolo, se strâmbă. 
Dacă putem să oprim... 

Pe Annie o străbătu un fior, dar nu putea spune nu. 
Şefii îi tot băteau la cap cu munca în echipă, deşi asta era 

una dintre cele mai solitare meserii posibile. Şi acum erau 
lăsaţi de capul lor. Cât mai aveau timp. 


2237, Parcul Giiell, Carrer d'Olot 


Cartela îi ardea palma. Mesajul indica Parcul Güell 
drept următoarea destinaţie, semn că de data asta lucru- 
rile merseseră cât de cât bine, altfel Hannes n-ar fi che- 
mat-o să i se alăture. Şi mai însemna ceva: că nu se putea 
descurca de unul singur. Avea nevoie de ajutorul ei. 

La asta se gândea Iris în timp ce urca pe aleea lungă, 
pietruită, care şerpuia pe coasta dealului, îndreptându-se 
spre vârf. Agave mari creşteau deasupra coloanelor mai 
înalte decât ea, cioplite grosolan din blocuri de piatră. 
Nicio adiere de vânt nu mişca frunzele lungi, cărnoase. 
Soarele frigea nemilos deasupra capului, într-o vară to- 
ridă, numai bună să facă arsuri de gradul doi, dacă nu era 
prevăzătoare. Noroc cu costumul care o mai proteja, dar 
deja o mânca vârful nasului şi îşi simțea pielea încinsă pe 
față. 

Iris nu făcea decât să urmeze fluxul turiştilor transpi- 
raţi, în drumul lor spre platforma de sus. Hannes nu-i 
dăduse un punct fix de întâlnire, aşa că se plimba aiurea 
în speranţa că avea să-l vadă la un moment dat. Curba 
largă o duse spre un coridor format pe o parte din arcade 
înclinate, din aceeaşi piatră gălbuie, şi umbra lor fu bine- 
venită, la fel ca ciuful de păr decolorat al lui Hannes pe 
care îl zări rezemat de una din ele. 

— Mult ţi-a mai luat să ajungi, o întâmpină el. 

— Uiţi că eu nu mă pot teleporta oriunde şi oricând 
vreau. Am fost nevoită să iau taxiul. Nici nu vrei să ştii ce 
tarife sunt în secolul ăsta, se strâmbă Iris. 

— Mda, dezavantajele muncii, zise Hannes cu un 
zâmbet forțat. 

Îi făcu semn să se dea înapoi câţiva paşi, ca să lase o 
coloană liberă între ei, iar Iris se conformă şi îi copie po- 
ziția relaxată, rezemată de piatra aspră. 

— Şi acum ce aşteptăm? 

— Întrebarea este pe cine aşteptăm. Nu ştiu, spuse 
încruntat. Data trecută s-a terminat prost şi am putea 
relua scenariul la nesfârşit, fără să avansăm prea mult. 

— Atunci, de ce ne-am întors aici? 

— Pentru că el este cheia. Omul care apare în fiecare 
punct de distorsiune de pe linia noastră temporală. 

— Şi dacă nu ştie nici el ce se întâmplă? Sau nu-i 
pasă? 

— Atunci, îl oprim şi nu ne rămâne decât să sperăm 
că am ajuns la timp. 

Iris se uită concentrată la vârfurile pantofilor. Mai 
participase la alte acţiuni de întrerupere a unei linii tem- 
porale şi nu fusese un sentiment plăcut. Dar anumite 
lucruri era nevoie să fie făcute şi nu exista vreo cale oco- 
litoare. Şi dacă n-o făcea ea, atunci, cine? Doar o afecta în 
mod direct. 

Îşi ridică privirea la timp să vadă silueta materia- 
lizându-se lângă peretele din piatră, parcă trecând prin el. 
O privire scurtă aruncată în jur o asigură că turiştii nu 
erau alarmațţi de prezenţa acestuia, ci îşi vedeau liniștiți 
de drum. Furnicăturile de la marginea costumului îi con- 
firmară prezenţa unui slab câmp de distorsiune. 

Bărbatul de vârstă mijlocie, fără trăsături distincte, îi 
privi cu o urmă nedisimulată de curiozitate. 

— Doar doi? Atât au trimis după mine? 

— N-au trimis pe nimeni, spuse Iris. Investigăm o 
buclă apărută în Casa Milă. Aşa am dat peste tine. 

— Înseamnă că sunteți destul de buni, zâmbi băr- 
batul. 

Iris îl privi printre gene, atenţia fiindu-i atrasă de cos- 
tumul pe care îl purta acesta, asemănător cu al ei, dar nu 
identic. 

— 2800? îl întrebă. 

— Pe aproape, aprobă el dând din cap. 

— Cam departe de timpul tău, observă Iris. Ce cauţi 
aici? 

— De cine fugi? interveni Hannes, care păstrase tă- 
cerea până atunci. 

— De ce toată lumea presupune imediat că fug de 
cineva? spuse iritat bărbatul. De ce n-aş putea să fug spre 
ceva? Dacă ţineţi neapărat să ştiţi, mă duc acasă. Şi din 
cauza voastră am întârziat. 

Conturul siluetei îi vibră şi începu să se demateria- 
lizeze. În spatele lui, peretele se despica, retezat curat, 
formând un coridor suficient de larg pentru ca acesta să se 
strecoare prin el. O anomalie micuță şi instabilă, care 
dispăruse atât de repede, încât trecuse în mare parte 
neobservată. 

— Aşteaptă...! strigă Iris, dar Hannes o prinse de braţ 
ca s-o oprească să se ducă după el. 

— N-o să-l prindem aici, îi spuse încet Hannes. Am 
mai încercat şi n-a mers. Ai adus ce trebuie? îşi ridică apoi 
vocea, iar Xavier apăru de după coloana arcadei libere. 

— Am adus, să trăiţi, rânji acesta şi îi aruncă un dis- 
pozitiv micuţ, cu ecran luminat. 

Hannes îl prinse din zbor şi Iris apucă să vadă un set 
de coordonate pe ecran. 

— E setat să-i urmărească costumul. Însă cum am fă- 
cut-o prin piatră, legătura nu este foarte sigură. Dacă sare 
mai mult de două ori, îl pierdeţi, aşa că vă sugerez să vă 
grăbiţi, le spuse Xavier, arătând clar că nu avea nicio 
intenţie să-i însoțească. 

Să se grăbească, dar cum? Iris se gândi cu năduf la 
drumul lung cu taxiul şi întoarcerea la Rotondă, de unde 
ar fi trebuit să plece din nou cine ştie unde. 

— O clipă doar..., murmură Hannes şi, dându-i dru- 
mul lui Iris, mâzgăli ceva pe cartonaşul cu mesaje, proba- 
bil noul punct de întâlnire. 

O secundă mai târziu, Annie alerga pe coridoare să-i 
livreze mesajul lui Iris. De fapt o făcuse deja. 

— Bun, putem merge, spuse Hannes. N-avem timp 
să stăm după tine să te întorci la Rotondă, aşa că am să te 
iau cu mine. Să sperăm că permisul de turist n-o să fie su- 
prasolicitat şi să stârnească vreo alarmă. 

După cum o spusese, părea convins de contrariu. 


2466, Teleferic, Port Vell 


La viteza cu care o apucă de mijloc, Iris nu avu timp 
să protesteze. Zări ca prin ceață rânjetul lui Xavier lăţin- 
du-se, ca apoi să se trezească blocată între corpul lui 
Hannes şi un geam prin care putea să vadă peisajul pe- 
rindându-se pe sub ei. Privi în jos şi nu zări decât o mare 

de apă întinzându-se până la poalele colinei Montjuic. Se 
lămuri repede că se aflau în cabina telefericului care făcea 
legătura între port şi Montjuic. 

— Calea ideală ca să eviţi statul la coadă la bilete, 
spuse Hannes. Sper că nu ţi-e frică de înălțime. 

Iris clătină din cap. Nu-i era. Se ridică pe vârfuri ca să 
se uite peste umărul lui şi, deşi erau mai mulţi călători în 
cabină, bărbatul pe care îl urmăreau ei lipsea. 

— Nu-i aici, şopti către Hannes. 

— Cabina următoare, arătă acesta cu bărbia spre ca- 
bina aflată înaintea lor pe cablu şi care se apropia deja de 
promontoriu. Există un decalaj... 

Fu întrerupt de o legănare neaşteptată a cabinei, 
semn că afară nu erau doar nori, ci se întețea şi vântul. Iris 
se lipi cu spatele de geam, fără a-şi lua ochii de la cealaltă 
cabină, care tocmai se oprea pentru a permite debarcarea 
călătorilor. 

— N-are niciun sens, murmură ca pentru sine. Până 
acum n-a folosit mijloace de transport, s-a deplasat direct 
de la o anomalie la alta. Ce spune aparatul? 

— Cu siguranţă e acolo, zise Hannes, după ce aruncă 
o privire pe ecran. 

— Hmm... să meargă totuşi spre una? Dar a fost deja 
pe Montjuic, la stadion... şi la fântână... 

— Aia a fost în alt secol. 

— Bine, dar nu îmi vine în minte alta, nu în zona 
asta... Am fi fost avertizaţi dacă se înregistrau şi alte ano- 
malii majore atât de aproape una de alta. 

— Poate a fost ceva de mică amploare. Nici cea din 
parc n-aş spune că m-a impresionat cine ştie ce. Majo- 
ritatea lumii nici n-a observat-o. 

— Deci nu-l mai interesează anomaliile mari, con- 
chise Iris. De ce? Abia se poate strecura prin cele mici. 

— Şi dacă n-a minţit? Dacă într-adevăr se îndreaptă 
spre ceva şi asta este singura cale de a ajunge la desti- 
nație? 

Iris căzu pe gânduri. Avea suficientă experiență în 
urmărirea infractorilor prin diferite perioade istorice ca să 
ştie că oamenii mințeau din diverse motive, cu cea mai 
mare uşurinţă. Dar bărbatul nu minţise. 

— Are nevoie de o anume anomalie, gândi cu voce 
tare. Una mică. De aia nu se duce direct. Costumele noas- 
tre le influențează pe cele mici şi instabile, nu vrea să rişte. 
Ai idee unde am putea găsi una prin apropiere? 

Hannes clătină din cap: 

— Încerc să stau departe de anomalii de orice natură. 

Iris îi aruncă o privire frustrată, pentru că nu-i era de 
ajutor, dar nu era totul pierdut. Printre modulele furni- 
zate de Xavier se găsea şi o listă completă cu anomaliile 
înregistrate pe teritoriul Spaniei. Îşi rezemă braţul pe 
rama geamului şi îşi plimbă degetele pe manşeta costu- 
mului. Imaginile se formară imediat, sclipind stins, vizibi- 
le dintr-un singur unghi, astfel încât să nu atragă atenţia. 

— Fundaţia Joan Miró, spuse, după câteva secunde 
de studiu concentrat. Pe acoperiş, la muzeu. E cel mai 
aproape şi e chiar în drum. Acum, dacă am şti şi unde se 
duce... dar pentru asta ar trebui să aflăm mai întâi cine e. 

Iar informaţia nu era disponibilă. Ecranul aparatului 
clipi în mâna lui Hannes şi Iris îşi îngustă ochii. Mai exista 
o soluţie. Putea să-i pună costumul sub urmărire şi să cea- 
ră identificarea producătorului şi a proprietarului. Toate 
costumele fiind înregistrate, avea mari şanse să afle ceva. 

Lângă ea, Hannes îşi schimbă poziția pe podeaua 
metalică. 

— Ar trebui să ajungem acolo înaintea lui, ca să-l 
împiedicăm să plece mai departe. 

Fu singura avertizare pe care o primi. 


1572, Fundaţia Joan Miró, Avenida de Miramar 


Rafalele de vânt, încărcate cu ploaie, îi izbiră violent 
din toate părțile. Iris se clătină pe picioare şi se agăţă de 
Hannes, tremurând în costumul subţire, care nu reuşea 
s-o protejeze de frig. Undeva în depărtare, un fulger 
lumină un colţ de cer, urmat de bubuitul înfundat al unui 
tunet la scurtă vreme. Nimic nu era mai neplăcut decât o 
toamnă târzie în Barcelona, când nu ştiai cu ce să te 
îmbraci sau când să-ţi iei umbrela cu tine şi când nu. 

Vremea însă era de partea lor, descurajând vizitatorii 
muzeului să iasă pe terasa care ținea loc de acoperiş, ca să 
vadă priveliştea de sus. Erau singuri pe acoperişul plat, 
decorat din loc în loc cu sculpturi viu colorate din metal. 
Iris se întrebă cum de nu le trăsnea niciodată. 

— Se pare că am ajuns la timp, spuse Hannes, iar Iris 
mai mult îi citi pe buze cuvintele decât le auzi din cauza 
vântului. 

Îndepărtându-se de el, se uită în jur după punctul de 
lumină care prevestea anomalia. Străinul apărea întotdea- 
una după ce se pornea. Întrebarea rămânea în ce loc avea 
să se întâmple acest lucru. Terasa se întindea în jurul a 
două curţi interioare şi alergatul de la un capăt la altul nu 
părea o idee bună în condiţiile date. 

Din fericire, nu fu nevoie de aşa ceva. Uşa care dădea 
spre terasă, în fața lor, se deschise şi bărbatul păşi afară. 

— lar voi? făcu acesta o grimasă. 

Iris încercă să se deplaseze strategic, cu paşi mici, în 
direcţia lui, tot uitându-se după punctul luminos care în- 
târzia să apară. 

Bărbatul ridică mâna s-o oprească: 

— Ajunge. Niciun pas mai aproape. 

În jurul lor, furtuna se domolise, deşi pe conturul clă- 
dirii continua să plouă pe rupte. Cu un gest nervos, Iris în- 
lătură o şuviţă umedă care-i tot intra în ochi. 

— Ascultă-ne măcar, insistă Iris. 

— Sunt convins că sunteţi bine intenţionaţi, dar nu 
am timp, arătă cu capul spre decalajul care se forma între 
două fragmente din parapet. 

Nepăsarea din vocea lui îi dădu de înțeles că venea 
de prea departe din viitor ca să-i pese ce neplăceri ar fi pu- 
tut cauza în trecut. În alte circumstanţe, Iris ar fi fost mai 
înțelegătoare, dar acum nu putea. În mai puţin de o oră 
avea să fie prizonieră în Casa Milă, incapabilă să facă 
orice altceva în afară de a aştepta să fie salvată, situaţie în 
care nu ţinea deloc să ajungă. Hannes părea să fie de 
acord cu ea, numai că nu făcea nimic s-o ajute la rezolva- 
rea problemei înainte de termenul limită. Sigur, o salvase 
de câteva ori şi încercase în felul lui să continue cercetă- 
rile, dar nu era suficient. 

— Nu înţelegi, întreaga lume se duce de râpă din 
cauza voiajelor tale printre crăpături! izbucni ea. 

— Nu e problema mea. Găsiţi o altă soluție. 

Bărbatul trecu în viteză pe lângă ei, îndreptându-se 
spre fisura în care intenţiona să dispară. Idea lui Hannes 

de a acţiona fu să-l apuce de braț. Fugarul se dovedi însă 
a fi mai puternic decât se aşteptaseră şi, împins de inerție, 
Hannes se văzu tras spre anomalie, întregul braţ intrân- 
du-i în zona de sciziune. Faţa i se schimonosi de durere şi, 
oricât se strădui să nu-i dea drumul, în cele din urmă 
mâna i se deschise şi braţul îi căzu moale pe lângă corp. 
Bărbatul se făcu nevăzut. 

Hannes îşi folosi cealaltă mână ca să verifice unde se 
dusese pe aparat, în timp ce-şi flexa cu greutate degetele 
de la mâna rănită. 

— Se pare că are o pasiune pentru muzee, spuse, 
strâmbându-se de durere. 


2603, Muzeul de Artă Contemporană, 
Plaça dels Angels 


Următorul lucru pe care îl conştientiză Iris fu că se 
aflau la etajul al doilea al Muzeului de Artă Contem- 
porană, chiar în capul rampelor lungi care făceau legătura 
între etaje în loc de scări. Un nivel mai jos, cineva se gră- 
bea să dea colțul şi, deşi nu-i văzuse figura, spatele în- 
tunecat al costumului fu suficient pentru ca Iris să 
pornească în goană după el. 

— La o parte! strigă, în timp ce făcea slalom printre 
vizitatori. 

În urmă auzea răsuflarea greoaie a lui Hannes, care 
avea dificultăţi în a ţine pasul cu ea, dar nu se opri. La 
etajul unu aproape îşi pierdu ţinta, până o zări dispărând 
în cabina liftului de pe un coridor lateral. Nu-şi permitea 

să aştepte liftul să urce înapoi, aşa că-şi continuă alergarea 
pe rampă. Nu-l văzu părăsind clădirea, dar logica spunea 
că asta făcuse. Hannes, care între timp îşi mai revenise, 
porni direct spre ieşire. 

Soarele puternic al după-amiezii o izbi în ochi, zăpă- 
cind-o, iar copiii alergând pe skateboarduri în piaţa din 
faţa muzeului nu făceau decât să-i sporească gradul de 
confuzie şi enervare. 

— Nu-l văd. L-am pierdut, spuse cu jumătate de gu- 
ră, refuzând să admită înfrângerea. 

— Da, a dispărut şi de pe monitor, zise Hannes şi 
băgă în buzunar aparatul nefolositor. Trebuie că a dat de 
anomalii apropiate şi a făcut două salturi în timp ce noi ne 
dădeam sufletul alergând după el. 

Iris se învârti în cerc. Lumina reflectată de pereţii albi 
ai muzeului o orbea, aşa că se întoarse spre Hannes cu 
mâinile proptite în şolduri: 

— Şi acum ce facem? 

Răspunsul veni de unde nici nu nu se aşteptau. Annie 
ţâşni din capela cu ziduri de cărămidă roşie din colțul 
pieţei şi le strigă: 

— La Acvariu! S-a dus la Acvariu! 

Iris nu stătu pe gânduri, ci întinse mâna spre Hannes, 
pentru a stabili contactul şi a fi transportată la noua des- 
tinaţie. O parte din creier se mira cum de avusese Annie 
curajul să folosească unul dintre mijloacele ilicite ale lui 
Xavier, ea care nu pusese niciodată piciorul în Rotondă, şi 
de ce nu-l trimesese pe Xavier în locul ei, dar acest mister 
avea să-l elucideze mai târziu. 

2789, Acvariu, Moll d'Espanya del Port Vell 


Lumina soarelui fu înlocuită de verdele coridorului 
din sticlă din interiorul Acvariului. Lui Iris începea să-i 
placă noul mod de deplasare rapidă. Îi plăcea mai puţin 
banda mobilă pe care se aflau şi care se târa cu viteza unui 
melc. Era însă aglomeraţie, majoritatea turiştilor prefe- 
rând umbra şi aerul condiţionat din interior arşiței de 
afară. Nici vorbă să-şi croiască drum mai repede printre 
aceştia. 

Nu le rămânea decât să aştepte şi să stea cu ochii în 
patru. Un sentiment puternic de nelinişte puse stăpânire 
pe ea, accentuat de presiunea tonelor de apă populate cu 
specii variate de peşti care o înconjurau. Dacă transfugul 
lor venise, sau venea, aici însemna că aştepta o anomalie. 
Ceea ce nu înțelegea Iris era cum îşi imagina tipul că avea 
să supraviețuiască uneia localizată în interiorul Acva- 
riului. O anomalie era caracterizată printr-o fisură în con- 
tinuumul spațiu-timp. Nici nu voia să-şi imagineze cu ar 
fi reacționat pereţii din sticlă la aşa ceva, oricât de rezis- 
tenți ar fi fost. 

— Nu e bine, şopti Iris, trăgându-se mai aproape de 
Hannes. 

Un rechin alb trecu pe lângă ei şi copiii din jur îşi ma- 
nifestară încântarea prin țipete ascuţite. 

— Ştii ceva despre ce s-a întâmplat aici? îşi cobori şi 
mai mult vocea, forțându-l pe Hannes să îşi încline capul 
ca să o audă. 

Respirația lui îi mângâie obrazul când vorbi: 

— Nu. Ştiu doar că toate anomaliile cunoscute au fost 
corectate la puţin timp după manifestare şi n-au existat 
victime. Teoretic, ar trebui să fim în siguranţă. 

— Cu condiţia să nu treci tu prin fisură, spuse Iris. 

— Eh, nu le putem avea chiar pe toate, îşi trase Hannes 
pe lângă corp braţul rănit. 

Iris îşi muşcă gânditoare buzele. 

— Aş putea să mă duc după el... să văd unde merge. 

— Nu! Mâna lui Hannes i se încleştă dureros pe braţ, 
deasupra cotului, deşi ea nu se mişcase din loc. Ştim deja 
unde se termină aventura asta, în Casa Milă. Asta încer- 
căm să evităm, ai uitat? 

— Şi atunci ce alternativă avem? îl înfruntă Iris. Ai 
vreo propunere? 

Hannes nu răspunse. Arăta de parcă ar fi avut ceva 
de spus, dar nu ţinea neapărat să rostească cuvintele cu 
voce tare. În momentul în care crezu că ştia la ce se gân- 
deşte, murmurul vocilor aflat în vădită creştere îi deter- 
mină pe amândoi să întoarcă brusc capul şi să privească 
drept înainte. 

Atacurile de panică şi graba vădită cu care oamenii se 
retrăgeau îi făcură să înainteze împotriva curentului, 
până ajunseră în zona părăsită de toţi. Un şuvoi subţire de 
apă ţâşnea din perete, de la baza unei crăpături care se în- 
tindea spre tavan, lungindu-se şi ramificându-se văzând 
cu ochii. 

— Oh, nu..., şopti Iris. 

Putea să călătorească până la capătul timpului fără 
nicio ezitare, însă înecul i se păruse întotdeauna o moarte 
teribilă. 

Mangşeta de la mâneca stângă a costumului vibră, 
semn că-i solicita atenţia. Informaţiile afişate de-a lungul 
braţului clarificau un lucru: îi spuneau cine era posesorul 
costumului dat în urmărire, dar nu erau de mare ajutor. 
Numitul Schassel B. Morrel dispăruse în urma unei ex- 
plozii nucleare de la sfârşitul mileniului al treilea şi, după 
resetare, i se pierduse urma, ceea ce nu ar fi trebuit să se 
întâmple, deoarece o resetare presupunea reactualizarea 
într-o stare anterioară stabilă a tuturor factorilor afectați. 

— Nu ştiu, spuse Hannes, după ce termină de citit 
peste umărul ei. Dar contează? Important e să-l oprim 
până nu ne aruncă pe toți în aer. 

— E clar că resetarea n-a fost realizată corect, spuse 
Iris. Ceva le-a scăpat. 

— Sau cineva. 

Se uită în sus la el, aşteptând să explice la ce se gân- 
dea. 

— Am văzut că poate călători instantaneu când şi 
unde vrea. Totuşi, insistă să se strecoare printre faliile de 
sciziune. Există un singur motiv pentru care ar dori să 
facă asta. 

— Provine dintr-o altă linie temporală, spuse Iris cu 
o voce moale. 

— Şi caută un loc prin care să treacă înapoi, termină 
Hannes. 

— Nu se poate. Există teorii în privinţa asta, dar nu 
s-a găsit niciodată vreo cale de comunicare. 

— Este posibil să fi fost doar un accident. Cumva a 
fost tras aici şi..., ridică din umeri ca şi cum restul era 
subînțeles. 

Apa continua să țâşnească din perete cu un debit 
crescut, formând o baltă pe podea. Doi dintre muncitorii 
din echipa de întreţinere a clădirii alergară spre ei, 
strigând: 

— Îndepărtaţi-vă! Mergeţi spre ieşire! 

Hannes şi Iris schimbară o privire. Erau mai în sigu- 
ranță decât cei doi, putând să dispară în orice clipă de 
acolo. Singura problemă era că ei nu voiau să plece. Făcură 
câțiva paşi înapoi, în timp ce muncitorii se chinuiau să 
acopere spărtura fără prea mult succes. Peretele vibră, de- 
dublându-se, după care pur şi simplu explodă. 

N-apucară să simtă ploaia de cioburi pentru că apa 
i-o luă înainte, izbindu-i cu putere. Iris se trezi aruncată în 
peretele opus, atât cât mai rămăsese din el. Îl pierdu din 
vedere pe Hannes, deşi luminile în parte funcționau, aju- 
tând-o să se orienteze. Plămânii îi protestau din cauza 
lipsei de aer şi instinctul îi spunea să înoate în sus, dar 
ceva o opri. 

Văzuse o umbră îndreptându-se spre locul în care 
fusese celălalt perete şi se luă după aceasta. Peşti, alge şi 
bucăţi de rocă pluteau pe lângă ea, forțând-o să se fe- 
rească din calea lor. Umbra se transformă într-o siluetă 
umană. Mai avea doar jumătate de metru până la fisură. 
Se vedea după mişcările energice că se credea deja din- 
colo. Iris n-avea nicio şansă să-l ajungă, deşi încercă. 

Reieşi că omul se bucurase prea devreme. Rechinul 
apăru de nicăieri, iar apa se tulbură, căpătând o nuanţă 
roşiatică. Ceva o înşfăcă de picior, trăgând-o înapoi, de- 
parte de spectacolul înfiorător, şi Iris se zbătu panicată, în- 
ţelegând cu întârziere că nu era un alt peşte de pradă, ci o 
mână de om. 

1997, Casa Batlló, Paseo Gracia 


— N-o să reziste mult podeaua asta, dacă mai re- 
petăm experiența de multe ori, comentă Iris, uitându-se la 
picăturile de apă care se scurgeau de pe ei şi împroşcau 
pardoseala lăcuită de la parterul Casei Batlló. 

— N-o s-o mai repetăm de multe ori, spuse Hannes. 
Nu mai avem timp. 

Iris îşi masă un loc dureros de pe coapsă. Abia se 
transferaseră şi, ca de fiecare dată, aterizarea nu fusese 
plăcută. 

— A murit, spuse cu gândul la masacrul din Acvariu. 

— Foarte posibil. 

Răspunsul sec al lui Hannes o făcu să se uite la el cu- 
rioasă. Expresia de pe fața acestuia era chiar mai sumbră 
decât s-ar fi aşteptat, având în vedere că tocmai murise un 
om. 

— A murit, repetă el, tărăgănând cuvintele, dar nu 
s-a terminat. Altfel, n-am mai fi aici. 

Tăcerea lui Hannes era la fel de grăitoare ca un răs- 
puns. 

— Înseamnă. .. înseamnă că tot e nevoie de o resetare. 

— Cauza a dispărut, dar efectele încă se mai propagă. 
N-am scăpat de bucla din Casa Milà. 

— lar ei nu sunt la curent cu ce s-a întâmplat. N-au 
cum să efectueze corect resetarea. Noi trebuie să o facem. 

Un muşchi zvâcni de-a lungul maxilarului lui Hannes. 

— Tu trebuie să o faci. Eu nu pot să mă întorc. Ro- 
tonda e ditamai bulevardul în comparaţie cu fisura de pe 
Muzeul Miró. 

Şi văzuse ce păţise când intrase în ea. Hannes încă îşi 
mai proteja brațul, care părea doar parţial funcţional. 

— Bine, dădu din cap Iris. Mă duc singură. Am mai 
participat la câteva resetări, nimic de o asemenea am- 
ploare, dar o să mă descurc. Doar spune-mi cum mă în- 
torc în Rotondă. Trebuie să fi rămas o legătură directă, 
după ce au evacuat Casa Batll6, altfel cum au mutat toate 
echipamentele? 

Ştia că avea dreptate, pentru că văzuse amplasa- 
mentul pe planurile din arhivă, dar Hannes nu trebuia să 
ştie asta ca să nu suspecteze ceva. Îl urmă pe un palier 
superior, unde deschise o uşă sculptată din lemn, şi îi făcu 
semn să intre: 

— Cunoşti procedura. 

Iris trase uşa după ea. Porni maşinăria, bucuroasă că 
răspundea la comenzi, deşi nu mai fusese folosită de o 
bună bucată de timp. Făcu setările necesare, după care aş- 
teptă câteva secunde şi deschise din nou uşa. 

— Nu merge, îl anunţă. 

— Cum? 

Hannes se strecură pe lângă ea şi se uită intrigat la 
terminal. Surpriza îi fu de scurtă durată. Iris închisese 
deja uşa. Lumina chioară clipi şi încăperea se metamor- 
foză în Rotonda largă şi bine iluminată. 


To, Turnul Agbar, Aviguda Diagonal 
— Îmi pare rău, spuse Iris. Ştiu că nu asta îți doreai, 


dar trebuie mers până la capăt, iar eu nu pot singură. Tu 
ai mai fost. 

Privirea întunecată pe care i-o aruncă Hannes pro- 
babil că ar fi fost acompaniată de nişte blesteme, dacă 
acesta nu şi-ar fi folosit toată energia ca să se ţină drept. 
Nu fusese o invenţie, câmpul energetic al Rotondei îi afec- 
ta drastic organismul. Hannes se uita spre cea mai apro- 
piată uşă, cu vădită intenţie de a părăsi Rotonda, când o 
altă uşă se deschise şi Annie năvăli înăuntru: 

— Unde aţi fost?! V-am căutat peste tot! 

Ceva se întâmplase, ceva grav, dacă Annie se aventu- 
rase să folosească Rotonda, şi nu doar o dată, încălcând 
mai multe protocoale de securitate. 

— A... a dispărut Xavier, îi tremurară buzele lui 
Annie şi ochii i se umeziră. L-a prins bucla. 

Iris o luă uşor de braţ ca să o conducă spre ieşire: 

— Ne ocupăm noi. ÎI scoatem de acolo, nicio grijă, îi 
spuse pe un ton blând, parcă adresându-se unui copil. 

Annie se lăsă condusă spre uşă, în prag însă se opri. 

— Ah. A sosit asta. 

Îi întinse un mesaj. După ce Annie plecă, Iris îşi arun- 
că ochii pe cartonaş. „Mai departe” Habar n-avea ce în- 
seamnă, dar fu surprinsă să-şi recunoască propriul scris. 
Hannes nu ceru să vadă mesajul, indiferent ce spunea, era 
clar că nu se aştepta să supravieţuiască voiajului cu 
Rotonda. Găsi, totuşi, forța necesară să se deplaseze până 
la terminal şi să seteze destinaţia. Înainte de a apăsa 
ultimul buton, îi aruncă o privire peste umăr. 

O zgudui expresia din ochii lui. O viaţă în schimbul 
multor altora. Era oare un schimb corect? Hannes dădu 
comanda de pornire şi făcu un pas înapoi. Fiorul fu înlo- 
cuit de furnicături în membre şi o uşoară amețeală, pe 

măsură ce Rotonda călătorea tot mai departe în timp. Îşi 
imagină că pentru Hannes era mult mai rău. 

Bănuiala i se confirmă, când aceste se prăbuşi în ge- 
nunchi. Cu un geamăt, Hannes se târî pe podea până 
ajunse să se sprijine de una dintre canapelele roşii de 
lângă perete. Îşi lăsă capul pe spate şi închise ochii, rămâ- 
nând nemişcat. Doar pieptul continua să-i fie agitat de 
respiraţia sacadată. 

Iris se agăţă cu mâna de consolă. Rotonda se zguduia 
din toate încheieturile, amenințând să se dezmembreze. 
Şi ei i se înmuiaseră picioarele, dar nu, trebuia să reziste. 
Mai avea de setat o destinaţie. Văzându-l pe Hannes pră- 
buşit pe podea, dintr-o dată ştiuse ce însemna mesajul. 
Dar mai întâi trebuia să se asigure că resetarea inciden- 
tului de la centrala nucleară se efectuase corect şi Schassel 
B. Morrel era pe lista de supraviețuitori. Era. 

Zâmbind, deşi era discutabil dacă era un zâmbet sau 
o grimasă, Iris ceru o listă a ultimelor călătorii ale lui 
Hannes făcute cu Rotonda şi cardul de turist. Mai dificilă 
fu identificarea unui punct temporal din care se puteau 
executa resetări fine, parţiale, care să nu afecteze situația 
în ansamblu, ci doar starea fizică a subiectului. Calculele 
păreau să dureze mai mult decât putea aştepta ea. 

În plină cădere, degetele îi alunecară peste terminal. 
Nici în ultima clipă dinainte de a-şi pierde cunoştinţa nu 
ştiu dacă reuşise să dea comanda sau nu. 

+3000 continua să clipească pe ecran. Şefii cu sigu- 
ranţă aveau să-i concedieze... asta dacă mai rămânea ceva 
din ei. 

[7 (40) 


— Când îşi revin, tu te ocupi de el şi eu de ea. Nu de 
alta, dar s-ar putea să ne trezim cu un război. Doar ştii 
cum sunt... 

Ca prin vis, Hannes recunoscu vocea lui Xavier. Clipi 
şi se uită la luminile fluorescente din tavan. Îşi amintea 
căderea, dar n-avea idee cum ajunsese întins pe canapea. 
Era chiar comodă. În toţi anii cât lucrase acolo, nu avusese 
ocazia să-o încerce. 

Pregătit să se lupte cu o durere atroce, întoarse încet 
capul spre dreapta. Durerea întârzie să apară, în schimb o 
descoperi pe Iris întinsă pe canapeaua din capătul opus al 
încăperii, cu o mână atârnând peste margine. Scăpase din 
ea cartonaşul cu mesaje, căzut cu fața în jos pe podea. 

Annie şi Xavier discutau prea liniștiți ca ea să fi pățit 
ceva. Cum stăteau cu spatele la el, profită de neatenţia lor 
ca să se dezmeticească. 

— Pst, Annie, o apucă Xavier de braţ. Cât am fost 
prizonier în Casa Milă, am cunoscut pe cineva. 

— O localnică? 

— Un localnic, o corectă el, trăgând-o uşor de o buclă 
rebelă care i se încolăcea pe obraz. 

— Da, şi? 

— Mi-a vândut nişte bilete... 

— Iar fotbal? oftă Annie. 

— Ei, fotbal! Da' ce, parcă altceva nu mai e pe lume? 
o luă la rost Xavier. la zi, ce eveniment important a avut 
loc în 1965 în Barcelona? 

— Ăăă..., se foi Annie pe călcâiele sandalelor cu talpă 
plată. 

— Cum, nu ştii? Mă dezamăgeşti, clătină Xavier 
teatral din cap. Beatleşii au avut concert în Barcelona! 

Annie scoase un sunet de parcă s-ar fi înecat, iar 
Hannes se trezi zâmbind fără să vrea. Toată lumea din clă- 
dire ştia de pasiunea ei pentru formaţia britanică. Când 
avea o zi bună, se vedea după felul în care fredona şi 
dansa pe coridoare. 

— Ai bilete la concert? chițăi Annie, regresând brusc 
la stadiul de adolescentă în extaz. 

— Unu. Xavier făcu o pauză de efect. Celălalt îl țin 
pentru mine. 

Annie îşi aruncă braţele în jurul lui plină de entu- 
ziasm. Xavier o îmbrăţişă la rândul său şi îi făcu cu ochiul 
lui Hannes peste umărul ei. 

Văzându-i ocupați, Hannes riscă să se ridice în capul 
oaselor. Îşi coborî picioarele pe podea şi-şi trecu o mână 
prin păr, încercând să-şi dea seama ce era diferit. Pe cea- 
laltă canapea, Iris se mişca şi ea, doar că trezirea ei fu mult 
mai bruscă. Se răsuci pe o parte şi-i aruncă o privire în- 
grijorată. 

Hannes avu nevoie de un moment ca să înțeleagă de 
ce îl studia din cap până în picioare atât de insistent. Cău- 
ta semne că suferea, însă durerea lipsea. Întregul corp îi 
zumzăia ca după o călătorie până la capătul timpului şi 
înapoi, dar nici vorbă de durerea îngrozitoare pe care şi-o 
amintea, separându-i țesuturile şi punându-le la loc în 
momente aleatorii aşa cum se întâmplase în ultimii ani. 
Ce naiba făcuse? Cum îl vindecase? La prima vedere, nici 
ea nu părea afectată de punctul terminus. 

Un zâmbet îi lumină fața, mulțumită de cele consta- 
tate, şi Iris se întinse după cartonaşul de pe podea să scrie 
ceva pe el. 

Xavier şi Annie negociau preţul biletului. Xavier in- 
sista să meargă la un meci cu el. 

Iris se îndreptă pe canapea şi îşi aruncă peste umăr 
coama de bucle castanii. Când îşi ridică privirea, întâlni 
ochii pătrunzători ai lui Hannes. Şi timpul se opri. 


UCIGAŞUL DE DRAGONI 


Hangiţa îi trânti halba în faţă, lăsând să se scurgă o 
dâră de spumă pe masă, şi aruncă o privire iritată peste 
umăr. O voce răguşită o striga din capătul opus al sălii, 
fără să-i pese că îi deranja pe ceilalţi oameni adunați în 
han să se adăpostească de ploaie. 

Gael se scotoci prin buzunare şi depuse pe masă doi 
solzi lucioşi, tociți pe margine, unii dintre ultimii pe care 
îi avea. Era timpul să-şi reîmprospăteze rezervele. Pentru 
asta venise. 

Ochii hangiţei sclipiră lacomi, iar ea înşfăcă solzii şi îi 
îndesă grăbită în buzunarul şorțului, nu cumva să i-i cea- 
ră înapoi. Cu doi solzi putea să-şi plătească şederea la han 
o săptămână, dar Gael nu intenţiona să stea atât de mult. 
Făcea doar o plimbare prin pădurea de pe deal după care 
îşi vedea de drum. Dar mai întâi să se oprească ploaia. 
Pelerina lui era prea rară ca să-l menţină uscat cât timp 
avea nevoie. 

Berea amară îl ameţea mai puțin decât poşirca roşie 
servită la celelalte mese şi îl încălzea la fel de repede. Tă- 
cerea subită de la masa alăturată, când scosese la iveală 
solzii, îi dădu de înţeles că fusese o decizie bună să nu-şi 
arate rezervele. Solzii de dragon erau o monedă comună 

de schimb, dar cei albi, chiar şi atât de vechi ca ai lui, apă- 
reau rareori. lar cei doi străjeri cu un arsenal de arme 
rezemat de perete arătau ca nişte tâlhari la drumul mare, 
care nu s-ar fi dat înapoi de la a jefui pe oricine le-ar fi 
umplut buzunarele. 

Păstrându-şi partea stângă a feţei întoarsă spre pere- 
te, Gael studie restul mesenilor. Străjerii îşi reluaseră 
discuţia. Un bărbat îmbrăcat într-o haină din catifea verde 
cu fireturi aurii, semn al poziţiei sale importante, cerceta 
singur o hartă la două mese distanță. Nu-şi ridicase pri- 
virea, când solzii zornăiseră la contactul cu lemnul zgâriat 
al mesei, şi nu se atinsese de carafa cu vin. Un grup gălă- 
gios se lăuda cu poveşti despre vânători de dragoni lângă 
intrare. Restul erau țărani din târgul din vale, care schim- 
bau o vorbă la un pahar. 

Gael îşi permise să se relaxeze cât înfulecă borşul şi 
ciolanul cu varză călită. Hangiţa îi adusese o porţie dublă 
în contul plăţii şi n-avea să-l uite nici la întoarcere. Prân- 
zul cald îi căzu bine după săptămânile de pâine cu brânză 
şi pastramă, dar îl şi moleşi. Mâncase prea repede. Puţină 
mişcare avea să rezolve problema. 

Îşi lăsă bagajele sub masă, mai luă o înghițitură de 
bere şi ieşi în curtea din spate. Găini pestrițe zburătăceau 
printre cai şi căruţe. Ploaia se transformase în picături 
mici şi rare, iar mirosul de iarbă cosită recent îl acoperea 
pe cel de balegă. 

Grupul pus pe poveşti îl ajunse din urmă şi îl încon- 
jură în timp ce se îndrepta spre grajd. 

— Ce-avem aici? îl înşfăcă o mână grea de umăr, fă- 
cându-l să se întoarcă pe loc. Ohhh, frumuşelul nu e chiar 
atât de frumos. Cine ţi-a sfâşiat fața? 

Gael rânji zâmbetul său care reușea să arate amenin- 
ţător chiar şi când se voia a fi prietenos şi se ținu tare pe 
poziţie. Matahala era mai înaltă ca el şi mai lată în umeri. 
Nici cu ceilalți nu-i era ruşine, păruseră mai mici aşezaţi 
la masă. Blestemă în gând că-şi lăsase sabia în han ca orice 
călător obosit care se simţea în siguranţă. 

Nu se mai simţise în siguranţă de când îl desfigurase 
dragonul. Un copil cu obrazul sfâşiat şi cu un pumn de 
solzi putea trece neobservat, un adult însă nu. Oricând se 
putea întreba cineva cum supraviețuise atacului şi dacă 
nu avea ascuns pe undeva un dragon pe care să-l jumu- 
lească de solzi după pofta inimii. Aşa că era forțat să se 
prefacă neajutorat, dar nu şi laş. Ei erau patru şi el doar 
unul. Cât de rău putea să fie? 


(io) 


Primi răspunsul o jumătate de oră mai târziu, când se 
ridică, gemând, din balta de noroi şi vomă. Al doilea 
pumn primit în burtă îi întorsese stomacul pe dos. Păcat 
de atâta mâncare risipită. Al treilea sau al patrulea pumn 
îi fisurase cel puţin o coastă. O lovitură în figură îl ame- 
tise, trântindu-l la pământ, dar avea scuza că fusese luat 
pe nepregătite. Îi rămăsese suficientă prezenţă de spirit 
cât să se strângă ghem şi să nu riposteze. Bărbaţii îl mai 
izbiseră de câteva ori cu cizmele în spate, apoi îl aban- 
donaseră după ce îi goliseră buzunarele de solzi, bom- 
bănind că erau prea puţini. 

Sprijinit într-un genunchi, Gael scuipă sângele adu- 
nat în gură de la buza spartă şi-şi linse, din obişnuinţă, 
cicatricele adânci din interiorul obrazului. Vânătăile ca 
vânătăile, însă mirosul de sânge putea scoate din minţi 

până şi pe cel mai calm dragon. Mai mult se târî decât 
merse spre jgheabul din care se adăpau caii. Apa rece de 
ploaie îl învioră, amorţindu-i zvâcniturile din membre. Se 
spălă pe cât de bine putu fără să apeleze la un alt schimb 
de haine, pe care nu îl avea, şi, când termină, se putea ţine 
din nou pe picioare. 

Ploaia încetase, iar noroiul n-avea să se usuce în mai 
puţin de o zi, aşa că îşi continuă drumul spre grajduri. În 
spatele uşii cu nenumărate lacăte şi zăvoare — se părea că 
erau hoți pe-aici — două duzini de porci bălțați râmau 
gunoiul de pe podele. Alese unul mare, dar nu prea mare 
ca să nu-l poată căra în spate, şi-l scoase din grajd. În 
colțul curții, îi tăie beregata cu un cuțit ascuţit pe care îl 
purta întotdeauna ascuns în cizmă şi aşteptă până ce cea 
mai mare parte a sângelui se scurse în pământ. 

Niciunul dintre oamenii aflaţi în trecere prin curte 
nu-i acordă vreo atenţie, iar hangiţa era probabil prea 
ocupată înăuntru ca să-şi facă apariţia. Mai bine, deoarece 
avea să se supere că-i omorâse porcul, dar o plătise su- 
ficient în avans pentru asta. 

Cu un efort care îi tăie răsuflarea, săltă porcul în braţe 
şi îl legă de spinarea calului său. Ar fi preferat să-l ducă 
viu, dar nu se simţea în stare să care în spate animalul agi- 
tat şi spera ca mirosul de sânge să-l ascundă pe al lui. Tră- 
gând de hăţuri, o porni pe drumul şerpuit printre dealuri, 
uşurat să-l găsească liber. Atacatorii săi se pare că pleca- 
seră în direcţia opusă. Caii le dispăruseră când îşi re- 
venise. 

Se chinui să mențină calul pe drum cât mai mult po- 
sibil, apoi îl conduse printre tufişuri şi boscheţi până in- 
trară în pădurea ce se întindea pe partea de vest a văii. 

Mai merseră puţin, dar urcuşul devenea prea abrupt, aşa 
că legă calul de un copac, luă porcul în spate şi înaintă de 
unul singur, legănându-se pe picioare sub greutatea po- 
verii sale. 

Aerul umed din pădure îi îngreuna respiraţia, iar 
vizibilitatea redusă de apropierea serii îl forța să fie atent 
unde calcă să nu se împiedice de vreo rădăcină sau piatră 
ascunsă sub vegetaţia pitică de la poalele copacilor. Ghi- 
dându-se după razele tot mai slabe ale soarelui, urmă o 
potecă invizibilă, lată cât să încapă un dragon. De două 
ori se opri să asculte, deoarece i se păruse că auzise paşi în 
apropiere, dar zgomotul nu se repetă, fiind înconjurat 
doar de liniştea tipică unei păduri din care dispăruse 
majoritatea animalelor mici. 

Un fornăit ameninţător îl anunţă că se apropia de 
destinaţie. Cuprins de un nou avânt, în ciuda durerilor 
acute din muşchi, ocoli culmea stâncoasă a dealului, iar în 
partea cealaltă, doar cu câțiva paşi mai jos, dădu peste 
intrarea acoperită de o perdea din iederă. 

Fornăitul fu înlocuit de un pufnet, în timp ce cineva 
amuşina aerul, apoi vârful ascuţit al unei cozi acoperite cu 
solzi albi, lucioşi, ieşi din grotă şi se ondulă parcă invi- 
tându-şi victima nebănuitoare să se apropie. 

Gael rânji, amintindu-şi cum îl păcălise şi prima dată, 
cu mulți ani în urmă. Dădu la o parte tulpinile de iederă, 
atent să nu atingă cu mâna frunzele otrăvitoare, şi intră 
aplecat de spate: 

— Am adus daruri! 

O prezenţă masivă se mişcă în întuneric, respirația 
sacadată răsunând cu ecou între pereţii netezi. Gael urmă 
dâra luminoasă lăsată de reflexia puţinelor raze de 

lumină în solzii de pe coadă. Se opri la câţiva metri de 
bestia albă a cărei statură impunătoare umplea grota. 
Dragonul, o femelă, îşi arcui gâtul lung şi-şi agită aripile 
strânse în jurul corpului butucănos. 

— Ce e? Nu mă mai recunoşti? întrebă Gael, când 
dragonul mârâi la el. 

Îşi obosea gura degeaba, bestia nu dăduse niciodată 
semne că l-ar înţelege, dar nu se putea abține. Poate că 
dragonul îmbătrânise şi nu mai vedea bine, era greu de 
spus ce vârstă avea, dar vocea lui Gael tot ar fi trebuit să-i 
fie cunoscută, chiar dacă se vedeau rar. 

Mârâitul se intensifică, iar dragonul îşi arătă colți. 
Dacă ar fi vrut neapărat să-l rănească, ar fi fost suficient 
să-i tragă o labă şi să-l facă una cu peretele. 

Gael percepu mesajul. Lăsă porcul jos de pe umeri şi 
i-l aruncă la picioare. 

Dragonul mirosi ofranda, dar nu se atinse de ea. 

Un cap triunghiular i se iți dintre labe şi se linse pe 
bot. Chiţăi şi, când nimeni cu încercă să-l oprească, se 
repezi la porc şi-i înfipse colții mici în el. 

Mama sa mârâi din nou, tonalitatea schimbându-se, 
devenind mai apropiată de un tors. ÎI linse cu o limbă 
lungă pe spate, dislocându-i aripile delicate, în timp ce 
copia în miniatură se bălăcea în maţele porcului. 

Avea un pui. Când o vizitase ultima dată, încă nu ie- 
şise din ou. Nici nu era de mirare că-i făcuse o primire atât 
de neprietenoasă. Gael scutură din cap, ca să-şi revină din 
uimire, şi îi aruncă o privire suspicioasă mamei dragon. 
Dacă îl lăsase să se apropie doar ca să-l transforme în cină 
pentru micut? Prevăzător, făcu un pas înapoi şi ceva îi 
scrâşni sub talpă. Mama dragon nu reacţionă, prea 

ocupată să-l lingă pe puiul care nu stăpânea încă bunele 
maniere de luat masa. 

Lăcomia câştigă, iar Gael se lăsă pe vine şi pipăi cu 
mâinile podeaua. Mişcarea îl aduse la acelaşi nivel cu 
puiul. 

Acesta mârâi şi îşi întinse aripile, încercând să aco- 
pere protector prada, dar erau prea scurte. Solzii mărunți 
sclipiră în toate culorile curcubeului, semn că era încă în 
stadiul iniţial de creştere şi culoarea solzilor nu se stabili- 
zase. Cel mai probabil avea să se ia după mamă. Asta dacă 
nu-i plăcea mai mult roşul sângelui sau verdele vegetației 
din jur. Păcat. O piele de pui de dragon valora o avere 
pentru că erau extrem de rari. Dar Gael ţinea prea mult la 
propria piele ca să încerce ceva, iar cicatricele de pe obraz 
nu-i ofereau protecţie absolută. 

Cu atenţia menţinută asupra bestiilor, îşi scoase hai- 
na şi o întinse pe jos, deschisă larg şi cu faţa în sus. Mer- 
gând cu spatele, se deplasă spre cel mai apropiat perete, 
tot căutând cu mâinile pe bâjbâite solzii căzuți de pe dra- 
gon. Cei mai mulți fuseseră deja măturaţi cu coada, lăsați 
să se adune în grămezi la baza peretelui alături de alte 
resturi. Cu puţin noroc însă, putea da de câţiva solzi mai 
noi, lucioşi şi netociţi, care scăpaseră fără să fie striviţi de 
labele grele ale dragonului. 

Găsi unul, apoi doi şi încă unul. Pe ăştia avea să-i păs- 
treze pentru zile negre. Îi puse deoparte şi scormoni prin 
nisipul amestecat cu frunze uscate şi beţişoare de pe mar- 
gine. Cu preţul unor tăieturi superficiale, strânse doi 
pumni de solzi vechi, din vara trecută sau chiar mai de- 
mult. Reveni la haină şi îi îndesă în buzunarele ascunse în 
căptuşeala spatelui, astfel încât solzii să nu se atingă, ca să 


170 / IOANA VIŞAN 


nu se zgârie, şi, mai ales, să nu facă zgomot. Un solz lucios 
lua mai tare ochii decât unul mâncat de vreme. 

Când termină de ascuns toţi solzii, apucă haina de 
umeri să o ridice. Se simţea diferența de greutate. 
N-apucă să opună pe el, pentru că dragonul fornăi. Puiul 
îl ignoră, dar mama întinse o aripă spre Gael. La unul 
dintre capete, o porțiune de lăţimea unei palme era lipsită 
de solzi, iar pielea căpătase o culoare întunecată, nesă- 
nătoasă. Cine şi-ar fi imaginat că muşcătura unui copil 
putea fi atât de periculoasă? 

Dragonul pufni uşor şi întinse insistent aripa. 

Gael ezită, apoi scoase reticent cuțitul din cizmă. 
Nu-i venea să creadă că-l lăsa să folosească o armă în 
apropierea puiului. Se întinse înainte, iar dragonul se 
trase mai aproape. Rana se închisese de mult, dar solzi nu 
mai creşteau şi, sub pielea groasă, continua să se adune 
puroi. 

Lama cuţitului sclipi în lumina reflectată de solzi. 
Atinse uşor pielea cu vârful acesteia şi, când dragonul nu 
reacționă, răzui pielea aspră. Un lichid vâscos se prelinse 
de pe marginile rănii, pătând solzii, aşa că smulse şi un 
rând de solzi de pe contur. Lama păcănea uşor, în timp ce 
se lovea de aceştia, şi o vreme doar asta se auzi pe lângă 
molfăiturile puiului. 

— Ei, asta a fost, spuse Gael, când scurgerea se opri şi 
culoarea pielii deveni mai apropiată de normal. 

Mângâie aripa afectată, de parcă ar fi aparținut unui 
animal de companie care putea întoarce semnul de afec- 
ţiune sau măcar îl aprecia, şi strânse noua recoltă de solzi. 
Pe aceştia îi băgă în pungă. Deterioraţi de puroi, le scădea 
valoarea la jumătate oricât i-ar fi spălat. 

Dragonul îşi strânse aripile şi se întoarse la pui. Pro- 
fitau unul de altul, la atât se reducea relaţia lor. 

Ignorat de mamă şi pui, Gael îşi îmbrăcă haina şi se 
retrase spre ieşirea din grotă. Mai erau câteva minute 
până se lăsa complet întunericul, suficient ca să ajungă la 
cal. 


(o) 


După trei căni cu vin, durerile din coaste amorțiseră 
şi hangiţa arăta parcă mai puţin acră la față. Gael se re- 
zemă de perete, cu obrazul desfigurat întors să nu bată 
lumina de la flacără direct pe el. Haina îl apăsa greoaie pe 
spate, dar nu îndrăznea să o lase la o parte. Se făcuse târ- 
ziu, cei mai mulţi săteni plecaseră la casele lor. Doar câţiva 
bețivi amețiți rămăseseră la mese. Era timpul să se retragă 
în camera de la etaj şi să încerce să doarmă câteva ceasuri 
înainte de a pleca la revărsatul zorilor. 

Întinsese mâna după o făclie, când uşa de la intrare se 
izbi de perete şi un bărbat se prăbuşi înăuntru. Prin ră- 
măşiţele uniformei sfâşiate se zăreau răni adânci, iar omul 
abia mai respira. Un fior îngheţat i se prelinse lui Gael pe 
spate. Făclia îi tremură în mână, făcând umbrele să dan- 
seze pe pereți. Rănile acelea erau suspect de familiare, le 
vedea de fiecare dată când îşi privea chipul în oglindă. 

Hangiţa rămase înţepenită în mijlocul încăperii, cu 
mâinile proptite în şolduri şi un rictus dezaprobator, pro- 
babil nemulțumită că îi păta podeaua. 

Doi meseni săriră şi-l întoarseră pe rănit pe spate. 
Sub sângele care îi mânjea fața, Gael îl recunoscu pe unul 
dintre cei doi străjerii care stătuseră la masa alăturată la 
ora prânzului. Încruntarea hangiţei se oglindi pe figura 

lui din cu totul alte motive. Rănile fuseseră provocate de 
un dragon şi era un singur dragon în apropiere. 

Buzele rănitului se mişcară şi toată lumea se aplecă şi 
ciuli urechile. 

— Ce-a zis? se auzi din capătul încăperii. 

Bărbatul gemu. 

— I-a omorât pe toţi... o bestie mare şi albă... i-a 
făcut bucăţi... 

Ochii i se rostogoliră în cap, corpul i se chirci cuprins 
de un spasm, apoi se relaxă, iar fața i se destinse. Murise. 
Încă o victimă adăugată la oare câte altele? 

Oamenii din han îşi făcură cruce. Hangiţa dădu încet, 
dar cu hotărâre ordine să fie luat mortul de pe podeaua ei. 

Îngrijorarea nu-i dădea pace lui Gael. Chiar îi omo- 
râse pe toţi? Din spusele mortului se părea că era vorba de 
un număr destul de mare de oameni. Ce căutaseră acolo? 
Sătenii evitau pădurea tocmai ca să nu dea din întâmplare 
peste dragon. Cât timp nu-i deranja, nici ei nu voiau să 
aibă de-a face cu el. Era un semn de noroc să aibă unul 
atât de aproape de casă şi încă unul care nu le distrugea 
recoltele şi nu le omora animalele. Dacă ar fi făcut-o, 
numai despre asta s-ar fi vorbit în han. Oare supravieţuise 
atacului? Nu putea fi decât un atac. 

Nu era singurul care îşi punea întrebarea asta. Han- 
gița se uită roată împrejurul sălii, dar fiecare bărbat pe 
care îşi fixă privirea clătină din cap. 

— Nu te uita la mine! Eu acolo nu mă duc..., spuse 
unul în murmurele aprobatoare ale celorlalți. 

Hangiţa oftă şi se întoarse încruntată spre Gael: 

— N-aş angaja un vânător de dragoni pentru treaba 
asta, dar, după cum vezi, sunt înconjurată de laşi. 

Nimeni nu protestă la auzul apelativului. 

— Du-te să vezi ce s-a întâmplat. Te plătim. 

La asta protestară, dar hangiţa îi amuți cu o încrun- 
tătură şi mai întunecată. 

Sub privirile tuturor, Gael îşi luă armele de lângă 
perete şi se îndreptă de spate, devenind mai înalt şi mai 
impunător, aşa cum trebuia să fie un vânător de dragoni. 
Părăsi hanul fără să scoată un cuvânt. Chiar şi fără plată, 
tot s-ar fi dus. 

— Şi vezi să nu rămână martori, spuse hangiţa în 
urma lui. 


[7 (40) 


Urletele se auziră cu mult înainte de a ajunge la 
grotă, speriindu-i calul şi făcându-l să lovească nervos cu 
picioarele în solul stâncos. Gael strânse mai tare hățurile, 
hotărât să-l ducă până la destinaţie, chiar dacă asta în- 
semna sacrificarea animalului. Un cal întreg ar fi trebuit 
să ţină ocupat orice dragon, suficient cât să se pună la 
adăpost. Asta dacă reușea să se apropie. 

Copacii tremurau în lumina pâlpâitoare a făcliei, iar 
în graba lui aproape că rată corpul căzut într-o rână la 
baza unui copac de lângă intrarea în grotă. Avea ochii des- 
chişi, dar respiraţia sacadată şi poziţia nefirească nu pre- 
vesteau nimic bun. Haina din catifea verde îi fusese sfâşi- 
ată şi, deşi era sânge din belşug în jur, nu părea să fie tot al 
lui. Dacă supraviețuia, avea să fie imun la alți dragoni, 
dar asta nu-i era de vreun folos dacă avea spinarea frântă. 
Un suflet milostiv i-ar fi pus capăt zilelor. Gael nu se sim- 
tea într-o dispoziție milostivă. Urletele prelungi, neome- 
neşti făceau să i se ridice părul pe braţe. 

Trecu pe lângă bărbatul care gemu şi încercă să 
spună ceva şi fu gata să se împiedice de o mână lipsită de 
trup, rămasă în prag. Mai departe, dădu peste un picior. 
Atât bărbatul ajuns la han, cât şi cel de afară erau întregi, 
deci cel puţin încă un om fusese cu ei. După doi paşi mai 
dădu de o mână, tot dreapta. Un pumnal cu mâner ruginit 
căzuse lângă perete. Nu numai bărbatul de afară şi cei doi 
străjeri fuseseră implicaţi, ci şi grupul care îl atacase pe el. 
O presimţire neagră îi strânse stomacul. Dacă jaful fusese 
comandat de bogătaş, tocmai ca să-l forțeze să dea fuga la 
dragon, în felul ăsta arătându-le calea spre el? Furia îi 
întunecă vederea, dar rezistă impulsului de a se întoarce 
să-i taie gâtul şi merse înainte. 

Alte fragmente omeneşti apărură pe măsură ce îna- 
inta tot mai adânc în grotă. Şi era atât de mult sânge... 
Niciun corp nu rămăsese întreg, sfâşiate cu o furie care o 
întrecea pe a lui. Gael înghiţi în sec. Poate nu fusese o idee 
bună să vină de unul singur în pădure, dar trebuia să afle 
ce se întâmplase şi nu avea încredere în nimeni altcineva. 

Între timp, urletele se transformaseră în hohote ase- 
mănătoare plânsului. Namila albă stătea ghemuită într-o 
fundătură, zguduită de suspine. Gael înfipse coada făcliei 
într-o fisură din perete şi se apropie încet, atent să facă cât 
mai puţin zgomot. Solzii erau mânjiţi cu sânge, dar nu se 
vedeau răni deschise, aşa că era greu de spus al cui era. 

Dragonul scânci, când un solz rătăcit se sfărâmă sub 
călcâiul cizmei lui Gael. Ridică greoi capul şi-l fixă cu o 
pereche de ochi apoşi. Ceva sclipi între labele lui din față, 
pielea puiului cu solzii lustruiți de parcă atunci s-ar fi 
născut. Puiul însă nu se mişca. 

Gael făcu un pas înapoi şi ridică o mână. Era mai rău 
decât îşi imaginase. Nu numai că o atacaseră pe mamă, 
dar atentaseră şi la viața puiului. Nu era de mirare că-i 
făcuse bucăţi pe toți. Şi el era următorul. Oricât de repede 
s-ar fi mişcat, dragonul tot l-ar fi ajuns din urmă, cu sau 
fără cal. 

Dar dragonul nu se repezi la el. Gemu prelung şi îşi 
legănă capul asemenea unei bocitoare la groapă. Pufni de 
mai multe ori în timp ce mângâia puiul cu botul, parcă 
aşteptând o reacție. Nimic. 

Aerul intră cu greutate în plămânii chinuiți ai lui Gael. 
Când bestia avea să-şi dea seama că puiul era mort... sau 
poate că ştia deja. Acum era momentul s-o şteargă, cât era 
ocupată să-l jelească. 

Ca şi cum i-ar fi auzit gândurile, dragonul se opri din 
legănat şi îşi îngustă ochii. Se ridică pe labele din faţă, luă 
puiul în gură şi i-l aruncă lui Gael cu o asemenea forță 
încât îl trânti la pământ. Braţele lui Gael se strânseră 
automat în jurul corpului fragil ale cărui oase n-avuseseră 
timp să se întărească. Solzii mici erau netezi şi elastici sub 
palmele lui. Urletul care urmă îi zgudui urechile, lăsân- 
du-l să zacă ameţit pe piatra rece şi umedă. Puiul rămase 
deasupra lui cu aripile întinse şi capul atârnându-i la 
capătul gâtului moale şi frânt. 

Dragonul îi mai mirosi o dată pe amândoi, mai întâi 
aripile puiului, apoi obrazul cicatrizat al lui Gael, după 
care le întoarse spatele şi dispăru în întunericul din capă- 
tul grotei. 

Ameţit şi nevenindu-i să creadă că scăpase cu viață, 
Gael se ridică în capul oaselor cu puiul revărsându-i-se în 
poală. Aripile delicate îi acoperiră genunchii, mai uşoare 

ca nişte fulgi. Poate că, dacă ar fi crescut mare, ar fi reuşit 
în cele din urmă să zboare. Ce pierdere îngrozitoare... 
Dar aripile alea, mai mare păcatul să se irosească. Scoase 
cuțitul din cizmă şi, ținându-şi capul plecat, se apucă de 
răzuit. Modele complicate se întinseră de-a lungul oaselor 
şi pe marginea lungă a aripilor, în timp ce solzii smulşi i se 
prelingeau cu câte un clinchet pe pantaloni şi, de acolo, pe 
sol. 

În depărtare, dragonul făcea un tărăboi infernal, de 
parcă încerca să treacă prin stâncă. 

Minutele se scurseră încet fără să fie deranjat de 
nimeni, iar când termină, Gael luă puiul în braţe, o dan- 
telă delicată acoperindu-i aripile lipsite de vlagă, şi i-l 
duse mamei. Aceasta scormonea cu labele în pământ, 
lărgind o groapă tot mai mare. Nu se opri până nu dădu 
de cinci ouă pestrițe, de mărimea unui cap de om, alături 
de care se găsea o grămăjoară de oase. Gael numără mai 
multe cranii mici, de dimensiunea unui pui. 

Dragonul scoase un ou şi îl împinse cu botul pe mar- 
ginea gropii, iar Gael aşeză puiul lângă rămăşiţele fraților 
lui. Cât timp avea ouă acolo, dragonul n-avea să abando- 
neze peştera. 

Gael îl lăsă să acopere groapa şi se retrase spre ieşire. 
Culese un pumn din solzii puiului şi înşfăcă din mers 
făclia, care era pe terminate. Aerul rece îi tăie răsuflarea. 
Inhală adânc, în ciuda durerii din coaste. Parcă ieşise din 
iad. În urma lui, dragonul se văita înfundat şi continua să 
scormone pământul. 

Calul nu se vedea nicăieri. Mai mult ca sigur o luase 
la sănătoasa, speriat de mirosul persistent de sânge. Nu 

era nimic, o plimbare mai lungă avea să-i limpezească 
mintea. 

Bărbatul căzut lângă copac gemu, când trecu pe 
lângă el: 

— Ajută-mă... 

Gael îşi linse interiorul obrazului cu limba, găsind 
prezenţa cicatricelor reconfortantă. După ce termina res- 
turile împrăştiate în jur, dragonului avea să i se facă foa- 
me. Scoase solzii micuţi din buzunar şi îi presără peste 
ucigaşul de dragoni. 

— Lasă, că te ajută ea. 


DEFAZAJ 


Pentru mine defazajul este un stil de viață. N-am 
timp să mă plictisesc, pentru că mintea îmi este mereu 
plecată la plimbare. E ca şi cum nu pot să stau la mine în 
cap. Adevărul este că nu se găseşte nimic interesant acolo, 
mințile altor oameni sunt mult mai captivante. Am înce- 
put devreme şi aş fi putut s-o iau pe calea delicvenţei, aşa 
cum se întâmplă adesea, în schimb mi-am găsit o slujbă 
care să se bazeze pe abilitățile mele speciale. Da, sunt 
plătită să investighez mințile oamenilor şi este cât se 
poate de legal. Viaţa nu poate fi mai bună de-atât, trăiesc 
visul ideal. 

Unele vise sunt mai lungi ca altele. Vin în clădirea 
asta de trei săptămâni. Am un birou spaţios, cu ferestre 
largi, deschise spre apus, foarte potrivit pentru un direc- 
tor executiv, recent transferat de la o sucursală din stră- 
inătate. Versiunea neoficială este că sunt amanta directo- 
rului adjunct Lewis Crane. Este acoperirea perfectă, din 
moment ce astfel nimeni nu se aşteaptă să fac cine ştie ce 
treabă. Pot să stau toată ziua în birou, fără să mă deranjeze 
nimeni, şi doar să lucrez. 

Acum, mă aflu în capul unui asistent de laborator de 
la departamentul tehnic. L-am mai verificat o dată, cu 

ceva timp în urmă, dar repet periodic procedura. Au o 
cârtiță undeva în firmă, care vinde concurenței secretele, 
iar eu am fost angajată s-o prind. Logica spune că trebuie 
să fie cineva care lucrează direct cu produsul sau cineva 
din conducere care are acces la informaţii. Mă concentrez 
pe aceste două categorii, totuşi nu-i ignor nici pe ceilalți, 
realizând verificări multiple, ca să mă asigur că nu-mi 
scapă nimic. Deocamdată, n-am avut noroc. Am desco- 
perit mai multe secrete decât mă interesează şi am învățat 
câteva lucruri despre organizaţia lor, dar n-am aflat 
identitatea cârtiței. Nu renunţ. E doar o altă zi la birou. Cu 
suficientă muncă şi determinare, va veni şi succesul. 

Asistentul părăseşte laboratorul şi calea i se intersec- 
tează cu cea a unei secretare tinere şi drăguțe, care n-are 
nicio treabă pe etajul ăsta. Vine la cineva. Mă întreb ce 
poate fi atât de important încât nu se poate rezolva prin 
telefon. Cei doi schimbă un zâmbet, iar eu defazez. E în- 
totdeauna mai uşor când ţintele se găsesc aproape una de 
alta. Şi secretarele sunt surse perfecte de informare. Ştiu 
tot ce se întâmplă pe orice etaj, toate micile detalii pe care 
nimeni nu se oboseşte să le observe. 

O vreme, merg cu ea. Trei sute de oameni lucrează în 
clădire — sediul regional al unei corporații multinaționale. 
Pe majoritatea dintre ei îi recunosc după figură, nu prea 
mă stresez cu numele. E suficient să le ating; mintea o frac- 
ţiune de secundă ca să-l aflu. Greta — acesta este numele 
secretarei drăguţe — are o aventură cu un tip de la contabi- 
litate. N-o văd ajungând nicăieri, el este însurat şi alergic 
la pisici, dintre care ea are trei, dar de ce să le stric distrac- 
ţia? De altfel, politica noastră este să nu ne amestecăm. 
Viaţa lor trebuie să rămână privată, secretele personale le 

aparţin. Oamenii ca mine sunt asemenea fantomelor: ne 
facem treaba în tăcere, fără să lăsăm urme. Cât timp ni- 
meni nu este conştient de prezenţa noastră, avem o slujbă 
şi nu suntem linşați. Am reuşit să mă rămân invizibilă o 
lungă perioadă de timp şi n-am nicio intenţie să dau greş 
tocmai acum. 

Devine clar că Greta se îndreaptă spre baie, aşa că 
aleg un angajat la întâmplare şi defazez. Nu-mi pasă cine 
este, mă duc direct la acea parte din creier în care oamenii 
îşi păstrează secretele. Este uşor de găsit şi, de obicei, nu-i 
greu de scormonit în ea, dacă ştii ce faci. Nu-i nimic inte- 
resant aici. Modelul scoarţei cerebrale nu s-a schimbat de 
la ultima mea vizită. ÎI şterg de pe listă. N-am timp de 
pierdut, trei verificări este limita. 

Trec la următorul. Defazez de colo colo, verificând le- 
gături în toate direcțiile. Mişcarea continuă are un efect 
ameţitor, din care cauză iau o pauză ca să mă odihnesc în 
capul lui Samuel Jackson. E în drum spre restaurant, tân- 
jind după un prânz timpuriu şi o ţigară în loc de desert. 
Ciudat că nimeni nu i-a observat obiceiurile nesănătoase, 
deşi este clar supraponderal şi respiră greu după ce par- 
curge doar jumătate de coridor. Sunt încă agitată, când 
dăm de Eddie, şi trebuie să mă forțez să nu-l fac pe Samuel 
să-şi întoarcă privirea ca să se uite după el. Ar fi teribil de 
neprofesionist din partea mea. Aş putea să scap cu asta la 
nevoie, dar riscul este prea mare ca să merite. 

Îmi place Eddie. Are o minte elastică şi bine organi- 
zată. Ne întâlnim în fiecare dimineaţă în holul de la in- 
trare, când eu întârzii pentru că aşa dă bine cu funcţia, iar 
el doar întârzie. Niciodată nu pare să fie în stare să se 
trezească la timp. Ştiu asta după timpul petrecut în capul 


DEFAZAJ / 181 


lui, pentru că încă n-am schimbat vreun cuvânt. Şi ce dacă 
este înalt, brunet, bine făcut şi are cel mai fermecător zâm- 
bet pe care l-am văzut vreodată? Se presupune că nu sunt 
liberă şi, oricum, majoritatea oamenilor are probleme cu 
acceptarea abilităților mele, odată ce află de ele. Şefii mei 
le suportă, dar ei beneficiază de protecţie specială şi prin 
urmare nu contează. Şi atunci de ce să-mi bat capul? 

Mi-l scot pe Eddie din minte şi îi sădesc lui Samuel în 
cap ideea că o salată i-ar face bine. Uneori merge, alteori 
nu. Este nevoie de un solid control al minţii şi nu mă ocup 
cu asta, nu este domeniul meu chiar dacă aş încerca. Sunt 
o mulțime de lucruri pe care le-aş putea face, dacă aş vrea, 
dar mintea mea este suficient de ocupată aşa cum e. Sin- 
dromul ADHD e o mare belea. 

Samuel arată cam verde la faţă, când intră în resta- 
urant. ÎI văd prin ochii altcuiva. Presupun că mica mea 
şmecherie n-a mers. Eh, ce să fac, intenţia mea era bună... 

Noua gazdă îşi face griji pentru deadline-ul care se 
apropie. Linia de producţie n-a respectat în totalitate pro- 
gramul şi se teme să nu-şi piardă postul. N-ar fi prima 
dată. Dacă e să mă iau după toate zonele protejate din 
creier — şi are o grămadă — reiese că a lucrat pentru toți 
competitorii majori de pe piață. Ştergerea memoriei este 
pedepsită prin lege, dar patronii n-au cum să lase oamenii 
să plece fără să-şi protejeze investiția. Interceptez un gând 
legat de o discrepanţă în date şi decid să urmăresc pista. 

Înainte de a face asta însă, dau o raită scurtă prin 
birou. Corpul meu se odihneşte în fotoliul în care l-am 
lăsat, uitându-se fix la peretele din faţă. Piciorul stâng 
mi-a amorţit, aşa că-i comand să se ridice şi să dea câteva 
ture în jurul mesei. ÎI pot controla de la distanţă, într-o 

oarecare măsură, şi chiar pot purta o conversaţie la ne- 
voie, dar este necesară multă concentrare şi evit lucrul 
acesta, dacă se poate. Secretara mea are o singură îndato- 
rire: să se asigure că nimeni nu trece de uşa încăperii. 
Dacă mă caută cineva, sunt fie ocupată, fie într-o şedinţă. 
Până acum, am reuşit să-i păcălesc pe toţi şi nimeni nu 
bănuieşte că nici măcar nu sunt în birou. Perfect. 

E timpul să mă întorc la lucru. O vizită la departa- 
mentul de contabilitate pare în ordine. Trecerea prin 
minţile de acolo seamănă cu verificarea a tot atâtea re- 
gistre contabile. Oamenii ăştia până şi gândesc în cifre. E 
obositor, dar nu de asta mă aflu aici. Cineva fură infor- 
maţii despre noul prototip pe care-l au în lucru. Tot ce-mi 
trebuie este un nume de contact. Ştim cine cumpără in- 
formaţiile, dar nu ştim cine le vinde şi cum se realizează 
tranzacţia. Încă mai procesez fluxul de date. N-am spe- 
ranţe să găsesc ceva relevant aici. 

Plec mai departe. Sunt pe cale să defazez din nou, 
când ceva îmi atrage atenţia. Nu este un gând, trebuie să 
fiu în capul persoanei ca să-l pot intercepta, este o privire. 
Una răutăcioasă şi satisfăcută. Bărbatul care-o aruncă 
frunzăreşte un teanc de hârtii, în timp ce iese dintr-un bi- 
rou. Defazez şi, prin ochii acestuia, mă uit la pagini. 
Numerele şi diagramele alea nu-mi spun nimic, dar gân- 
durile i se aud clar: intenţionează să furnizeze date false 
unui coleg. Dumnealui lucrează ca inginer de structură la 
departamentul artistic. Au în lucru un pavilion de pre- 
zentare pentru expoziția din primăvară. E un concept 
nou, inovativ, pe care trebuie să-l construiască de la zero. 
Unele dintre planuri îmi sunt familiare. Înseamnă că hâr- 
tiile trebuie să ajungă la... 

Merg cu el, din ce în ce mai suspicioasă. Aşază perso- 
nal hârtiile pe biroul secretarei lui Eddie. Cumva, nu sunt 
surprinsă. N-am găsit nicio urmă de trădare în gândurile 
lui Peterson, lui doar nu-i place Eddie şi vrea să-l vadă 
plecat. Unii oameni prezintă astfel de tulburări de com- 
portament şi produc o mulţime de necazuri, până se prin- 
de cineva că au nevoie de ajutor. ÎI părăsesc şi defazez 
prin birourile din jur, fără să pierd timpul cât îl aştept pe 
Eddie. Nu sunt plătită cu ora, sunt plătită pentru re- 
zultate. 

La întoarcere, Eddie se opreşte să-i zâmbească secre- 
tarei şi s-o întrebe ceva. Îmi revin din zăpăceala produsă 
de ochii lui întunecațţi uitându-se într-ai mei — adică ai ei — 
şi defazez în capul lui, în clipa în care intră în propriul 
birou. Se plimbă încet prin încăpere, admirând gânditor 
nişte machete şi făcând însemnări pe planuri. Nu mă pot 
lăuda cu multă experienţă în domeniu, dar mie îmi plac 
proiectele lui. Pare un designer bun. 

Eddie ignoră dosarele aşezate pe colţul biroului, iar 
eu profit de pauză ca să încerc să-i sparg protecţia. Creie- 
rul lui este puţin diferit de al altora. Toţi angajaţii au o 
zonă protejată în care păstrează informaţiile legate de 
munca lor, pentru a nu le fi furate de oameni ca mine, a lui 
însă pare a fi de o altă natură. Este mai mare şi mai greu 
de penetrat. Dosarul lui susţine că zona i-a rămas blocată 
în urma unui accident şi nu a mai fost în stare s-o folo- 
sească de-atunci. Altfel, se comportă perfect normal şi nu 
sesizez niciun fel de trafic de date spre sau dinspre exte- 
rior, aşa că n-am motive să suspectez că n-ar fi adevărat. 

Efortul de a mă infiltra în zona protejată îmi acapa- 
rează toată atenţia şi aproape ratez faza cu uitatul prin 

hârtii. Vrea să le împingă la o parte, n-a observat greşeala, 
când, mânată de un impuls necugetat, îi trag mâna înapoi. 
Înţepeneşte derutat, pentru că nu a ordonat în mod con- 
ştient mişcarea. Eu am făcut-o. Eddie clatină din cap şi îşi 
mai aruncă o dată privirea peste coloanele de cifre. Tot nu 
vede nimic. E acolo, chiar acolo. Alea sunt numerele la 
care se gândea Peterson. Poate că modificările sunt prea 
mici ca Eddie să le observe, din moment ce nu este spe- 
cialitatea lui. Dar poate să-şi piardă slujba, dacă pavilio- 
nul la care lucrează se prăbuşeşte. Nu vreau să câştige 
Peterson. 

Atenţia lui Eddie este distrasă de soarele din fereas- 
tră şi creierul îi e inundat de imaginea unui prânz luat 
afară, într-o companie plăcută. Nu mi-ar strica nici mie 
nişte cafea — semn că, de fapt, el are nevoie de una — dar 
nu reuşesc să descifrez înfăţişarea însoţitoarei din vis aşa 
că, nemulțumită, îi smucesc capul înapoi ca să-l forțez să 
vadă. Mişcarea îl ia prin surprindere şi sare pe loc, scă- 
pând din mână hârtiile, în timp ce se împleticeşte înapoi, 
aproape răsturnând o planşetă de desen. Se loveşte cu 
braţul de marginea rigidă şi durerea trece prin mine ca un 
cuţit. Simt tot ce simte el. 

„Ce naiba?!” îi aud gândurile amestecate cu şoc şi 
neîncredere față de ce i se întâmplă 

Păstrez tăcerea. Nu l-ar ajuta cu nimic dacă aş spune 
ceva. Doar l-ar face să creadă că a luat-o razna. Scuze, 
Eddie, ar fi trebuit să respect planul iniţial şi să-ţi strecor 
un mesaj pe sub uşă. 

Scuturarea bruscă din cap şi palma trasă peste frunte 
mă iau pe nepregătite. 

„leşi din capul meu!” 

Ce? Nu poate vorbi cu mine, nu ştie că sunt aici. 
„leşi 
siliul!” 


pr 


continuă să strige tăcut. „leşi sau anunț con- 


Nu autorităţile, consiliul. Autorităţile nu mă pot 
prinde şi, dacă o fac, sunt acoperită bine. Consiliul, pe de 
altă parte, are mijloace de a se ocupa de intruşi, dacă exis- 
tă suspiciuni de spionaj. Ceva îmi spune că la asta se 
gândeşte. Sigur că se gândeşte, doar îi aud gândurile. 

„Ştie deja”, îl informez. 

Pare mai surprins că i-am răspuns decât că sunt aici. 
Ciudat! 

„Ce am făcut?” Se gândeşte febril la tot ce s-a întâm- 
plat în ultimele săptămâni, dar nu găseşte nimic incrimi- 
nator. Mă simt neaşteptat de uşurată. 

„Nu ştiu. Ce-ai făcut?” îl întreb. Doar pentru că a 
scăpat nu înseamnă că şi trebuie să fie la curent cu asta. La 
urma urmei, mi-a stricat acoperirea, aşa că lasă-l să se per- 
pelească puţin. Şi mai este şi problema zonei protejate din 
creierul lui. 

„N-am făcut nimic.” Vocea îi sună de parcă ar vorbi 
cu sine însuşi. „Ce se întâmplă?” 

„Ce crezi?” 

Nu este nevoie de un geniu ca să-şi dea seama. „Exis- 
tă o scurgere.” 

„Uh-huh.” 

„Dar...” Se gândeşte la colegii lui şi ajunge la aceeaşi 
concluzie ca mine. „Nu e nimic de furat în departamentul 
artistic.” 

„Posibil.” 

„Atunci de ce eşti în capul meu?” 

„De-asta.” Zgândăr uşor zona protejată. 

„Ah...” Face o grimasă ca şi cum l-ar durea. 

„Dacă vrei să fi trecut pe lista albă, trebuie să-mi per- 
miţi să văd ce-i înăuntru.” 

„Eu... nu pot.” Eddie se răsuceşte pe călcâie şi în- 
dreaptă planşeta de desen. Apoi se apleacă să adune hâr- 
tiile de pe podea, într-o încercare de a câştiga timp. 

„Cum adică nu poţi?” Anticipez o minciună, dar am 
să ştiu sigur de îndată ce îmi răspunde. 

„Nu mint.” Oftează. „E de la ultima mea slujbă. Ei au 
instalat-o.” Ridică din umeri. 

Mă face curioasă să aflu despre ce slujbă era vorba. Se 
pare că nici informaţia asta nu este disponibilă. 

Eddie se preface că nu-mi observă interesul. Răsfo- 
ieşte distrat hârtiile. „Ce voiai să-mi arăţi?” 

„Oh, nimic...” Undeva, cu două etaje mai sus, corpul 
meu ridică şi el din umeri. „Peterson a modificat raportul 
de rezistenţă. Vrea să scape de tine.” Nu mi se mai pare 
atât de important. De-acum, este problema lui, nu a mea. 

„Deci, mai nou, faceţi şi muncă de caritate?” 

Nu-mi place tonul lui, dar nu mă obosesc să răspund. 
Motivele mele sunt personale şi mărturisirea lor nu ar 
schimba nimic. 

„Am auzit de experţi ca tine. Am crezut că e doar o 
poveste, nu mi-am imaginat că am să întâlnesc vreodată 
unul.” 

Refuz să răspund la provocare. Teoretic, eu l-am în- 
tâlnit pe el, dar de ce să despicăm firul în patru? 

„Cum funcţionează?” Acum chiar este curios. 

„Funcţionează.” Sunt reticentă să-i dau prea multe 
explicații. Odată ce laşi oamenii să tragă cu ochiul în spa- 
tele cortinei, devine periculos pentru toţi cei implicați. E 

mai bine să fiu un subiect de legendă, o fantomă strecu- 
rându-se în locuri în care nimeni n-ar trebui să intre. 

„Eşti aici în clădire?” 

Din nou nu răspund. Este irelevant pentru situaţia de 
față. Nu ne vom întâlni niciodată faţă în față. Probabil îmi 
va mai vedea corpul de câteva ori în hol, dar nu va şti că 
sunt eu. 

„OK.” Se dă bătut. „Trebuie să mă ocup de astea.” 
Arată spre hârtii. „De ce eşti încă aici?” 

„De asta.” Mai fac o încercare de a-i străpunge pro- 
tecţia. Degeaba. E atât de frustrant. 

„Au! Nu mai da! Îmi provoci o durere de cap...” 

Ăăă... „Ups?” 

„Oricum n-o să meargă. Protecția e cea mai avansată 
existentă pe piaţă,” mă previne el. 

„Cum de eşti atât de sigur?” 

„Nu ştiu, dar aşa este.” 

„Nu eşti curios ce ascunde?” 

„Nu prea... Dacă aveau nevoie de atâta protecţie, 
poate că e mai bine pentru mine să nu ştiu.” 

Are dreptate. Dar eu trebuie să aflu. Cine ştie ce are 
acolo? Poate nu este un simplu designer... 

„Crede-mă, asta sunt.” 

OK, conexiunea asta în două sensuri începe să mă 
enerveze. N-ar trebui să-mi audă gândurile. Am greşit că 
i-am permis să devină conştient de prezența mea. 

„Poţi să pleci acum? Am de lucru.” 

„Şi eu am, şi încă n-am terminat!” 

„Eu da. Pleacă.” 

Ha! Nu merge aşa. Nu mă poate da afară. Dar în- 
cearcă. Încearcă să mă împingă fizic afară din capul lui şi 

este destul de puternic. E o experienţă nouă pentru mine. 
Ne luăm la trântă, metaforic vorbind, în timp ce el strigă: 
„leşi!” 

În mijlocul confruntării noastre deloc prietenoase, 
simt o mână alunecându-mi în sus pe picior. Senzaţia este 
derutantă, deoarece corpul meu nu se află aici şi el nu mă 
poate atinge. Ce naiba se întâmplă? Asaltul lui Eddie mă 

împiedică să mă concentrez. „Stop!” exclam convinsă că 
ceva nu este în regulă. 

Se opreşte imediat, iar eu mă grăbesc să-mi verific 
corpul. N-am greşit. Fairchild este aici, aplecat peste spă- 
tarul fotoliului cu un braţ în jurul umerilor mei şi o mână 
amplasată strategic pe genunchi. Are biroul vizavi pe co- 
ridor şi se ține după mine din prima zi. Nu ştiu cum a 
reuşit să treacă de secretara mea, dar Lena este ca şi 
concediată. 

ÎI părăsesc pe Eddie fără să-i dau vreo explicaţie şi 
defazez înapoi în propriul cap, la timp ca să îl împiedic pe 
Fairchild să mă sărute. Buzele lui lipicioase mă dezgustă 
şi îl împing cu brutalitate la o parte. Lena alege exact acest 
moment să dea buzna înăuntru: 

— Îmi pare rău! îşi cere scuze, deşi nu e clar dacă 
pentru absenţă sau pentru întrerupere. 

Fairchild nu se arată jenat. Se îndepărtează demn, îşi 
îndreaptă cravata şi părăseşte biroul, dar nu înainte de 
a-mi arunca un rânjet. 

— Închide uşa, îi poruncesc Lenei, iar ea se grăbeşte 
să îndeplinească ordinul. Tot concediată rămâne. 

În absența martorilor, trag adânc aer în piept, uşurată 
că dezastrul a fost evitat. Încerc să ignor tremuratul care 
pune stăpânire pe mine. Ar fi trebuit să încui uşa. O fac 

acum. Pe moment, nu suport să mai fiu în corpul ăsta. ÎL 
fac să se ascundă în dulapul larg, destinat îmbrăcămintei 
de iarnă, şi îl las acolo. Instinctul îmi spune să mă refugiez 
într-un loc în care mă simt în siguranţă şi o fac fără să mă 
gândesc prea mult. Mă ghemuiesc într-un colț, mulțumită 
să nu aud şi să nu văd pe nimeni. 

Eddie devine imediat conştient de prezenţa mea. „Ce 
s-a întâmplat?” 

Continuu să tremur necontrolat. În dulap, corpul 
meu plânge isteric. Dar eu nu sunt acolo şi nu trebuie să-i 
împărtăşesc suferința. Toţi avem motive pentru care 
defazăm, ăsta se întâmplă să fie al meu. 

„Hei, hei, care-i problema?” Vocea lui Eddie se în- 
moaie. 

Mă tem să nu vadă frânturi din ce s-a întâmplat, aşa 
că sunt hotărâtă să nu mă gândesc la asta. „Nimic,“ mă 
miorlăi. „Mi-am amintit că am uitat să-mi iau la reve- 
dere.” 

„Oh... OK...” Nu mă crede. Din fericire, n-are de 
ales. „Ai de gând să rămâi pe-aici? Pot să mă întorc la 
lucru cât îți vezi de treaba ta?” 

„De fapt, cred că am să plec,” îi spun şi sunt uimită să 
costat că, în loc să răsufle ușurat, continuă să fie îngrijorat. 
Poate, până la urmă, tot a zărit ceva. „Mai sunt şi alți 
oameni de investigat.” Încerc să adopt un ton nepăsător. 

„Mă întorc mai târziu... cu un picamăr!” Glumesc, de- 
sigur. „Pa!” Defazez, lăsându-l contrariat de întregul inci- 
dent. Nu contează. În câteva zile, va pretinde că doar şi-a 
imaginat şi va înceta să se gândească la el. E mai bine aşa. 

Găsesc alt loc să mă ascund — vreau să spun „să cer- 


cetez” —, în mintea unei femei în vârstă, de la arhive. Se 

apropie de pensionare, iar mintea îi este deja mai înceată 
în comparaţie cu a celorlalţi, dar e şi mult mai bine orga- 
nizată. Lucrez cu răbdare, în timp ce ea îşi vede — lipsită 
de entuziasm — de rutina zilnică. Nu caut ceva ce-a făcut, 
ci mai degrabă ceva ce a observat la alții, în speranţa că-mi 
va furniza nişte indicii. 

O jumătate de oră mai târziu, sunt nevoită să mă 
resemnez şi să admit că-mi pierd timpul. Am trecut prin 
amintirile stocate în ultimele douăzeci de luni şi nimic. 
Uneori, merită să nu te grăbeşti, ca să te asiguri că n-ai ra- 
tat nimic, dar ce-i prea mult strică. Partea bună este că 
mintea ei liniştită m-a ajutat să mă relaxez şi să-mi regă- 
sesc măcar parţial buna dispoziție. 

lau o pauză să-mi verific celălalt eu şi sunt mulțumită 
să descopăr că s-a calmat şi ea. O duc la baie să-şi refacă 
machiajul şi, când se uită în oglindă, reuşeşte să schițeze 
un zâmbet. Faţa o simt străină, dar aşa se întâmplă după 
fiecare cădere nervoasă şi acum nu am timp s-o consolez. 
O să redevenim o singură fiinţă la sfârşitul orelor de pro- 
gram. La întoarcerea în birou, preferă să se retragă în 
dulap cu o carte şi cu lanterna de la brelocul de chei. Dacă 
asta o face fericită... 

E trecut de miezul zilei, iar aglomeraţia de pe cori- 
doare este în creştere, ceea ce face mai uşor defazajul cu 
zece etaje mai sus. Majoritatea angajaţilor se îndreaptă 
spre zona de restaurante destinate celor care nu doresc să 
părăsească clădirea, pentru pauza de prânz. Există cel 
puţin unul la fiecare duzină de etaje şi mâncarea este bu- 
nă. Deocamdată nu mi-e foame. Oamenii se relaxează 
când bârfesc în timpul prânzului, este una dintre cele mai 
bune ocazii să-i investighezi şi asta intenţionez să fac. 

Îl văd pe Eddie intrând, dar pare să se fi răzgândit 
pentru că pleacă luând cu el doar un sendviş şi o cafea. 
Expresia de pe faţa lui nu invită oamenii să se oprească şi 
să-i vorbească. Oftez şi îmi mut atenţia în altă parte. O să 
fie bine, cu condiţia să nu-l mai deranjez. Mă bate gândul 
să n-o fac, dacă reuşesc să descopăr spionul destul de re- 
pede. Am stat prea mult aici, este timpul să plec. Trebuie 
să-mi termin treaba. 

Sus de tot, consiliul director se adună într-o şedinţă 
neprogramată. Am pescuit informaţia de la una dintre 
secretare — folositoare creaturi... Decid să particip. 

Defazajul la câteva etaje distanţă, când nu ştii exact 
unde vrei să ajungi, poate fi dificil, aşa că aleg varianta 
mai uşoară, defazând pe distanţe scurte şi lăsând gazda 
să mă ducă mai aproape de destinaţie. Ţipetele iscate în 
holul central, un gol imens care leagă mai multe etaje, îl 
face pe cărăuşul meu să se uite rapid în sus la umbra care 
zboară pe deasupra capetelor noastre. Abia am timp să 
sar înainte şi înapoi, până ce corpul se striveşte de podea. 
N-am prins decât un fragment de gând: „...m-a împins, 

ticălosul!” Cine? Ne uităm cu fascinație morbidă şi, chiar 
dacă gazda mea nu recunoaşte victima, eu o recunosc. E 
Lena. Ce naiba făcea cocoţată pe marginea balustradei, 
acolo sus? N-avea nicio treabă la etajul ăla... 

Mă înfior la gândul că, fără Lena, oricine poate intra 
peste mine în birou. Instinctul de supravieţuire mă face să 
reacționez rapid, nevoia de a-mi proteja corpul, pentru că 
fără el nu exist nici eu. Defazez instantaneu, fără să pierd 
timpul verificând dacă mai există un creier la care să mă 
întorc. Trebuie să fie, din moment ce încă funcţionez şi 
gândesc. 

Următorul lucru de care sunt conştientă este că sunt 
în dulap, uşa este închisă şi ascult sunetul paşilor care se 
plimbă prin birou. Oricine ar fi, nu pare să se grăbească. 
Încerc să defazez în mintea vizitatorului, dar are întreg 
creierul protejat. Surprinsă, sar înapoi... 

Tipul ăsta de protecţie este extrem de scump. N-ar 
purta-o, dacă n-ar şti că are nevoie de ea. Sunt convinsă că 
este un „el”, după greutatea paşilor. Concluzia este sim- 
plă: ştie cine şi ce sunt. De asemenea, are un complice, 
care-a păcălit-o pe Lena, atrăgând-o departe de birou, în 
timp ce acesta a venit să ia lucrurile în propriile mâini şi să 
scape de mine. Situaţia nu arată bine, au ucis deja o dată. 
Îmi trece prin cap că s-ar putea să nu părăsesc clădirea în 
viaţă şi îmi apăs mâna peste gură ca să-mi opresc un gea- 
măt. Uhh, n-o să meargă! 

Defazez afară din birou, în prima minte disponibilă 
de pe coridor. Preiau controlul asupra corpului şi îl fac să 
aştepte după colţ. În cele din urmă, inamicul o să se plic- 
tisească şi-o să plece. Şi-atunci am să-l văd. Trebuie să-l 
văd ca să ştiu cu cine am de-a face. Şi-apoi... apoi ce? Nu 
sunt sigură. 

Am nevoie disperată de un plan de acțiune. Nu sunt 
obişnuită să fiu vânată ca un animal. De obicei, lucrurile 
stau exact invers. OK, concentrează-te! Care sunt alter- 
nativele? Nu pot să alertez paznicii. Ei nu sunt la curent 
cu prezența mea aici, doar preşedintele companiei ştie şi, 
ca un făcut, este plecat în capătul opus al țării, toată săp- 
tămâna. Halal noroc! Nu mă văd luându-mă la trântă cu 
ditamai colosul cât sunt în corpul meu delicat, asta nu 
face parte din înțelegere. Aşa că aştept. 


DEFAZAJ / 193 


Peste câteva minute, un bărbat iese din biroul meu şi 
încuie uşa. Câtă grijă din partea sa. Mă uit bine la el, când 
trece pe lângă mine. În vârstă, păr înspicat, costum de 
bună calitate — sunt sigură că nu l-am mai văzut. Nici fata 
al cărui creier îl controlez nu-l recunoaşte. S-ar putea nici 
să nu lucreze în firmă, caz în care va fi greu de găsit dacă 
părăseşte clădirea. Însă dacă nu apucă să plece... 

Mă nelinişteşte privirea pe care mi-o aruncă peste 
umăr, de parcă este pe cale să se răzgândească şi să se 
întoarcă. Nu stau să văd dac-o face. Îi provoc gazdei mele 
o migrenă şi o momentană lipsă a memoriei şi defazez 
către prima ţintă care îmi vine în minte. 

„Eddie, am nevoie de ajutorul tău 


pr 


„lisuse!” Eddie tresare şi îşi trece o mână peste frun- 
te. „Poţi să nu faci asta?” mă apostrofează speriat şi-i aud 
inima cum îi bate repede-repede. Un sendviş pe jumătate 
mâncat zace pe colțul biroului. Astăzi, nu stă prea bine cu 
apetitul... E vina mea. „Da”, aprobă şi-mi amintesc că are 
acces la tot ceea ce gândesc eu. Din cauza stării mele de 
agitaţie, nu l-aş putea împiedica nici dacă aş încerca. „Ce 
vrei?” 

„Mă urmăreşte cineva.” 

„Nu mai spune.” Şi el ar face-o, dacă ar şti unde sunt. 

„Lasă asta, vorbesc serios. Mi-au omorât secretara.” 

„Poftim?! 

Poate că n-ar fi trebuit să pomenesc de secretară. 
Acum are suficiente indicii să-mi descopere identitatea. 
Dar asta este mai puţin important decât prinderea uciga- 
şului. „Dacă iese din clădire, îl pierdem.” 

„Posedează-l aşa cum mi-ai făcut mie mai devreme... 
sau ce-o fi fost aia!” mormăie Eddie. 


194 / IOANA VIŞAN 


„Nu pot. Are mintea protejată.” 

„Şi atunci, ce te-aştepţi să fac eu?” 

„Trimite paznicii după el. Eu nu pot, sunt vulnera- 
bilă. Dar pe tine n-au să te suspecteze.” 

Oftează. „Ei bine, cine e?” 

Îi arăt imaginea omului din coridor. 

Eddie se întinde după telefonul de pe birou. „Un 
nume?” 

„Nu-i ştiu numele.” 

„Păi, după cine vrei să trimit paznicii?” 

„Se îndrepta spre lifturi. Mai este încă timp să-l ajun- 
gem din urmă. Merg înainte să-l găsesc pentru tine. Tu 
doar trebuie să fii acolo.” 

„N-o să meargă”, mormăie ca pentru sine. 

„Le rog, Eddie. E mai bine dacă suntem doi, să-l luăm 
pe nepregătite, decât doar eu singură”, insist eu. 

Încă un oftat, mai lung de data asta. „OK... Du-te îna- 
inte, vin şi eu... am să văd ce pot să fac, dar nu promit 
nimic.” 

Este suficient. Sar zece etaje mai jos şi mă uit după tip 
prin ochii a diferiți oameni. Nu este aici, nici pe etaj. Oh, 
cineva l-a văzut, dar nu acum, mai devreme, când cobora. 
Merg mai jos. Uite-l! Îl zăresc o secundă, înainte de a se 
grăbi lumea să intre pe uşă. E încă în lift. Defazez. 

„Eddie, e în al treilea lift de la stânga şi coboară!” 

„Vin, vin...” mârâie iritat de nerăbdarea mea şi de lif- 
tul lui care abia se târâie. „Liftul ăsta nu merge mai re- 
pede. ÎI interceptez la parter.” 

Sar din nou. Sunt la nivelul zero şi mă uit după un 
costum anume. Nu al ucigaşului, ci al unui tip mare şi 
solid care să-i poată ţină piept. Un paznic ar fi de preferat, 

însă nu văd niciunul în apropiere. Poate Eddie are mai 
mult noroc. OK, am găsit un corp potrivit: Samuel. Nu e 
alegerea ideală, dar e mai uşor de controlat dacă sunt deja 
familiară cu mintea acestuia. Tocmai la timp, pentru că 
uşile liftului se deschid şi... şi nu e înăuntru. Unde s-a 
dus? Defazez şi sunt uşurată să-l găsesc la nivelul su- 
perior. 

„Primul etaj”, îl informez pe Eddie şi mă întorc în 
corpul ales. A rămas înțepenit în apropierea lifturilor, în- 
trebându-se ce caută acolo şi unde intenţiona să se ducă. 

Ne întâlnim sus cu Eddie, chiar când spatele bărba- 
tului dispare pe o ieşire laterală. 

— S-a dus încolo, îi spun lui Eddie. 

— Poftim? se holbează el la mine. 

— S-a dus încolo, repet încet. Trebuie să ne grăbim să 
nu-l pierdem! 

Ochii lui Eddie se deschid larg şi clipeşte repede. 

— Tu eşti... nu aşa îmi imaginam că arăţi, mărtu- 
riseşte. 

— Nu sunt eu... adică, în fine, nu contează, îmi dau 
ochii peste cap. Dacă ne-ar auzi cineva, conversaţia asta 
n-ar avea niciun sens. Să mergem! 

Ne grăbim de-a lungul coridorului. El o ia înainte, 
deoarece mijlocul meu temporar de locomoţie nu le are cu 
alergatul. Ar fi trebuit să aleg pe cineva cu o formă fizică 
mai bună. Sper ca măcar să fie în stare să dea un pumn 
sau să înşface pe cineva. Amintirile locale îmi spun că juca 
rugby în facultate. A trecut ceva timp, dar memoria muş- 
chilor nu se pierde aşa de uşor. 

În timp ce alergăm, auzim o serie de paşi urmărin- 
du-ne. Niciunul dintre noi nu se opreşte să se uite înapoi. 

Nu este timp. Încă nu vedem criminalul. Şi-apoi, dăm de 
o fundătură... 

— Unde s-a dus? întreb printre gâfâieli. 

Eddie se învârte în jurul meu: 

— Baia! 

Tocmai am trecut de semnul pentru toalete. Izbeşte 
uşa de perete şi dăm buzna înăuntru. Bărbatul stă lângă 
una dintre chiuvete, cu un telefon în mână. Arcuieşte o 
sprânceană: 

— Vă pot ajuta cu ceva? 

— Preşedintele Fasthall doreşte să vă vorbească, im- 
provizează Eddie. 

— Serios? zâmbeşte acesta, oarecum amuzat de si- 
tuaţie. 

— Serios, zic şi eu. 

Înclin capul, iar el îşi îngustează ochii la mine. 

— Tu eşti, nu-i aşa? 

— Chiar eu, rânjesc. lar tu eşti istorie. 

Nu sunt o suporteră a violenţei, prefer să-mi rezolv 
problemele într-o manieră cât mai paşnică, dar pumnul 
îmi zboară înainte fără să mă gândesc la asta. Samuel a 
văzut căderea urâtă, cu sânge împrăştiat pe podea, pe 
care-o vizualizez ca să-mi fac curaj, şi a reacționat la ea. 
Nu-l învinuiesc, am vrut să-l lovesc la fel de mult ca el. 
Din păcate, adversarul este rapid, iar o mare parte din 
forța pusă în lovitură se pierde în aer. 

Eddie atacă şi el. Nu mi-am închipuit că luptele cu 
doi contra unu pot avea o strategie atât de complicată. 
Dacă-l eliberez pe Samuel, o să fugă mâncând pământul, 
mai speriat de ce i se întâmplă lui decât de altercația pro- 
priu-zisă, iar cu mine controlându-l mai mult îi încurc. 

Cumva, reuşim să-l trântim la podea şi, gâfâind, schimb o 
privire uşurată cu Eddie. Prea devreme. 

— Ah, în sfârşit! 

Vocea bărbatului sună neaşteptat de calmă, în timp 
ce se uită undeva în spatele nostru. Ne întoarcem să ve- 
dem cu cine vorbeşte şi îi descoperim pe paznicii care 
ne-au urmărit. 

— Arestaţi-i, le ordonează, iar aceştia par dispuşi să-l 
asculte. 

— Eu i-am alertat, se scuză Eddie. 

N-avea de unde să ştie cum urmau să evolueze lucru- 
rile. Şi până la urmă cine e tipul ăsta? Mă întorc spre pre- 
supusul spion: 

— Lasă-mă înăuntru, îi cer. Vreau să ştiu cine eşti. 

Să mă fi înşelat? 

— Nicio şansă, scumpo. 

Răspunsul îi pecetluieşte soarta. Îi provoc lui Samuel 
un mic anevrism, ceea ce-i face corpul masiv să se prăbu- 
şească, blocând prizonierul sub greutatea lui. O parte a 
problemei s-a rezolvat, trec la următoarea. Defazez în ca- 
pul paznicului aflat la conducere. Spre surpriza mea, dau 
de două minţi înghesuite în spaţiul destinat uneia sin- 
gure. Nu ştiam că atacatorul este capabil de aşa ceva. Ne 
luptăm, dar nu vrea să cedeze şi riscăm să-l omorâm pe 
bietul om, sau cel puţin să-l transformăm într-o legumă, 
datorită suprasolicitării scoarţei cerebrale, şi-atunci re- 
curg la unica soluţie rămasă, una pe care m-am jurat să 
n-o mai folosesc niciodată: rescriu creierul paznicului. 
Doar puţin, o idee, ca să mă creadă şi să-şi facă datoria în 
absența mea. Nu pot rămâne cu el la nesfârşit, mai am şi 
corpul meu de protejat. 

— Am primit noi ordine, spun cu vocea paznicului. 
Scoatem telefonul din buzunar şi formăm un număr rezer- 
vat pentru tipul acesta de situații. L-am prins, anunțăm. 

Verific din nou că paznicul ştie ce are de făcut. Ştie, 
nu mi-am pierdut îndemânarea, din păcate. Procedura 
face să eşueze orice alte încercări de a-l controla. Sunt con- 
vinsă că o să ducă misiunea la îndeplinire cu succes. Totul 
e în regulă aici. Mă retrag; discret, ca să nu-l traumatizez 
în mod inutil, şi mă întorc la Eddie. 

„Bună, din nou. Aminteşte-mi să nu-ţi spun nicio- 

dată «scumpo»”!” glumeşte el. 

„Ha, ha... OK, putem pleca. Or să se ocupe ei mai 
departe.” 

„Eşti sigură?” 

„Da. E mai bine pentru tine să nu fii amestecat. Ai o 
clauză de confidenţialitate în contract, da?” 

„Am. 

„Atunci n-or să te frece prea mult.” 

Paznicii ne lasă să trecem. Au sosit încă doi şi sunt 
destui adunați lângă uşă. Îmi scot problema din minte, 
am alte lucruri care mă îngrijorează. 

„Cum ar fi?” întreabă Eddie. 

„Cine a ucis-o pe Lena.” 

„Dar am crezut...” Gesticulează vag înapoi spre baie. 

„Nu, s-a petrecut prea repede. N-avea timp s-o îm- 
pingă pe Lena şi să ajungă la mine în birou... Am defazat 
imediat după ce s-a întâmplat şi era deja acolo.” 

„Defazat?” 

„Asta fac... nu contează...” 


„Deci tot mai avem un criminal în libertate... Ştii cine 
e?” 

„N-am nici cea mai mică idee. Ştiu doar că e un băr- 
bat. La asta s-a gândit Lena, chiar înainte de a muri.” 

„Înseamnă că încă mai eşti în pericol...” 

„La asta mă gândesc şi eu. Trebuie să plec. Ai făcut 
destule. N-o să te mai deranjez.” 

„Aşteaptă... O să fii în siguranţă?” 

„Nimeni nu e în siguranţă,” spun sec. 

Vreau să-mi iau la revedere, dar sunt orbită de lu- 
mină. Pe moment, nu-mi dau seama ce s-a întâmplat sau 
unde mă aflu, până mă lămuresc că problema nu este aici. 
În birou, cineva a deschis uşa de la dulap. Tresar cuprinsă 
de panică şi, în ciuda tuturor instinctelor care-mi spun să 
stau deoparte, alerg în ajutor. Oricine ar fi, este mai bine 
să fiu acolo ca să salvez aparențele. 

— Oh, bună ziua, murmur şi mă chinui să mă ridic de 
pe podeaua dulapului. Am o migrenă teribilă, mă plâng. 
S-a întors Lena? Voiam s-o rog să-mi aducă nişte calman- 
te, dar nu era la biroul ei, sporovăiesc. 

— Lasă teatrul! O mână puternică mă înşfacă de braţ 
şi mă trage în sus. Ştii foarte bine că Lena nu se mai în- 
toarce. 

Deci aşa vrea să joace. Mai bine. Renunţ la rol. 

— Ce vrei? îl întreb. 

Întoarsă cu spatele la lumină, îl recunosc acum. Nu- 
mele nu contează, este doar o față din mulțime. Lucrează 
într-un departament mic pe care n-am apucat să-l inves- 
tighez cum trebuie. Nimeni nu l-ar fi bănuit. Ce ironie! 

— Lucrurile mergeau atât de bine, clatină el din cap. 
Şi apoi a trebuit să vii tu să ne strici afacerea... 

— N-am venit, am fost chemată. Conducerea e la cu- 
rent cu acţiunile voastre. Complicele tău a fost prins! 

— N-or să scoată nimic de la el... 

— Nici după ce va fi acuzat de crimă? 

— N-o să fie. Sistemul de securitate o să-l localizeze 
în altă parte la momentul „accidentului”. 

— O să te arate pe tine, în schimb! 

— Nu în apropierea balustradei. Nu sunt camere 
acolo. Deci rămâi doar tu ca martor... 

Eu. Trebuie să fac ceva înainte ca el să treacă la ac- 
ţiune. Fac un pas spre uşă, dar îmi taie calea. Spre deose- 
bire de alte dăți, defazajul nu intră în discuţie pentru că el 
mă vrea moartă, iar eu nu pot supraviețui fără corp. Pot să 
defazez cât vreau, dar numai dacă există un corp la care 
să mă întorc. Acest mic detaliu mă plasează în capul listei 
cu specii pe cale de dispariţie. 

Singura soluţie este să încerc să-l controlez. Şansele 
sunt mici să funcționeze, nu faci spionaj fără să-ţi iei nişte 
măsuri de precauţie, dar încerc oricum. Sar imediat îna- 
poi. Nu există protecție, însă mintea i-a fost procesată. Nu 
o pot altera. S-a zis cu mine. 

Se apropie, hotărârea reflectându-i-se clar în ochi: 

— Să terminăm... 

Noroc că accesul cu arme de foc nu este permis în 
clădire, dar este chiar noroc? Privesc cu oroare cum ridică 
mâinile, întinzându-le spre gâtul meu. Ştie că rezistența 
este inutilă. Nu e nimeni în partea cealaltă a uşii ca să mă 
audă dacă strig după ajutor, iar dacă defazez, ar observa 
şi s-ar grăbi să mă termine mai repede. Totuşi, nu pot să 
mă dau bătută. Întreaga mea ființă se revoltă. Mă reped 
spre uşă doar ca s-o găsesc încuiată. S-a sfârşit. Nu pot 
câştiga. 

Degetele lui mi se încleştează în jurul gâtului, apă- 
sând pe trahee. Mă zbat ca să scap din strânsoare, dar este 
prea puternic. Pleoapele mi se agită, iar gura mi se deschi- 
de larg după aer. Mintea mi se înceţoşează. Asta a fost... 

Apoi, aud ca prin ceaţă o ciocănitură în uşa de care 
sunt presată, iar o voce strigă: 

— Hei, eşti înăuntru? 

Sunt prea epuizată ca să defazez. Încercarea eşuează 
lamentabil, nelăsând nicio impresie în mintea lui Eddie. 
Pentru o secundă, am ciudata senzaţie că ceva, sau cineva, 
mă apucă şi încearcă să mă ţină acolo, dar alunec. Corpul 
mi se prăbuşeşte pe podea, făcând agresorul să-şi piardă 
echilibrul şi să se lovească de uşă. Poate că zgomotul a tre- 
cut prin uşă, poate că nu. Nu pare că am să aflu, mă sting 
deja... 

Cineva se izbeşte în uşă o dată, de două ori. Este ne- 
voie de trei încercări pentru ca încuietoarea să cedeze. 
Corpul meu blochează intrarea, iar eforturile lui Eddie îl 
fac să se rostogolească la o parte. Nu mă gândesc la vână- 
tăi, de fapt întregul proces de gândire devine prea greu de 
realizat. Îi aud luptându-se în încăpere, încasând lovituri 
şi distrugând mobila. Nu pot să mă uit, mă zbat cu ulti- 
mele puteri ca să nu fiu acaparată de întuneric. 

Se face brusc linişte. ÎI simt pe Eddie îngenunchind 
lângă mine. Sper că e Eddie. 

— Hei... trezeşte-te... 

O mână îmi atinge obrazul, apoi mă scutură de umăr. 
Nu e suficient ca să mă readucă din neantul în care m-am 
scufundat. Îşi dă şi el seama, pentru că o pereche de de- 
gete mă apucă de nas şi o gură caldă îmi striveşte buzele. 

Aer cu gust de cafea îmi este pompat în plămânii chinuiți. 
Doare, dar este o durere bună. Încet, prea încet, oxigenul 
ajunge din nou la creier. 

„Haide... nu se poate să fi murit...” 

„Cine zice?” 

„Ah, în sfârşit! Pentru o clipă am crezut că te-am 
pierdut.” 

Nu sunt sigură ce părere am despre asta. Gem, când 
mă ridică în braţe şi mă aşază cu grijă pe canapea. Ime- 
diat, încerc să mă ridic. 

„Uşurel... Eşti în regulă?” Braţul din jurul umerilor 
mei se strânge, țintuindu-mă pe loc. 

Mă strâmb, pe măsură ce diferite vânătăi îşi fac sim- 
ţită prezenţa. 

„O să supraviețuiesc”, îi spun. 

Spatele unui corp zace contorsionat nefiresc în jurul 
piciorului biroului. Trebuie să fi fost o luptă dură de tot. 
Simt încă braţele lui Eddie în jurul meu şi le împing la o 
parte, neobişnuită cu atingerea lui. 

„OK, OK...” Îşi ridică mâinile în aer. 

Mă uit la el şi abia acum observ că buzele nu i se 
mişcă. N-am defazat, sunt tot în capul meu, şi atunci cum 
de îmi poate auzi gândurile? 

„Ah, în legătură cu asta...” 

„Da? 

„Fosta mea slujbă era tot ceva de genul ăsta... intero- 
gam victimele atacurilor teroriste aflate în pragul morţii.” 
Face o grimasă. „Până la urmă, te saturi de atâta moarte. 
Am cerut să-mi fie revocat statutul şi m-am întors la viața 
civilă.” 

„Să fie posibil?” Nu-mi pot imagina viaţa fără defa- 
zaj. Aş înnebuni să fiu tot timpul închisă în capul meu. 

Eddie zâmbeşte în loc de răspuns. 

„Deci m-ai minţit...” mă încrunt la el. 

„N-am minţit. Zona în care n-ai putut intra izola 
amintirile legate de vechiul serviciu şi îmi bloca abilitatea 
de a... hmm... defaza, cum îi spui tu. Protecţia este impe- 
netrabilă din exterior, dar se pare că nu rezistă la fel de 
bine la un atac din interior. Şi tu m-ai speriat rău de tot.” 

N-am ce să comentez la asta. 

Paznicii dau buzna peste noi. Transportă corpul afară 
din birou şi vor să ne ia nişte declaraţii. Preşedintele com- 
paniei a fost informat de situaţie. 

— Nu se poate să facem asta mai târziu? intervine 
Eddie. Erau cât pe-aci s-o omoare... 

Nu-i nevoie să mă prefac că mă simt mizerabil, pro- 
babil că se vede pe fața mea. După mai multe discuţii în 
contradictoriu, la care sunt prea obosită ca să particip, 
suntem lăsaţi în pace, dar nu fără instrucțiuni ferme să nu 
discutăm cu nimeni despre cele întâmplate. Îmi iau ja- 
cheta şi părăsesc biroul, încă legănându-mă pe picioare. 

Mutra nesuferită a lui Fairchild apare pe coridor, 
atrasă fără îndoială de zgomot. 

„Scuză-mă...” Eddie se îndepărtează de mine şi, 
când ajunge lângă Fairchild, îi trimite o dreaptă în plină 
figură. 

„Eddie, ce naiba te-a apucat?!” 

„Ştii bine ce m-a apucat.” Mă fulgerează din ochi, 
după care faţa i se relaxează şi o urmă de zâmbet îi scli- 
peşte în privire. „Aşa...” Mă priveşte contemplativ în sus 

şi-n jos şi rânjeşte. „Mult mai bine...” Îi transmit o palmă 
mentală care nu reuşeşte decât să-l facă să râdă. Stomacul 
îi ghiorăie, amintindu-i de sendvişul rămas nemâncat. 
„Dacă tot ţi-am apărat onoarea şi ţi-am salvat viaţa de 
două ori în ultima jumătate de oră, ce zici de un prânz 
târziu ca să-mi mulțumeşti?” 

Este o propunere interesantă. „La tine sau la mine?” 
întreb şi nu mă refer la o locaţie fizică. 

— Hai să vorbim măcar până soseşte mâncarea, su- 
gerează el. 

— E deja plictisitor, mă prefac că-mi dau ochii peste 
cap, deşi nu e plictisitor deloc. 

„Am să-ți împărtăşesc nişte secrete ca să te distrez,” 
îmi promite. 

Cum aş putea rezista la o asemenea ofertă? 

„Ştiam eu!” exclamă Eddie şi râdem amândoi. 

Oamenii de pe coridor ne aruncă priviri curioase, dar 
îi ignorăm. Suntem pierduţi în propria noastră lume, 
unde nimic nu ne poate atinge. Suntem în siguranţă. 

Liniştea domnea în cimitir într-o după-amiază târzie 
de vară, prea devreme pentru ca oamenii să se aventureze 
afară pe o asemenea arşiță, deşi nu mai era sufocant de 
cald. Umbra lăsată de copaci şi adierea vântului printre 
frunze creau o atmosferă plăcută şi calmă, care invita 
locuitorii satului din apropiere la o plimbare pe cărările 
înguste, pietruite, după ce se termina slujba. 

Un covor de iarbă deasă acoperea pământul, mor- 
mintele fiind indicate doar de pietre simple, pe care erau 
inscripţionate numele şi o dată. Mesteceni cu scoarța albă 
şi coroane lungi, strălucind de sănătate în lumina soarelui 
şi legănându-se în vânt, străjuiau fiecare mormânt. 

Era puţină lume în cimitir. Undeva înspre centru, o 
tânără îmbrăcată într-o rochie albă de vară privea distrată 
în zare, rugându-se sau ascultând. 

Ceva mai în față, o bătrână cu broboada înflorată lovi 
cu bastonul una dintre pietre şi spuse cu voce ascuțită: 

— Trezeşte-te, Costache! Aici sunt... 

Venind de departe, o motocicletă mare cât un tanc 
trase pe marginea drumului de ţară, făcând un zgomot 
asurzitor. Bărbatul îşi scoase casca de protecţie, scrută 
împrejurimile cu ochii obosiţi, după care descălecă, 

dovedind că era mai înalt decât lăsa impresia la prima 
vedere, şi o porni agale pe poteci. Se uita în stânga şi în 
dreapta, căutând ceva şi încruntându-se din ce în ce mai 
mult, când realiză că toate datele cioplite cu mai multă 
sau mai puţină îndemânare păreau prea vechi pentru 
respectivele pietre. În cele din urmă se opri la stânga fetei 
şi se uită fix la piatra joasă de mormânt, fără niciun orna- 
ment, nici măcar o cruce pe ea. Până şi florile lipseau cu 
desăvârşire. 

Tânăra îl privi cu coada ochiului, intrigată de pre- 
zenţa bărbatului despre care se vedea de la o poştă că era 
străin prin acele locuri. Nu se cuvenea să-i adreseze ea 
prima cuvântul şi nu merita să intre în gura satului pentru 
atâta lucru, dar după câteva minute de tăcere nu-şi mai 
putu stăpâni curiozitatea. Rareori venea cineva în sătucul 
acela pierdut printre munți fără să aibă un motiv anume. 

— Un prieten? întrebă ea, întorcând parţial capul şi 
arătând cu bărbia spre modestul monument funerar. 

Bărbatul mormăi ceva, schițând o mişcare aproape 
imperceptibilă din cap. N-avea niciun rost să intre în de- 
talii. Fuseseră mai mult decât simpli prieteni, tovarăşi de 
arme pe front, aproape ca fraţii, dar asta fusese cu mult 
timp în urmă. 

— N-ai fost la înmormântare, observă ea, iar el se 
întrebă de unde ştia. 

Luca murise cu doi ani în urmă şi se îndoia că o cu- 
noscuse. Pe Luca nu-l interesaseră fetele. Poate doar dacă 
asta era distracţia la modă în sat, mersul la toate înmor- 
mântările pentru ca apoi să se comenteze cine unde se 
ducea şi cu ce se îmbrăca. La urma urmei era o comunitate 
restrânsă. 

— Eram plecat din ţară, se surprinse pe sine însuşi cu 
explicația. 

ÎI deranjă faptul că sunase mai mult a scuză. Imagi- 
nea unui pat de spital ce-i trecu prin faţa ochilor fu alun- 
gată imediat de teama altor amintiri dureroase care abia 
aşteptau să iasă la suprafaţă. 

Vântul îşi schimbă temporar direcția, aducându-i în 
nări parfumul dulce de caise al fetei. O văzu cum clipeşte 
cu timiditate şi îşi dă după ureche o şuviță de păr cas- 
taniu. 

— Se bucură c-ai venit, vorbi ea criptic. Până acum nu 
l-a vizitat nimeni. 

— N-avea familie. Părinţii i-au murit demult, n-avea 
decât... Ochii îi căzură pe numele de pe piatra din faţa ei. 
Paul? 

Sprâncenele i se arcuiră mirate. 

— Fratele meu, zise ea şi zâmbi trist. Veneau acasă în 
concediu, dar trenul a deraiat. lar ea rămăsese prizonieră 
în satul acela primitor, cu oameni buni, dar ciudați, în care 
simţea că se sufocă. Ei au fost singurele victime. 

Bărbatul dădu gânditor din cap. Nu aflase niciodată 
detalii despre moartea prietenului său. Nu avusese cine 
să-i spună. Tot ce ştia era că se întâmplase tocmai când 
Luca îşi încheiase socotelile cu trecutul şi era gata să 
meargă mai departe, iar spre deosebire de el, fusese fericit. 

— Eh, bătrâneţile, Costache... mă dor şalele de nu 
mai pot, să ştii c-o să plouă la noapte... Bătrâna îşi conti- 
nua monologul cu soțul decedat. 

Instinctiv bărbatul se uită la cerul brăzdat de câţiva 
nori stingheri. Exista un spaţiu între cei doi copaci prin 
care putea vedea la perfecţie. 

— Îi taie în fiecare primăvară ca să nu se atingă, o 
auzi pe fată spunând. Prejudecăţile astea... păcat, oftă ea. 

Într-adevăr, privind cu atenţie se vedea clar că mes- 
tecenii fuseseră ciopliţi grosolan în partea în care se 
învecinau, pentru ca ramurile lor să nu se poată atinge. 
Niciodată. 

— I-au îngropat alături, dar tot nu-i lasă să fie îm- 
preună, mai spuse ea. 

Deci ştia. Nu era de mirare din moment ce Luca nu 
obişnuise să-şi ascundă preferinţele, iar ea, fiind sora lui 
Paul, desigur că ştia. Ce ironie! Îngropaţi amândoi la mai 
puţin de doi metri distanţă, străjuiți de mesteceni falnici, 
dar ținuți departe unul de altul. Lui Luca nu-i plăcuseră 
niciodată mestecenii. A naibii ironie. 

Se uită din nou la pietrele atât de asemănătoare, iar 
încruntarea i se adânci pe frunte. 

— De ce nu au trecut şi data morţii? întrebă el. De ce 
doar data naşterii? 

Fata îşi muşcă buzele, aruncându-i o privire pe jumă- 
tate temătoare, jumătate cercetătoare, şi nu răspunse. 

— Auzi, Costache? O venit Mărioara lui Ţicău să 
ceară pământul de la gară ca să pună cartofi pe el. Ultima 
dată când a semănat porumb abia dacă mi-a dat doi saci 
de făină... nu ştiu, zău... Tu ce zici? 

Se uită printre copaci şi o văzu pe bătrâna aflată la 
câteva rânduri mai în față, sprijinându-se în baston şi pri- 
vind nu în jos către mormânt, ci adresându-se mesteacă- 
nului dinaintea ei. Babă nebună. 

O pală mai puternică de vânt o făcu pe fată se se înfi- 
oare, scăldându-i într-o ploaie de frunze aurii care se în- 
vârtiră în jurul lor ca nişte fluturaşi jucăuşi. 

— Paul e supărat, tresări fata. Crede c-ai venit să-l iei 
pe Luca. 

Mâna, întinsă să desprindă o frunză ce i se agăţase în 
părul lung, îngheţă în aer. Era şi ea nebună oare? Păcat, 
era drăguță şi, la prima vedere, arăta normal. Lăsă mâna 
să-i cadă fără să finalizeze gestul. 

— N-am venit să iau pe nimeni, mormăi mai mult 
pentru liniştea ei decât pentru a unui mort căruia încetase 
să-i pese de cele lumești cu mult timp în urmă. 

— Am încercat să-i spun, dar nu mă crede, se plânse 
ea, iar privirea îi zbură în sus către crengile agitate. 

Mesteacănul de alături se undui şi el în solidaritate. 

— Eliberează-mă, frate... Şoapte susurară printre frunze. 

Scutură din cap, întrebându-se dacă le auzise şi ea. 
Sau poate arşiţa îi juca feste. Nu putea fi niciodată sigur. 
Tratamentul funcţionase, dar sechelele rămase după tim- 
pul petrecut pe front nu dispăruseră complet. Încă mai 
avea coşmaruri, în ultimul timp acestea manifestându-se 
sub forma vocii lui Luca, chemându-l la el. Dar Luca era 
mort, iar el nu avea tendinţe sinucigaşe. 

— Nu îl auzi? insistă tânăra. Paul spune că Luca te 
roagă ceva. 

Chiar era nebună. Credea că vorbeşte cu morții. Şi to- 
tuşi, undeva în subconştient auzi din nou vocea aceea tân- 
guitoare care nu-l lăsa să doarmă noaptea. Dând uşor din 
cap, a negaţie sau doar dezaprobare a ceea ce se întâmpla, 
întinse mâna către trunchiul mesteacănului din faţa sa. 

— Nu! 

Ambele mâini ale fetei i se agăţară de braţ pentru a-l 
opri, iar el o privi uimit. 

— Nu-l atinge... e... sacrilegiu, şopti ea. 

Cu blândeţe, de parcă se temea să n-o rănească, îi 
îndepărtă mâinile şi, încă ţinându-le într-a sa, o întinse pe 
cealaltă şi-şi aşeză palma pe trunchiul arborelui. Scoarța 
era netedă şi dură, uşor încălzită de soarele după-amiezii. 
Nu simţi nimic deosebit, dar tânăra se legănă pe picioare 
de parcă ar fi fost străbătută de un curent electric. 

— Eliberează-mă, frate... Buzele ei palide mai mult 
mimară cuvintele. 

— Ce naiba se întâmplă aici? izbucni el. 

Copacii de agitară din nou, alții alăturându-se pro- 
testului ad-hoc pornit de cei doi. 

— Da” potoleşte-te, Costache, că iar îşi creşte tensiu- 
nea... of, am uitat... când mă iei la tine, Costache? M-am 
săturat să fiu de una singură pe lumea asta, se jelui bă- 
trâna. 

— Vor să-ţi spun, se uită tânăra temătoare în jur. Sus- 
ţin că-i poţi ajuta. 

— Despre ce vorbeşti? 

Ea oftă, neştiind de unde să înceapă. Privirea îi se 
opriră pe pietrele de mormânt. 

— Ai întrebat de ce lipseşte data decesului, începu 
ezitant. Pentru că ei sunt încă aici... prizonieri în copacii 
ăştia, care nu-i lasă să plece... cum sau de ce se întâmplă 
asta nu ştie nimeni... tradiţia în sat este ca morţii să fie în- 
gropaţi cu un copac la căpătâi... iar preotul nu îndrăz- 
neşte să intervină când e vorba de suflete, susține că nu- 
mai Dumnezeu o poate face... nu ştiu... 

Tăcu, simțindu-se la fel de confuză ca explicaţia dată. 
Profesorul de ştiinţe naturale avea o teorie bazată pe fapte 
ştiinţifice, dar nu îndrăzni s-o repete pentru că oricum n-o 
înţelegea. Făcu o pauză şi îi studie faţa în căutarea unui 

semn de înțelegere. Nu reuşi să descifreze nimic în tră- 
săturile aspre şi chinuite, aşa că nu-i rămânea decât să se 
resemneze şi să spere. 

— De ce îmi spui mie toate astea? 

Încă i se părea o nebunie. Fata fie fugise dintr-o cli- 
nică de specialitate, fie făcea parte dintr-o sectă. 

— Tu n-ai fost aici iarna. Nu ştii cum se mai jeluiesc, 
cum se izbesc crengile unele de altele şi cer îndurare, se 
cutremură fata. Uneori se aude până în sat. 

— De ce continuă atunci? De ce nu se iau măsuri? 

— Tu ai da drumul unei persoane dragi ca apoi să n-o 
mai vezi niciodată? îi răspunse tot cu o întrebare. 

Presupunând că totul era adevărat, da, putea să-i 
înțeleagă punctul de vedere. Şi totuşi... 

— Eliberează-mă, frate... 

O ramură se desprinse violent din mesteacănul lui 
Luca, zbură peste capetele lor arcuindu-se în aer şi ateriză 
undeva în spate pe cărare. Reflexe adormite îl făcură să o 
tragă pe fată în braţele sale ca să o protejeze, în timp ce 
ochii întunecaţi urmăriră traiectoria crengii. În depărtare, 
chiar în dreptul unei alei ce se pierdea printre copaci, se 
zărea vehiculul care îl adusese acolo, un monstru negru 
de metal care părea că moțăie la soare. 

— Vino. 

Un ordin simplu primit din partea unui om obişnuit 
să comande, un om care avea un plan. O luă de mână şi o 
trase după el, grăbit să iasă din foşnetul acela ce aducea 
prea mult a şuşotit. 

Fata se opri lângă motocicleta masivă, când el încă- 
lecă. Încet-încet, bătrâna părăsea şi ea cimitirul. Clopotele 
începură să bată în turla bisericii de pe deal, anunțând 

încheierea slujbei, iar câțiva oameni deja ieşiseră la aer. Ce 
moment ar fi fost mai potrivit? 

Verifică atent ecranele de la bord şi activă armele. Nu 
era o simplă motocicletă, era o maşină război, o armă 
sofisticată, letală, în stare să distrugă tot în cale. De fapt, îi 
aparținuse lui Luca. Un suvenir, doar că acesta nu putea fi 
agăţat de brelocul cheilor, ci venea cu propriul set de chei. 
Durase luni întregi până ce o recondiţionase şi o adusese 
în stare de funcționare după ce fusese aruncată la fiare 
vechi, dar acum mergea ca unsă. Fazerele, de care sperase 
să nu mai aibă nevoie vreodată, aveau să-i fie foarte folo- 
sitoare astăzi. 

Ținând braţul drept întins lateral, pentru a-i indica 
fetei să stea pe loc, cu stânga armă sistemul şi stabili 
coordonatele. Cele două secunde de fixare a țintei părură 
infinit de lungi. Apoi razele laser lăptoase măturară tere- 
nul, secționând fiecare trunchi la jumătate de metru de 
pământ. 

Țipete mute schimonosiră fețele martorilor, acoperite 
fiind de vacarmul infernal făcut de căderea copacilor. Din 
secţiunile netede, curat retezate, se ridicară şuvoaie ima- 
teriale ca de fum, ezitante la început, dansând pe o melo- 
die lină pe măsură ce ajungeau sus, tot mai sus. Şocul se 
transformă în mânie, iar hoarda de oameni se rostogoli la 
vale gata să îi linşeze pe cauzatorii acelui dezastru de pro- 
porţii care se petrecuse chiar sub ochilor lor. 

— Urcă-te! 

Comanda o trezi din reverie. Tocmai îşi luase la reve- 
dere de la Paul. Fără regrete sau frică, deoarece nu mai 
exista nimic care s-o ţină acolo, îşi strecură mâna în palma 
deschisă a bărbatului, oferită spre a o ajuta, şi încălecă cu 

uşurinţă în spatele lui pe motocicletă. Poalele rochiei încă 
nu îi coborâseră, când începură să gonească nebuneşte, ri- 
dicând nori de praf pe drumul de ţară. Niciunul dintre ei 
nu privi înapoi. 

În urma lor, sufletele se înălţară spre cer până ce în- 
tâlniră un plafon des de nori, după care se întoarseră fu- 
rioase către sat. Începea furtuna. 


NOAPTE BUNĂ, MIHAI! 


Urăsc nopţile. Când se lasă întunericul şi liniştea, 
atunci ies din pădure şi ne invadează satul. Ne măcelăresc 
animalele din grajduri şi coteţe şi, dacă întâlnesc o casă 
slab protejată, dau năvală înăuntru. În urma lor nu rămân 
decât bălți de sânge. Cei care se împotrivesc o păţesc cel 
mai rău. Cine ar vrea să se transforme într-unul de-al lor? 

Mă scol din fotoliu şi mai verific o dată toate uşile şi 
ferestrele. Şi încă o dată. Sunt puternici, dar obloanele din 
tablă reuşesc să le țină piept. Mai bag un lemn în sobă, ca 
să nu îngheţ peste noapte, şi mă ghemuiesc pe canapeaua 
din sufragerie cu plapuma trasă peste cap. N-am mai stat 
în dormitor de când a izbucnit molima. Camera este prea 
izolată şi prefer să nu aud dacă umblă cineva prin gră- 
dină. La ora asta nu poate fi vorba de vreun prieten. Nici 
măcar nu mă dezbrac. Nu se ştie niciodată când poate să 
apară o urgenţă. 

Acum e prea linişte, dar nu durează decât câteva mi- 
nute. E timpul pentru zgârieturile în uşă, ezitante la înce- 
put, apoi din ce în ce mai insistente. Ar putea fi un câine 
sau o pisică, doar că n-a mai rămas niciunul prin preajmă. 
Scot o mână de sub plapumă şi, bâjbâind, pornesc pate- 
fonul de pe vremea bunicii, ca să nu le mai aud. Hârâie, 

dar piesa de teatru e acceptabilă şi oricum o mare parte 
din volumul sunetului este absorbită de straturile de lână 
care mă înconjoară. Simt cum mă cuprinde rapid oboseala 
şi încep să mă relaxez, atât cât îmi pot permite în condi- 
tiile date. A fost o zi stresantă şi obositoare, ca oricare altă 
zi. 

Cred că am aţipit puțin, pentru că bătaia în uşă mă 
face să tresar şi o clipă mă tem că sunt ei. Loviturile însă se 
repetă şi recunosc semnalul prestabilit: două bătăi scurte, 
pauză, urmate de o a treia. Nu sunt ei. N-aveau de unde 
să ştie semnalul. 

— Corina! 

Şi cu siguranţă nu vorbesc. Ceea ce pune o altă pro- 
blemă: s-a întâmplat ceva. 

Arunc plapuma pe podea şi alerg la uşă. Două încu- 
ietori, trei zăvoare şi un drug de metal pe care abia îl ridic 
iau ceva timp ca să le deschid. 

Mihai aşteaptă nerăbdător în prag. Nu eram înţeleşi 
să treacă pe la mine în noaptea asta. E rândul lui să facă de 
gardă alături de patrula de noapte, mărturie stă drujba pe 
care o cară cu el. În cealaltă mână ţine o torţă lungă şi 
groasă cât braţul unui om. După mutra serioasă pe care o 
face înțeleg că e pus pe fapte mari şi simt cum mă ia cu 
frig. Trebuie să fie mult sub zero grade afară. Îi ies aburi 
din gură când vorbeşte: 

— A dispărut tuşa Mărioara. Din nou. 

Ultimul cuvânt îl spune cu un mic oftat agasat, dar în 
acelaşi timp parcă cerându-şi scuze. N-ar fi trebuit să mă 
deranjeze la ora asta şi, dacă era vorba de oricine altci- 
neva, n-ar fi avut motive s-o facă. Tuşa Mărioara repre- 
zintă însă o excepţie. Mi-a fost educatoare pe vremuri la 

grădiniță şi, ghinionul meu, încă îşi aminteşte de mine în 
ciuda tuturor aparenţelor. E puţin ironic că dintre toți cu- 
noscuții tocmai pe ea am reuşit să o salvăm de mai multe 
ori, în timp ce pe mulţi alţii i-am pierdut din prima. 

— Vin imediat, îi spun şi înşfac haina şi fularul din 
cuierul de lângă uşă. 

Îmi trag repede cizmele şi mă îmbrac din mers, în 
timp ce ies pe prispă. Mihai încuie uşa în urma mea. O 
face din obişnuință, căci ei ne simt prezenţa şi nu atacă lo- 
cuințe goale. Mă uit în jur cu oarece teamă, dar nu zăresc 
nici urmă a vizitatorului meu nocturn. Se pare că a plecat 
sau s-a ascuns la sosirea lui Mihai. Unii dintre ei mani- 
festă o inteligenţă rudimentară, pe ce criterii se dezvoltă 
n-am reuşit să ne dăm seama, şi o capacitate redusă de 
învățare. 

Singura persoană din curte, în afara noastră, este 
înarmată cu un colac gros de frânghie şi un satâr, care îl 
fac să pară mai mare şi mai periculos decât este în reali- 
tate. Îşi pierde timpul în jurul unui morman de zăpadă de 
lângă poartă. I-a pus doi ochi din dopuri de la sticle de 
plastic găsite zăcând pe acolo şi un rânjet imens dintr-o 
nuia. Zâmbeşte, când mă vede. 

— Sunt cu Nicu şi Axinte, îmi spune Mihai. Aşteaptă 
în stradă. 

Şi cu asta îmi strecoară în mână pistolul din dotare. 
M-a învăţat să-l folosesc, dar nu garantez că aş nimeri pe 
cineva nici măcar în plină zi. ÎI îndes în buzunarul larg al 
hainei şi îmi trag repede mănuşile, în timp ce Mihai ia tor- 
ţa agăţată în grindă şi o aprinde de la a lui. Mai să o scap 
când mi-o întinde, totuşi reuşesc să o prind înainte de a da 
foc la ceva. Frigul m-a trezit, dar reflexele îmi sunt încă 

adormite. Mă bazez pe ei să-mi scape fundul de la anan- 
ghie dacă va fi nevoie. 

Un alt bărbat ni se alătură la ieşirea pe poartă. Are 
faţa ascunsă de o căciulă stufoasă, căzută pe ochi, şi doar 
barba blondă e rămasă la vedere. La fel ca Mihai, cară 
după el o drujbă. Suntem pregătiți de război. 

— Domnişoara Corina, dă Axinte din cap. 

E un sat mic din curbura Carpaţilor, din acelea care 
nici nu sunt trecute pe hartă, şi ne ştim toți din vedere. Cu 
Nicu am stat în aceeaşi bancă până s-a lăsat de şcoală ca să 
se facă cioban la oi. Axite e mai în vârstă, aparţinând altei 
generaţii. Fost paznic la ocolul silvic, e un munte de om. 
Dintre ei doar Mihai este străin, detaşat de la postul de 
poliţie din satul vecin. 

Mihai o ia înainte prin zăpada îngheţată. S-a lăsat 
gerul de cu seară şi fiecare pas scârţâie în noapte. Deşi e 
târziu şi n-a ieşit luna, nu e complet întuneric. Cu toate că 
mai este până la Crăciun, majoritatea caselor sunt deja 
împodobite cu instalaţii de iluminat. Norocul nostru că 
cineva a adus un transport cu marfă de contrabandă şi 
ne-a prostit pe toți să cumpărăm. Erau ieftine, pe cutii 
scria becuri economice, iar primarul a fost încântat să 
dăm puţină culoare satului nostru amărât. Asta a fost în 
septembrie, când nimănui nu îi trecea prin cap cât de fo- 
lositoare aveau să ne fie. Furnizarea de curent electric a 
fost întreruptă, n-avem lumină şi căldură în case, dar 
instalațiile le alimentăm de la generatorul electric din 
curtea şcolii. Este bine pentru că ţin loc de iluminat stra- 
dal. Sclipirile vesele ne dau o falsă senzaţie de siguranţă şi 
îi determină pe ei să stea la o oarecare distanță. Nu prea le 
place lumina. 

Mergem încet pe mijlocul drumului, cu ochii în patru 
la orice mişcare suspectă. Ne simțim expuşi, dar e mai 
sigur decât să ne furişăm pe lângă garduri, riscând să fim 
agăţaţi la orice colț. Am încercat şi aşa şi n-a mers. Nu 
avem suficienți oameni ca să păzim toate intrările în sat. 
Nici gospodăriile nu ni le putem păzi, preferăm să ne ba- 
ricadăm în casă până la răsăritul soarelui şi să ne pre- 
facem că nu există nicio problemă. Dacă am începe acum 
să strigăm după ajutor, n-ar ieşi nimeni. Toţi ar presupune 
că am fost depăşiţi numeric şi este deja prea târziu. Nu 
avem decât să ne bazăm pe forţele proprii ca să scăpăm cu 
viaţă. Asta şi două drujbe. 

E linişte la bodegă. În vremurile bune s-ar fi auzit 
muzica de la capătul uliței şi ar fi fost plin de clienţi. Mai 
este până la ora oficială de închidere. Ferestrele şi uşa sunt 
însă bătute în cuie şi afacerea este ca şi falimentată. Pro- 
prietarul a murit şi înăuntru a rămas doar ajutorul de la 
bar. Noi l-am închis acolo după ce s-a molipsit, ca să ve- 
dem cât rezistă fără hrană. Au trecut două săptămâni şi, 
din când în când, tot se mai aude zgomot de sticle sparte. 
Situaţia nu e deloc încurajatoare, problemele noastre n-or 
să dispară de la sine. 

Magazinul mixt de peste drum este şi el închis. Fe- 
restrele, altă dată luminate de neoane puternice, ne pri- 
vesc triste. Ultimele alimente au fost împărţite alaltăieri şi 
sunt deja pe terminate. La cină n-am avut decât ceai şi 
biscuiţi. 

— Mâine mergem după provizii în oraş, spune Mihai, 
parcă citindu-ne gândurile. 

— Ce să-ţi aducem? mă tachinează Nicu. 

Mă strâmb la el, dar e prea frig ca să scot limba. Mi-e 
teamă să nu îngheţe. Mă mulțumesc să mormăi: 

— O drujbă. 

Avem patru în sat şi toate sunt folosite de bărbaţi pu- 
ternici. Nicio şansă să le dea pe mâna unei femei. Nu pot 
să le contrazic raționamentul, totuşi m-aş simţi mai bine 
dacă aş avea una, indiferent cât de grea ar fi. 

— Mai întâi de toate ne trebuie benzină, ne tempe- 
rează Mihai. 

Ne scuturăm ca şi cum dintr-odată s-ar fi făcut şi mai 
frig. Cea mai apropiată benzinărie se află tocmai hăt la 
capătul celălalt al satului vecin, în direcție opusă oraşului. 
Partea bună e că a primit un transport cu puţină vreme 
înainte de izbucnirea molimei şi n-au mai rămas mulți 
pretendenți la combustibil în zonă. Partea proastă e că, 
satul fiind tăiat în două de şoseaua care leagă vestul de 
estul țării, spre deosebire de noi, care suntem mai feriți de 
majoritatea traficului, populaţia a fost rapid infectată. O 
să fie mai rău ca o plimbare prin iad. 

— Şi dacă după ce umplem rezervorul mergem tot 
înainte? întreabă într-o doară Axinte. 

— N-ai auzit c-au închis toate trecătorile şi nu lasă pe 
nimeni să traverseze Carpaţii? i-o întoarce Mihai. O spun 
la fiecare buletin de ştiri. 

— Aşa e, dă din cap Nicu. 

— Da’ ce, a verificat cineva? pufneşte Axinte. 

Are şi el dreptate. Am fost prea preocupaţi de sigu- 
ranţa proprie ca să mai avem timp de orice altceva. Nu 
ştim decât ce transmite postul naţional de televiziune, sin- 
gurul care se mai prinde aici, şi e greu de spus câtă crezare 

îi putem da. Cu radioul e la fel, atâta că uneori avem sen- 
zaţia că celelalte posturi sunt bruiate. Nu tu Europa 
Liberă, nimic. Ce se întâmplă în afara ţării sau ce părere 
au străinii despre situaţia de la noi n-avem nici cea mai 
mică idee. Bătrânii cobesc cum că nici nu li s-ar fi spus, 
altfel de ce ar fi închis graniţele, izolându-ne aici, şi nu vin 
ajutoare de nicăieri? Încă îi mai aşteptăm pe americani. 

— Ei, dacă au închis graniţele spre est şi sud, măcar 
să le deschidă spre vest şi să-i lase pe unguri să intre, 
spune Axinte, mimând o plecăciune cu torța. Tot voiau ei 
Ardealul... 

Pufnim în râs fără să vrem. Simpla idee a unui Ardeal 
ocupat în asemenea manieră ni se pare teribil de amu- 
zantă. Cred că începem să o luăm puţin razna. Puțin mai 
mult. 

— Vezi să nu te audă cineva, mormăi eu, deşi n-are 
cine să ne audă. 

— Deocamdată avem nevoie de provizii, pune punct 
discuţiei Mihai, dar nu ne poate împiedica să ne gândim 
la asta. 

Întotdeauna am crezut că, în eventualitatea în care 
ceva atât de nebunesc s-ar fi întâmplat, primejdia urma să 
vină dinspre est. La urma urmei, Cernobilul este doar la 
vreo mie de kilometri distanţă. Dar nu, au coborât din cer, 
mai exact pe aeroportul din Braşov, cu o cursă sosită din 
Egipt. Tot aşteptăm să auzim la ştiri de o molimă izbuc- 
nită în Africa şi nimic. 

Între timp, autorităţile de la Bucureşti au trimis trupe 
armate în oraşele mici şi uşor de apărat. Au golit şi bari- 
cadat locul, după care au instalat câte un punct de ajutor. 

Refuză să extragă supraviețuitorii, de frica extinderii 
contaminării, dar furnizează alimente şi strictul necesar 
celor care cer. Raţiile sunt mici şi primim ceva în plus doar 
dacă dăm ceva la schimb, ca să demonstrăm că nu ne 
lăsăm pe tânjeală şi participăm la efortul de război. 

Ultimul rând de case ne apare în fața ochilor. Mai 
departe se întinde țara nimănui, adică o pădurice şi apoi 
un deal acoperit de ogoare, care ne separă satele. Din 
păcate e calea cea mai scurtă până la vecini, chiar dacă nu 
există o şosea asfaltată sau măcar un drum de ţară pe care 
să-l urmăm, dar pe aici a luat-o tuşa Mărioara. 

Din vârful clopotniţei ni se face semn că nu se vede 
activitate inamică în zonă. Poate dacă şi ei ar purta torţe ca 
noi am avea mai multe motive să ne încredem în Du- 
mitru, clopotarul. N-avem ce face, ne strecurăm printre 
copaci. Ca de obicei, Mihai o ia înainte, urmat îndeaproa- 
pe de Axinte. Nicu merge puțin în laterală, înarmat cu 
torţa şi satârul, în timp ce eu formez ariergarda. Nu se 
aşteaptă nimeni să iau parte activă la luptă în cazul în care 
suntem atacați. Voi fi norocoasă dacă reuşesc să fug. 

Cocioabele țiganilor rămân în urmă pe măsură ce ne 
afundăm mai adânc în pădure. Păşim cu grijă, între timp 
a ieşit şi luna, considerând fiecare copac un inamic după 
care se poate ascunde cineva. Zgomotul făcut şi lumina 
nu ne îngrijorează. Ne-au simţit de mult prezenţa, ne de- 
pistează după miros, şi dacă nu erau deja în zonă, s-au 
pornit sigur încoace. Ar cam fi cazul să ne grăbim. La cei 
şaptezeci de ani ai săi, tuşa Mărioara nu putea să ajungă 
departe. Am mers totuşi o bună bucată de drum, am stră- 
bătut mai bine de jumătate din pădure. Încep să-i invidiez 
rezistenţa la frig. 

— V-am zis eu s-aşteptăm, poate se-ntoarce, spune 
Axinte fără să se adreseze cuiva anume. 

Escapadele cvasi-săptămânale ale tuşei Mărioara ne 
pun nervii la încercare. Măcar dacă ar fi aşteptat să plece 
pe lumină, ca data trecută. 

O cioară cârâie trezită din somn deasupra capetelor 
noastre şi sare agitată de pe o cracă pe alta. Drept rezultat 
un val de zăpadă cade din copac drept pe capul şi umerii 
lui Nicu, transformându-l într-o jumătate de Moş Crăciun 
fără barbă şi fără mustață. Sunt tentată să zic ceva de 
cadouri, dar mă abţin. Orice discuţie care ne distrage 
atenţia poate fi periculoasă. 

Nicu îşi scutură zăpada de pe umeri şi dă să spună 
ceva, însă Mihai îl întrerupe: 

— Sst! 

Ciulim urechile, puşi din nou în alertă. Trec câteva 
minute bune până se repetă mârâitul. Sunt pe aproape. 
Peste câțiva paşi chiar ajungem să-i vedem în poienița 
care ni se deschide în față. Îi număr repede. Răspândite 
printre nămeţi, cinci siluete se leagănă pe picioare aparent 
fără vreun scop anume. Hainele, atâtea câte poartă, le 
sunt sfâşiate şi în niciun caz adecvate vremii. Mai urâte 
sunt însă rănile deschise care stau drept mărturie felului 
în care au fost atacați. Cele mai multe au formă de muşcă- 
turi, doar câteva au fost realizate prin tăiere sau împun- 
gere. Fără nicio excepţie, toți au pielea cianotică, iar albul 
ochilor le e galben de parcă ar suferi de icter. Şi apoi mai 
este mirosul ăsta specific care îi înconjoară, carne stricată 
cu amăreală de pelin şi un vag iz de scorţişoară. De unde 
scorţişoară Dumnezeu ştie. În lipsa unui cuvânt mai po- 
trivit, le spunem zombi, dar nu ştim exact ce sunt. 

Răsuflu uşurată că nu e nimeni de la noi din sat. Am 
destule coşmaruri şi fără să mai visez cunoscuți alergând 
după mine. Nu sunt total străini, îi ştiu din vedere. Cel 
care mârâie a lucrat ca impiegat la gara din satul vecin. E 
enervat de faptul că tuşa Mărioara încearcă să vorbească 
cu el şi nu înțelege ce se întâmplă. În cele din urmă se 
îndepărtează, lăsând-o să bolborosească de una singură. 
Nu o atacă, tuşa Mărioara nu e atacată niciodată. Poate i 
s-a dus vorba că n-are gust bun. 

Alți doi mârâ:ie iritați de torțele noastre. Nu le place 
focul, noaptea chiar mai puţin decât ziua. Le agităm în aer 
şi ne deplasăm strategic, încercând să ne croim drum spre 
bătrână. De bine, de rău, a avut prevederea să-şi ia un 
halat de molton pe umeri, dar e în papuci de casă. Picioa- 
rele trebuie să-i fie îngheţate bocnă. 

Mihai îmi face semn din cap să trec la treabă şi eu mă 
apropii încet să nu o sperii. Înfig mânerul torţei într-un 
morman de zăpadă, ceea ce îl mai linişteşte pe zombiul 
care mă priveşte suspicios, şi îmi pun un braț în jurul 
umerilor ei. 

— Tuşă Mărioara, ce faceţi aici? şoptesc pe un ton 
blând, cu grijă să nu atrag atenţia altora asupra noastră. 
Vă aşteaptă nenea Fănică acasă... 

Degeaba. Nicio reacţie. Of, la naiba, am uitat că baba 
mai e şi surdă. 

— Tuşă Mărioara! îi strig în ureche. 

Zombiul cel mai apropiat mârâie amenințător, crea- 
turile nu se pot hotărî dacă bătrâna e una de-a lor sau de-a 
noastră, iar ea tresare şi îşi întoarce privirea tulbure spre 
mine. Îi ia câteva secunde ca să mă recunoască şi un zâm- 
bet ştirb, albastru, îi luminează chipul ridat de vreme: 

— Corina... vai, ce-ai mai crescut! 

Îmi vine să iau pe cineva la palme. Da, în ultimii zece 
ani de când a debutat Alzheimerul tuşei Mărioara se 
poate spune că am crescut. Am terminat şcoala, m-am 
măritat, am divorţat, m-am mutat în oraş, m-am întors, 
am făcut o mulţime de lucruri. Ea însă era prea ocupată să 
pândească o ocazie ca să fugă de acasă şi să-şi caute sora 
de peste deal — care, fie vorba între noi, e de mult timp 
moartă şi îngropată, dar, ssst, nu îi spunem! — aşa că o ier- 
tăm că i-au scăpat unele amănunte. 

— Tuşă Mărioara, vă caută nenea Fănică... au scăpat 
porcii în grădină şi are nevoie de ajutor ca să îi bage la loc 
în grajd, spun ce-mi vine la gură. 

Şi mai multe mârâituri se aud în jur, dar le ignor cu 
încăpățânare. Am stat deja prea mult, fiecare clipă în plus 
poate duce la dezastru. 

— Porcii, da, da, repetă bătrâna, dând din cap, şi eu 
mă bucur că zăresc o scânteie de luciditate în ochii apoşi. 

— Haide, ia-o de aici, mă grăbeşte Mihai. 

Între timp, ei s-au poziţionat în jurul nostru, formând 
un zid de apărare între noi şi zombi. Recuperez torța şi o 
conduc pe bătrână printre nămeţi. Tremură toată de obo- 
seală şi frig, aşa că, chiar sprijinind-o de braţ, tot ne depla- 
săm cu greutate. Ne ia o eternitate să ajungem la mar- 
ginea poienii. 

— Mihai! 

E ceva ce nu-mi place în tonul lui Axinte. Mă întorc şi 
privesc peste umăr, în timp ce continuăm să mergem. 
Mihai a rămas înţepenit în mijlocul poienii şi se uită fix la 
o siluetă ascunsă în penumbră. Ştie prea bine că orice s-ar 
întâmpla nu trebuie să-i privească în ochi, dar tocmai asta 

face. Nu se poate abţine. E sora lui, Adriana. A fost sora 
lui. Acum e o creatură fără conştiinţă de sine, condusă 
doar de instincte animalice. Bluza îi e sfâşiată pe piept şi 
la umăr, are părul în dezordine şi cineva i-a redecorat 
jumătate din faţă. Din moment ce e încă în picioare, în- 
seamnă că a ieşit învingătoare din confruntare şi vai de cel 
care a îndrăznit să se pună cu ea. 

Nu e bine, nu e bine deloc. E prea departe să o aud 
dacă mârâie, dar ceilalţi cu siguranţă o fac şi mai ies vreo 
doi sau trei de după copaci. Au urme proaspete de sânge 
pe faţă şi pe haine, semn că s-au hrănit recent, dar asta 
nu-i face mai puțin agresivi ca de obicei. Şi Mihai a rămas 
singur în mijlocul lor. Starea de pace se mai prelungeşte o 
secundă, două... până ce mormăiturile se transformă în 
urlete. 

Axinte nu pierde timpul. Zgomotul drujbei lui îi aco- 
peră pe toţi. Hăcuieşte unul, bucăţi de carne şi sânge vâs- 
cos zboară în toate părțile, dar are ceva mai mult de furcă 
cu al doilea. I-a retezat un braţ, însă creatura a învăţat să 
se ferească de instrumentul de tortură din mâinile lui. 

Mă ascund după tuşa Mărioara, care deşi e mică de 
statură e mai lată ca mine. Zombiul care se ține după ea 
tot mă vede şi se repede să mă agaţe. Ţopăim în jurul bă- 
trânei ca într-un joc de-a v-aţi ascunselea, amețind-o bine. 
El se întinde să mă înşface, iar eu încerc să îl țin la distanță 
cu torţa. Niciunul dintre noi nu are prea mare succes. 

Noroc că Nicu îmi vine în ajutor. A transformat frân- 
ghia pe care o poartă pe umăr într-un lasso şi o foloseşte 
ca să îl tragă pe zombi departe de noi. Odată ajuns la dis- 
tanţă sigură, îi dă lovitura de graţie cu satârul. Nu reu- 
şeşte să îi zboare capul de pe umeri, aşa cum se laudă că a 


226 / IOANA VIŞAN 


făcut de mai multe ori, totuşi i-a retezat suficienți muşchi 
şi tendoane pentru ca o nouă lovitură să îl descăpățâneze. 
Corpul continuă să se legene pe picioare din obişnuință, 
face şi câţiva paşi, dar este lipsit de scop. O feresc pe 
bătrână din calea lui. 

Zona e liberă în jurul nostru, aşa că Nicu aleargă în 
ajutorul celorlalţi. Axinte i-a dat de capăt zombiului 
ciung, însă Mihai este asaltat de patru, nu, cinci zombi 
deodată. Şi-a pornit şi el drujba, dar sunt prea mulți ca să 
le facă față. Nicu şi Axinte dau năvală şi, pentru câteva 
clipe, nu se mai ştie cine pe cine loveşte, taie sau muşcă. 
N-am curaj să mă bag în vânzoleală, şi asta pe bună drep- 
tate, însă trag de două ori cu pistolul în aer. Loviturile 
oricum nu ar fi fatale, dar zgomotul le distrage atenţia, 
câştigându-le tovarăşilor mei timp. Când ultimul corp 
cade la pământ, ne vine greu să credem că am scăpat cu 
viaţă. Adriana a dispărut. 

— Toată lumea e în regulă? întreabă Axinte. 

Ne uităm cercetători unul la altul. Ei au hainele aco- 
perite de mâzga aia împuţită care le ţine zombilor loc de 
sânge. Se vede şi ceva sânge proaspăt, dar sunt doar nişte 
zgârieturi. Pe mine nu m-au atins. Nicu trage de haină şi 
se uită sub cămaşă. 

— Nu, sunt bine, anunţă cu un rânjet victorios. 

— Să-i strângem, îi dăm la schimb, spune Mihai, 
privind în jur la dezastrul din zăpadă. 

Este o recoltă bună. S-ar putea să primim chiar nişte 
ulei şi măcar ceva făină în plus. În ritmul ăsta o să curățăm 
satul vecin până la Paşti. Dacă o să mai fim în viață. 

— Voi luaţi-o înainte, ne spune nouă. 

Are dreptate, n-are rost să aşteptăm cât timp ei adu- 
nă şi leagă cadavrele, ca să le poată transporta. Există 
oricând posibilitatea să vină mai mulți de peste deal şi cel 
puţin calea înapoi spre sat e relativ sigură, deocamdată. 
De fapt, ar fi trebuit să fugim de îndată ce ne-au atacat, 
numai că tuşa Mărioara este prea bătrână ca să fugă, iar 
eu nu m-am îndurat, în speranţa că aş fi putut fi de vreun 
ajutor. 

Acum însă îi dau ascultare. Mă întorc la tuşa Mări- 
oara, care aplecată de şale, se uită la unul din trupurile 
măcelărite. Nu pare să observe faptul că-i lipseşte capul 
sau că toracele e larg deschis. 

— Săracul Dorinel... a băut până a căzut, îl căinează, 
clătinând din cap. Băutura, maică... 

Sunt prea epuizată ca să găsesc întreaga situație 
amuzantă. 

— Hai, tuşică, ne-aşteaptă nenea Fănică. 

Încet încet, şontâcăim pe cărare făcând pauze dese ca 
să-şi tragă sufletul. Îi murmur în continuu despre porci şi 
soţul care o aşteptă acasă, sperând că, ținându-i mintea 
ocupată, atât cât a mai rămas din ea, n-o să-şi amintească 
tocmai acum de soră-sa şi să vrea s-o ia înapoi. Nu dă 
semne că m-ar înțelege, dar mă urmează ascultătoare. 

Bărbaţii ne ajung din urmă la intrarea în sat. Trag 
după ei cadavrele ca pe nişte poveri cu lemne, legate bine 
cu frânghiile lui Nicu. Pufăie şi din gură le ies aburi din 
cauza efortului. Abia aştept să ajung acasă, la căldură, şi 
să-mi fac un ceai fierbinte. Am îngheţat de tot. 

Mihai mută drujba dintr-o mână în cealaltă şi îşi dă 
jos hamul de frânghie de pe umeri. I-l întinde lui Axinte, 
care îl priveşte mirat. 

— Duceţi-i voi lângă ceilalți, le spune Mihai. Le con- 
duc eu acasă. Ne vedem la post. 

Nu protestează nimeni. Amândoi au văzut-o pe 
Adriana şi presupun că e încă zguduit de întâlnire. Dau 
din cap tăcuţi şi merg înainte, în timp ce noi cotim la 
dreapta. Această despărțire n-ar avea niciun sens, ar pu- 
tea fi chiar periculos să laşi un singur om să apere două 
femei de creaturile ieşite în cale, dacă destinaţia noastră 
n-ar fi chiar după colţ. Tuşa Mărioara o taie direct prin 
grădina din spatele casei ca să fugă din sat, când nenea 
Fănică este ocupat şi o scapă din ochi. 

Locuiesc singuri într-o casă de la marginea pădurii. 
Nu mai au nici porci, nici găini, sunt primii pe care i-au 
tâlhărit zombii. Curios cum animalele sunt primele pe 
lista preferințelor lor culinare, în timp ce pe oameni se 
mulțumesc să-i omoare în cel mai cumplit fel. Rareori îi 
mănâncă. Până şi cuşca dulăului e goală, şi ce câine fru- 
mos şi inteligent aveau. Obişnuia s-o aducă pe tuşa 
Mărioara acasă, trăgând-o de poalele capotului. 

— Nea Fănică, deschide! bate cu pumnul în uşă 
Mihai. 

Tuşica Mărioara bâlbâie ceva şi se agaţă de mine. 
Dacă nu l-aş cunoaşte de-o viață pe soţul ei, aş crede că i-e 
frică să se întoarcă acasă, dar nu e aşa. De când s-a îmbol- 
năvit, omul ăsta a avut grijă de ea ca de un copil, nu ştiu 
cine altcineva ar fi avut atâta răbdare. Are probleme cu 
inima şi nu are voie să facă efort, de aceea n-a venit cu noi. 

Nenea Fănică trebuie că aştepta în partea cealaltă a 
uşii, pentru că deschide imediat. E înarmat cu o puşcă de 
vânătoare cu alice, care nu are alt scop decât acela de a-i 

da un fals sentiment de siguranţă, şi are o expresie uşu- 
rată pe chip. 

— Mulţumesc c-aţi adus-o, ne spune cu o înclinare 
scurtă a capului. Intră în casă, femeie, numai o pneumo- 
nie ne mai lipsea, bombăne, iar tuşa Mărioara se execută 
rapid. 

— Noapte bună! strig în timp ce uşa dă să se închidă, 
aşa că nu ştiu dacă m-au auzit. 

Mihai îmi aruncă o privire ironică. De când sunt 
nopţile bune? Ridic din umeri şi pornesc spre casă. Avem 
ceva de mers, dar nu ne întâlnim cu nimeni. Urmele luptei 
rămase în poiană or să-i țină la distanţă pe vizitatori o 
vreme. Până li se face foame din nou. Am tot sperat că la 
un moment dat or să plece spre alte meleaguri, dar 
degeaba. Preferă să stea în locurile familiare. 

O siluetă micuță ne urmăreşte de la distanţă, ezitând 
între a merge pe mijlocul drumului şi a se ascunde la adă- 
postul gardurilor. Dacă Mihai a observat-o, deşi îmi vine 
greu să cred că i-a scăpat, nu spune nimic. E doar băiatul 
vecinilor, Vlăduţ, care zgârie la uşa mea în fiecare noapte. 
Părinţii i-au murit, însă el cumva a scăpat aşa cum ne 
scapă de fiecare dată când încercăm să-l prindem. Ah, şi el 
e zombi. Nu degeaba s-a răspândit zicala: „Mai bine să te 
mănânce decât să scapi.” Mă îndoiesc că ei ar fi de acord. 

După ce trecem de piaţa mare, îl pierdem. Probabil că 
a rămas la bodegă, atras de sunetele şi mirosul din inte- 
rior. Nu socializează între ei, dar tot se recunosc ca făcând 
parte din aceeaşi specie, la fel ca noi. 

Căsuţa mea ne aşteaptă liniştită. Este singura de pe 
stradă ale cărei lumini de Crăciun nu clipesc. Ceva s-a 
stricat la instalaţie şi becurile stau aprinse tot timpul. Nu 

pot spune că-mi displace. Casele vecinilor, una rămasă cu 
etajul neterminat şi cealaltă lăsată netencuită, rânjesc la ea 
ca nişte zombi. Era spre sfârşitul verii când a izbucnit mo- 
lima, în plin sezon de construcţii, şi toate lucrările au fost 
abandonate. Ambele familii erau angajate la fabrica de 
confecții din satul vecin şi au fost printre primele care au 
căzut victime. 

Omul de zăpadă din curte ne întâmpină cu un rânjet 
feroce. Cineva i-a mutat ochii, i-a smuls nasul şi i-a rede- 
senat gura, făcându-l să aducă vag cu un zombi. Cu sigu- 
ranţă, nu arăta aşa când am plecat. Îl izbesc cu cotul, iar 
capul i se sfărâmă, bucăţile prelingându-se lin de-a lungul 
trupului. Actul gratuit de violență mă face să mă simt mai 
bine. 

Uşa este tot încuiată, aşa cum am lăsat-o. N-a umblat 
nimeni pe aici în absenţa noastră. O descui şi îi fac semn 
din cap lui Mihai să intre, fără să-mi pese că este trecut de 
miezul nopții şi de ce ar putea să spună lumea. E un sat 
mic, în care modul favorit de petrecere a timpului este 
bârfa, numai că pe o rază de cincizeci de metri n-a mai ră- 
mas nimeni care să bârfească, iar restul stau baricadaţi în 
casă şi nu îndrăznesc să scoată nasul pe geam. 

Sunt mai îngrijorată de faptul că Mihai n-a rostit nici- 
un cuvânt de la intrarea în sat. Apariţia soră-si trebuie să-l 
fi traumatizat bine de tot. Ştiam că umbla de capul ei pe 
undeva pe acolo, dar niciunul dintre noi nu o întâlnise 
până în noaptea asta. Şi eu aş fi în stare de şoc dacă mi-aş 
vedea rudele purtând noul albastru liliachiu atât de la 
modă zilele astea. Nimănui nu-i vine bine. 

Mihai îşi scutură în prag bocancii de zăpadă, trece pe 
lângă mine şi se duce direct în bucătărie. Mă gândesc că 

poate vrea să pună de un ceai sau să se spele puţin, ucide- 
rea de zombi nu are cum să fie o activitate curată, şi trag 
doar două dintre zăvoare înainte de a-l urma. 

ÎI găsesc stând lângă chiuvetă şi bând însetat dintr-o 
cană cu apă. După frigul pe care l-am îndurat în ultima 
oră, apa venită de pe ţevile îngheţate trebuie să fie o plă- 
cere. Mulţumesc, dar mă lipsesc. lau ceainicul de pe bufet 
şi îl aşez pe aragaz. Cât mă ocup eu de ceai, Mihai îşi trage 
un scaun de lângă masă. Se lasă pe el cu greutatea unui 
om extenuat şi o vreme doar se uită la podea, pierdut în 
gânduri. 

— Nu vrei să te speli puţin? îl întreb cu jumătate de 
gură. Tot detergentul din lume n-are cum să-i mai salveze 
haina, mizeria aia albastră pătează ca naiba, iar mănuşile 
sunt numai bune de aruncat la gunoi. 

— Îmi pare rău..., începe, dar se opreşte ca să tragă o 
gură de aer în piept. O grimasă îi schimonoseşte fața. 

Nu înţeleg ce vrea să spună, aşa că-l aştept să con- 
tinue. 

— Îmi pare rău că te las singură, Corina, oftează 
obosit. 

E clar. A luat-o razna. 

— Nu vorbi prostii, îl reped, dar el mă ignoră. 

Îşi scoate lent mănuşile şi le aruncă pe masă. Sunt pe 
cale să-l apostrofez pentru neglijență, dar atenţia îmi este 
distrasă de gestul prin care îşi trage în sus mâneca hainei 
şi îşi dezgoleşte încheietura. O priveşte lung, contempla- 
tiv, fără să facă nimic ca să oprească sângerarea. Picăturile 
cad pe podea una lângă alta, pentru că mâna îi tremură. 
Interiorul mănuşii trebuie să fie plin de sânge. Strâmb din 

nas detectând un vag miros de scorţişoară, dar refuz să 
dau crezare simţurilor. 

— La naiba, înjur pe înfundate şi trag; de sertare în 
căutarea unui şervet curat pe care să i-l dau să-şi lege 
rana. 

Găsesc unul şi fac un pas înainte dând să mă apropii. 
Înţepenesc cu mâna întinsă. E prea mult sânge şi în jurul 
încheieturii sfâşiate se văd urme albastru-vineţii. 

— Mihai? 

Numele îmi iese de pe buze mai mult ca un geamăt. 

Aia nu e o rană oarecare, e o muşcătură. Blestemată 
să fie Adriana, nu putea să moară atunci când i-a venit 
sorocul? 

Îşi ridică încet privirea, centimetru cu centimetru, de 
parcă i-ar fi teamă să mă privească în ochi. 

— N-am putut să mă feresc, spune într-un târziu cu o 
voce lipsită de orice inflexiune. Erau prea mulți. 

Erau, într-adevăr, eu însă aş fi putut să fac ceva, să le 
distrag atenţia, orice, în loc doar să alerg în jurul bătrânei. 
Mă mişcam mai repede decât zombiul care ne dădea târ- 
coale şi Nicu ar fi fost şi el de ajutor dacă n-ar fi fost ocu- 
pat să mă apere pe mine. Dacă... N-avem timp de pierdut 
cu regrete. 

— Cum te simţi? 

Îi ia câteva secunde ca să îmi răspundă: 

— Nu prea rău... tremur şi respir greu... dar cam 
atât. 

Deocamdată. Durează în jur de două ore, în funcție 
de rezistența organismului, până ce otrava invadează cre- 
ierul şi îl scurtcircuitează. Şi apoi adio, Mihai. 

— Cât timp mai avem? 

Gândurile îmi zboară frenetic în toate direcţiile, deşi 
ştiu dinainte cum se va termina povestea asta. Am văzut 
scenariul derulându-se de prea multe ori, chiar dacă am 
fost scutită de părțile mai neplăcute. Pentru Mihai am să 
stau însă până la sfârşit. 

— Puțin. 

Teoretic, dar Mihai este puternic. S-ar putea să avem 
suficient timp. Pentru ce? 

— Bine, atunci..., încep să mă foiesc agitată prin bu- 
cătărie, dar el se ridică de pe scaun şi mă prinde de mâini. 
Îi simt sângele cum îmi încleiază degetele. 

— Încetează. Ştim amândoi ce ne rămâne de făcut. 
N-am venit decât ca să-mi iau adio. 

Vocea lui este atât de blândă, încât îmi dau lacrimile. 

— Nu, nu adio..., scutur cu disperare din cap. 

Refuz să plâng. Dacă plâng înseamnă că deja am 
pierdut. Oare am pierdut? Mihai pare să creadă că da. Îmi 
zâmbeşte trist. 

— Nici eu nu vreau, dar... 

Nu e nevoie să spună mai mult, restul rămâne subîn- 
teles. Numai că eu nu vreau să rămân singură. Pentru cine 
să mai trăiesc? Să mă agăţ de speranţa unui viitor care s-ar 
putea să nu mai vină? Trecutul nu se mai întoarce. Şi 
atunci ce să fac? Să trăiesc de azi pe mâine până mi se 
termină norocul şi încep să muşc în stânga şi în dreapta? 
În niciun caz. 

— Tuşa Mărioara! 

— Poftim? 

Mihai mă priveşte nedumerit. 

— Şi pe ea au muşcat-o şi a supravieţuit! Şi nu s-a 
transformat. 

— Eh, era prea dusă ca s-o mai afecteze ceva... 

— Nu se pune. Nimeni nu supravieţuieşte, insist eu. 

— Atunci de ce pierdem timpul discutând despre 
asta? 

— l-a muşcat şi ea. De-aia are dinţii albaştri! 

— Hai, mai lasă-mă! Îşi dă ochii peste cap şi face un 
pas înapoi. Când o apucă pandaliile, tuşa Mărioara muşcă 
pe oricine îndrăzneşte s-o atingă şi face asta de ani de zile. 

— Mihai, nu s-a transformat! 

Ne uităm unul la altul, fiecare ținând-o pe-a lui. Mihai 
îşi coboară primul privirea. Oftează şi îşi apucă braţul 
stâng cu dreapta, strâmbându-se. 

— Şi ce vrei să fac? 

— Să lupţi! 

— Cum?! 

Îşi desface larg braţele şi gestul brusc mai împrăştie 
câţiva stropi de sânge în jur. 

Îi prind mâna rănită într-ale mele. 

— Ştii cum, murmur preocupată să-i leg şervetul în 
jurul încheieturii. Strâng tare. Lasă să-l doară. 

— Să mă apuc să mănânc morți? 

Vocea lui sună oripilată şi simt cum mi se întoarce 
stomacul pe dos. 

— Doar să-i muşti o dată. Nu cred că tuga Mărioara a 
apucat să facă mai mult de-atât. 

Termin să-i bandajez mâna şi abia după aceea îndrăz- 
nesc să mă uit în sus la el. 

— Corina... e o nebunie. 

— Ce ai de pierdut? 

— Nu aşa speram să-mi petrec ultimele minute din 
viaţă. Şi n-aş vrea să mă vezi făcând asta. 

— Numai că nu e după tine. Fă-o pentru mine. 

Ezită şi se gândeşte câteva secunde cu bărbia cobo- 
râtă în piept. 

— Unde găsim repede un zombi la ora asta? 

— Avem unul. La bodegă. 

— Vasile trebuie să fie flămând şi furios, protestează 
şi ştiu că se gândeşte la mine şi nu la el. 

— Cu atât mai bine. Fie te face bucăți şi vei avea si- 
guranţa că nu te transformi, fie îi vii tu de hac şi o să fie un 
zombi mai puţin pe lume. Oricum, se termină repede. 

— Sună de parcă ai vrea să scapi de mine, afişează un 
zâmbet strâmb. 

Ridic din umeri. 

— Nu contează cum sună, important e rezultatul. 

Ezită din nou. 

— Chiar vrei să fac asta? 

— Da, dau hotărâtă din cap. Dacă nu merge, promit 
că te omor cu mâna mea. 

N-am omorât în viaţa mea pe nimeni. Am incendiat 
câțiva zombi, dar asta e altceva. Ridic drujba de pe masă 
ca să-i arăt că vorbesc serios. E grea, dar ştiu s-o folosesc. 

— Asta chiar că ar merita, pufneşte, dar se vede pe 
faţa lui că nu-i place ideea. 

Fac un pas spre uşă şi mă uit lung la el. Oftează şi o ia 
înainte spre magazie. Are nevoie de unelte ca să deschidă 
uşa de la bodegă. E bătută în cuie la fel ca ferestrele. Mer- 
gem repede pe stradă, suntem în criză de timp. 

— E prima dată când vandalizez o proprietate pri- 
vată de când am intrat în funcţie, mormăie Mihai, lup- 
tându-se cu scândurile bătute peste uşă. 

Eu stau la câţiva paşi în urma lui, îi ţin de şase. Un 
atac în clipa asta ar fi cum nu se poate mai nefericit. Dar 
nu vine nimeni, chiar dacă loviturile de topor răsună până 
departe în noapte. S-a făcut linişte în clădire. Vasile stă la 
pândă. Un miros de alcool stătut amestecat cu scorţişoară 
ne izbeşte nările, când Mihai trage de uşă. 

— Vasile! strigă el, dar nu primeşte răspuns. O fi 
beat? 

Ar fi trebuit să ne luăm cu noi torțele. Nu se vede 
nimic la doi paşi depărtare de prag, doar o gaură neagră. 
Mihai îmi aruncă o privire peste umăr şi păşeşte curajos 
înăuntru. Îmi schimb greutatea de pe un picior pe altul şi 
mă uit cu teamă în jur. Încep să am dubii serioase că a fost 
o idee chiar atât de bună. Mi-e îngrozitor de frică. 

Urletul face să mi se încreţească pielea pe mine, iar 
Mihai este aruncat înapoi cu forța unui tren. Nu e singur, 
Vasile îl urmează îndeaproape şi se repede din nou la el. 
Se rostogolesc amândoi încleştaţi în zăpada bătătorită, 
lovindu-se şi sfâşiind părţile moi. Aud oase trosnind. 

Mihai are noroc că este protejat de haina groasă de 
iarnă, în timp ce Vasile e doar în cămaşă, dar lupta rămâne 
inegală. Mă gândesc că e timpul să intervin. S-au înşfăcat 
reciproc de gât şi niciunul nu vrea să-i dea drumul celui- 
lalt. Sângele bălteşte între ei. Nu e bine. Dacă-i sfâşie jugu- 
lara lui Mihai şi sângerează până la moarte, n-am făcut 
nimic. Pornesc drujba. 

Sunetul pare să ajungă cumva la creierul terciuit al 
lui Vasile, pentru că acesta ridică brusc capul. Ochii goi se 
fixează asupra mea, iar ce văd în ei este ură pură. Imagi- 
nea o să mă urmărească mult timp după ce termin de de- 
monstrat talentul la sculptat în carne vie. Moartă. Mihai 

împinge leşul descăpăţânat de pe el şi se ridică în şezut, 
gâfâind. Scuipă într-o parte şi se şterge la gură cu dosul 
mâinii, dar urme albastre îi rămân drept mărturie pe 
bărbie. 

Mă aplec şi îl ajut să se ridice în picioare. Este nesigur 
pe el, dar cu puţin efort reuşeşte să nu se prăbușească. 
M-am bucurat prea repede. De îndată ce-i dau drumul, se 
îndoaie de mijloc şi îşi varsă prompt conţinutul stomacu- 
lui la picioarele noastre. Lângă noi, leşul încă se mai zbate 
spasmodic. Încerc să-l ignor. O să fie mort de tot până 
dimineaţă şi o să primim o conservă de carne în plus la 
schimb, presupunând că ajungem în oraş. 

Încerc să-mi strecor braţul în jurul umerilor lui Mihai 
ca să îl sprijin, dar el se fereşte de mine şi îmi evită pri- 
virea. Ce nu vrea să văd în ochii lui? Disperare? Ruşine? 
N-avem timp de nazuri. Suntem descoperiţi aici, iar el nu 
este în stare să facă față unui nou atac. Pornesc drujba 
doar câteva secunde, ca să dau greutate gestului, şi îi fac 
semn s-o ia înainte. Oare dacă s-ar transforma aici, pe loc, 
aş fi capabilă s-o folosesc? 

Nu apuc să aflu răspunsul la întrebare. Porneşte 
încet, târşâindu-şi picioarele prin zăpadă, iar eu nu-l gră- 
besc. Cât timp se mişcă de bunăvoie mă mulțumesc doar 
să-l acompaniez în tăcere. Drumul până acasă parcă n-a 
fost niciodată atât de lung. 

Vlăduţ apare de după fântână. Adulmecă intrigat 
aerul şi face un pas sfios în direcţia noastră. Cum niciunul 
dintre noi nu reacționează, merge o vreme în paralel cu 
noi, ținându-se la o oarecare distanţă, care se micşorează 
treptat. La intrarea pe strada mea, se află la un pas de 
Mihai şi văd cu stupoare cum îşi strecoară mâna murdară 

într-a lui. Mihai se preface că nu observă, sau cel puţin aşa 
sper eu, şi continuăm să mergem împreună, o familie 
mixtă formată dintr-un om, un zombi şi... încă ceva. O să 
aflăm în curând ce. 

În curte, Vlăduţ mârâie supărat la vederea omului de 
zăpadă desfigurat. Îi dă drumul lui Mihai şi se apucă să-l 
reconstruiască. Este atât de concentrat, încât nu pare să 
observe când trecem pe lângă el şi intrăm în casă. Mirosul 
de scorţişoară continuă să ne urmărească oriunde ne-am 
duce. 

Mihai se lasă să cadă pe canapeaua din sufragerie, 
dintr-o dată rămas fără vlagă. Îi trag haina de pe umeri şi 
îl ajut să o dezbrace, grăbită să-i inspectez rănile. Putea fi 
mai rău, mult mai rău. 

— Corina... eu..., respiră sacadat şi nu reuşeşte să se 
oprească din tremurat. 

— Ssst, îl împing uşor să se întindă pe canapea. Odih- 
neşte-te, şoptesc. Întind plapuma peste el şi îmi apăs bu- 
zele pe fruntea fierbinte. Geme uşor, dar nu deschide 
ochii. 

Rămân în genunchi pe podea lângă el vreme înde- 
lungată. Din timp în timp îi verific pulsul. ÎI găsesc cu 
greu, e atât de slab, dar n-a murit încă. Mă ridic abia când 
mă conving, că a adormit, sau leşinat, e greu de spus care 
din două. Încui uşa de la intrare, trag toate zăvoarele şi 
pun şi drugul de fier la loc. Niciun zombi nu va ieşi de 
unul singur de aici. lau drujba de pe coridor şi o aduc în 
sufragerie. Indiferent cine se va trezi, Mihai-zombiul sau 
Mihai-bărbatul pe care îl iubesc, voi fi acolo lângă el. 

Un sunet se aude venind din direcția canapelei, un fel 
de oftat. Am încremenit lângă masă cu drujba încă în 


NOAPTE BUNĂ, MIHAI! / 239 


braţe. Trec câteva secunde dureroase în care tăcerea îmi 
găureşte timpanele. Apoi foşneşte plapuma, când este 
dată la o parte, şi arcurile protestează sub greutatea ocu- 
pantului. Nu mârâie, dar nici nu spune nimic. Degetele 
mi se crispează pe mânerul drujbei. N-am curajul să mă 
întorc să mă uit. 


DACĂ AERUL N-AR AVEA 
MIROS 


Nu fu sigură ce o trezise mai întâi, durerea sau vocile 
venite din depărtare: 

— Avem pe cineva viu aici! 

Încercă să deschidă ochii, dar era înconjurată de în- 
tuneric. Ceva greu o apăsa pe piept şi la fiecare respirație 
se dădea o luptă care îi trimitea săgeți dureroase în tot 
corpul. Nu se putea mişca. Panica fu repede înlocuită de o 
stare de leşin căreia i s-ar fi abandonat cu uşurare, dacă 
vocile nu ar fi răsunat mai aproape. 

— Aţi luat-o, da? Păcat că maşina e terminată. Ce i-au 
făcut, Dumnezeule? Arată de parcă ar fi căzut din cer. 

O frântură de imagine îi trecu rapid prin faţa ochilor: 
maşina greoaie, de teren, derapând pe platou şi izbind-o 
de malul de pământ. Fusese destul de funcțională la 
momentul respectiv. Oare cât timp trecuse? 

— N-avem ce recupera de-aici. Să mergem până nu 
se face noapte. 

Cineva murmură ceva ce ea nu înţelese, iar prima 
voce reveni mai puternică: 

— Încă unul? Eşti sigur?... Aduceţi camionul s-o 
tractăm! 

În tăcerea care se lăsă, se temu că se refereau la alt 
supravieţuitor, deşi nu-şi amintea cine mai fusese cu ea. 
Absența detaliilor devenea îngrijorătoare, toate piesele 
lipsă ale memoriei fiind înlocuite de durere. 

Aproape îşi pierduse cunoştinţa, când scrâşnetul 
ascuţit de metal torsionat o trezi din nou. Greutatea îi fu 
ridicată de pe piept, iar, în timp ce maşina era trasă la o 
parte, în jurul ei se făcu lumină. 

— Gata, te-am găsit. O să fie bine, îi zâmbi un bărbat 
brunet, cu ochi deschişi la culoare, care sărise în deschi- 
derea de lângă ea. 

Uitându-se în sus, peste umărul acestuia, zări o silu- 
etă întunecată stând pe acoperişul maşinii. Celălalt bărbat 
ridică un braţ deasupra capului, parcă palpând aerul, iar 
deasupra lor cerul se umplu de fulgere. Nu apucă să-i 
desluşească trăsăturile, pentru că privirea i se înceţoşă şi 
nu mai ştiu nimic. 


[7 (40) 


La trezire, o întâmpină o linişte calmă, întreruptă 
doar de foiala oamenilor, undeva în apropiere. Sunetul 
paşilor deloc grăbiţi şi şoaptele tăcute îi dădeau de înţeles 
că nu era niciun pericol, cel puțin pe moment. Starea de 
nesiguranţă însă persista, deşi nu-i era clar de ce ar fi tre- 
buit să-i fie frică. Îşi simțea capul ca şi cum ar fi fost um- 
plut cu câlți. 

Încercă să se mişte şi scoase un geamăt din cauza 
coastelor care protestară surd. Bandajul strâns în jurul 
toracelui nu părea să-i fie de mare ajutor. De o parte şi de 
alta, pereţii cortului se arcuiau în sus, întâlnindu-se unde- 
va deasupra patului, în spatele unui bec agăţat de tavanul 

înclinat. Duse o mână la cap să-şi protejeze ochii de lu- 
mină şi descoperi că şi braţul stâng îi era bandajat. După 
cum radia durerea, trase concluzia că nu era facturat, ci 
mai degrabă doar rănit. 

Se chinuia să se ridice în capul oaselor, încurcată de 
tuburile perfuziilor, când o femeie în vârstă, a cărei masă 
voluminoasă nu putea fi ascunsă de halatul îmbrăcat, 
trase paravanul care o separa de restul cortului. La dreap- 
ta acesteia, un bărbat ceva mai tânăr, dar nu cu mult, 
având de asemenea un halat pe umeri, aştepta cu un clip- 
board în mână şi un zâmbet plăcut pe faţa ridată. 

— În sfârşit, îi spuse doctorul. Te afli în infirmeria de- 
taşamentului 12, îi răspunse la întrebarea mută. Eu sunt 
doctorul Gordon, iar ea e Wilma, dădu din cap spre cea- 
laltă femeie. Băieții noştri te-au găsit şi te-au adus aici. Ai 
fost inconştientă mai multe ore şi ne întrebam când ai să 
binevoieşti să te trezeşti. Ne-ai dat ceva emoţii. Cum te 
simţi? 

Între timp, pacienta se apucase cu mâinile de margi- 
nea patului şi reuşise să se menţină într-o poziţie cât de 
cât verticală. Dacă nu se mişca, durerea se transforma 
într-o jenă uşoară care nu dispărea indiferent dacă îşi ți- 
nea sau nu respirația, aşa că spuse: 

— Bine. 

Tuşi, din cauza gâtului uscat, se strâmbă şi înclină 
din cap ca să dea mai multă greutate afirmației. 

Doctorul îi flutură o lumină prin faţa ochilor, apoi o 
ascultă la plămâni. 

— Nu cred să ai vreo fractură, o informă, dar, desi- 
gur, în absenţa unor radiografii nu putem fi siguri. O peri- 
oadă o să trebuiască să ai grijă şi s-o laşi mai moale cu 

raidurile, îi zâmbi şi îi făcu semn asistentei să-i scoată 
perfuzia din braţul liber. 

— Ce s-a întâmplat? întrebă, ridicându-şi privirea la 
doctor, în timp ce femeia se foia în jurul ei. 

— Ai fost strivită de o maşină. Nu-ţi aminteşti? 

Ea clătină încet din cap: 

— Vag... îmi amintesc momentul accidentului... dar 
altceva... 

— Hmm. 

Doctorul îi controlă din nou reflexele pupilare. 

— Nu sunt semne de traumatism cranian, îşi plimbă 
gânditor degetele pe obrazul neras. Presupun că şocul ar 
fi putut cauza o pierdere temporară a memoriei. Din câte 
am înţeles, a fost un adevărat masacru. Îţi aminteşti cum 
te numeşti? 

— Nat, spuse ea cu o ezitare. Nat Cox... 

Făcu un efort să se ridice în picioare şi, cu toate că 
încăperea păru să se rotească pentru o clipă, senzaţia de 
prăbuşire nu persistă. Un chiorăit al stomacului îi semna- 
liză că starea de epuizare se datora atât oboselii cât şi 
foamei. Fusese pe drumuri cel puțin o jumătate de zi, fără 
să mănânce nimic, înainte de incident. 

— Scuze, mormăi. 

— Asta e bine, râse doctorul. Crezi că poţi să mergi 
până alături, în sala de mese, sau să-ţi aducă Wilma ceva 
de mâncare? 

— Cred că mă descurc, spuse Nat. 

Făcu un pas, testând moleşeala din genunchi, dar 
singura modalitate de-a o învinge era să se mişte şi să de- 
monstreze că era mai puternică decât ea. Pe de altă parte, 
nu putea da dovadă de slăbiciune în fața gazdelor. Nu ştia 

cât avea să depindă de ospitalitatea lor şi nu voia să fie o 
povară. 

— Perfect, îşi împreună mâinile doctorul. Te conduce 
Wilma. Oricum, băieţii de Witt voiau să vorbească cu tine, 
să afle ce s-a întâmplat. Chiar dacă nu-ți aminteşti mare 
lucru, ar putea ei să-ți împrospăteze memoria cu ce-au 
văzut. 

Nat dădu aprobator din cap, resemnată să-i urmeze 
sfatul. Înainte de toate, Wilma luă un filtru de aer de pe un 
stativ şi i-l legă de gât, lăsându-l să-i atârne pe piept. Cu 
mâna sănătoasă, Nat îl îndesă în interiorul bluzei, ca să nu- 
i incapaciteze mişcările. Wilma zâmbi, era practica general 
acceptată, şi îi făcu semn s-o urmeze, dar până să apuce să 
se mişte, intrarea fu blocată de un bărbat înalt, brunet, cu 
trăsături familiare. Acesta păşi înăuntru şi în prag apăru 
un altul, la fel de înalt, dar cu părul mai deschis la culoare. 
Amândoi purtau costume de camuflaj şi erau înarmați. 

— Nat, aceştia sunt Allen şi Roy deWitt, spuse docto- 
rul. Ei te-au găsit. 

Nu mai erau de mult băieţi, dar erau considerabil 
mai tineri decât doctorul. Lângă ea, zâmbetul Wilmei se 
lărgi şi mai mult. 

— Bună Nat, făcu Allen şi întinse mâna spre ea. În 
spatele lui, Roy nu schiţă nicio mişcare. Îmi pare rău 
pentru mama ta... 

— Mama? 


(io) 


Femeia întinsă pe un pat dintr-un separeu alăturat 
avea ochii închişi, dându-le falsa impresie că doarme. 
Aparatele la care era conectată susțineau altceva. 

— E în comă indusă de gradul II, spuse Wilma. Doc- 
torul plecase la treburile lui, dar ea rămăsese să le țină 
companie. Rănile interne suferite sunt prea grave ca să le 
tratăm aici, iar ca s-o ținem trează ar însemna să o chinu- 
im în mod inutil. O menţinem hidratată, îi dăm antibio- 
tice pentru infecţii, dar în afară de asta... suntem prea 
aproape de fisuri ca să riscăm să o trimitem la bază cu un 
zbor, aşa că deocamdată aşteptăm. Poate are noroc... 

„..şi supravieţuieşte, rămânea subînţeles, deşi Wilma 
nu se arăta din cale-afară de optimistă. Vorbea încet, ca şi 
cum se temea să nu trezească pe cineva, dar bunăvoința 
era combătută de experienţă. Văzuse prea multe dezastre 
ca să-şi facă speranțe. 

— Mamă? repetă Nat cu o voce nesigură. 

Femeia i se părea străină lui Nat. Trăsăturile aduceau 
puţin cu ale ei, deşi nu se văzuse de mult timp într-o oglin- 
dă, dar vârsta... În ciuda şuvițelor cărunte din părul cas- 
taniu, nu părea suficient de bătrână ca să-i fie mamă, dar 
nici prea tânără ca să nu fie. Şi atunci cine era? O mătuşă? 

— N-avea acte la ea, când am găsit-o, spuse Allen. 
Datorită asemănării ne-am gândit că... 

Roy se rezemă de unul dintre stâlpii de susţinere ai 
cortului şi îşi încrucişă braţele pe piept. 

— Nici tu n-aveai, observă el. 

Tonul lui suna atât a întrebare, cât şi a acuzaţie, întă- 
rită de felul în care se uita la ea. Nat decise că era mai sim- 
plu să-l ignore. Nu era o practică neobişnuită printre refu- 
giaţii aciuaţi pe lângă detaşamentele de patrulare, nu 
făcuse nimic rău. 

Allen îi aruncă o privire scurtă lui Roy şi o apucă de 
braţul sănătos, ca să o ghideze spre ieşire. 

— Hai mai bine afară să discutăm la aer, îi propuse el. 

Nat se lăsă condusă, la fel de conştientă de faptul că 
nu avea de ales ca de prezenţa lui Roy doar cu un pas în 
urma lor. Se consolă cu gândul că poate aerul proaspăt 
avea să-i facă bine. 

Afară, constată că multe alte corturi asemănătoare 
infirmeriei erau amplasate pe mai multe rânduri de-a lun- 
gul văii. Soarele se apropia de asfinţit, iar în partea opusă, 
albia secată a unui râu se întindea plină de pietre şi nisip. 
Urmând exemplul fraților de Witt, se îndreptă spre mesele 
cu tăblie din lemn fixată pe schelet metalic, dispuse în fața 
unui cort mai mare din care se auzea zgomot de vase 
lovite unele de altele. Trecuse ora de masă. 

Aleseră o masă liberă de la margine, iar Nat se aşeză 
stângace pe bancheta din laterală. Avea nevoie măcar de 
câteva zile până să se obişnuiască să se mişte fără să facă 
mici grimase de durere. Roy dispăru în cort, în timp ce 
Allen lua loc în faţa ei, doar ca să reapară câteva secunde 
mai târziu cu trei căni pline cu un lichid aburind. 

— Ceai, le spuse, încălecând pe un butoi răsturnat 
care ţinea loc de scaun în capul mesei. Noi suntem de gar- 
dă la noapte, iar tu probabil că încă mai ai suficientă mor- 
fină în organism ca să adoarmă un măgar... 

Vizavi de ea, Allen zâmbi indulgent la comentariul 
lui Roy. Acesta le împărți cănile şi îşi sprijini coatele pe 
masă. Când deveni evident că nu intenţiona să conducă 
discuţia, Allen întrebă: 

— Nat, ce s-a întâmplat pe platou? 

Tânăra îşi scutură capul ca şi cum ar fi vrut să se tre- 
zească. Mintea îi rămăsese blocată pe cuvântul „gardă”. 

Suna familiar şi cumva îi redeşteptă senzaţia de nesigu- 
ranță de mai devreme. 

— Nu ştiu ce-aş putea să vă spun, îşi aşeză Nat pal- 
mele în jurul cănii. Amintirile mele sunt destul de ameste- 
cate. Tot văd maşina năpustindu-se spre mine, dar nimic 
altceva... 

— Păi să vedem dacă ceva din ce-am găsit noi îți tre- 
zeşte amintirile, spuse Allen. Vreo douăzeci de oameni 
ucişi... 

— Douăzeci şi doi, spuse Roy. 

— Şi cam de două ori pe atâţia crimşi... 

— Mai spre cincizeci, dar e greu de spus cu exactitate. 
Corpurile erau făcute bucăţi, interveni Roy. Cineva a dat 
buzna în timpul petrecerii şi i-a măcelărit cu una sau mai 
multe arme de calibru mare, după care-a plecat fără să 
informeze pe nimeni de masacru. 

— Ce făcea detaşamentul al 16-lea atât de departe de 
zona lor de patrulare? întrebă Allen pe un ton mai mode- 
rat, care nu aducea a rechizitoriu. 

— Presupun că... patrula? spuse Nat cu o voce prea 
nesigură ca să-i mulțumească răspunsul. 

Adevărul era că ceva-ceva îşi amintea, dar lucrurile 
nu se petrecuseră aşa cum susțineau ei. Erau deja morți 
când ajunsese ea acolo, sau nu era aşa? 

— Deci nu-ţi adunci aminte lupta, spuse Roy, făcând 
cuvintele să sune din nou acuzator. Nu-ţi aminteşti zeci 
de crimşi tăbărând asupra voastră, dădu din cap spre 
capătul opus al taberei, unde dintr-un camion cobora o 
creatură cu membre biarticulate şi piele chitinoasă, presă- 
rată cu smocuri de blană întunecată. Oameni înarmaţi o 

păzeau, iar figurile lor încruntate nu prevesteau nimic 
bun. 

Nat se cutremură la vederea crimsului, care se împle- 
ticea pe pământul bătătorit, trăgând cu coada ochiului 
spre armele îndreptate spre el. Nu era nicio îndoială că 
era rănit, altfel nu l-ar fi prins, dar ea tot se întreba cum de 
mai era încă în viață. Nu rezistau prea mult în aerul ra- 
refiat, de aceea raidurile lor erau scurte şi nimicitoare. 
Acum îşi amintea cu cine se luptau şi de ce îi era în mod 
constant frică şi, timp de o clipă, regretă pana de me- 
morie. 

— Nu-mi amintesc pentru că n-am fost acolo, spuse 
încet. S-a întâmplat înainte de a ajunge noi. 

Allen îi făcu semn să continue. 

— Eram în patrulare, când am interceptat o cerere de 
ajutor. Situaţia părea disperată, radiofonistul îşi ieşise din 
minți, şi noi nu aveam decât o maşină, dar eram aproape, 
aşa că ne-am gândit să aruncăm o privire. 

— Şi? o îndemnă Allen, văzând că rămăsese pierdută 
în gânduri, uitându-se fix la aburii ce ieşeau din cană. 

— Am ajuns prea târziu, ridică Nat din umeri. Am 
găsit ce-aţi văzut şi voi. Poate că vreunul mai dădea din 
vreo labă, dar se terminase distracţia. 

— Adică nu faci parte din detaşamentul 16, cel care a 
fost masacrat? 

— Şaptesprezece, spuse Nat, uşurată că înțelegea de 
ce vestea masacrului nu o şocase. Nu fuseseră oamenii ei 
cei care muriseră, nu-l cunoscuse pe niciunul. 

— Stai puţin, detaşamentul 17 din partea cealaltă a 
muntelui nu s-a desființat? se întoarse Allen spre Roy. 

— Noi aşa am auzit, zise Roy. 

— Detaşamentul s-a desființat din lipsă de personal, 
spuse Nat. Oamenii care s-au adăpostit pe lângă detaşa- 
mentul al 17-lea au rămas în bază după ce soldaţii au fost 
redistribuiţi la alte divizii. Şi am continuat să patrulăm pe 
o arie restrânsă pentru propria siguranţă. 

— Care e situația? întrebă Allen. 

— Sunt câteva fisuri, dar sunt mici şi încă n-a trecut 
nimeni prin ele. 

— Aşa credeți voi, mormăi Roy. Aţi pus paznici? 

Nat clătină din cap: 

— N-avem destui oameni... sau arme, adăugă cu o 
voce joasă. 

Ochii lui Allen se îngustară şi nu era din cauza soa- 
relui care se transformase într-o minge de foc, rostogo- 
lindu-se rapid la vale. 

— De-aia v-aţi dus? Speraţi să recuperați ceva arme 
după altercaţie? o întrebă, dar totul suna mai mult a con- 
statare. 

— Din ce-am auzit prin radio, reieşea că n-aveam să 
ajungem la timp. Făcu o pauză, apoi vocea îi cobori din 
nou. Crimşii n-au nevoie de armele noastre, le-ar fi lăsat 
pe loc. 

— Şi aşa au făcut? 

— N-am observat să fi lipsit arme când am inspectat 
zona, spuse Roy. 

— Şi totuşi ce s-a întâmplat? insistă Allen. Aţi ajuns 
acolo şi...? 

Nat răsuci distrată cana între degete. Ceaiul se răcise 
deja, dar nimeni nu se atinsese de el. 

— Am coborât din maşină, ne-am uitat în jur şi..., 
strânse din ochi ca să strivească imaginea bolidului 

repezindu-se spre ea. Nu-mi amintesc decât momentul 
impactului, atât. 

Nu comentară, deşi se vedea pe feţele lor că nu ştiau 
ce să creadă despre subita ei amnezie. 

— Din ce-am văzut noi la faţa locului, spuse Allen, tu 
şi femeia neidentificată sunteţi singurele supraviețuitoa- 
re. N-am văzut urme de intruşi, umani sau nu, iar tovară- 
şii tăi probabil au şters-o de acolo prea în grabă ca să mai 
culeagă arme... 

— Dacă nu cumva a mai fost o ambuscadă şi au fost 
luaţi prizonieri, spuse Roy. 

Armenu colecționau, dar oameni da, îşi aminti Nat şi 
fu scuturată de un fior. Nu, probabil că o crezuseră moar- 
tă şi doar plecaseră. Spera ca asta să se fi întâmplat. 

— Erau peste douăzeci de morţi acolo, spuse Roy, de 
data asta adresându-i-se lui Allen, şi poate de două ori 
mai mulți crimşi. De unde au venit toţi ăia? Nu pot să 
cadă din cer. 

Era o întrebare retorică. Ştiau toți de unde veniseră: 
de „dincolo”. lar asta însemna că undeva, în zonă, exista 
o fisură suficient de mare ca să treacă un batalion prin ea 
şi nu era vorba de cea văzută deasupra maşinii. 

— O să fim şi mai atenţi, spuse Allen. Dublăm numă- 
rul de santinele. 

Privirile schimbate de cei doi bărbaţi îi dădură de în- 
teles că şi ei erau îngrijoraţi. Dar dacă nu era în siguranță 
în mijlocul unui detaşament întreg, atunci la ce altceva 
mai putea să spere? 

— Partea bună este că mai rămânem pe loc câteva 
zile, spuse Allen, iar perimetrul este securizat. Partea 
proastă e că între timp fisura se lărgeşte... 

[7 (40) 


Următoarele zile Nat şi le petrecu odihnindu-se con- 
form indicaţiilor doctorului, care îi ordonase să nu facă 
efort şi să se concentreze, înainte de toate, pe recăpătarea 
puterilor. De fiecare dată când Gordon era ocupat în altă 
parte, Nat îşi făcea de lucru pe lângă Wilma şi, dacă tot 
era acolo, o ajuta la îngrijirea răniților. Existau câteva 
plăgi prin împuşcare şi nelipsitele intoxicații cu argon ale 
celor care pierduseră prea mult timp prin preajma fisu- 
rilor sau trecuseră dincolo, iar schimbarea bandajelor şi 
hrănirea unui prânz se puteau face şi cu un braț doar pe 
jumătate funcțional. 

De multe ori, se trezea revenind la căpătâiul femeii în 
comă. Aceasta nu-şi recăpătase cunoştinţa, dar starea ei 
era stabilă. Dacă rezistase atât de mult fără ca starea gene- 
rală să i se agraveze, mai existau speranţe să se însănă- 
toşească. Nat stătea minute în şir lângă pat, privind-o şi 
întrebându-se cine este. 

Fu prima care observă petele întunecate, cu aspect 
chitinos, care i se întindeau pe tâmplă, pe conturul unei 
cicatrice vechi, cu formă neregulată, ca de explozie. Cei 
care treceau dincolo în misiuni de recunoaştere mai fă- 
ceau dintr-astea, dacă întârziau prea mult — o reacție de 
apărare a organismului la gazul toxic care scăpa prin fi- 
suri, contaminând atmosfera —, dar le dispăreau la întoar- 
cere. În cazul femeii însă persistau, ca şi cum ar fi fost 
vorba de o intoxicație acută fără să fi avut deloc contact în 
prealabil cu acesta. Experții aveau o denumire anume 
pentru el, dar ei tot gaz îl numeau. Se punea întrebarea de 
unde venea. Mai exista pe pământ vreun loc lipsit de 

fisuri, fie ele cât de mici? Părea puţin probabil, cel puțin 
nu pe continentul lor. 

Când nu avea nimic de făcut, Nat rătăcea prin tabără 
şi privea cu jind la maşinile care veneau şi plecau. Nu era 
obişnuită să stea atâta timp într-un loc şi lipsa de acţiune 
o scotea din minţi mai mult decât posibilitatea unui atac. 
Patrulele erau mereu pe drum, iar frații de Witt făceau 
parte dintre puținii care petreceau mai mult timp în pa- 
trulare decât în tabără. lar când erau acasă fie dormeau, 
fie mâncau sau îşi verificau armele. Nu mai apucase să 
stea de vorbă cu ei, în afară de schimbarea de saluturi 
grăbite, în trecere. 

O miră să-l vadă pe Allen întorcându-se spre ea cu un 
zâmbet pe buze şi o armă în mână, chiar când se pregă- 
teau pentru un nou drum: 

— Cât de bine ţinteşti? 

— Destul de bine, murmură Nat. 

Allen se uită la bandajul de pe braţul ei şi scoase o 
altă armă din maşină, mai uşoară, pe care i-o întinse. 

— Ce zici de o plimbare? 

Nat cântări arma din ochi. Avea un design familiar şi, 
cu toate că nu avea o experienţă îndelungată în a o folosi, 
se putea descurca cu ea. O luă şi degetele i se strânseră în 
jurul metalului rece. 

Cum nu răspunse, fiind mai interesată de armă, 
Allen continuă: 

— E acelaşi traseu pe care l-am parcurs şi ieri, aşa că 
n-ar trebui să apară probleme. lar drumul e destul de bun, 
n-o să te zguduie prea tare, îşi coborî privirea spre pieptul 
ei, amintindu-i de coaste. 

— Bine. Mă duc să îmi iau o haină şi vin. 

Scuza era plauzibilă, deoarece noaptea se lăsa răcoa- 
rea, dar Nat profită de ocazie şi ca să dea o raită pe la du- 
lapul cu medicamente, de unde — în absenţa doctorului — 
se aprovizionă cu un pumn de calmante, pentru orice 
eventualitate. 

Allen ocupa deja scaunul şoferului, când reveni la 
maşină, şi-i făcu semn să se urce lângă el. La pornirea mo- 
torului, Roy îi ajunse din urmă şi se sui în spate. Schim- 
bară un salut scurt. Fraţii deWitt nu păreau dispuşi să stea 
la taclale, iar Nat le urmă exemplul şi păstră tăcerea, mul- 
țumită să mai vadă şi altceva decât corturile din tabără. 
Peisajul se perinda pe lângă ei, prăfuit şi lipsit de viaţă. 
Creşteau puţine plante pe solul stâncos. Toamna arăta la 
fel de dezolantă ca vara, doar temperatura fiind mai co- 
borâtă. 

La doi kilometri distanţă, trecură de santinelele pos- 
tate pe drum. Nu aveau oameni suficienţi să suprave- 
gheze o arie mai largă, dar măcar drumurile rămâneau 
sigure şi puteau primi o avertizare cu câteva minute îna- 
intea unui atac. Câteva minute erau de ajuns pentru a 
îmbarca pe toată lumea în maşini şi a părăsi tabăra. 

Radarul de la bord cerceta încontinuu împrejurimile, 
căutând să localizeze fisurile şi să determine dimensiu- 
nile acestora. Trecerea cu un camion în viteză printr-una 
ar fi echivalat cu impactul dintre un tren şi un munte şi 
i-ar fi distrus pe toți. Din fericire, deocamdată nu se vedea 
nimic de acest gen. 

Se întunecase de tot, când Allen reduse treptat viteza, 
până ce motorul se opri. 

— Cred că aici era, spuse, iar Roy aprobă cu o în- 
clinare a capului. 

Coborâră din maşină înainte de a apuca Nat să în- 
trebe despre ce era vorba şi nu-i rămase decât să-i urmeze. 
Îşi dezmorți picioarele pe sol, întunericul ascunzându-i 
micile grimase de disconfort. Fluturii de noapte se agitau 
în lumina farurilor lăsate aprinse, iar din când în când o 
pasăre fluiera în depărtare. 

— Încolo, le făcu Roy semn cu arma s-o ia la dreapta. 

Drumul mergea tot înainte, însă ei o tăiară peste câm- 
pia arsă de soare, către pâlcul de copaci pe jumătate uscați 
de secetă de la baza dealului. Lumina farurilor nu bătea 
atât de departe şi fură nevoiţi să se folosească de lanterne. 
Lui Nat nu-i dăduseră una, probabil considerând că deja 
avea o mână ocupată cu arma, iar cealaltă era rănită, lucru 
care-o forța să se ţină aproape de ei, dacă voia să vadă pe 
unde merge. 

La câţiva paşi de baza copacilor, se opriră nehotărâți. 

— Aici era, nu? întrebă Allen. 

— Mda, spuse Roy, privind încruntat în jur. 

— Să fi plecat? 

— Nu e nicio fisură în apropiere şi era rănit. Nu pu- 
tea ajunge departe. 

Nat se uită de la unul la altul. Aşa cum bănuise de la 
început, nu era vorba de o plimbare de plăcere. Ce căutau 
însă nu ştia. Spera că era vorba de vreun animal mai mare, 
care ar fi putut trece drept vânat. Se săturase de conserve. 
Dar atunci ce nevoie aveau de ea? 

— Azi noapte a plouat, spuse Allen. Poate a încercat 
să se adăpostească... 

La sugestia lui Allen, Roy o luă înainte, mergând ra- 
zant pe lângă copaci. Nişte păsări se foiră agitate în frun- 
ziş, dar niciuna nu-şi luă zborul sau scoase vreun sunet. 

Nat crezu că zăreşte un iepure fugind pe câmp, însă nu 
putea fi sigură. 

— Stați! 

Mâna ridicată a lui Roy îi făcu să încremenească pe 
poziţii. Acesta se învârti în loc, pipăind aerul cu mâna la 
doi paşi în faţa lor. 

— Aha, mormăi şi mâna îi trecu în partea cealaltă, 
dispărând de la încheietură într-un nor de fulgere mute. E 
în regulă, e mică, îi anunţă. Nu trece nimeni prin ea... 
încă. 

Nat îşi duse instinctiv mâna la nas, dar nu simţea mi- 
rosul specific al gazului care nu exista în formă naturală 
pe Pământ, dar acompania întotdeauna infuzia de argon, 
şi nici ei nu se grăbiră să-şi pună filtrele. 

— Crezi că vin după el? întrebă Allen, coborând 
instinctiv vocea. 

Roy nu răspunse. Inhală adânc, oricât de periculos ar 
fi părut, apoi se răsuci pe călcâie şi o luă în sus pe deal. 

După ce trecură de culmea dealului, o văzură: o ca- 
mionetă veche, răsturnată şi pe jumătate îngropată în mal. 
Ceva se mişca în spatele geamurilor murdare. Roy le făcu 
semn să păstreze liniştea şi scoase un pumnal din haină. 
Se apropiară încet, înconjurând-o din toate părțile. El fu 
cel care se cățără primul deasupra şi încercă portiera. 

— E înţepenită. 

Nat se aplecă să se uite înăuntru prin parbriz şi fu 
străbătură de un fior. Teama, dar şi o curiozitate morbidă 
o ţintuiră pe loc. Laterala sprijinită de sol a cabinei era 
ocupată în mare parte de o masă păroasă care tremura. În 
tabără, păstrase distanţa față de locul în care erau închişi 
prizonierii. Nu era nicio plăcere să te uiţi la fețele lipsite 

de expresie ale extratereştrilor, iar de comunicat nici nu 
putea fi vorba. Toate încercările eşuaseră. Pusă față în față 
cu unul însă, nu ştia cum să reacționeze. 

Allen trase şi el de portieră, dar rezultatul fu acelaşi. 
Cine ştie de când zăcea abandonată acolo, la cât de ru- 
ginită era. Coborâră amândoi şi îşi concentrară atenţia 
asupra parbrizului. Chederul era crăpat în mai multe 
locuri; o lovitură cu patul armei fisură sticla, împingând-o 
înăuntru, dar fără s-o spargă de tot. Era suficient ca să 
bage vârful armelor prin deschizătură şi să le folosească 
drept pârghii. Combinându-şi eforturile, reuşiră să înde- 
părteze din drum parbrizul. 

Crimsul le urmări mişcările, continuând să zacă într- 
o rână şi fără să dea vreun semn de agitaţie. Doar blana i 
se mişca în ritmul respirației greoaie. Odată ce i se lărgi 
câmpul vizual, Nat observă că pe partea stângă a corpului 
blana era încleiată într-un lichid vâscos, închis la culoare. 
Creatura suferise o rană gravă, poate chiar mortală, dar 
ceea ce o şocă mai mult fu prezența mogâldeţei ghemuite 
în partea uscată. Un copil. Cruste mari de tegument chiti- 
nos îi acopereau braţele goale, dar era totuşi un copil 
uman. 

Roy îşi agăţă arma de umăr şi întinse brațele spre 
copil. Acesta nu plângea, doar se uita curios la ei, iar când 
crimsul îl împinse, se lăsă luat în braţe şi chiar dădu să se 
agaţe de gâtul bărbatului. Roy i-l plasă rapid lui Allen, 
care la rândul lui i-l întinse lui Nat. Băieţelul se lipi de ea, 
căutându-i căldura corpului, după ce fusese scos din 
cuibul moale. 

Nat îl săltă pe braţul sănătos şi se îndepărtă de ca- 
mionetă. 

— Hei, îi zâmbi, dar copilul nu răspunse. 

Se uită în schimb peste umărul ei şi scânci. 

Allen o răsuci uşor de umăr şi se postă în faţa lor, blo- 
cându-le vederea. Apoi îi făcu semn din cap să pornească 
pe drumul de întoarcere. Nat mai apucă să-l vadă pe Roy 
ştergând lama cuţitului pe un smoc de iarbă uscată. Când 
li se alătură, arăta ca şi cum nimic nu s-ar fi întâmplat. 

Parcurseră restul drumului până la maşină în pas 
alert, pe cât de repede putea Nat să se mişte, bărbaţii 
având grijă ca ea să ţină pasul cu ei. Chiar şi aşa, respirația 
lui Nat începea să devină tot mai apăsătoare, dar nu îi 
dădu copilul lui Allen decât cât dură să se urce în maşină, 
după care-l luă înapoi. Allen îl acoperi cu haina lui, iar 
copilul i se culcuşi în poală. Îi privea cu ochii larg deschişi, 
parcă vrând ceva, dar neştiind cum să ceară. 

Printre scaune, Roy îi întinse un pachet cu biscuiţi. 
Băiatul îl înşfăcă şi se apucă să înfulece în grabă. 

— Săracul... e mort de foame, murmură Nat. De 
unde aţi ştiut de el? 

Aşteptase destul explicaţiile. 

— L-am zărit pe crims fugind ieri, când ne întorceam, 
spuse Allen. Se vedea că era rănit şi că ducea cu el ceva. 
Era însă prea târziu şi am lăsat-o pe azi... 

— Aţi lăsat copilul să petreacă toată noaptea afară cu 
monstruozitatea aia? se cruci Nat. 

— Uită-te la el, făcu Roy. Ţi se pare traumatizat? 

Copilul terminase în timp record biscuiţii şi ador- 
mise cu capul rezemat de umărul ei şi o mânuţă aşezată 
delicat pe bandajul din jurul braţului. Nat îl strânse mai 
tare la piept, însă el o împinse prin somn. Poate nu era 
traumatizat, dar avea o mare suprafaţă din corp acoperită 

de o crustă rigidă, care îi împiedica pielea să respire. O 
simţea prin haine. Băiatul o împinse din nou, deranjat de 
atingere. 

— Credeţi că l-au luat dincolo? întrebă încet, ca să 
nu-l trezească. Are toată pielea afectată. Şi dacă l-au luat, 
de ce l-au adus înapoi? Să fie bolnav? 

— Poate să-l vadă Gordon, dar n-o să găsească nimic 
în neregulă, mormăi Roy. 

Nat se uită intrigată în oglinda retrovizoare, dar ochii 
lui îi răspunseră cu o privire enigmatică. Întoarse capul, 
jenată, iar Allen îi zâmbi. 

— O să fie bine. 


sro 


În dimineața următoare, întreaga tabără îşi strânse 
lucrurile şi se mută câteva zeci de kilometri mai la vale pe 
albia secată a râului. Un crims mort, sau chiar numai dis- 
părut în zonă, făcea prea mult să crească şansele ca cineva 
să-l caute. Nu mai erau în siguranţă acolo. 

Băieţelul salvat — Gordon îl botezase Tommy, ca să 
aibă cum să îl strige — se acomodase perfect la noile con- 
diţii de trai şi, în afară de faptul că nu vorbea şi a crustelor 
care îi acopereau mai bine de jumătate din suprafața 
corpului, fusese declarat sănătos de doctor. ÎI adoptase 
Wilma, sau mai degrabă o adoptase el pe ea, după ce 
observase că se avea bine cu bucătarul. 

Nat suportă cu greu mutarea. Oamenii erau bine or- 
ganizaţi, acesta fiind un exercițiu de rutină, dar haosul şi 
agitația îi provocară o durere masivă de cap. Prefera rezi- 
denţa stabilă din avanpostul detaşamentului 17, unde nu 
se putea întoarce. Din motive de securitate, foştii ei 

tovarăşi refuzau să răspundă apelurilor radio, iar ei se 
deplasau în direcție opusă. Nici nu se punea problema 
să-i dea cineva o maşină sau s-o ducă până acolo. 

Dacă ar fi fost sănătoasă şi ar fi avut ceva de făcut, nu 
s-ar fi plâns. Ocupanţii fostei baze a detaşamentului 17 se 
strânseseră fiecare de unde se nimerise şi, cu toate că lega- 
se câteva prietenii cât stătuse acolo, nu era nimic de du- 
rată. Din punctul ei de vedere, putea la fel de bine să 
rămână alături de detaşamentul 12, cât timp se găsea 
mâncare şi un loc de dormit. De alungat n-aveau s-o alun- 
ge şi exista mereu o mulțime de lucruri de făcut, chiar 
dacă n-o luau cu ei la patrulat. Deja ajuta la infirmerie, 
ocupându-se în totalitate de femeia în comă şi, când era 
nevoie, şi de copil. Treptat, putea face mai mult. 

Instalarea taberei le luă jumătate de zi. Poposiră pe 
un platou înalt, de unde aveau vedere în vale, la albia râu- 
lui. Oamenii evitau să se apropie de marginea abruptă, iar 
cei care o făceau rămâneau cu privirea pierdută în gol, 
visând la lucruri răscolitoare prin absenţa lor. Doar ce se 
uita şi simţea că i se face sete. Mergeau cu raționalizarea 
de apă la extrem, dar chiar şi aşa rezervele tot erau pe ter- 
minate. În curând, aveau să rămână cu rezervoarele goale. 
Gazul străin care scăpa prin fisuri sporea viteza de evapo- 
rare a apei ceva de speriat. Făcuse să dispară un râu 
întreg. 

Pe înserat, erau aproape gata instalați. În ciuda obo- 
selii, vocile creşteau în intensitate şi deveneau mai vo- 
ioase. La început, Nat crezu că era vorba doar de uşurarea 
găsirii unui nou adăpost temporar, dar treptat tonalitatea 
acestora se schimbă şi, curioasă, părăsi cortul infirmeriei. 
Urmă fluxul oamenilor care se îndreptau spre vale şi se 

opri doar când vârfurile ghetelor îi atinseră pietrele nete- 
zite de apă timp de sute de ani. 

Mai mulţi oameni se opriseră în rând cu ea. O duzină 
de membri obişnuiţi ai patrulelor, înarmaţi până-n dinți şi 
cărând în spate butoaie şi canistre goale, trecură mai de- 
parte, punându-și din mers filtrele. Aerul tremură în jurul 
lor, siluetele fiindu-le înconjurate de irizaţii luminoase, 
când dispărură, şi un val dens de gaz ajunse până la Nat, 
gâdilându-i nările. Îşi stăpâni impulsul de a-şi scoate 
filtrul din bluză. Nu era nevoie, cât timp nu se apropiau 
prea mult de fisură şi nu trecea nimeni sau nimic prin ea, 
dar instinctul de supravieţuire insista că e mai bine să fie 
precaută, decât să-i pară rău mai târziu. 

Aşteptară, adunaţi în grupuri mici şi vorbind unul cu 
altul. Wilma i se alăturase, ţinându-l de mână pe Tommy, 
care tot trăgea să se ducă după ceilalți. 

— Ai răbdare, îi spuse Wilma, ţinându-l strâns lângă 
ea. Băieții se întorc repede. 

Se referea, desigur, la frații deWitt de care copilul se 
ataşase chiar mai mult decât de Nat. 

Minutele însă treceau şi aceştia întârziau să apară. 
Pas cu pas, înaintară mai aproape, parcă pe nesimţite, cu- 
prinşi de nerăbdare. N-ar fi trebuit să dureze atât. Odată 
trecuţi în partea cealaltă, râul trebuia să fie la locul lui şi, 
cu puțin noroc, apa nu era poluată până la punctul în care 
devenea imposibil de filtrat. 

După ce se întunecă, reveniră cu lumini şi cu şi mai 
multe arme. Timpul se scurgea şi se apropiau de expira- 
rea duratei de utilizare a filtrelor. Nu fuseseră proiectate 
să funcționeze atât de mult, erau folosite doar pentru in- 
cursiuni scurte, de tipul aprovizionării cu apă. Ce altceva 

ar fi putut face acolo? Peisajul era distrus în ultimul hal şi 
riscau să dea nas în nas cu crimşii în orice moment. 

Dezbăteau organizarea unei expediţii de recuperare, 
când fulgerele reapărură în aer, anunțând o trecere. Toată 
lumea duse mâinile la arme. Puteau fi ai lor, dar la fel de 
bine puteau fi crimşii plecaţi într-o misiune de răzbunare 
sau o recunoaştere aleatoare. Spre uşurarea tuturor, silu- 
etele care se materializară erau înalte şi corect propor- 
ţionate, având o formă perfect umană. 

Prin corul de tuşituri ce urmă — oamenii îşi scoseseră 
filtrele de îndată ce trecuseră înapoi şi nu se mai săturau 
de aer — Roy spuse: 

— Am dat peste o tabără pe malul opus şi a trebuit să 
ne ascundem la fiecare cincisprezece minute, când ve- 
neau patrulele. 

Era singurul care nu tuşea, în schimb se înverzise la 
faţă. 

Se încurajară unul pe altul cu jumătate de gură, din 
cauza crimşilor aflați atât de aproape, apoi puseră mai 
mulți mâna la transportul apei, eliberându-i de povară pe 
cei care-o aduseseră, după ce lăsaseră pe loc paznici pre- 
gătiţi să dea alarma la cel mai mic semn de activitate 
inamică. 

Gândindu-se la cât de mult i-ar fi plăcut o baie, Nat 
nici măcar nu observă că băiatul scăpase din mâna Wilmei 
şi dispăruse în mulțime. 


(io) 


Nat nu fu singura căreia prezența crimşilor atât de 
aproape îi alungă somnul. Trecuse de miezul nopţii, când 
ieşi din cort ca să facă o plimbare. Era linişte şi puțină 

lume pe afară. Majoritatea oamenilor prefera să stea as- 
cunsă la adăpost şi să pretindă că nu era nicio primejdie. 
Ea însă voia să vadă inamicul dacă se apropia. Şi, vorbind 
de inamic... 

În spatele cortului ocupat de fraţii deWitt, îl zări pe 
Roy, dezbrăcat până la brâu şi spălându-se într-un li- 
ghean. La lumina chioară a unui bec, văzu că avea o mare 
parte din spate acoperită de tegumentul chitinos, închis la 
culoare. I se întindea în jos spre şale şi pe umeri, parcă 
vrând să-i cuprindă şi braţele. Întors cu spatele la ea, Roy 
smulgea fâşii înguste de pe umeri, lăsând piele curată în 
loc, lipsită de tenta verzuie, bolnăvicioasă, de mai de- 
vreme. 

Allen nu se zărea nicăieri, iar Nat, simțind că îi 
încalcă intimitatea, deşi nu înţelegea de ce alesese să îşi 
facă toaleta afară, când putea la fel de bine să se ocupe de 
asta în interiorul cortului, se răsuci în tăcere pe călcâie şi 
porni în direcție opusă. 

Temperatura aerului coborâse cu vreo două grade, 
dar pe marginea abruptă a malului nu era chiar frig. Valea 
se întindea la picioarele ei, scufundată în întuneric. Nu se 
vedea niciun punct luminos care să semnalizeze prezența 
paznicilor, deşi ştia că erau acolo, şi nici fisurile din struc- 
tura universului nu erau vizibile, ceea ce era liniştitor 
pentru că însemna că nu trecea nimeni prin ele. 

— Nu poţi să dormi? 

Vocea lui Allen o făcu să tresară. Nu-l auzise apro- 
piindu-se. Nat clătină uşor din cap şi ridică din umeri. 
Nimeni nu se putea lăuda că beneficiase de o noapte cu 
somn liniştit de ani de zile... 

— N-or să vină, spuse Allen. Poate nici nu ştiu că 
suntem aici. Pe noi nu ne-au observat. 

Nat îşi înfipse mai adânc mâinile în buzunare. La o 
privire mai atentă, i se păru că Allen arăta puţin ciudat. Îi 
trebuiră câteva momente ca să-şi dea seama ce lipsea. 
Zâmbetul. Cu buzele strânse într-o linie dură, semăna 
surprinzător de mult cu Roy. 

— Eşti bine? îl întrebă.S-a întâmplat ceva cât aţi fost 
dincolo? 

— Nah, se forță Allen să schiţeze un zâmbet, iar re- 
zultatul fu unul chinuit. Ne-am intoxicat puţin şi o să 
scăpăm de câteva straturi de piele, glumi, dar nimic se- 
rios. Te-ai temut pentru noi? 

Nu întrebarea în sine, ci tonul pe care fusese pusă îi 
stârni suspiciuni. Bineînţeles că-şi făcuse griji... Toţi fuse- 
seră îngrijoraţi. Din tonul lui reieşea însă că aştepta alt- 
ceva de la ea. 

Allen făcu un pas înainte, iar Nat se încordă, impu- 
nându-şi să nu se retragă, pentru a nu da semne de slă- 
biciune. Nu acesta era inamicul, se văzu nevoită să-şi 
reamintească, deşi zâmbetul de prădător contrazicea pri- 
virea caldă din ochii deschişi la culoare, dându-i o sen- 
zaţie de disconfort. 

Ca în transă, Allen o apucă de umeri cu intenţia vă- 
dită de a o ţine pe loc şi îşi apăsă buzele pe ale ei. Totul se 
petrecu atât de repede, încât Nat nu avu timp să-i răs- 
pundă la sărut. În momentul următor, se trăgea înapoi, cu 
ochii larg deschişi, arătând la fel de surprins ca ea, şi o 
pornea spre tabără, clătinând din cap şi mormăind în 
surdină. 

Ei îi trebuiră câteva secunde în plus ca să se dezme- 
ticească. Ce se întâmplase? O voia sau n-o voia? Relaţiile 
dintre membrii patrulei şi personalul auxiliar, chiar şi cei 
adunați de pe drum, nu erau ceva ieşit din comun. Atâta 
doar că până atunci se purtase prietenos cu ea şi nu-i 
dăduse de înțeles că ar fi fost interesat de mai mult. Şi, din 
câte auzise, Allen avea pe cineva în oraş. Nici asta nu era 
ceva neobişnuit şi nu ar fi deranjat-o, vremurile erau prea 
tulburi pentru legături de lungă durată, când nu ştiai 
dacă o fisură nu te înghiţea peste noapte sau nu intrai 
într-una fără să-ţi dai seama, dar Allen părea nehotărât. 
Iar din câte observase ea, Allen ştia întotdeauna ce voia, la 
fel ca fratele lui. 

Aruncând o ultimă privire spre vale, ca şi cum ar fi 
vrut să se asigure că totul era în regulă şi încă nu fuseseră 
invadați — nu în noaptea asta! — se luă după Allen. Lui Nat 
nu-i plăceau lucrurile încurcate. Conform traseului ur- 
mat, avea să petreacă în tabără cel puţin câteva săptămâni 
până ajungeau la un punct de unde putea schimba direc- 
ţia şi pleca altundeva, iar ei aveau să se mai întâlnească de 
nenumărate ori în acest timp. Prefera să lămurească lu- 
crurile înainte de a se transforma într-o situaţie jenantă. 

La apropierea de cortul ocupat de fraţii deWitt, Nat 
auzi voci înfundate, puse pe ceartă. Păşi cu grijă, ca să 
nu-şi deconspire prezenţa, şi privi printr-o perforație din 
perete. Stând cu spatele la ea, Allen gesticula cu o mână, 
în timp ce vorbea. Lumina cădea direct pe faţa lui Roy, 
aflat în colţul opus, unde se rezema de un cufăr-dulap. Îţi 
ţinea ochii plecaţi, ascultând resemnat predica. 

— Ce naiba credeai că faci? îl bruftuluia Allen. 

Roy închise ochii. 

— Te-am simțit acolo, cu ea, şi pur şi simplu mi-a scă- 
pat, ridică din umeri în loc de scuză. 

— Parcă ne-am înţeles să nu mai faci chestii de-astea, 
cel puţin nu dacă nu este un caz de viaţă şi de moarte... 

Schimbându-şi poziția, Roy oftă şi deschise ochii. 

— Am stat prea mult dincolo... şi n-am avut timp să 
mă dezintoxic, se strâmbă. 

Allen dădu să se apropie, dar Roy ridică o mână: 

— N-aş face asta, dacă aş fi în locul tău. Încă mai 
vreau să te fac bucăți pentru că ai atins-o. 

— Dar tu m-ai făcut să o sărut! 

— Dacă ai fi sărutat-o, probabil că nu m-ar fi deranjat 
atât de mult, rânji Roy. 

Allen îşi aruncă exasperat mâinile în aer: 

— Serios, omule, nu poţi continua aşa. Nu poți trăi 
prin alții. 

— A funcţionat până acum. 

— Acum nu mai merge. Ce-am să-i spun lui Jodi? 
Măcar dacă era urâtă..., rosti Allen cu amărăciune. 

— Nu contează. Nu s-a întâmplat nimic. 

Allen nu era de acord. 

— Dacă-ţi place fata, de ce nu vorbeşti cu ea? 

Roy îl privi lung înainte de a răspunde: 

— Ştii foarte bine de ce. Şi nu crezi că a auzit destul? 

În acel moment, Nat decise că era mai bine să se 
retragă cât timp mai putea pretinde că nu auzise nimic. 


vO 
Allen o găsi aşezată pe una dintre băncile de lângă 
popotă, cu o băutură caldă în față. După ce îşi umpluse 
cana de la automat, se instalase afară, departe de gemetele 

şi murmurele răniților. Evenimentele recente îi stârniseră 
multe nedumeriri, iar persoanele care îi apăreau cel mai 
des în gânduri erau fraţii deWitt. Toate întrebările se 
învârteau în jurul lor. 

Îşi ridică ochii la Allen, întrebându-se de ce venise 
după ea: să-i dea nişte explicaţii sau s-o zăpăcească mai 
rău? Acesta schiță un zâmbet şi luă loc în fața ei, iar lui 
Nat îi trecu prin cap că poate fusese o greşeală să se în- 
creadă în el. 

— Îmi pare rău pentru mai devreme... 

Nat îi aruncă o privire cercetătoare, dar de data asta 
Allen arăta aşa cum îl ştia ea. În lipsa privirii intense care 
oţintuise în loc mai devreme, zâmbetul prietenos se întor- 
sese. Voia însă să fie sigură: 

— Cine vorbeşte acum, tu sau Roy? 

— Eu vorbesc, spuse Allen. Lui Roy rareori îi pare 
rău de ceva. 

Îi cântări cuvintele cu grijă, îngrijorată mai mult de 
confirmarea mută decât fusese de sărut, ca în final să 
mormăie: 

— Nu sunt o jucărie ca să mă pasaţi de la unul la al- 
tul. Credeam că suntem prieteni. 

— Suntem, dădu din cap Allen. De aceea, vreau să-ţi 
spun o poveste... 

Se uită lung la cana de pe masă, ca şi cum nu se putea 
hotărî de unde să înceapă, iar Nat o împinse spre el. Îşi 
încălzise suficient degetele şi, drept măsură de precauţie, 
îşi trase mânecile peste mâini. 

— Am crescut la o fermă la două mii de kilometri de 
aici, începu Allen. Aveam cam şase ani, când am fost tre- 
ziți într-o dimineaţă de scandalul făcut de câine. Lătra ca 

un apucat. Am ieşit toți din casă şi, în curtea din spate, am 
găsit intrusul: un copil, nu mai mare ca mine, care atacase 
straturile cu roşii din grădină. Era înfăşurat într-o bucată 
sfâşiată de cearşaf, iar când mama a reuşit să-l convingă 
să intre în casă şi s-o lase să-l spele, a descoperit că nu era 
vorba numai de murdărie. Avea cea mai mare parte a 
corpului acoperită de un strat gros de piele rigidă, închisă 
la culoare. La vremea aia, fisurile încă nu fuseseră depis- 
tate şi nimeni nu ştia care era cauza. 

Un caz acut de intoxicare cu gaz, cugetă Nat. Allen 
făcu o pauză, ca să bea o gură de ceai. 

— În timp, pielea s-a curăţat, continuă. A durat mult 
mai mult până am reuşit să scoatem un cuvânt de la el, 
deşi s-a acomodat extrem de repede, şi n-a vorbit nicioda- 
tă despre unde a fost şi prin ce-a trecut înainte de a ajunge 
la noi. Cam în aceeaşi perioadă, s-a răspândit zvonul că 
nişte vânători ar fi găsit în apropiere un animal nemaiîn- 
tâlnit, dar noi am crezut că doar asta era... un zvon. 

Se opri din nou şi privi departe, în noapte. Expresia 
gânditoare de pe chipul său dădea de înţeles că poate ar fi 
trebuit să ia zvonul mai în serios. Acum era însă prea 
târziu. 

— Tata a vrut să alerteze autoritățile, dar mama a in- 
sistat că un orfelinat sau o familie de plasament oarecare 
n-aveau să facă mai mult decât puteam face noi, mai ales 
că eu n-aveam nimic împotrivă. Copiii vecinilor erau des- 
tul de departe, iar mie îmi surâdea ideea de a avea cu cine 
să mă joc. Aşa că Roy a rămas. N-a fost tovarăşul de joacă 
pe care-l aşteptam, dar a devenit cel mai bun prieten al 
meu. Suntem ca fraţii, chiar dacă n-avem acelaşi sânge. 

— Şi puterile astea ale lui? ridică Nat din sprâncene. 

— Roy este mai afectat de gaz decât restul oamenilor, 
dar şi rezistă mai mult la expunere. De când am început să 
patrulăm, n-a fost zi în care să nu se lupte cu crustele alea 
enervante. Şi da, uneori dă dovadă de abilităţi neobişnu- 
ite, admise Allen. Tommy este la fel... cred. 

— Roy l-a găsit, deduse Nat. 

— Da. De asemenea, a ştiut că avea să fie în sigu- 
ranță, chiar dacă nu mergeam imediat să-l luăm. Nu mă 
întreba cum, dar ştia. 

Nat trase de mânecile hainei într-o încercare de a le 
lungi. Nefiind hainele ei, nu se potriveau perfect, dar asta 
era cu două numere mai mare, ceea ce pe moment era un 
avantaj. 

— De ce m-aţi luat cu voi când aţi plecat după Tommy? 
Dacă sunt la fel, mai degrabă s-ar fi dus la el decât la mine. 

— E încă un copil, iar copii au nevoie de o figură ma- 
ternă. 

— Tommy se fereşte de mine. O preferă pe Wilma. 

— Da, zâmbi Allen. Aici e puţin şi vina lui Roy. Puş- 
tiul simte că e interesat de tine, de-aia păstrează distanţa. 

Nat se abţinu să nu-şi dea ochii peste cap. Asta-i mai 
lipsea, să facă o fixaţie pentru ea. 

— Nu e doar asta, spuse Allen. ÎI intrigi pentru că, 
într-un fel, te simte la fel ca pe femeia care te-a accidentat 
pe tine, doar că, în acelaşi timp, susţine că ea nu e de aici. 

— Ce vrei să spui? De unde poate să fie? 

— Nu ştiu. 

— Să fi venit de dincolo? Asta simte? 

— Cu siguranţă nu. E convins că n-a fost dincolo, nu 
recent, sau dacă a fost, n-a stat mult. Sunt mai puține 
urme de argon şi gaz în ea chiar decât în noi. 

Deci Roy funcţiona şi ca detector de argon. Nat îşi 
masă tâmplele. Situaţia devenea prea complicată pentru 
gustul ei. Ar fi trebuit să rămână la baza 17, să nu se aven- 
tureze în nicio patrulare la distanţă, oricât de tentantă ar 
fi fost. Oamenii de aici erau ciudaţi de tot. 

— E] de unde e? întrebă încet, curioasă să vadă dacă 
avea să-i spună. 

Allen nu răspunse imediat. Când o făcu, îşi fixă privi- 
rea albastră pe ea şi înclină capul într-o parte, privind-o 
gânditor: 

— Contează? Cum ea ezită, continuă: Contează ce 
face. Nu crezi? 

— Presupun ca da, oftă Nat. 

Se făcuse frig; şi o cuprinsese şi o stare de somnolenţă. 
Prea multe lucruri noi la care trebuia să se gândească şi pe 
care creierul refuza să le accepte. Se bucura însă că lămu- 
rise lucrurile cu Allen. O problemă mai puţin pentru care 
să-şi facă griji. Roy însă... 

Paşii grăbiţi acompaniaţi de respiraţia zgomotoasă a 
Wilmei îl ridicară pe Allen în picioare înainte de a apuca 
Nat să o vadă. 

— Tommy... a dispărut Tommy..., gâfâi femeia. 
L-am căutat peste tot şi... nu e. 

— Mă duc să-l chem pe Roy, spuse Allen. El o să ştie 
unde să-l caute. 


cre 


În timp ce coborau pe panta abruptă, îndreptându-se 
spre albia râului, Nat se întreba oare cum ajunsese ea în 
situaţia asta. Fusese o singură dată dincolo şi se jurase să 
nu mai repete experienţa, dar Roy insistase că Tommy era 

prea mic ca să poată rezista chemării amăgitoare a gazu- 
lui. Teama de lumea crimşilor era atât de adânc înră- 
dăcinată încât Nat îşi muşcase buzele ca să nu spună că 
probabil că s-ar fi descurcat mai bine de unul singur. Roy 
se încruntase la ea şi mormăise ceva cum că băiatul se 
schimbase prea mult ca să mai reziste amestecului de 
gaze de dincolo. Asta o convinsese. 

Wilma rămăsese în tabără, pregătită să dea alarma 
dacă nu se întorceau într-un interval rezonabil de timp, 
iar ei o luaseră la vale, riscând să-şi rupă gâtul la cea mai 
mică piatră de care s-ar fi împiedicat. Norocul făcu să 
ajungă pe teren drept fără să păţească nimic. O împun- 
sătură surdă o ardea în coaste la fiecare răsuflare, dar Nat 
nu intenționa să se plângă. Era oricum prea târziu, deja 
trecuseră de santinele. 

Roy le făcu semn să-şi pună filtrele, după care o luă 
înainte şi dispăru în noapte, înconjurat de o perdea de 
artificii mute, şi mirosul specific de gaz ajunse până la ei. 

Rămasă fără raza de lumină produsă de lanterna 
acestuia, Nat se opri dezorientată. Allen, care mai par- 
cursese drumul acela o dată, o apucă de braţ şi o ghidă: 

— Pe aici. 

Ştiu că trecuseră dincolo în momentul în care auzi 
clipocitul apei la nici doi paşi de picioarele ei. Atmosfera 
mai densă decât cea de pe Pământ menținea lumina şi 
umiditatea la nivelul solului, iar ochii i se obişnuiră re- 
pede cu noile condiţii de iluminat. Nat stinse lanterna şi 
se uită fascinată la undele râului. Nu mai văzuse atâta apă 
la un loc din copilărie. 

— Hei! o strigă cineva, iar ea se grăbi să traverseze va- 
dul, sărind de pe o piatră pe alta, ca să-i ajungă din urmă. 

Coborârea fusese cum fusese, dar cățăratul pe malul 
opus îi tăie răsuflarea, mai ales că urmau o traiectorie 
ascendentă aproape verticală, fapt ce îi dădea de înţeles că 
Roy ştia exact unde voia să ajungă. Nu degeaba întâr- 
ziaseră atât de mult când plecaseră după apă... 

Vegetaţia înaltă, țepoasă, i se agăța de pantaloni la 
fiecare pas, îngreunându-i mersul. Se încălzi rapid dato- 
rită efortului, însă rezistă tentaţiei de a renunţa la haină. 
Filtrele o protejau numai de argon. Cu cât era mai mare 
suprafaţa de piele expusă, cu atât ceda mai repede orga- 
nismul în faţa intoxicării cu celălalt gaz, iar Nat nu voia să 
rişte. 

Se trântiră pe burtă odată ajunşi pe culme şi inspec- 
tară peisajul de la distanță. O pătură joasă de nori cenușii 
acoperea tot cerul, brăzdată ici şi colo de nuanţe purpurii. 
Nu ploua, de fapt în partea asta nu părea să plouă nicio- 
dată, iar aerul călduţ aducea miresme neaşteptate de vară 
cu flori uscate şi argilă arsă, când la ei acasă era deja 
toamnă târzie. 

Înaintea lor, mult prea aproape, se întindea un labi- 
rint de clădiri joase, cu un singur etaj, şi cupole curbate, 
toate vopsite uniform în tonuri de albastru şi gri, amin- 
tindu-i de interiorul unui tunel. O aşezare permanentă 
după cum se vedea, nu ca tabăra lor. Câţiva crimşi patru- 
lau alene cu armele coborâte, acoperind doar parţial 
perimetrul, semn că nu erau în stare de alertă. 

— Nu ne aşteaptă. E bine, spuse Roy şi le făcu semn 
să-l urmeze. 

După ce patrula dispăru după colţ, alergară spre pri- 
mul perete care le putea servi drept adăpost. Lipseau fe- 
restrele, iar sisteme de supraveghere nu se vedeau, aşa că 

singura modalitate de a fi prinşi era să intre din greşeală 
în raza vizuală a unui crims. Roy părea să aibă un simț 
special pentru a-i evita şi îi ghidă în pas rapid pe străzile 
înguste de la marginea complexului. 

Trecură pe lângă seră, singura clădire cu pereţi din 
sticlă, unde crimşii îşi cultivau o parte din hrană. Ei nu 
depindeau de lumina soarelui, atât cât se strecura printre 
norii deşi, însă plantele da. Prezenţa paznicilor doar la 
periferie îi ajută să se mişte mai repede. Se făcuse târziu, 
iar crimgşii erau legaţi de cicluri zi-noapte la fel ca oamenii. 
Nu îşi părăseau adăposturile decât dacă simțeau activi- 
tate inamică în zonă, iar tabăra sosise prea recent ca să fie 
observată. 

— Da’ mare mai e, scrâşni printre dinţi Allen. Când 
plecăm, ar fi cazul să-i bubuim puţin. 

Roy doar îi aruncă din mers o privire peste umăr. 

O explozie la întâmplare n-ar fi făcut decât să agra- 
veze situația, aducând după ea repercusiuni severe, însă 
una amplasată strategic putea distruge destabilizatorul, 
sursa principală cauzatoare de fisuri, oprind infiltrarea 
gazului. Uşor de zis, dar greu de făcut pentru că nu ori- 
cine era dispus să-şi rişte viața aruncând în aer clădirile. 
Circulau nişte poveşti groaznice despre oamenii luaţi 
prizonieri, dintre aceia care nu fuseseră ucişi. Înfiorată de 
rânjetul lui Allen, Nat se gândi că fraţii de Witt erau per- 
soanele ideale pentru o astfel de misiune. 

Spre deosebire de aşezările umane, crimşii nu aveau 
pieţe în care să se adune. Se deplasară în zigzag, urmând 
aleile pustii, până ajunseră la o clădire cu pereţi tot din 
sticlă, asemănătoare serei, însă mult mai mică. Roy îi 
dădu ocol, îndreptându-se spre o uşă masivă, ce dădea 

într-o ecluză. Din câte văzuseră, era singura cu un meca- 
nism de blocare la exterior. 

Roy o deschise, iar ei păşiră înăuntru, luându-se după 
el. Uşa se închise silențios, ca mai apoi alta să se deschidă 
automat în fața lor. Un val de aer proaspăt, rece, îi izbi. 

— Nu vă scoateţi filtrele, le spuse Roy. E prea mare 
concentraţia de oxigen, o să vă ameţțească imediat. 

— Oho, fluieră Allen, uitându-se la contorul de la 
mână. Patruzeci la sută, aproape dublu față de concen- 
trația normală... Ce fac ăştia aici? 

Roy nu răspunse, deşi Nat avea senzaţia că ştia. Se 
uită curioasă în jur la vegetaţia tropicală, ajunsă la matu- 
ritate. De trunchiurile solide ale copacilor erau agățate 
hamacuri în care se odihneau crimşi în diferite stadii de 
dezvoltare, de la gheomotoace de blană mari cât roata 
unei maşini, la crimşi acoperiţi de un strat subţire de 
blană, dar şi creaturi complet lipsite de păr şi învelite într- 
un strat chitinos, care nu putea ascunde asemănarea izbi- 
toare cu anatomia umană. 

Un braţ alb se desprinse dintr-un amalgam de blană 
în nuanţe variate de maro şi se legănă lipsit de vlagă în 
aer. Roy se grăbi să extragă copilul din grămadă, înjurând 
înfundat. Tommy îi atârnă moale în braţe, complet lipsit 
de stratul protector chitinos, cu ochii închişi şi palid la 
faţă, bătând într-un verde pe care Nat îl mai văzuse recent 
pe faţa lui Roy. 

— Au înnebunit? făcu Allen. De ce l-au băgat în cre- 
şă? Nu ştiu că-l omoară? 

— Nu ei l-au băgat, spuse încet Roy, răsucindu-se 
spre ieşire. Îşi scoase filtrele şi le aşeză cu grijă pe faţa co- 
pilului. A intrat singur, fără să-l vadă nimeni. Dorul de 

casă l-a adus înapoi. Din păcate e prea mic, nu înţelege că 
nu se mai poate întoarce. 

Nat asimilă informaţia cu o strângere de inimă. Până 
atunci nu ştiuse dacă să dea crezare poveştii lui Allen, dar 
confirmarea lui Roy o convinse. Prea era sigur pe el. 

— Pe aici, spuse Roy şi arătă spre dreapta, în direcţie 
opusă de unde sosiseră. Vine cineva. 

Cu toate că nu se auzea niciun zgomot, Allen îşi ri- 
dică arma, pregătit să tragă. Nat se strecură între cei doi 
bărbaţi. Ochea destul de bine, dar nu garanta că i-ar fi şi 
omorât din primul foc, iar condiţiile impuneau o anume 
discreție. Icni, când Roy i-l împinse pe Tommy în braţe. 

— Luaţi-o înainte, le ordonă ferm. Sunt prea mulți şi 
am mai multe şanse să-i opresc dacă sunt singur. Con- 
fruntat cu privirile lor nehotărâte, adăugă: Vin şi eu 
imediat. 

Bărbaţii schimbară o privire care avea înțeles doar 
pentru ei, iar drept rezultat, Allen o apucă de braţ şi o 
împinse în direcţia râului. Se puseră în mişcare impulsio- 
naţi de agitația lui Allen, care la un moment dat strigă: 

— Fugi! 

Coastele protestară dureros, în timp ce cobora în 
vale, străduindu-se să-şi menţină echilibrul pe terenul 
accidentat. leşiseră prea în aval, departe de vadul pe care 
îl trecuseră mai devreme, iar timp să alerge până acolo nu 
aveau. Allen îi făcu semn s-o ia direct prin apă. El rămase 
încordat pe mal, uitându-se în sus, în aşteptare. 

Nat se opri pe malul opus, tremurând din cauza apei 
reci care îi inundase ghetele. O siluetă umană se profila pe 
cer, sus pe promontoriu, însoţită de doi crimşi. Distanţa 

era prea mare ca să vadă clar, dar nu se îndoia că erau toți 
înarmați. Profitând de faptul că încă nu atacau, se îndrep- 
tă mergând cu spatele în direcţia fisurii. Roy, căci el era, se 
întoarse şi o luă înapoi spre complex. 

Ecoul împuşcăturii reverberă între pereții văii. Tommy 
se zvârcoli speriat de zgomot, lăsând să îi scape un țipăt 
anemic, iar Nat îl strânse mai tare la piept şi se încovoie 
peste corpul micuţ, ca să-l protejeze. Printre şuviţele de 
păr care îi căzuseră peste față, apucă să vadă crimşii aler- 
taţi de țipătul copilului, îndreptând armele spre ea. Până 
să-i secere Roy, ceva îi explodă în tâmplă, orbind-o. Im- 
pactul o aruncă înapoi, iar în cădere trecu prin fisură şi 
ateriză în partea lor de lume. 


(o) 


Următorul lucru de care fu conştientă era că cineva îi 
luase copilul din braţe şi Roy o zgâlţâia de umeri: 

— Hei! Hei! Eşti aici? 

Nat protestă cu un scâncet şi încercă să se ridice de pe 
pietrele care-o împungeau în spate. Braţele lui Roy o spri- 
jiniră, până îşi regăsi echilibrul, însă el continuă să ţină o 
mână pe ea. 

— Ce... ce s-a întâmplat? întrebă, strâmbându-se pe 
măsură ce se dezmeticea. Tâmpla dreaptă îi pulsa dureros 
şi o umezeală caldă i se întindea pe obraz şi, în jos, pe gât. 

— Au tras în noi, noi am tras în ei... am scăpat... ca 
de obicei... 

Cuvintele veniră de undeva de departe, acompaniate 
de zgomotul unor paşi în patrulare. 

— Tu ai tras primul, aruncă Roy peste umăr. Mai 
aveam puțin şi îi duceam înapoi... 

— Sau te duceau ei pe tine, spuse Allen. Funcţio- 
nează în ambele sensuri, nu-i aşa? 

Roy îi răspunse cu un mârâit. 

— Unde e Tommy? întrebă Nat, prea amețită ca să le 
urmărească schimbul de replici. Deja ştia că Roy putea 
cumva să-l influențeze pe Allen şi că avea legătură cu 
crimşii — o durea capul doar gândindu-se la asta. 

— Wilma şi Gordon ne aşteptau, spuse Allen, apropi- 
indu-se. L-au luat cu ei să-l examineze. Respira deja mai 
bine aşa că... 

Nat dădu din cap şi, alarmată la vederea sângelui de 
pe pieptul hainei, vru să ducă mâna la tâmplă, dar Roy o 
opri: 

— Uşurel. Te-au nimerit... E doar o zgârietură, totuşi 
n-ar trebui s-o atingi. Mai bine să mergem să ţi-o dezin- 
fecteze. 

O ajută să se ridice în picioare, iar Nat văzu că numă- 
rul paznicilor se triplase, toți stând alerţi, cu atenţia ațin- 
tită în direcţia fisurii. 

— Nu ne-au urmărit, spuse Roy, ghicindu-i gându- 
rile. Probabil n-or să treacă încoace până dimineață. Nu 
ştiau de prezenţa noastră aici şi or să creadă că a fost doar 
un incident izolat. Câştigăm timp... 

— ... cât să ne facem bagajele şi să ne mutăm din nou, 
spuse Allen. Sunt prea mulți. Dacă vin după noi, n-avem 
nicio şansă. 

— Aveam, dacă n-ai fi tras... 

Nat îşi înăbuşi un geamăt de iritare. Împunsăturile 
fraților de Witt îi diminuau capacitatea de concentrare, iar 
durerea din tâmplă n-o ajuta. Trase cu coada ochiului la 
Allen, care îl privea îngrijorat pe Roy. Acesta, la rândul 

său, se uita încruntat la ea. Nat avu o revelaţie: poate că 
agitația internă a lui Roy i se transmitea fratelui său. Îşi 
aminti explicaţia despre cum Tommy îşi dorea să se în- 
toarcă acasă şi nu putea şi se uită la figura palidă, cu tentă 
verzuie a lui Roy. Fusese „acasă”, respirase aerul lor toxic 
fără filtre, îi ucisese pe ai lui ca să îi protejeze pe ei. Era 
prea uman ca să nu fie afectat. 

Când ajunseră la infirmerie, Nat îşi revenise suficient 
ca să se ţină singură pe picioare. În cădere se lovise din 
nou la coaste şi era mult mai atentă să evite orice gest în 
plus. Primul lucru pe care îl făcu fu să se ducă la dulapul 
cu medicamente şi să ia nişte analgezice. 

— Tommy e bine, zise Wilma, strecurându-se în încă- 
pere. A adormit. A vrut în pat la tine, îi spuse lui Nat pe un 
ton care aducea a scuză. 

— Nu-i nimic, îi răspunse ea. Avea o senzație acută că 
n-avea să ajungă în pat prea curând. 

Deasupra dulapului cu medicamente era agăţată o 
oglindă, iar Nat se strâmbă când îşi văzu chipul reflectat 
în ea. Rana de la tâmplă arăta mai rău decât o simţea în 
realitate, mai ales datorită sângelui care i se întinsese pe 
obraz şi pe pieptul hainei. Dezgustată, căută un pachet de 
vată şi o sticlă cu dezinfectant. 

— Stai, lasă-mă pe mine, i le luă Wilma din mână şi îi 
făcu semn să ia loc pe masa de consultaţie. 

Allen se făcu nevăzut câteva minute, dar Roy rămase 
de pază urmărind acţiunile Wilmei cu ochi necruțători. 
Până să termine asistenta să o curețe, apăru şi doctorul. 

— la să vedem ce-avem aici, spuse Gordon. 

Apucând-o uşor de bărbie, îi întoarse capul spre lu- 
mină şi inspectă rana prin ochelarii cu lentile groase. 

— Ai avut noroc, osul n-a fost atins, mormăi doctorul 
ca pentru sine. Interesantă formă totuşi... hmm..., se 
întoarse să îi arunce o privire lui Roy. 

Acesta se întunecă la față. 

— Ce e? întrebă Nat. 

Fără să scoată un cuvânt, Gordon luă oglinda din 
suport şi i-o arătă. Nat se uită, dar îi trebui un moment ca 
să înțeleagă la ce se referea. Când îşi ridică privirea din 
oglindă şi se uită întrebătoare la doctor, Roy trecuse deja 
în salonul alăturat. Gordon ridică din umeri neavând un 
răspuns concludent la întrebarea ei. 

Cuprinsă de o panică pe care nu şi-o putea explica, 
Nat sări de pe masă şi alergă după Roy, urmată îndea- 
proape de doctor. ÎI găsi lângă patul femeii necunoscute, 
uitându-se fix la cicatricea de pe tâmpla acesteia. Deşi se 
vedea clar că avea ani buni vechime, prezenta aceleaşi 
margini neregulate şi traiectorie neobişnuită, dinspre 
tâmplă spre arcadă, unde exploda într-o multitudine de 
raze la capăt. Nat duse mâna la cap, dar nu termină ges- 
tul, se uită neajutorată la Roy. 

— Am pierdut ceva? întrebă Allen, revenind lângă ei. 
Privirea sumbră a lui Roy îl făcu să se încrunte. Oh... Ei, 
cel puţin ştim cine e, zise cu un oftat. 

— Nu mai spune. Şi asta cu ce ne ajută? se răţoi fra- 
tele lui. Trezeşte-o! îi ordonă medicului. 

— Poftim? Nu se poate, cu rănile interne suferite 
durerile sunt groaznice... 

— Femeia asta a venit aici cu un scop, spuse Roy apă- 
sat. N-a dat din întâmplare peste ea, arătă din cap către 
Nat. Am găsit-o în apropierea unei fisuri, iar ei au posibi- 
litatea să călătorească în timp. Orice a adus-o aici, era 

destul de important ca să rişte să treacă dincolo. Am pier- 
dut deja o săptămână. Trezeşte-o! 

Sub privirile ferme ale fraților deWitt, Gordon um- 
plu o seringă cu ser dintr-o fiolă şi injectă conţinutul în 
perfuzia ataşată de braţul femeii. Secundele se scurseră în 
tăcere, până dădu primul semn de viață. Mai întâi îi apă- 
rură câteva cute pe frunte, apoi degetele de la mână îi 
zvâcniră, înainte de a deschise ochii. Nat se aştepta ca 
femeia să ţipe, însă aceasta doar îi privi cu ochi tulburi, de 
un cenuşiu deschis ca ai ei, fiind ameţită de tranchilizante. 

— Cine eşti? o întrebă Roy. 

Privirea femeii se opri pe el şi, pentru o secundă, 
păru că nu înţelege ce i se spune. Apoi deschise gura şi 
murmură ceva ininteligibil. Îşi umezi buzele cu vârful 
limbii şi încercă din nou: 

— Nathalie... Nathalie Cox... 

Vocea era abia audibilă, aşa că făcură toți un pas mai 
aproape. 

— De unde vii? 

— De departe... din viitor... 

— De ce? 

— Vă căutam pe voi. 

Mărturisirea îi lovi pe toţi asemenea unei unde de 
şoc. 

— Ştiam că veţi fi aici... şi că urmează să treceţi din- 
colo şi să folosiţi unul dintre translocatoarele lor. Nathalie 
gemu şi se crispă la față. Ochii i se închiseră, parcă 
împotriva voinţei ei, dar se forță să-i deschidă şi întoarse 
capul spre doctor. Nu poţi să-mi dai ceva pentru durere? 

— Abia te-am trezit, spuse Gordon. Ai fost rănită 
grav în urma accidentului şi... 

— Prăbuşirii, îl corectă ea. 

— Ce-a fost, spuse Gordon. Te-am ţinut în comă in- 
dusă timp de o săptămână pentru că nu te putem trata 
aici. Orice ți-aş da, în afară de a te adormi din nou, n-ar 
avea niciun efect. Îmi pare rău... 

— Atunci dă-mi ceva care să mă ajute să mă concen- 
trez, îi ceru Nathalie. Cu cât termin mai repede, cu atât 
mai bine. 

— Riscul unui atac cerebral este prea mare, zise 
Gordon. 

— Este riscul meu. Grăbeşte-te, dacă e chiar atât de 
grav pe cât spui. Trebuie neapărat să vă vorbesc. E foarte 
important! 

Oftând şi bombănind în barbă, doctorul îi mai injectă 
o fiolă. Un val de sânge îmbujoră obrajii bolnavei, iar ochii 
i se limpeziră pe moment. Trase adânc aer în piept, se în- 
cruntă puţin ca şi cum s-ar fi mirat că o acțiune atât de 
banală era dureroasă şi îşi fixă privirile pe Nat. 

— Presupun că aveţi nişte întrebări, le spuse, adre- 
sându-se tuturor. Vocea îi răsună mai puternică şi mai 
sigură pe ea. Nu am timp să vă explic tot... Problema 
principală este că porniţi de la o premisă falsă. Lumea de 
dincolo, aşa cum o numiţi voi, nu este un univers para- 
lel... este tot Pământul, doar că la câteva sute de ani în 
viitor. 

Îi lăsă câteva secunde să digere informaţia, dar nu 
prea multe pentru că avea o groază de spus. 

— Crimgşii au aterizat pe planetă la mai puţin de o 
sută de ani de aici. Au preluat rapid controlul, iar după ce 
s-au instalat, au pompat în atmosferă combinaţia ideală 
de gaze care le permite să respire liber şi, treptat, ne 


DACĂ AERUL N-AR AVEA MIROS / 281 


otrăveşte pe noi. Desigur că nu le păsa, nu căutau decât o 
planetă pe care să se stabilească. N-aveau nevoie de noi. 

Roy aprobă tăcut, dând din cap. 

— Au distrus complet echilibrul natural. Pentru ei 
însă era perfect. Erau mult mai avansați ca noi şi ne-au 
subestimat, iar asta i-a costat. Cum dispuneau de tehno- 
logia necesară călătoriei în timp, chiar dacă erau doar la 
început, am furat-o de la ei şi ne-am dus cât mai departe 
în viitor am putut. Am găsit o perioadă în care n-o duceau 
prea bine şi ne-am stabilit acolo, preluând la rândul nos- 
tru puterea. Şi ca să ne asigurăm că nu ne ajung din urmă, 
am instalat o barieră care să nu le permită crimşilor avan- 
sarea în timp. Cu alte cuvinte, le-am întrerupt linia tem- 
porală. În momentul de față, ei nu mai au un viitor. 

— De ce vorbeşti la trecut? întrebă Allen. Şi cine sunt 
noi”? 

— Noi... oamenii pe care am reuşit să-i salvăm... 
Pentru mine, toate astea s-au întâmplat deja. 

— Deci s-a rezolvat, spuse Allen. 

— Dacă-ţi închipui că ei au stat degeaba şi s-au împă- 
cat cu situația, te înşeli amarnic. 

Deschise gura ca să mai spună ceva, dar se opri să se 
uite rugătoare la Gordon. Acesta clătină din cap, oftă şi îi 
mai făcu o injecție. 

— Aşa..., oftă la rândul ei Nathalie. Când au văzut că 
nu pot trece de bariera noastră, s-au reorientat spre trecut. 
Şi-au trimis membrii şi au început un program de infiltra- 
re în masă. Modificările genetice le-au permis să se apro- 
pie destul de mult de anatomia noastră ca să poată trece 
drept oameni şi să reziste în ambele medii. 

Din nou, Roy dădu din cap: 

— Aşa e. 

— E tot o invazie, în sens invers şi mai puţin vizibilă, 
dar tot invazie se cheamă, spuse Nathalie. 

— De ce? făcu Allen. 

— Pentru că alternativa ar fi plecarea în căutarea altei 
planete şi ei şi-au epuizat resursele. Orice fel de coabitare 
în pace este de preferat în situația de față, din punctul lor 
de vedere. N-aţi observat că s-au rărit atacurile? Şi a cres- 
cut numărul persoanelor afectate de mutaţia dată de gaz? 
Printre noi, noua generaţie de crimşi trece aproape neob- 
servată... Eh, poate e încă devreme. O să se vadă mai bine 
peste câţiva ani. S-ar putea însă să fie prea târziu... 

— Pentru ce? întrebă Gordon. 

— Fisurile pe care le vedeți voi între lumi... sunt de 
fapt spărturi în a doua barieră instalată de noi ca să le 
oprim avansarea în direcţia opusă. Fiind însă mai depar- 
te, nu o putem menţine la fel de rezistentă ca cea dinspre 
noi, iar din loc în loc crimşii reuşesc s-o străpungă. Peri- 
colul este că, dacă le reuşeşte asimilarea cu populaţia in- 
digenă, barierele devin inutile... nu-i mai pot opri... iar 
asta face ca toate eforturile noastre de până acum să fie în 
zadar! 

Tăcerea se lăsă în jurul lor, tulburată doar de respi- 
rația din ce în ce mai greoaie a bolnavei. Gordon cercetă 
îngrijorat aparatele la care era conectată. Tratamentul nu 
o ajuta decât până la un punct, iar efectul medicamentelor 
dădea semne că începea să piardă lupta cu fragilitatea 
organismului. 

— De asta te-ai întors? întrebă Roy şi toți ochii se în- 
toarseră spre el, ca apoi să revină la Nathalie. 

Era o întrebare pe care şi-o puneau toți. Femeia ve- 
nise cu un scop anume şi făcuse eforturi disperate să-l 
ducă la îndeplinire, riscându-şi viața aşa cum făcea chiar 
acum, sub supravegherea atentă a doctorului. 

— Timpul..., şopti Nathalie. Nu ne este cunoscut bi- 
ne cum funcționează... Ne-am aventurat prea departe... 
am vrut prea mult... Viaţa e grea în viitor, dar asta nu e 
tot... Am descoperit că nu putem exista rupându-ne de 
trecut... Ceva se strică fundamental în noi... Mai avem un 
viitor, dar... nu e cel pe care ni l-am dorit... 

— Dar dacă puteţi călători în timp, spuse Allen, nu 
puteţi corecta acest lucru? 

Nathalie afişă un zâmbet trist. 

— Am avut de ales... fie instalam barierele ca să îi 
izolăm pe crimşi... fie pierdeam tot... 

— De ce eşti aici? întrebă Roy din nou. 

— Pentru noi nu puteţi face nimic... dar pentru voi... 
, murmură Nathalie. Bariera n-o să reziste la nesfârşit... 
au început deja s-o perforeze... trebuie opriți... 

— Cum? 

— Treceţi dincolo... distrugeţi destabilizatoarele de 
câmp, cât mai multe dintre ele... în absenţa fisurilor, ei nu 
pot muta populaţia masiv în timp, iar dacă rămân blocaţi 
între bariere există şansa ca, treptat, rasa lor să se stingă, 
iar timpul vostru să rămână complet separat de al lor... 
Un viitor nou, fără crimşi. 

Nat găsea idea greu de acceptat. Trăise toată viaţa cu 
teama de crimşi, participase la lupte şi văzuse oameni mu- 
rind. Ucisese şi ea. Speranţa că toate astea se vor termina 
cândva şi viaţa va reveni la normal fusese întotdeauna 

doar un vis frumos. Se uită la această versiune mai în 
vârstă a ei şi nu ştiu ce să creadă. 

— Ce-o să se întâmple acum? se trezi întrebând cu 
voce tare. 

Nathalie inhală adânc, iar degetele i se crispară pe 
cearşafuri. 

— Mergeţi dincolo, le spuse, însă, în loc să vă duceţi 
la translocator, aşa cum aţi făcut deja, o să vă ocupați de 
destabilizator. ÎI distrugeți şi vă grăbiţi înapoi, pentru că 
fisurile nu rămân deschise mult în absenţa lui. Apoi cău- 
taţi o altă fisură şi o luaţi de la capăt. 

— Cum îl distrugem? vru să ştie Roy. 

— De obicei este instalat într-o clădire cu pereţi din 
ceramică de culoare cărămizie şi formă ovoidală. 

— Am văzut-o, spuse Roy. 

— Dinamita funcţionează şi la ei, schiţă un zâmbet 
Nathalie. 

Cu o mişcare hotărâtă a capului, Roy părăsi încă- 
perea. 

Nathalie gemu şi îşi muşcă buzele palide. Culoarea 
începea să-i dispară din obraji. 

— Vrei... vrei s-o iei de aici? îi spuse lui Allen. Nu 
cred că ar trebui să vadă... 

O privire îi fu de ajuns lui Allen ca să înţeleagă la ce 
se referea. Înconjură cu un braț umerii lui Nat şi o con- 
duse afară din cort. În urma lor, monitoarele începeau să 
piue, iar Gordon strigă după Wilma. Nat îşi duse mâinile 
la urechi şi grăbi pasul. 

ÎI găsiră pe Roy la marginea taberei, stând în picioare 
pe un dâmb şi privind încruntat în vale. De-a lungul albiei 

râului se vedeau luminiţele oamenilor care patrulau. Mai 
erau câteva ore până în zori. 

— Ce facem? întrebă Allen fără a se adresa cuiva 
anume. 

— Ce trebuie, răspunse Roy. 


[7 (40) 


Echipele se formaseră rapid şi, în mai puţin de jumă- 
tate de oră, erau pregătite să treacă dincolo. Aerul vibră în 
jurul lor când păşiră prin fisură, două duzini de oameni 
înarmaţi, hotărâți să-şi ducă la îndeplinire misiunea sau 
să nu se mai întoarcă. Pe malul opus al râului se separară 
în două grupuri, fiecare având un obiectiv fix. Şase o 
cotiră la stânga, în direcția serei. Scopul lor era să producă 
o diversiune şi, dacă tot erau acolo, cât mai multe pagube 
posibil. 

Nat se miră că nu dădură de o supraveghere mai 
strictă. Absența cadavrelor de pe mal părea să fie în di- 
rectă legătură cu absenţa paznicilor. Ray avusese grijă să 
scape de ele, iar zgomotul armelor de foc nu fusese sufi- 
cient de puternic ca să dea alarma. 

La intersecția care ducea la creşă, se despărțiră din 
nou. 

— Atenţie, nu-i luaţi decât pe cei cu cruste, spuse 
Roy. 

Allen şi Roy se desprinseră de restul grupului, co- 
tind-o pe după o clădire joasă. Nat îi urmă, grăbită să ţină 
pasul cu ei. Voiau să intre cât mai repede la adăpost. Nu 
puteau acționa până nu le acordau suficient timp celor- 
lalți să scoată copiii, puii de crims în plină metamorfoză. 
Discuţiile din tabără, dinainte de a pleca, referitor la cum 

avea să afecteze intervenţia lor viitorul crimşilor, rămăse- 
seră neconcludente, iar Roy insistase să salveze creaturile 
trecute de stadiul în care mai puteau supravieţui în partea 
cealaltă. 

Dacă existau suspiciuni că o făcea pentru a salva 
crimşii şi nu oamenii, nimeni nu îndrăznise să-l acuze pe 
față. Îi acceptaseră planul, aşa cum făceau de fiecare dată 
când propunea ceva periculos. Nat se întreba dacă le 
influenţase cumva decizia, însă nu văzuse semne de com- 
portament ieşit din comun. Allen fusese de partea lui de 
la început şi, orice obiecţii ar fi avut ceilalți, acestea su- 
combaseră în fața urgenţei impuse de situație. 

— Pe aici. 

Roy deschise o uşă în peretele clădirii prin simpla 
apăsare a palmei pe suprafaţa acesteia. 

— Lăsaţi-mi două minute să curăţ drumul, apoi ve- 
niți după mine, le spuse, odată intraţi în coridorul îngust. 

Allen rămase înțepenit pe loc, cu arma pregătită, iar 
Nat se postă lângă el. 

— Nu te deranjează că-ți comandă în felul ăsta? îl 
întrebă. 

— Nu comandă, spuse Allen. Roy îi poate simți şi — 
într-o anumită măsură — poate comunica cu ei. Dacă-l văd 
pe el, sunt mai puţine şanse să intre în panică, decât dacă 
ar da nas în nas cu noi. ÎI vor recunoaşte drept unul de-al 
lor şi îi va fi mai uşor să se apropie. 

— Dar nu este unul de-al lor, nu-i aşa? Nu mai este... 

— Mă întrebi ce parte ar alege, dacă s-ar ivi situația, 
spuse gânditor Allen. Roy încearcă să evite să-i omoare de 
câte ori poate, dar adevărul e că... Oftă. Nu cred că se va 
simţi vreodată perfect acasă într-o parte sau în alta. 


DACĂ AERUL N-AR AVEA MIROS / 287 


Modificările genetice merg până la un punct... Aerul lor 
îl ucide şi nici al nostru nu e cu mult mai breaz, deşi s-a 
acomodat cu el. Dar a crescut aici, a trăit toată viața în- 
conjurat de oameni şi, după traversare, n-a mai văzut un 
crims până la şaisprezece ani, când a început să se răspân- 
dească vestea apariţiei lor. Sunt convins că ne-ar alege pe 
noi, de fapt, a făcut-o deja, dădu din cap spre capătul 
coridorului unde dispăruse Roy. 

Cu aceste cuvinte, Allen o luă din loc. Pe laterale, 
coridorul se deschidea în încăperi mici, laboratoare 
părăsite pe timpul nopţii. Singurul crims pe care îl vă- 
zură, zăcea într-o rână lângă perete, cu ochii închişi, dar 
blana de pe piept i se unduia uşor în ritmul respirației. 
Nu-l omorâse. 

După alte două cotituri, ajunseră în sala transloca- 
torului, unde Roy umbla preocupat la aparate. 

— N-am găsit un manual de instrucţiuni. Asta-i tot 
ce-am putut să fac, arătă spre graficele indescifrabile de 
pe ecran. Eşti sigură că vrei să vii? 

„N-ai să te poţi duce în viitor din cauza barierelor”, îi 
spusese Nathalie, când o vizitase înainte de plecare. 
Gordon reuşise să o stabilizeze, dar nu garanta că o mai 
putea menţine conştientă mult timp. „Viitorul, aşa cum 
l-am trăit eu, îţi este inaccesibil. Nu-ţi rămâne decât să-ți 
creezi altul.” Apoi Nathalie tăcuse şi un zâmbet nostalgic 
îi luminase chipul chinuit. „Ai să vrei totuşi să mergi cu 
el... Orice s-ar întâmpla, ai să vrei să-ţi fie aproape.” 

Nat se uită la platforma translocatorului, înconjurată 
de bare metalice, verticale. Dispozitivul o speria la fel ca 
tot ce-i aştepta la capătul drumului, iar lui Nat îi fusese 
prea mult timp frică. Nathalie din viitor îi demonstrase că 

era capabilă de mai mult de-atât. Plecase şi se întorsese, 
realizând pe parcurs lucruri extraordinare. Avea încre- 
dere că o putea face din nou, chiar dacă într-o altă direcţie. 

— Sunt sigură, spuse Nat. 

Roy o privi fix, distras de zâmbetul ei pe moment, 
dar îşi reveni repede. 

— Bine, întinse mâna ca s-o ajute să urce pe platfor- 
mă. L-am setat să ne trimită la alt translocalor. De acolo, 
vom încerca să ajungem la altul şi, pe rând, să le distru- 
gem pe toate. Dacă nu revenim în zece minute, distruge-l. 
O să încercăm să ne întoarcem prin alte mijloace. Sărut-o 
pe Jodi din partea mea, rânji larg. 

De la pupitrul de comandă, Allen le făcu semn cu 
mâna şi activă câmpul de forţă din jurul platformei. Aerul 
vibră şi se înceţoşă, iar pentru o clipă, imaginea se de- 
dublă şi Nat se văzu pe sine şi pe Roy materializându-se, 
în timp ce ei dispăreau. 


SECVENȚĂ DE ZBOR 


De când sosise pe N44, Cass visa în fiecare noapte că 
zboară. Se trezea cu respiraţia tăiată, tremurând şi acope- 
rit de transpirație, iar imaginea picioarelor goale, atâr- 
nând deasupra valului de meduze gigante, îi persista în 
memorie până dimineaţa târziu. 

— Mergem? 

Mâna lui Sorez, bătându-l în treacăt pe umăr, îl trezi 
din visare. În faţa lui, munţii întunecau orizontul, în ace- 
laşi timp separându-l de creaturile de coşmar. Mulțumit 
că nicio urmă de alb nu se zărea pe câmpia verde de la 
poale, Cass se îndepărtă de fereastră. 

Sorez îşi golise deja farfuria în comasor, resturile 
micului dejun urmând să le fie servite sub formă de ouă şi 
cârnaţi cu altă ocazie. Toţi duceau dorul legumelor 
proaspete, dar nimic nu creştea în solul îmbibat până la 
refuz cu mâzga necomestibilă. Compania achiziționase 
drepturile de exploatare a zăcămintelor din sol pe o peri- 
oadă nelimitată şi îi expediase pe satelitul pustiu fără să-i 
pese de confortul furnizat. Cât timp îşi vedeau de treabă 
şi nu scădea producţia, nici n-avea să schimbe ceva. 

La semnalul lui Sorez, îl urmă în vestibulul adiacent 
sălii de mese, trecând pe lângă colţul în care discutau 

liniştiţi Deme şi Timble. Nu se grăbeau să termine de 
mâncat. Primiseră un sector aflat mai aproape de habitat, 
dar şi periculos de aproape de meduze. Deşi avea de par- 
curs câțiva kilometri în plus, Cass nu-i invidia. 

Costumele de protecție aşteptau agăţate de peretele 
de lângă ecluză asemenea unor râme purpurii prinse în 
cârlig. Culoarea stridentă fusese aleasă anume pentru a-i 
face cât mai vizibili pe teren şi, nu o dată, Cass se gândise 
că arătau ca nişte viermi care scormoneau solul, ceea ce, 
într-o anumită măsură, şi făceau. 

Se îmbrăcară în tăcere, având grijă să verifice filtrele 
de aer şi legătura cu baza: 

— Aici 121, spuse Cass, după ce îşi puse casca. Sun- 
tem gata de plecare. 

— Recepţionat, 121, îi răspunse vocea veselă a Illeanei. 
Se anunţă vreme frumoasă, cu o uşoară briză dinspre 
nord-vest. 

Comentariul lui Cass se pierdu în interiorul căştii. 
Mereu aveau parte de vreme bună. În două luni, nu văzu- 
se un strop de ploaie. Meduzele absorbeau toată ume- 
zeala din atmosferă, lăsând aerul uscat şi plin de spori. 

— Care mai e clasamentul? întrebă Sorez, deşi, dacă 
cineva ar fi dat lovitura, s-ar fi aflat. 

— Estimările sunt de şaptezeci de tone în zona lacu- 
lui, urmate de un posibil şaizeci pe faleză, dacă reuşesc să 
descopere filonul principal. 

— Nicio şansă, spuse Sorez. Am văzut terenul şi 
densitatea nu se apropie nici pe departe de ce căutăm noi. 
Timble îşi pierde vremea acolo. Nu-i aşa? 

Cass ridică din umeri, un gest nu tocmai uşor de 
făcut când purta costumul. Concurența era acerbă, iar 

zăcămintele greu de găsit, aşa că se duceau unde erau tri- 
mişi. Orice filon nou- descoperit le aducea un bonus care, 
capitalizat, se putea transforma într-o vacanţă pe una 
dintre planetele locuite din vecinătate. Dacă era să fie 
sincer, după visul de astă-noapte, Cass se simţea uşurat că 
nu trebuia să facă o plimbare pe faleză. 

— Îți spun eu, tot în canion dăm lovitura, continuă 
Sorez să turuie. 

— Dacă aşa spui tu, zise Illeana fără a suna convinsă. 
Să aveți parte de o căutare uşoară. Succes! 

Ecluza se deschise cu un fâsâit şi aerul ieşi afară, 
transformându-se în aburi groşi. Nu era tocmai frig, dar 
temperatura ar fi fost neplăcută în absenţa costumului de 
protecţie. Cu detectoarele prinse de centură, coborâră pe 
sol şi păşiră cu grijă prin mâzga cu aspect the clorofilă, 
care acoperea orice suprafață orizontală şi încerca să se 
cațăre şi pe cele verticale. Fiind lichidă, n-avea prea mult 
succes. 

Denumirea ştiinţifică era filoxeroemoteră, însă lu- 
mea tot mâzgă îi spunea. Pleoscăiră prin ea în drum spre 
rover. Supa apoasă, compusă din miliarde de globule mi- 
nuscule, verzi, li se deschidea în față şi le lingea cizmele, 
fără să se prindă de ele, ceea ce făcea înaintarea uşoară, ca 
prin apă. Cass se instală la comenzi şi cuplă motorul. 
Corpul alungit al roverului se săltă de pe sol. Suspensiile 
îi legănară, până îşi găsi echilibrul pe terenul denivelat, 
după care o porniră lin de-a lungul văii. 


(io) 


— Avem o dronă căzută în sectorul vostru, le co- 
munică Illeana, când mai aveau puțin şi ajungeau la 

destinaţie. Vă trimit coordonatele. Încercaţi s-o recuperaţi 
pe drum. 

— Recepţionat, spuse Cass. 

Lângă el, Sorez mormăi ceva despre muncă necali- 
ficată şi lipsa personalului de întreţinere. Grupul de şai- 
zeci de persoane lucra în trei schimburi, de preferință pe 
lumină, şi făcea de toate, de la detectarea zăcămintelor la 
exploatare şi colectare. În viața monotonă de pe N44, 
recuperarea dronelor devenise parte din cotidian. 

Ecranul de la bord afişă coordonatele dronei, iar Cass 
schimbă direcţia ca să le includă în traseu înainte de a 
ajunge la baza culmilor întunecate de la marginea orizon- 
tului. Pustiu pe sol, pustiu şi în aer. Condusul era o joacă 
de copii. În ciuda cerului lipsit de nori, soarele nu reuşea 
să-i încălzească. Dacă şi-ar fi atins costumul, Cass l-ar fi 
găsit rece. 

La confluența dintre două văi, foste albii ale unor 
râuri, sistemul de navigaţie al roverului schimbă semna- 
lele de identificare cu A7263, drona locală. Cass îşi îngustă 
ochii ca să o vadă în depărtare, o sferă de mărimea unei 
mingi cu aripioare, plutind la câteva sute de metri de ei. 
Evită să se apropie prea mult de perimetrul patrulat de 
aceasta, pentru că aveau prostul obicei de a acapara re- 
sursele roverului ca să transmită datele colectate către 
bază — avantajele inteligenţei artificiale. 

Alertată de prezenţa lor, A7263 se deplasă în paralel 
cu ei, supraveghindu-i de la distanţă. La cât de puţine 
evenimente intercepta pe terenul pustiu, probabil că până 
şi o dronă ajungea să se plictisească. După o altă sută de 
metri o lăsară în urmă, acompaniată doar de un piuit trist. 

— Uite-o, spuse Sorez, arătând cu mâna înainte. 

Carcasa bombată a dronei nu se vedea, însă craterul 
apărut în mijlocul câmpiei, suficient de adânc pentru ca 
roata unui rover să se scufunde în el, trecea cu greu ne- 
observat. Zona arsă din jur, neinvadată de mâzgă, atrăgea 
imediat atenţia. 

— Am găsit-o. E terminată, anunţă Sorez. 

Illeana nu-i răspunse, de parcă nici nu se aşteptase la 
altceva. 

Opriră roverul la marginea craterului şi coborâră să 
se uite cu mâinile proptite în şolduri şi fluierând a pagubă. 

— Asta a câta e? A şaptea? întrebă Sorez. 

— A noua... cred, spuse Cass. 

Oficial era a opta, dar mai găsiseră una îngropată, 
rămasă, după cum arăta, din timpul primelor explorări. 
Nimeni nu putea explica de ce se prăbuşeau din senin 
drone aflate în perfectă stare de funcţionare. Mai recent, şi 
explodau. Cass participase la două operaţiuni de recupe- 
rare — defecțiunile apăreau cu precădere în apropierea 
zonelor muntoase — şi ştia ce are de făcut. Îngenunche în 
crater şi scormoni în solul afânat. În spatele roverului, 
Sorez derulă cablul de pe troliu. 

Mănuşile lui Cass se frecară de sfera metalică a cărei 
suprafaţă exterioară căpătase un aspect rugos în urma 
exploziei. Mai mult auzi în cască decât simţi asperitățile, 
senzorii tactili ai costumului fiind de mult arşi. Încă o 
mână de pământ dată la o parte şi ajunse la dronă. Nu 
încercă s-o ridice, pentru că era mult mai grea decât părea 
la prima vedere, dar căută mânerul de care să agaţe cablul 
întins de Sorez. 

O ancoră bine şi îi făcu semn lui Sorez s-o ridice. În 
timp ce se legăna în aer, din sferă se scurseră picături de 

culoare verzuie, marcând cu o dâră fosforescentă solul ars 
pe unde trecuse drona. 

— Până şi acolo a intrat, clătină Sorez încet din cap. 

Cass se întrebă, nu pentru prima dată, ce s-ar fi în- 
tâmplat în lipsa costumelor etanşe. Testele de laborator 
catalogaseră mâzga drept o colonie de organisme unice- 
lulare cu viteză de creştere condiționată de spaţiul exis- 
tent şi cantitatea de energie primită de la soare. Deşi nu 
fusese clar declarată nocivă pentru oameni, ordinul rămâ- 
nea să nu se părăsească habitatul fără costume. 

Şi totuşi, un amănunt tot nu-i dădea pace. Mâzga se 
infiltrase în toate mecanismele la care avusese acces şi 
scosese din funcțiune câte un exemplar din fiecare. După 
ce le reparaseră, problemele nu mai apăruseră, ca şi cum 
mâzga îşi pierduse interesul pentru ele, odată ce aflase la 
ce folosesc sau cum funcționează. Doar atacurile asupra 
dronelor se repetau în mod periodic, deşi n-aveau habar 
cum ajungea la ele, din moment ce acestea nu petreceau 
timp pe sol. 

Sorez terminase de strâns cablul, dar nu se descurca 
prea bine cu ghidarea brațului mecanic de care era agă- 
tată drona. Pentru a economisi timp, Cass se întoarse pe 
scaunul şoferului şi îl manevră de acolo până ce drona fu 
depozitată în compartimentul din spate al roverului. 

Când porniră din nou, constată că rămăseseră cu 
douăzeci de minute în urma programului. Ar fi trebuit să 
fie deja la lucru, cercetând pereţii canionului. Acceleră, 
vag conştient de cantitatea de mâzgă pe care, vrând-ne- 
vrând, o cărau cu ei. În urma lor, agitată de forţa centri- 
fugă a roților, mâzga se învolbura ca o mare pe timp de 
furtună. Dacă o deranja, nu lăsa să se vadă. 

Primele trei ore trecură dacă nu repede, cel puţin fără 
incidente. Raza detectorului de minereuri se plimba de-a 
lungul pereţilor din rocă masivă, marcând zonele în care 
nu găsea nimic folositor. Stânca maronie se întuneca spre 
bază, unde era scufundată în mâzgă. Pe ecran, concen- 
traţiile estimate şi compuşii chimici identificați formau un 
puzzle viu colorat. Filoane mici se găseau din belşug, dar 
niciunul suficient de mare ca să merite oboseala, iar ei 
căutau unul care să îi ţină ocupați măcar câteva zile şi să-i 
scutească de patrulare. Câteva săptămâni ar fi fost şi mai 
bine, însă nu toată lumea avea norocul lui Deme. 

Cass setă detectorul pe modul „Acţiune” şi arse un X 
mare în stâncă, o avertizare pentru alți prospectori să 
nu-şi piardă vremea acolo. Existau o mulţime de versanţi 
cu marcaje asemănătoare, dar şi mai mulți munţi neexplo- 
raţi, iar acesta era doar unul dintre lanţurile muntoase 
care desfigurau suprafaţa lui N44. Aveau de lucru ani 
buni până terminau de investigat toată scoarța. Cass se 
îndoia că ar fi rezistat atât de mult, dacă n-ar fi avut ne- 
voie de bani pentru un zbor mai departe. 

— Ai găsit ceva? întrebă Sorez, de lângă peretele 
opus. 

— Aş vrea eu, spuse Cass. 

— Ei, atunci ar cam fi cazul să facem o pauză de masă. 

Gluma, nesărată de la început, îşi pierduse savoarea 
după ce fusese repetată de mai multe ori. Cass nu se obosi 
nici măcar să se arate amuzat. Se apropia ora prânzului, 
dar costumele nu le permiteau hrănirea aşa cum ar fi 
procedat pe alte lumi. Aruncă o privire contemplativă la 

peretele din faţa lui şi reveni la modul „Căutare”. Propor- 
tiile de silicați şi azotaţi sugerau că, undeva în apropiere, 
se puteau găsi nişte combinaţii mai interesante. Întreba- 
rea era însă unde. Dacă filonul se formase adânc în mun- 
te, mai departe de raza de acțiune a detectoarelor, n-aveau 
să-l găsească niciodată. Şi nici nu puteau demola toţi 
munții. Păcat. Avea o presimţire bună legată de zona asta. 

— Hei, ai amuţit? 

— Eram ocupat cu cârnaţii, răspunse Cass sec. 

După o secundă de uimire, râsul lui Sorez îi bubui în 
cască. 

— Şi cum sunt? 

— Le lipseşte sarea. 

Sorez continuă să râdă şi spuse ceva despre bucătăria 
de pe Omph, dar cuvintele îi zburară lui Cass pe la urechi. 
Formațiunile stâncoase de la baza peretelui îi atrăseseră 
atenţia. Până acum, se concentrase pe zona aflată la o 
înălțime la care exploatarea era încă posibilă fără a creşte 
exponențial costurile, dar, dacă... 

Numerele de pe ecran se schimbară total după ce 
reglă senzorii să bată mai aproape. Într-un colţ, un algo- 
ritm estima cantitatea şi calitatea zăcământului în funcţie 
de datele primite, iar rezultatul făcu să îl ia cu ameţeală. O 
vacanţă era în ordine, una lungă. 

— Sorez, cred că... 

— 121, îl întrerupse vocea alarmată a Illeanei. Deme 
a avut un accident. Am trimis o echipă, dar voi sunteţi 
mai aproape... 

— Mergem! zise Sorez, iar gâfâitul uşor le dădu de 
înţeles că pornise în pas de alergare spre rover. 

Cass îşi notă din mers coordonatele filonului. În mod 
normal, ar fi informat baza despre descoperire, ca să nu 
i-o ia altcineva înainte, dar filonul mai putea aştepta. Un 
accident în urma căruia Deme şi Timble nu se puteau 
descurca singuri sugera o catastrofă, iar ei goneau cu 
toată viteza spre câmpul de meduze. 


sro 


— Unde e Deme? strigă Sorez, năpustindu-se afară 
din rover şi evitând în ultima clipă coliziunea cu unul din- 
tre cele două transportoare staționate periculos de aproa- 
pe de margine. 

Timble, o siluetă întunecată, cu umeri lăsaţi, pe cerul 
arămiu, gesticulă spre capătul falezei. 

— S-a rupt malul şi... a căzut, le spuse. Am vrut să 
cobor după el, dar cablul pe care îl avem n-ajunge până 
jos. 

Cass îngenunche printre rocile dislocate şi, ancorân- 
du-se cu un braț de cablul deja pregătit, se aplecă în gol. 
La douăzeci de metri sub ei, corpul lui Deme zăcea într-o 
poziţie ciudată, cu membrele îndoite nefiresc în mâzga 
adunată pe fundul bazinului. Suferise cel puţin două frac- 
turi majore, asta dacă mai era în viață. Tăcerea din cască, 
întreruptă doar de respiraţia sacadată a lui Timble, nu era 
în favoarea lui. Măcar costumul să nu i se fi perforat, deşi 
erau slabe şanse. Cass nu ştia ce era mai înfiorător, imagi- 
nea corpului strivit al lui Deme sau sutele de meduze care 
pluteau amenințătoare la doar câțiva paşi de el. 

— Avem noi, spuse în cele din urmă şi-i făcu semn lui 
Sorez să lege cablul din dotare de cel prins de transpor- 
torul pe jumătate plin. 

Când ai o eternitate la dispoziție, poți să faci nenu- 
mărate planuri şi să experimentezi până-ți îndeplineşti 
aspiraţiile. Sosirea ființelor din stele nu fusese anticipată, 
dar nu reprezenta un impediment. Ele îşi vedeau de 
ocupațiile lor lipsite de importanţă, în timp ce elevaţii 
continuau să mediteze şi să se pregătească pentru ascen- 
siune. 

Un contact nu putuse fi stabilit, pentru că nu comu- 
nicau pe aceeaşi frecvenţă. Nu gândeau nici măcar în 
aceeaşi termeni. Aveau însă acces la nişte instrumente 
care iniţial îi intrigaseră pe elevaţi, pentru ca, mai apoi, să 
descopere că nu le puteau utiliza, deşi le-ar fi fost de folos. 
Înălțarea la cer rămăsese ultima şi cea mai arzătoare do- 
rință, pe lângă aceea de a relua legătura cu cei plecaţi deja. 
Şi atunci le-a venit ideea. Tot prin intermediul străinilor 
trebuia acţionat. 

De la plan până la realizare fusese cale lungă. Caută 
locul cel mai favorabil în care urmau să se afle la un 
moment dat creaturile, infiltrează-te în sol şi erodează-l 
suficient cât să-şi piardă rezistenţa, apoi aşteaptă. Deşi 
conceptul de răbdare le era necunoscut, posedau din 
belşug. În cele din urmă, unul căzuse în capcană. Se pră- 
buşise scoțând sunete ciudate şi aterizase, fără să se mai 
zbată, în îmbrăţişarea supei primordiale. 

Spre dezamăgirea tuturor, nu zburase. Sigur nişte 
fiinţe care veniseră din stele ar fi trebuit să fie capabile să 
zboare. Împinse de curiozitate, celulele îşi sporiră numă- 
rul în jurul corpului căzut şi inspectară învelişul nepri- 
mitor. Mare bucurie fu când descoperiră o fisură prin care 

se strecurară înăuntru. Acolo însă îi aştepta un alt înveliş, 
suplu, maleabil şi cu mai multe căi de acces. Una câte una, 
celulele se prelinseră până dădură de ceva familiar. Uite 
că şi ei funcționau pe bază de lichide. Oare ce altceva mai 
puteau descoperi? 


(io) 


Dacă ar fi crezut în premoniţii, Cass n-ar fi fost uimit 
în timp ce se legăna la capătul cablului atârnat deasupra 
prăpastiei. Absența unui vânt puternic scădea riscul de-a 
se izbi de perete şi de-a strica placa prinsă în spate. O 
foloseau la sortarea minereurilor, dar putea la fel de bine 
transporta şi un om pe ea. Troliul îl cobora încet, cu o vi- 
teză constantă, care îi permitea să urmărească fisurile din 
stâncă. Unele dintre ele, în partea de sus, erau pline de 
globule verzi. 

Încercă să nu se uite la oroarea care îl aştepta jos, mai 
avea câțiva metri de parcurs, dar evita mai ales să priveas- 
că în spate, la marea de meduze. Asemănarea cu visul său 
era prea mare, chiar dacă în vis nu-l atacaseră niciodată. 
Simpla idee că se afla atât de aproape de ele îl făcea să se 
înfioare. 

Când atinse solul cu picioarele, nu mai putu să le 
ignore prezența. Aruncă o privire peste umăr să se asi- 
gure că nu făceau nicio mişcare suspectă. Meduzele trans- 
lucide, de înălțimea unui om, pluteau liniştite, separate 
de mâzga verzuie de un strat gros de aer. Nu dădură 
niciun semn că ar fi fost conştiente de prezenţa lui. Cass se 
rugă să rămână aşa şi în continuare. 

Îşi detaşă din spate placa şi, încercând să-l mişte cât 
mai puţin pe Deme, o strecură sub el. Mâzga din jur îi 

facilită alunecarea, iar corpul lui Deme rămase inert în 
timp ce-i lega costumul cu benzi adezive. Rănitul nici mă- 
car nu gemu. Era spre binele lui să nu-şi recapete cunoş- 
tința înainte de sosirea doctorului. Cass n-ar fi ştiut cum 
să-l ajute şi, la halul în care arăta, probabil că ar fi urlat 
încontinuu. 

— Gata, ridicaţi-l, spuse după ce mai verifică o dată 
legăturile. 

Ascensiunea fu şi mai lentă, ceea ce îi permise lui 
Cass să-şi înfrunte temerile şi să se uite la meduze mai de 
aproape decât o făcuse vreodată. Corpurile sub formă de 
umbrelă se vălureau uşor pe margine, sub influența aeru- 
lui călduţ expulzat de aparatul lor de propulsie. Le ducea 
doar în sus, fără variaţii de direcție, şi nu atingeau o alti- 
tudine prea mare. Se opreau la maximum doi metri dea- 
supra solului, unde rămâneau suspendate, mişcându-şi 
din când în când tentaculele diafane într-un limbaj indes- 
cifrabil. Nu arătau interes pentru mâzga din care se for- 
maseră, iar prezența oamenilor le lăsa indiferente. De 
obicei. 

I se părea oare sau cea din stânga venise mai aproa- 
pe? Conştient că panica punea stăpânire pe el, Cass făcu 
un pas înainte. Parcă şi ritmul mişcărilor tentaculelor se 
schimbase, trecând de la un limbaj nearticulat la unul 
dedicat în exclusivitate lui. Fascinat de dansul lor hipno- 
tic, mai făcu un pas. 

— Cass! 

Tresări la auzul vocii lui Sorez. Aproape că uitase 
unde se afla. Ceva îi atinse umărul şi, descoperind că era 
capătul cablului, îl ataşă de centură. Pe tot parcursul ri- 
dicării, se uită fix la pălăriile albe care pulsau sub el. Cele 

cu dimensiuni mai mici prezentau încă irizaţii verzui pe 
suprafaţa curbată, mărturie a provenienţei din mâzga de 
pe sol. 

— Unde e toată lumea? întrebă Cass, după ce-şi trase 
ambele picioare peste margine. 

Doar roverul lor rămăsese pe faleza pustie, alături de 
minereurile ce aşteptau să fie încărcate în transportoare. 

— A venit Rimi şi l-au dus la habitat, spuse Sorez. 

— Ce-a zis? 

Preocupat cu strângerea cablului, Sorez îi aruncă o 
privire scurtă: 

— E grav. Printre altele se pare că are un plămân 
perforat. 

— Avea şi costumul perforat, spuse Cass. 

Sorez îi evită privirea. Nu era prospector care să nu fi 
auzit ce pățise unul dintre primii exploratori la contactul 
cu mâzga. Dacă era adevărat sau doar o legendă exage- 
rată în timp era greu de dovedit. Cei mai mulți susțineau 
că nu cred, dar şi aceia aveau grijă să treacă pe la dușuri la 
sfârşitul schimbului şi îşi verificau periodic integritatea 
costumelor. 

— Ne întoarcem la lucru sau...? întrebă Sorez. Ai 
găsit ceva interesant? 

— Nimic care să nu poată aştepta, spuse Cass, iar 
Sorez aprobă cu o înclinare a capului. 

Dacă Deme murea sau îşi pierdea capacitatea de a 
munci o perioadă îndelungată de timp, teritoriul acoperit 
de echipa lui devenea responsabilitatea lor. Canionul se 
învecina la capăt cu faleza. Iar Sorez ştia cât de mult îi 
displăceau lui Cass meduzele. 

Infiltrarea în fluxul sanguin se dovedi a fi o întreagă 
aventură. De data aceasta, elevaţii nu mai făcură greşeala 
de-a încerca să stabilească contactul prin intermediul 
epidermei. Se lămuriseră prea târziu că nu toate ființele 
aveau aceeaşi organizare internă, dar informaţia nu se 
pierduse de-a lungul timpului. Totuşi, nu se aşteptaseră 
ca prima lecţie de anatomie umană să fie atât de com- 
plexă. 

Prin analogie cu aparatele construite de oameni, 
înţeleseseră principiile pe care funcționau şi, când li se ivi 
ocazia, încercară să pătrundă direct în conductele alimen- 
tatoare cu energie. Venele şi arterele erau însă prea îngus- 
te, aşa că, înainte de toate, fură nevoiţi să-şi reorganizeze 
structura celulară şi să se dividă până ajunseră la nişte 
dimensiuni acceptabile. 

Până aici, lucraseră toți de comun acord. Odată in- 
traţi însă, prin două plăgi deschise de pe gambă şi de pe 
coapsă, pierdură legătura unii cu alții. Cele două grupări 
independente suferiră modificări ulterioare, mai ales în 
urma atacului condus de armata de apărare a organismu- 
lui, astfel încât aproape nu se recunoscură la reîntâlnirea 
în trunchi. 

În acelaşi timp, o a treia grupare care intrase pe cale 
orală, fericită că descoperise organul de bază al corpului, 
invadă inima şi îi blocă parţial activitatea, în încercarea 
de-a comunica. Scăderea concentraţiei de oxigen din 
fluidul conductor le făcu bine, dar trupul începea să dea 
semne de oboseală. Căzură de acord să nu se mai ameste- 
ce în funcționarea acestuia şi se răspândiră în tot sistemul 

circulator, în căutarea acelui punct iluzoriu în care era 
localizată „conştiinţa de sine”. 

N-aveau de unde să ştie că, prin această mişcare, îl 
ucideau. 


(io) 


— ...patru coaste rupte, ambele picioare fracturate, 
plus o mână, şi o ruptură de splină, spuse Rimi. 

Stând în picioare la capul patului, Cass asculta în 
tăcere raportul doctorului. Sorez se plimba de-a lungul 
peretelui perforat de hublouri, oprindu-se din când în 
când să arunce o privire afară. Epuizat de îngrijorare, 
Timble se prăbuşise pe un scaun. Erau singuri în infir- 
merie, în mare parte pentru că Deme nu căutase să-şi facă 
prieteni printre colegi. Aparatele la care era conectat bol- 
navul clipeau şi zumzăiau mai ceva ca o orchestră aflată 
la paradă. 

— Toate se pot trata, continuă Rimi. Mai îngrijoră- 
toare sunt comoțţia cerebrală şi inima care i s-a oprit deja 
de două ori. Hemoragia internă este temporar sub con- 
trol, însă singura şansă să văd ce-i înăuntru şi să încerc să 
repar ar fi să-l deschid. Din păcate, în starea în care se află, 
n-ar supraviețui operației. 

Cass îl aşteptă să ajungă la partea importantă a diag- 
nosticului, cea care îi interesa pe toți. 

— Şi...? făcu Sorez un gest nerăbdător cu mâna. 

— Există pericolul unei contaminări cu filoxeroemo- 
teră, dădu din cap Rimi şi-şi plimbă degetele prin barba 
scurtă. l-am curăţat şi i-am dezinfectat plăgile, dar este 
posibil să fi intrat deja în organism. Era practic învelit în 
ea, când l-am adus. 

— Şi dacă este contaminat? întrebă Cass. 

— Nici rinichii, nici ficatul, nici pancreasul nu ştiu să 
lucreze cu ea, spuse Rimi. Iar dacă s-a fixat deja în ţesu- 
turi, dializa n-o să-i fie de ajutor... Ridică neputincios din 
umeri. Teoretic, îi putem inunda organismul cu anumiţi 
compuşi care să o atace, dar nu ştim care sunt ăia. Şi 
n-avem timp să experimentăm. 

— Când o să ştim sigur? deschise gura pentru prima 
dată Timble. 

— În câteva ore. Dacă starea i se agravează... 

Traversarea prin canalul îngust care făcea legătura cu 
cealaltă extremitate a corpului se produse încet şi cu grijă, 
deşi elevaţii îşi pierduseră speranța de a mai realiza ceva 
şi se lăsau mânați doar de curiozitate. Masa moale, gela- 
tinoasă, apărută pe traseu îi luă prin surprindere. Activi- 
tatea electrică de la suprafaţa acesteia îi intrigă şi mai 
mult. 

Nucleii se divizară din nou. O dată. De două ori. 
Zona atinsă continua să devină inertă în urma încercărilor 
lor de a înainta, aşa că dură ceva până găsiră dimensiunea 
potrivită. Între timp, curenții electrici se îndepărtau şi îşi 
pierdeau din intensitate. Un contact nu era posibil. Fiinţa 
asta fugea de ei. 

Dezamăgiţi, cercetară materia înconjurătoare. Avea o 
alcătuire diferită de cea cu care erau obişnuiţi şi în inte- 
riorul celulelor găsiră informaţie stocată în cantități ce de- 
păşeau orice aşteptare. Decodificarea acesteia se dovedi a 
fi un proces complicat, deoarece diviziunile succesive le 
reduseseră capacitatea de procesare. 

Neavând de ales, inundară organul cu supa care îi 
ţinea conectaţi unul cu altul. Dintr-o dată, se făcu lumină 
şi putură funcţiona din nou în unison. lar descoperirile 
erau uimitoare. Pachetele de memorie nu conţineau idei, 
ci imagini, sunete, mirosuri şi alte date pe care nu le pu- 
tură identifica. Se concentrară asupra imaginilor, pentru 
că erau cele mai multe, şi, chiar dacă nu dispuneau de 
toate conceptele echivalente, reuşiră să le abstractizeze şi 
să le înţeleagă. 

Avuseseră dreptate, o lume întreagă se întindea un- 
deva deasupra lor, în imensitatea spaţiului. Nu erau sin- 
guri în univers. Aceşti „oameni” subjugaseră materia şi 
dobândiseră capacitatea de a zbura, aşa cum îşi doriseră 
şi elevaţii să facă de multă vreme. lar oamenii nici măcar 
nu atinseseră faza de iluminare personală, ca să ştie cine 
sunt şi ce vor. Nu se întrebau de ce era universul acolo, ci 
doar ce puteau obține de la el. Din miliardele de celule cu 
informaţii, doar o mică parte se concentra asupra evolu- 
ţiei oamenilor şi a secolelor de istorie pe care le aveau în 
spate. Restul erau pline cu amintiri personale, amestecate 
cu sentimente necunoscute, dar deosebit de puternice. 

Elevaţii nu înțelegeau frica, însă aspiraţiile şi dorința 
de mai bine le erau familiare. Suferiră alături de Deme 
pentru pierderea familiei pe o altă planetă şi-i împărtăşiră 
dezamăgirea că singurul loc de muncă disponibil fusese 
pe N44, deşi nu le era clar ce îl nemulțumea la câmpiile şi 
văile acoperite de supa verde. Din punctul lor de vedere, 
nu exista o privelişte mai frumoasă. Ce îl deranja şi mai 
mult era populaţia în ascensiune, pe care insista să o com- 
pare cu nişte forme inferioare de viață de pe planeta- 
mamă şi despre care îşi crease un set separat de amintiri, 

fără corelaţie cu viaţa reală. Dacă aşa ceva s-ar fi întâm- 
plat, ei ar fi ştiut, doar se aflau pretutindeni pe planetă. 

Încercările repetate de a comunica direct cu subiectul 
prin activarea a diferite zone din creier se soldară cu un 
eşec. Nu numai că nu primeau un răspuns pe care să-l 
poată interpreta, dar pierdeau şi accesul la amintirile din 
celulele atinse. Erau suficient de inteligenţi să înțeleagă că 
ei le distrugeau. Aşa că recuperară ce putură, deşi se do- 
vedi a fi o încercare dificilă, din cauza masei reduse care 
împiedica salvarea întregii cantităţi de informații. În locul 
acesteia, introduseră propriile amintiri despre lume, 
populând celulă după celulă şi tot nereuşind să înțeleagă 
mecanismul de funcţionare a acestora ca un tot unitar. 

Apoi nucleii rămaşi în trunchi dădură alarma, însă 
aceasta se răspândi cu încetinitorul, fiind deja afectaţi de 
ce îi făceau oamenii. 


sro 


— I-au cedat plămânii. L-am pus pe ventilator. 

Vocea doctorului ajunse la Deme ca prin ceaţă. De 
când îşi luase în primire postul, nu schimbaseră mai mult 
de două cuvinte, după controlul iniţial de rutină. Abia îl 
recunoscu, dar părea să dea explicaţii cuiva despre con- 
diţia lui. Ştia că despre el era vorba, pentru că nu se putea 
mişca. Ceva nu era în regulă. Incapabil să deschidă ochii, 
era conştient de prezenţa altor persoane în încăpere doar 
datorită umbrelor aruncate peste pat. 

Vru să geamă, ca să le atragă atenţia, deşi nu suferea. 
În lipsa unei reacții corespunzătoare, presupuse că nu se 
putea baza pe coardele vocale. Corpul îi era cuprins de o 
amorțeală generală, iar oxigenul pompat în plămâni îl 

ameţea. Dar trebuia... trebuia să le spună ceva. Ce? Me- 
moria îi crea probleme... Ah, da, faleza... Filonul pe care 
îl exploatau era o păcăleală. Văzuse în momentul în care 
se fisurase solul, iar el se prăbuşise. Dedesubt era rocă 
dură, nici vorbă de zăcământ. Era important să le spună. 
Nu-i păsa de profiturile companiei, dar dacă prăbuşirea 
fusese provocată, asta însemna intenție... iar atunci... 
atunci nu erau singuri. 

O idee frustrantă, mai ales că nu putea să gândească 
coerent. Gândurile îi fugeau aiurea, rătăcind şi pierzân- 
du-se în gol. Mai suferise accidente, dar de data asta se 
părea că lovitura la cap îi afectase creierul. Nici măcar 
memoria nu-i mai funcţiona. Îşi amintea vag cine era, însă 
evenimentele din trecut rămâneau un mister. lar medica- 
mentele pe care i le dăduseră pentru dureri îi induceau o 
stare bolnavă de vis, asemănătoare halucinaţiilor. Indife- 
rent la ce se gândea, subconştientul insista să-i picteze 
îndărătul pleoapelor imagini cu peisajul tern din jurul 
bazei. 

Extenuat, se lăsă în voia visului, sperând să primeas- 
că o nouă doză de calmante cât mai repede, ca să îşi piar- 
dă cunoştinţa. Dacă nu lucra, măcar să se poată odihni. 
Coline separate de văi domoale i se perindară în fața ochi- 
lor, solul de culoare maro-închis derulându-se monoton, 
într-un peisaj familiar, dar în acelaşi timp străin. 

Abia când apăru prima pată de culoare, îşi dădu 
seama ce lipsea. Mâzga verde, pe care era obişnuit să o 
vadă pretutindeni, era abia la început. Văzu nucleii divi- 
zându-se, căutând forma şi compoziţia cele mai propice 
evoluției, luând în stăpânire planeta şi dându-i viață. 
Treptat, solul se închise şi mai mult la culoare, pe măsură 

ce noua formă de viaţă îl golea de substanţe nutritive şi îl 
îmbiba în supa în care trăia. Sute sau poate mii de ani 
trecură până atinse punctul de dezvoltare maximă. 

O perioadă incalculabilă de timp se scurse fără să se 
observe modificări majore. Evoluţia spirituală era în plină 
desfăşurare. Nucleii învățaseră totul despre ei şi mediul 
înconjurător şi acum se întrebau ce era mai departe. În 
văile adânci în care supa se transformase într-o adevărată 
mare, rotocoale albe se formară la suprafață. Din nou era 
imposibil de estimat durata, dar meduzele supradimen- 
sionate se ridicară din mare şi plutiră calm deasupra aces- 
teia. Apele se agitară, dar nici vorbă să ajungă la ele. Cu- 
renţi electrici se răspândiră la suprafaţă, formând modele 
ciudate. Meduzele nu reacționară. 

Ultima imagine fu aceea a unei nave coborând din 
imensitatea cerului. Deme aproape că le simţi bucuria. Fu 
ultimul lucru pe care îl simți. 

— S-a terminat, spuse Rimi şi acoperi corpul lui 
Deme cu o folie mată. 

Le evită privirile, supărat că nu putuse face mai mult 
pentru pacient. Rănile fuseseră prea grave ca să poată fi 
salvat. 

În absenţa zumzetului aparatelor, tăcerea din încă- 
pere le gâdila urechile. 

— Ei, atunci... asta e, spuse Sorez cu un oftat. 

Timble încă nu se mişcase. 

— Când putem îngropa corpul? întrebă Cass. Ce le 
spunem celorlalţi? 

— Trebuie mai întâi să-i fac autopsia şi să înregistrez 
cauza oficială a morții. Şi aş vrea să văd ce impact a avut 
filoxeroemotera asupra organismului. 

Dădură din cap, conştienţi că asta îi privea pe toți, şi 
părăsiră pe rând camera. 


ro 


Rămas singur, Rimi trecu la prelevarea mostrelor de 
ţesut. Cadavrul lui Deme zăcea deschis pe masă. Tegu- 
mentul căpătase deja o nuanţă nesănătoasă, verzuie, însă 
asta nu era nimic în comparaţie cu ce găsise înăuntru. Ca- 
vitatea abdominală era împânzită de nuclei în miniatură, 
iar inima fusese pur şi simplu sufocată de aceştia. Deşi 
culoarea lor îşi pierduse din intensitate, lichidul în care 
pluteau în mediul lor natural se găsea infiltrat pretutin- 
deni. La prima vedere, se observa o contaminare de peste 
80%. 

— Clorofilă, pe naiba, mormăi doctorul clătinând din 
cap. 

Asta nu era materie vegetală, inertă, aşa cum li se 
spusese. După toate aparențele, poseda un anume grad 
de discernământ, pe lângă imensa şi nebănuita capacitate 
de adaptare. Iar el nu era pregătit să se confrunte cu aşa 
ceva. Ca absolvent al unui colegiu oarecare, pregătirea lui 
se rezuma la tratarea bolilor umane des întâlnite, altfel nu 
ar fi ajuns să lucreze într-o colonie de mineri. Dar munca 
era uşoară, doar răni şi psihoze comune, care în mod nor- 
mal nu-i dădeau mare bătaie de cap. Ce se întâmplase 
astăzi însă depăşea de departe calificările sale. 

Hotărât să termine cât mai repede, deschise cutia cra- 
niană. Şi aici se schimbase structura nucleilor. Nu mai 

puteau fi observați cu ochiul liber, dar scoarța cerebrală 
căpătase o nuanţă gălbuie, cu inserţii pronunţate de verde 
între circumvoluţiuni. Decupă o bucată mică şi o aşeză pe 
o lamelă sub microscop. Lentile se focalizară pe mostra de 
ţesut, iar Rimi clipi de câteva ori. Nucleii erau tot acolo, 
mult mai mici şi cu membranele rigidizate, ca şi cum ar fi 
încercat să se apere de ceva. Oxigenul nu părea să le placă 
prea mult, iar el pusese pacientul pe ventilator. Cea ce îl 
uimi mai mult fu că se găseau concentrați în anumite 
zone, contrazicând teoria distribuţiei progresive. Compo- 
ziția chimică a creierului nu era suficient de variată pen- 
tru a explica modul de dispersie. 

Oftă, deoarece însemna că trebuia să facă o investi- 
gare completă a creierului, şi reveni la capătul mesei. De- 
getele înmănuşate se strecurară între cutia craniană şi 
masa spongioasă din interior pe care o extrase şi o depuse 
pe o tavă. Efectuase destule autopsii în decursul carierei, 
dar niciodată nu-i plăcuse partea asta. N-avea probleme 
cu disecarea unui corp, însă un creier era altceva. De fie- 
care dată se simţea de parcă invada proprietatea privată a 
cuiva. 

Incizii adânci deschiseră căi prin materia cerebrală, 
separând lobii. Îi studie pe rând, comparând nivelul de 
contaminare. Când ajunse la lobul frontal, se încruntă. În 
lumina lămpilor de lucru, nuanţa ştearsă de verde se 
intensifică rapid, devenind un verde strălucitor, nu la fel 
de puternic ca cel de afară, dar pe aproape. Nucleii prefe- 
rau zonele în care era stocată memoria. Acesta era un 
amănunt care trebuia neapărat specificat în dosar. Cineva, 
cândva, poate avea să studieze mai în detaliu atracţia 
dintre nuclei şi memoria umană. 

Surpriza îl făcu să conştientizeze al doilea amănunt 
important cu un moment întârziere. Schimbarea de cu- 
loare confirma asemănarea cu principiile de bază de func- 
ţionare a clorofilei pe care mereu le bănuiseră, dar nu le 
putuseră confirma. Măcar în parte, celulele erau fotosen- 
sibile şi aveau nevoie de lumină. Asta însemna că erau 
încă vii. 

Rimi îşi privi fascinat mâinile. Pe suprafața mănuşi- 
lor chirurgicale, sângele se amestecase cu mâzga care 
pusese stăpânire pe Deme. Întrebarea era dacă lumina 
compensa neplăcerile cauzate de oxigen. Credea că ştia 
răspunsul. Vârfurile degetelor îl furnicau deja. 


(io) 


Cass opri roverul la o distanță respectabilă de țărm şi 
avu grijă să nu se îndepărteze prea mult de el. Vocile care 
îl chemau să se apropie deveniseră mai puternice de când 
coborâse de pe faleză. Era ca şi când îl citiseră şi acum 
ştiau cum să-i vorbească mai bine. Trebuia să apeleze la 
toată stăpânirea de sine, ca să reziste tentaţiei de a uita de 
precauții şi a da buzna în câmpul de meduze. 

În faţa lui, creaturile îşi executau dansul ghidat de 
curenţii de aer, graţioase şi mute. Marea de lângă habitat 
avea o populaţie de două sute de meduze — le numărase 
Rimi. Doctorul ţinea evidenţa dinamicii grupului în tim- 
pul liber. O umbrelă mai mică se desprinse de la suprafața 
mâzgii şi se înălță nesigură. Cele din jur îi făcură loc. Nu 
se atingeau, aşa cum nu atingeau nici mâzga, odată des- 
prinse din ea. Rămânea întrebarea cu ce se hrăneau, însă 
când prinseseră una ca să o studieze, se dezintegrase la 
contactul cu oxigenul din habitat. 

Îndreptându-se spre asfinţit, lumina soarelui se filtra 
frumos prin mulţimea de umbrele albe. Până la ora asta, 
doctorul trebuia să fi terminat autopsia. Groapa aştepta 
rămăşiţele lui Deme, o săpaseră în cursul după-amiezii. 
Cu cât terminau mai repede cu povestea asta, cu atât mai 
bine. Era timpul ca viața să revină la normal. Mers prin 
mâzgă, ignorarea ostentativă a meduzelor şi coşmarurile 
aferente. O putea face. Instinctul de supraviețuire era mai 
puternic decât orice voci imaginare şi mâzga care-i colcăia 
la picioare. 

Pe malul opus al coloniei de meduze, o siluetă îşi făcu 
apariția venind dinspre habitat. Cass îşi încruntă sprân- 
cenele. Era o distanţă destul de mare ca să fie străbătută 
pe jos, dar nu suficient de mare ca oboseala să explice 
lipsa de coordonare a mişcărilor. 

— Baza, cine e în sectorul E7? 

— Nu e nimeni în F7, îi răspunse Illeana. 

— Atunci cine a ieşit din habitat în urmă cu patru- 
zeci-cincizeci de minute? întrebă, estimând că nu-i luase 
mai mult să ajungă acolo. 

În pauza care urmă, şi-o imagină pe Illeana verifi- 
când înregistrări, cu o cută adâncă pe frunte, deoarece 
trecuse de mult ora schimbului. 

— Rimi a ieşit, spuse ea nedumerită. N-a specificat 
însă un traseu... 

Cass n-o mai asculta, îşi concentrase întreaga atenţie 
asupra siluetei de pe mal. 

— Rimi... Hei, doctore! îl chemă, în speranţa că aria 
de acoperire a emițătorului său ajungea până acolo, dar 
Rimi nu reacţionă. 

În clipa în care trase de cască, înțelese ce voia să facă. 

— Rimi, nu! strigă, conştient că era o pierdere de 
timp şi orice încercare de a-l opri avea să rămână fără re- 
zultat. 

Înjură şi o luă la goană înapoi spre rover, în timp ce 
Rimi se debarasa de costum. Cât timp putea rezista fără 
oxigen? Câteva minute, dacă era să se ia după instructajul 
primit la sosire. Însă nu asta era problema cea mai urgen- 
tă. Rimi se îndrepta spre câmpul de meduze, iar el era 
prea departe ca să îl oprească. N-ar fi ajuns în timp util 
nici dacă s-ar fi năpustit cu roverul direct printre meduze. 
Chiar dacă îi displăcea teribil ideea, nu însemna că nu 
avea să o facă. 

Mai avea un metru de parcurs, când piciorul lui Rimi 
se scufundă în mâzgă. Scoasă în grabă, cizma aterizase la 
câțiva metri de el. Curenţi electrici se răspândiră în se- 
cunda următoare pe suprafaţa lichidului vălurit şi nu se 
liniştiră până nu ajunseră la Cass. Mâzga forfoti în jurul 
gleznelor lui, după care îşi schimbă consistenţa, transfor- 
mându-se în beton. Surprins în plină mişcare, Cass fu ne- 
voit să se sprijine de aripa roverului ca să nu-şi piardă 
echilibrul. 

Orice încercare de a se elibera se doved a fi inutilă şi, 
în curând, deveni clar că mâzga voia ca Rimi să ajungă la 
meduze. Cass renunţă la luptă abia când doctorul îşi luă 
avânt şi se aruncă asupra celui mai apropiat specimen. 
Tentacule elastice se arcuiră în jurul corpului, susținân- 
du-l, iar umbrela cobori sub influența greutăţii acestuia. 
Jeturile de aer se intensificară pentru a-i readuce pe amân- 
doi la nivelul normal de plutire. 

Mâinile şi picioarele lui Rimi zvâcniră de câteva ori 
înainte de a se linişti, capul atârnându-i fără vlagă pe 
spate. Murise. 

Mult mai târziu, strânsoarea mâzgii se relaxă, iar 
Cass căzu în genunchi, şocat. Privi îndelung la corpul care 
se legăna în îmbrăţişarea tandră, în timp ce vocea alar- 
mată a Illeanei îi răsuna în cască. În ciuda tragismului 
situaţiei, nu se impacientă. Costumul îl proteja de orice 
interacțiune cu mâzga, nu era nicio grabă. Nici zăcă- 
mintele, nici meduzele, nici Rimi nu se duceau nicăieri. 
Puteau să recupereze mai târziu corpul şi să îi facă o 
înmormântare decentă. 


cre 


Lucrurile reveniră la normal... 

Mâzga îşi continuă eforturile de-a intra în contact cu 
meduzele prin orice mijloace posibile. 

După eşecul de comunicare cu o fază inferioară de 
evoluţie, înălțaţii se concentrară asupra scopului inițial, şi 
anume ridicarea la cer. 

Oamenii îşi reluară munca, în aşteptarea unei nave 
care să îi ia de acolo. 

Singurul lucru pe care îl aveau în comun era dorinţa 
de zbor. 


ARDE-MI-AR SUFLETUL ÎN IAD, 
DOAMNE! 


Răul nu sălăşluieşte în oameni, ci în fapte. Fiecare 
avem motivațiile noastre, important este ce facem cu ele. 
Asta îmi spunea bunica pe vremea când îmi citea poveşti 
înainte de culcare. De atunci am întâlnit o mulțime de 
exemple, dar niciunul nu se compară cu cel din vara lui 
"98. 

Cristina mă sunase la birou şi îmi lăsase un mesaj 
criptic prin care îmi cerea să vin urgent la Mănăstirea 
Fecioarei Iluminate, unde îşi petrecea ea vara. Turismul 
religios nu se regăsea pe lista activităților mele preferate 
de vacanţă, dar dacă mă chemase Cristina... Mi-am luat o 
zi liberă şi m-am suit în tren. 

Jumătate de zi şi o groază de nervi mai târziu, căruța 
s-a oprit în fața porţilor larg; deschise ale mănăstirii, caii 
scuturând nervoşi din cap. Eram tentată să fac la fel, ame- 
țită fiind de vorbăria entuziasmată a gospodinelor înghe- 
suite lângă mine, dar m-am limitat la a-mi înşfăca geanta 
de voiaj şi a cobori fără să aştept ajutor de la căruțaş. 
Drumul distrus de viitură îmi stricase deja planurile, 
forțându-mă să iau o căruţă de la gară în loc de autobuz. 

Iarba de pe marginea drumului mi-a gâdilat glez- 
nele. În curtea ovală, fusese tunsă la milimetru de parcă o 
măsurase cineva. Printre tufele de trandafiri înfloriţi, 
aleile pavate cu dale albe şerpuiau în toate direcţiile. 
Nimeni nu părea să se bucure de privelişte, deoarece toate 
obloanele erau trase şi pelerinii erau prea obosiţi ca să le 
mai pese de ceva. Am ales o alee care ducea la clădirea 
masivă ridicată în capătul opus al curţii, unde zărisem 
deja coada blondă a Cristinei şi salopeta prea largă flutu- 
rând pe schelele ce înconjurau biserica. Arăta spre pictura 
decolorată de pe perete, în timp ce vorbea cu cineva. 

Până să ajung la ea, şi-a abandonat colegul, a coborât 
în grabă şi a alergat spre mine: 

— Ai venit! 

— Sigur c-am venit, am spus, zâmbind în îmbrăți- 
şarea sufocantă. 

Entuziasmul Cristinei reuşea mereu să mă binedis- 
pună. M-am dat un pas înapoi, ca să mă uit mai bine la ea. 
Era bronzată, ciufulită, ca de obicei, şi pătată de vopsea 
din cap până în picioare. 

— Vino, m-a tras de mână spre biserică. E ceva rău 
aici, a şoptit. 

Intrigată de tonul misterios, am urmat-o în sus pe 
trepte. Răcoarea bruscă a făcut să mi se înfioare pielea pe 
braţe. Am lăsat doi bănuți la ghişeul unde se vindeau 
lumânări, dar nu le-am aprins. Intenţia conta. Petrecusem 
suficient timp în compania Cristinei, ca să ştiu că fumul 
afecta pereții aflaţi şi aşa într-un stadiu avansat de degra- 
dare. 

Din cauza vitraliilor înguste, din sticlă simplă, care 
lăsau puţină lumină să intre, interiorul bisericii arăta mai 

mic decât era în realitate. La această impresie contribuiau 
şi schelele ridicate deasupra stranelor de pe conturul 
pereţilor. Restauratorii lucrau la înălțime, fiecare înarmat 
cu un reflector puternic. Porţiuni întregi fuseseră curățate, 
lăsând în loc doar contururi vagi şi culori şterse, dar nu se 
apucaseră încă să le picteze din nou. Nu veniseră la mă- 
năstire decât de două săptămâni şi mai aveau la dispoziție 
o vară întreagă ca să termine proiectul. 

Cristina m-a condus spre alcovul din stânga altaru- 
lui. Un cearşaf acoperea podeaua, iar pe acesta zăceau 
împrăştiate cutii şi tuburi cu vopsele, plus o armată de 
pensule ale căror mânere prezentau urme de dinți. Un 
panou cu fotografii era rezemat de peretele cenuşiu 
pentru că, spre deosebire de restul bisericii, alcovul fusese 
proaspăt tencuit. Un desen delicat începea să prindă 
contur, întinzându-se pe diagonală spre boltă. 

— Ce s-a întâmplat aici? am întrebat, apropiindu-mă. 

— S-a prăbuşit tencuiala şi nu s-a mai putut salva 
nimic, a spus Cristina. Abia atunci şi-au dat seama că riscă 
să se distrugă tot, dacă nu iau măsuri, şi ne-au chemat cei 
de la Ministerul Cultelor. Din păcate, era prea târziu 
pentru colțul ăsta. 

— Şi astea? am arătat spre fotografii. 

— A mai existat o tentativă de restaurare în anii '70, 
dar n-au avut suficiente fonduri. Până la urmă, proiectul 
a fost abandonat. Au documentat însă toate frescele şi 
acum mă orientez după ele, ca să refac partea asta, a ges- 
ticulat în direcția pereţilor goi din jur. Calitatea este destul 
de proastă şi, deşi lucrăm zi lumină, lucrările avansează 
încet. O să meargă mai repede când ajungem la faza de 
dat culoare. 

— Terminaţi până la iarnă? 

— Aşa sper. Nimănui nu-i place să picteze cu de- 
getele îngheţate şi biserica nu e încălzită, s-a prefăcut că 
tremură. Dacă totul merge cum trebuie, ceremonia de 
inaugurare este programată în octombrie, dar... 

A aruncat o privire cercetătoare în jur. Colegii ei erau 
ocupați la înălțime şi doar vreo patru pelerini se închinau 
la icoane, aşa că mi-a făcut discret semn s-o urmez şi a 
deschis uşa care dădea în altar. 

Ne-am strecurat în încăperea întunecoasă. Aerul 
îmbâcsit mi-a înfundat nasul. Cristina a tras uşa după noi 
şi a scos din buzunar o lanternă. 

— Oficial, n-avem voie aici, a şoptit. Dar la o săptă- 
mână după începerea lucrărilor, maica stareță ne-a eva- 
luat progresul şi mi-a dat în grijă şi altarul. 

— Adică te-a promovat? am tachinat-o. Măcar te 
plăteşte în plus? 

— Aş vrea eu, a oftat şi a împins la o parte o masă pe 
care se odihnea o glastră cu flori uscate şi un mănunchi de 
busuioc. 

În spatele mesei, o draperie grea din catifea acoperea 
peretele. Cristina a tras-o într-un colţ şi a aprins lanterna: 

— La început, m-am simţit onorată, dar după ce am 
descoperit asta... am început să mă îndoiesc că era vorba 
de o onoare. 

Raza lanternei a iluminat o porțiune curățată din zid, 
unde picturile şterse dispăreau, lăsând locul la desene scri- 
jelite în piatră. Până şi eu vedeam că era o problemă cu ele. 

— Astea nu sunt scene ortodoxe, am spus, urmărind 
cu vârful degetului conturul personajelor prosternate în 
fața unei entități lipsite de trăsături umane. 

— Nu sunt nici măcar creştine, a spus Cristina. Şi ştii 
ce e mai ciudat? În mod normal, pentru un asemenea 
proiect, am fi decupat frescele de pe pereţi şi le-am fi res- 
taurat în condiţii controlate în laborator. Dar nu, nu ne-au 
lăsat să le dăm jos. Au insistat să pictăm peste, ceea ce este 
tot un fel de sacrilegiu. Picturile astea au peste o mie două 
sute de ani şi, la vremea lor, erau foarte frumoase. 

Concluzia sărea în ochi, chiar dacă era greu de crezut: 

— Vrei să spui că chestiile astea se întind peste tot pe 
sub fresce? am arătat cu bărbia spre suprafaţa curățată. 

— Îţi dă de gândit, nu? a înclinat Cristina din cap. 
N-am cum s-o dovedesc, pentru că alcovul era deja ten- 
cuit când am sosit noi. Singurul loc în care am putut să 
rad până la piatră este aici, în altar. Nu prea intră ni- 
meni... de parcă ar şti. 

Voce Cristinei a luat o tonalitate misterioasă care nu 
mi-a plăcut. Avea o imaginație bogată, ca orice artist, dar 
încă n-o luase razna. 

— Nu ştiu ce să spun, am zis, nedorind s-o încurajez. 
Mi se pare o teorie cam exagerată... 

— Dar de asta ce spui? a împins la o parte un scrin 
lângă care se oprise perdeaua. 

Scenele continuau pe perete, o înşiruire de morţi ri- 
dicându-se din morminte, înrobiţi de aceeaşi entitate vag 
conturată, transformați în armate atotputernice. O sen- 
zaţie de rău a făcut să mi se strângă stomacul, dar am 
pus-o pe seama mirosului de tămâie. Senzaţia s-a intensi- 
ficat, când un vaiet stins a răsunat în altar. 

— Ce-a fost asta? 

Panica mea nu se vedea reflectată pe faţa Cristinei: 

— Maica stareță susţine că e doar vântul care trece 
prin fisurile din zidărie, a murmurat pe un ton lipsit de 
convingere. 

Cristina a mângâiat peretele cu vârful degetelor şi a 
împins scrinul la loc. 

— Trebuie să mă întorc la lucru, mi-a spus, iar în 
lumina lanternei, fața i-a strălucit transpirată şi palidă, 
deşi în biserică era răcoare. Mai sunt câteva ore până la 
vecernie, când trebuie să eliberăm biserica. Tu poţi să te 
duci în bibliotecă, dacă vrei. E în colțul dinspre răsărit, la 
etaj. Spune-i sorei Eulalia că eu te-am trimis. Ţi-am lăsat 
nişte cărți pe măsuţa de lângă sobă. O să le găseşti inte- 
resante. 

Nu numai că mă trimetea la plimbare, dar îmi dădea 
şi teme de făcut. Am schiţat un salut milităresc şi m-am 
strecurat afară din altar. 


sro 


Sora Eulalia dădea cu sârg din mătură la intrarea în 
bibliotecă. A strâns din buze, când i-am spus ce caut acolo, 
dar mi-a permis să trec. Sub pretextul că era curent, am 
închis uşa în urma mea, înainte să apuce să protesteze. 
Trăsesem cu coada ochiului înăuntru şi văzusem că nu 
mai era nimeni, ceea ce-mi convenea de minune. 

Rafturi încărcate cu cărți tapetau pereţii celor două 
încăperi înghesuite, cu trecere din una în alta. Să fi tot fost 
vreo cinci mii de volume, cele mai multe îmbrăcate în 
piele şi cu paginile îngălbenite de vreme. Lipsa prafului 
făcea discordanţă cu ordinea perfectă de pe rafturi. O 
bibliotecă bine întreţinută, dar puţin folosită după cât se 
vedea. 

Primul lucru pe care l-am făcut a fost să ridic toate 
storurile, ca să las lumina soarelui de după-amiază să 
intre. Apoi m-am instalat într-un jilt incomod în camera 
din capăt şi am tras mai aproape cărţile lăsate de Cristina. 
Erau pline de semne şi notițe şi, chiar înainte de a le des- 
chide, am avut o presimţire că ştiam ce urma să găsesc. 
Latină. Mormăind în barbă, m-am apucat să descifrez 
scrisul ilegibil al Cristinei şi referințele din cărţi. Din 
fericire, îmi lăsase şi un dicţionar la îndemână. 

Am umplut câteva pagini cu propriile concluzii, deşi 
începeam să mă îndoiesc că era o idee bună să le aştern pe 
hârtie. Cine ce ştia? Asta era întrebarea. De ce avea oricine 
acces la bibliotecă sau, mai rău, de ce i se facilitase accesul 
Cristinei? De ce ea? Era o pictoriță talentată, dar părea o 
irosire a talentului ei să-i dea o asemenea sarcină. La o 
adică, puteau să dea cu var şi să lase aşa că tot nu intra 
nimeni în altar în afara preotului. 

Tot gândindu-mă la cele descoperite de Cristina şi 
posibilele implicaţii, n-am observat scurgerea timpului 
până ce mi-a ghiorăit stomacul. Nu mai era mult până la 
cină. Am strâns toate hârtiile, inclusiv notițele Cristinei, 
le-am împăturit şi le-am îndesat în buzunarul de la spate 
al bermudelor. Ca măsură de prevedere în plus, am tras şi 
tricoul peste ele. 

Sora Eulalia m-a privit sever pe deasupra ochelarilor, 
când i-am mulțumit pentru amabilitate înainte de a părăsi 
biblioteca. Mâinile zbârcite au strâns cartea pe care o stu- 
dia în prima cameră, iar eu m-am grăbit să plec înainte 
să-i vină ideea s-o arunce după mine. N-aveam idee dacă 
bănuia ceva, dar am privit cu suspiciune fiecare călugăriță 

ieşită în cale. Şi multe mai erau. Sutanele negre împân- 
zeau curtea. 

Toaca a dat semnalul care a reorientat fluxul peleri- 
nilor spre sala de mese, unde a venit şi Cristina câteva mi- 
nute mai târziu, însoţită de ceilalți restauratori. Platourile 
aşteptau deja încărcate până la refuz şi decorate cu grijă. 
La stânga măicuţe, la dreapta pelerini, printre ei şi căru- 
ţaşul. Noi am ocupat singura masă rămasă liberă în ca- 
pătul sălii. 

Mi-am luat rolul de vizitator în serios şi, în timp 
ce-mi clădeam un munte de legume viu colorate în farfu- 
rie, am întrebat cu o voce inocentă: 

— Şi carnea unde e? 

— Azi e vineri, a spus Cristina. E mâncare de post. 

Trebuia să mă fi aşteptat, doar venisem în weekend, 
dar uite că la asta nu mă gândisem. Am făcut o figură su- 
ferindă de martir şi mi-am înfundat gura cu salată. Sucul 
acruţ mi s-a plimbat pe limbă, umplându-mi nările cu 
aromă de rozmarin. 

Peste capetele mesenilor, căruțaşul mi-a zâmbit 
complice. 

— El ce caută aici? am şoptit către Cristina. 

— Petrică e angajat ca paznic de noapte. Măicuţele nu 
se tem de hoţi, dar tot vin nişte mistreți care le strică 
semănăturile. Iar el are puşcă de la ocolul silvic. 

— Şi în timpul liber aduce pelerinii de la gară, am zis 
sec. 

— Doar acum, pentru că a rupt viitura podul şi a 
întrerupt temporar accesul la şosea. ÎI repară într-o săp- 
tămână-două, dar până atunci nu pot lăsa de căruţă, a 
chicotit, pelerinii care şi-au anunţat deja sosirea. 

În jurul mesei se dezbătea prezenţa unui sfânt pe 
unele dintre fresce şi desigur că era nevoie şi de părerea 
expertă a Cristinei. Cunoştinţele mele de religie erau prea 
sumare ca să pot urmări discuţia, aşa că am plimbat mân- 
carea în farfurie, mâncând doar atât cât să mă satur. 

După masă, Cristina s-a întors la lucru, ca să profite 
de ultimele raze de soare, iar eu am stat pe o băncuţă între 
tufele de trandafiri, ciugulind pateuri cu ciuperci încă 
fierbinţi luate de la bucătărie, şi bucurându-mă de acelaşi 
soare, până ce s-a făcut frig şi m-am plictisit să vânez 
țânțari. 

Obloanele erau tot trase. Oamenii ăştia n-aveau 
nevoie de soare? 

— Gata! Am terminat pe ziua de azi, a spus Cristina, 
când ne-am întâlnit la jumătatea drumului dintre chilii şi 
biserică. 

Am urcat la ea în cameră, unde îmi lăsasem bagajul, 
şi m-am schimbat într-o pereche de pantaloni lungi. Ea a 
renunţat la salopetă în favoarea unui trening bleumarin. 

— Cum a fost vizita la bibliotecă? a întrebat Cristina, 
în timp ce-şi pieptăna coama blondă. 

Prin peretele subţire se auzeau vocile colegelor ei din 
încăperea alăturată. 

— Interesantă, am spus. 

— Bănuiesc că m-ai pomenit de câteva ori. 

— De mai multe ori, am zâmbit, dând din cap. 

— Şi? s-a oprit din pieptănat. 

Mi-am ales cuvintele cu grijă: 

— Dacă ce scrie în cărţile alea e adevărat... şi într-ade- 
văr biserica a căzut sub influenţa unui cult păgân în anii 
600... 

— Da? 

— Atunci călugărițele ştiu şi au tot interesul să as- 
cundă povestea asta... 

A scos un tub de cremă pentru mâini din poşetă şi 
mi-a făcut nerăbdătoare semn să continuu. 

— ...pentru că, dacă se răspândește vestea, li se duce 
naibii afacerea cu turismul, am încheiat cu un zâmbet 
răutăcios. 

Cristinei i-a picat falca. 

— Nuuu! Nu e deloc aşa... Lasă glumele, asta e o 
treabă serioasă. 

— Hei, când m-ai chemat, ştiai ce o să-ţi spun. Doar 
mă cunoşti foarte bine... 

— Tocmai de aia, mă bazam pe un cap limpede. Şi mă 
aşteptam să mă crezi. 

— Bine, Cristina, te cred, dar nu-mi cere să cred ceva 
ce nu €... Adevărat? Posibil? nu mi-am găsit cuvintele. 

S-a foit agitată prin cameră şi a şoptit aceeaşi mantră 
pe care o spunea de când sosisem: 

— E ceva rău aici. 

— O fi fost... în urmă cu o mie două sute de ani, când 
încă mai făceau sacrificii şi se închinau la focuri verzi... 
dar de atunci biserica a luat în stăpânire înapoi locul şi 
sunt sigură că l-a sfinţit şi resfinţit până n-a mai rămas 
nicio umbră ne la locul ei. 

— Dar desenele au rămas, a spus Cristina cu încă- 
păţânare. 

— Nu poți să dai vina pe desene, am zis. Alea sunt 
doar... desene. 

— Nu e chiar aşa, a început Cristina, dar confruntată 
cu privirea pe care i-am aruncat-o, a întors foaia. Bine, să 

zicem că sunt doar desene. Asta nu înseamnă că nu pu- 
teau fi inspirate din fapte reale. 

— Fie şi aşa, am ridicat din umeri, deloc convinsă de 
noua ei teorie. Monştrii nu mai sunt de mult acolo. Sau 
crezi că zac ascunşi sub straturile de flori? 

S-a strâmbat şi mi-a întins jacheta abandonată pe pat: 

— Pune-ţi asta. Se face frig noaptea. 

— Unde mergem? am întrebat, deoarece activitatea 
în cadrul mănăstirii se încheia la căderea nopții. E vreo 
discotecă în sat, ceva? am glumit, deşi după zece ore pe- 
trecute în tren şi o cină din furaje numai de dansat nu-mi 
ardea. 

— Mai bine! Mergem la băieţi, a zâmbit larg şi a arun- 
cat de-a valma cosmeticele în poşetă. 

Pe vremea când mergeam în tabără cu şcoala, mai 
făceam escapade de genul ăsta, dar acum eram femei în 
toată firea şi părea ridicol să ne comportăm ca nişte ado- 
lescente rebele. Şi, totuşi, exact asta am făcut câteva minu- 
te mai târziu, am sărit gardul mai jos de curtea găinilor, 
după o oprire scurtă la bucătărie de unde Cristina a ridi- 
cat o sacoşă lăsată agăţată de clanţa uşii şi care a scos un 
sunet suspect de sticle pline. 

Un punct luminos se mişca în apropierea porţii, unde 
Petrică se oprise la o ţigară. L-am salutat din mers, când 
am trecut pe lângă el. 

— Hei, ce faci? m-a muştruluit Cristina. Noi ne facem 
că nu-l vedem şi el se face că nu ne vede. De ce nu respecţi 
regurile jocului? 

— Păi eu de unde era să ştiu? am pufnit. Data viitoare 
am să mă prefac că e o fantomă. 

Un râset potolit a răsunat în urma noastră. 

Înainte de a ciocăni în uşa cabanei de peste drum, 
unde erau cazați membrii de sex masculin ai echipei de 
restauratori, Cristina mi-a spus: 

— Nu stăm decât până la miezul nopții. Să nu bei... 

Avertismentul m-a făcut să ridic o sprânceană, deoa- 
rece nu eram mare amatoare de alcool, iar Cristina ştia 
asta. N-am apucat însă să comentez. 

Uşa s-a deschis şi am fost întâmpinate cu urale. Cele- 
lalte fete, aflate deja acolo, s-au grăbit să ia sacoşa şi să 
deşerte bunătăţile pe masă: şuncă afumată, caşcaval şi vin 
din producţia proprie a mănăstirii. Ne-am făcut rapid 
sendvişuri mai săţioase decât tot ce mâncaserăm întreaga 
zi şi ne-am aşezat la taclale. Un casetofon cânta în surdină 
într-un colţ şi, în curând, atmosfera s-a umplut de voci 
vesele şi fum. 

Cristina se legăna pe un scaun cu trei picioare, cu o 
mână răsucind o şuviță aurie pe deget, în timp ce în cea- 
laltă ţinea paharul cu vin de care abia se atinsese. În ciuda 
eforturilor noastre de-a o atrage în conversaţie, s-a încă- 
pățânat să rămână tăcută şi doar să tragă din când în când 
cu coada ochiului la ceas. Starea ei de spirit atât de atipică 
mi-a tăiat pofta de mâncare şi m-am trezit că şi eu aştep- 
tam cu nerăbdare să ne ducem la culcare. 

Cu cinci minute înainte de miezul nopții, le-am urat 
petrecere frumoasă în continuare şi somn uşor, după caz, 
şi am plecat. 

Afară se făcuse frig bine, iar cerul se acoperise de nori 
groşi. Noroc că aveam lanternele, ca să ne lumineze calea. 
Am vrut să întreb de ce nu puteam intra pe poartă ca oa- 
menii normali şi trebuia să ne întoarcem pe acelaşi drum 
pe care veniserăm, dar atenţia mi-a fost atrasă de sclipirile 

care se întrezăreau printre scândurile gardului. L-am 
escaladat curioasă şi am aterizat în iarba din partea cea- 
laltă, unde am înţepenit pe loc. 

Focuri verzi dansau pe pajiştea din jurul bisericii, pe 
lângă tufişurile de trandafiri. 

— Vino, m-a tras de mână Cristina. Nu-ţi fac nimic. 
Sunt reci. 

M-am cutremurat la gândul că le atinsese. Altfel n-ar 
fi avut cum să ştie. 

A tras din nou de mine, ca să mă convingă să mă 
mişc, şi am înaintat ca prin vis pe alee. Focurile ieşeau 
direct din pământ şi nu-şi schimbau nici locul, nici inten- 
sitatea. Am numărat o duzină, dar nu vedeam întrega 
curte de unde mă aflam, aşa că puteau fi mai multe, şi nu 
am îndrăznit să mă apropii la mai mult de un metru. 
Aerul s-a răcit brusc, când am trecut pe lângă ele, de parcă 
ar fi absorbit toată căldura din jur. 

Cristina m-a condus spre scări şi de acolo la chilia 
noastră. Când am aruncat o privire înapoi, focurile dis- 
păruseră, însă în depărtare, peste gard, am zărit capătul 
aprins al unei țigări. 


(io) 


Zorile m-au găsit trează, foindu-mă în patul tare, 
după o noapte agitată. Dezbătuserăm problema până târ- 
ziu în noapte fără să ajungem la vreun rezultat, iar când 
ațipisem, coşmarurile nu-mi dăduseră pace. Nici Cristina 
nu dormise mai bine, dar a întâmpinat noua zi cu mult 
mai mult entuziasm decât mine. S-a sculat devreme, chiar 
înainte de răsăritul soarelui, şi a dat fuga la biserică. Eu 
am mai întârziat câteva minute, dar obloanele trase creau 

o atmosferă deprimantă şi nu mă trăgea inima să le des- 
chid. 

N-aveam să rezolv nimic stând închisă în chilie, aşa 
că am sărit peste micul dejun şi m-am dus direct la biblio- 
tecă. Măicuţele îşi începuseră deja activitățile zilnice, însă 
sora Eulalia lipsea şi a durat până am găsit pe cineva 
să-mi deschidă. Cărţile şi-au păstrat secretele de data asta. 
Trecusem prin toate notițele Cristinei şi n-am mai găsit 
nicio referire la fenomenele din curtea mănăstirii nici în 
cărțile găsite de ea, nici în celelalte pe care le-am răsfoit. 

Înainte de a părăsi biblioteca, am întrebat-o pe sora 
Eulalia, care între timp revenise la post: 

— Ştiţi cumva când mai trece un tren? Aştept pe 
cineva şi n-am semnal la telefon ca să aflu când soseşte, 
am improvizat pe loc. 

— Următorul tren e abia duminică la prânz, a spus, 
privindu-mă pe deasupra ochelarilor. 

I-am mulţumit şi am ieşit în curte. Pelerinii se bucu- 
rau veseli de soare, dând dovadă de prea puţin respect 
față de liniştea solemnă a locaşului de cult. M-am îndrep- 
tat spre poarta lăsată, din fericire, deschisă. Dacă nu pu- 
team să plec, cel puţin eram hotărâtă să nu mai petrec încă 
o noapte la mănăstire. Focurile verzi mă îngrozeau. 

Abia făcusem câţiva paşi pe drum în direcţia satului, 
când căruța condusă de Petrică, încărcată până la refuz cu 
lemne, s-a apropiat în pas grăbit. 

— La plimbare? şi-a dus Petrică mâna la pălărie. 

— Merg până-n sat, am spus. 

— V-aş duce eu, dar trebuie să descarc astea mai în- 
tâi, a făcut semn spre lemnele din spate. 

— Nu-i nimic, mă descurc eu. Nu e departe. 

Am ezitat, dar n-aveam nimic de pierdut dacă în- 
trebam: 

— Găsesc la cineva o cameră de închiriat la ora asta? 

— Sunt o mulțime libere de când s-a rupt podul. Nu 
v-aţi odihnit bine aici? 

— E prea linişte, am spus, dacă tot ne prefăceam că 
nu se întâmplase nimic azi noapte. 

— Aşa zice lumea de la oraş, a dat din cap. Vorbesc 
eu cu tuşa Floarea, când mă întorc. E casa mare de lângă 
primărie, n-o puteţi rata. 

Căruţa a trecut pe lângă mine, iar eu m-am uitat urât 
după ea, nesigură dacă încerca să mă împiedice să plec 
sau pur şi simplu vrusese să fie amabil. 

În lipsa unui motiv de a merge în sat- nu mi-ar fi stri- 
cat nişte bârfe, dar trecuse ora târgului — am revenit încet 
la mănăstire. Privită din pragul porții, totul părea în ordi- 
ne, o privelişte idilică plină de clădiri curate şi o mulțime 
de flori. Numai obloanele închise dădeau de gândit. 

Evitând să calc pe iarbă şi să mă apropii de trandafiri, 
am traversat curtea în direcția bisericii. Cristina se coco- 
ţase din nou pe schele şi îi explica ceva unei colege, tot 
arătând spre pictura de pe perete. l-am făcut semn să co- 
boare şi am anunţat cu voce tare: 

— Pauză! 

— A încurcat sfinţii, mi-a spus agitată în timp ce ne 
îndreptam spre o zonă mai liniştită a curții din apropierea 
grădinii de zarzavat. Ploaia bate exact acolo şi era foarte 
ştearsă scena, dar asta nu e o scuză. Ai mai aflat ceva? 

— Nu, dar am rezervat o cameră în sat. 

— Hmm... 

— Ce e? 

Cristina s-a foit pe iarbă. Eu mi-am păstrat poziția 
fermă pe alee. 

— Am mai curăţat o bucată de perete, a spus. Nu pot 
să stau mult în altar, ca să nu intre lumea la idei şi să mă 
întrebe ce fac acolo. 

— Şi? 

— Şi... mă tem că am făcut o greşeală. Când mi-a 
spus maica stareță să reîmprospătez şi culorile din altar, 
n-am luat-o chiar în serios. Mi-am zis că pot să-mi iau niş- 
te libertăţi artistice, păstrând desigur stilul şi tematica, din 
moment ce oricum n-aveau să fie prea mulți admiratori. 

Am dat din cap în semn că o ascultam, deşi nu-mi era 
clar unde voia să ajungă. Avea remuşcări că nu făcuse o 
restaurare perfectă? 

— Astăzi, când curățam peretele, mi-a venit o idee... 
Stareţa a insistat foarte mult să refacem exteriorul şi inte- 
riorul exact aşa cum erau. Dacă şi picturile creştine au un 
anume scop? 

— Adică? 

— Să ţină sub control forţa desenelor de dedesubt... 
forţă, putere, nu ştiu, spune-i cum vrei, a zis, când mi-am 
dat ochii peste cap. Am ieşit în fiecare noapte şi m-am în- 
tors pe la douăsprezece, pentru că la ora aia încep să se 
ameţească de la vin şi nu mai e la fel de amuzant. Oricum 
am nevoie de somn, dacă vreau să mă scol când se crapă 
de ziuă. Şi le-am văzut de fiecare dată. Cert este că numă- 
rul focurilor a crescut pe măsură ce avansam cu lucrările 
în altar. Mi-e teamă că eu am contribuit la dezastrul ăsta. 

— Dezastru? Exagerezi. Deocamdată nu s-a întâm- 
plat nimic rău, sunt doar luminile alea... 

Cristina şi-a muşcat buzele şi şi-a şters mâinile pe 
salopetă. 

— Mai e ceva... în desenul pe care l-am descoperit 
azi, din locurile în care apar focurile iese ceva. 

— Deci mai întâi trec focurile, apoi... restul? 

— Eu aşa am interpretat ce-am văzut, a zis cu o voce 
mizerabilă Cristina. 

— Spune, şi ce se întâmplă mai departe? 

A clătinat din cap. 

— Nu sunt decât armate care se prosternează în fața 
zeităţii verzi peste tot. Scena se repetă în mai multe locuri. 
Multe armate. 

— Asta nu sună bine, am spus, căzând pe gânduri. 

Chiar dacă era doar o legendă, focurile nu fuseseră o 
fabulaţie. Le văzuserăm amândouă. 

— Bine, şi atunci ce rămâne de făcut? am întrebat. Se 
mai poate face ceva? Dacă refaceţi picturile din altar şi 
lucraţi toţi la ele, ca să terminaţi mai repede...? 

— Mi-e teamă că e prea târziu. Odată ce-au trecut... 
şi, sincer, nu văd cum picturile singure ar avea capacitatea 
să le ţină departe. Poate originalele aveau ceva în plus, dar 
ce facem noi... sunt doar desene, aşa cum ai spus tu. 

— Deci este doar o operaţie de cosmetizare a bisericii, 
nimic mai mult. 

Cristina mi-a aruncat o privire neajutorată. 

— Ştiu că tu nu crezi, a murmurat, şi oricât de roman- 
tic ar părea, pe de o parte mă tem că trebuie să fiu de 
acord cu tine. 

— Şi partea cealaltă? am întrebat, încruntându-mă. 

— Trebuie să-i oprim! 

Oare de ce nu mă miram? Desigur că voia să ia pro- 
blema în propriile mâini şi să facă ceva. 

— Vorbeşte cu măicuţele, am spus. Ele trebuie să ştie 
ce e de făcut. 

— Crezi? Tu nu le-ai văzut? a dat din cap spre cârdul 
de măicuţe care se foiau în curte. Ce ştiu ele să facă? Au 
moştenit mănăstirea de la altele, care probabil că nici ele 
n-aveau idee ce se întâmplă cu adevărat. Ai văzut tu 
vreun oblon deschis de când ai venit? Preferă să stea pe 
întuneric şi să pretindă că nu se întâmplă nimic. 

— Stareţa trebuie să ştie. 

— Da, şi-o să admită totul în fața mea, după ce s-a 
păstrat secretul atâtea secole? Nu, dacă mă duc la ea, fie 
îmi zice că sunt nebună şi mă concediază, fie mă conce- 
diază tocmai pentru că ştiu adevărul. 

— Atunci... 

M-am uitat lung spre poartă, dar ea a clătinat din cap: 

— Nu plec. Nu încă, a adăugat repede. 

N-am protestat. Mai aveam la dispoziție mai bine de 
o zi ca să luăm o decizie. Şi deocamdată nu ştiam ce să 
cred. 

— Trebuie să mă întorc la treabă, a spus Cristina. Ne 
verifică în fiecare seară să se asigure că nu rămânem în 
urmă cu lucrările. 

Ea s-a dus în biserică, iar eu am rămas fără nimic de 
făcut. Cu biblioteca mă lămurisem şi nu-mi plăcuse cum 
se uitase sora Eulalia la mine ultima dată când fusesem 
acolo. Absența copacilor din curtea mănăstirii făcea căl- 
dura şi mai greu de suportat, singurele locuri răcoroase 
fiind biserica şi chiliile. Niciunul nu mă tenta şi nu voiam 
să mă amestec cu pelerinii, aşa că m-am strecurat din nou 

afară pe poartă. Nevrând să mă depărtez prea mult, 
m-am cățărat pe dealul din spate, până am ajuns la o înăl- 
time de la care aveam o vedere suficient de bună asupra 
întregii mănăstiri şi a drumului pustiu, şi m-am aşezat la 
poalele unui copac, în iarba proaspăt cosită. 

În vale, măicuţele forfoteau asemenea unor furnici 
negre, strecurându-se cu agilitate printre pelerinii îmbră- 
caţi în culori pestrițe. Fum gros se ridica din hornul de la 
bucătărie. Fără bucate de post astăzi. Într-o curte din late- 
rală, Petrică stivuia lemnele. Nu eram singura care urmă- 
rea spectacolul. Mai multe fete se opriseră să-l privească, 
uitând de ce erau acolo, curățarea de păcate şi toate alea. 

Slujba de dimineaţă se terminase de mult şi, cu toate 
că nu mai aşteptau alţi pelerini să sosească săptămâna 
asta din cauza lipsei mijloacelor de transport, turismul 
religios nu părea să aibă de suferit. Tot privind, am obser- 
vat un flux de la poartă la chilii, la biserică şi la bucătărie. 
În special sala de mese şi grădina de legume erau deosebit 
de populare. Se vede treaba că la lume îi era foame şi mai 
era până se servea masa. Eu am ronţăit din măcrişul găsit 
în jur şi am aşteptat să-mi vină o idee, ceva. Doar nu bă- 
tusem atâta cale degeaba. 

Maica stareță, atât de scumpă la vedere, şi-a făcut de 
două ori apariția. A doua oară când a traversat curtea, s-a 
oprit lângă biserică, dar nu a intrat prin uşa principală. 
Un moment am crezut că dispăruse sub schele, preocu- 
pată să vorbească cu unul dintre restauratori, dar dura 
prea mult şi mai avea şi un vas acoperit în mână. Dacă nu 
i se făcuse rău, atunci cu siguranță mai exista o intrare 
acolo. Parcă văzusem o uşă micuță, sculptată, care era 
mereu închisă. 

Intrigată de o nouă idee, am aşteptat să bată toaca ora 
de masă înainte de a cobori înapoi în curte. Toată lumea 
încetase deja lucrul, dar Cristina întârzia să iasă din bise- 
rică, aşa că am intrat după ea. Am găsit-o ştergându-şi 
pensulele. 

— Cum a fost? am întrebat-o. 

— Am tras tare ca să avansez mai repede. Nu e per- 
fect, dar merge, şi-a şters mâinile pe o cârpă. Tu ce-ai 
făcut? 

— M-am prăjit la soare. 

— Se vede. Te-ai ars pe nas. 

— Cristina, unde duce uşa de afară? 

— În criptă. De ce? 

— Ai fost înăuntru? Ai văzut pereții? 

Gura Cristinei s-a deschis şi apoi închis la loc fără să 
scoată vreun sunet. 

— Cripta nu trebuie restaurată? Ce-au făcut, au dat 
cu var? 

— Aşteaptă-mă aici! a aruncat la întâmplare cârpa şi 
a luat-o la fugă spre ieşire. 

Nu ştiam de unde avea să facă rost de o cheie, dar nu- 
i puneam la îndoială hotărârea. Se împrietenise cu mai 
multe măicuțe, aşa că nu m-am mirat când a revenit cu o 
cheie butucănoasă, din fier, într-o mână şi un colț de pâine 
caldă, încă fierbinte, în cealaltă. 

— Vino! mi-a făcut semn din cap s-o urmez. 

Puținele persoane rămase în curte nu ne-au acordat 
nicio atenţie, când am ocolit biserica. 

Cristina a descuiat uşa şi am urcat cele două trepte de 
la intrare, afundându-ne în holul îngust. Încăperea cu 
tavan jos, amenințând să se prăbuşească sub greutatea 


ARDE-MI-AR SUFLETUL ÎN IAD, DOAMNE! / 335 


bisericii, nu se putea hotărî dacă să fie muzeu, trezorerie 
sau criptă. Pe lângă plăcile de morminte care acopereau 
podeaua se întindeau dulapuri cu şi fără geamuri, majo- 
ritatea aparent goale. 

Atenţia mi-a fost imediat atrasă de tavanul din piatră 
cioplită, netencuită. Nici urmă de desene. Încăperea fie 
fusese creată mai târziu, fie nu li se păruse suficient de 
importantă ca să fie decorată. 

Privirea Cristinei nu s-a îndreptat nicio clipă spre 
tavan. S-a plimbat în schimb pe pereţii goi, coborând până 
la nivelul dulapurilor din lemn masiv. A numărat paşii 
de-a lungul şi de-a latul podelei şi s-a răsucit pe loc, mur- 
murând: 

— Răsăritul e în partea aia... Ajută-mă! 

Am tras amândouă de colțul unui dulap cu mai mul- 
te sertare. Pe măsură ce lumina pătrundea în spatele aces- 
tuia, a ieşit la iveală tencuiala scorojită şi chiar căzută în 
unele locuri. Cristina a scos din buzunarul salopetei o pilă 
şi a răzuit stratul cenuşiu, plin de igrasie. Desenele erau 
acolo, mai şterse şi urcând pe perete doar până la nivelul 
şoldului. 

— De ce doar atât? m-am întrebat cu voce tare. 

— Poate... poate că până la nivelul ăsta trebuie să 
urce ca să asigure protecţie, a spus Cristina. Afară nu pot 
să verific că mă linşează măicuţele dacă zgârii ceva, dar 
am să mă uit în altar. Am început de la bază unde era cră- 
pat, aşa că nu ştiu cât de mult se întind în sus imaginile. 

Era o presupunere ca oricare alta şi, până nu era con- 
firmată, rămânea o presupunere. Cristina s-a întors la 
răzuit, iar eu am îngenuncheat lângă ea, cu o mână în fața 
gurii, ca să mă feresc de praf. 

— Asta... asta nu pare...? şi-a înclinat capul pe o par- 
te şi şi-a îngustat ochii, privind la conturul relevat pe 
perete. 

— Da, seamănă cu un plan al mănăstirii, am spus, 
deoarece o văzusem de sus. Clădirea asta a dispărut, am 
arătat un dreptunghi amplasat în laterala bisericii, atentă 
să nu ating peretele. Dar restul se potriveşte. 

— Şi atunci astea ce sunt? a indicat Cristina cu vârful 
pilei nişte semne împrăştiate în curte. 

— Sunt doar în interior, am spus. Şi par dispuse 
oarecum simetric... Să fie focurile? 

Ne-am uitat una la alta şi am înghiţit în sec. Nu mai 
era doar o legendă, devenea realitate. Prea real, dacă ar fi 
fost după mine. Lumina chioară şi aerul stătut îmi dădeau 
senzaţia că pereţii se închideau peste mine ca într-un 
acces acut de claustrofobie. Geamătul stins, venit de nică- 
ieri, n-a ajutat deloc stării mele de spirit. M-am ridicat 
brusc. 

— Cred că am văzut suficient aici. 

Cristina nu s-a mişcat. 

— Vii? am întrebat-o. 

A ezitat, aruncând o privire spre ieşire, apoi a clătinat 
din cap. 

— Mai stau puţin. Aici pot să sap în linişte. Nu intră 
nimeni şi toată tencuiala e crăpată... Tu du-te afară şi stai 
de pază, iar, dacă vine cineva, dă buzna peste mine cu o 
scuză oarecare, ca să mă iei de aici. 

Planul suna rezonabil, aşa că m-am refugiat pe o băn- 
cuță de pe care aveam vedere la uşă şi la o mare parte din 
curte. Mi-am schimbat părerea de îndată ce-a început să 

mă ardă soarele şi, ca tortura să fie completă, una dintre 
femeile cu care călătorisem în căruţă a luat loc lângă mine 
şi a început să-mi înşire tot felul de poveşti de la ea din 
sat. 

Am tresărit amândouă, când o bufnitură s-a auzit 
venind din direcţia bisericii. 

— S-o fi prăbuşit vreo schelă, am spus, deşi sunetul 
fusese mai înfundat. 

Încercând să-mi ascund îngrijorarea, m-am ridicat şi 
am pornit agale spre biserică. Uşa de pe laterală s-a des- 
chis cu un pocnet sec. Cristina a ieşit în prag, acoperită de 
praf din cap până-n picioare, şi a clipit la soare. 

— Ai păţit ceva? am întrebat-o. 

Înainte de a răspunde, a încuiat uşa. Apoi a tras aer în 
piept şi şi-a şters praful de pe față. 

— Ei? Ce s-a întâmplat? Ai dat de o comoară? Aur? 

Un zâmbet şters i s-a înfiripat pe buze. 

— Cam aşa ceva. 


sro 


În ciuda insistențelor mele, Cristina n-a vrut să-mi 
spună ce descoperise în criptă şi nici nu m-a lăsat să intru, 
motivând că trebuia să returneze cheia. În schimb, după 
lăsarea întunericului, am părăsit în tăcere chilia şi am ieşit 
în curte. Era prea devreme pentru focuri, dar Cristina 
avea alte planuri. 

— Sper că glumeşti, am spus, când a apărut cu două 
lopeţi cât ea de mari. Uiţi că am crescut la oraş. N-am pus 
niciodată mâna pe una. 

— Lasă că înveţi repede, mi-a întins o lopată. 

O groapă nu era suficientă după părerea ei. Ne-a 
plimbat prin toată curtea, de la o tufă de trandafiri la alta, 
parcă neputând să se hotărască asupra locului ideal. 

— Eşti sigură că nu e doar o păcăleală, ca să facă tu- 
riştii curioşi să le sape trandafirii? am bombănit şi m-am 
oprit să-mi şterg fruntea transpirată. Mă dureau braţele şi 
făcusem bătături. Şi nu-mi plăcea să stau atât de aproape 
de locurile în care aveau să apară în câteva minute focu- 
rile. Deşi cred că mai degrabă îi omorâm... 

— Lasă trandafirii, vezi să fie groapa suficient de 
adâncă. 

— Ce să văd în bezna asta? am mormăit. 

Raza lanternei abia lumina la un metru în faţă. 

— Cât e ceasul? a întrebat Cristina. 

— Fără zece... 

— La naiba! Cine-ar fi crezut că e atât de greu să 
sapi?... Uff, şi mai avem încă... 

Mi-am reluat lucrul în silă, convinsă că era o pierdere 
de timp şi aveam să fim alungate de la mănăstire de în- 
dată ce se lumina de ziuă. Lopata a lovit ceva tare la pi- 
cioarele mele. Am luminat cu lanterna, ca să văd peste ce 
dădusem, şi stomacul mi s-a ridicat în gât. Tocmai spăr- 
sesem cutia toracică a unui schelet. 

— Gata, mi-a ajuns! am aruncat lopata cât colo. 

— Aveţi nevoie de ajutor? 

O voce s-a înfiripat în noapte şi amândouă am tresă- 
rit. În sfârşit. Chiar mă întrebasem de ce îi lua atâta lui 
Petrică să intervină. A ridicat lopata şi s-a sprijinit în ea. 

— Maica stareță ştie ce faceţi aici? 

Niciuna dintre noi n-a răspuns. 

— Aşa credeam şi eu, a spus ca pentru sine Petrică. 
Pot să întreb ce v-au făcut trandafirii? Sau ce speraţi să 
găsiți? 

Cristina a ezitat, dar în cele din urmă a mărturisit: 

— Deschidem calea către focuri. 

— Şi cum o închidem după-aia? a rămas neclintit 
Petrică. 

— Nu-ţi bate capul cu asta, a spus Cristina. Am un 
plan. 

Un fior mi s-a prelins de-a lungul spatelui. De asta 
mă temusem. Nu era doar un fior, mi se făcuse frig. O 
pâlpâire lingea pământul, devenind tot mai puternică. 
Am sărit înapoi, departe de groapă. Începeau focurile. 

— Ai mai văzut aşa ceva? l-a întrebat Cristina. 

— În fiecare noapte, începând din iunie, după 
Sânziene, a spus Petrică. 

— Ştii ce sunt? 

Mai mult l-am auzit decât l-am văzut clătinând din 
cap. 

— Nu, dar parcă nu le-am mai văzut strălucind atât 
de puternic. A început cam de când aţi venit voi, a spus 
către Cristina. 

Am gemut şi am mai făcut un pas înapoi. Mirosul 
leşinător de dulce al trandafirilor mi-a asaltat simţurile. 
Aş fi fugit, dar n-aveam unde. Focurile nu se ridicau doar 
pe verticală. Încet, cu greu, limbi verzi se întindeau şi pe 
orizontală, limbi lungi, tremurânde, încercând să se 
unească unele cu altele. M-a lovit brusca presimţire că nu 
făcusem decât să le ajutăm. Orice era „dincolo” urma să 
treacă în partea noastră de lume. 

— Cristina... ce-ai găsit în criptă? am întrebat cu o 
voce stinsă. 

Luminile au dansat pe faţa Cristinei, dar în loc să-i 
dea o expresie diavolească, fața ei tot copilăroasă a rămas. 

— Am aflat cum să le opresc, a şoptit. Pentru un timp 
măcar... 

Nu mi-a plăcut cum suna asta. Voiam să văd dese- 
nele. Dar desigur că nu mi-ar fi dat cheia, iar mai târziu... 
avea să fie prea târziu. Lumina focurilor creştea în inten- 
sitate, aşa că am întrebat: 

— Bine, şi atunci ce facem? 

— Avem nevoie de un bărbat puternic care să distru- 
gă şi celelalte căi de acces, i-a făcut semn lui Petrică, ară- 
tând spre lopată şi groapa de lângă a mea. 

Petrică a ezitat, s-a încruntat, dar pălălaiele verzi care 
se ridicau spre cer l-au convins. A strâns mai tare coada 
lopeţii în mână, s-a apropiat de groapă şi a lovit cu hotă- 
râre. Un pocnet sec ne-a zgâriat urechile. S-a prins repede 
ce trebuia să facă şi s-a mutat de la o groapă la alta, în timp 
ce eu am rămas încremenită pe loc, cutremurându-mă de 
fiecare dată când mai sfărâma un schelet. 

Focurile continuau să pâlpâie, însă un bâzâit supărat 
ne-a înconjurat, părând să vină de pretutindeni. Nu putea 
să nu existe o reacție. Eram surprinsă doar că o sonerie nu 
sunase în chilia maicii stareţe s-o alerteze de actele de 
vandalism din curte. Ca să nu mai spun că lumina focuri- 
lor devenise atât de puternică încât nişte ochelari de soare 
nu mi-ar fi stricat. 

— Gata? a întrebat Petrică, după ce a desecrat şi ulti- 
ma tufă de trandafiri. 

Cristina a clătinat încet din cap. Nu se terminase încă. 
A păşit înainte, spre intrarea în biserică, şi s-a oprit în fața 
treptelor. Focurile, care între timp depăşiseră un stat de 
om în înălțime, au dansat haotic. Razele întinse pe iarbă 
s-au ridicat brusc şi s-au repezit spre Cristina. Au izbit-o 
din toate părţile, iar capul şi braţele Cristinei au plecat 
spre spate, corpul arcuindu-i-se gata de zbor. 

— Cristina, nu! am țipat şi am alergat la ea. 

Am împins-o din focarul luminos, iar ea a gemut şi 
s-a prăbuşit pe alee. Razele s-au stins şi focurile au scăzut 
în intensitate, dar au continuat să se zbată sălbatic. 

— Cristina..., am şoptit. 

N-a răspuns nici la chemarea mea disperată, nici 
după de am zguduit-o bine. Zăcea cu ochii închişi şi faţa 
lipsită de culoare. 

Petrică a îngenuncheat lângă mine şi i-a verificat 
pulsul. 

— Trăieşte, a spus. 

În lumina fluctuantă a focurilor, ceva a sclipit în mâna 
Cristinei. l-am descleştat cu greu degetele de pe cheia de 
la criptă. O strângea atât de tare încât o umpluse de sânge. 

— Stai cu ea, i-am spus lui Petrică şi, înşfăcând 
lanterna căzută lângă Cristina, am dat fuga la uşa criptei. 

Degetele mi s-au încleiat pe cheie, când am învârtit-o 
în broască. Uşa s-a deschis cu un scârțâit, iar eu am păşit 
înăuntru. Raza lanternei a scos la iveală desenele deja 
cunoscute, dar şi un dulap înalt, care fusese închis la pri- 
ma vizită. Un pâlpâit slab de lumânare răzbătea printre 
uşile întredeschise. Le-am deschis larg şi am trecut prin 
dulap în încăperea din partea cealaltă, în ciuda groazei ce 


342 / IOANA VIŞAN 


mi se strecura în suflet. Aerul îmbâcsit, cu miros de mur- 
dărie şi moarte, mă sufoca. 

Pe laviţa joasă, o bătrână stafidită îşi trăgea ultima 
răsuflare. Pătura tărcată, de lână, alunecase de pe ea, 
lăsând la vedere un corp mic şi slab, ca de copil. 

— Mul... ţu... mesc, a horcăit bătrâna. 

Ochii i s-au rostogolit în cap şi pieptul a încetat să i se 
mai zbată. În lipsa răsuflării zgomotoase, în cameră s-a 
lăsat tăcerea. Lumânarea de la capul patului s-a stins. Am 
făcut semnul crucii în direcția moartei şi am reaprins 
lumânarea. Indiferent cine fusese bătrâna, cel puțin acum 
era liberă. Nu puteam spune acelaşi lucru şi despre 
Cristina. 

Când am părăsit cripta, focurile se stinseseră şi 
Petrică o ajuta să se ridice. 

— Trebuie să acoperim gropile, a spus ea. 

Aşa că le-am acoperit, deşi maica stareță oricum ne-a 
certat de dimineață pentru că îi stricasem peluza. După ce 
s-a calmat, i-a dat Cristinei o chilie proprie, cu tot con- 
fortul. Restaurarea bisericii s-a terminat la timp, restau- 
ratorii au plecat, dar Cristina a rămas. 

De atunci o vizitez în fiecare vară să mă asigur că n-o 
mută în criptă lângă predecesoarea ei. Focurile n-au mai 
apărut. Cât timp Cristina e în putere, nu e niciun pericol. 
Şi totuşi, de fiecare dată când mă duc acolo, mă rog la 
focurile verzi. Dumnezeul nostru e milostiv. Dar al lor, 
cine ştie? 


ILUMINARE 


Patru siluete întunecate se cățărau pe fațada de vest a 
turnului Academiei. În lumina lunii, arătau ca nişte gân- 
daci negri care mergeau încet, în şir indian, în căutarea 
unei surse de hrană. Ajunşi în dreptul unei ferestre, cel 
aflat în frunte o deschise şi sări înăuntru. 


Cu douăsprezece ore în urmă 


Inspectorul Popovici traversă cu paşi apăsaţi incinta 
ovală, preocupat cu studiul documentelor însoţitoare ale 
transportului. Şase lăzi pline, un total de trei sute şaizeci 
şi opt de exemplare vechi, cu o valoare declarată clar sub 
cea reală, ca să evite taxele. O donaţie generoasă pentru 
biblioteca profesorului Arsene. 

— Când au ajuns? întrebă Popovici, aruncând o pri- 
vire în jur. 

Biblioteca asociată Catedrei de Litere fusese înghe- 
suită în turnul Academiei cu mulți ani în urmă şi nimeni 
nu se gândise s-o mute de acolo. Rafturi burduşite cu cărți 
sortate pe domenii acopereau pereții celor trei etaje unite 
de un gol interior. Totul arăta într-o perfectă ordine, cu 

excepţia unui teanc mic de cărți aşezat la întâmplare pe 
colțul biroului de la parter. Şi mai era şi perechea aceea de 
tenişi roşii, cu şireturile legate frumos, rămasă la picioa- 
rele unei scări mobile. Când îşi văruise Popovici ultima 
dată apartamentul, cărțile lui — în număr mult mai mic — 
zăcuseră mai bine de o lună sub birou până îşi făcuse timp 
să le aşeze la loc. 

— Ieri dimineaţă, spuse profesorul Arsene, din foto- 
liul în care se prăbuşise mai devreme. Eu nu eram aici, 
le-a luat în primire Florescu, asistentul meu. 

— Cel care a dispărut. 

— Da. 

— Aha, dădu din cap Popovici şi mâzgăli ceva într-un 
carnețel. Şi mai departe ce s-a întâmplat? 

— Trebuie să înţelegeţi ceva, domnule inspector, îşi 
frânse mâinile Arsene. De cărți se ocupă de obicei celălalt 
asistent, Câmpeanu. Florescu mă ajută mai mult la partea 
de documentare pentru cursuri. 

— Da, da... 

Popovici îi făcu semn să treacă peste detalii. 

— Câmpeanu trebuia să ia în primire cărțile, spuse 
Arsene, dar n-a putut pentru că a avut un accident de ma- 
şină şi acum se află în comă la spital. Eu eram plecat la o 
conferință în provincie şi oricum sunt prea bătrân ca să 
mă caţăr pe scările astea, aşa că l-am rugat pe Florescu să 
cheme câțiva studenţi de încredere şi să rezolve ei cum 
pot. Avem profesori invitaţi la sfârşitul săptămânii să stu- 
dieze noile achiziţii şi trebuie să fim pregătiți. După cum 
vedeţi, gesticulă spre rafturi, s-au achitat cu brio de 
îndatorire. 

Inspectorul mai scrise ceva, apoi se uită încruntat la 
profesor: 

— Ce vă face să credeţi că i s-a întâmplat ceva lui 
Florescu? Aşa cum aţi spus şi dumneavoastră, şi-a făcut 
treaba şi asta într-o duminică. Poate doar şi-a luat liber... 

— Da, dar... Arsene oftă. Când am ajuns aici de dimi- 
neață, am găsit uşa de la intrare descuiată şi lampa de pe 
birou aprinsă. Aşa ceva nu s-a mai întâmplat, clătină din 
cap şi rămase tăcut câteva secunde. Şi mai sunt şi..., arătă 
cu o mână tremurândă spre tenişi, ăia. 

Popovici se aplecă să studieze îndeaproape dovezile 
incriminatoare. O pereche ponosită de tenişi, purtată mai 
multe luni, dacă nu chiar ani, cu talpa roasă şi un strat 
subţire de noroi uscat pe margine. Primăvara era încă 
departe, dar zăpada avea tentative repetate de topire, 
transformând patinoarul din curtea Academiei într-o 
mocirlă în toată regula. 

— Florescu nu şi-ar fi abandonat niciodată pantofii. 
Refuza să umble desculţ, pentru că răcea foarte uşor, iar 
pardoselile de aici sunt reci. E o clădire veche, nu există 
izolaţie dedesubt. 

— De ce vorbiţi despre el la trecut? 

— Păi... 

Profesorul se uită trist la tenişi, ridicând neajutorat 
din umeri. 

În spatele lui, uşa de la intrare se deschise cu un şuie- 
rat şi un curent rece de aer, cu iz de zăpadă proaspătă, 
semn că începuse să ningă din nou, le gâdilă nările. Un 
tânăr ciufulit se opri în prag să-şi şteargă conştiincios bo- 
cancii pe un preş înainte de a intra. 

— Bună... bună ziua, gâfâi acesta şi se rezemă de 
marginea biroului ca să-şi tragă sufletul. Am venit cât de 
repede am putut. Alina şi Dorin au curs cu Miron şi... 
n-am îndrăznit să intru peste ei. Dar le-am lăsat mesaj să 
vină când termină, adăugă repede. Aruncă o privire 
scurtă în jur. Pare să fie în ordine? 

— Cine eşti dumneata? întrebă Popovici. 

— Cezar Petrescu, spuse tânărul. Am fost aici ieri, 
arătă vag spre rafturi. Am aranjat cărțile... 

— Cezar, Alina şi Dorin sunt cei mai buni studenți de 
la cursul de Literatură Comparată, zise Arsene. Mulţu- 
mesc pentru ajutor, îi zâmbi obosit băiatului, apoi îi expli- 
că inspectorului: Mă ajută din când în când, dacă avem 
prea mult de lucru la birou. 

— Deci ai fost ieri aici, repetă inspectorul. La ce oră 
aţi sosit? 

— Domnul Florescu ne-a sunat de dimineaţă şi ne-a 
spus să venim pe la prânz. Lăzile erau deja aici când am 
ajuns. 

— Aţi venit împreună? 

— Ne-am întâlnit în curte şi am intrat împreună. 

— Ce-aţi făcut după ce-aţi sosit? 

— Domnul Florescu ne-a pus la treabă. Am catalogat 
şi aranjat şi rearanjat cărţi toată ziua. Ale naibii de grele 
mai sunt. 

— Învățătura nu e niciodată uşoară, făcu Arsene. 

— Toată ziua? întrebă Popovici. 

— Am făcut o pauză pe la opt să mâncăm ceva, după 
care ne-am întors la treabă. Am terminat după miezul 
nopții. 

— Şi? 

Cezar ridică din umeri. 

— Am plecat, iar domnul Florescu a rămas să închi- 
dă. Nu l-am mai văzut de atunci. 

— Eşti sigur? 

— Foarte sigur. N-am cursuri în dimineața asta, m-a 
trezit domnul profesor când a sunat să mă-ntrebe de dom- 
nul Florescu... Chiar a dispărut? 

— N-a venit la birou şi nu răspunde la telefon, spuse 
Arsene. Scuze că te-am trezit. 

— Despre ăştia ce ştii? Popovici ridică un pantof de 
pe podea şi i-l arătă. 

— Sunt ai domnului Florescu, spuse Cezar. Îi poartă 
în fiecare zi. Glumim între noi că în ziua în care or să se 
strice o să apară desculț. Cum de i-a lăsat aici? 

Inspectorul şi Arsene schimbară o privire. Cea a pro- 
fesorului însemna „Vedeţi?” 

— Să lăsăm asta, spuse Popovici. Florescu are duş- 
mani? 

— Nu prea îl plac studenţii pentru că e zgârcit la no- 
te, dar nu... nu cred, zise Cezar şi se întoarse spre Arsene 
pentru confirmare. 

Acesta se mulțumi să dea din cap şi să se uite la ceas: 

— Trebuie să ţin un curs în câteva minute şi să găsesc 
pe cineva care să-l înlocuiască pe Florescu măcar azi... 
dacă nu apare. 

Îi aruncă o privire lui Popovici, sugerând că ar cam fi 
cazul să-şi vadă fiecare de treaba lui. 

— O ultimă întrebare, spuse inspectorul. La prima 
vedere, lipseşte ceva? 

— Glumiţi! făcu o mutră uimită Arsene. Sunt mii de 
volume aici. Ne-ar lua săptămâni întregi să facem un 
inventar. 

— Atunci vă sfătuiesc să vă grăbiţi. Trebuie neapărat 
să ştim dacă lipseşte ceva. Mă duc să vorbesc cu ceilalți 
studenţi, după care vă caut din nou. 

Popovici părăsi incinta cu acelaşi pas apăsat, pus pe 
fapte mari, şi trase uşa după el. Profesorul lăsă să-i scape 
un oftat deloc optimist. Se foi în fotoliu şi reuşi să se ridice 
abia la a doua încercare. 

— Chiar credeţi că s-a întâmplat ceva cu domnul 
Florescu? întrebă ezitant Cezar. 

Arsene nu avea un răspuns, se uită doar cu tristețe la 
tenişii abandonaţi pe podea. Ar fi trebuit să fie luaţi în 
evidenţă drept probă la dosar, dar inspectorul încă nu era 
convins că aveau de-a face cu un caz real de dispariţie. 
Clătină din cap, iar când se întoarse spre Cezar, privirea îi 
căzu pe cărţile de pe birou. 

— Vrei să... să pui alea la loc, te rog? 

— Desigur. 

Tânărul le sortă rapid şi se cățără cu agilitate pe una 
dintre scările care ducea la nivelul superior. Odată ajuns 
acolo, folosi o altă scară, agăţat cu o singură mână, în timp 
ce în cealaltă ținea cărțile. Bâjbâi pe raft până le găsi locul 
şi, aruncând o privire în jos şi văzând că profesorul se uita 
pierdut în gânduri la tenişii lui Florescu, se întinse şi des- 
chise fereastra de deasupra capului, prefăcându-se că ve- 
rifică dacă este închisă bine. Când însă o împinse la loc, o 
lăsă întredeschisă. 

Profesorul nu observă nimic. 

Cu alte douăsprezece ore în urmă 


— Mai stăm? îi suflă la ureche Dorin lui Cezar. 

Aplecaţi deasupra ultimei lăzi deschise, băieţii se 
sprijineau de marginea acesteia, profitând de o clipă de 
odihnă. Cezar privi peste umărul lui Dorin către biroul la 
care stătea Florescu şi mormăi cu ciudă: 

— Da” ce, crezi că ne lasă să plecăm înainte de-a ter- 
mina? 

Dorin se posomori la față. 

— Ţie ce-ţi pasă, tu n-ai cursuri de dimineaţă. Dacă 
mă prinde Miron că moţăi în bancă, iar mă dă afară din 
sală şi mă trece absent. 

— Ce tot şopotiţi voi acolo? îi luă la rost din capul 
scării Alina. Îşi scutură pletele castanii şi îşi propti mâinile 
în şolduri. Hai, mişcaţi-vă până nu prind rădăcini aici! 

Vocea îi răsună clar şi tare în toată incinta, doar-doar 
se prindea Florescu şi i se făcea milă de ei. Continuând să 
ţină un creion în dinţi şi o listă cu titluri în mână, acesta 
nici măcar nu se clinti. 

— Poate ne-am mişca mai repede dacă binevoiai să 
porți o fustă, spuse Cezar cu un rânjet larg, la care primi 
un început de încruntătură drept răspuns. 

Privirea visătoare a lui Dorin sugera că nu-l deranjau 
nici pantalonii mulați pe care îi purta fata. 

— Ha ha! râse ea fără veselie şi-şi flutură mâna spre 
ei. Haideţi, am înţepenit şi mă dor şi spatele şi picioarele. 

Florescu nu reacţionă nici la acest comentariu, în 
schimb întrebă: 

— Nu l-aţi găsit nici pe Kierkegaard? 

— Nu. Nu-i aici, înălță capul să spună Cezar şi se 
întoarse cu un oftat deasupra lăzii. 

— Parcă am fi sclavii lui, bombăni Dorin, adunând 
un teanc de cărți pe care i-l trânti în braţe. 

— Mai încet, şopti Cezar. Am auzit că, mai nou, s-ar 
putea să ne corecteze el lucrările. 

Îşi stăpâni o grimasă şi, contemplând cât de întunecat 
putea deveni viitorul, se deplasă până la scară. Urcă pri- 
mele două trepte şi-i întinse cărțile Alinei: 

— Ţine. 

Fata îşi dădu părul după urechi şi luă cărţile două 
câte două. O văzu strâmbându-se, când îşi arcui spatele să 
se întindă la un raft de sus şi un junghi o săgetă în şale. 
Duse o mână la spate să frece locul dureros şi mai că scăpă 
cartea din mână, însă Cezar o prinse din zbor şi i-o îna- 
poie în tăcere. Amândoi priviră cu teamă spre Florescu — 
acesta nu era îngăduitor când venea vorba de neatenţie — 
dar, spre uşurarea lor, incidentul trecuse neobservat. 

Cezar mai făcu două drumuri până la ladă şi înapoi, 
aprovizionând-o pe Alina cu cărți, după care împinse 
scara cu ocupanta ei cu tot câțiva metri mai la dreapta, în 
secţiunea filosofilor antici. 

— Uff, bine c-am terminat cu moderniştii, făcu Dorin. 
Grele mai erau... au scris ăştia până n-au mai putut. 

— Şi anticii au scris mult, dar s-au păstrat mai puţine 
lucrări, spuse Florescu, dându-le de înţeles că trăgea cu 
urechea la ce vorbeau. 

— Adică au scris în... Dorin deschise una dintre cărți 
şi se uită chiorâş la textul de pe pagină. Poloneză? 

— O parte dintre ele sunt ediții destinate cursurilor 
de limbi străine, spuse Florescu. Desigur, nu se face 

studiu direct pe text, doar le arătăm studenţilor. Aţi ter- 
minat? 

— Aţi terminat, ați terminat, îl imită în surdină Dorin. 

Cezar rânji la el. Luă ultimul teanc de cărți şi se cățără 
singur pe o scară de pe peretele opus ca să le pună la loc. 

— Gata, anunţă Dorin şi trase capacul peste ladă. 

Alina deja cobora pe podea. Se uită în jur bănuitoare, 
gata să țipe şi s-o ia la fugă, de parcă se ascundeau şoareci 
în fiecare colţ întunecat. De când văzuseră unul în primă- 
vara trecută, se tot temea de ei. 

Băieţii se mai foiră puţin, scoaseră lăzile în hol şi se 
asigurară că totul era în ordine înainte de a-şi lua hainele 
şi mănuşile. 

— Noi am plecat, spuse Cezar. 

Lângă el, Dorin îşi înfăşura un fular lung în jurul 
gâtului, iar Alina îşi trăgea căciula împletită peste urechi. 

— Bine, ne vedem marţi la seminar, dădu din cap 
Florescu. 

Nu le mulțumi pentru ajutor. După ce plecară stu- 
denții, se mai uită o dată pe lista de titluri, în care nu 
exista Kierkegaard şi niciunul dintre celelalte titlurile de- 
clarate lipsă. Avea martori că listele nu erau corecte, nu 
mai conta dacă mai lipseau nişte exemplare în plus. Îşi 
părăsi biroul şi culese de pe rafturi câteva cărți pe care 
pusese din timp ochii. Nu erau multe şi nici dintre cele 
mai scumpe, dar adunate laolaltă făceau o sumă fru- 
muşică. 

Când termină, aşeză teancul micuţ de cărţi pe colțul 
biroului şi merse să stingă luminile. Becurile clipiră, lä- 
sând treptat incinta să fie cuprinsă de întuneric. Un singur 
con se lumină rămase, împrăştiat de lampa de pe birou. 

Florescu luă cărțile, pregătit să plece, dar privirea îi fu 
atrasă de o sclipire intermitentă venită din beznă. Aban- 
donă intrigat cărțile pe birou şi traversă încăperea în di- 
recţia punctului luminos. 

În ciuda luminii slabe, reuşi să recunoască un tratat 
de algebră nu suficient de nou ca să se fi păstrat bine, dar 
nici suficient de vechi ca să valoreze ceva. Cotorul însă era 
în bună stare şi, lucru neobişnuit, emitea semnale lumi- 
noase la intervale regulate. Scoase cartea din raft şi o des- 
chise. 


Cu o zi în urmă 


Picioarele îi îngheţaseră în tenişii subțiri şi, oricât 
sufla în pumni, nu reuşea să-şi dezmorțească degetele. 
Regreta că nu putea să dea drumul la căldură, dar zgo- 
motul motorului i-ar fi deconspirat prezenţa pe străduța 
întunecată din spatele Academiei. Ghemuit în scaunul 
incomod al şoferului, Florescu aştepta. 

Ani de zile îi cărase servieta profesorului Arsene, îi 
adnotase cursurile şi îi corectase lucrările. Şi cu ce se ale- 
sese în schimb? Tot asistent era, dependent de un salariu 
de mizerie. Arsene îi dădea de lucru cât pentru doi, ceea 
ce-l încurca teribil, obligându-l să-şi tot amâne terminarea 
doctoratului, singura salvare pentru a evada din ano- 
nimat. 

Şi ca şi cum asta n-ar fi fost suficient, parcă să-i facă în 
ciudă, celălalt asistent al bătrânului ajunsese să se ocupe 
exclusiv de afurisita de bibliotecă în care niciodată nu 
găseai ce aveai nevoie. Ca să nu mai spunem că, din cauza 

glaucomului avansat, Câmpeanu folosea lentile groase 
cât fundul de borcan şi abia zărea literele. Studenţii îi 
făceau toată treaba, iar el doar dădea ordine. Adevărul era 
că studenţii îl plăceau, dar deh... cum să nu-l placă atunci 
când punea câte o vorbă bună pe lângă profesor ca să le 
mărească nota la examen? 

Florescu mormăi în barbă şi se uită la ceas. Era trecut 
de unsprezece. Ce tot făcea acolo? Ar fi trebuit să se ducă 
de mult acasă, doar cărțile nu plecau nicăieri. Ba chiar 
sporeau la număr, aşteptau un transport cu o donaţie în 
ziua următoare. Atunci să vezi nebunie. Îşi imagină căr- 
tile împrăştiate pretutindeni pe podeaua bibliotecii şi ca- 
taloagele fără de care ar fi fost imposibil de găsit ceva în 
toată harababura aia şi deja îl apuca durerea de cap, dar 
parcă era mai uşor să aşeze cărți pe rafturi decât să-l dă- 
dăcească pe Arsene. 

Stomacul îi protestă zgomotos, fiind privat de cină, 
iar Florescu îşi strânse braţele mai tare în jurul corpului. 
Degeaba, tot îi era frig. 

Uşa de la ieşirea din spate a Academiei se deschise şi 
silueta scundă şi plinuţă a lui Câmpeanu îşi făcu apariția 
pe alee. Dansă lipsită de graţie printre troienele de zăpadă 
îngheţată şi murdară, mai-mai să se prăbuşească nu doar 
o dată. Florescu scrâşni din dinţi. Dacă tocmai acum că- 
dea şi îşi rupea un picior, se şi vedea înhămat şi cu respon- 
sabilitățile lui Câmpeanu pe următoarele trei luni. 

Dar Câmpeanu nu căzu. Baletul grotesc îl aduse la 
marginea trotuarului, iar Florescu răsuflă uşurat când îl 
văzu urcându-se în broscuţa ruginită, parcată în diago- 
nală lângă tomberoanele de gunoi. Maşina porni ezitantă, 
roţile din spate derapând vizibil pe gheața de pe şosea. 

Era o minune că nu făcuse niciun accident la cât de prost 
conducea, dar din fericire strada era puţin circulată şi 
Câmpeanu locuia aproape. 

Îl urmări cu farurile stinse, păstrând o distanţă res- 
pectabilă față de broscuţă. Se apropiau de intersecţia în 
care trebuia cedată prioritatea. Un tramvai le tăie calea, 
blocând şi puţinul de lumină de până atunci. În clipa în 
care acesta dispăru după colţ, lăsând intersecţia goală, 
Florescu apăsă pedala de acceleraţie până la podea şi 
porni cu toată viteza înainte, aprinzând faza lungă în 
ultimul moment. 

Speriat şi orbit de faruri, Câmpeanu trase panicat de 
volan spre dreapta. Ultimul lucru pe care îl văzu fu stâl- 
pul de iluminat gonind spre el. 


Cu şase luni în urmă 


Timp de două cafele şi o prăjitură, atât aşteptă în 
cofetăria de la colț până se închise magazinul. Când văzu 
proprietarul întorcând semnul de la uşă în urma ultimu- 
lui client, Câmpeanu plăti consumaţia şi traversă strada. 
Bătu discret în geam, apoi mai insistent, tot aruncând în 
jur priviri suspicioase prin ochelarii prăfuiți. Soarele îl 
bătea drept în mijlocul capului şi asuda din plin. 

În cele din urmă, uşa se deschise. Bărbatul bărbos şi 
tras la faţă îl salută cu o înclinare scurtă a capului şi îi făcu 
semn să intre. Auzi uşa încuindu-se în urma lui, înainte 
de a fi condus printre vitrinele şi mesele încărcate cu tot 
felul de piese mecanice. 

— O clipă, spuse bărbatul şi dispăru într-o încăpere 
alăturată. 

Stingher, Câmpeanu rămase lângă tejghea, temându- 
se să nu deranjeze din neatenţie ceva. Magazinul funcțio- 
na şi pe post de atelier de reparaţii, proprietarul fiind un 
fel de inventator ratat. Noroc cu tatăl acestuia, care îi fuse- 
se recomandat de surse sigure ca să-i rezolve problema. 

— Ăsta e. 

Bărbatul depuse pe tejghea un pachet nu prea mare, 
învelit în hârtie maronie. 

— Sunt trei bucăţi, plus dispozitive de încărcare şi 
calibrare. Ar trebui să fie suficiente pentru ce ai nevoie, 
împinse pachetul spre el. 

Câmpeanu îşi plimbă degetele pe hârtia lucioasă şi 
moale, fremătând de anticipare, dar nu deschise pachetul. 

— Sigur o să meargă? întrebă cu un entuziasm pe 
care nu şi-l putea ascunde din voce. 

— O să meargă, zise bărbosul. Sunt activate de lipsa 
luminii şi mişcare, aşa că, odată instalate, nu te doare 
capul. Nimic nu le scapă 

Spera să aibă dreptate. Serviciile lor nu erau deloc ief- 
tine, dar şi comanda fusese pe măsură. Câmpeanu scoase 
portofelul şi îi întinse trei bancnote mari, restul de bani 
datorat. 

— Ţine minte, bătrânul a insistat ca, orice s-ar întâm- 
pla, să nu le deschizi, mai spuse bărbosul. 

Înclinând din cap în semn că a înțeles, Câmpeanu luă 
pachetul sub braţ şi părăsi magazinul. 

Peste stradă, i se păru că vede silueta familiară a unui 
student — oare era Cezar? — intrând în magazinul de 

amanet. Săracul, îi murise recent mama şi viața la cămin 
nu era uşoară, mai ales pe banii tatălui care mai avea alți 
doi copii mici acasă. Se întrebă de unde ştia atâtea deta- 
lii — probabil că auzise studenţii vorbind în timp ce îl aju- 
tau în bibliotecă, asta trebuia să fie — şi îşi propuse să-i dea 
un punct în plus la examenul următor, aşa, ca încurajare. 

Îşi împinse ochelarii mai sus pe nas, săltă pachetul 
sub braţ şi porni în pas legănat spre Academie. În mo- 
mentul următor, uită de promisiune. 


Inapoi în prezent 


Cezar ateriză pe podeaua palierului superior cu un 
zgomot înfundat şi, pentru o clipă, înţepeni acolo copleșit 
de exaltare. O făcuse! Intrase în turnul Academiei, în miez 
de noapte, ca un spărgător. Ce mai, era un spărgător. Ma- 
ma lui s-ar fi răsucit în mormânt dacă ar fi ştiut ce ajun- 
sese fiul ei. Dar mama era moartă, iar din banii primiți de 
acasă trebuia să-şi plătească taxele, căminul şi să mai şi 
mănânce din când în când. N-aveau cum să-i ajungă. 

Însoţitorii lui trecură pe lângă el cu lanternele deja 
aprinse şi se strecurară agili spre scările care conectau cele 
trei niveluri. Aveau sacii pregătiţi şi listele cu titluri fur- 
nizate de Cezar, cărți pentru care ar fi găsit uşor amatori, 
dar nu prea scumpe ca să nu poată scăpa repede de ele. La 
urma urmei şi hoţii tot amatori erau, membrii ai echipei 
de gimnastică a Academiei. 

Îi lăsă să-şi facă treaba, în timp ce el cobora direct la 
parter şi culegea material documentar pentru anul curent 
şi cei viitori. Aşa ocazie n-avea să se mai ivească prea 

curând. lar când nu mai avea nevoie de ele, le putea 
vinde oricând. Lăsă câteva găuri în raftul cu manuale şi 
răsfiră celelalte cărţi pentru ca absenţele să fie mai puţin 
bătătoare la ochi. Pe lângă acestea, îndesă în rucsac şi 
două exemplare mai scumpe drept garanţie pentru zile 
negre. 

— Hei! strigă cineva de pe palierul de deasupra. 

Cum erau toți îmbrăcaţi în negru, erau imposibil de 
deosebit din cauza staturilor asemănătoare, înalte şi mus- 
culoase, dar nu conta. Cezar nu intenţiona să ţină legătura 
cu ei după noaptea asta. 

— Parcă spuneai că nu există sistem de securitate?! 

— Nu e! răspunse Cezar. 

Biblioteca se încuia cu un cod cu douăsprezece cifre 
pe care profesorul Arsene rareori şi-l amintea în totalitate. 
Turnul nu avea ferestre la primele două niveluri şi nici 
vreo altă cale de acces, fiind lipit de corpul Academiei, 
înconjurat din trei părți de un simulacru de parc. 

— Şi atunci aia ce e? făcu aceeaşi voce. 

Proprietarul acesteia se deplasă de-a lungul rafturi- 
lor până ajunse în punctul în care sclipea ceva. Întinse 
mâna şi ceea ce extrase din raft se dovedi a fi o carte cât se 
poate de obişnuită la prima vedere. Cotorul însă continua 
să sclipească într-un fel cum nu-o făcea în timpul zilei. 

Cezar stinse lanterna şi îşi roti privirea în jurul incin- 
tei. După ce se obişnui cu întunericul, nu-i fu greu să iden- 
tifice celelalte două surse de lumină, fiecare amplasată pe 
alt nivel. Ceva nu era în regulă. Mai stătuse până la închi- 
dere, dar nu le mai văzuse până atunci şi nici nu-l auzise 
pe profesor sau pe asistenți pomenind de ele. 

— Aşteaptă..., dădu să spună, dar era prea târziu. 

Unul dintre ei deschidea deja cartea. Aceasta opuse 
inițial rezistenţă eforturilor neîndemânatice, îngreunate 
de mănuşile groase, folosite la escaladarea turnului, ca 
apoi să se deschidă brusc, un con larg de lumină aurie 
țâşnindu-i dintre coperte. Prins în raza ei de acţiune, ina- 
micul nici nu apucă să ţipe. Se dematerializă instantaneu, 
doar pantofii cu crampoane rămânând pe podea drept 
mărturie a trecerii lui pe acolo. 

Tovarăşii lui strigară şi alergară bezmetici să scape de 
cartea ucigaşă, dar nu le folosi la nimic. Şi celelalte două 
exemplare se desprinseră de pe rafturi şi se deschiseră 
animate de o voinţă proprie, urmărind cu conurile lor de 
lumină tot ce se mişca. 

Cezar înțepeni în mijlocul podelei, de unde asistă 
îngrozit la masacru. În decurs de doar câteva secunde, 
rămase singur în bibliotecă. Cărţile mai dansară puţin în 
aer, bâzâind supărate, ca în cele din urmă să renunţe şi să- 
şi reia locurile pe rafturi. 

Cu coada ochiului, Cezar se uită la ceas. Mai erau trei 
ore până la răsăritul soarelui. Până atunci nu îndrăznea să 
se mişte. 


JUMĂTATEA LIPSĂ 


Senzaţia de rece de pe ceafă provine de la aparatul 
folosit de doctorul Hattick ca să-mi testeze implantul. Are 
chef de vorbă, în timp ce eu sunt încă ameţită după zborul 
de trei zile până la staţie. Pereţii albi ai cabinetului său îmi 
provoacă o durere surdă de cap. 

— Nu te-am mai văzut pe-aici de ceva vreme, spune 
Hattick. 

— Nu-mi place clima, zic şi mă gândesc la pădurile 
mele de conifere şi lacurile îngheţate. Dar când şefii te 
trimit într-o rezervaţie anume, n-ai de ales şi te duci. 

Ochii îi zâmbesc, asaltaţi de o armată de riduri fine. 

— Totul pare în regulă, pune aparatul la loc pe birou. 

Asta aş fi putut să-i spun şi eu. Procedurile însă nu se 
discută. Dacă intervenţia eşuează sau se întâmplă ceva 
rău, trebuie să fim acoperiţi. Îmi dau drumul la păr şi îl las 
să cadă liber pe umeri. Am să-l urăsc în curând. 

— Şi bostăneii mei? întreb. 

Hattick nu-şi poate stăpâni un mic zâmbet. Termenul 
general acceptat este „adormiţi”, dar eu îl găsesc prea 
impersonal. 

— Ti-am păstrat şase, aşa cum ai cerut: cinci căzuţi la 
datorie, inclusiv cazul pentru care ai venit, plus un caz 
social. 

— Perfect. Pot să-i văd? 

Pornesc deja spre uşă, ceea ce îl obligă pe Hattick să 
ţină pasul cu mine ca apoi s-o ia înainte. Viaţa pe orbită nu 
l-a afectat prea mult, dar e doctor, ştie la ce se expune. 

— Aici sunt, deschide o uşă de la capătul coridorului 
şi-mi face semn să intru. 

Şase cilindrii cu suprafețe transparente aşteaptă pe 
mese. Patru bărbaţi şi două femei dorm un somn fără vise, 
din care, fără mine, n-or să se trezească niciodată. Sau, 
dacă se trezesc, n-or să fie oameni. Consolele de pe latera- 
lele capsulelor arată că semnele vitale sunt în limitele nor- 
male. Fizic, n-au rămas cu sechele, emoţional însă... iar eu 
trebuie să-i scot din colțul de minte în care s-au ascuns. 

— OK, porneşte-i. 

Hattick apasă butoanele de pe console, trecând de la 
o masă la alta. Ajuns la capătul rândului, se întoarce şi mă 
priveşte cu sprâncenele ridicate. 

Furnicăturile din ceafă îmi dau de ştire că sunt co- 
nectată la cipurile lor. Simt orice răsuflare, încordare de 
muşchi şi... cam atât. N-am acces la psihozele lor. Testez 
fiecare conexiune în parte să mă asigur că funcționează 
corect. Diferenţele sunt subtile, dar identific cu uşurinţă 
fiecare potenţial candidat la libertate. Vor deveni mai pu- 
ternice odată treziți. Dar nu înainte de a ajunge la desti- 
nație. S-ar putea însă să avem o mică întârziere. 

— Nu-l simt pe nr. 5, îi spun lui Hattick. 

E prea devreme pentru nume, încă nici nu le-am citit 
dosarele. 

— Cum aşa? întreabă Hattick şi consultă din nou con- 
sola. Cipul răspunde la interogări, nu e o defecțiune tehnică. 

Deci fie s-a întâmplat ceva pe drum sau n-a funcțio- 
nat bine de la început. Mai există şi bostănei găunoşi. 

— L-au testat înainte de a-l expedia? întreb, deşi este 
greu de verificat. Cei de la centrul de implanturi ar putea 
spune orice. 

— Aşa scrie aici, dă din cap Hattick spre consolă. 

— E unul dintre cazurile S? 

— Nu, specialul e nr. 1, iar socialul e nr. 6. 

— Bine, trimite-l înapoi şi cere reimplantarea cipului, 
îi spun, refuzând să pierd timpul enervându-mă. Şi mie 
dă-mi pe altcineva din stoc. 

— Imposibil, ridică din umeri Hattick. Ultimul lot l-a 
luat Messer, când a coborât în urmă cu trei zile. Nu aş- 
teptăm alt transport decât peste două săptămâni. E plin 
acolo jos şi ştii şi tu cât de greu îi rezolvă. 

Sigur că ştiu, doar cu asta mă ocup. Dacă renunţi la 
caz prea repede, înseamnă că nu te-ai străduit suficient. Şi 
mulți recuperatori renunţă înainte de încheierea contrac- 
tului din lipsă de rezultate. Nu şi eu. Totuşi, prezența 
unui slot liber e deranjantă. La o capacitate de 5,5, întot- 
deauna mă simt mai bine cu mai mult decât mai puțin. 
Dar nu pot să aştept pe staţie timp de două săptămâni. Ar 
crede şefii că am luat-o razna. 

— Asta e, spun cu un mic oftat. Hai să-i încărcăm şi 
ne vedem când urc înapoi. 


(io) 


Intrăm în pas de marş pe poarta larg deschisă a plan- 
tației, pregătiți să înfruntăm lumea. I-am poziționat doi la 

stânga şi trei la dreapta, pentru că nu-mi place să-i am în 
spate. Vehiculul de teren ne-a adus doar până la poartă. A 
plouat mult în ultimele zile şi nu vor să strice şi mai mult 
drumul neasfaltat cu cauciucurile lor grele. 

Paznicii ne urmăresc în alertă în timp ce înaintăm pe 
drumul principal ce duce la comandament. Sunt singure- 
le persoane care dețin arme, nu şi singurele cu experiență 
militară. Trei dintre bostăneii mei au fost în armată, iar ce- 
lorlalți doi le pot furniza eu cunoştinţele necesare în even- 
tualitatea unui conflict. Să sperăm că n-o să fie nevoie. 

Bostăneii merg cu ochii goi aţintiţi înainte, ochi prin 
care privesc eu. N-au rostit niciun cuvânt de când i-am 
scos din capsule şi i-am coborât pe sol. Nici n-or să o facă 
prea curând, traumele psihologice sunt prea puternice. 
Pentru început, sunt mulțumită că se mişcă şi reacţio- 
nează corespunzător la comenzi. Nu e rău pentru nişte 
persoane care au fost catatonice până în dimineaţa asta. 
Păcat că bejul uniformelor îi face să arate palizi de parcă 
le-ar fi încontinuu greață. Nici eu n-arăt mai vioaie în ce- 
nuşiul meu, dar experţii în comportament au decis că nu 
e bine să-i agităm. Desigur, niciunul dintre aceştia nu a 
fost vreodată în capul lor. Dacă adormiţii ar fi doar o idee 
mai liniştiți, ar fi morți. 

— Hei, Lei! îmi face Defan cu mâna din pragul clă- 
dirii de peste drum, unde discută cu Salez, înconjurați de 
adormiţii lor. 

Bostăneii întorc automat capul spre stânga. Teoretic, 
nu este nevoie să facă asta, dar experiența îmi spune că un 
comportament cât mai apropiat de normal este întotdea- 
una folositor. Şi oricine ar întoarce capul în direcţia vocii, 
auzind strigătul. 

— Ce-ai făcut? Ai pierdut unul pe drum? 

Defan mă cunoaşte. Am lucrat împreună în mai mul- 
te tabere de recuperare. El poate duce numai cinci cone- 
xiuni active şi mereu mă provoacă să ne întrecem. Lucrea- 
ză bine, dar avem filosofii diferite. El vrea să îi trezească 
cât mai repede, eu vreau să îi trezesc pe toți. Este însă o 
companie plăcută, când n-ai cu cine altcineva să discuți. 

Îi zâmbesc din mers fără să mă opresc. 

— Două din trei? strigă după mine. 

Cinci rânjete mi se alătură, doar nr. 2 schițează o 
încruntătură înainte de a întoarce capul. 


cre 


După ce ne-am prezentat la comandament, am în- 
dosariat ordinul de transfer şi bostăneii mei au fost luaţi 
în evidenţă — de la trăsăturile fizice până la seria de înma- 
triculare a cipurilor, pentru ca vina să fie a mea dacă are 
loc vreo catastrofă — mergem la baraca în care am fost 
încartiruiți. 

Trag uşa după noi, în timp ce bostăneii iau poziţie de 
drepți, fiecare lângă unul dintre paturile din încăpere. 
Şase paturi, n-au apucat încă să-l scoată pe cel în plus. Ar 
fi fost şi greu, deoarece picioarele metalice sunt prinse cu 
piroane de podeaua din beton. 

Mă aşez pe patul rămas liber şi mă bâţâi, testând re- 
zistenţa saltelei. O mică rostogolire pe spate, apoi sunt din 
nou în picioare. E bună. N-am venit în vacanţă, ne aş- 
teaptă zile grele, aşa că măcar noaptea să se poată odihni. 

Bostăneii au rămas nemişcaţi în poziţiile în care i-am 
lăsat. Nici dacă ar vrea, n-ar putea să le părăsească atât 
timp cât am controlul setat la maximum. De altfel, nu simt 

nicio zbatere, nicio urmă de conştiinţă de sine. E imposibil 
de spus dacă ştiu ce se întâmplă în jurul lor. E prea de- 
vreme, dar nu prea târziu să-i trezim. Să trecem la treabă. 

Traversez încăperea şi mă postez în faţa lor, cu spa- 
tele la perete. Instantaneu, mă văd prin cinci perechi de 
ochi. Păr castaniu, deja încreţit de la umezeala din aer, 
înălțime medie şi suficientă masă musculară să pună la 
pământ pe trei dintre ei. Nu sunt la fel de sigură de nr. 4 şi 
cu siguranță n-am nicio şansă într-o confruntare cu nr. 2. 
Dar de aceea avem proceduri de urgenţă, ca să nu se 
ajungă la aşa ceva. Trebuie să stabilim regulile. 

— Numele meu este Lei, le spun. Simplu şi uşor de 
pronunţat. Dacă aveţi o problemă, nu trebuie decât să mă 
chemați. Atâta doar că este nevoie s-o faceţi cu voce tare. 
Dacă şoptiţi în gând, nu vă ajută cu nimic. Eu nu vă pot 
citi gândurile. 

Fac o pauză de câteva secunde, ca să las informaţia să 
se imprime în minţile lor confuze. Pe moment nu cauzea- 
ză nicio reacţie, e ca şi cum nici nu m-ar fi auzit, dar mai 
târziu poate deveni folositoare. Am ţinut discursul ăsta de 
nenumărate ori şi, în repetate rânduri, cei treziți mi-au 
spus că şi-au amintit pe parcurs fragmente din el. Deci 
funcţionează, în ciuda faptului că vocea mea sună ca a 
unui sergent de instrucţie. Încerc să-i adaug tonalități mai 
blânde, dar nu reuşesc întotdeauna şi nu de cocoloşeală 
au ei nevoie. 

— În schimb, văd, aud şi simt o mare parte din ce 
simțiți voi. Şi am control total asupra voastră. 

Altă pauză, cât să le permit să se relaxeze, renunțând 
la poziţia de drepţi. De asemenea, demonstrează ceea ce 
tocmai am spus. 

— Aţi fost aduşi aici pentru că vă aflaţi pe Etos în 
timpul unui atac terorist. Agentul chimic răspândit în aer 
atacă creierul şi provoacă halucinaţii atât de traumati- 
zante încât mintea pur şi simplu se închide. Au fost afec- 
taţi peste două sute de mii de oameni, un oraş întreg. Mai 
mult de jumătate sunt încă în stare de şoc. Voi faceţi parte 
dintre cazurile nefericite, pe care s-au încercat toate trata- 
mentele posibile fără vreun rezultat. Aveţi noroc încă să 
fiţi considerați folositori pentru societate şi de aceea vi se 
mai acordă o şansă, ultima. 

Mă opresc să-mi umezesc buzele. Mereu mi se pare 
că discursul sună prea dramatic, dar reflectă realitatea. 

— Sarcina mea este să mă îngrijesc de voi şi să încerc 
să vă scot din cochilie, să vă arăt că se pot depăşi traumele 
şi viaţa merită trăită. Am realizat multe recuperări totale, 
dar finanţatorii programului se mulțumesc şi cu o recu- 
perare parțială. Dacă la sfârşitul stagiului, vă mişcaţi 
singuri, vă hrăniţi, vă îmbrăcaţi şi vă ocupați de igiena 
personală, cazul este considerat un succes. Eu aspir la mai 
mult, dar depinde de voi să faceţi pasul final. 

Mă încrunt cu gândul la ce-i aşteaptă, dacă ratez, şi ei 
se încruntă odată cu mine. O scăpare din partea mea. E 
greu în primele zile, când abia ne obişnuim unii cu alții. 

— De aici puteţi pleca doar în două direcţii: fie acasă, 
pe picioarele voastre, fie într-un sanatoriu, unde o să uite 
lumea de voi. Nu va mai exista o altă încercare de recu- 
perare. Dacă sunteţi extrem de norocoşi, poate vă ia un 
recuperator drept caz social şi vă mai dă o şansă, dar 
recuperatorii sunt puţini în comparaţie cu numărul per- 
soanelor afectate care aşteaptă la rând. 

Ăsta e punctul culminant al discursului şi ar trebui să 
pună pe gânduri pe oricine are un coeficient de inteli- 
genţă măcar cât al unui câine. Bostăneii mei însă nu reac- 
ționează. Dacă au băgat ceva la cap, doar ei ştiu. 

— În fine, îmi împletesc degetele de la ambele mâini. 
Mai sunt câteva săptămâni până la faza asta, nu e cazul să 
intrăm în panică. Eu am să fiu cu voi douăzeci şi patru de 
ore din douăzeci şi patru. Dacă vi se întâmplă ceva, am să 
ştiu şi am să vă ajut. Aveţi grijă să nu daţi de bucluc. Dacă 
disconfortul transmis mie trece de un anumit prag, proto- 
colul cere să vă trec în stare de repaos şi să vă las unde vă 
aflați până se prezintă altcineva disponibil să vă ia în pri- 
mire. Riscaţi să zaceţi într-o baltă destul de mult timp. 

Îmi şterg palmele asudate pe pantaloni, în timp ce 
trec în minte prin lista de subiecte abordate. Am acoperit 
cam tot. 

— Ah, n-am terminat prezentările. Nr. 1... nr. 2... nr. 
3... nr. 4... nr. 6... 

După rostirea fiecărui număr, îi întorc pe ceilalți spre 
persoana în cauză. E ca un joc, dar un comportament cât 
mai apropiat de cel normal ajută de fiecare dată. Nu folo- 
sim nume. Ce se întâmplă în rezervație rămâne în re- 
zervație. 

— Încântată de cunoștință, zâmbesc şi îmi trec o mâ- 
nă prin păr. Pentru astăzi pe ordinea de zi avem de făcut 
un duş, nu împreună!, râd, ca să scăpăm de mirosul de 
spital, apoi o plimbare înainte de masă, ca să ne familia- 
rizăm cu împrejurimile. De mâine începem lucrul. 

Fac semn cu mâna spre uşa de la baie, dar desigur că 
niciunul nu răspunde invitaţiei. Îi aşez pe paturi, cu pi- 
cioarele sus şi spatele rezemat de perete, iar pe nr. 3 o duc 

la dulap să-şi aleagă o uniformă pe măsură, tot bej, după 
care o duc în baie. Face parte dintre aspectele mai puţin 
plăcute ale meseriei, dar până învaţă să se spele singuri, 
cineva trebuie să facă şi asta. 

La cât de încet se mişcă, se pare că au stat pe lista de 
aşteptare câteva luni bune. Trebuie să mă ocup şi de con- 
diția lor fizică. Până îi termin pe toți şi mă spăl şi eu, se 
face ora de masă. Amânăm plimbarea după prânz. 


(io 


Rațiile de campanie, învelite în folie digerabilă, zac 
pe farfurii în fața noastră. Mâncarea sub formă de rulouri 
are gust de carton înmuiat de ploaie, aşa că mestecăm fără 
grabă. O să dureze până trecem la hrană normală, dar 
pentru prima zi merge. Mutrele lungi ale bostăneilor sunt 
de altă părere. Îmi ascund un zâmbet şi aştept să văd dacă 
are vreunul o reacţie. O selecţie bogată de condimente se 
găseşte împrăştiată pe masă, trebuie doar folosită. 

— E liber? apare Defan lângă scaunul din dreapta 
mea. 

De îndată ce ne-am aşezat la una dintre mesele lungi 
din fața cantinei şi bostăneii au îngheţat cu mâinile lângă 
farfurii, toată lumea ne-a ocolit. Nimeni n-are chef să asis- 
te la încercările stângace de-a se hrăni ale unor adormiţi 
abia ieşiţi din capsule. Numai că bostăneii mei manipu- 
lează rulourile maronii cu o dexteritate de invidiat. 

— Sigur, ia loc, îi spun şi torn un sos verde pe ruloul 
meu. 

Gustul de mentă şi fistic îmi invadează gura. lar am 
sărit direct la desert, dar e greu să ţii pasul când ai senza- 
ţia că mănânci şase prânzuri, concomitent. 

— Unde ţi-e plutonul? întreb, văzându-l singur. 

Defan se întinde peste masă şi rupe o bucată din ru- 
loul rămas pe farfuria lui nr. 4. O înmoaie între degete, 
apoi toarnă peste ea un sos galben. 

Nr. 4 se opreşte din mestecat şi îi aruncă o privire 
agasată. Reacţia este a mea, dar îmi place să cred că este 
de acord. 

— l-am lăsat să mai muncească o oră, spune Defan. 
Doar n-o să-i hrănim degeaba. 

De fapt, e o cale ocolită de-a se lăuda cu distanţa de la 
care poate să-i controleze. Pe de altă parte, tocmai a măr- 
turisit că n-au atins nici măcar cota minimă, ceea ce în- 
seamnă, ştiindu-l cât de sârguincios e, că-i lipseşte un om. 

— Pe cine ai băgat în spital de data asta? glumesc. Pe 
Messer l-aş suspecta de aşa ceva, dar Defan are mult mai 
multă grijă de oamenii lui. 

Ridică din umeri şi îşi linge degetele: 

— E doar o rană uşoară. Cred c-a făcut-o intenţionat. 
Acum stă în pat la infirmerie şi se uită la documentare 
despre natură. 

— E unul dintre cei treziți? 

— Da, primul. Lucrez cu el de patru săptămâni. 

Defan îşi umflă pieptul şi zâmbeşte mulțumit. Are şi 
de ce, orice recuperare totală înainte de termen aduce un 
bonus proporțional cu timpul câştigat. Păcat că n-are răb- 
dare cu cazurile dificile şi se mulţumeşte cu o rată de suc- 
ces de doar 80%, altfel ar fi un recuperator extraordinar. 

— Felicitări. Ce altceva mai e nou pe aici? 

ÎI las să vorbească, timp în care îmi odihnesc coardele 
vocale, obosite după lungul discurs din baracă. Bostăneii 
mestecă ascultători şi înghit cu lehamite. Nr. 3 plimbă 

mâncarea prin gură şi, din când în când, se uită lung la o 
sticlă albă cu etichetă roşie. 

— Nr. 2, te rog dă-i sarea lui nr. 3, spun într-o pauză 
din conversație. 

La slăbirea intenționată a controlului, nr. 2 înțepe- 
neşte. Îi întind sarea cu un zâmbet încurajator şi-l ghidez 
să i-o dea lui nr. 3. Ea stă cu sticla în mână de parcă n-ar şti 
ce să facă cu aceasta. Îi arăt cum să folosească dopul me- 
canic şi, după ce-şi sărează ruloul şi scuipă în iarbă ce 
avea în gură, o las să mănânce în linişte. Se relaxează şi 
înghite repede. Cuiva îi era foame. 

— Tot la stadiul de jucat cu păpuşile ai rămas, spune 
Defan. 

— Cineva trebuie să facă şi asta, răspund cu aplomb. 

Bostăneii îşi asezonează rulourile fiecare cu un sos de 
culoare diferită. La următoarea masă, o să schimbăm şi tot 
aşa până se lămuresc ce le place. Nr. 1 a nimerit un sos iute 
şi se îneacă, încercând să tragă aer în piept. Amândoi ne 
repezim la cănile cu apă. 

— Succes! mă bate Defan pe umăr înainte de a pleca. 

Sunt prea ocupată să-mi şterg lacrimile de la ochi ca 
să răspund. 

— Vedeţi, asta se întâmplă când păţeşte unul dintre 
voi ceva, le spun râzând bostăneilor care au înghețat. 

Intenţionat am oprit toate comenzile. O astfel de lec- 
ţie e bine să vină cât mai repede. Bineînţeles că ştiam cât 
de iute e sosul. Cer să fie prezent la fiecare masă. 

— Mâncaţi, mâncaţi, îi îndemn, gesticulând cu mâna. 

După ce terminăm - nr. 6 mănâncă cât o vrăbiuță, dar 
mestecă fiecare înghițitură de o sută de ori — aruncăm 

resturile în tomberoanele de pe margine, returnăm vesela 
şi, în sfârşit, ieşim la plimbare. 


ro 


Drumul principal se întinde spre centrul insulei, 
făcând legătura între platforma de aterizare şi câmpia de 
trestie de zahăr din capătul celălalt. De o parte şi de alta se 
găsesc barăcile standard, amestecate printre ele fiind 
câteva clădiri administrative. Văzută de sus, arată ca orice 
plantație pe care se munceşte zi-lumină şi nimeni n-ar 
bănui că mai mult de jumătate din personal este formată 
din adormiţi. Legile încălcate ca să facă acest lucru posibil 
ar da dureri de cap oricărui specialist în drept intergalac- 
tic, dar până la urmă, cererea publicului a avut câştig; de 
cauză şi mai multe facilităţi de tipul acesta au fost create 
pe planetele învecinate. Şi totuşi, oricât ne-am strădui, 
inamicul atacă periodic şi nu avem destule locuri pentru 
persoanele afectate. N-are rost să-mi fac griji pentru toată 
lumea, mă concentrez doar asupra celor şase, ocazional 
cinci, pe care îi am în grijă. Trebuie să fie de ajuns. 

Turul bazei e mai mult pentru mine decât pentru bos- 
tănei. Au trecut trei ani de la ultima vizită şi atunci abia se 
puneau bazele plantaţiei. Sfaturile mele au fost ascultate 
în cea mai mare parte, cu excepţia factorului caloric. Cos- 
turile sunt prea mari pentru mutarea unei întregi insule 
de la tropice într-o zonă temperată, aşa că au mers pe 
soluţia alternativă. Îi primesc doar pe cei care au mani- 
festat în timpul vieţii o preferință pentru căldură sau o 
aversiune acută. 

O simt în bostăneii mei. Mergem abia de zece minute 
şi transpiraţia curge pe noi. O să ne obişnuim. Nr. 3 şi nr. 6 

dau semne normale de disconfort, dar le place căldura. 
Poate găsim o porțiune pustie de țărm unde să le duc la 
plajă într-o după-amiază. Nr. 1 şi nr. 4 însă sunt mai mult 
decât deranjaţi de temperatura ridicată. La fel ca mie, nu 
le place. Nu ştiu ce să cred despre nr. 2. Rămâne impasibil, 
ca şi cum un zid l-ar separa de asaltul aerului cald. Şi 
atunci cum a trecut de selecţie? O întrebare la care deo- 
camdată nu poate să răspundă. O las pentru mai târziu şi 
mergem mai departe. 

Parcurgem fiecare alee laterală în linişte, în loc să 
aruncăm doar o privire de la răscruce. În caz că se trezesc 
vreodată bostăneii şi sunt singuri, n-or să se simtă pier- 
duţi. Mi-e greu să-mi imaginez cum s-ar ajunge la aşa 
ceva, deoarece sunt întotdeauna cu ei, dar vreau să fie 
pregătiţi pentru orice eventualitate. 

De aceea părăsim aleea şi mergem paralel cu drumul 
principal prin vegetaţia supărător de înaltă. Bocancii ni se 
scufundă în pământul moale, îmbibat cu apă, iar iarba 
lată, cu perişori aspri pe margine, ni se agaţă de pantaloni. 
Nu e la fel de înaltă ca în depărtare, ceea ce înseamnă că 
au sărit un cosit sau două. Cineva nu-şi face datoria. 

Nr. 6 scânceşte când se împiedică de o rădăcină ieșită 
în cale. Nu e obişnuită să poarte bocanci. O susţin de braţ 
cu mâna puternică a lui nr. 2, ca să previn o cădere, dar ea 
se eliberează din strânsoare de îndată ce-şi recapătă echi- 
librul. Aia n-am fost eu. Interesant. La cât e de mică şi sub- 
tire, ai zice că n-a ieşit încă de pe băncile şcolii, dar i-am 
văzut dosarul. Are douăzeci şi patru de ani şi provine 
dintr-o familie înstărită care şi-a permis să-i cumpere un 
loc în programul meu social. Tot social se cheamă, pentru 
că fata a mai trecut fără succes prin trei sesiuni complete 

de recuperare. Aşa cum i-am avertizat, de aici numai la 
sanatoriu mai ajunge. 

Ce m-a intrigat însă şi m-a determinat să accept cere- 
rea a fost faptul că reprezintă unul dintre puţinele cazuri 
care nu sunt catatonice. Când nu e drogată până peste 
urechi, are halucinaţii încontinuu şi ţipă şi plânge de par- 
că atacul nu s-ar fi terminat, deşi testele susţin că nu există 
nicio urmă de drog în organismul ei. Nu se poate discuta 
cu ea, aşa că nu se ştie ce o îngrozeşte în halul ăsta. Mai are 
ochii roşii, deşi a fost în stază timp de trei zile cât a durat 
călătoria. 

ÎI las pe nr.2 în ariergardă şi o aduc pe nr. 3 lângă ea, 
ca să testez o ipoteză. Lipsa de reacție sugerează că 
într-adevăr are o problemă cu reprezentanţii sexului mas- 
culin. La ea în dosar n-am găsit vreo mențiune referitoare 
la un incident. Probabil că familia nu vrea să devină de 
notorietate publică, asta dacă e ceva din trecut şi nu s-a 
întâmplat doar în imaginaţia ei tulbure. Încă un mister. 
Pacienţii cu traume vechi dau întotdeauna mai multă bă- 
taie de cap pentru că, odată porniţi pe calea asta, nu le mai 
pot controla. Să văd ce fac cu paturile... 

Între timp, am ajuns în apropierea gardului ce încon- 
joară plantaţia. Ne despart câteva zeci de paşi, dar nu 
îndrăznesc să mă apropii mai mult din cauza soldaţilor 
înarmaţi ce patrulează de-a lungul acestuia. Prea mulți 
paznici şi prea multe arme, iar ei merg pe interior. Nu 
încearcă să ne apere de un posibil atac, ceea ce ar fi şi greu 
de crezut din moment ce, în afară de câteva plaje pustii şi 
pista de aterizare, plantaţia acoperă întreaga insulă. Am 
auzit de cazuri în care adormiţi abia ieşiţi din comă ar fi 
luat-o razna, am studiat literatura de specialitate, dar 

cazurile sunt rare, nici pe departe suficiente ca să necesite 
o asemenea desfăşurare de forțe. 

— Toată lumea în pas alergător! dau semnalul de 
întoarcere şi alerg înainte ca să le dau exemplu. 

Bostăneii mă urmează ca nişte cățeluşi ascultători. 

Senzaţia de greutate din stomac refuză să mă pără- 
sească în timp ce facem turul înapoi spre tabără. Orice se 
întâmplă, nu-mi pot scoate din cap ideea că am sosit 
într-un moment nepotrivit. 


[7 (40) 


Cu excepţia luminii emise de ecranul de pe perete, e 
întuneric în cameră, când mă trezesc subit. Prima mea 
reacţie e să verific bostăneii. I-am culcat la puţin timp 
după cină, fiecare în patul lui, şi m-am retras în cămăruța 
de lângă intrare, care ţine loc de birou şi dormitor. 

În loc de vreo dramă interactivă, pe ecran se deru- 
lează în direct imagini din încăperea alăturată. Bostăneii 
stau întinşi în paturi aşa cum i-am lăsat, singura deosebire 
fiind că sunt trezi. Dormeau ultima dată când i-am veri- 
ficat. Ce s-a întâmplat? Toţi sunt încordați şi se uită fix la 
umbrele lăsate pe pereți de lampa de veghe. Doar nr. 6 are 
ochii închişi, dar şi ea e trează. Întregul corp i se zguduie. 
Plânge cu sughițuri. Asta i-a trezit. 

Tot e bine, dar aş fi preferat o reacție mai puternică în 
loc de încruntătura în tavan. O cobor pe nr. 3 din pat şi o 
duc să o calmeze pe nr. 6. Degeaba, fata continuă să plân- 
gă, în ciuda mâinilor care o mângâie uşor pe spate. Câteva 
cuvinte încurajatoare ar fi de ajutor, dar nu pot să-i fac pe 
bostănei să vorbească. E una dintre puţinele funcţii care 
nu se află sub controlul meu. 

Cu un oftat, arunc cuvertura la o parte şi lipăi în pi- 
cioarele goale de-a lungul camerei comune până la patul 
din capătul încăperii. Două perechi de ochi mă urmăresc, 
nr. 2 şi nr. 4. Mă prefac că nu observ şi îi fac semn lui nr. 3 
să elibereze locul: 

— Mulţumesc, mă ocup eu mai departe. 

Nr. 3 se întoarce în patul ei, iar eu o iau în braţe pe 
nr. 6. O legăn şi îi murmur cuvinte de alinare în păr. Încet, 
încet, se calmează, dar câte un suspin tot mai răsună în 
cameră. Nr. 1 vrea la toaletă, aşa că îl conduc la baie. Se 
liniştesc şi restul, doar nr. 2 rămâne treaz mult timp după 
ce toată lumea a adormit. Tot aşteptându-l să închidă 
ochii, mă ia somnul pe marginea patului. 


cre 


Soarele ne arde nemilos în creştetul capului şi vânti- 
celul care animă tulpinile de trestie e prea slab ca să ne 
răcorească. În faţa noastră, sergentul Tovek ne arată cum 
să apucăm mănunchiul de trestie fără să ne zgâriem în 
marginile ascuţite ale frunzelor şi cum să tăiem tulpinile 
de la rădăcină. Secera ar fi mai eficientă în absenţa gărzii 
de protecție, dar astfel nici măcar un bebeluş nu s-ar 
putea tăia în ea. 

Alături, oamenii lui Messer execută mişcările meca- 
nic asemenea unor roboţi. El stă cu mâinile rezemate în 
şolduri, afişând o figură plictisită. Îşi aduce în mod regu- 
lat adormiţii pe insulă. Şi ei sunt nou-veniţi, dar au trecut 
de faza de instrucție. 

— Am auzit c-ai golit depozitul, îi spun după ce Tovek 
ne face semn spre câmpul larg deschis dinainte. 

— Credeai c-am să aştept să văd dacă mai vine cineva 
la rând? răspunde Messer pe un ton glumeţ, dar nu lipsit 
de o anume importanţă de sine. Nu ştiam c-ai renunțat la 
civili. 

— N-am renunţat, dar aveam un slot liber. De ce să-l 
irosesc? 

Messer dă din cap a înţelegere. El trece de la o echipă 
la alta, fără pauze, contribuţia lui la efortul de război. Îi 
convine pentru că este plătit de armată, nu de fonduri 
tutelare şi tot felul de organizaţii neguvernamentale. Pe 
de altă parte, nici nu se bat pe el. 1 s-a dus vorba că e dur 
şi oasele rupte fac parte din program. 

Îmi conduc bostăneii pe o traiectorie care să ne în- 
depărteze de Messer. N-am chef să-l văd cum îşi lucrează 
oamenii ca pe sclavi. Nr. 4 trage cu coada ochiului la 
marionetele umane cu mişcări identice, sacadate, şi nu îi 
place ce vede. ÎI las să tragă propriile concluzii. În com- 
paraţie cu ei, noi suntem dansatori de balet. Privirea i se 
opreşte pe nr. 3, care se apleacă la doi paşi în faţa lui după 
un alt mănunchi de trestie. Mai exact se holbează la pos- 
teriorul ei. E prea devreme pentru o reacţie fizică, mai are 
nevoie de încă cel puţin douăzeci şi patru de ore până 
organismul i se curăță de toate medicamentele cu care 
i-au îndopat, dar orice dovadă de interes e de bine. 

Ca să egalez şansele, o fac pe nr. 3 să-i arunce o pri- 
vire fugitivă cu coada ochiului, când se opreşte să-şi 
şteargă transpirația de pe frunte. Nu sesizez vreo urmă de 
iritare, semn că ar deranja-o atenţia. Sigur, există posi- 
bilitatea ca habar să n-aibă ce se întâmplă, dar ieri la masă 
i-am simţit clar sentimentele. Nu e o gogoaşă goală. 

Femeile nu sunt obişnuite cu munca fizică şi obosesc 
repede. Nici nr. 1 nu pare să fi lucrat vreodată, deşi e într-o 
formă mai bună. Nr. 2 şi nr. 4 trag tare, pe cât îi împing, 
până ce nr. 2 realizează că restul am rămas în urmă şi în- 
cetineşte intenționat ritmul. Nu vrea să rămână singur. 
Încă un mic pas înainte, chiar dacă poate fi pus pe seama 
instinctului de turmă. 

Ne deplasăm încet pe poteca deschisă de nr. 2 şi o lăr- 
gim treptat. În curând ne doare spatele de la atâta aplecat 
şi transpirația face să ne usture pielea în locurile în care 
ne-au crestat plantele. l-am lăsat fără mănuşi de protecție. 
La un moment dat vor fi nevoiţi să se descurce singuri şi e 
bine să înveţe din timp relaţia cauză efect. 

Căruciorul cu apă ne ajunge din urmă la amiază. Sol- 
datul care îl împinge îmi întinde o sticlă înainte de a apuca 
să i-o cer. O iau şi o deschid, dar nu beau. Nr. 2 ezită în faţa 
sticlei oferite, iar soldatul se uită iritat la mine pentru că îl 
ţin din treabă. Aş putea să-l grăbesc pe nr. 2, dacă n-ar fi o 
parte importantă din program. Nr. 2 a rămas în expec- 
tativă, aşa că-i dau sticla mea lui nr. 6 şi o pun să bea. Asta 
îl scoate din nemişcare. Acceptă sticla oferită şi o dă mai 
departe. Repetă gestul până ne aflăm fiecare în posesia 
unei sticle şi abia după aceea bea şi el. Învață repede. Dacă 
ziua s-ar termina aici, aş fi mulțumită cu progresul făcut. 

Ceea ce nu m-am aşteptat e să-şi ia singur o a doua 
sticlă din cărucior. La dimensiunile lui, nu e de mirare că 
are nevoie de mai multă apă. Instinct primar sau altceva? 
Dacă e altceva, se mişcă prea repede. Îmi propun să fiu 
mai atentă la ce face. 

În pauza de prânz, ne bandajăm reciproc mâinile. De 
îndată ce devine clar că nr. 3 se pricepe la asta, devine 

îndatorirea ei. Nr. 4 strâmbă din nas la mirosul de dezin- 
fectant. Usturimea însă îl lasă indiferent şi se concentrează 
asupra lui nr. 3. Privirea i se plimbă de-a lungul braţelor 
ei, niciodată urcând mai sus de umeri. Nr. 3 zâmbeşte din 
colțul gurii. 

Spre deosebire de ei, nr. 1 şi nr. 6 sunt încă absenți. 
Trei din cinci din prima zi depăşeşte toate aşteptările. Aşa 
că ne întoarcem la muncă. 


[7 (40) 


Nr. 3 se priveşte în oglinda din baie după duşul de 
seară. O las să se uite, chiar dacă ia din timpul celorlalți. 
Apă caldă este de ajuns. Ochii verzi şi pielea arămită de 
soare îi sunt familiare. Părul roşcat însă... trage de o 
şuviță retezată puțin mai jos de bărbie. Rădăcinile întu- 
necate dau de înţeles că a fost în comă o perioadă îndelun- 
gată. Au tuns-o, ca să îngrijească părul mai uşor. De aceea 
lungimea este diferită. 

Îşi trece degetele prin păr şi, încă ud, îl piaptănă peste 
cap. 

La pornirea alarmei, tresare şi scapă din mână proso- 
pul în care s-a înfăşurat. 

O grăbesc să se îmbrace şi îi încolonez pe toți lângă 
uşă. 

— Cineva lipseşte la apel, le spun. Nu este niciun 
motiv de îngrijorare. Trebuie doar să stăm la vedere până 
îl găsesc. 

leşim pe aleea din fața barăcii şi ne aliniem de-a lun- 
gul peretelui sub privirile cercetătoare ale paznicilor. 

— Unde e al şaselea? se răsteşte unul dintre ei. 

— Am venit doar cu cinci. Verifică intrările. 

O face pe tableta din dotare şi se îndepărtează mor- 
măind. Probabil că mă cunoaşte de undeva, poate chiar 
din cursul altei vizite, dar eu n-am timp să rețin figurile 
tuturor paznicilor pe care-i întâlnesc. 

Ideea că un recuperator ar putea să piardă un ador- 
mit şi să nu observe este de neconceput. Avem non-stop 
acces la tot ce văd şi simt ei. Implantul nu poate fi scos de 
oricine fără să afecteze creierul. Dacă recuperatorul nu 
poate furniza informaţii, înseamnă că cineva l-a atacat şi e 
fie inconştient, fie mort. Mă cutremur la gândul că un 
adormit şi-a atacat propriul recuperator şi mă rezem de 
perete cu braţele strânse în jurul corpului şi nervii întinşi 
la maximum, gata să trântesc bostăneii la pământ la cel 
mai mic semn de pericol. 

Luminile de pe stâlpi pulsează deasupra capetelor 
noastre, făcând durerea de cap să-mi dea târcoale. 

Nr. 6 tremură. 

Minutele se scurg, iar noi alternăm între a ne uita la 
paznici şi la grupul de adormiţi de peste drum. Defan îmi 
face discret semn cu mâna. Dau din cap, dar acum nu este 
momentul să ne părăsim poziţiile. 

Rafalele de împuşcături răsună în noapte, undeva pe 
câmpul de la marginea bazei. A vrut să fugă. A vrut. Alea 
n-au fost tranchilizante, ci gloanțe adevărate. Înghit în sec 
şi nu reuşesc să mă relaxez nici când sirena anunţă sfâr- 
şitul alertei. 

— Gata, s-a terminat, spun cu voce gâtuită. Haideţi 
să mergem să bem ceva. 

Ne îndreptăm încet spre cantină, unde o coadă lungă 
s-a format în faţa distribuitoarelor de băuturi. La îndemnul 
meu, bostăneii îşi umplu paharele. Culoarea lichidului 

variază, însă toate conţin acelaşi calmant uşor, numai bun 
după agitația din seara asta. Nu sunt în totalitate convinsă 
că e necesar, dar regulile sunt reguli. 

Messer discută cu sergentul Tovek lângă una dintre 
mese şi migrez în direcţia lor cu bostăneii venind după 
mine. 

— Ce-a fost asta? întreb, când Tovek pleacă salutând 
grăbit. 

Defan se apropie şi el cu aceeaşi întrebare pe buze. 

— Salez, spune Messer. Mai avea o zi de stat şi îi tre- 
zise pe toți cu excepţia unuia. Se pare că a presat prea tare 
şi a clacat. Când l-au prins, adormitul era în plină halu- 
cinaţie. 

— Şi Salez? întreabă Defan. 

Messer clatină din cap şi ne coborâm toți privirile 
într-un moment ad-hoc de reculegere. 

— Bonusurile sunt problema, spune Messer cu dez- 
gust. 

— Mai degrabă lăcomia, zice Defan. Cine se ocupă de 
oamenii lui? 

— Erau trezi şi, deşi n-au fost martori la scenă, au vă- 
zut rezultatele şi desigur că i-a afectat. Au chemat de 
urgenţă pe cineva din afară să-i supravegheze în urmă- 
toarele câteva zile. Dacă nu poate ajunge nimeni suficient 
de repede, unul dintre noi va trebui să-şi treacă adormiţii 
în repaus şi să-i preia. 

Messer se uită la mine când spune asta. Am sosit cel 
mai recent şi se presupune că n-am avut timp să fac mari 
progrese. 

În spatele meu, nr. 2 răstoarnă conţinutul paharului 
în iarbă. Vreau să-l întreb de ce a făcut asta, dar nu pot de 

față cu toată lumea şi oricum nu mi-ar răspunde. Mai e 
cale lungă până la vorbit. 

— Să mă anunţaţi, dacă aflați ceva, le spun. Trebuie 
să-mi pregătesc bostăneii... 

Messer pufneşte la menţionarea cuvântului „bostă- 
nei”. Totul este atât de rece şi profesional pentru el. Încli- 
nă capul şi îşi vede de drum, adunându-şi oamenii cu un 
gest scurt din mână. 

— Tu eşti în regulă? se întoarce Defan spre mine. 

— Da, oftez şi mâna lui se odihneşte pe braţul meu. 

— Sigur? 

Trag cu ochiul la degetele lui calde şi tentaţia e pu- 
ternică. 

— Nu pot, spun, când se apleacă spre mine. Sunt de 
gardă. 

E gluma noastră favorită, un recuperator este de gar- 
dă douăzeci şi patru de ore din douăzeci şi patru în pri- 
mele şase săptămâni. 

Parcă vrând să demonstreze că am dreptate, un val 
de panică vine dinspre nr. 6. S-a îndepărtat de grup şi un 
paznic, după ce a scanat-o, încearcă s-o aducă înapoi. 
Panica se intensifică în momentul în care o atinge. Fata are 
oroare de contact fizic. 

O trimit pe nr. 3 să o ia în loc s-o forţez să vină. Am 
avut parte de suficiente aventuri în noaptea asta. 


(o) 


Nr. 1 se bărbiereşte cu maşina de ras fără lame. Proce- 
dura îl pune în încurcătură, pentru că el este stângaci, în 
timp ce eu sunt dreptace şi folosesc dreapta, când am 
nevoie de precizie în mişcări. Nu se opune, dar nici nu îmi 

dă vreun ajutor. După ce rămâne doar un obraz de ras, 
mut maşina în stânga şi o apropii de față. Mâna se mişcă 
singură, fără intervenția mea. Era şi timpul. A trecut o 
săptămână şi începeam să cred că am nimerit un bostănel 
găunos. Uneori adormiţii rămân legume indiferent cât te 
străduieşti să-i scoţi din coajă. Merită să nu te pricepi la 
unele lucruri, cum ar fi bărbieritul. 

Încă o zi cu soare, transpiraţie şi bătături şi, mai ales, 
trestiile înalte care te şfichiuiesc şi te taie, când nu te aş- 
tepți. Nr. 6 se trezeşte plângând în fiecare noapte şi nu se 
potoleşte până nu mă duc la ea. De cele mai multe ori nu 
mă mai obosesc să mă întorc în dormitor şi aţipesc în 
patul gol de lângă al ei. Nr. 3 a încercat de câteva ori s-o 
calmeze, dar fără rezultat. De atunci îmi bate la uşă de 
fiecare dată când nr. 6 începe să scâncească. Încă nu s-a 
prins că orice semnal intern de alertă mă trezeşte auto- 
mat. Dar reacţia lui nr. 3 e încurajatoare şi îmi dă speranţe. 
O să fie prima care se trezeşte. 

Desigur, asta înseamnă că funcționez cu un număr 
redus de ore de somn, ceea ce se vede în felul în care mă 
mişc. Îmi păstrez toată energia pentru bostănei şi, chiar 
dacă sunt mai puţin atentă la ce se întâmplă în jurul meu, 
mă concentrez pe transmisiile bostăneilor, ca să nu pă- 
ţească ceva. 

Din fericire, mişcările le-au intrat în reflex după mai 
multe zile de secerat. Le-am explicat că urmează să fie 
plătiți pentru munca depusă, ca muncitori necalificaţi, 
dar tot e mai mult decât nimic. Nu ştiu cât au înțeles, însă 
lucrează cu spor. Faptul că nu se opresc când obosesc de- 
monstrează că mai e mult de lucru, dar o să ajungem şi 
acolo. Oricum facem pauze dese. Nr. 6 nu are o condiţie 

fizică extraordinară şi nu-i place să rămână în urmă. Im- 
portant e că au învăţat să folosească singuri toaletele mo- 
bile de pe plantație. Cu hrănitul n-am mai avut probleme 
din prima zi. 

Nr. 2 merge înainte, tăindu-ne poteci prin pădurea de 
trestie. A renunţat la garda de protecție a secerii de mult. 
Evident că el nu se teme să se separe de grup. Fiind o ini- 
ţiativă proprie, îl las în pace, mai ales că ne face înaintarea 
mai uşoară. Interesant e că nu depăşeşte limitele parcelei 
date în grija noastră, iar asta nu i-a spus nimeni. A calculat 
singur graniţele în funcţie de poziţiile celorlalte echipe 
din jur. Imaginile preluate prin satelit arată că nr. 2 tra- 
sează cele mai drepte linii văzute vreodată. Aş vrea să am 
instinctul lui de orientare. 

— Au mai aflat ceva despre Salez? întreb, când tre- 
cem pe lângă grupul lui Messer. 

Are altele pe cap, altfel ar fi deja la jumătatea dru- 
mului spre apă la ora asta. 

Ezită, dar cât timp mă aflu pe insulă fac parte din 
personalul acreditat şi am dreptul să am acces la infor- 
maţiile care mi-ar putea afecta activitatea. 

— I-a terciuit creierul cu o bară din metal. După cum 
arăta rana, se pare că ţinta a fost implantul. L-au găsit 
făcut praf. Face o pauză înainte de a continua. N-apucase 
să salveze raportul pe ziua în curs. Dacă observase ceva 
ne la locul lui, n-avem de unde să ştim. 

Dacă cineva s-ar conecta la adormiţii lui şi ar relua 
traseul ultimei zile, poate unul dintre ei ar recunoaşte ceva. 
Deschid gura şi o închid la loc. N-am chef să mă amestec în 
investigație, m-am învăţat minte după evenimentele de 

anul trecut. Genunchiul încă mă mai doare când se schim- 
bă vremea. 

Îmi văd de treabă cu o înclinare scurtă din cap. Nr. 2 
a dat un ocol larg şi s-a întors să tragă cu urechea. Se uită 
oriunde numai la noi nu. Instinct de conservare sau o cu- 
riozitate înnăscută? Dosarul lui spune că a participat la 
confruntările directe cu inamicul, înainte de a fi trimis pe 
Etos. Dacă rămânea pe front, n-ar fi ajuns aici. De ce a fost 
transferat nu scrie în raport şi nici ce făcea în momentul în 
care a fost gazat. De cele mai multe ori nu contează, pen- 
tru că aceea este una dintre ultimele amintiri pe care vor 
să le retrăiască. Mă întreb însă... 


(o) 


La sfârşitul celei de-a doua săptămâni, barăcile de pe 
strada noastră organizează un foc de tabără. Puțină so- 
cializare nu strică, iar ceea ce fac în timpul meselor nu e de 
ajuns. Aşa, fără să fie nevoiți să se concentreze asupra ma- 
nipulării tacâmurilor şi a mâncării, se presupune că este 
mai uşor. Teoria rareori se reflectă în practică. 

Pălălaia se ridică la peste un stat de om, umplând 
aerul umed de fum şi miros de santal. Stăm pe lăzi goale 
din lemn, dispuşi în cercuri concentrice în jurul focului şi 
ne pierdem timpul cu băuturile călduțe, deoarece gheața 
s-a topit de mult. Într-o laterală, sergentul Tovek chinuie 
un instrument cu coarde. Abia îl zăresc printre flăcări şi 
nu recunosc melodia, dar nr. 6 se leagănă în ritmul muzi- 
cii. E prima dată când o simt relaxată şi încerc să mă re- 
laxez şi eu. 

În jurul nostru, recuperatorii discută despre alte ca- 
zuri mai mult sau mai puţin rezolvate. Mă abţin pentru că 

mi se pare lipsit de profesionalism să abordez subiectul în 
prezenţa persoanelor afectate. 

Timpul trece încet şi esenţele arse nu reuşesc să 
alunge de tot țânţarii. Nr. 4 ne aduce un rând nou de bău- 
turi. Are o anume lentoare în mişcări, care mă duce cu 
gândul la o afecţiune a sistemului nervos nedepistată 
încă. Merită menţionat în raportul final. Dar deocamdată 
să-l trezim mai întâi. Suntem pe calea cea bună, pentru că 
în trecere pe lângă nr. 3 o mângâie uşor pe umăr. 

Nr. 3 întoarce capul, îi aruncă o privire lungă, după 
care se ridică şi îl urmează. Îi privesc prin ochii lui nr. 2, 
care le-a observat şi el plecarea şi, ca întotdeauna, supra- 
veghează mişcările tuturor membrilor grupului. Când cei 
doi dispar după colţul unei barăci, nr. 2 se uită insistent la 
mine. Îi fac semn discret din cap că totul e în ordine. 

În spatele barăcii, nr. 4 o lipește pe nr. 3 de perete şi o 
sărută. Partea bună e că nr. 3 nu se opune, îi răspunde la 
sărut cu un entuziasm moderat, dar pare interesată. 
Partea mai puţin bună e că nu avem reguli clare referi- 
toare la sex. După atâţia ani, tot nu ştim ce se întâmplă în 
capul lor cât sunt adormiţi... aşa că ne ghidăm după ure- 
che. Dacă nu e nimeni rănit şi participanţii sunt volun- 
tari... important e să stabilească o legătură cu cineva, 
chiar şi prin sex. Nu e ideal şi nu întotdeauna are vreun 
efect, dar cu siguranţă ajută mai des decât dacă i-am opri. 
Nici nr. 3, nici nr. 4 nu sunt căsătoriţi şi nu erau într-o 
relaţie stabilă înainte de atentat. Şi ce se întâmplă în rezer- 
vaţie rămâne în rezervaţie... 

Îmi schimb poziţia pe ladă şi îmi încrucişez picioa- 
rele. Lucrurile avansează rapid în partea cealaltă a barăcii. 
Impresionant cât de repede îşi desfac hainele, chiar dacă 

nu sunt prinse decât cu benzi adezive în loc de nasturi. 
Obrajii mi se înching şi sper ca toți cei prezenţi să creadă 
că e din cauza focului. 

Mâna lui nr. 4 frământă sânul lui nr. 3 şi, în acelaşi 
timp, partea din mine care are acces la creierele lor re- 
simte excitația amândurora. Va trebui să mă retrag în 
curând. Reacţia instinctivă este să mă separ de ei, dar nu 
pot. Riscul e prea mare ca ceva să meargă prost. Aşa că 
trebuie să asist în continuare, să aud fiecare geamăt şi gâ- 
fâit acompaniat de sângele vuindu-mi puternic în urechi. 
Şi se mai miră lumea că strâmb din nas la dramatizările 
pentru adulți. 

Când mâna lui îi coboară peste stomac şi pătrunde 
adânc în salopetă, îmi muşc buzele şi încet, ca să nu atrag 
atenția, mă îndrept spre dormitor. Pe bostănei îi las la 
locul lor. Nu mă pot concentra asupra lor şi nu vreau să 
mă vadă în halul ăsta de agitată. Am lăsat uşile deschise 
în urma mea şi mă plimb înainte şi înapoi de-a lungul 
podelei. 

Pufnesc zgomotos pe nas, în timp ce tot trupul îmi 
arde atât la exterior, cât şi în interior. Nr. 3 s-a agăţat strâns 
de umerii lui nr. 4, cu ochii aţintiţi la stelele nefamiliare. 
Şoldurile lui nr. 4 se împing rapid în ea, săltând-o la fie- 
care mişcare. Încerc să nu mă amestec, dar e greu când tot 
ce îmi doresc e să termine mai repede. Asta e una dintre 
părţile cu adevărat neplăcute ale meseriei. Fără gratificare 
la final şi cu inima care îmi bate de parcă aş fi în pragul 
unui atac de cord. 

Ritmul se accelerează, spatele mă doare de la izbitu- 
rile repetate de perete, iar vederea mi se înceţoşează. 
Devine tot mai clar că o să termine înaintea ei. Îmi pare 

rău pentru nr. 3, dar şi asta poate provoca o reacţie, chiar 
dacă e vorba numai de frustrare. 

Muşchii mi se încordează dureros în cele câteva 
secunde cât nr. 4 îşi găseşte paradisul. Capul îi cade pe 
umărul lui nr. 3 şi o sărută obosit pe gât. Nr. 3 geme, îm- 
pingându-şi pelvisul înainte în căutarea a ceva ce nu mai 
este acolo. Gemetele reîncep, când mâna lui nr. 4 se stre- 
coară între ei şi o ajută să termine. Măi să fie, se pare că o 
place cu adevărat. Sau vrea să se asigure că n-o să-l refuze 
data viitoare. Ambele alternative merită efortul din punc- 
tul meu de vedere. Important e că sunt amândoi mulțu- 
miți. 

Am lipsit prea mult. Beau o gură de apă, îmi trec mâi- 
nile prin păr şi mă întorc la focul de tabără şi la bostănei. 
Îi găsesc uşor crispați şi îi îndemn să se relaxeze. Nr. 3 şi 
nr. 4 or să ni se alăture când sunt pregătiți să o facă, dar 
numai după ce verifică reciproc că au hainele în ordine. 

Defan îmi zâmbeşte atotştiutor. Mă prefac că nu 
observ şi accept băutura pe care mi-o întinde nr. 2. 


cre 


Ploaia ne-a lipit hainele de piele după primele cinci 
minute. Asta a fost în urmă cu două ore. Supraveghetorii 
au decis însă că putem continua măcar până la prânz. Au 
şi ei o cotă de predat, nu degeaba sunt puşi adormiţii la 
muncă. Nu e ideea mea preferată de tratament, dar miş- 
cările repetate ajută la crearea de automatisme de care au 
nevoie în faza inițială. 

Chiar dacă nu avem multe în comun, bostăneii mei şi 
cu mine ne-am săturat de ploaie. După fiecare câteva mă- 
nunchiuri de trestie tăiate, ne ştergem fețele pe mânecile 

salopetelor, atenţi să nu ne băgăm degetele înmănuşate în 
ochi pentru că seva de trestie modificată genetic irită al 
naibii orice tip de mucoasă. Ne vedem de treabă agasaţi 
şi, dacă ar vorbi, probabil că am fi înconjurați de mai 
multe mormăieli şi înjurături. 

Semnalul vizual de la nr. 6 dispare. Niciunul dintre 
bostănei n-o are în câmpul vizual şi, în lipsa semnalelor 
de alertă, nu-i forțez. Mă întorc să văd ce face. S-a oprit cu 
ochii închişi şi capul lăsat pe spate şi se bucură de apa 
călduţă care îi mângâie obrajii. E bine că a găsit ceva ce-i 
place, dar la cât de subţire e şi udă din cap până-n pi- 
cioare, mă tem să nu răcească. Nas înfundat, tuse şi dureri 
de cap nu sunt deloc plăcute, chiar şi trăite prin inter- 
mediul altcuiva. 

Nr. 2 mă ţintuieşte cu privirea, apoi se uită la ea. Mă- 
car dacă-ar vorbi. E ca un animal de companie care se uită 
insistent la tine, apoi la ce-şi doreşte, de parcă ar putea să- 
ţi transmită telepatic gândurile. Numai că nu funcțio- 
nează aşa şi nici măcar implantul n-a reuşit să realizeze 
asta. Dar îl înțeleg. 

Agăţ secera de centură şi pornesc înapoi spre supra- 
veghetorul de gardă, aruncându-le peste umăr: 

— Mă întorc imediat! 

Lăsaţi de capul lor, se opresc şi aşteaptă cu mâinile 
proptite în şolduri. Nr. 4 scoate din buzunar o bucată de 
baton înmuiată în miere, rămasă de la micul dejun, şi 
ronţăie încet. Mi se face şi mie foame, deşi gustul de miere 
mi se plimbă pe limbă. Nu mai e mult până la prânz. O 
scuză perfectă ca să ne oprim. 

Sergentul Tovek e mai departe decât am estimat şi 
trebuie s-o iau prin păpuriş, ca să dau de el. Mă întâmpină 

cu o privire plictisită care nu reuşeşte să ascundă faptul că 
se simte la fel de mizerabil ca noi toți. 

— Îi duc acasă, îi spun. O să lucrăm la nişte exerciţii 
personalizate. 

Se holbează la mine de parcă aş fi vorbi într-un dia- 
lect de la marginea galaxiei. În absenţa unui implant, 
habar n-are ce sunt acelea exerciții personalizate sau dacă 
există aşa ceva. O secundă mai târziu, dă din cap şi mor- 
măie în aparatul de emisie-recepţie: 

— Lei se întoarce la bază. 

Îi mulţumesc cu un zâmbet umed şi fac calea întoar- 
să. Ploaia a transformat trestia în lame ascuţite, gata să 
atace pe oricine le deranjează, aşa că mă deplasez cu grijă 
după ce mi-am îndeplinit misiunea. 

Încă un pas şi sentimentul de panică mă asaltează din 
toate părţile. Corpul mi se pune în mişcare, trecând auto- 
mat la un sprint alert, şi alerg îngrijorată să-mi regăsesc 
bostăneii. Ţipătul lui nr. 6 îmi reverberează dureros în cre- 
ier, amplificat de cinci perechi de timpane. Se uită inten- 
ţionat oriunde numai în direcţia pericolului nu şi ţipă în 
continuare. 

Nr. 1 priveşte indiferent vipera de apă ce iese de 
după mănunchiul abia pus jos de nr. 3. Nr. 4 dă un ocol 
larg, nesigur cum să procedeze, dar alertat de pericol. Nr. 
3 a îngheţat cu ochii aţintiţi la şarpele care se îndreaptă 
spre ea. 

Muşchii lui nr. 2 se încordează, dar e prea departe. 
N-are timp să ajungă la nr. 3 înainte de a lansa vipera un 
atac. Cât de mare are alonja un şarpe adult? Nu-mi amin- 
tesc. Mereu m-am bazat pe faptul că şase perechi de ochi 
văd pericolul în timp util. Muşcătura viperei de apă 

produce moartea prin asfixiere în mai puţin de zece de 
minute, de aceea paznicii de pe plantație sunt toţi înar- 
maţi cu doze de antidot, însă acesta funcționează doar 
dacă e administrat imediat după muşcătură. Unde sunt 
paznicii? 

Ajung şi ei, gâfâind, alertaţi de ţipetele lui nr. 6. Se 
opresc însă la o distanţă sigură. Antidotul te scapă de 
asfixiere, dar efectele secundare tot necesită o săptămână 
de spitalizare. 

— Nu mişcaţi, spune unul dintre paznici. 

De fapt mesajul este pentru mine să-i ţin pe bostănei 
pe poziţie. 

Vipera îşi strânge corpul sub ea şi îşi înalță capul, 
pregătită de atac. 

Mai am de străbătut doar câțiva metri, când, atentă 
fiind la situaţia tensionată, mă împiedic de o rădăcină 
ieşită din pământ. Corpul îmi pleacă înainte în plin avânt, 
în timp ce glezna rămâne blocată înapoi. 

În cădere, pierd controlul asupra bostăneilor pentru 
o fracțiune de secundă. 

Nr. 2 smulge pistolul de la centura celui mai apropiat 
paznic şi trage în viperă cu o precizie de speriat. 

Nr. 1 tresare, în timp ce capul viperei zboară înapoi şi 
se izbeşte de unul dintre baloţii de trestie. 

Şi ceilalți paznici scot armele, dar nu ţintesc spre cor- 
pul viperei care continuă să se zvârcolească, ci spre nr. 2. 

— Nu trageţi! Nu trageţi! strig şi mă reped înainte, 
strâmbându-mă de durerea ce îmi săgeată prin picior la 
fiecare pas. 

Până să ajung la ei, nr. 2 a aruncat pistolul şi a căzut 
în genunchi cu mâinile ridicate în aer. 

Respirăm toţi cu greutate şi nimeni nu se mişcă, deşi 
nu mai sunt vipere în jur. Ploaia cade pe noi în rafale grele 
de parcă cerul ar fi fost deranjat de incident. 


[7 (40) 


A durat până am reuşit s-o calmez pe nr. 6. Şi mai 
mult mi-a luat să-i conving pe paznici că eu i-am dezar- 
mat, deşi eram dureros de conştientă că n-am fost eu. 

Între timp, Defan şi Messer s-au alăturat circului. 
Răsuflu uşurată că n-au asistat la scenă. Unul mă cunoaş- 
te prea bine, iar celălalt s-ar fi simţit insultat să vadă un 
asemenea grad de coordonare. 

Schimb repede vorba şi le atrag atenţia asupra 
bostăneilor. Pierdem timpul cu o examinare completă a 
corpurilor în căutare de mușcături sub pretextul că mă 
doare prea tare piciorul şi ei sunt prea agitaţi ca să simt 
dacă au vreuna. Până terminăm, spiritele s-au calmat. 

În drum spre baracă, ne oprim la infirmerie să iau un 
bandaj elastic pentru gleznă, după care îi conduc ca pe o 
turmă de oi spre casă. Le dau prosoape şi îi las în camera 
comună. Doar pe nr. 2 îl scot din nou afară şi îl duc în 
spatele barăcii, unde o perdea de vegetaţie înaltă ne 
fereşte de orice ochi curioşi. 

— Cine eşti? îl întreb. 

La adăpostul streaşinei late, nr. 2 mă priveşte fix cu o 
figură lipsită de expresie. Calmul aparent este înşelător. 
Simte fiecare picătură de apă care i se prelinge din păr pe 
ceafă şi apoi pe prosopul de pe umeri. O luptă se dă în 
interiorul lui. Ce ascunde? 

— Vorbeşte, ştiu că poți. 

Nr. 2 se forţează să deschidă gura şi efortul ne exte- 
nuează pe amândoi, dar nu reuşeşte să scoată niciun su- 
net. O venă i se zbate pe tâmplă. Ceva nu e în regulă. E 
clar conştient şi în deplinătatea facultăţilor mintale. Vrea 
să vorbească şi nu poate. Şi atunci cum l-a dezarmat pe 
paznic? 

Verific bostăneii înainte de a încerca ceva nou. Nr. 6 
s-a ghemuit în pat înfofolită în pătură. Nr. 1 s-a culcat şi 
mai are puțin până adoarme. Nr. 4 o ţine pe nr. 3 în brațe. 
Un fior îi traversează din când în când corpul, zgudu- 
indu-i pe amândoi. Se pot lipsi de mine câteva minute. 

Toate manualele de instrucţiuni sunt pline de aver- 
tizări împotriva deconectării adormiţilor în timpul pro- 
gramului, dar am o presimțţire legată de acesta, aşa că o 
fac oricum. Întrerup legătura dintre noi. 

Nr. 2 trage adânc aer în piept, iar pumnii i se încleş- 
tează. E liber pentru prima dată de când a ieşit din cap- 
sulă. Îmi imaginez că trebuie să fie un sentiment plăcut. 

— Îngro... 

Se îneacă, tuşeşte şi încearcă din nou: 

— Îngrozitor e să..., se opreşte de parcă abia acum 
şi-a dat seama cu cine vorbeşte. 

Mă încrunt la el şi îmi încrucişez braţele pe piept. 
N-am mai avut pacienți nemulțumiți de serviciile mele. 
Dacă mă blestemă unii, când descoperă că viaţa e la fel de 
grea pe cât şi-o aminteau, asta n-am de unde să ştiu. To- 
tuşi, reacția mi se pare exagerată. Doar dacă... 

— Ai fost treaz tot timpul? îl întreb, mintea mea cău- 
tând frenetic o explicaţie. 

— Nu, clatină din cap. Mi-au dat o doză slabă, ca să 
pot intra în program. 

Încerc să-mi ascund stupefacţia, dar nu reuşesc. De 
ce s-ar supune cineva de bună voie la efectele teribile ale 
gazului? 

Nr. 2 se foieşte pe loc. De fapt, îşi testează reacțiile 
muşchilor. Nu se poate ascunde de mine, pentru că îi 
cunosc corpul ca şi cum ar fi al meu. Imaginea lui Salez cu 
creierul terciuit îmi trece prin fața ochilor şi fac un pas 
înapoi. 

— Nu, nu, ridică repede mâna. N-am venit pentru 
tine. 

— Atunci... de ce eşti aici? 

Inspiră zgomotos şi se reazămă cu spatele de perete. 
Trage cu ochiul la mine, dar nu se poate hotărî să răspundă. 

— Îmi spui acum sau le spui paznicilor după ce te 
predau. 

Zâmbetul lui nu face decât să mă enerveze. Ştie la fel 
de bine ca mine că pot reinstitui un control total asupra lui 
mai repede decât ar ajunge el la mine să mă oprească. 
Cipul lui este încă activ. 

— Nu încă... 

— Poftim? 

Se întoarce şi mă priveşte în ochi. E ciudat, pentru că 
m-am obişnuit să mă văd prin ochii lui când face asta. 

— Am primit ordin să nu te implic decât dacă nu-mi 
dai de ales, spune şi zâmbeşte sugestiv. 

N-are de ales. Regulile de procedură îmi cer să anunţ 
de îndată ce un adormit se trezeşte. Ridic din sprâncene şi 
aştept. 

Nr. 2 se lasă încet pe vine, cu spatele încă sprijinit de 
perete, ca şi cum toată puterea l-ar fi părăsit dintr-o dată. 

— Salez..., spune, uitându-se în sus la mine. Nu e 
singurul, ştiai? 

Singurul ce? Care a murit? A greşit cu ceva? 

— În ultimul timp, s-a înregistrat un număr ridicat de 
decese în rândul recuperatorilor. Doi pe Daneg, trei pe 
Farrel, unul pe Oriol... 

— Alea au fost accidente, îl întrerup. 

— Chiar au fost? De unde ştii? N-ai fost acolo. 

Nu ştiu. În ultimii trei ani, am lucrat non-stop cu ex- 
cepția timpului necesar deplasării de la o rezervaţie la 
alta. 

— Au fost ucişi? întreb în şoaptă. 

— Aşa credem. 

— Ca Salez. 

Nr. 2 dă încet din cap. 

— De ce? îl întreb. 

— Credem că teroriştii atacă pe ambele fronturi deo- 
dată, gazul şi recuperatorii. 

Mi se înmoaie picioarele şi mă las în genunchi pe bor- 
dura îngustă de lângă perete. Întotdeauna scopul meu a 
fost să-i trezesc pe adormiţi, dar nu mi-a fost niciodată 
frică de ei. 

— Nu se leagă, spun, refuzând să cred că bostăneii 
mei ar face aşa ceva. Celelalte decese au fost considerate 
accidente, dar Salez..., dau din mână, incapabilă să con- 
tinuu. 

— Cred... Oftează. Cred că s-a întâmplat din cauza 
mea. Ucigaşul m-a recunoscut şi a intrat în panică. 

— Dar erai unul dintre adormiţi, iar grupul lui Salez 
mai avea de stat doar câteva zile. 

N-aş fi putut să-l trezesc atât de repede. Recordul în 
branşă este de treisprezece zile şi nouă ore şi acela era un 
caz simplu, cu un civil care nu fusese pe front. 

— Probabil a crezut că lucram sub acoperire, spune 
nr. 2. 

Totnu mi-e clar cum l-a recunoscut. Este chiar atât de 
faimos? Ar fi trebuit să cer accesul la întregul dosar. 

— De ce n-ai făcut-o? întreb. 

— Am încercat, dar orice recuperator şi-ar fi dat 
seama că nu sunt unul dintre adormiți. Şi ar fi vorbit. Nu 
puteam să risc. 

— Puteam măcar eu să fiu informată. 

Îşi lasă capul pe spate şi se uită la pătura joasă de nori 
întunecați. 

— Mi-ai fi acordat prea multă atenţie, i-ai fi neglijat 
pe ceilalți, te-ai fi speriat... prea multe necunoscute. 

Trec peste acuzaţia că nu mi-aş fi făcut treaba cum 
trebuie. Nu ştiu sigur cum aş fi reacționat, dar îmi place să 
cred c-aş fi vut o atitudine mai profesionistă decât crede 
el. 

— Deci eşti aici ca să mă păzeşti? 

Un râs gros îi zguduie umerii. 

— Aş vrea să fie atât de simplu. Nu, informaţiile 
noastre indică faptul că unul dintre pacienţii tăi e im- 
plicat. 

— Lucrează pentru inamic? 

— Da. 

Asta îmi vine şi mai greu să cred. 

— Cine? 

Nr. 2 se uită în toate direcţiile înainte de a răspunde: 

— Nr.1. 

— Nr. 1 e o gogoaşă goală. N-am reuşit să scot nimic 
de la el. Chiar dacă a colaborat cu teroriştii, cu siguranță 
n-o face acum şi nici în viitorul apropiat. 

— N-aş fi aşa de sigur. Folosesc alt tip de gaz ca să-i 
infiltreze. Fără halucinaţii şi, când substanţa le părăseşte 
organismul, acționează. 

— Astea sunt ipoteze sau un fapt verificat? 

Nr. 2 îşi sprijină mâinile pe genunchi. 

— A fost văzut în compania teroriştilor. Când i-a 
apărut numele pe lista celor gazaţi, am intrat la idei. E cea 
mai recentă pistă pe care o avem. Trebuia s-o urmărim. 

Mă aşez mai bine pe bordură şi îmi scot piciorul de 
sub mine, strâmbându-mă. Am uitat bandajul în cameră, 
iar glezna s-a umflat deja. Pare o grijă minoră în 
comparaţie cu cele aflate. 

— Şi atunci ce facem? Ce ordine ai? întreb şi-mi în- 
tind piciorul afară de sub streaşină să-l ude ploaia. 

Undeva în depărtare, un tunet face aerul să vibreze. 

— Aşteptăm să se dea de gol. 

Adică să încerce mă omoare? De ce nu i-au inclus în 
echipa lui Messer? Lui sigur nu i-ar fi păsat de riscul la 
care s-ar expune. E prea mândru să admită că ar putea fi 
depăşit de situaţie. 

— Nu-mi place, mă încrunt la iarba lovită de ploaie. 
Procedura îmi cere să raportez de îndată ce se trezeşte 
cineva. Nu trebuie să părăseşti grupul, deoarece prezența 
ta le poate fi benefică celorlalți, dar interesul este să pri- 
meşti cât mai repede îndrumarea psihologică necesară 
depăşirii traumei şi reintegrării în societate. 

— O să primesc toată îndrumarea psihologică nece- 
sară la sfârşitul misiunii. Până atunci poate să aştepte. 

Face o pauză, după care adaugă cu jumătate de gură: 
Halucinaţiile n-au fost chiar atât de rele. Am văzut lucruri 
mai grave pe front. 

Oare o spune doar ca să mă liniştească? Deşi n-am 
încercat-o pe propria piele, am vizionat nenumărate ore 
de interviuri în care subiecții îşi povesteau experienţele. 
Nimeni n-a zis vreodată că ar fi trecut prin ceva mai rău ca 
asta. Îi arunc o privire lungă şi clatin din cap: 

— Nu te pot lăsa să umbli de capul tău prin rezerva- 
ţie. Ai spus şi tu că ceilalți recuperatori ar observa imediat. 

— Nici n-am cerut aşa ceva, spune nr. 2, uitându-se la 
mine. Preiei din nou controlul şi continuăm ca şi cum 
nimic nu s-ar fi întâmplat. 

Surpriza mea nu are margini. În toţi anii de când 
practic meseria asta, n-am auzit pe nimeni să ceară să i se 
ia în mod voluntar controlul. S-a pus problema experi- 
mentării a ce simt adormiţii controlați de un recuperator, 
când urmam cursurile de formare, dar întotdeauna ni s-a 
spus că cei mai mulţi dintre cei care s-au supus procedurii 
n-au rezistat şi nu şi-au mai terminat studiile. Plus că 
riscurile de a prelua controlul asupra unei persoane să- 
nătoase sau recuperate sunt atât de multe încât nicio 
poliţă de asigurare nu le acoperă. 

Neîncrederea trebuie că se vede pe fața mea, pentru 
că spune: 

— Nu e chiar atât de rău... 

— Ai zis că e îngrozitor adineaori. 

— Bine, nu e plăcut. Dar am rezistat săptămânile 
astea, pot să mai rezist câteva zile. Nu mai poate dura 
mult. Cât de departe ai ajuns cu nr. 1? 


JUMĂTATEA LIPSĂ / 397 


— Asta-i problema, nu progresează suficient de re- 
pede. Funcţiile vitale sunt în regulă, dar n-am depistat 
nicio urmă de interes în socializare. 

— Pentru că nu de asta e aici. 

Aş fi preferat să nu-mi amintească adevăratul motiv 
care l-a adus aici. 

— Ce propui? 

Se foieşte pe bordură. Abia încape în spațiul îngust 
de sub streaşină şi n-am nevoie să fiu în capul lui ca să ştiu 
că a înțepenit. 

— Continuă să lucrezi cu el ca şi până acum, îmi spu- 
ne. Avem nevoie de el treaz, ca să-l putem interoga şi 
preveni alte atacuri. 

— S-ar putea preface? întreb, gândindu-mă la toate 
reacţiile lui nr. 1 şi reevaluându-le. 

— N-o să ştim până nu vedem o reacție voluntară 
clară. Abia după aceea îi putem aplica tratamentul de fa- 
cilitare a interogatoriului. Asupra adormiţilor are un efect 
dezastruos şi riscăm să-l pierdem. Aşa că până atunci, 
trebuie considerat periculos. 

Da, spune-mi ceva nou. Mă ridic şi mă sprijin de 
perete, menţinându-mi greutatea pe piciorul sănătos. 

— Bine, deocamdată mergem pe mâna ta. Dar nu te 
aştepta la vreun tratament preferenţial. 

— Bineînţeles că nu, rânjeşte şi se ridică la rândul 
său. Ar fi cazul să ne întoarcem, am lipsit destul. 

Nu-i spun că pe toată durata discuţiei noastre am fost 
în mod constant atentă la ce se întâmplă în baracă. Dacă 
nu s-a lămurit până acum că sunt bună la ce fac, n-are rost 
să-mi bat capul cu asta. Şi încă n-a reuşit să mă convingă 

că tot ce-a spus e adevărat. O să fiu mai liniştită după ce 
reiau controlul asupra lui. 

— Pregătit? îl întreb. 

Trage aer în piept şi-şi încordează muşchii. N-ar fi 
om dacă n-ar ezita s-o facă. O secundă mai târziu dă din 
cap, iar eu refac legătura. 

Nr. 2 înțepeneşte. Clipeşte şi mă văd din nou prin 
ochii lui. I-a îngheţat spatele sub tricoul ud, dar în afară 
de asta e bine. Îl simt testând cu delicateţe limitele con- 
trolului meu fără însă a o transforma într-o luptă pe față. 

ÎI îndemn să-şi şteargă părul cu prosopul, apoi fac 
semn spre intrarea în baracă. 

Nr. 4 ne priveşte curios, când ajungem în pragul uşii. 
Încă o mai ţine în braţe pe nr. 3. 

Nr. 2 îi face cu ochiul din prag, iar eu mă stăpânesc cu 
greu să nu-mi dau ochii peste cap, doar am petrecut mai 
mult de jumătate de oră în spatele barăcii, dar bănuiesc că 
orice explicație merge în momentul ăsta. 

Sunt mai interesată de ce nr. 2 iese din nou pe uşă şi 
sunt tentată să-l aduc înapoi, dar curiozitatea câştigă şi 
aflu în curând răspunsul. S-a dus după gheaţă. Am uitat 
complet de gleznă. 


(io) 


O zi proastă. Nu plouă, dar cerul e întunecat şi bate 
vântul. Paznicii se plimbă plictisiți printre echipe, din 
când în când oprindu-se să se încrunte la noi. Randa- 
mentul nostru lasă de dorit. Messer şi Defan se întrec care 
ajunge mai repede la capăt, dat eu abia reuşesc să o ţin pe 
nr. 6 sub control. Nu se uită decât la picioare şi o sperie 
orice pală mai puternică de vânt care agită trestiile. 

Nr. 3 şi nr. 4 s-au prins că nu-mi stă gândul la muncă 
şi au lăsat-o mai moale. Rareori catadicsesc să se aplece ca 
să taie un mănunchi. Aş putea să-i încurajez prin forța 
exemplului, dar glezna încă mă supără şi azi doar supra- 
veghez. Nr. 2 face eforturi considerabile să nu se îndepăr- 
teze de grup. La fiecare câteva minute, aruncă o privire în 
direcţia lui nr. 1, care stă cu secera sub braţ şi mâinile în 
buzunare. Pare hotărât să nu muncească deloc, dacă nu 
intervin eu. 

ÎI studiez de la distanţă, atentă la cea mai mică miş- 
care şi orice urmă de reacţie emoţională. N-am acces di- 
rect la gânduri, dar conexiunea permite trecerea emoțiilor 
în lipsa filtrelor. De obicei le îndepărtez pe rând spre 
finalul perioadei de recuperare, când bostăneii au cape- 
tele mai limpezi şi putem face şedinţe separat de restul 
grupului. Nu este cazul încă. Scot însă un rând de filtre, 
pentru că nr. 1 a dat întotdeauna dovadă de calm şi lipsă 
de interes faţă de ce se întâmplă în jurul lui. Absența 
furtunii din interior, prezentă în toţi ceilalți cu grade va- 
riate de intensitate, îl poate face să treacă drept un bostă- 
nel gol. După cele spuse de nr. 2 ieri, l-am supravegheat 
încontinuu, ţinând mereu o pereche de ochi pe el, chiar 
dacă nu tot timpul ai mei. Orice planuri are, n-o să mă ia 
prin surprindere. 

Tovek se apropie, împingând căruciorul cu apă, zgri- 
bulit tot sub pelerina de ploaie. 

Nr. 2 are grijă să primim fiecare câte o sticlă. Nr. 6 o 
acceptă pe a ei fără frica obişnuită. De când l-a văzut pe nr. 
2 împuşcând vipera şi salvând-o pe nr. 3, nu se mai ţine la 
distanţă de el. Îşi linge însă buzele. Abia s-a atins de micul 
dejun. Şi atunci îmi vine ideea. 

— Picnic! anunţ cu voce tare şi toți ne repezim la ser- 
tarul cu rulouri destinate celor care au chef de o gustare. 

Ne umplem buzunarele sub privirea dezaprobatoare 
a lui Tovek. Nr. 3 îi zâmbeşte dulce şi subtilizează şi un 
pumn de sticluţe cu condimente. Nr. 4 abia îşi stăpâneşte 
un râset înfundat. 

Îl informez pe supraveghetor că luăm pauza de 
prânz mai devreme şi pornim încet spre capătul planta- 
tiei. În trecere pe lângă Messer şi Defan, le aruncăm zâm- 
bete pline de superioritate. Ajungem primii la capăt. 

Apa se ridică din sol şi ne plescăie în jurul gleznelor 
pe măsură ce ne apropiem de țărm. Trestia se termină 
într-o baltă imensă al cărei capăt nu se vede. Mergem însă 
de-a lungul malului până dăm de o plajă îngustă, acope- 
rită mai mult cu pietre decât cu nisip. Şi aici bate vântul, 
dar perdeaua de trestie furnizează o oarecare protecţie. 
Ne strângem în jurul unui bolovan mai mare şi aşezăm 
rulourile pe el. Toată lumea e entuziasmată de condi- 
mentele aduse de nr. 3. 

Nr. 2 îmi întinde mierea şi eu o iau, strâmbându-mă. 
M-am săturat de dulciuri, dar trebuie să-mi păstrez ni- 
velul de energie ridicat. Mestecăm în tăcere, alternând 
înghiţiturile cu câte o gură de apă, în timp ce ne uităm la 
balta acoperită de valuri mărunte. Undeva în depărtare se 
zăreşte un petec albastru de cer. Norii se mişcă repede, 
dar tot o să mai dureze câteva ore bune până se lumi- 
nează. 

Nr. 6 lasă restul de rulou pe masa improvizată şi îşi 
strânge părul la spate, deranjată de şuvițele pe care vântul 
i le tot bagă în ochi. Mă bucur că a făcut asta pentru că şi 
pe mine mă usturau ochii. În loc să-şi continue prânzul, se 

apropie de apă şi se aşează pe țărm cu genunchii strânşi la 
piept. Câteva minute mai târziu, ia o pietricică de jos şi o 
aruncă în apă. E primul gest voluntar pe care l-a făcut de 
când am sosit. Mai e mult de muncit cu ea, dar orice pro- 
gres contează 

Nr. 2 a surprins şi el mişcarea, pentru că tocmai se 
uita la ea, şi se întoarce să-mi caute privirea. 

Îi răspund cu o uşoară înclinare a capului. Sigur că 
am văzut, doar am acces la tot ce văd ei. 

Nr. 3 urmăreşte amuzată schimbul nostru de priviri. 
Arcuiesc o sprânceană, dar ea se mulţumeşte să zâmbeas- 
că şi îl atinge pe nr. 4 pe braţ. El îi întinde un rulou, mai 
înşfacă două şi pornesc împreună într-o plimbare solitară 
de-a lungul plajei. Deoarece se dovedeşte a fi neaşteptat 
de lungă, se pare că o să dureze. 

Mă aşez cu un oftat pe o piatră să-mi odihnesc glez- 
na. Lângă mine, nr. 2 devorează rulourile rămase. De 
când s-a trezit, consumă cantităţi impresionante de mân- 
care. Când termină, îi ofer restul meu de apă. 

Nr. 1 s-a retras printre trestii, inițial ca să se uşureze, 
dar apoi a rămas acolo. Pe mal, trestia n-a mai fost tăiată 
de mult şi se zbate să-i ajungă la umeri. El priveşte fix în 
depărtare spre punctul în care apa se uneşte cu cerul. 
Oare ce aşteaptă? 

Nu văd nimic, doar apă şi nori, dar vederea mea nu 
este perfectă, aşa că preiau controlul asupra lui nr. 2. 
Acesta tresare, nu i-am mai făcut asta din primele zile, dar 
nu se opune. Împreună scrutăm linia orizontului. Tot ni- 
mic. Poate m-am înşelat. Sau ce aşteaptă el n-o să se în- 
tâmple azi. Orice ar fi, anxietatea nu-mi dă pace. O să se 
întâmple curând. 

Îmi strâng braţele în jurul corpului. De fapt nu mie 
mi-e frig, ci lui nr. 6. N-are pic de carne pe ea şi salopeta 
subţire nu reuşeşte s-o protejeze de vânt, iar briza e rece 
pe mal. 

Mă ridic într-un picior, nr. 2 mă apucă de braţ să mă 
ajute să-mi păstrez echilibrul, iar eu dau din mână şi strig: 

— Hei! S-a terminat pauza! 


[7 (40) 


După ce se dă stingerea, mă întâlnesc din nou cu nr. 2 
pe bordura din spatele barăcii. Inspiră zgomotos, când 
întrerup controlul, şi se reazămă de perete. Ar fi trebuit 
să-l fac mai întâi să stea jos, ca să mă pot aşeza şi eu, dar 
aşa în niciun caz nu-i las avantajul de a mă privi de sus. 

— Scuze pentru adineaori, spun după câteva mo- 
mente în care l-am lăsat să se reobişnuiască cu libertatea 
totală. 

L-am scos forțat afară, pentru că n-am vrut să obser- 
ve inamicul că putem comunica. Nr. 2 nu s-a opus, dar 
nici nu i-a plăcut. 

— Înţeleg de ce ai făcut-o, spune şi se lasă încet pe 
vine. 

În ciuda poziției, nu stă niciodată relaxat, e mereu 
gata să sară. 

Mă cobor şi eu şi-mi întind picioarele pe iarbă. În sea- 
ra asta nu plouă, iar vântul s-a potolit. Deasupra noastră, 
bolta e plină de stele. O să avem parte de o zi frumoasă 
mâine. 

— Ce-a fost faza aia de pe plajă? 

Întrebarea lui mă forțează să mă întorc în prezent. 

— Acolo se uita nr. 1 cu deosebit interes. Am vrut să 
mă asigur că nu mi-a scăpat ceva. 

— N-am observat nimic. 

— Nici eu. 

— Eşti sigură de ce-ai simţit? 

— Sunt sigură că aşteaptă ceva şi începe să-şi piardă 
răbdarea. Totuşi, am început să-l simt. Cred că aş observa 
dacă ar primi un semnal. 

— Depinde şi cum ar reacţiona la el. 

Tonul pe care o spune îmi dă de înţeles că n-are în- 
credere în gradul meu de sensibilitate. Sau viteza de reac- 
tie? Se înşeală în ambele cazuri. ÎI las să creadă asta. 

Fixăm cerul în tăcere. 

— Ascultă, mâine lucrurile se vor desfăşura puțin 
altfel, îi spun şi explic pe scurt despre ce este vorba. 

— Ce prostie, mormăie după ce termin. 

— E un exerciţiu de lucru în echipă, ridic din umeri. 
Unora le place. Le permite recuperatorilor să-şi demon- 
streze talentele. 

— Şi se termină cu oase rupte. 

— Uneori, dau din cap. Se mai întâmplă ca unii să 
dea dovadă de prea mult zel. Mă gândeam să te las liber. 

Se întoarce să se uite la mine: 

— Vrei să câştigi? 

Defan poate că m-ar lăsa să câştig, dacă am fi la egali- 
tate, dar Messer are doar foşti soldaţi în echipă. N-avem 
nicio şansă. 

— Nu, dar ziua de mâine ar putea deveni o ocazie 
favorabilă accidentelor. Vreau să fii cu ochii în patru. Şi 
cred că te descurci mai bine de unul singur. 

— Ai încredere în mine să mă laşi de capul meu? mă 
întreabă cu sprâncenele ridicate. 

Bineînţeles că nu. Dar prefer să văd pericolul venind. 

— Să zicem că e un test, îi răspund zâmbind. 

În baracă, nr. 3 şi nr. 4 s-au închis în baie. Nr. 6 nu 
vrea să rămână singură în cameră cu nr. 1, care se preface 
că doarme, aşa că se strecoară afară din pat şi iese pe uşă. 

Îmi activez toate filtrele posibile, ca să-i izolez pe 
amorezi — au mai fost împreună şi n-au creat probleme — 
şi las activă doar o alertă pentru cazurile de forță majoră. 
Când sunt sigură că pot vorbi normal, spun: 

— Avem musafiri. 

Nr. 6 dă colțul în halat şi papuci şi se aşează lângă 
mine. În partea cealaltă, nr. 2 se încordează pregătit să 
preiau comanda. N-o fac. Deocamdată nu e nevoie. În 
schimb, îi povestesc lui nr. 6 pe un ton blând despre ziua 
de mâine. Mă înţelege, pentru că ochii i se deschid larg de 
uimire şi încearcă să realizeze contact vizual, ca să se asi- 
gure că nu glumesc. Vocea mea acoperă gemetele care ies 
pe geamul de la baie. Sau cel puțin mă împiedică pe mine 
să le aud. Până ce un zgomot puternic ne face pe toţi trei 
să sărim în sus. 

— Of, Doamne, au spart chiuveta... 

În baie, nr. 3 şi nr. 4 râd în hohote. 


sro 


Înainte de ivirea zorilor, mă prezint la comandament 
pentru şedinţa cu recuperatorii dinainte de începerea 
exerciţiului. Ni se arată hărți pe care sunt marcate punc- 
tele din care li se dă drumul bestiilor şi posibile traiectorii 
de dispersie. Ar fi mai folositoare dacă le-ar vedea şi 

echipele noastre, dar, în ciuda a ceea ce facem noi aici, co- 
mandantul Olsson tot nu crede că adormiţii sunt în stare 
să înţeleagă ceva. 

Discursul prin care ne avertizează să avem grijă de 
echipe, „nu ca data trecută”, să nu lăsăm competiţia să ni 
se urce la cap pentru că nu câştigul este important pare că 
nu se mai termină. La sfârşit, depun cererea pentru o 
armă cu tranchilizante. 

Defan şi Messer îmi aruncă priviri pline de suspi- 
ciune. Armele, de orice tip, sunt considerate un avantaj şi 
prin urmare interzise în timpul exerciţiului. 

— Am un pacient care n-o să suporte bine toată agi- 
taţia, spun cu voce tare în fața grupului de recuperatori. 
Este foarte posibil să aibă o criză de isterie şi aş vrea să 
evit asta. Am făcut ceva progrese, iar o deconectare subită 
ar putea-o da înapoi cu câteva săptămâni. E un caz social, 
aşa că altă şansă nu mai are. 

— Caz social, pufneşte comandantul Olsson. 

— Plătit, susur. 

Oftează şi le face semn aghiotanţilor să deschidă 
dulapul cu arme. Un caz plătit acoperă costurile a trei 
cazuri subvenţionate de stat. Nu le place, dar sunt un rău 
necesar. 

Arma din plastic transparent conţine şase fiole cu 
lichid gălbui. O cântăresc în mână, ca să mă obişnuiesc cu 
ea. E micuță şi uşoară, prin urmare nu-mi va fi greu s-o 
ascund. Mi-am reînnoit permisul de port armă în urmă cu 
doi ani, dar de-atunci n-am mai folosit una. O să mă 
descurc. 

— Trişezi? îmi arunca din mers Defan, când trec pe 
lângă el cu arma ascunsă în salopetă. 

— Ai vrea tu, îi răspund pe acelaşi ton. 

Bostăneii s-au trezit, şi-au făcut toaleta şi, ca în fiecare 
dimineață, se îndreaptă spre cantină fără să le spună 
nimeni ce să facă. Îi supraveghez de la distanţă în timp ce 
mă îndrept în aceeaşi direcţie. Ceva este diferit în dina- 
mica grupului. Nr. 3 şi nr. 4 merg veseli unul lângă celă- 
lalt. Dacă ar şi vorbi, ar părea perfect normali. O zi, două, 
maxim trei şi or să facă şi asta. Încă mai cred că nr. 3 o să 
fie prima care-şi revine. Rareori greşesc. 

Nr. 6 merge lângă ei, atentă la tot ce se întâmplă în 
jur. M-am temut că toată agitația o s-o sperie, dar nici pe 
departe. Pare nu numai interesată, dar şi entuziasmată. 
Dacă exerciţiul nu se dovedeşte a fi din cale-afară de 
sângeros, s-ar putea să fie bine. Nu pot decât spera. 

Spre deosebire de ea, nr. 1 simte că se întâmplă ceva, 
dar nu ştie ce şi nu poate întreba. Controlul meu asupra 
lui este la maximum. Ajunge să clipească în momentul 
nepotrivit şi îl opresc în mai puţin de o secundă. Atenţia 
distributivă o să fie folositoare astăzi, dar cu doar cinci 
conexiuni în loc de şase, cum am de obicei, pot acorda 
fiecărui bostănel atenţia necesară indiferent de ce se 
întâmplă în jur. 

Cu nr. 2 e mai greu, pentru că l-am lăsat liber aseară 
până la culcare şi apoi din nou când s-a trezit. Am tot tim- 
pul o pereche de ochi pe el, nr. 3 chiar a început să se prin- 
dă că ceva nu e în regulă după ce l-a căutat din priviri a 
doua oară la comanda mea. E inteligentă şi tot mai aproa- 
pe de suprafaţă. Ca s-o ţin ocupată, îi îndrept atenţia spre 
nr. 1. Fac acelaşi lucru cu nr. 4. Am doi suspecți şi doi oa- 
meni de partea mea. Faptul că au experienţă pe front nu 
poate fi decât de ajutor. 

Echipele converg spre câmpul liber din fața coman- 
damentului. Ne instalăm în formaţie cu mâinile strânse la 
spate. Soarele e sus pe cer, dar briza răcoroasă menţine 
atmosfera plăcută. O zi perfectă pentru vânătoare. 

Comandantul Olsson dă instrucţiunile îmbrăcat în 
costum de camuflaj. Imaginea nu le face bine soldaţilor 
mei, le aminteşte de viaţa de care s-au separat. Până spre 
seară, vor fi câteva cazuri de regresie. Dar nu în echipa 
mea. 

În sfârşit, ni se dau oficial detalii despre desfăşurarea 
acţiunii. Două turme de porci sălbatici eliberate în jungla 
de la marginea plantaţiei... fiecare echipă are sarcina să 
prindă măcar unul... cui se întoarce cu mâinile goale i se 
triplează cota de trestie timp de o săptămână. Cuvintele 
îmi zboară pe la urechi, dar atenția mea este fixată asupra 
reacției bostăneilor. Nedumerire la început, o strâmbă- 
tură din partea lui nr. 1, un zâmbet amuzat de la nr. 3. 
Nr. 4 se uită deja în jur să vadă pe cine poate conta. Nr. 6 
ţopăie pe loc, strângând pumnii mici gata să pornească. 
Doar nr. 2 rămâne impasibil la doi paşi în stânga mea. 

— Succes la vânătoare! latră Olsson. 

Ni se împart colaci de frânghie şi plase automate. 
Fără alte arme. Porcii au fost modificaţi genetic şi nu au 
dinți şi gheare. Teoretic, n-ar trebui să prezinte vreun pe- 
ricol. În perioada asta a anului, însă, au peste o sută de 
kilograme şi au toate şansele să te răstoarne, dacă se re- 
ped la tine. La sfârşitul zilei, vom fi toți acoperiţi de noroi. 

Echipamentul este uşor, dar voluminos. Îi las pe ei să 
hotărască cine ce cară şi să se lămurească cum funcţio- 
nează, deşi ia timp, iar celelalte echipe pleacă înaintea 
noastră. Deoarece nr. 2 este preocupat de colacii de 

frânghie, nr. 3 şi nr. 4 preiau controlul acțiunii. Se înțeleg 
din priviri, iar când asta nu este suficient, schimbă sem- 
nale scurte cu mâinile. Probabil un limbaj învăţat în ar- 
mată, pentru că eu nu-l înțeleg. Alții s-ar simţi ciudat să 
fie lăsaţi pe dinafară, dar eu nu mai pot de mândrie că se 
descurcă singuri. 

— Gata? Mergem? întreb, când toată lumea pare 
pregătită. 

Traversăm piața şi la capătul aleii intrăm în junglă. 
Nu e ojunglă adevărată, ci un amestec de vegetaţie înaltă, 
amestecată cu copaci, totul plantat pe un sol mocirlos. 

— Atenţie la feţe şi la picioare! le spun. 

E plin de rădăcini sub smocurile de iarbă, iar frunzele 
lungi au perişori ascuţiţi pe margine, numai buni să zdre- 
lească pielea. 

Ne ghidăm după vocile care răzbat prin desiş. Recu- 
peratorii îşi îndrumă echipele cu voce tare, prea tare, par- 
că să-şi marcheze teritoriul. Faza e că unde sunt voci, nu 
sunt porci. Animalele crescute în izolare nu sunt deloc 
prietenoase şi, odată eliberate, nu vor decât să fugă. 

Nr. 3 şi nr. 4 o iau înainte pe o cărare imaginară, de- 
terminată aparent doar de distanţe egale față de celelalte 
echipe. Cât timp ne strecurăm neobservaţi, sunt mulțu- 
miți. Nu mi-e clară strategia de joc, dar mergem pe mâna 
lor. Nr. 6 umblă cu nasul în pământ, studiind fiecare frun- 
ză. Din când în când, se întoarce în loc şi face un ocol larg. 

Nr.2 mă trage discret de mânecă şi arată din cap spre 
ea. Nu caută frunze, ci urme. Măi să fie, fata asta e singura 
dintre noi care ştie ce face. Familia ei i-a plătit de trei ori 
stagiul de recuperare, imediat după cel subvenţionat de 
guvern. A cheltuit sume uriaşe. Nu m-ar mira să aibă 

undeva un conac la ţară pe domeniul căruia să organizeze 
vânători tradiționale cu cai şi câini ca pe vremuri. E un no- 
roc chior. Nu mi-ar fi trecut prin cap să organizez un ase- 
menea scenariu doar pentru ea. 

Se opreşte la baza unui copac şi se uită la mine cu 
ochi rugători. Eu n-am zărit nimic, dar prin ochii ei ur- 
mele din iarba strivită parcă au sens. 

Zâmbesc larg şi îi chem pe ceilalți pe cât de încet pot: 

— Pe aici! 

Aş fi putut să-i aduc înapoi, dar nu i-am mai forțat de 
o mulțime de timp şi nu am să încep acum. 

Nr. 3 se întoarce cu nr.4 la un pas în urma ei şi mai că 
nu mă ia la rost cum de-am îndrăznit să trag de timp. 

— A găsit ceva, le spun. 

Cât studiază ei urmele, nr. 6 se strecoară prin tufişu- 
rile dintre copaci şi, când vede că nu o urmăm, aruncă un 
beţişor uscat înapoi să ne grăbească. Pulsul i s-a accelerat 
şi abia se abţine să nu țâşnească de una singură. 

Privirea lui nr. 1 trece goală peste mine. Nu-l intere- 
sează vânătoarea şi transportul colacului de frânghie pe 
umăr este singura lui participare la acţiune. Se uită însă 
peste tufişuri în direcţia vocilor îndepărtate, dar nu sunt 
decât ecouri. Încă aşteaptă. Întrebarea e ce? 

Nr. 2 nu are un răspuns şi, deşi nu suntem conectaţi, 
limbajul corpului său îmi dă de înţeles că e îngrijorat. Se 
menţine mereu la periferia câmpului vizual al lui nr. 1 şi 
nu-l scapă din ochi. 

La câteva zeci de paşi de noi, ascunsă complet de ve- 
getaţie, nr. 6 s-a oprit într-o poiană şi scormoneşte printre 
rădăcini. Nu-mi place s-o ştiu singură departe de noi, iar 

siguranţa ei face parte din responsabilitățile mele, aşa că 
le fac semn celorlalți să mergem după ea. 

N-a găsit ce căuta, pentru că-şi continuă drumul. 
Trecem razant pe lângă zona controlată de Messer. Oame- 
nii lui se agită, doi vorbind în şoaptă într-o parte. Am 
ignorat statisticile în ultimele zile, cu toate că sunt afişate 
la vedere pe un panou mare de lângă comandament. Nu 
ştiam că are deja două reuşite. Dar a sosit în rezervaţie cu 
câteva zile înaintea mea, deci n-are rost să fiu invidioasă. 

Din grupul celor care se ocupă cu instalarea plasei, 
unul se opreşte şi se uită la noi. Înclinarea uşoară a capu- 
lui ar putea trece drept un salut şi n-o bag în seamă până 
ce nr. 1 îi răspunde. Mă ia cu rece pe la spate, în ciuda zilei 
călduroase. Nu l-am văzut niciodată salutând pe cineva şi 
suntem aici de aproape o lună. 

Nr. 1 îşi păstrează atitudinea absentă, în timp ce 
mintea mea pleacă în toate direcţiile în căutarea unei so- 
luţii. Renunţarea la vânătoare mi-ar aduce o notificare în 
dosar în lipsa unui motiv serios şi nu am unul. Pe de altă 
parte, nr. 2 a spus că inamicul nostru comun trebuie 
înainte de toate să se trezească. Dacă este într-adevăr un 
agent infiltrat, n-o va face decât înainte de a acționa. 

Țipătul bucuros scos de nr. 6 ne face să alergăm 
înainte şi pierd ocazia de a-l avertiza pe nr. 2 de pericol. 

Nr. 6 s-a oprit într-o poiană şi mai mică. Are mâinile 
acoperite de pământ şi îmi arată cu mândrie un grup de 
ciuperci gălbui, crescute la rădăcina a doi copaci gemeni. 
Zâmbetul ei este atât de luminos încât pentru o fracțiune 
de secundă uit de toate problemele. Pentru asta lucrez, 
să-i văd plini de viaţă, nu carapacele alea goale, lipsite de 
orice sclipire de inteligenţă. 


JUMĂTATEA LIPSĂ / 411 


Nr. 3 şi nr. 4 schimbă rapid un set de semne cu dege- 
tele şi curăță locul, ca să instaleze plasa. Participăm toți la 
operaţie şi ajutăm cum putem. Ar trebui să fie simplu, dar 
se dovedeşte a fi o procedură mai complicată decât o 
descriu manualele de instrucțiuni, mai ales că plasa ar tre- 
bui să fie portabilă. Pământul e prea moale, aşa că o an- 
corăm de copaci, deasupra pâlcului de ciuperci. 

Când terminăm, nr. 3 şi nr. 4 pleacă înapoi spre 
Messer, tăcuţi ca nişte umbre. Se ascund în vegetaţie şi 
aşteaptă. Interesantă inițiativa lor de a le fura porcul, 
presupunând că vor avea şansa să prindă unul, dar prefer 
să-i ştiu cât mai departe. Dacă aş putea s-o trimit undeva 
şi pe nr. 6... A făcut un evantai din frunze de ferigă şi vân- 
tură aerul din jurul ciupercilor. Ca să împrăştie mirosul? 
Nu mă pricep la ciuperci. 

Nr. 2 desface meticulos colacul de frânghie. Mâinile îi 
lucrează repede, înnodând capătul într-un lasso, fără să se 
uite la ce face. ÎI fixează cu ochii pe nr. 1 şi nu e nimic prie- 
tenos în privirea lui. 

Muşchii lui nr. 1 se încordează, dar rezistă să răspun- 
dă la provocare. Alta e ţinta. 

Messer a scăpat porcul. Nr. 3 îi aude oamenii înju- 
rând. Ceva foşneşte în tufişurile alăturate şi ea scoate un 
fluierat ascuțit ca să-i schimbe direcţia. Bestia păroasă 
trece în fugă pe lângă ea, țopăind pe picioarele scurte şi 
butucănoase. Nr. 4 o preia ceva mai departe cu un alt flu- 
ierat. 

Durează o secundă să mă hotărăsc. Duc mâna încet 
spre buzunarul în care am ascuns arma şi întrerup contro- 
lul asupra lui nr. 1. Dacă m-am înşelat şi devine catatonic 
sau, mai rău, revin halucinaţiile, i-am dat peste cap 

programul de recuperare cu mai multe săptămâni şi tre- 
buie să plătesc din buzunar timpul necesar de prelungire 
a tratamentului. La experienţa mea, nimeni nu se aşteaptă 
să fac o asemenea greşeală. 

Nr. 1 se leagănă pe picioare, dar îşi regăseşte echili- 
brul. Eliberările sunt întotdeauna dure pentru organism. 
Clipeşte de câteva ori şi se întoarce să se uite la mine. O 
mişcare voluntară care demonstrează că ştie că prezenţa 
din capul lui eram eu şi se întreabă ce s-a întâmplat. 

— Lucru în echipă, îi spun, dar cuvintele nu i se 
adresează lui. 

— Hei! se interpune nr. 2 între noi, încă ţinând 
frânghia în mâini. 

Geamătul din spatele copacilor trece neobservat, dar 
nr. 6 ne urmăreşte tremurând. 

Ochii lui nr. 1 se deschid larg. Clar nu se aştepta să 
mai fie cineva treaz în afară de el. Face un pas în lateral, 
dar nr. 2 se menţine pe poziţie. Trebuie să treacă mai întâi 
de el, ca să ajungă la mine. 

— S-a terminat, îi spun şi ridic arma. 

Spatele lat al lui nr. 2 mă acoperă parţial şi niciunul 
dintre ei nu o vede, pentru că se reped unul la altul înainte 
de a apuca eu să trag. Loviturile se succed rapid, cu pocne- 
te de oase sfărâmate şi carne zdrobită. Nr. 2 e mai puter- 
nic, dar nr. 1 se mişcă neaşteptat de repede cu o precizie în- 
fricoşătoare. Numai la forțele speciale am văzut aşa ceva. 

Pregătirea mea în materie de apărare nu poate face 
faţă. Îi îmboldesc pe nr. 3 şi nr. 4 să alerge mai repede, 
împreună s-ar putea să-l dovedim, dar ei deja îşi dau 
sufletul, alergând pe urmele porcului. N-or să ajungă la 

timp. Şi până nu-l predau pe nr. 2 cu toate hârtiile în 
ordine este încă responsabilitatea mea. 

Aşa că risc şi trag. În momentul în care se descarcă 
arma, nr. 1 îl împinge pe nr. 2 spre mine cu o lovitură sub 
bărbie şi tranchilizantul destinat lui îl nimereşte pe nr. 2 în 
umăr. Şi să fi vrut, n-aş fi reuşit o asemenea performanţă. 
Nr. 2 se prăbuşeşte în genunchi, imposibil de spus dacă 
din cauza loviturii sau a tranchilizantului. 

Acum pot să trag fără grijă, dar şocul mi-a întârziat 
reacțiile, iar nr. 1 s-a aruncat deja spre mine. Deşi trag de 
două ori, asta nu-l opreşte, iar coliziunea ne trânteşte pe 
amândoi la pământ. Umărul îmi protestează dureros la 
impactul cu solul, ceafa mi se izbeşte de o rădăcină 
voluminoasă şi, în timp ce ne rostogolim prin mocirla 
cleioasă, am prezenţa de spirit să închid toate conexiunile. 
Moartea unui recuperator sau chiar şi pierderea cunoştin- 
tei au efecte imprevizibile asupra celor conectaţi, de cele 
mai multe ori negative, şi nu sunt dispusă să risc. 

Două rostogoliri mai târziu, îmi dau seama că, deşi 
nr. 1 se ţine de mine, nu mă loveşte. Corpul îi devine tot 
mai rigid şi greu. ÎI împing cu mâna bună şi aterizează 
lângă mine cu un pleoscăit. Îmi ia timp să mă acomodez 
cu lipsa de stimuli, capul îmi este supărător de gol, şi am 
nevoie de câteva secunde să-mi trag răsuflarea. 

La câţiva paşi de mine, nr. 2 încearcă ameţit să se 
târască pe genunchi. Mă întreb distrată ce cantitate de 
tranchilizante ar fi necesară să-l pună la pământ. 

Mutra urâtă a porcului, făcându-şi apariția din tufi- 
şuri, îmi întrerupe gândurile. E mare, peste suta de kilo- 
grame, şi vine drept spre mine. În lipsa armei pierdute în 

cădere, mă pregătesc pentru impactul care, cu siguranţă, 
o să se termine cu câteva oase rupte. 

Nr. 6 ţâşneşte dintre copaci şi înşfacă arma. Ţinteşte 
cu dezinvoltura unui trăgător de elită, iar porcul geme şi 
se opreşte din cursă. 

Nr. 3 şi nr. 4 apar gâfâind pe urma lui. 

— Ce.... spune nr. 3 la vederea atâtor trupuri căzute 
în iarbă cărora li se alătură şi porcul. 

— ...s-a întâmplat? termină nr. 4. 

— Unul dintre oamenii lui Messer, care s-a trezit, le 
spun. E şi el implicat. 

Ca la o comandă, amândoi o iau la fugă înapoi. O li- 
nişte ciudată se lasă peste junglă. Sau poate e doar în 
mintea mea. Cred că m-am lovit la cap. 

Nr. 6 îngenunchează lângă mine şi mă mângâie pe 
frunte. 

— Am câştigat, şopteşte. 

Mă îndoiesc că modalitatea în care a fost prins porcul 
o să conteze la punctaj, dar am câştigat în alt fel. Toţi bos- 
tăneii mei sunt bine sănătoşi. Zâmbesc şi închid ochii o 
clipă. O clipă mai lungă, nu contează. Mi-am îndeplinit 
misiunea. 


VISUL BROSCOIULUI 


Adierea călduţă îi mângâie faţa lui Big Dino, tre- 
zindu-l pe moment. Mirosea a pământ reavăn şi iarbă. Era 
deja primăvară? Abia apucă gândul să se formeze în min- 
tea lui ameţită de somn că adormi la loc. 

Cielo oftă lângă pat şi plecă la treburile ei, lăsând 
geamul vagonului deschis în urmă. 


cre 


— Prinde-o că iar pleacă! strigă Spinner, ocupat să 
repare proteza care înlocuia genunchiul bărbatului din 
scaunul de operaţie. 

Rake îşi aşeză cizma grea pe grămăjoara de particule 
argintii. Se târâse până lângă prag. De când se încălzise şi 
lucrau cu uşa de la vagonul-fabrică deschisă, fosta mască 
tot încerca să fugă. 

— Ţi-am spus că ar fi trebuit s-o distrugem, mormăi 
Rake, încruntându-se la mască. 

I se răsucise în jurul cizmei, înnodându-se la capăt cu 
o fundă, asemenea unei eşarfe. De unde naiba ştia de 
moda apărută în oraş? 

— Nah, las-o până plecăm în turneu, gesticulă Spin- 
ner cu şurubelnița. Abia a învăţat să numere. Să vedem ce 
altceva mai poate să facă. 

Clătinând din cap, Rake apucă masca de margine şi 
trase cu degetele brăzdate de cicatrice, obişnuite să ma- 
nipuleze cuțite şi unelte şi nu lucruri atât de fine. Masca se 
întinse ca un voal, refuzând să-i dea drumul la picior, dar 
când câmpul electrostatic ajunse la limită, se înmuie cu un 
bâzâit şi reveni la forma pe care o lua cel mai adesea, un 
pătrat cu latura de un metru, plin de sclipici. 

Aşa îl găsi Cielo, cu masca în mână şi pregătindu-se 
s-o închidă în cuşca menzataxorului. Măcar de acolo 
n-avea cum să scape, deoarece pereţii erau din sticlă ran- 
forsată. 

— Oooh, da' ce ţi-a făcut? îi luă Cielo masca din mână 
şi o strânse la piept. 

Afurisita i se gudură în braţe asemenea unei pisici, 
chiar scoase un sunet care aducea a tors, după care i se 
întinse pe umeri ca un şal. 

— Aşa, cuminte fata, o mângâie Cielo. Cum merge 
treaba? 

— După cum vezi, mârâi Rake, iar clientul cu proteza 
deschisă gemu. 

— Da' ce-ai, omule, că nu doare! îl lovi Spinner peste 
genunchi cu un ciocan. Vezi? 

Bărbatul se ghemui mai strâns în scaun, evitând să-i 
privească în ochi pe aruncătorii de pumnale. Fruntea i se 
acoperise de transpiraţie. 

— Ai terminat? întrebă Rake. 

Chiar dacă lucrau pe degeaba, nu era nevoie să-l 
traumatizeze pe sărmanul om. 

— Imediat, spuse Spinner. 

Sudă un contact, verifică tensiunea de pe plăcuţa cu 
circuite electrice şi închise proteza. 

— Gata, îşi şterse Spinner mâinile pe o cârpă mur- 
dară. Zău că n-am crezut c-o să avem atâta de lucru, când 
am acceptat să le reparăm protezele pe gratis, dacă ne lasă 
să ne racordăm la sistemul lor electric. Proastă afacere! 
Mai sunt mulţi afară? 

— O mulţime, spuse Cielo şi se aplecă să bată cu de- 
getul în geamul menzataxorului. 

Uffi se lipi de sticlă, filamentele lungi, roz, albe şi 
bleu parcă chemând-o la el. 

Rake îi făcu semn bărbatului să elibereze scaunul. Nu 
le mai spuneau clienţi din moment ce nu plăteau. 

— Unde pleci atât de devreme? o întrebă Spinner pe 
Cielo. 

— La piaţă. Vreau să iau salată proaspătă pentru Big 
Dino. Aveţi nevoie de ceva? 

— Nu te duci singură, spuse Rake şi, ca de obicei, 
sună ca un ordin. 

— Merge Jacko cu mine, zâmbi Cielo şi repetă cu răb- 
dare întrebarea. Să vă aduc ceva? 

— Orice, numai să nu fie peşte, îşi aruncă Spinner 
mâinile în aer. M-am săturat de peşte! 

— Okay, râse Cielo şi arătă spre mască. O scot la 
plimbare să ia şi ea puţin aer. 

Nimeni nu protestă, uşurați să mai aibă şi altcineva 
grijă de maşinăria scăpată de sub control. 

Rake o urmări din prag cum coborî treptele şi se în- 
depărtă şchiopătând de-a lungul şinelor de cale ferată 
până ce o jachetă viu colorată i se alătură. 

Cielo se bucura de vremea frumoasă în timp ce tra- 
versa oraşul în ritmul impus de femurul mai scurt. Jacko 
îşi potrivea mersul după paşii ei, mulțumit să ştampileze 
pereţii caselor cu mingiuța roşie pe care o arunca în toate 
părţile. Oriunde se lovea mingea de zid rămânea desenată 
o pasăre aurie, simbolul Circului Privighetoarea. Reclamă 
gratuită care se ştergea de la sine peste câteva zile, lăsând 
în loc doar un contur fosforescent noaptea. 

Unele voci mormăiau în surdină în urma lor ceva 
legat de distrugerea proprietăţii, dar nimeni nu îndrăznea 
să se ia pe față de membrii circului. Prea multă lume avea 
proteze în stare avansată de degradare. Tot mai mulți 
apăreau la uşa vagonului-fabrică, cerând ajutor, deşi 
trenul staționa în gară de mai bine de o lună. Ajunseseră 
să suspecteze că veneau oameni din oraşele din împreju- 
rimi, dându-se drept localnici, dar era greu de verificat, 
deoarece circul n-avea niciun drept să le ceară să se legi- 
timeze. lar dacă auzea primarul că nu respectau partea lor 
din înţelegere, le tăia accesul la electricitate. Aşa că Rake 
şi Spinner munceau toată ziua fără să pară să termine 
vreodată. 

Intrară în oraşul vechi prin Poarta Ovile şi o luară pe 
străduțţele înguste şi înclinate din Siena. Cielo se descurca 
mai greu pe cele cu o pantă abruptă, dar măcar nu era 
gheaţă pe care să alunece şi să-şi mai rupă o dată piciorul 
abia vindecat, iar braţul lui Jacko era mereu aproape, dacă 
avea nevoie de sprijin. Păcat că piața de legume şi fructe 
se afla tocmai în capătul celălalt al oraşului, însă numai 
acolo se găseau legume proaspete, crescute în serele din 

vecinătate. Şi voia să-i pregătească nişte bunătăţi lui Big 
Dino pentru când se trezea. În fiecare an, era tot mai greu 
să-l scoată din hibernare. 

Piaţa del Campo, în formă de scoică, era goală dimi- 
neața, mai ales că nu era sezon turistic, aşa că o traversară 
mergând pe contur până la ieşirea din partea opusă. Spre 
seară avea să se aglomereze, când venea circul să dea 
reprezentaţia zilnică, aprobată de autorităţi. Dar până 
atunci, avea ocazia să admire pe îndelete casele din cără- 
midă roşie, turnul cu logie cenuşie în vârf, fântâna cu lupi 
şi pavajul curbat. 

Sau poate mai puţin să admire, deoarece Jacko o lua- 
se la picior. Zâmbind pentru sine, Cielo îl urmă către Piaţa 
Mercato, unde se găsea hala pieţei. Înăuntru, îl lăsă pe 
Jacko s-o vrăjească pe florăreasa care îi căzuse cu tronc şi 
îşi văzu de cumpărături. 

Primul lucru pe listă era salata pentru Big Dino şi 
pierdu o mulțime de timp alegând o căpățână mai ară- 
toasă, dar desigur, proprietarul circului merita tot ce era 
mai bun. Odată salata depusă în coşul care i se legăna pe 
braţ, Cielo se mută la altă tarabă. Cumpără brânză de 
capră pentru Nicholas, pastramă afumată pentru Rake şi 
Spinner, căpşuni pentru Riella şi un bucheţel de violete de 
Parma pentru Anya. Îi fu greu să se decidă ce i-ar fi făcut 
plăcere lui Fei Lin. Chinezoaica se alăturase circului de 
mai multe luni, însă atât ea cât şi robotul său rămâneau un 
mare mister. 

După ce epuiză lista, mai adăugă câteva nimicuri în 
coş până termină banii. Ar fi putut să-şi folosească vocea, 
ca să obțină nişte reduceri substanţiale, dar n-o făcu. Ris- 
cul era prea mare să fie prinsă şi nu era nevoie. Cantina 

circului avea propriile fonduri şi era aprovizionată sepa- 
rat, aşa că n-aveau să moară de foame, dar, din când în 
când, lui Cielo îi plăcea să le facă mici daruri prietenilor 
ei. După o iarnă lungă şi deloc uşoară, câteva motive de 
bucurie erau binevenite. lar dacă îi lipsea cântatul, asta 
putea s-o facă în siguranţă între ai ei. 

O vânzătoare plinuţă îi întinse o bucăţică de pesmet 
unsă cu marmeladă. Cielo o ronţăi în tihnă, încercând să 
evite ştirile aflate în derulare pe ecranele de pe pereți. Li- 
nia frontului se muta în fiecare zi tot mai aproape, iar ei 
aveau să plece în curând spre est în căutarea unei noi surse 
de energie sau a altui robot care poseda una, orice găseau 
mai întâi. Câştigurile aveau să fie mici, pentru că oamenii 
nu-şi permiteau să dea banii pe distracţii, când se aştep- 
tau să fie invadaţi peste noapte de roboţi, dar Big Dino 
susținea că expediţia merita riscul. Cielo rătăcea cu circul 
de la patru ani şi se obişnuise să aibă încredere în proprie- 
tarul greoi, cu piele verzuie ca de broască, totuşi nu era 
entuziasmată de idee. Îi plăcuseră mai mult Parisul şi 
Berlinul, cu toate că alt tip de pericole îi pândeau acolo. 

Parcă simţindu-i starea de nervozitate, masca i se 
agită pe umeri. Se răsucise pe drum, transformându-se 
într-un guler elegant, drapat peste haina ei vătuită. Strălu- 
cirile metalice pe care nu reuşea să le ascundă atrăgeau 
atenţia trecătorilor, dar aceştia păstrau distanţa, când îşi 
dădeau seama că era de la circ. Masca îşi ascundea mai 
greu curiozitatea. De fiecare dată când trecea cineva pe 
lângă ele, întindea câte un colţ ca şi cum ar fi vrut să facă 
cunoştinţă. O interesau mai ales persoanele posesoare de 
proteze, cât mai mari şi mai vizibile. Oare ce explicaţie 

găsea Spinner pentru acest comportament neobişnuit? Un 
motiv în plus să studieze masca şi să-i amâne distrugerea. 

Cielo mută coşul de pe un braţ pe celălalt şi părăsi 
hala. Jacko întârzie lângă chioşcul florăresei până aproape 
o pierdu din vedere, apoi alergă s-o prindă din urmă. 

O altă voce însă o opri din drum la ieşirea din piaţă, 
când o mână puternică o apucă de braț: 

— Cielo, cara mia... 

Cielo se răsuci pe călcâie cu masca ţeapănă, pregătită 
de atac. 


(io) 


Cu puțin înainte de ora prânzului, Anya intră în 
fabrică şi se postă lângă colțul unei mese de lucru încăr- 
cate cu scule şi piese pentru proteze. Se foi pe vârfuri, 
atentă să nu-şi murdărească imaculatul costum pe care-l 
purta când exersa paşii de balet, clar nerăbdătoare să le 
spună ceva, dar nevrând să-i întrerupă. 

Rake arcui o sprânceană spre ea, invitând-o să vor- 
bească, în timp ce Spinner conducea o fetiță cu peace- 
maker-ul actualizat şi pe mama acesteia către ieşire. 

— Să-i dați bomboane şi ciocolată cel puţin o dată pe 
săptămână, îi făcu Spinner cu ochiul fetiţei. 

— L-am convins! zâmbi larg Anya, când clientele 
părăsiră vagonul. 

— Ce face? se holbă Spinner. Cum ai reuşit? 

— Ei, se plictisea şi oricum trebuie să-şi exerseze pu- 
terile, spuse Anya. Nu poate să-şi facă numerele în piață, 
iar asta o să-l țină ocupat o vreme. 

— Eşti sigură că vrei să facă asta? întrebă Rake. 

Nu se îndoia că Anya voia să-l vadă pe Serioja recu- 
perat, dar Nicholas trecea printr-o perioadă dificilă şi nu- 
şi revenise complet după ce-i fusese amputat piciorul. 
Laba piciorului îi creştea lent la loc în absenţa accelera- 
torilor de creştere, însă deficitul de masă corporală îi 
afecta controlul asupra puterilor lui, transformându-l 
într-o potenţială sursă pentru dezastre. Cum rezista Anya 
lângă el, Rake şi Spinner se întrebau adesea, deşi acci- 
dentele se răriseră în ultimul timp. O rezervă bogată de 
becuri, care să capteze impulsurile energetice aleatorii era 
de mare ajutor, dar şi o sursă constantă de cioburi. 

— Sunt sigură că în momentul de faţă este singurul 
care îl mai poate ajuta, îşi apăsă Anya o mână pe piept. Au 
trecut mai bine de patru luni. 

Patru luni de când căzuse Serioja de pe bară sau, 
susținea Anya, îşi dăduse drumul. De atunci nu-şi mai 
recăpătase cunoştinţa, dar era încă viu. 

— Are nevoie de ceva? întrebă Rake, singura lui mo- 
dalitate de a arăta că nu se opunea intervenției. 

— Da, a cerut un scaner portabil. Preferă să-l 
deranjeze cât mai puţin. 

Spinner scoase din priză scanerul, îl deconectă de la 
monitor şi îl luă de pe raft gata de plecare: 

— Zău c-aş prefera să fie treaz Big Dino să nu ne acu- 
ze că l-am omorât. Prea am făcut multe lucruri de capul 
nostru cât a dormit el. 


— Mă mai ţii minte? 
Cielo îşi lăsă capul pe spate să se uite în ochii băr- 
batului care o acostase. Crescuse, se împlinise, dar buclele 

negre şi zâmbetul jucăuş erau aceleaşi. Nu mai era bă- 
iețandrul slăbănog pe care îl împinsese în butoiul cu must 
de mere pentru că îndrăznise s-o sărute. Un val de căl- 
dură i se ridică în obraji. La circ încă se mai râdea pe tema 
asta. Dacă aflau că era în oraş, n-aveau să mai termine cu 
tachinările. 

— Massimo, spuse Cielo cu o voce leşinată. Ce cauţi 
aici? 

Erau departe de satul lui de lângă Milano. 

— Am venit să vedem circul şi..., îşi cobori vocea, 
Privighetoarea... bellissima! 

Cielo gemu şi se uită speriată în jur. Desigur că Mas- 
simo cunoştea identitatea Privighetorii. Fusese un copil 
prost şi vrusese să-l impresioneze pe băiatul care se tot ți- 
nea după ea. Pe vremea aia nu şchiopăta. 

— Dăm reprezentații în Piaţa del Campo în fiecare 
seară, îi spuse şi porni agale pe drumul înapoi. Poţi să ne 
vezi oricând. 

Spera ca asta să pună capăt discuţiei, dar Massimo 
merse alături de ea: 

— Te conduc. 

— Nu-i nevoie, nu mă duc acasă, mută coşul între ei 
să-l ţină la distanță. Mă duc... la Dom! Să mă rog! 

Sigur n-avea să îndrăznească s-o deranjeze în timp ce 
se ruga. 

— Rugăciunea e bună pentru suflet, spuse Massimo. 

Jacko pufni undeva în urma lor, iar Cielo se întoarse 
să se uite urât la el. Ce fel de paznic era, dacă n-o scăpa de 
mulțime? Dar Massimo nu era decât un om şi acela prie- 
tenos şi binecrescut, iar Jacko ştia prea bine că Privighe- 
toarea n-avea nevoie de ajutor. 

— lau eu ăsta, o eliberă Jacko de povara coşului, 
rânjind. 

Massimo păşi mai aproape şi-i oferi braţul. Pusă în 
faţa faptului împlinit, Cielo strânse din buze şi se agăţă de 
braţul lui, dar merse repede pe străduţele înguste, atât de 
repede încât trebui să se oprească să-şi tragă răsuflarea 
înainte de a ataca treptele de la intrarea în Dom. Norii albi 
se reflectau în vitraliul rotund de pe fațadă. Massimo 
turuia lângă urechea ei, o mulțime de nimicuri jumătate 
în engleză, jumătate în italiană pe care Cielo se prefăcea că 
le ascultă cu atenţie. Gândurile îi zburau însă în altă parte. 

În sfârşit, intrară în biserică, iar Massimo fu nevoit să 
tacă. Dungile în alb şi negru de pe coloane şi pereți îi amin- 
teau oarecum de circ. Cielo se opri la fiecare icoană, admi- 
ră fiecare statuie şi pictură în parte, iar la un moment dat 
numără piesele din mozaicul de la picioarele lor. Degeaba, 
Massimo nu dădea semne de plictiseală. Stătea pios, cu 
capul plecat, aşteptând ca ea să treacă mai departe, iar în 
faţa altarului, buzele i se mişcară într-o rugăciune sinceră. 

Cielo, care întâlnise o mulțime de oameni la circ şi 
ajunsese să-i citească de la cea mai mică mişcare, se încrun- 
tă. Ceva se ascundea sub exuberanţa tipică a lui Massimo, 
ceva serios şi, posibil, grav. În ciuda incidentului care îi 
marcase reputaţia, nu numai din vina lui — dacă nu şi-ar fi 
folosit vocea, nu se întâmpla nimic — Cielo nu voia ca el să 
sufere. 

Termină rapid turul bibliotecii, fără să arunce o pri- 
vire textelor religioase, şi-l trase afară, la soare, pe plat- 
forma din capul scărilor. Mai jos, pe trepte, Jacko îşi tăiase 
o felie de brânză şi mesteca plictisit. 

— Okay, ce se întâmplă? întrebă Cielo. 

— Când aş putea să trec pe la voi? întrebă Massimo, 
dintr-o dată timid. Înţeleg că seara lucraţi, dar poate în 
cursul zilei... 

Cielo îl privi din cap până-n picioare. Arăta sănătos, 
iar familia lui n-avea bani pentru proteze care nu se ve- 
deau. lar ea se pricepea la proteze, deoarece crescuse 
printre ele. Vizita n-avea cum să fie pentru el. 

— Sora mea, spuse Massimo. Ţi-o aminteşti pe Da- 
niella? Are nevoie de ajutor. Am venit din Milano, când 
am aflat că circul e aici... Plătim! adăugă repede. 

Uşurarea resimţită o luă prin surprindere. Şi-o amin- 
tea vag pe sora lui, o fată şatenă, poate cu un an sau doi 
mai mare ca el, şi care nu se dezlipea de grupul ei de prie- 
teni, mult mai puţin curajoasă decât fratele ei. Massimo 
inspectase toate colțurile bâlciului în toamna respectivă şi 
chiar încercase să intre şi în tren. Doar Cielo îl salvase de 
la o pedeapsă usturătoare, când îl prinsese Big Dino. 

— Bine, adu-o mâine la tren, spuse Cielo. Am să-i rog 
să-şi facă timp pentru ea, deşi sunt cam aglomerați. 

Massimo îi luă ambele mâini între ale sale şi i le sărută: 

— Mille grazzie! 

Cielo se încinse şi mai tare la faţă şi îşi trase mâinile 
înapoi. 

— Încetează, se uită lumea la noi. 

Într-adevăr, câţiva trecători zâmbeau amuzaţi de do- 
vezile lui de afecţiune. 

— Orice vrei tu, bellissima! 


(io) 


Cumva, Cielo reuşi să scape de Massimo şi să se 
întoarcă singură la gară, acompaniată doar de Jacko. 

Priveliştea era dezolantă cu vagoanele abandonate, rugi- 
nite, într-o parte şi trenul în culori ţipătoare al circului în 
cealaltă. Nu li se permisese să instaleze cortul pe proprie- 
tatea publică, iar Cielo nu-şi amintea să fi văzut vreodată 
trenul staționat fără să aibă cortul în dungi galbene şi al- 
bastre alături. Se schimbau timpurile. Lui Big Dino n-avea 
să-i placă, dar Nicholas avusese o zi proastă şi refuzase să 
plătească exorbitanta taxă de instalare. Scutirea de plată 
la electricitate era însă o mică victorie. 

Înfofolită în pături, Fei Lin şedea pe o bancă de pe 
peron şi se prăjea la soare. Din când în când, scotea câte o 
mână lungă, albă, cu consistenţa unei meduze şi o lăsa 
câteva minute să se bucure de razele ultraviolete. Deşi 
corpul ei nu mai văzuse soarele până în vara precedentă, 
descoperiseră că nu se ardea şi bronzul uşor îi proteja pie- 
lea şi o ferea de escarele cauzate de statul prea mult în 
robot. 

Cielo luă o punguţă din hârtie din coşul dus de Jacko 
şi i-o aşeză Fetei Rachetă în poală. 

— E zahăr candel, îi spuse. Ai să vezi, e foarte bun şi 
n-are de ce să-ţi facă rău. 

Fei Lin îi răspunse cu un zâmbet şters şi o înclinare a 
capului. De când începuse să-şi părăsească periodic robo- 
tul şi părea să se obişnuiască cu idea că n-avea să-l mai 
folosească prea curând, arăta tot mai tristă. 

N-apucă să-i spună mai multe, cum ar fi să nu mă- 
nânce tot zahărul odată, pentru că Riella ieşi din vagonul 
acrobaților, cu părul roşu agitându-i-se pe umeri, şi veni 
direct la ele: 

— Trebuie să-i opreşti neapărat! Au înnebunit cu 
toţii! Or să-l omoare! 

În ciuda temperamentului vulcanic, Riella nu mai 
îndrăznise să ridice tonul la Privighetoare, aşa că Cielo 
luă ameninţarea în serios. Strânse umărul lui Fei Lin în 
trecere, o încurajare mută că lucrurile aveau să se schimbe 
în bine, chiar dacă era greu de crezut pe moment, şi porni 
pe urmele Riellei, care o luase ca o furtună înapoi spre 
tren. După vagonul spre care se îndrepta, nu putea fi 
vorba decât de Serioja. Inima lui Cielo bătu o idee mai re- 
pede. Făcuse o pasiune pentru gimnastul înalt şi blond, 
când acesta se alăturase circului, ca mai toate femeile care 
dădeau ochii cu el, şi chiar dacă nu se întâmplase nimic, 
iar ea îl avea acum pe Cole, îşi păstrase afecțiunea pentru 
el. Plus, Anya ţinea teribil de mult la Serioja. 

Tăcerea din vagon amintea de un cavou, impresia 
fiind accentuată de penumbra ce domnea în jurul patului 
pe care se odihnea Serioja, aflat într-o comă profundă. 
Spre deosebire de alte dăți, avea pe cap o cască conectată 
la un monitor. De-o parte şi de alta a patului, Rake şi Spin- 
ner îl păzeau asemenea unor statui. Ghemuită pe cana- 
pea, Anya frământa între degetele neliniştite franjurile de 
pe marginea cuverturii. Îşi ridică privirea la Cielo, când 
aceasta intră, dar nu îndrăzni să tulbure liniştea insta- 
urată. 

Nicholas îşi trăsese un scaun la picioarele patului şi, 
cu mâinile odihnindu-i-se pe mânerul bastonului, urmă- 
rea activitatea de pe ecran. Cielo se strecură pe lângă 
Riella, ai cărei ochi aruncau fulgere, ca să vadă la ce se uita 
magicianul. Pe imaginea tridimensională a unui creier 
afişată pe ecran se aprindeau şi se stingeau din loc în loc 
zone, o adevărată orgă de lumini. Îi trebuiră câteva secun- 
de bune să observe frecvenţa scăzută cu care se aprindeau 

trei dintre ele în special. Înţelegând ce făcea Nicholas, 
Cielo zâmbi. În sfârşit, capitulase în fața insistențelor 
Anyei şi îşi folosea abilitățile de telecharger, ca să repare 
creierul sărmanului Serioja. 

— Da, cam asta e, spuse Nicholas cu un oftat câteva 
minute mai târziu. Am identificat cel puţin trei zone în 
care impulsurile nervoase nu se propagă cu aceeaşi viteză 
ca în restul creierului sau aproape de loc. Nu sunt medic, 
dar bănuiesc că reprezintă un efect al impactului cu pie- 
trele din curtea Hradului. 

Rake şi Spinner dădură aprobator din cap. Nici ei nu 
erau medici de profesie, dar când te ocupai cu proiecta- 
rea, realizarea, instalarea şi repararea protezelor trebuia 
să ai nişte cunoştinţe medicale solide. 

— Poţi să faci ceva pentru el? întrebă încet Cielo. 

Nicholas îşi trecu degetele prin părul întunecat: 

— Nu pot să schimb compoziţia materiei. Dacă ceva 
s-a stricat definitiv acolo, nu pot s-o fac la loc. Nişte mo- 
dificări subtile însă sunt posibile. Cât or să-l ajute... ră- 
mâne de văzut, spuse pe un ton sceptic. 

Era mai mult decât nimic. Starea în care se găsea 
Serioja nu dădea semne că s-ar îmbunătăţi prea curând. 
Deşi organele funcționau şi corpul îşi revenise în mare 
parte după accident, absenţa unei activităţi cerebrale 
adecvate îl lăsa dependent de aparate. 

— De ce ai nevoie? întrebă Rake, practic ca de obicei. 

— Un tratat de neurologie şi fiziologie a creierului, 
spuse Nicholas, căzând pe gânduri. De distrus e uşor. Ca 
să modific, va trebui să lucrez la nivel micromolecular... 
E mult mai complicat decât ştergerea unor amintiri. Şi aş 
mai avea nevoie de nişte mostre de activitate normală 

pentru comparaţie. Nu vrem să-l transformăm într-un fel 
de geniu peste noapte, zâmbi subțire, referindu-se la re- 
tardul uşor suferit de Serioja, apărut în urma altui acci- 
dent din timpul carierei sale de gimnast. 

Rake şi Spinner schimbară o privire lungă. Apoi Rake 
spuse: 

— Putem trage un cablu de date de la biblioteca din 
oraş. E cam departe, dar ar trebui să aibă toate materialele 
ştiinţifice necesare. 

— lar mostrele le înregistrăm în piaţă, în timpul re- 
prezentației, zise Spinner. 

Părea un plan bun. Cielo nu-i găsea nicio hibă. 

— O să dureze, îi atenţionă Nicholas. 

Toate privirile se întoarseră spre Cielo. Nimeni nu-i 
ceru părerea Anyei, pentru că toată lumea era la curent cu 
opinia ei. 

— Bine, voi avea grijă ca Big Dino să nu se supere 
prea tare, spuse Cielo. 

Big Dino n-ar fi avut motive să se supere deloc, dacă 
intervenţia reuşea. 

Riella îşi aruncă mâinile în aer, pufni şi ieşi, trântind 
uşa după ea. 

— Şi o gardă de corp. Pentru mine, spuse Nicholas în 
glumă. 

Anya se întinse peste braţul canapelei şi îl îmbrăţişă: 

— Lasă, că mă ai pe mine, dragule... 


ro 


Mulțimea se adunase în Piaţa del Campo, nerăb- 
dătoare să asiste la spectacol. Profitând de ultimele raze 
de soare dinaintea apusului, clovnii agitau spiritele cu 

jocurile lor de mingi colorate. Gimnaştii se plimbau mân- 
dri la umbra oamenilor pe catalige, corpurile lor frumos 
modelate fiind acoperite doar de haine subțiri pentru a li 
se vedea muşchii. Piticii şi echipa de contorsionişti în- 
cercau să-şi facă numerele în ciuda întreruperilor repetate 
cauzate de armatele de porumbei şi câini, ceea ce făcea 
parte tot din reprezentație. 

Nicholas stătea la o parte cu Anya agăţată de brațul 
lui şi urmărea zborul pumnalelor aruncate de Rake şi 
Spinner de la mare distanță. De când fusese promovat la 
rangul de manager şi mai ales în absenţa lui Big Dino, 
renunțase să-şi mai facă numărul — oricum nu fusese nici- 
odată un magician strălucit — şi doar supraveghea activi- 
tatea, pregătit să intervină dacă ceva mergea prost. Încă 
nu se obişnuiseră să lucreze pe teren înclinat, aşa cum era 
piaţa cu pavaj în formă de scoică, iar cu piciorul lui încă în 
faza de recreştere nu merita să rişte. Anya se văita în 
fiecare seară că unghiul pieţei îi distrugea gleznele, dar 
asta n-o împiedeca să-şi facă numărul de balet. Cineva 
trebuia să dea clasă spectacolului în lipsa Privighetorii, iar 
Anya avea al doilea nume de pe afiş. 

La doi paşi de ei, Cielo vindea evantaie cu sigla cir- 
cului, privighetoarea aurie, pictată pe ele. Odată pornite, 
rezistențele din interior se încingeau, emițând o căldură 
plăcută, parfumată, pentru mâinile şi feţele proprietarilor. 
Privighetoarea avea scuza că îşi proteja vocea de aerul 
rece, aşa că nu cânta, dar asta nu însemna că stătea degea- 
ba. Cumva trebuia să-şi plătească şederea la circ chiar şi ea. 

Îi dădu un evantai fetiţei care îi întindea un pumn de 
monede şi urmări încântată cum i se lărgea zâmbetul pe 
față, când îl deschise. În mod normal, ar fi vândut becuri 

fără fir, mai ieftine, dar fără o sursă de alimentare şi cu 
Nicholas care, din când în când, tot mai dădea rateuri, fu- 
seseră nevoiți să vină cu ceva nou, ceva ce publicul putea 
păstra ca amintire mult timp după ce se terminase bateria. 
Orice tip de publicitate merita în vremurile astea dificile. 

O minge colorată îi zbură pe la ureche, agitându-i 
masca de pe umeri, purtată ca un şal, iar Cielo se întoarse 
să se încrunte la Jacko. Masca în culori mişcătoare de pe 
faţa clovnului se distorsionă într-un rânjet. Nu fusese o 
scăpare. Jacko ţinea în mână casca decorată cu pene şi 
lumini. Se pregăteau să înceapă scanările. Numărul urma 
să se desfăşoare în paralel cu dresura de animale, ca să nu 
atragă prea mult atenţia. Până la sfârşitul serii, sperau să 
se aleagă cu cel puţin o duzină de înregistrări. 

Acompaniat de unul dintre mimi, Jacko se apropie 
de o femeie trecută de prima tinereţe, dar cu funde ele- 
gante la ghete şi o bătu uşor pe umăr. Tobele şi trompetele 
făceau imposibil de auzit ce-i spunea Jacko, aşa că mai 
mult prin gesturi, o convinse să încerce casca. Apoi mimul 
îşi făcu numărul, iar ei i se ceru să ghicească ce reprezenta 
interpretarea. Luminile de pe cască se aprindeau complet 
aleator de fiecare dată când aceasta vorbea, în timp ce 
scanerul din cască îi înregistra activitatea cerebrală. Im- 
portant era că lumea din jur râdea, distrându-se pe seama 
reacţiilor celor implicaţi. Uneori, oamenii erau atât de 
uşor de păcălit... 

— Cara mia... 

Cielo se răsuci pe călcâie şi dădu nas în nas cu Mas- 
simo. Sau, mă rog, dădu de umărul lui, pentru că doar 
până acolo îi ajungea. La naiba, o găsise în ciuda măștii 
aurii care îi acoperea faţa. 

Massimo îşi expuse dantura sănătoasă în lumina 
torţelor ce se aprindeau pe rând — mult mai costa elec- 
tricitatea în vreme de război — şi arătă spre evantaiele din 
mâna ei. 

— O să iau două, pentru Daniella... E tare frig în 
camera de hotel. 

Cielo ezită, dar nici ei nu mureau de cald în tren, mai 
ales în timpul nopţii, prin urmare ştia cum era. Se căută 
prin buzunarele hainei care-i ţinea loc de palton şi înlocui 
bateriile cu două mai puternice. 

— Cadou, spuse ea, după ce aruncă o privire rapidă 
în jur. 

Daniella nu era cu el, iar dacă nu venise însemna că 
situaţia era gravă. 

Massimo îi mulțumi cu o înclinare a capului şi îi în- 
cercui umerii cu brațul lung şi musculos. 

În aplauzele publicului, porumbeii dădură un ocol 
pieţei, luminile reflectându-se în aripile lor şi pictând 
cerul cu reflexii purpurii. Erau aproape la fel de eficienţi 
ca artificiile, însă mult mai ieftini. Dar Massimo nu se uita 
la porumbei, ci la ea. Of, tot zâmbetul ăla o băgase în be- 
lele şi prima dată... Cielo înghiţi în sec, neștiind ce să 
spună. Adevărul era că n-aveau ce discuta. N-aveau nimic 
în comun şi, cu excepţia incidentului cu mustul de mere, 
nici n-avuseseră vreodată. 

Stolul de dansatoare venite să ia bărbaţii la dans, fie 
că voiau sau nu, o scoase din impas, luându-l pe Massimo 
cu ele. El nu opuse rezistență. 

Cielo mai vându un evantai unui cuplu în vârstă, 
apoi se strâmbă, când o voce îi murmură în ureche: 

— Ne-am plictisit deja să-l aşteptăm pe Cole? 

Nuanţele de argint şi obsidian se agitară, formând un 
chip răutăcios, complet diferit de fața ascunsă în spatele 
noii măşti purtate de Anya. 

— Nu pot să pretind că nu te înţeleg, spuse Anya. 
Pare un specimen atrăgător. 

Cielo îşi dădu ochii peste cap: 

— E un viitor client. Asta-i tot. 

— Nu mai spune, murmură Anya, privind în depăr- 
tare către amestecul de braţe ridicate şi voaluri. Şi totuşi 
mi se pare cunoscut... 

Spre uşurarea lui Cielo, Anya n-avu timp să-şi amin- 
tească de unde îl ştia. O lovitură de gong fu urmată de 
câteva secunde de linişte, timp în care oamenii pe catalige 
patrulară prin piaţă, lăsând poteci clare în urma lor. 

— Ah, e rândul meu... 

Anya îşi dădu jos haina, oricât de frig ar fi fost tot 
avea să-şi arate costumul la care Cielo lucrase două nopți 
la rând, şi i-o întinse lui Jacko. 

— Hei, unde ţi-e masca? întrebă în trecere, înainte de 
a porni în grabă spre bazinul cu lupi, ca să ia poziţia de 
start. 

Cielo, în loc să-şi atingă faţa, unde simţea clar parti- 
culele măştii aurii foindu-se, îşi pipăi umărul. Masca-şal 
dispăruse, iar ea nu observase. Panicată, pentru că atât 
Rake, cât şi Spinner se opuseseră ideii de a o scoate din 
fabrică, îşi verifică rapid buzunarele. Masca mai făcea 
chestii de genul ăsta, jucând un joc prostesc de-a v-aţi as- 
cunselea. Deoarece nu ocupa o masă mai mare decât un 
pumn de praf, găsea cele mai ingenioase ascunzători. 

Odată, o scosese dintr-o cizmă, după o săptămână de 
căutări febrile în care nimănui nu-i trecuse prin cap să-i 
dezbrace pe pitici. Degeaba, nu era nicăieri. 

Aruncă o privire în jur, dar nicio sclipire argintie nu-i 
atrase atenţia în marea de oameni. Putea fi oriunde, deşi 
era puţin probabil să fi părăsit deja piaţa. Oricât de avan- 
sată devenise masca, locomoţia lăsa de dorit. N-ar fi tre- 
buit s-o facă mobilă deloc. Dar altfel ar fi fost inutilă şi, nu 
pentru prima dată, Cielo regretă că vocea ei n-avea influ- 
enţă şi asupra acesteia. Îngrijorată de reacţia lui Rake şi 
Spinner, când aveau să descopere că lipsea, o porni într-un 
ocol larg prin piaţă, ignorând numărul de balet al Anyei. 
Haide, pisi, pisi, nu-mi strica ziua... 


rO 

Big Dino protestă cu un mârâit, când Cielo îi aranjă 
perna cu ceva mai multă forță decât de obicei. Îi ţinu o 
frunză ofilită de salată deasupra buzelor groase, aşteptân- 
du-l s-o miroasă, în timp ce privirea i se tot întorcea spre 
fereastră şi liniile de cale ferată abandonate de lângă tren. 
Nu-i stătea gândul la făcut pe dădaca în dimineaţa asta. 
Unde putea fi masca aia afurisită? Rake şi Spinner încă 
nu-i sesizaseră dispariţia, dar nu mai putea dura mult. lar 
dacă nu se întorcea singură acasă... măcar să nu facă vreo 
prostie până plecau din oraş. Chiar dacă trecuse ceva 
timp de la ultima tentativă de linşaj, Cielo nu voia să re- 
trăiască experienţa. 

Un cuplu tânăr ieşi pe peronul gării şi se uită în 
dreapta şi în stânga, înainte de a porni să traverseze cu gri- 
jă şinele ruginite. Femeia se sprijinea de braţul însoțitorului 

său, cu spatele ţeapăn la fel ca zâmbetul menit să placheze 
îngrijorarea bărbatului. Massimo. Uff. 

Cielo lăsă frunza să cadă pe farfuria de pe noptieră şi 
îşi şterse palmele umezite pe fustă. Se putea gândi la o 
mulțime de alte treburi mai importante de făcut, dar Mas- 
simo se baza pe ajutorul ei, aşa că părăsi compartimentul, 
abandonându-l pe Big Dino viselor sale. În ritmul ăsta, 
cine ştie când avea să se trezească bătrânul broscoi. 

Şchiopătând, deoarece fractura de la piciorul stâng i 
se vindecase, dar femurul drept rămânea cu câţiva centi- 
metri mai scurt decât unul normal, graţie intervenţiei sal- 
vatoare a lui Rake şi Spinner, parcurse coridoarele pustii. 
Era prea devreme pentru ca angajații circului să se tre- 
zească după ce lucraseră în piaţă până târziu după miezul 
nopții. 

Ajunse în fabrică tocmai când Massimo explica pen- 
tru ce veniseră, sub privirile încruntate ale lui Rake şi 
Spinner. Cicatricele fine ce brăzdau chipurile aruncăto- 
rilor de pumnale nu le dădeau deloc un aspect prietenos, 
dar Cielo ştia că se distrau de minune. Ea îi informase de- 
spre vizită de cu seară, iar ei îşi eliberaseră deja progra- 
mul pentru a primi noii clienți. Din păcate, îşi aminteau 
prea bine de incidentul cu butoiul de must. 

— Bella... îi aruncă Massimo o privire rugătoare lui 
Cielo. 

Daniella îngână ceva şi trase cu coada ochiului spre 
ieşire, parcă nerăbdătoare să plece de acolo cu sau fără 
consultaţie. Asta nu era în regulă. Massimo avea el pă- 
catele lui, departe de Cielo ideea de a-l considera un sfânt, 
dar Daniella n-avea nicio vină. Şi se vedea pe faţa fetei că 

suferea. Cielo clătină din cap, încruntată. Gata cu joaca, 
era timpul să se apuce de treabă. 

Rake ridică o mână, şi aceea brăzdată de cicatrice 
vechi, şi toată lumea amuți. 

— Pot să mă uit? o întrebă politicos pe Daniella cu 
vocea lui groasă. 

La încuviințarea timidă a fetei, Massimo o ajută să-şi 
dea jos paltonul. Ambii frați purtau haine curate, însă a 
căror țesătură se rărise pe alocuri. Nicio şansă să poată 
plăti pentru reparaţii. Cielo se aşteptase la asta. 

Spinner aduse un scaner portabil şi i-l plimbă de-a 
lungul spatelui, fără s-o atingă. Imaginea coloanei verte- 
brale apăru pe unul dintre ecranele suspendate pe perete. 
La prima vedere, spatele părea drept, însă coloana pre- 
zenta două curburi majore şi era fixată cu mai bine de o 
jumătate de duzină de şuruburi. 

— Nu detectez nicio urmă de activitate, mormăi 
Spinner şi verifică din nou scanerul. Ce s-a întâmplat? 

Massimo trase adânc aer în piept şi îşi începu po- 
vestea: 

— Doctorii au depistat un început de scolioză când 
avea opt ani. Asigurarea noastră medicală nu acoperea şi 
intervenţia pe cale genetică şi oricum nu prea se mai făcea 
atunci, aşa că au apelat la corectare mecanică. O vreme a 
mers. O susținea şi prevenea deformarea coloanei. 

Cât vorbi el, Cielo se plimbă printre mesele de lucru 
încărcate cu proteze în diferite stadii de execuţie şi, pro- 
fitând de neatenţia celorlalţi, înşfăcă un aparat micuţ de 
pe un raft şi-l îndesă în buzunar. 

— Ce s-a stricat? întrebă Rake. 

— Nu ştim, ezită Massimo. Ferma noastră a dat fali- 
ment şi nu ne-am mai permis controale medicale. Într-o zi, 
şuruburile nu şi-au mai modificat poziţia şi aşa au rămas. 

— De atunci mă doare spatele încontinuu, şopti 
Daniella mai mult a scuză. 

— Sigur că te doare, spuse Spinner, doar te forțează 
să stai într-o poziție nefirească, dar..., se scărpină în cap. 
Dacă le scoatem, e puțin probabil să te poată susține mug- 
chii după atâţia ani de inactivitate. O să te prăbuşeşti ca 
un castel din cărţi de joc. Cel puţin acum eşti funcțională... 

— Nu le puteţi repara? întrebă Massimo. Şuruburile? 

— Tehnologia e veche de mai bine de un deceniu, 
spuse Rake. lar ultimul update trebuie să aibă... 

— Opt ani, spuse Massimo pe un ton reverențios. 

— Chiar dacă identificăm problema şi facem rost de 
piese, spuse Rake, e o operaţie pe coloană. Noi putem să o 
facem, dar implică riscuri, ca să nu mai spun un grad con- 
siderabil de durere, iar perioada de recuperare o să ia 
ceva timp. Eşti sigură că vrei să faci asta? i se adresă Rake 
Daniellei. 

Tânăra îşi frământă mâinile şi îşi muşcă buzele: 

— Pare complicat... iar noi nu putem plăti. 

— Este mai ieftin dacă doar le scoateţi? Massimo îi 
înconjură protector umerii cu braţul. După-aia ne des- 
curcăm noi cumva. 

Rake şi Spinner schimbară o privire. 

— Nu-ţi bate capul cu prețul, spuse Rake. Să zicem că 
circul îţi este încă dator... 

Massimo îi zâmbi jucăuş lui Cielo, iar ea îi aruncă o 
privire rece. Nu-i datorau nimic, dar cum n-ar fi fost 
prima dată când lucrau pe degeaba, îşi ţinu gura. 

— Contează doar cât de departe vrei să mergem, 
gesticulă Rake cu mâna. Şi dacă puteţi sta în oraş suficient 
timp. 

O suspiciune pertinentă, deoarece Massimo îi răs- 
punse privirii îngrijorate a Daniellei: 

— Găsesc eu ceva de lucru, nu-ţi fă griji. 

Cielo nu se îndoia că asta şi intenţiona să facă. Îşi 
amintea clar îndârjirea cu care le curăţase frunzele uscate 
din jurul circului în toamna în care se cunoscuseră. Pentru 
bani, desigur. Faptul că se transformase într-un bărbat 
bine clădit şi zâmbetul acela dezarmant aveau să fie cu 
siguranţă în avantajul lui. Dar asta n-o ajuta prea mult pe 
Daniella. 

— Umm... ar mai fi o soluţie, făcu Cielo şi toţi ochii 
se întoarseră spre ea. Nicholas... el ar putea să repare 
partea mecanică fără s-o deschidă. 

— Nicholas poate cu uşurinţă s-o distrugă, spuse 
Rake. Nici n-o să vrea să se apropie, dacă nu ştie cum 
funcționează. 

Ceea ce nu spunea era că Nicholas avea şi alte motive 
să nu vrea să se amestece. Ca orice telecharger fugar, 
riscul era prea mare să-şi arate puterile la necunoscuți. 

— Păi explicaţi-i, ridică din umeri Cielo. Localizaţi 
problema şi explicaţi-i ce şi cum. Operează chiar acum pe 
creier în vagonul alăturat. Cât de greu poate fi? 

Massimo se foi, vrând să spună ceva, dar nimeni nu 
se uită la el. Discuţia asta era între Cielo, Rake şi Spinner. 

— Ar putea să meargă..., spuse Rake, scărpinându-şi 
bărbia. 

— Mă duc să-l aduc, oftă Spinner. Fata asta o să ne 
fure meseria, le aruncă peste umăr în drum spre uşă. 

— O să fie bine. Nicholas ştie ce face. 

Cielo îl trase pe Massimo de braţ, ca să-l forțeze să 
meargă mai repede în loc să se tot întoarcă să se uite la 
trenul lăsat în urmă. Încă o dimineaţă însorită, cu aer căl- 
dut şi miros de primăvară. Dar Massimo părea incapabil 
să se bucure de toate astea, gândurile fiindu-i plecate la ce 
îi făceau Daniellei în fabrică. Poate ar fi fost mai liniştit 
dacă i s-ar fi permis să asiste, însă Nicholas nu vrusese 
martori. Aşa că Cielo îl înşfăcase pe Massimo şi-l scosese 
la plimbare. 

— E normal să dureze atât? întrebă Massimo cu o 
voce plângăreaţă. 

— Nicholas este foarte atent la detalii. Durează, dar o 
să fii perfect mulțumit de rezultat. 

Nu-i spuse că ar fi durat mult mai mult dacă o operau. 

— Aşa sper, oftă Massimo. De-aia am venit. 

Tristeţea nefiind o trăsătură importantă a caracte- 
rului său, zâmbetul îi reveni rapid pe buze: 

— Unde mergem? La Dom? 

— Poate mai târziu, spuse Cielo, care prefera să lase 
rugăciunile ca ultimă salvare. Pornim într-o aventură! 

Expresia vag interesată şi alarmată de pe faţa lui 
Massimo o făcu să pufnească în râs. Se vedea treaba că 
nici el nu uitase cum se terminase ultima lor aventură 
împreună. 

— Nimic de genul ăsta, îi spuse ea. Am pierdut o 
mască şi vreau s-o găsesc. 

— Cum poți să pierzi o mască? întrebă Massimo ne- 
dumerit. 

Toată lumea ştia — sau măcar cei care asistaseră la 
reprezentațiile circului — că atunci când nu le purtau la 
vedere, măştile stăteau ascunse sub scalp. 

— Şalul acela argintiu pe care îl purtam aseară era o 
mască, spuse Cielo. Aşa arată când nu sunt programate să 
aibă o anumită formă şi comportament. 

De fapt, forma lor inițială era aceea a unei grămăjoare 
de particule fine, strălucitoare, dar Cielo nu intenționa 
să-i spună că aveau de-a face cu o mască mult mai avan- 
sată decât şi-ar fi imaginat cineva. 

— Ai pierdut-o sau ţi-a fost furată? întrebă Massimo. 

Nu era prost. Vagoanele circului conțineau o gamă 
variată de invenții care ar fi adus un profit bun fie şi 
numai pentru stranietatea lor. 

— Nu cred, spuse Cielo. N-ar fi stat... este posibil 
însă să se fi rătăcit. 

— Şi atunci cum o găsim? 

Cielo zâmbi, mulțumită că nu se încruntase decât pe 
moment la idea că masca ar fi opus rezistență. 

— Ne uităm de acolo de sus, arătă ea spre Turnul 
Mangia, care se zărea peste acoperişurile din țiglă maro- 
niu-roşcată. 

Massimo se uită la turn, se uită la picioarele ei şi clă- 
tină din cap. Apoi zâmbi larg, parcă şi văzându-se aju- 
tând-o să urce scările: 

— Atunci acolo mergem! 

Din păcate, turnul era prea îngust ca el să-i fie de 
mare ajutor, iar Massimo nu insistă după ce o văzuse folo- 
sindu-şi vocea asupra paznicului, ca să le permită accesul 
în turn. Cielo urcă toate cele 500 de trepte de una singură 

şi, când ajunseră în logia cenuşie din vârf, se opri să-şi 
tragă sufletul. 

Massimo se aplecă peste parapet să se uite în jur: 

— Nu văd cum ai s-o găseşti de la înălțimea asta. 

Cielo dădu dintr-o mână, gâfâind şi incapabilă să 
vorbească. Îşi lăsă masca să-i acopere faţa, iar aceasta, 
alertată de semnele ei de stress, filtră aerul, lăsând să 
treacă doar oxigenul de care avea atât de mare nevoie. 

Câteva minute mai târziu, se sprijini de parapet lân- 
gă cotul lui Massimo: 

— O s-o găsesc cu ăsta. 

Scoase aparatul mic din buzunar, îl porni şi i-l arătă. 
Mai multe puncte luminoase se aprinseseră pe ecran, pe 
fundalul unei hărţi a oraşului, cele mai multe aflându-se 
în zona gării. 

— E de folos când plecăm din oraş, ca să fim siguri că 
n-am lăsat pe nimeni în urmă din greşeală, spuse Cielo. 
Aici suntem noi. 

Atinse punctul din Piaţa del Campo, iar numele ei 
apăru pe ecran. Puțin mai la sud, un alt punct se afla în 
Piața Mercato. Jacko îi urmărise de la distanță până în 
oraş. Când îi văzuse intrând în turn, probabil se gândise 
că avea suficient timp să-şi vrăjească florăreasa. Cielo 
nu-şi verifică ipoteza. Studie în schimb ecranul, întrebân- 
du-se unde putea fi masca. 

— Nu poţi să-i dai o căutare după... ă... nume? în- 
trebă Massimo. 

— Nu, a fost considerată o tehnică prea invazivă. 
Abia am scăpat şi cu asta. Şi, oricum, nu are nume. Fostul 
proprietar a primit alta. 

Cielo căzu pe gânduri. Ceva îi spunea, totuşi, că era 
încă în oraş. Dădu încet ocol logiei cu detectorul îndreptat 
în toate direcțiile. Nu ştia exact ce se aştepta să găsească. 
Semnalul emis de mască varia în intensitate şi nu se su- 
prapunea perfect pe frecvenţa detectorului, iar dacă 
masca ținea neapărat să se ascundă, n-o mai detecta deloc. 
Mai făcuse figuri din astea, însă numai în tren sau în apro- 
pierea acestuia. O joacă. Dar acum? Nu putea să nu se 
gândească, exagerând puţin, că ceva care dădea dovadă 
de curiozitate şi un anumit grad de ataşament, ar fi putut 
simți şi frica sau măcar teama, chiar dacă nu o învățaseră 
ei asta. 

Un punct se aprinse şi se stinse pe ecran. Îi atrase 
atenţia pentru că se afla aproape de poziţia lor. Cielo se 
aplecă peste parapet, ca să se uite în piață. Massimo o 
prinse de umăr: 

— Cara mia, noi nu zburăm... nu suntem păsări. 

Trecând peste faptul că Massimo nu folosea dulce- 
gării italieneşti decât când voia ceva de la ea, Cielo îl igno- 
ră şi studie piața în formă de scoică de la baza turnului. 
Cu doar câţiva trecători pe margine, ar fi recunoscut pe 
orice angajat al circului dacă s-ar fi aflat acolo. Dar nu era 
niciunul. 

Imaginea punctului continua să apară şi să dispară 
de pe ecran la intervale regulate, deşi nu neapărat iden- 
tice. Cielo îşi îngustă ochii şi numără în gând secundele 
dintre semnale. Trei pauze scurte, urmate de trei lungi şi 
încă trei scurte. SOS în limbajul Morse. 

— Ştiam eu că vrea acasă! se întoarse entuziasmată 
spre scări, apoi îşi aminti ce-o aştepta la coborâre şi se 
pleoşti. 

Din obişnuință, Rake se jucă cu unul dintre pumna- 
lele sale, făcându-l să alunece de-a lungul braţului fără 
să-l atingă cu degetele. Câmpurile magnetice produse de 
protezele din încheieturile sale erau suficiente pentru 
asta, dar se îndoia că l-ar fi putut opri pe Nicholas la timp 
dacă era nevoie. Avea prea multe piese metalice şi circuite 
în corp pe care telechargerul le-ar fi putut dezafecta, in- 
capacitându-i mişcările. 

Postat în partea cealaltă a mesei de operație, Spinner 
clătină din cap. Chiar nu era momentul potrivit să-l aga- 
seze, dacă nu amenințe de-a dreptul, pe şeful lor tem- 
porar. 

Nicholas muşcă dintr-un biscuit, îşi şterse degetele 
pe un şervet şi îşi plimbă mâna de-a lungul spatelui gol al 
Daniellei fără s-o atingă. Tânăra stătea întinsă pe burtă cu 
ochii închişi, prefăcându-se fără succes că ațipise. 

— Ceea ce voi nu înţelegeți, spuse Nicholas, este că 
necesită la fel de multă energie să distrugi lucruri şi să le 
modifici. În ambele cazuri, este vorba tot de o manipulare 
şi modificare a moleculelor. N-am să înțeleg niciodată de 
ce continuaţi să credeţi, în ciuda dovezilor fizice, că cel 
mai uşor îmi vine să distrug. Primul lucru la care mă gân- 
desc înainte de a-mi folosi puterile nu este ce obțin, ci cât 
mă costă. 

Având în vedere viteza cu care devora biscuiţii, îl 
costa scump de tot, chiar şi treaba delicată pe care o făcea. 
Rake băgă pumnalul la loc în teacă, în timp ce Spinner 
mai desfăcea un pachet. Mai bine biscuiţi decât becurile 
pe care le tot aruncase în aer imediat după ce îi fusese 

amputat piciorul. De atunci îşi recăpătase o mare parte 
din control, iar creşterea la loc a labei piciorului îl ajutase 
enorm. În curând avea să fie ca înainte de incident, poate 
doar cu ceva mai multe sechele psihologice, dar nimeni 
nu putea scăpa de asta în vreme de război. Sincronizarea 
era bună, pentru că circul pleca în turneu în Est în fiecare 
vară, iar Nicholas avea să fie pregătit să-l conducă în 
peregrinările sale, cu sau fără Big Dino la cârmă. 

— Avem activitate la L6, spuse Spinner, uşurarea din 
vocea lui fiind palpabilă. 

După două dimineţi în care Nicholas se chinuise să 
trezească aparatura la viaţă, era şi timpul să obţină nişte 
rezultate. 

Daniella gemu. 

— Uşurel, murmură Nicholas. N-am făcut încă ni- 
mic. 

Îşi sprijini mâna pe omoplatul ei, blând, dar ferm, în 
caz că fetei i-ar fi trecut prin cap să se miște. 

Rake nu poseda sensibilitatea lui Nicholas la cele mai 
subtile câmpuri de energie, dar schema mecanică de pe 
ecran, aplicată peste o scanare a coloanei vertebrale și ac- 
tualizată de Spinner, o înțelegea poate chiar mai bine 
decât Nicholas ale cărui cunoștințe în domeniul ingineriei 
erau mai mult intuitive decât studiate. Trei noduri active 
din opt, fără incizie, anestezie şi pierdere de sânge, nu era 
rău. 

— Tot n-avem semnal pe magistrală, spuse Spinner. 

Degeaba activau nodurile, dacă acestea nu puteau 
comunica între ele. Cele două fire subţiri, paralele cu co- 
loana, care le uneau, păreau moarte, iar fără s-o deschidă 
şi să le testeze separat, centimetru cu centimetru, era 

imposibil de localizat blocajul. Asta dacă era vina lor şi nu 
vreo setare comună a nodurilor care băgase sistemul 
într-o buclă fără sfârşit. La vremea ei o soluţie decentă, 
deşi nu cea mai scumpă proteză existentă pe piaţă, după 
atâția ani fără actualizări şi întreținere de specialitate nici 
nu era de mirare că dădea rateuri. Protezele nu erau fă- 
cute să funcţioneze la nesfârşit fără intervenţie din afară. 
N-ar fi fost deloc profitabil. 

— Hmm, făcu Nicholas şi se opri încruntat din acti- 
vitate. Am o vagă senzaţie că aş putea să activez temporar 
toate nodurile cu o sarcină suficient de puternică, dar va 
trebui să mă credeţi pe cuvânt. Aş electrocuta-o prea tare, 
dacă încerc aşa ceva, şi n-are niciun rost. Nu acolo e pro- 
blema. 

— Magistrala? întrebă Spinner. 

Nicholas dădu gânditor din cap: 

— Posibil... dar fără anestezie nu mă văd trecând 
prin ea. La tortură nu mă bag. 

Spinner o atinse uşor pe braț pe Daniella: 

— Doare? 

Daniella doar scânci. 

— S-o aducem pe Cielo? întrebă Spinner. 

Deoarece identitatea Privighetorii nu era un secret 
pentru Massimo, puteau cu uşurinţă presupune că şi sora 
acestuia ştia cu ce se ocupa Cielo. Dar asta nu însemna că 
avea nevoie de şi mai multe dovezi, chiar dacă vocea Pri- 
vighetorii ar fi calmat-o mai bine ca orice anestezic. 

— Nu, mârâi Rake. 

Înainte de toate, trebuia protejată identitatea Privi- 
ghetorii. Asta era prima regulă a circului. Rake luă de pe 
raft un spray şi i-l aruncă lui Spinner. 

Acesta ridică din umeri şi pulveriză o cantitate ge- 
neroasă pe spatele pacientei. 

Nicholas îşi plimbă din nou mâna de-a lungul coloa- 
nei şi ezită lângă talie. 

— Mai dă o dată. 

Spinner sprayă din nou, se uită la Nicholas şi conti- 
nuă până i se făcu semn să se oprească. De-acum ar fi 
putut să o opereze pe viu, să-i scoată toate organele, şi fata 
n-ar fi simțit nimic. 

Dar Nicholas nu intenţiona să facă nimic atât de 
radical. Reveni la punctul critic din zona taliei şi insistă 
asupra lui, aducându-şi ambele mâini în apropiere. 

— Foarte frumos, murmură ca pentru sine. Asta 
mi-ar trebui şi pentru Serioja, o substanță puternică de 
contrast, ca să văd ce fac. 

Spinner deschise gura să spună ceva, dar la semnul 
mut al lui Rake, se răzgândi. 

Între timp, Nicholas nu stătea degeaba, deşi nemiş- 
carea lui ar fi indus în eroare pe oricine nu-l cunoştea. 
Picături fine de transpiraţie îi apărură pe tâmple. 

— Cred că am găsit problema... sau măcar una din- 
tre ele, spuse Nicholas. Firele au fost inserate prea aproa- 
pe de coloană şi un depozit de calciu a gâtuit fluxul de 
date. Nu văd cum de nu l-aţi observat, ar fi trebuit să apa- 
ră la scanare. 

Rake şi Spinner se întoarseră să se holbeze la ecran. 
Desigur că observaseră depunerile, dar presupuseseră că 
nu aveau cum să afecteze metalul. Nu se gândise nimeni 
la diametrul firelor care păreau mai groase datorită um- 
brelor aruncate pe imagini. 

— Urăsc partea asta, mormăi Nicholas. 

Pe ecran, depozitul de calciu se topi treptat. Un tre- 
mur puse stăpânire pe mâinile lui Nicholas, iar el îşi flexă 
degetele. 

— Să vedem dacă merge... 

Minutele se scurseră în tăcere, lungindu-se de parcă 
Nicholas ar fi modificat fiecare moleculă în parte. Pro- 
babil că asta şi făcea. 

— Toate nodurile sunt funcţionale... şi avem şi flux 
de date! anunţă Spinner, când ecranul se aprinse aseme- 
nea unui brad de Crăciun. 

— Ei, asta a fost, îşi frecă mâinile Nicholas şi făcu un 
pas înapoi. De aici vă descurcaţi voi. Eu aş începe cu o re- 
setare completă a sistemului, ca să nu-i vină cumva ideea 
să-i îndrepte coloana în partea cealaltă, dar nu ştiu cum se 
face. Asta e treaba voastră. 

Rake accesa deja setul rudimentar de instrucțiuni, 
aşa că sfatul era în plus. Daniella se relaxă pe masă şi 
scoase un geamăt de uşurare. 

— Um, pentru substanţa de contrast..., zise Spinner, 
iar Nicholas îl ascultă cu interes. Avem ceva, dădu din cap 
spre cuşca menzataxorului. 

În spatele pereţilor din sticlă, Uffi se ghemuise într-un 
colţ, cu cilii altădată viu colorați atârnându-i moi şi trişti 
la fel ca proprietarul. 

— Oh... Nu cred..., făcu Nicholas, stăpânindu-şi cu 
greu o grimasă. 

— Contactul cu el o să-i umple creierul de endorfine, 
spuse Spinner. Nu găseşti o substanţă de contrast natu- 
rală mai bună. 

Rake îşi exprimă aprobarea printr-un mârâit. 

Nicholas se uită la ei, se uită la Uffi, făcu o mutră 
dezolată şi îşi coborî umerii, învins: 

— Bine, aduceţi-l dincolo. Am să încerc după prânz. 

Porni spre uşă, ceva mai nesigur pe paşii lui inegali, 
însă din prag le spuse: 

— Am nevoie şi de o pereche de mănuși. 

— Ţi-am zi eu că ne fură meseria, făcu Spinner în 
urma lui. În curând n-or să mai aibă nevoie deloc de noi, 
putem să ne pensionăm... din nou. 

Ultima dată când demisionaseră, ajunseseră la circ. 
N-aveau altundeva unde să se ducă. Dar Rake nu-şi făcea 
griji. Aceasta fusese o excepţie, o favoare pentru Cielo. 
Nicholas nu era dispus să repete experienţa zilnic, chiar 
de mai multe ori pe zi. Era el telecharger, dar nu era nebun. 

Rake îi făcu semn lui Spinner să-şi vadă de treabă, iar 
acesta se aplecă spre Daniella şi întrebă: 

— Cum e, scumpo, mai doare? 


ro 


— Huh, la prima vedere credeam că eşti mult mai 
uşoară. 

Massimo o aşeză pe Cielo pe podea şi se sprijini de 
perete. După cinci sute de trepte coborâte cu ea în brațe, 
gâfâia şi el. Cielo s-ar fi simţit vinovată dacă n-ar fi fost el 
cel care insistase şi o luase pe sus în ciuda protestelor ei. Îi 
observase şchiopătatul, dar n-avusese de unde să ştie că 
femurul din metal cântărea de două ori cât unul obişnuit. 

Odihnită şi nerăbdătoare să recupereze masca, Cielo 
traversă piaţa în fugă, luptându-se cu panta şi piciorul ne- 
cooperant, şi nu se opri decât pe marginea fântânii păzite 

de lupi. Fusese frig peste noapte şi o pojghiță de gheaţă se 
formase deasupra apei. Iar dedesubt... sclipiri mărunte 
ieşeau din stratul de noroi adunat pe fundul bazinului. 

— Oh, nu ştie să înoate... 

Până să ajungă Massimo la ea, Cielo îşi dăduse jos 
haina, îşi suflecase mâneca şi băgase mâna până la fund în 
apă. Degetele îi îngheţară instantaneu, devenind incapa- 
bile să o apuce, dar masca se agăţă de încheietura ei şi se 
lăsă extrasă. Cielo o depuse pe marginea lată din mar- 
mură. 

Masca se întinse, fiecare particulă vibrând uşor. 
Aburi ieşiră din ea când se scutură, împrăştiind stropi de 
noroi şi apă în toate părțile. Massimo se holbă. Cielo râse. 
În final, uscată, masca se strânse la loc şi scoase un oftat 
aproape omenesc. 

Massimo o atinse cu un deget şi îşi retrase mâna, 
scuturând-o speriat: 

— M-a curentat! 

— Scuze, preferă oamenii cu proteze. 

Bombănind în surdină, Massimo îi ţinu haina ca să o 
îmbrace. Apoi Cielo luă în braţe masca, iar aceasta se gu- 
dură, dând dovadă de un comportament felin. Massimo 
nu mai îndrăzni s-o atingă, nici pe ea, nici pe Cielo. 

— Gata, gata, mergem acasă, se forţă Cielo să acopere 
torsul zgomotos. 


(o) 


— Cara mia, o să-ți rămân veşnic recunoscător! ră- 
sună vocea lui Massimo pe coridor. 

Cielo deschise prima uşă ieșită în cale şi se strecură în 
compartiment. Recunoştinţa lui Massimo avea tendința 

să se manifeste sub formă de săruturi, iar ea n-avea chef 
de aşa ceva. Plus că era prea mare ca să-l mai bage într-un 
butoi. 

Clipi nedumerită în fața tabloului dinaintea ei. 
Nicholas ocupa locul obişnuit pe scăunelul de la picioa- 
rele patului, iar Anya urmărea progresul de pe canapea. 
Sau o făcuse inițial. Pe ecran, imaginea creierului se aprin- 
sese în toate culorile posibile, dar nu se mai modifica, cei 
doi fiind prea ocupați să se uite unul la altul. Ceea ce o 
şocă însă fu să-l găsească pe Uffi rostogolindu-se pe piep- 
tul lui Serioja, în timp ce acesta, cu ochii închişi, zâmbea. 

— Vreo problemă cu Daniella? întrebă Nicholas 
calm. 

— Nu... um, inhală cu grijă aerul dulceag din cabină. 
De ce-l drogaţi? 

— A fost ideea lui Spinner, spuse Anya, zâmbetul ei 
imitându-l pe al lui Serioja. Şi a mers! Nicholas a progre- 
sat mai repede decât a făcut-o în ultimele două zile. Crede 
că o să se trezească în curând. 

Tăcerea lui Nicholas şi zâmbetul prea larg al Anyei îi 
dădură de gândit. Intoxicarea avea loc prin contact direct, 
dar poate că stând închişi într-un compartiment înghesuit 
şi respirând aerul filtrat de cilii menzataxorului avea 
oarece efecte asupra organismului uman, chiar dacă nu la 
fel de puternice ca intoxicarea directă. N-avea de unde să 
ştie din moment ce îl țineau tot timpul în cuşcă. Of, lipsea 
câteva ceasuri şi toate se duceau de râpă în urma ei. 

Era clar că n-avea rost să aştepte vreun ajutor de la 
Nicholas sau Anya, aşa că Cielo îşi trase masca de pe 
umeri şi o aruncă peste Uffi. Masca înțepeni, parcă te- 
mându-se să-l atingă, apoi luă forma unei sfere în jurul 

acestuia, permițându-i lui Cielo să-şi înşface în siguranță 
prada. Oare îi putea aplica aceeaşi metodă şi lui Big Dino? 
Dormea prea mult. 


(io) 


Big Dino păşi afară din tren şi amuşină aerul. Tot 
corpul îi era ţeapăn şi ceața somnului nu i se ridicase com- 
plet de pe creier, dar era treaz. În jurul lui, viața circului 
continua neperturbată, deşi lipsea cortul mare, cu dungi 
albastre şi galbene. Anya demonstra nişte paşi de dans pe 
peron, folosind braţul lui Nicholas pe post de bară. Magi- 
cianul îşi schimbă greutatea de pe un picior pe altul, cu un 
uşor disconfort, însă expresia feței îi rămase controlată şi 
calmă, îndulcită de zâmbetul adresat Anyei. În spatele lor, 
Fei Lin se odihnea pe o bancă la soare. Cineva reuşise s-o 
convingă să poarte haine sub pătura aia. 

Râsete şi lovituri de ciocan răsunau din fabrică, semn 
că Rake şi Spinner lucrau la un proiect nou. Cielo ieşi înar- 
mată cu un zâmbet şi un pahar de limonadă pe care i-l 
duse lui Fei Lin. Riella venea către fabrică, întorcându-se 
din oraş la câte bagaje avea, dar se opri pe drum să schim- 
be câteva cuvinte cu Jacko. Surpriza fu Serioja, care le făcu 
din ochi la fete înainte de a se alătura echipei de gimnaşti, 
ca să înceapă antrenamentul. Cel puţin două dintre ele se 
îmbujorară la faţă flatate de atenţia acordată. 

— Cole! 

Țipătul fericit al lui Cielo întoarse mai multe capete, 
dar ea deja alerga către intrarea gării să se arunce în bra- 
tele unui bărbat blond, masiv şi nebărbierit. Acesta lăsă 
să-i cadă valiza la picioare şi o cuprinse într-o îmbrăţişare 
de urs. 

Dacă ar fi avut sprâncene, Big Dino le-ar fi ridicat 
plin de mirare. Multe se schimbaseră cât dormise el. Avea 
să afle detaliile în curând, pentru că Nicholas îl zărise şi se 
îndrepta spre el. 

— Consiliul European al Naţiunilor Unite ne-a trans- 
ferat fondurile promise, spuse Nicholas. Se pare c-au pier- 
dut sursa. 

Şi altfel visul luă sfâşit şi realitatea zilnică lovi din 
plin. 

Big Dino îşi scărpină crustele de pe bărbia verzuie: 

— Ei, atunci ar cam fi timpul să căutăm alta. 

Nia se strecură afară din culcuş la auzul sirenei. În 
urma ei, Gart mormăi ceva. Era prea devreme pentru el. 
Din fericire, Nia putea funcționa cu o cantitate redusă de 
somn şi era intrigată de motivul pornirii sirenei. Nu era o 
alarmă de avarie care i-ar fi panicat pe toţi pasagerii navei, 
ci un simplu anunţ că se întâmplase ceva, iar cine voia se 
putea duce să se informeze. Cu siguranţă era interesată. 

Îşi aranjă bandajele de pe braţe înainte de a ieşi în 
coridorul principal, lăsând la vedere cât mai puţină piele 
descoperită, şi clipi confruntată cu luminile puternice. 
Câţiva oameni se îndreptau în aceeaşi direcţie, printre 
care şi Adette, aşa că li se alătură. 

— Ce s-a întâmplat? întrebă cu jumătate de gură. 

— Au prins o navetă, spuse Adette şi îşi trase câteva 
şuviţe blonde peste ureche să ascundă crustele cenușii, 
cealaltă mână odihnindu-i-se pe abdomenul rotunjit. 

— Prins? 

— Emitea un semnal SOS şi se îndrepta direct spre 
noi, zâmbi larg Adette. Au prins-o înainte de a ne lovi. 

În jurul lor, oamenii comentau ştirea, dar umerii Niei 
coborâră. O navetă avariată nu le era de niciun folos. 
N-aveau să părăsească niciodată nava asta blestemată. 

A doua dezamăgire veni la vederea presupusei na- 
vete, mai degrabă un modul de salvare după dimensiuni. 
Iar modulele rareori dispuneau de un sistem de ghidare, 
chiar dacă nu suferiseră avarii la fel de grave ca acesta. 
Fusese adus pe o platformă lângă intrarea în cală, unde 
mecanicii înarmaţi cu lămpi de sudură se chinuiau să-l 
deschidă. La cum trăgeau de el, probabil că nu existau 
şanse să mai zboare vreodată. Având în vedere viaţa care 
îi aştepta pe pasageri, era mai bine pentru ei să fie morți. 

Lumea strânsă în jur căsca gura, ultimele bârfe fiind 
schimbate în şoaptă. Cherevic stătea sub pasarelă cu par- 
tenerul lui de ticăloşii, aruncând priviri întunecate de la 
distanţă. Mai multe guri de hrănit. Ceva mai departe, 
capul lui Sarezez se ridica peste mulțime, silueta lui înaltă 
depăşindu-i pe cei mai mulți. Nia se ascunse după Adette, 
evitând zâmbetul tâmp al bărbatului. N-avea chef de el. 

Ticăitul specific produs de bastonul lui Papa Ote îi 
anunţă sosirea cu multe secunde înainte de a pune acesta 
piciorul pe punte. Loviturile de baston usturau al naibii şi 
amintirile din copilărie o făceau pe Nia să ciulească mereu 
instinctiv urechile, chiar dacă nu mai primise una de mul- 
tă vreme. 

Bătrânul se opri la marginea pasarelei şi supraveghe 
întreaga acţiune de la înălțime. Buzele strânse dădeau de 
înţeles că nici el nu-şi făcea iluzii, dar ochii vioi nu scăpau 
nicio mişcare. 

Cu un scârțâit care le zgârie urechile, mecanicii reu- 
şiră să deschidă uşa modului. Trei corpuri se rostogoliră 
afară, fețele cianotice stând mărturie a lipsei de oxigen. 
Nia îşi îngustă ochii, dar era prea departe ca să vadă dacă 
respirau. 

— Sunt vii! strigă unul dintre salvatori. Şi înarmați. 

— Mai e unul înăuntru, spuse o altă voce. 

Când îl scoaseră pe ultimul pe braţe, mare şi greu, 
acesta mai dădea dintr-o mână. Le luară armele şi îi întin- 
seră pe podea, unde doctorul Hossek se aplecă asupra lor. 

Patru bărbaţi şi toţi în putere. Iritarea inițială fu înlo- 
cuită de îngrijorare. Dacă supravieţuiau toți? La ultima 
adunare a consiliului, anunţaseră că rezervele de hrană 
nu ajungeau decât pentru cel mult încă două suflete peste 
numărul de pasageri şi, pe măsură ce nava se deteriora, 
rezervele scădeau mai repede decât populaţia. 

— Duceţi-i la infirmerie şi vedeți dacă se mai poate 
recupera ceva, ordonă Papa Ote. 

— Cel mare e-al meu, o împinse Adette uşor cu cotul. 

Nia clătină din cap. Culcuşul lui Gart era mai bun de- 
cât orice distracţii i-ar fi putut oferi nou-sosiţii. Le întoarse 
spatele şi părăsi cala, frământată de gânduri negre. 


(io) 


Orele în care aşteptă să se liniştească agitația produsă 
de sosirea modulului trecură îngrozitor de încet. Nia îşi 
făcu de lucru prin toate colțurile prin care în mod normal 
nu avea ce căuta sub pretextul că aduna comenzi, când de 
fapt testa apele. Ce părere aveau oamenii despre eveni- 
ment? Câţi ar fi preferat să scape imediat de intruși? Şi 
cine îşi făcea deja speranţe să plece cu modulul? Toate 
aceste variabile riscau să-i afecteze planurile. 

Încet, dar sigur, avansă spre infirmerie. Când doc- 
torul Hossek părăsi pentru o clipă salonul, Nia se strecură 
înăuntru şi trase uşa după ea. Unul dintre străini era deja 
în picioare, părul negru căzându-i pe frunte în timp ce se 

înclina să-şi încheie pantalonii. La dreapta lui, matahala 
blondă care îi plăcuse Adettei se sprijinea de perete încă 
neobişnuită cu gravitația de la bordul navei. La stânga, al 
treilea bărbat şedea pe marginea patului, tot plimbân- 
du-şi degetele prin barba scurtă, castanie. Al patrulea 
zăcea în patul din capătul salonului, conectat la aparate, 
încă inconştient. 

— Mai multe teste? se plânse bărbosul. 

— Nu, îl căutam pe doctor, minţi Nia. 

— A plecat la masă, spuse bărbatul din mijloc, ter- 
minând de îmbrăcat. 

Nia ezită în prag. Singură într-o încăpere cu patru ne- 
cunoscuți dintre care trei puteau oricând s-o atace nu 
părea o idee bună, chiar dacă n-avuseseră timp să-şi re- 
vină complet şi cuțitul din dotare ar fi apărat-o întru- 
câtva. 

— Voi nu mergeţi? întrebă. 

Dacă reuşea să-i convingă să părăsească infirmeria, 
bolnavul ar fi rămas singur şi atunci... Multe se puteau 
întâmpla din cauza aparaturii vechi. 

— Doctorul ne-a dat nişte vitamine şi ne-a recoman- 
dat să mai aşteptăm, spuse acelaşi interlocutor. Aş vrea 
însă să aruncăm o privire la modul. Se poate? 

Nu era clar dacă cerea voie, dar nici nu fuseseră în- 
cuiați în infirmerie. lar dacă pe ei nu-i deranja gloata de 
oameni îmbrăcaţi în zdrenţe şi acoperiţi de răni supu- 
rante, cine era ea să le discute gusturile? 

— Sigur, dădu din cap Nia. Trei niveluri mai jos. 

— Atât de departe? făcu bărbosul. 

— Nu noi am proiectat nava, ridică ea din umeri. 

— N-ai vrea să ne conduci? o întrebă celălalt cu un 
zâmbet afabil. 

Nia se uită de la un bărbat la altul, privirea estimativă 
camuflând-o cu o expresie precaută. 

— Tu eşti şeful? îşi fixă atenţia asupra celui care părea 
să fie liderul grupului. Nu-i plăcea zâmbetul ăla. Prea 
deschis şi onest, exact cum nu putea fi. 

— Căpitan Law, îi întinse acesta mâna. 

— Mai bine nu, ridică Nia braţele, ca să îi arate ban- 
dajele. 

— Ah... da... mai bine să nu riscăm, spuse Law şi co- 
borî mâna, dar nu făcu un pas înapoi. Merrick vine cu 
mine, dădu din cap spre pat, dar Eradiez rămâne aici. 
Svenegald încă nu s-a trezit. 

Fără matahală era mai bine. Dar oare îl lăsa acolo să-l 
păzească pe celălalt? 

— Urmaţi-mă. 

În drum spre uşă, aruncă o privire furişă spre izo- 
lator. Ledul de la clanţă arăta că era încuiat. 


sro 


Cala se golise de oameni. Absența oricăror paznici 
transformă temerile Niei în realitate. De ce să păzească o 
epavă? Mecanicii lor nu erau cei mai iscusiți din univers, 
dar inspectaseră modulul şi se vede treaba că trăseseră 
nişte concluzii deloc încurajatoare. Doar Jet dădea târ- 
coale carcasei avariate, neîndrăznind să intre. 

La vederea lor, băiatul îşi coborî capul între umeri, ca 
să-şi ascundă chipul. O crustă cenuşie îi acoperea jumă- 
tate din față, decorată cu sânge închegat pe margine, unde 
nu rezistase tentaţiei de a se scărpina. 

Nia urmări cu interes reacţiile bărbaţilor confruntaţi 
direct cu simptomele plăgii care îi afecta pe toți. Merrick 
îl privi cu nedisimulată curiozitate. 

— Mulţumesc că ne-ai păzit modulul, spuse Law fără 
să clipească. 

Jet avu o tentativă de a-şi îndrepta spatele, gata să-şi 
asume toate meritele, dar o clipă mai târziu clătină din 
cap: 

— N-am păzit nimic. L-au stricat înainte de a ajunge 
eu aici. 

Bărbaţii schimbară o privire. 

— Au stricat tot? întrebă Law. 

— L-au desfăcut în bucăţi, spuse Jet. Da’ oricum era 
stricat dinainte, aşa au zis. 

Nia făcu un pas mai aproape, pregătită să-l apuce de 
umăr. Puştiul vorbea prea mult. 

— Hai să vedem dacă a mai rămas ceva întreg, îi făcu 
semn Law lui Merrick să intre. 

— De unde veniţi? întrebă Jet. 

— De pe o navă..., se uită Law în jur, ceva mai mică 
decât asta. 

Nia se abţinu cu greu să-i arunce o privire ironică. 
Serios? Cu greu ar fi fost una mai mare. Pacificul era o 
navă de croazieră, cândva echipată să transporte mii de 
pasageri. Nia îşi amintea ultima călătorie, când încă mai 
avea un echipaj, iar naufragiaţii nu semănau deloc cu 
membrii acestuia. 

— Şi ce s-a întâmplat? întrebă Jet. De ce ați părăsit-o? 

— Defecţiune tehnică, răspunse Law şi urcă treptele 
de la intrare. Vrei să arunci o privire înăuntru? întrebă din 


prag. 

— Pot? chițăi Jet şi se strecură pe lângă el înainte de a 
apuca acesta să răspundă. 

Law îl urmă cu un zâmbet amuzat. Nia rămase afară, 
tot felul de scenarii de groază trecându-i prin cap. Prizo- 
nieră în cabină alături de doi străini şi un copil care putea 
fi folosit la şantaj? În niciun caz. Luptase prea mult ca să 
coboare garda tocmai acum. 

Făcu însă un pas mai aproape, atentă la conversaţia 
din interior. 

— Cât de rău e? veni înfundată vocea lui Law. 

— Au curăţat tot ce se putea lua, spuse Merrick. 

Mormăitul care urmă nu spunea mare lucru. La ce se 
aşteptau? Când erai forţat să supravieţuieşti într-un me- 
diu închis, reciclai absolut tot. Era de mirare că nu le lua- 
seră şi podeaua de sub picioare, cu siguranţă se putea 
folosi la ceva. Dar ei nu păreau din cale-afară de revoltați. 
Sau poate că apucaseră să vadă suficient pe drum de la in- 
firmerie, ca să-şi dea seama în ce belea intraseră. 

— Îl poţi repara? întrebă Law. 

— Parţial. Pot înlocui piesele lipsă cu ce găsesc la ei, 
spuse Merrick. Mai prost e că ultima lovitură a perforat 
carcasa şi a afectat tot sistemul de conversie. De aia am 
rămas fără oxigen. Pe ăla n-am cum să-l repar cu ce am la 
bord. 

— Îi întrebăm pe ei dacă pot să ne ajute. E o navă 
mare, trebuie să găsim ceva corespunzător... 

Sperau încă să plece cu modulul. Nia îşi plimbă gân- 
ditoare degetele pe suprafaţa arsă a carcasei. Nu fusese 
nicio defecțiune, cineva trăsese în ei. lar acel cineva putea 
fi încă pe urma lor. Prin urmare se grăbeau să plece cât 

mai repede. Asta îi convenea. Trebuia doar să-şi asigure 
un bilet de călătorie cu ei şi ştia şi cum. 
Problema era că avea nevoie de două bilete. 


sro 


— Să ştii că s-a rătăcit pe drum, spunea Adette, când 
Nia se întoarse la infirmerie. Nici nu-ți închipui cât de des 
se întâmplă asta, mai ales pe culoarele neluminate, se 
aplecă să-i şoptească confidenţial lui Eradiez, apăsând o 
mână pe braţul lui musculos. A trebuit să închidem o mul- 
time de sectoare, ca să reducem numărul de dispariţii. 
Am trăit aici mulţi ani, dar totul arată altfel pe întuneric. 

Un fior îi zgudui umerii slabi, iar Adette se întoarse 
spre Nia de parcă abia atunci îi observase prezenţa: 

— Aici erai! Am venit la control, îşi acoperi protec- 
toare abdomenul cu mâna, dar Hossek nu mai apare. 

— Nu s-a întors? făcu Nia. 

Eradiez clătină din cap, în timp ce ochii Adettei se 
îngustară. Nia nu intenţiona să-i fure tipul care îi căzuse 
cu tronc. Avea altele pe cap, deşi s-ar fi culcat şi ea cu căpi- 
tanul sau oricare alt membru al echipajului, dacă îi pro- 
mitea că o lua cu el. Adette nu avea nevoie de o astfel de 
promisiune. 

— Cum se simte? arătă din cap spre pacientul din 
pat. 

— E în comă, vorbi pentru prima dată Eradiez. 

Poate nu-şi revine. Nia se strădui să nu lase speranţa să 
i se vadă pe chip. 

— Noi tocmai ne pregăteam să mergem la masă, în- 
trerupse Adette tăcerea care se lăsă între ei. Vii cu noi? Cu 

siguranţă au pregătit ceva deosebit să sărbătorească eve- 
nimentul. 

Dacă mergea cu ei, iar nu apuca să rămână singură în 
infirmerie, dar nici nu avea o scuză ca să refuze. Era, la 
urma urmei, ora de masă şi, pe o navă cu resurse limitate, 
aşa ceva nu se rata. Nu-i rămânea decât să se întoarcă mai 
târziu. 

— Tocmai de asta am venit, le spuse. Ştiam c-o să vă 
luaţi cu vorba şi o să întârziaţi. Gart ne aşteaptă. 

Eradiez aruncă o privire spre ocupantul patului. 

— Law vrea să-ți vorbească, spuse Nia. 

O minciună, în teorie, dar nu neapărat şi în practică. 
Cu siguranţa voiau să facă schimb de informații. 

ÎI convinse, pentru că o urmă pe Adette asemenea 
unui urs mare şi blând. 

Coridoarele se aglomerau pe măsură ce se apropiau 
de sala de masă. Seria lor abia începuse, însă fiecare se 
grăbea să prindă loc în față la coadă. 

Când ajunseră la linia de autoservire, Nia îşi trânti în 
farfurie un munte de grâu încolţit la care adăugă câteva 
alge anemice şi o lingură de ciuperci. Lângă ea, Adette îi 
explica lui Eradiez cum făceau rost de fiecare ingredient 
pus în mâncare. Nişte mirodenii ar fi fost bune să-i dea cât 
de cât gust, dar, fiind puţine, erau folosite doar la ocazii 
speciale. 

Cu tava în mână, Nia se îndreptă spre masa ocupată 
de Gart. Ochii căprui o priviră întrebători, dar nu spuse 
nimic. De aceea se cuplase cu el, pentru că nu punea în- 
trebări şi avea un culcuş moale şi călduros, o plăcere să 
dormi în el la întoarcerea din una dintre expedițiile ei. 

— Întreţinere, hmm? spuse Eradiez după ce făcură 
prezentările. 

— Nu e chiar atât de important pe cât pare, zise Gart. 
Eu doar fac liste cu sistemele care urmează să cedeze. Alții 
vin cu soluţii de evitare a dezastrelor. 

Mai vru să spună ceva, dar tăcu la vederea lui Papa 
Ote, care intră însoțit de ceilalți doi membri ai echipajului. 
Papa Ote scană întreaga sală şi şontâcăi spre ei. 

Nia îşi studie fascinată germenii de grâu. Oare dacă 
îşi înfunda gura cu mâncarea cleioasă, o lăsau în pace? 
Avea neplăcuta senzaţie că ştia ce urma să-i ceară Papa 
Ote. 

— Am făcut o estimare preliminară a defecțiunilor, 
spuse Law. Ne trebuie un convertor ca să putem zbura 
din nou. 

Nia îşi ținu răsuflarea. Era posibil? Se temea să spere, 
totuşi trebuia luată în calcul şi această posibilitate. 

— Ai idee unde putem găsi unul? întrebă Papa Ote. 

Deşi întrebarea părea să-i fie adresată ei, Nia conti- 
nuă să fixeze cu încăpățânare farfuria. Mai bine să nu bă- 
nuiască cât de mult îşi dorea să zboare din nou modulul. 

— O navă de mărimea asta trebuie să aibă piese de 
rezervă pentru călătoriile lungi, spuse Merrick. 

— Undeva în compartimentul de stocare? sugeră 
Law. 

— Compartimentul tehnic este la capătul nivelului 
şase, spuse Nia. A rămas fără curent în urmă cu doi ani şi 
întregul sector este blocat. Nu putem intra. 

— Sigur putem găsi o cale de acces, spuse Law. 

— Dacă vrei să arunci uşile în aer, da, îl privi Nia în 
ochi. 

Papa Ote se încruntă la amândoi, iar Nia îşi stăpâni 
cu greu un zâmbet. Nimeni nu atenta la nava lui Papa 
Ote. 

— Putem găsi unul sau ceva asemănător în alt sector, 
spuse Merrick, trecându-şi degetele peste barba scurtă. 
Dacă funcţionează, îl putem modifica. 

— Dacă e vreunul pe Pacific, sigur îl găseşte Nia, o 
bătu Adette uşor pe umăr. 

Papa Ote îşi întoarse atenţia către Nia şi ridică din 
sprâncene. Ei? 

— Nu ştiu cum arată, spuse ea. N-am văzut niciodată 
unul. 

— Îţi arătăm, spuse Law. Avem unul... ce-a mai ră- 
mas din el. 

— Acum mănânc, i-o tăie scurt Nia. 

— După masă, spuse împăciuitor, dar categoric Papa 
Ote, făcând-o să se întrebe ce avea el de câştigat din 
afacerea asta. 

— Abia m-am întors ieri, protestă Nia. Am nevoie de 
câteva zile să mă odihnesc, îşi frecă demonstrativ banda- 
jul de pe braţul stâng. Fie că le plăcea sau nu, aveau ne- 
voie de ea. 

Papa Ote trebuie să fi ajuns la aceeaşi concluzie, 
pentru că spuse înainte de a pleca: 

— Ai două zile pentru pregătiri. 

Nia se uită urât la silueta cocârjată care se îndepărta, 
sprijinindu-se cu o mână tremurândă de baston. Era atât 
de uşor să pretindă lipsa de interes. Trebuia însă să aibă 
grijă să nu exagereze. Atât Garet, cât şi Adette o cunoş- 
teau prea bine. 

— Putem să ne alăturăm? întrebă Law. 

Cât se foiră ei cu scaunele şi îşi aduseră tăvile cu 
mâncare, Nia fură de pe masă un fruct şi o bucată de 
pâine. 


ro 


Peretele rece îi turtea obrazul, dar Nia suportă asaltul 
cu hotărâre ca de fiecare dată. Degeaba se străduise să-l 
evite pe Sarezez, până la urmă tot o prinsese singură şi o 
trăsese într-un coridor părăsit. Nia nu se zbătuse, învățase 
din vreme că n-avea niciun rost să opună rezistenţă. Dacă 
o făcea, Sarezez devenea violent şi totul se termina cu o 
săptămână petrecută la infirmerie pentru ea. Aşa, el o pă- 
trunsese pe la spate şi îşi făcu treaba în linişte, acompaniat 
de clinchetul cuţitelor din haină, dând dovadă chiar de o 
anumită blândețe, în ciuda masivităţii şi mişcărilor ne- 
îndemânatice. Nia era uşurată că nu trebuia să-i privească 
mutra şi expresiile animalice în timp ce o regula. 

Când termină, Sarazez se retrase cu un plescăit de 
carne udă, îşi încheie pantalonii şi o abandonă în întu- 
nericul coridorului. Partidele lor sporadice de sex se des- 
făşurau întotdeauna în tăcere, nu că s-ar fi plâns de asta. 
Nia se şterse cum putu mai bine, mulțumind soartei că nu 
mai avuseseră în comunitate o sarcină dusă la termen de 
mai bine de un deceniu, îşi aranjă hainele şi îşi trecu de- 
getele prin păr. Cam avea nevoie să se tundă. Era impo- 
sibil să-şi menţină părul curat altfel. 

La ieşirea din coridor, dădu nas în nas cu Law. 

— Mi-a spus tipul ăla înalt că s-ar putea să te găsesc 
aici. 

Obrajii Niei se încinseră instantaneu. 

— Ce vrei? 

— M-am gândit că ar fi timpul să ne uităm pe planu- 
rile navei, spuse Law cu un zâmbet prietenos. Să vedem 
unde am putea găsi un convertor? 

Nia făcu un pas înapoi, dar îl evitase suficient. Cum 
să aibă încredere în ea dacă n-o văzuse niciodată la trea- 
bă? Sosise timpul să dea dovadă de profesionalism, doar 
n-o hrăneau degeaba. 

— Adună-ţi oamenii, îi spuse. Papa Ote îşi face siesta 
în centrul de comandă la ora asta, aşa că ne vedem acolo. 

— Toată lumea e deja acolo, îi făcu Law semn să-l 
însoțească. Am venit doar să te iau. 

Zâmbetul Niei nu putea fi mai fals de atât, dar o luă 
înainte, obişnuită să deschidă drumul. Mergea repede să-i 
arate că ea controla situaţia şi, când li se intersectă drumul 
cu al lui Gart, se prefăcu că nu-l vede. 

Papa Ote se odihnea într-unul din scaunele rotative, 
răsucit ca să țină sub observaţie ecranul de la bord şi cei 
doi ocupanți ai scaunelor de lângă el. Eradiez şi Merrick 
întoarseră capetele la sosirea lor şi se traseră la o parte să 
le facă loc. 

Absența altor martori dădea adunării lor un aer con- 
spirativ. Papa Ote avea un cuvânt greu de spus în deciziile 
importante, dar nu era singurul. Nia îşi împreună mâinile 
la spate şi împinse pieptul mic înainte. Între noi doi, bă- 
trâne. Să vedem cine e mai tare. 

— Tocmai îmi arătau unde şi-au pierdut nava, spuse 
Papa Ote, gesticulând vag spre ecran. 

Imaginea sistemului de planete pe lângă care treceau 
nu se schimbase de câteva săptămâni, pentru că nava se 
deplasa doar cu o fracțiune din puterea reactoarelor ră- 
mase funcționale. Un singur punct apăruse între planetele 

a doua şi a treia, adăugat de sistem. Imposibil de testat 
veridicitatea spuselor lor de la distanţa asta. Prea departe. 
Din păcate, cunoştinţele Niei de navigaţie în spaţiu lăsau 
de dorit. 

Merrick atinse comenzile de la bord şi înlocui ima- 
ginea cu planul tridimensional al navei. Nivelurile se 
suprapuneau în culori diferite, în funcţie de utilizare şi 
gradul de accesibilitate. Mai mult de trei sferturi prezen- 
tau griul inert al sectoarelor închise, ascunzând între ele şi 
nivelul care nu avea să apară vreodată pe un plan. 

— Am identificat spaţiile de stocare în care ar trebui 
să fie piesele de schimb, arătă Merrick spre o zonă cu şase 
niveluri mai jos de cel ocupat de ei. E a naibii de mare 
nava asta! 

— Sigur e acolo? întrebă Nia. 

— Apar pe lista de materiale, am verificat, spuse 
Merrick. Dacă nu le-aţi folosit pe toate, ar trebui să fie tot 
acolo. 

Nia clătină din cap şi strânse din buze cu ochii ațintiți 
la ecran. Fa nu le luase şi altcineva nu mai fusese atât de 
departe de ani de zile. Dar altceva o nemulțumea. 

— Ultima dată când am fost în direcţia aia, am întâl- 
nit două blocaje pe drum din cauza cărora a trebuit să 
ocolesc o mulțime, le spuse. Şi de atunci au mai cedat 
două sectoare. Nu garantez că ajung până acolo. 

— Ajungeţi, făcu Law. 

— Poftim? clipi Nia. 

— Eradiez merge cu tine. O să care materialele şi o să 
deschidă orice drumuri ai nevoie. 

Nia se întoarse şi îl cântări din ochi pe voluntar. Cine- 
va care să transporte lucrurile grele era o idee bună, mai 

ales că ei urmau să plece şi, prin urmare, nu-i puneau în 
pericol monopolul asupra expedițiilor de recuperare. Era- 
diez îi întoarse privirea, clar conştient de evaluarea ei. 
Hmm, nu. 

— E prea mare, spuse Nia pe un ton de afaceri fără a 
încerca măcar să pretindă că-i pare rău. Nu încape pe 
unde mă strecor eu. 

— Nu poţi să-l aduci singură, spuse Merrick. E prea 
greu. 

— Cum arată? 

Merrick îşi plimbă din nou degetele pe comenzi. Ima- 
ginea unui aparat cu carcasă metalică şi multe tuburi 
întrând şi ieşind din el apăru în colțul ecranului. Lista de 
specificaţii tehnice aflată în derulare dedesubt părea că nu 
se mai termină. Nu că ar fi înțeles ceva din ea. Pe Nia o 
interesa obiectul în sine, nu cum funcționa. Prea mare şi 
dificil de manevrat. lar dacă mai trebuia şi să-l deconecte- 
ze de la alte aparate... Prezenţa unei escorte ar fi simpli- 
ficat mult situaţia. Merrick ar fi fost bun. Era mai subțire 
şi părea să fie mecanicul echipajului. Asta însemna că nu-l 
putea lua cu ea. Ar fi pus prea multe întrebări legate de 
anumite sectoare abandonate, dar încă alimentate cu 
energie. 

— Ce alte opţiuni avem? îl întrebă. Unde în altă parte 
am putea găsi unul, preferabil în apropiere ca să nu 
străbatem toată nava? 

Merrick studie gânditor planurile. 

— Aici... aici... şi aici... Dar dacă sectoarele astea au 
căzut de mult timp, s-ar putea să nu mai funcționeze. Sau 
le-aţi închis voi? 

Nia îl lăsă pe Papa Ote să răspundă. Fusese la condu- 
cere cu mult înainte de a deveni ea interesată de traiec- 
toria navei. 

— Cele mai multe au căzut singure, spuse acesta. 
Odată regimul de carantină instalat, ne-a fost greu să 
trecem peste directivele sistemului central. 

— Putem încerca, spuse Nia, dacă nu reuşim să 
ajun... 

O lumină sclipi la bord şi imaginea de pe ecran fu 
înlocuită de un mesaj: 

Cerere de andocare refuzată. La orice abatere de la traiec- 
torie, se va răspunde cu foc. Continuaţi-vă călătoria, Pacific. 
Drum bun! 

Law şi Merrick se holbară la text, apoi se întoarseră 
spre Papa Ote. 

— Ce-a fost asta? întrebă Law. 

Umerii bătrânului căzură, iar el se făcu mic în scaun, 
arătând cu zece ani mai în vârstă. 

— Ultima noastră şansă să ne întoarcem la civilizație, 
hârâi vocea acestuia. Până şi mâinile îi tremurau pe bra- 
tele scaunului. O să ajungem în raza de comunicare a altei 
planete locuite abia peste şase luni... şi după aia... nu mai 
e nimic... 

Law se întinse peste el şi readuse pe ecran harta 
spaţiului învecinat. După două recalibrări ale rezoluţiei 
deveni vizibilă planeta menţionată de Papa Ote. Mai 
departe, concentrația de corpuri cereşti scădea, semn că se 
apropiau de marginea galaxiei. 

— La viteza asta şi, având în vedere cât combustibil 
mai are modului, spuse Law, ne rămâne puţin timp să-l 

reparăm şi să plecăm înainte de a ajunge prea departe ca 
să mai fim recuperaţi de o navă. 

Convinsă de urgenţa situației, deşi din motive dife- 
rite, Nia scutură din cap: 

— Plecăm să recuperăm convertorul în patru ore. Tu 
vii cu mine, arătă spre Law şi părăsi centrul de comandă. 

În urma ei, Papa Ote zise: 

— Nu le spuneţi celorlalți despre mesaj. Moralul este 
oricum la pământ. 

— De ce patru ore? alergă Law după Nia, care se în- 
drepta deja spre infirmerie. 

— Atât îţi va trebui ca să-ți pregăteşti echipamentul 
necesar. 


ro 


Casca îi ascundea o mare parte din față, dar Niei nici 
prin cap nu-i trecuse să zâmbească până ce Law spuse: 

— Poţi să râzi dacă vrei. 

Părăsiseră sectoarele locuite cu mai multe minute în 
urmă şi se echipaseră treptat, pe măsură ce condiţiile de 
mediu deveniră tot mai neprielnice. Mai întâi aprinseră 
lămpile, apoi îşi puseră măştile de oxigen şi, în cele din 
urmă, îmbrăcară costumele uşoare, dar groase, când tem- 
peratura coborî sub limita suportabilă. Improvizat în gra- 
bă, costumul lui Law era plin de petice şi lipituri atât pe 
dinăuntru, cât şi pe dinafară. 

— Nu da drumul la căldură, îl instruise Nia. O să 
avem nevoie de ea mai târziu. 

Fuseseră singurele cuvinte pe care i le adresase de la 
plecare. Law o urmase ascultător, puţin frustrat de 

refuzul Niei de a consulta harta, până se lămurise că nu 
avea nevoie de aceasta. 

— De câte ori ai parcurs drumul ăsta? 

Nia ridică din umeri, un gest făcut invizibil de costum. 

— De multe ori. N-am numărat. 

— Cum ai început? 

Tăcerea impusă îşi atinsese scopul. Law avea chef de 
vorbă. Dar ca să obţină informaţii de la el, trebuia şi ea să 
participe la conversaţie. 

— Aveau nevoie de cineva mic să se strecoare într-un 
compartiment blocat, îi spuse. Eram singurul copil cu di- 
mensiunile potrivite. Aveam doisprezece ani. 

— Şi au continuat să te trimită? 

Vocea lui Law suna ciudat, revoltată. 

— Nu, zâmbi Nia pentru sine. M-am dus singură. A 
fost uşor pentru că nu mă rătăceam niciodată... nici îna- 
inte... 

Înainte de declanşarea epidemiei, dar n-o spuse cu voce 
tare. 

— Memorie fotografică? 

— Cred că da. 

Fluieratul lui Law îi răsună în cască. 

— Folositoare chestie. 

— Fiecare facem ce putem să supraviețuim, spuse 
Nia. Zece ani au trecut repede. 

— Zece? 

Law se opri să se uite la ea. Nia şi-l imagină reeva- 
luându-şi impresiile. Nu era un copil, aparențele erau 
înşelătoare. Silueta scundă şi subțire, rezultat al dietei 
nesănătoase impusă din fragedă copilărie, inducea pe 
multă lume în eroare. 

— Cât de des te trimit? 

Law înţelesese greşit. Nia acționa pe cont propriu şi 
nimeni nu o controla, dar nu-l corectă. 

— De câte ori este nevoie... O dată la câteva săptă- 
mâni... mai rar în ultimul timp pentru că trebuie să merg 
tot mai departe să găsesc ceva folositor. 

Se opri la câţiva paşi de capătul coridorului, înainte 
de intersecţie, şi arătă spre scara metalică de pe perete: 

— la-o înainte şi deschide uşa din capăt. Vezi că tre- 
buie tras tare de ea şi n-ai de ce să te ţii. 

Când Law nu porni imediat, Nia adăugă: 

— Eşti mai puternic decât mine, consumi mai puțină 
energie. Mai avem mult de mers. Nu putem s-o luăm de-a 
dreptul şi lifturile nu funcționează. 

Law mormăi ceva legat de distanța cea mai scurtă 
dintre două puncte, ceea ce n-avea niciun sens deoarece 
se aflau într-un labirint, şi se execută. Costumul îi inco- 
moda mişcările, dar reuşi să menţină un ritm alert, cal- 
culat, până sus. Era într-adevăr mai puternic decât Nia. Ea 
era însă mai rapidă. Slabă consolare. 

— Şi acum? trebui Law să repete întrebarea, ca să-i 
atragă atenţia. 

— Trage tare spre dreapta. 

Uşa se deschise cu un lătrat răguşit. La următoarea ex- 
pediţie, poate îşi făcea timp s-o ungă până nu se înțepenea 
şi bloca accesul la următoarele trei niveluri. Nia ajunse la 
mijlocul scării înainte de a dispărea Law prin deschidere 
şi îl aşteptă acolo să-şi termine numărul de echilibristică 
pentru că, odată cu deschiderea uşii, pierdea şi orice urmă 
de prijin. Ea desigur că nu avu aceeaşi problemă. 

— Ce se aude? întrebă Law în timp ce se trăgea sus. 

Nia se opri pe margine şi ascultă atentă câteva se- 
cunde. Zgomotul se repeta cadenţat, cu un ecou surd. 

— E doar apa... s-a spart o conductă. Ai grijă, e ru- 
gină veche de două decenii pe aici, se rostogoli înăuntru 
şi o porni de-a lungul coridorului de întreţinere. Încearcă 
să nu atingi nimic. Nu vrei să descoperi pe propria piele 
prin ce cabluri mai trece curent. 

Lumina de la casca lui Law dansă pe pereții înghe- 
suiți. Cabluri de dimensiuni şi culori diferite treceau în 
toate direcţiile, din loc în loc desprinse de perete şi ba- 
rându-le drumul. 

— Ăsta n-ar trebui să fie un sector închis? 

— Şi apa a fost închisă, spuse Nia. 

Zece paşi mai târziu, în timp ce se strecurau pe lângă 
o serie de cutii cu margini curbate care camuflau îmbinări 
şi intrări, Law vorbi din nou: 

— E o navă mare. 

— Da... 

— Câţi pasageri poate să transporte? Zece mii? 

— Cinsprezece mii în plin sezon, spuse Nia. 

De la mai multe mii până la câteva sute diferenţa era 
mare, dar Pacificul nu mai era nava de croazieră care fu- 
sese cândva. Trecerea timpului şi epidemia o transforma- 
seră într-un oraş fantomă aflat în derivă sau cel puţin 
aceasta era impresia pe care trebuia să le-o lase străinilor. 

— Erau toţi la bord când s-a declanşat epidemia? 
întrebă Law. 

— Destul de mulți, spuse Nia cu o voce lipsită de 
interes. 

— Ce s-a întâmplat? 

— A adus virusul unul dintre pasageri. Simptomele 
s-au declanşat când eram deja în spaţiu, departe de orice 
punct care ar fi putut să ne dea ajutor. 

— Şi pasagerii? 

— Au murit, spuse Nia fără grabă. Se întâmplase cu 
mulți ani în urmă şi nepăsarea ei forțată ascundea faptul 
că nu spunea întregul adevăr. Muriseră o mulțime... dar 
nu toți. Doar noi am mai rămas. 

Deocamdată era subînţeles. 

La următoarea ieşire, părăsiră coridorul şi săriră pe 
podeaua unei hale lungi şi bogat ornamentate, cândva o 
sală de ceremonii. 

— Ţi s-a stins lumina, spuse Law de îndată ce fu față 
în față cu ea. 

— Eu am stins-o. N-am nevoie de lumină aici. 

Podeaua dreaptă, lipsită de obstacole, se întindea 
până la peretele abia vizibil din depărtare. Cunoştea zona 
şi n-avea rost să consume bateriile degeaba. 

La îndemnul ei, îşi continuară drumul de-a curmezi- 
şul săli către un morman de cutii şi lăzi care urca până la 
o gaură de aerisire. 

— Uită-te la mine şi pune piciorul exact unde îl pun 
eu, spuse Nia. Echilibrul este fragil şi, dacă se prăbuşeşte, 
n-avem cu ce să-l reconstruim. 

Ea se cățără prima şi îi urmări de sus ascensiunea 
plină de ezitări. 

— N-o să putem să ne întoarcem pe aici cu conver- 
torul, icni Law şi bâjbâi cu mâna după următorul punct 
de sprijin. 

Nia îl înşfăcă de mănuşă şi îl trase înăuntru, târându- 
se înapoi pe genunchi. Costumele li se frecară de pereții 
îngrozitor de apropiați. 

— E mai scurt pe aici, îi spuse. O să ocolim la întoar- 
cere, dar o să fie mai uşor. 

— Dacă aşa spui tu..., făcu Law la un pas în urma ei. 
De ce n-aţi părăsit nava? 

Reluarea rapidă a conversaţiei o amuză pe Nia. Oare 
era căpitanul claustrofobic? 

— Carantina... Indiferent ce mesaj transmitem, tri- 
mite automat şi codul de alertă. Virusul continuă să fie 
activ. Nicio planetă locuită nu ne primeşte. Şi nu suntem 
echipați să colonizăm una. 

Acum ar fi fost momentul potrivit să pună şi ea nişte 
întrebări. Mai târziu, când avea să fie la cheremul ei. 

— Deci ultima şansă este peste şase luni, spuse Law. 

— Asta dacă nu vă pricepețţi voi să reprogramaţi 
computerul de la bord. 

— Îmi pare rău, ofițerul nostru de comunicaţii e 
plecat în vacanţă. 

Nia ar fi clătinat din cap la tonul lui ironic, dar nu 
merita efortul. 

— Sincer, îmi pare rău. Câteva sute de oameni ar pu- 
tea fi ţinute în izolare undeva pe orbită până sunt tratate. 
Răspunsul mi se pare exagerat. 

Raționamentul lui era corect, bazat pe ceea ce văzuse. 
Nia era forțată să rămână la povestea pe care căzuseră de 
acord să le-o spună străinilor. Ca să poată părăsi Pacificul, 
trebuia înainte de toate ea însăşi să nu fie linşată de ai ei. 

— Spune-le lor asta. 

— ÎI aruncăm în aer? întrebă Nia. 

Law se opri din măsurat şi se uită frustrat la peretele 
şi, în special, la uşa care le blocau calea. Orice încercaseră, 
uşa se încăpăţâna să rămână închisă. 

— Nu, suntem prea aproape de peretele exterior, 
spuse Law. O încărcătură suficient de puternică să dis- 
trugă perete ăsta ar avea efect pe o rază prea mare. Nu 
putem risca învelişul... L-am văzut de afară şi este într-o 
stare deplorabilă. O fisură în carcasă e ultimul lucru care 
vă trebuie, dacă vreți să ajungeţi undeva... oriunde. 

— Şi atunci? deschise Nia larg braţele în sensul Eu 
te-am adus până aici, Merrick a spus că o poți deschide, mai 
departe ce facem? 

— Căutăm un alt punct de acces, spuse Law şi scoase 
harta. 

Nia se rezemă cu spatele de perete şi braţele încru- 
cişate pe piept şi refuză să se uite: 

— Nu există altă cale. 

— Poate aici...? arătă el la o joncțiune de pe hartă. 

— Nu, toate sectoarele sunt închise şi sunt prea de- 
parte de nivelurile locuite. N-au fost afectate de revolta de 
după declanşarea epidemiei. Prin urmare nu există dis- 
trugeri de care să profităm aşa cum am făcut până aici. 

Trase aer în piept, blestemă timpul pierdut şi resur- 
sele consumate şi închise ochii pentru o clipă. Era timpul 
să treacă la planul de rezervă. 

— Strânge-ţi lucrurile, îi spuse lui Law. Mergem să 
luăm unul folosit. 

Law se mai uită o dată la hartă, apoi îşi puse uneltele 
la loc în geantă. 

— Încotro? o întrebă. 

— Înapoi şi la stânga. 

— Cât timp am pierdut? 

— Vreo două ore, spuse Nia laconic. 

Parcurseră coridoare identice unul după altul până 
dădură de o nouă uşă simplă din metal. Nia o deschise şi 
spuse: 

— Aici e. 

— Parcă spuneai două ore, zise Law. 

— Uşa asta se deschide într-o singură direcţie. După 
ce-l luăm, ocolim din nou. 

— Tehnologie veche de douăzeci de ani, mormăi 
Law. 

Mai degrabă patruzeci, dar nu-l contrazise. Îi arătă 
peretele fals care trebuia demolat: 

— Acolo e. N-am idee unde exact, aşa că mai bine ai 
începe să sapi. 

— Nu-mi dai o mână de ajutor? întrebă Law, dar îşi 
scoase din nou uneltele şi se apucă de măsurat, ciocănind 
în căutarea punctelor de rezistenţă. 

— Eu sunt ghid, nu muncitor necalificat. 

Nia se instală într-un colţ, încercând fără succes să 
găsească o poziție mai puţin incomodă în interiorul cos- 
tumului. Ceasul intern număra neiertător minutele, în 
acelaşi ritm cu scăderea oxigenului din butelii. Gaura din 
perete se lărgea însă mai repede. Avu grijă ca Law s-o 
surprindă de câteva ori frecându-şi braţul prin costum, 
nu cumva să uite de ameninţarea ce plutea pretutindeni. 

— Gata, ăsta e, se întoarse Law, ţinând în braţe piesa 
masivă din metal, lipsită de conectori. 

— Va fi suficient? întrebă Nia, ridicându-se încet. 

Costumul i se frecă de perete cu un foşnet recon- 
fortant. 

— Ar trebui să fie după ce termină Merrick cu el. 

Zâmbetul Niei rămase ascuns în spatele căştii. Law 
îşi cunoştea oamenii, se baza pe asta. În clipa următoare, 
se încruntă din nou. Încă nu avuseseră discuţia care o 
interesa pe ea. Dar mai întâi să treacă de partea cea mai 
grea. 

Alte coridoare, din fericire fără scări în sectorul aces- 
ta. Orice praf fusese vreodată acolo se depusese demult. 
Din obişnuinţă, Nia studie urmele de pe podea. Erau 
mici, pe potriva încălțărilor ei. Degeaba îşi spunea că nu 
conta şi avea să plece în curând. Acesta era teritoriul ei şi 
nu suporta ideea unei prezenţe străine. Nici pe Law nu 
l-ar fi luat cu ea dacă n-ar fi avut nevoie de cineva care să 
care convertorul. La câțiva paşi în urma ei, cu aparatul 
ancorat în curelele de pe umerii costumului, Law respecta 
ritmul impus, deşi respiraţia îi răsuna mai tare în cască. 

— Pe aici trecem, se opri Nia în fața unui perete şi 
împinse o placă, scoțând la iveală o fisură lungă şi în- 
gustă, curbată spre dreapta. 

Law îşi îndreptă raza lămpii spre întunericul din 
fisură: 

— N-o să încapă. Eu nici atât. 

— Ba da, încape dacă-l înclinăm pe o parte. 

Înainte de a apuca Law să protesteze, Nia se ridică pe 
vârfuri să dezlege curelele, nelăsându-i altă opţiune decât 
să o asiste. 

— Trec eu mai întâi, îi spuse. Îmi dai convertorul, 
fisura nu e atât de lungă pe cât pare, e doar un perete pră- 
buşit peste celălalt, apoi... 

— Iar tu pleci cu el şi mă laşi aici? o întrerupse Law, 
încruntătura clară în voce. 

— ...apoi îţi scoţi costumul, mi-l dai, după care treci 
şi tu, continuă Nia. Te ajut eu să-l îmbraci la loc dincolo. 

— Asta dacă nu îngheț mai întâi. Law depuse con- 
vertorul pe podea şi o apucă de braţ. Ce glumă e asta? 

— Nu e nicio glumă, spuse calm Nia, rezistând im- 
pulsului de a-şi smulge braţul din strânsoare. Există o tre- 
cere în alt sector prin care şi eu abia încap fără costum, dar 
m-am strecurat deja de două ori. Nu menţionă că nu era 
deloc interesată să repete experiența. E perfect realizabil, 
de aia ai încălzire la costum. Şi nici nu e chiar atât de frig. 

Strânsoarea mâinii lui Law se intensifică. 

— Vii cu mine sau te întorci pe unde vrei tu, spuse 
Nia. Ai harta. Dar te sfătuiesc să verifici mai întâi canti- 
tatea de oxigen rămasă. 

— Suficient pentru drumul înapoi, spuse Law după 
o întârziere de câteva secunde. 

— Nu şi dacă bâjbâi prin întuneric. Bateriile țin şi mai 
puţin. Şi nu uita că nu poţi să ceri ajutor. Costumele 
funcționează pe circuit închis. 

— Deci ai planificat totul de la început, spuse gân- 
ditor Law, dar îi dădu drumul la mână. 

— Am optimizat datele expediției, spuse Nia şi se că- 
ţără în fisură. Ar fi durat prea mult să modificăm costu- 
mele. Te aştept dincolo. 

Îşi modelă trupul după curbura peretelui, atentă să 
nu se agaţe de ceva, şi se strâmbă la fiecare perforare a 

stratului exterior al costumului. Avea să fie mult mai greu 
pentru Law. La jumătatea distanţei, imediat ce spaţiul în- 
cepea să se lărgească, se răsuci şi-şi întinse braţele înapoi 
prin fisură: 

— Dă-mi convertorul. Ridică-l până la nivelul umeri- 
lor şi înclină-l când îl împingi. 

Lipsa unui răspuns era îngrijorătoare, dar după câte- 
va căutări în gol, atinse cu vârful degetelor marginile 
rigide ale convertorului. 

— Gata, l-am prins, spuse şi trase spre ea. 

Chiar susținut parțial de Law era mai greu de mane- 
vrat decât se aşteptase. Trase mai tare, încercând să-i ghi- 
deze pe cât posibil traiectoria, iar convertorul veni spre ea 
în forță. Nia se grăbi să iasă cu el până nu-l scăpa şi mai 
mult îl trânti decât îl aşeză jos. ÎI împinse la o parte, ca să 
nu stea în calea lui Law când trecea, şi se băgă iar pe ju- 
mătate în fisură: 

— Costumul! 

Fu nevoită să se întindă şi mai mult din cauza costu- 
mului masiv, dar lipsit de rigiditate, iar pentru o fracțiune 
de secundă se temu că Law se răzgândise sau nu avusese 
încredere în ea de la început. Apoi portocaliul decolorat şi 
peticit al costumului îi sclipi în raza de lumină a lămpii. 
Nia îl înşfăcă şi îl trase afară, unde îl întinse şi îl poziționă 
pentru a putea fi îmbrăcat mai uşor chiar lângă ieşirea din 
perete. 

Law apăru imediat după ce terminase ea, palid la 
faţă şi cu pete întunecate întinzându-i-se pe piept şi pe 
spate. Nia îl asistă în tăcere şi închise costumul când dege- 
tele lui Law tremurară prea tare ca să mai fie folositoare. 
Susținându-l de umăr, îl ajută să se aşeze rezemat de 

perete. Cum el doar zăcea acolo, îi strânse senzorul din 
mânecă, menit să pornească sistemul de încălzire. Fu 
răsplătită cu un geamăt aprobator. 

— E mai bine? îl întrebă şi-i puse lumina în ochi. 

— D-da, mormăi Law printre dinţii încleştaţi. 

Nia îngenunche lângă el, pregătită să sară la o parte 
la cea mai mică mişcare, şi mută raza de lumină pe tubul 
ce lega casca de butelia cu oxigen. Lama din mâna ei sclipi 
în lumina rece, atrăgându-i atenţia. 

— Ce-ce faci? 

— Eu? Nimic. Tu însă ai să-mi răspunzi la câteva în- 
trebări. 

Law îşi păstră corpul inert, concentrat să-şi stăpâ- 
nească clănțănitul dinţilor, trăgând adânc aer în piept. 
Nia o luă drept o invitaţie să vorbească: 

— De ce-aţi venit aici? 

— Ne-au sechestrat nava şi abia am scăpat cu modu- 
lul de salvare. 

— De ce ne-aţi cerut nouă ajutor? 

— Frați singurii care treceați pe aproape. A fost un 
noroc chior. 

Nia plimbă cuțitul de-a lungul tubului, asigurân- 
du-se că Law vedea ce face. 

— Nu, nu se leagă, apăsă lama mai tare, suficient să 
îndoaie tubul. Nu explică de ce nu vă temeţi de noi. Ne-a 
mai acostat o navetă în urmă cu câţiva ani şi erau toţi 
paranoici să nu se contamineze. 

— Şi s-au contaminat? 

— N-am apucat să aflăm. Au... dispărut pe rând. 

— Dispărut? 

— N-aduceau niciun folos comunităţii, doar consu- 
mau resurse. 

— Ah. Şi naveta? 

— A fost avariată de ultimii supraviețuitori. N-am 
reuşit s-o reparăm. 

Răspunsurile Niei veniră cu amabilitate plină de sa- 
dism. Panică şi o conştientizare acută a situaţiei erau ceea 
ce avea Law nevoie ca să-i pună sângele în mişcare. Nia 
era mai mult decât dispusă să-l ajute. 

— Dar vouă nu vă e frică, spuse, fiind rândul ei să 
pună întrebări. De ce? Aţi văzut peste tot simptomele. Cei 
care o poartă pe picioare o duc încă bine. În faza terminală 
este mult mai rău, iar mai devreme sau mai târziu, o să 
trecem toţi prin asta. La fel şi voi. Cum explici gradul ăsta 
de nepăsare? plimbă sugestiv lama de-a lungul tubului. 

Law înghiţi în sec, dar îşi păstră privirea fixată asu- 
pra ei. 

— Poate că am fi fost mai speriați dacă am fi avut mai 
mult timp de gândire şi vreun cuvânt de spus în privința 
asta, reuşi să spună fără să sune a dojană. Când ne-am 
revenit însă, fusesem deja expuşi. Şi atunci s-au schimbat 
priorităţile. Voi în mod clar nu deţineţi un tratament, alt- 
fel l-aţi fi folosit, ceea ce înseamnă că avem nu una, ci trei 
urgenţe. Trebuie să plecăm cât mai repede de aici şi să 
ajungem undeva unde ne putem trata. Avem un membru 
al echipajului în stare critică pe care voi nu-l puteţi ajuta. 
Ironia e că el, fiind doctor şi încă unul bun, ne-ar fi de 
folos în faza asta. Şi mai avem şi ceilalți membrii ai echi- 
pajului rămaşi prizonieri pe navă, pe care ar trebui să-i eli- 
berăm cât timp mai avem ce salva. Aşa că, vezi tu, molima 
voastră e abia la coada listei noastre de probleme. 

Tonul din ce în ce mai controlat dădea de înţeles că 
Law îşi revenea din şocul cauzat de frig. Însemna că Nia 
trebuia să se îndepărteze o perioadă şi să-i lase timp să se 
calmeze. 

— Vă grăbiţi... asta e bine, spuse ca pentru sine, apoi 
apropie vârful cuţitului de îmbinarea dintre cască şi cos- 
tum. Îţi bate inima mai repede? 

— ...da. Vrei să-mi provoci un atac de cord? 

— Nu, zâmbi palid Nia. Mă întorc în douăzeci de 
minute, se ridică şi se îndepărtă pe cât de repede îi permi- 
tea costumul, înainte de a-i veni lui Law ideea să o înşfa- 
ce. După-aia ne întoarcem, îi aruncă peste umăr şi o luă la 
picior pe coridor. 

O fiolă atât de mică, dar atât de necesară. Nia o 
strânse în pumn, cu grijă să nu o spargă, şi o ascunse în 
buzunarul vătuit al costumului. Cele două fiole rămase în 
ascunzătoare sclipeau îmbietor în lumina lămpii. Să mai 
ia una? Prea riscant. Una o putea ascunde în gură, dar 
două, dacă se întâmpla ceva, conţineau suficient anal- 
gezic s-o adoarmă pentru totdeauna. Oftând, împinse 
cutia la loc în saltea şi aruncă o privire în jur să vadă dacă 
rămăseseră urme ale trecerii ei pe acolo. O fostă cameră 
pentru pasageri, ultima de pe tronson, vandalizată de 
mult — ascunzătoarea perfectă. Păcat că era atât de depar- 
te de traseul ei obişnuit. 

Îşi sigilă din mers buzunarul şi puse cuțitul la înde- 
mână, în caz că Law era încă supărat pe ea. Coridoarele şi 
scările le parcurse în fugă, ca să recupereze timpul pier- 
dut. Se opri doar când ajunse în apropiere de intersecția 

unde îl lăsase pe Law şi aşteptă să i se calmeze respiraţia. 
Nici măcar Law nu trebuia să bănuiască cât de departe 
fusese şi de ce. 

— Te aud, îi răsună vocea lui Law în cască. Poţi să vii. 
N-am să te atac. 

— Eşti sigur? trase Nia cu ochiului după colț. 

— Foarte sigur, spuse Law. Oxigenul meu e la limită 
şi am nevoie de un ghid ca să ajung mai repede la unul 
dintre sectoarele locuite. 

Suna rezonabil, ar fi trebuit să se gândească şi ea la 
asta. 

— Eşti bine? Poţi să duci convertorul? întrebă, dar 
Law îl ridicase deja. 

— Sperietura a funcționat... 

— Nu-i nevoie să-mi mulțumeşti. Pe aici. 

Law comentă ceva despre un traseu mai uşor, dar 
Nia era atentă la mişcările lui şi nu-i ardea de conversaţie. 
Fusese asaltată de prea multe ori ca să nu se aştepte la un 
atac. Încă mai avea cuțitul, iar el, din câte ştia ea, nu deţi- 
nea nicio armă. Deci avea să fie urât. 

Chiar dacă îl anticipase, atacul tot o luă pe nepregă- 
tite, pentru că Law aşteptă până ajunseră din nou în zona 
locuită şi se dezbrăcară de costume. Doar că el se mişcă 
mai repede şi ea avea încă braţele prinse în mânecile cos- 
tumului, aşa că asistă neputincioasă când Law o uşură de 
cuțit şi apoi îi verifică toate colțurile costumului până 
dădu peste fiola cu analgezic. 

— Nu..., gemu Nia. 

— După asta te-ai dus. Să înţeleg că există amatori de 
aşa ceva? încercă să citească literele de pe fiolă, dar erau 
prea şterse. N-am idee ce e... dar trebuie să alegi, nu le 

poţi avea pe amândouă, ținu fiola într-o mână şi cuțitul în 
cealaltă. 

Nia se întinse după fiolă. Cu puţină insistenţă putea 
face rost de alt cuţit, de analgezice însă nu. Law îi dădu 
drumul la fiolă în palmă şi ascunse cuțitul: 

— Pe ăsta îl păstrez. 

Nia nu protestă, bucuroasă că Law se mulțumise cu 
atât şi nu era unul dintre acei oameni care te pocneau doar 
pentru că puteau. Se îndepărtă precaută de el, în caz că se 
înşelase, şi terminând de dezbrăcat şi împachetat costu- 
mul, îşi continuă drumul fără să-l aştepte s-o urmeze. De 
aici se putea întoarce şi singur la sectorul locuit. 

Law apucă icnind convertorul şi se ţinu după ea ca un 
copil după mamă, deşi Nia nu făcu niciun efort să-l aştep- 
te. Dar Law se mişca mult mai repede în absenţa costumu- 
lui, cu o siguranţă demnă de cineva obişnuit să trăiască pe 
puntea unei nave, la fel ca ea. Poate că spusese adevărul şi 
într-adevăr avea o navă, una care să o ducă departe de 
iadul ăsta. Asta nu rezolva problema capacității modului 
de salvare, dacă mai reuşeau să-l facă să zboare vreodată. 

Preocupată de situaţie auzi prea târziu huruitul hi- 
draulic venind din stânga lor. Îşi înăbuşi un geamăt, când 
oprirea bruscă îi aduse convertorul în contact violent cu 
spatele, şi îl împinse pe Law înapoi, într-un intrând al 
coridorului. 

— Ce-a fost asta? întrebă Law. 

Nia îi apăsă o mână pe gură, încruntându-se la el, şi 
având braţele ocupate, Law fu nevoit să tacă. 

Uşile se deschiseră cu un fâsâit şi mai multe persoane 
ieşiră în coridor. Nu-i vedeau, dar îi auzeau. Dă, Doamne, 
să nu vină încoace. 

— Slabă captură, spuse vocea răguşită a unuia dintre 
ajutorii de bucătar. După ce că vă mişcaţi încet, ați mai şi 
întârziat. 

— Dădea tipul ăla mare târcoale, spuse altcineva. A 
trebuit să aşteptăm să plece ca să nu intre la idei. Deja se 
uita urât la uşi. 

Muşcându-şi buzele, Nia îl împinse mai în spate pe 
Law deşi nu mai avea unde să se ducă. Dacă Eradiez le 
atrăsese atenţia, găsind-o pe ea în compania lui Law ar fi 
complicat lucrurile. 

— Să le dăm la bucătărie până nu se strică, spuse 
prima voce. Creştem preţul pentru că sunt puţine. 

— Dăm o petrecere mâine, râse celălalt. 

Paşii se îndepărtară, dar vocile continuară să se audă 
indescifrabile din cauza ecoului. Ar fi trebuit să se as- 
cundă, dar nu părea să le pese că ar putea fi prinşi. 

După ce ultimul sunet se stinse, Nia îi permise lui 
Law să iasă din ascunzătoare. 

— Parcă ai spus că nu funcţionează lifturile, trase el 
cu coada ochiului către uşile închise, când trecură pe lân- 
gă acestea. 

— Nu funcţionează, spuse Nia. Alea nu duc nicăieri. 
Şi dacă aş fi în locul tău, aş evita ciorba de mâine indife- 
rent cine ţi-o recomandă. 


[7 (40) 


Cu răbdare, aşteptase ocazia prielnică până găsise 
infirmeria goală, cu excepţia corpului celui aflat în comă. 
Colegii lui petreceau tot mai puţin timp la infirmerie, ocu- 
pați cu repararea modulului de salvare, paza acestuia, 
odată ce devenise clar că putea fi reparat, şi socializarea 

cu pasagerii navei, parcă împăcaţi cu gândul că era în 
siguranţă acolo. O iluzie, desigur, dar Nia nu ţinea s-o 
spulbere. 

Descuie izolatorul şi trase adânc aer în piept înainte 
de a da ochii cu oroarea ce o aştepta pe pat. Cel din stânga 
era liber, o uşurare după ce săptămâni întregi, gemetele 
ocupantului reverberaseră între pereţii curbați. Nia se 
apropie de patul înconjurat de o folie transparentă. În ciu- 
da bandajelor care o acopereau pe femeie din cap până-n 
picioare, sângele şi puroiul treceau prin ele, îmbibând 
cearşafurile şi desenând un contur purpuriu în jurul bol- 
navei. Miasma greoaie din aer îi întorcea stomacul pe dos, 
dar reuşi să schițeze un zâmbet şi să spună pe un ton 
blând: 

— Leelee... Leelee, dormi? 

Sora ei mişcă o mână, degetele încleştate pe marginea 
cearşafului relaxându-se, iar ochii deschişi la culoare 
clipiră de câteva ori până reuşi să-şi fixeze privirea asupra 
Niei. Rictusul ce se voia a fi zâmbet îi plesni buzele cră- 
pate, lăsând la vedere gingiile supurante şi dinții pătaţi de 
sânge. 

— Hei... te-ai întors... 

Nia mai mult îi citi pe buze cuvintele decât le auzi, 
atât de firavă îi era vocea. Îşi strânse mâinile pumn şi le 
îndesă în buzunare, ca să reziste tentaţiei de a băga mâna 
prin deschizătura din folie şi a o atinge, ceea ce ar fi sporit 
riscul de infecție. 

— Am adus, îi spuse şi ceva se linişti în privirea 
febrilă. Şi am un plan! adăugă repede, înainte de a cădea 
Leelee din nou în nesimţire. O să plecăm de-aici şi o să te 
faci bine şi... 

Mâna ridicată de Leelee o amuţi. Efortul fusese con- 
siderabil, căci mâna îi căzu imediat înapoi pe pat. 

— Nu pleca... nu-mi place să te ştiu singură acolo, 
fără să te pot ajuta. 

— Atrebuit să mă duc, spuse Nia, luptându-se cu va- 
lul de lacrimi ce îi ataca ochii. Nu mai aşa puteam repara 
modulul. Ţi-aminteşti? Ţi-am spus despre el... 

Leelee clătină nerăbdătoare din cap, iar sângele se 
întinse pe pernă. 

— Nu singură... cine o să se ducă după tine dacă se 
întâmplă ceva? 

Răspunsul era simplu: nimeni. Doar ea se aventura 
să exploreze cotloanele ascunse ale Pacificului. Şi se în- 
torsese de fiecare dată. Dar Leelee nu putea renunța la 
rolul de soră mai mare, chiar dacă Nia nu mai era un copil 
şi dovedise de nenumărate ori că se descurca şi singură. 

— O dată mă mai duc... trebuie să mai iau ceva, spu- 
se cu încăpățânare şi, ca să oprească orice proteste, scoase 
fiola cu analgezic din buzunar şi îi introduse conţinutul în 
şirul de perfuzii la care era conectată bolnava. 

Ochii lui Leelee se închiseră şi un oftat îi umflă piep- 
tul chinuit. 

— După aia plecăm, repetă Nia, cu toate că Leelee nu 
o auzea, şi se şterse furioasă la ochi. Plecăm... 

Uşa se deschise, iar ea tresări şi strânse convulsiv în 
mână fiola care se sparse. 

Law o privi cu o sprânceană ridicată, apoi îşi îndrep- 
tă atenţia spre pat: 

— Deci pentru asta era, zise şi merse că studieze da- 
tele de pe monitoare. Nu-mi spune, pacientul care a re- 
zistat cel mai mult, nu-i aşa? 

Nia îşi ascunse mâinile la spate, ignorând sângele 
care îi umezea degetele. 

— Ce-i fac degerăturile? îl întrebă. 

— Doctorul m-a asigurat că n-o să-mi pierd nimic. Aş 
prefera să se uite al nostru peste ele dar..., ridică din 
umeri. Asta e. 

— N-avem nimic pentru el. Poţi să scormoneşti toată 
nava... nici n-aş şti ce să caut. 

— Ştiu. Sistemul medical este antic, atinse monitorul 
cu vârful degetului, urmărind o linie şerpuită. Unde ple- 
caţi? se răsuci brusc s-o privească. 

Nu, nu, nu. Era prea devreme să-i afle planul. Încă nu 
aveau locuri disponibile în modul. 

— Nu aici, îl trase de mânecă să-l scoată din izolator. 
E doar ceva ce-i spun ca să-i susțin moralul ridicat, şopti 
şi încuie uşa în urma lor. Desigur că nu ne ducem nicăieri. 
Râsul îi sună fals şi nu putu să-l privească în ochi. Unde să 
ne ducem? 

— Nicăieri, spuse Law. Probabil că s-ar dezintegra 
doar dacă aţi muta-o din loc. E în fază terminală, nu? 

Nia dădu tăcută din cap. Aşa era şi toate semnele 
indicau că n-avea să mai dureze mult. 

— Îmi pare rău, spuse Law. Nu mi-am imaginat că e 
atât de grav. Mă mir că aţi rezistat şi atât. 

— Nu progresează la fel de repede la toată lumea, 
mormăi Nia şi trase de marginea bandajului ce ieşea de 
sub mânecă, un gest menit să amintească oricui o vedea că 
şi ea suferea de aceeaşi boală, doar că avea norocul să 
poată ascunde simptomele. 

Law făcu un pas înapoi. După ce văzuse în izolator, 
desigur că avusese efectul scontat. 

— Ne vedem la masă, spuse Nia, nerăbdătoare să 
scape de el. 
— Da, ştiu, să spun nu la borş. 


(io) 


Abia a doua zi se ivi ocazia de a lua masa împreună. 
Jet se foia printre mese atent la oricine scăpa mâncare pe 
jos şi striga de fiecare dată când se întâmpla asta: 

— Două runde la spălat toalete!... O tură la exterior 
şi schimbarea filtrelor de radiații!... Două săptămâni la 
fermele de ciuperci! 

— Nuuu! 

Lângă Nia, Gart pufni în râs. Pedepsele deveneau tot 
mai creative pe măsură ce masa se apropia de sfârșit. 

Papa Ote lipsea. Echipajul lui Law întârziase şi, când 
ajunse la tăvile cu mâncare, le găsi aproape goale. Doar o 
farfurie cu borş mai rămăsese pe colțul benzii de autoser- 
vire. Fie se mulțumeau cu asta, fie aşteptau să ia masa cu 
următoarea tură. Eradiez înşfăcă farfuria cu o încruntă- 
tură care descuraja pe orice alt pretendent să se apropie. 
Law şi Merrick se mulțumiră cu obişnuitele alge şi acelea 
puţine, abia acoperind suprafaţa farfuriei. Aruncară o 
privire în jur şi se îndreptară spre grupul Niei, deşi erau 
mai multe mese libere. 

Adette le zâmbi din obişnuinţă, pregătită să flirteze 
cu Eradiez, dar se schimbă la față când văzu ce avea aces- 
ta în farfurie. Impasibil, Eradiez împunse cu lingura masa 
gelatinoasă scufundată în lichidul tulbure. Adette înghiți 
în sec şi se uită în altă parte. 

— Cum merg, reparaţiile la modul? întrebă Gart pe 
un ton destinat să dezamorseze orice dispută. 

— O să mai dureze câteva zile, spuse Merrick şi îşi 
umplu gura cu alge, mestecând rapid de parcă nici nu le 
simţea gustul. Convertorul e bun, îi aruncă Niei o privire 
cu o înclinare scurtă a capului, dar are nevoie de nişte mo- 
dificări ca să se potrivească la instalaţia noastră. Trebuie 
să confecționez nişte piese de legătură, unele rezistente. 
Nu vrem să explodeze din cauza suprasolicitării... 

— Cu siguranţă nu vrem asta, spuse Eradiez şi atacă 
conţinutul borşului cu lingura. 

Adette îşi acoperi gura cu mâna şi se ridică de la 
masă galbenă la față: 

— Mă-mă scuzați..., părăsi în grabă sala. 

— Am vrea să te angajăm pentru o nouă expediţie, 
spuse Law, întinzând o mână peste masă. 

Nia se uită la mână, apoi în direcţia în care plecase 
Adette. La masa din spatele lor, ajutorii de bucătari ciuli- 
seră urechile. Astfel de afaceri nu se discutau în public, 
mai ales că ea refuza să lucreze cu ei. lar ocazia era prea 
bună ca s-o rateze. Cât timp erau ocupați la masă, n-aveau 
cum să fie la infirmerie, ceea ce însemna că al patrulea 
membru al echipajului rămânea nepăzit. 

— Trebuie să mă duc să văd ce face Adette, îşi îm- 
pinse scaunul înapoi. Vorbim mai târziu. 

Orice spuseră în urma ei, se prefăcu că nu auzea. La 
ieşire, o coti la stânga şi continuă pe coridor, îndepăr- 
tându-se tot mai mult de toaleta în care Adette probabil 
că-şi vărsa conţinutul stomacului. Ca să nu atragă suspi- 
ciuni asupra ei, trebuia să procedeze ca una dintre brutele 
care nu erau în stare de altceva decât muncă manuală, bă- 
tăi şi beţii. În ciuda regulilor stricte de posesie a armelor, 

tot mai apăreau persoane cu gâtul tăiat. lar pentru asta 
avea nevoie de un cuţit. Acum. Noroc că ştia de unde să 
facă rost de unul. Avea să o coste, dar nu era ca şi cum nu 
se culca oricum cu Sarezez. Şi celălalt cuţit tot de la el îl 
luase. Sarezez era o brută, dar îşi proteja fetele, mai ales 
pe acelea care nu-i făceau probleme. 

Gart ar fi fost total împotriva ideii de a vizita cartierul 
rezidenţial al lui Sarezez de una singură, dar Gart nu 
trebuia să ştie ce făcea ea. Nu-i spusese nici cum se desfă- 
şurase expediţia cu Law. Un culcuş confortabil nu-l trans- 
forma automat în stăpânul ei. Vocea mică ce susținea că 
făcea o greşeală nu reuşi să-i schimbe calea. Doar Leelee 
conta. 

Mult timp nu fu sigură că era urmărită, zgomotul 
paşilor amestecându-se cu sunetele obişnuite ale comu- 
nităţii în plină activitate, dar pe măsură ce se apropia de 
marginea sectorului şi rămâneau doar voci ocazionale, 
ritmicitatea paşilor o zgârie pe creier. Veneau tot mai 
aproape, dar nici nu se grăbeau. Aşteptau s-o prindă 
singură, într-un loc retras. Chiar dacă striga, aici nu i-ar fi 
sărit nimeni în ajutor, dar era de preferat să nu existe 
martori. 

Un cuţit, avea nevoie de un cuțit! Naiba să-l ia pe 
Law care i-l luase pe-al ei. Grăbi pasul, doar ca să-i audă 
pe urmăritori făcând la fel. Dacă ajungea până la capătul 
sectorului, putea să dispară în exterior, unde nu avea să o 
găsească nimeni. Alternativa era să dea de Sarezez mai 
întâi, dar nici în caz de viaţă şi moarte nu îndrăznea să-i 
intre în vizuină oricât de blând ar fi fost cu ea. Şi să-i 
aducă inamicii la uşă... asta n-avea să-i placă. 

Cu sângele pulsându-i zgomotos în urechi, se opri în 
mijlocul intersecţiei. La dreapta sau la stânga? În ce direc- 
ţie avea mai multe şanse să scape? 

— Ți-am spus eu că nu-i proastă să fugă, răsună o 
voce în spatele ei, iar Nia se răsuci încet pe călcâie. 

Ajutorii de bucătar, aşa cum îi poreclise ea, rânjeau 
umăr lângă umăr, blocând tot coridorul. Păreau sănătoşi 
la prima vedere, nicio slăbiciune vizibilă de care ar fi 
putut să profite. 

— lar eu v-am spus că nu primesc comisioane de la 
particulari, zise Nia, ţinându-şi spatele drept deşi amân- 
doi erau cu un cap mai înalți ca ea. Astea sunt regulile lui 
Papa Ote. 

— Au fost, spuse Cherevic. Deja ai lucrat pentru Law. 
Există un precedent, i se lărgi rânjetul. 

— Papa Ote m-a trimis, spuse Nia. Discutaţi cu el. 

— Discutăm cu tine, spuse celălalt bărbat. Law vrea 
să-i mai faci rost de ceva, aşa că nu-i nevoie să-l ameste- 
căm pe Papa Ote. 

— Nu... 

Palma grea îi întrerupse protestul, izbindu-i capul de 
perete. Nia strânse din dinţi şi-şi şterse sângele de la colțul 
gurii. Îi crăpase buza. Ultima dată când o acostaseră, îi 
împunsese pe amândoi şi şchiopătaseră câteva săptă- 
mâni. De data asta aveau să scape nepedepsiţi. Se uită 
urât la ei, dar privirea întunecată nu reuşi să-i intimideze. 

— Asta-i lista, îi băgă Cherevic o hârtie în mână. Să 
aduci tot la următoarea ieşire. 

Nia se strânse în sine, pregătită pentru o nouă lovi- 
tură. Obrazul i se umflase deja, iar tâmpla opusă îi pulsa 

surd. Încă un loc dureros ce mai conta? Oricum îi ura. Nu 
exista scuză pentru ce făceau ei. 

Aşteptă încordată, dar lovitura nu veni. O umbră 
amenințătoare se profilă peste atacatori, iar aceştia se 
îndepărtară în grabă. 

— Aşteptăm rezultate! strigară după ce dispăruseră 
din câmpul vizual. Avem cifrul de la izolator! 

Sângele din venele Niei se transformă în gheaţă. 
Dacă îşi închipuiau că ameninţând-o pe Leelee o forțau să 
colaboreze, se înşelau. Nu reuşiseră decât să adauge două 
nume pe lista persoanelor de care trebuia să scape. 

Sarezez se uita lung la ea. Sprâncenele ridicate erau 
singurul semn de întrebare, acompaniate de muţenia 
tipică. 

— Nişte ticăloşi, mormăi Nia şi scuipă o gură plină 
de sânge. 

Mama ei ar fi clătinat din cap la vederea lipsei de 
maniere şi mai mult ca sigur că n-ar fi fost de acord cu 
crima — n-apucaseră să dezbată subiectul în scurtul timp 
petrecut împreună — dar ea nu trăise pe Pacific în condiţii 
de carantină decât o lună şi, cel mai important, nu era 
acolo. 

— Am nevoie de un cutit, îi spuse lui Sarezez. Con- 
fruntată cu o ridicare imperceptibilă a sprâncenelor, 
continuă: L-am pierdut pe al meu. Dacă vrei ca faţa asta 
să-şi revină, arătă spre obrazul învinețit, ai face bine să-mi 
găseşti unul. 

Preţ de o secundă se temu că mersese prea departe, 
chiar dacă era una dintre puţinele femei cu fața rămasă 
nemarcată de boală, dar buzele tremurânde şi ochii 

încețoşaţi de lacrimi îl convinseră. Sarezez scoase din 
haină un pumnal mic, potrivit pentru mâinile ei, şi i-l 
întinse. 


[7 (40) 


Uşa de la izolator era încuiată şi se deschise tocmai 
când Nia voia să introducă cifrul. Doctorul Hossek o 
salută cu o înclinare a capului şi îşi văzu de drum, pără- 
sind infirmeria. Dacă s-ar fi întâmplat ceva, i-ar fi spus, 
doar se vedeau în fiecare zi, aşa că Nia lăsă uşa să se 
închidă singură. 

În salonul principal, luminile clipeau pe monitoarele 
strânse în jurul patului ocupat. Dacă exista vreo modifi- 
care a semnelor vitale, ea nu o observă. Aveau să se schim- 
be în curând şi nu în bine. Unii pur şi simplu n-aveau 
noroc. Ea însă îşi făcea norocul singură. 

Se apropie de marginea patului şi scoase cuțitul cu o 
mână tremurândă. Mai rănise oameni, când fusese nevo- 
ită să se apere, provocând răni mai mult sau mai puțin 
grave, dar acesta avea să fie primul omor. Nu-şi ceru ier- 
tare de la nimeni. Trase adânc aer în piept şi apropie lama 
de carotidă. Nu, cineva care ar fi eliminat risipa de resurse 
cauzată de omul în comă n-ar fi pus accentul pe eficienţă, 
ci pe impactul mesajului transmis. Trebuia să curgă sân- 
ge, mult sânge. Prin urmare o tăietură transversală dintr-o 
parte în alta a gâtului. Murdară treabă, dar cel puţin nu 
avea să-l doară şi se termina repede. Hainele le putea 
ascunde în izolator. 

— Te-am aşteptat să te întorci, răsună vocea lui Law 
din cadrul uşii. 

Nia îşi păstră poziţia cu spatele întors la restul încă- 
perii. Cu o lentoare intenţionată, îşi trase mâna mai aproa- 
pe de corp să camufleze prezenţa cuţitului. Nu îndrăzni 
să facă mai mult de atât. 

— Am fost ocupată. 

— i-am păstrat nişte pâine... pentru Leelee, nu? 

Un gest mărinimos dacă n-ar fi ştiut că Law voia ceva 
de la ea. 

— Mulţumesc, dar de două zile nu suportă decât 
lichide, spuse Nia, ca să tragă de timp. 

Buzunare în față nu avea, iar mânecile fuseseră in- 
tenţionat croite scurte să lase la vedere bandajele legate 
strâns pe antebraţe. N-avea unde să ascundă cuțitul şi nici 
nu voia să-l lase din mână după ce abia îl primise. 

— Îmi pare rău, spuse Law. Sper că ştii că nu o putem 
lua cu noi. N-ar rezista călătoriei. 

Posibil, dar era ultima lor şansă, iar Leelee murea 
oricum. 

Mâna Niei se încleştă pe mânerul cuţitului în timp ce 
Law traversă alene salonul. Cât de greu de pilotat putea fi 
modulul de salvare? Oare se descurca restul echipajului 
fără Law? Cât de furioşi aveau să fie dacă le dispărea căpi- 
tanul şi ce puteau să facă? Orice prost trebuia să ştie că 
erau încă în viață doar pentru că nu terminaseră de re- 
parat modulul. Un atac putea surveni oricând. 

— Şi pe el îl lăsăm aici, spuse Law, oprindu-se la un 
pas distanţă de Nia. Încă nu respiră singur şi modulul 
n-are tehnologia necesară să-l menţină în viață. 

— N-ai nicio garanţie că ai să-l mai găseşti în viaţă, 
scăpară cuvintele printre buzele Niei înainte să le gân- 
dească. 

Mâna lui Law îi apucă încheietura şi îi desprinse 
cuțitul dintre degete: 

— Deja are o şansă în plus. 

Nia clătină din cap, şuviţele mai scurte dansându-i în 
jurul feţei şi întunecându-i vederea. Nu era de ajuns. 

Law o apucă de bărbie şi îi întoarse capul să-i stu- 
dieze fața. Ochii i se deschiseră larg, apoi se încruntă: 

— Ce s-a întâmplat? 

— Asta se întâmplă când rămân fără arme, se smulse 
Nia din strânsoare şi îi aruncă o privire la fel de încrân- 
cenată. 

Law se uită la ea, se uită la cuțit, apoi din nou la ea. 
Băgă cuțitul în buzunar. 

— Noi doi trebuie să avem o discuţie serioasă, o apu- 
că de braț. 

Până se apuce Nia să protesteze, voci alertate umplu- 
ră coridorul şi Eradiez dădu buzna în infirmerie cu Adette 
în braţe, secondat de doctorul Hossek şi de Merrick. 

— Ce i-aţi făcut? strigă Nia. 

— Am găsit-o zăcând într-o baltă de sânge pe po- 
deaua băii, răspunse Eradiez cu o privire acuzatoare. 
N-am găsit nicio rană. 

— Acum, şopti Law, trăgând-o spre izolator. 

— Adette..., scânci Nia. 

— Eşti doctor? 

— Nu, dar... 

— Atunci n-o poţi ajuta. Descuie uşa... sau prezint 
asta, se bătu pe buzunar, drept probă pentru tentativa de 
asasinat. 

Mârâind neputincioasă, Nia introduse codul şi se 
lăsă condusă înăuntru. 

— Ce vrei? se răsti. 

Law se rezemă de uşa închisă şi-şi încrucişă brațele 
pe piept: 

— O să fie o conversaţie scurtă ca să nu intre ceilalți 
la idei. Cum stai cu matematica? 

— Nu înţeleg, făcu Nia. 

Capul îi pulsa şi îi venea greu să gândească din cauza 
îngrijorării provocate de starea Adettei. 

— Ai avut dreptate, spuse Law. Nu suntem nişte sim- 
pli naufragiațţi. E adevărat că ne-au furat nava, dar ne 
îndreptam spre voi când ne-au luat-o. 

— De ce? clipi Nia dezorientată. 

— Căutăm pe cineva. 

— Şi l-aţi găsit? 

— Nu. Dar s-ar putea să fie încă aici. 

— Adică? 

— Ne-am uitat pe listele cu decedați şi supraviețui- 
tori. Nu era trecut acolo. Eradiez a făcut însă o descope- 
rire interesantă. Lipseau persoane... cam multe... vreo 
douăsprezece mii. 

Nia îi evită privirea. Şi uite aşa le aflau toate secretele. 

— Conform jurnalului de bord, spuse Law, când s-a 
declanşat epidemia, Pacificul era într-o misiune specială: 
reloca o întreagă colonie minieră care fusese aruncată în 
aer. Unde sunt toți oamenii ăia? Am căutat, dar nu apar 
nicăieri. Ce s-a întâmplat cu ei? 

— Cred că pot răspunde la întrebarea asta, spuse 
încet Nia. 

— Şi eu cred că poţi, dădu din cap Law. Aşa că uite 
cum stă treaba... Ne duci la ei şi, în schimb, plecăm fără să 
vă facem probleme. 

— Asta nu mă ajută cu nimic, spuse Nia. Şi nu ştiu de 
ce eşti atât de sigur că o să reuşiți să plecați. 

— Pentru că modulul este reparat. Singurul motiv 
care ne ţine aici este persoana căutată... şi încă n-am găsit 
o soluţie să-l menţinem pe Svenegal în viață după ce 
plecăm. Ne-am gândit să-l închidem în izolator, Merrick 
ar putea bloca definitiv uşa, dar... se uită spre corpul pro- 
tejat de folii. Ce facem cu ea? N-am încredere să-l las aici 
cât eşti tu pe navă. Şi chiar dacă ţi-aş oferi un loc în modul, 
nu cred c-ai accepta. 

Un murmur veni dinspre pat. 

— Leelee? alergă Nia la ea. 

— Trebuie să pleci, spuse Leelee cu o voce stinsă. 
Ăsta nu e decât un cavou plutitor... trebuie să pleci, dacă 
poţi. E prea târziu pentru mine, dar tu... Poţi să-ţi laşi 
prietenul aici, întoarse capul spre Law. Mi-a povestit Nia 
despre el. N-are nevoie de supraveghere medicală cât e 
conectat la aparate şi, în curând, n-o să mai am nici eu. O 
să fie bine... 

Nia îi întoarse spatele să nu-i vadă lacrimile din ochi. 
Dar Law le văzu. 

— Mergem în seara asta? o întrebă şi deschise uşa. 

Cu o mişcare scurtă a capului, trecu pe lângă el şi se 
duse să o îmbrăţişeze pe Adette care plângea în hohote: 

— Bebeluşul meu! 


sro 


Se întâlniră la lifturi, întregul echipaj ieşind din um- 
bră şi înconjurând-o. 

— Aici e, spuse Nia. Programul paznicilor nu e strict, 
dar ceilalți pot oricând să dea o raită, aşa că ar fi bine să 

rămână cineva de pază la intrare cât timp suntem înă- 
untru. 

Eradiez dădu un ocol şi dispăru înapoi în penumbra 
coridorului. 

— Care dintre ele? arătă Merrick spre cele două lifturi. 

Law se îndreptă spre cel din stânga, dar Nia îl chemă 
pe cel din dreapta. 

— Merg într-o singură direcție, le spuse. 

Liftul sosi cu un fluierat şi uşile se deschiseră spre o 
cutie suficient de largă să transporte mai multe tărgi şi o 
echipă întreagă de medici. 

— Ai mai fost aici? întrebă Law, postat cu spatele la 
unul dintre pereţi. 

— Eu lucrez cu viii, nu cu morții, spuse Nia. 

O miasmă vagă de agent chimic i se cuibării în nări. 
Lângă ea, Law şi Merrick schimbară o privire cunoscă- 
toare. 

Mirosul deveni mai puternic după ce trecură pragul 
sălii pline de stative cu cilindrii alineate în grupuri de câte 
zece sau douăsprezece, ca să lase loc de circulaţie printre 
ele. Din loc în loc, mese cu tăblii metalice întrerupeau 
monotonia. Nia răsuflă uşurată să le descopere pe toate 
goale. 

— Trebuie să existe un centralizator de date, spuse 
Merrick. Unde e? 

Law se uită în jur, dar luminile slabe nu erau de ajutor. 

— Poate în sala următoare? spuse Nia. 

— Câte săli sunt? întrebă Law. 

— Nu ştiu, dar ți se pare că încap douăsprezece mii 
de trupuri aici? 

Cât timp se contraziseră ei, Merrick urmă un semnal 
luminos de pe lateralele stativelor şi anunţă de undeva 
din capătul sălii: 

— L-am găsit! 

— Te descurci cu el? i se alătură Law în câteva se- 
cunde. 

— Nu e ca al nostru, dar merge. 

Nia rămase în urmă, nevrând să participe la profana- 
rea morților. 

— E în sistem, spuse Merrick după o căutare febrilă 
şi mai multe înjurături spuse în barbă. Toate datele se po- 
trivesc. 

— Poţi să-l scoţi? Unde e? întrebă Law. 

— Puntea B? îşi întoarse Merrick privirea de la con- 
solă să se consulte cu Law. Mai e un nivel dedesubt? 

— Probabil, oftă Nia. 

De ce se temuse nu scăpase. 

Următoarea pereche de lifturi se găsea la capătul şi- 
rului de săli. Dimensiunea era diferită de celelalte, acestea 
fiind construite să transporte maximum două stative între 
niveluri. Mirosul se schimbase, devenind şi mai puternic, 
amestecat cu cel de putreziciune. Ar fi trebuit să-şi aducă 
măşti, dar nu-i trecuse prin cap că vor avea nevoie. Nu-şi 
imaginase că nu puneau trupurile la loc, ci le abandonau 
pe mese, cadavre cu piele albăstruie şi calota craniană de- 
cupată, lăsând la vedere cavitatea din care lipsea creierul. 

— Dumnezeule, murmură Law. De când durează 
asta? 

— Vreo doi ani, spuse Nia cu o voce înfundată, pen- 
tru că încerca să respire prin mânecă. Vin o dată sau de 
două ori pe săptămână şi le servesc bucătarului-şef. 

Supraveghetorii nu cercetează decât sălile de la intrarea 
de sus, aşa că pot declara oricând că totul e în ordine. 

— Dar... de ce? 

— S-a stricat procesorul de proteină animală şi ne-a 
afectat dieta. Iar creierul este singura parte din corp pe 
care o putem curăța de agentul de stază cu mijloacele 
prezente la bord, încercă să explice pe un ton formal, dar 
imaginile din jur îi întorceau stomacul pe dos şi încheie cu 
un geamăt. 

— A zis Eradiez că avea un gust ciudat, spuse Mer- 
rick şi o porni înainte pe interval. Mai mult ca sigur că nu 
le curăţă bine. 

Niei nu-i păsa cât de bine le curățau. Ea nu consuma 
aşa ceva, chiar dacă era singurul lucru comestibil rămas la 
bord. Îi urmă în tăcere, încercând să se ţină la distanţă de 
imaginile de coşmar de pe mese. Atât de mulţi oameni sa- 
crificați... bolnavi sau nu, care n-apucaseră să-şi trăiască 
restul de viață, atât cât era. Ei n-avea să i se întâmple asta. 

Tot contemplând destinele lor nefericite, rată primele 
semne care ar fi trebuit s-o pună în gardă. Trăise mai bine 
de jumătate din viață pe navă şi era familiară cu fiecare 
colțişor şi sunet. Şi totuşi, îi trebuiră câteva secunde pre- 
ţioase să-şi dea seama că ceva nu era în regulă cu tăcerea 
din jur. 

— Nu suntem singuri, şopti, încremenită pe loc. 

Law se întoarse spre ea şi asta-i salvă viaţa. Cuţitul 
lui Cherevic îl nimeri în laterală, sfâşiindu-i haina şi înfi- 
gându-se în muşchii abdominali. 

— Nu te-ai învăţat minte, târfă? I-ai adus aici? îi arun- 
că Cherevic peste umăr Niei, pregătit să împingă cuțitul 
până la prăsele. 

Law îi blocă mâna cu arma, iar cu cealaltă mână îl 
pocni în bărbie, aruncându-i capul înapoi. Merrick îl prin- 
se de la spate şi termină treaba izbindu-l de cel mai apro- 
piat stativ. 

— Cine-i ăsta? întrebă Merrick. 

— Ajutorul de bucătar, spuse Nia şi îşi desfăşură 
unul dintre bandajele de pe braţe. Ia ăsta, e curat, i-l în- 
tinse lui Law care îşi apăsa rana cu mâna. 

Law aruncă o privire la braţul ei gol, nemarcat de 
boală, şi acceptă bandajul. 

— Cât de rău e? întrebă Merrick. 

— M-a înjunghiat, dar nu cred că a nimerit nimic im- 
portant, spuse Law. El ţi-a aranjat faţa? întrebă în timp ce 
îndesa bandajul sub haină. 

— Trebuie să vă grăbiţi, spuse Nia, isnorându-i între- 
barea. Umblă de obicei în grup şi, dacă unul e aici, ceilalți 
nu pot fi departe. 

— OK, să terminăm atunci, îi făcu Law semn lui 
Merrick să-şi vadă de treabă. 

Nia rămase în alertă în timp ce descifrau modul de 
funcţionare al consolei de pe nivel, dar nu mai apăru 
nimeni. Găsiră în schimb o capsulă proaspăt scoasă din 
depozit. Cherevic fusese ocupat. 

— ÎI scot, spuse Merrick. 

Undeva într-un colț al sălii imense, o maşină se miş- 
că. Minute mai târziu, stivuitorul îşi făcu apariția adu- 
când un cilindru în gheare. Se învârti în loc până localiză 
o masă liberă şi îl aşeză acolo. 

— Te descurci? întrebă Law, rezemat de un stativ şi 
ţinându-se cu mâna de rană. Sângele i se scurgea printre 
degete. 

— Am intrat şi ieşit din ele de o mulțime de ori, spuse 
Merrick. Tehnologia nu e atât de avansată ca a noastră, 
dar principiul e acelaşi. 

Degetele lui Merrick dansară pricepute pe butoane în 
timp ce Nia supraveghea activitatea cu o curiozitate avidă: 

— Este contaminat? întrebă. 

— Nu scrie, spuse Merrick. 

Nia dădu din cap, căzută pe gânduri. 

— L-au băgat pe toţi în stază, întreaga colonie? în- 
trebă Law. 

— Da, spuse distrată Nia. De aia s-au pornit revol- 
tele. Când situaţia a devenit disperată, echipajul n-a fost 
de acord că unele persoane sunt mai importante decât 
altele. Oricum nu erau destule capsule disponibile. 

— Cum au rezolvat situaţia? întrebă Law. 

— Minerii s-au mobilizat şi au protejat nivelurile 
astea, cu binecuvântarea căpitanului, până toată lumea a 
intrat în stază. Apoi căpitanul a setat destinaţia la o dis- 
tanţă suficientă ca orice persoană infectată să fi murit deja 
până ajungeau acolo şi s-a sinucis. 

În interiorul capsulei, un ac se desprinse dintr-un 
capăt şi îl împunse pe bărbat. Câteva secunde mai târziu, 
lichidul începu să se scurgă în rezervorul stivuitorului, iar 
când cantitatea se reduse la jumătate, capsula se deschise. 

Law se desprinse de reazămul său şi se apropie de 
marginea capsulei chiar când fața omului se acoperi de 
riduri. 

— Inginer geofizician Aber Udet? întrebă Law. 

Omul clipi: 

— Da... 

— De pe staţia minieră Lima? 

— Da... 

— Ai scris în tinereţe o lucrare despre orbita unei 
planete dispărute? 

— ...da. 

— Ce s-a întâmplat cu materialele folosite drept re- 
ferință? 

Aber se schimonosi la față. 

— Materialele? spuse Law. 

— Au-au fost stocate... în arhiva universităţii. 

— Care universitate? 

Aber dădu fără vlagă din braţe în lichidul rămas pe 
fundul capsulei. 

— Hei! ridică tonul Law. Care universitate? 

— Din Baen... oh... 

Corpul i se contorsionă, pielea vălurindu-se în jurul 
lui asemenea unei pelerine cu viață proprie. 

— Arde... arde peste tot, gemu Aber. 

Law şi Nia se uitară la Merrick. 

— Nueun rezultat al efectului de stază, spuse acesta. 

— Atunci ce...? 

Vorbele lui Law muriră la vederea învelişului de 
piele care se desprindea de pe corp dintr-o bucată, sco- 
ţând la iveală carnea cicatrizată de dedesubt. Nia se ținu 
de marginea mesei să nu cadă din picioare. Îl mâncase din 
interior. 

Aber se zbătu mai tare, ecoul strigătelor lui de durere 
umplând întreaga sală, până îşi pierdu şi ultima fărâmă 
de putere şi căzu pe spate cu ochii căscați la tavan. Nu mai 
respira. 

— Asta... nu trebuia să se întâmple, spuse Law cu o 
urmă de regret în voce care părea sinceră. N-aţi făcut 

niciun fel de teste când i-ai pus în stază? îşi întoarse 
privirea încruntată spre Nia. 

— N-a fost timp, spuse Nia cu privirea ațintită asu- 
pra mortului. S-a făcut doar o evaluare sumară a epider- 
mei. Unii încă mai cred că staza opreşte evoluţia bolii. 

— E clar că n-o opreşte, spuse Merrick şi comandă 
stivuitorul să ia capsula de acolo. O încetineşte cel mult, 
dar când sunt treziți... 

— Ar putea fi trataţi în stază? întrebă Nia. 

— Posibil... dacă ai tratamentul şi nu interacționează 
cu agentul de stază. Nu ştiu, nu sunt doctor. 

Nia îşi înclină capul într-o parte şi bătu cu degetele în 
tăblia mesei: 

— Poţi refolosi capsulele goale? 

— Da, dacă instalaţia continuă să producă agent de 
stază, spuse Merrick. De ce? 

— Ar fi bine pentru Leelee, spuse Law. 

— Leelee? făcu Merrick. 

— Sora ei, spuse Law. Fază terminală. 

— Ah... 

— Ar fi bine şi pentru colegul vostru, spuse Nia. Şi 
n-ai spus tu că Leelee oricum moare? 

Law trase cu coada ochiului la brațul ei gol, o umbră 
îi trecu peste față, şi se îndepărtă de masă: 

— Haideţi s-o ştergem de-aici. Avem nevoie de un 
plan, îşi apăsă mai tare mâna pe rană, şi de nişte suturi. 

Merrick aruncă o privire la faţa lui palidă şi făcu stân- 
ga împrejur. 

În urma lor, luminile se stinseră una câte una. Nia se 
tinu aproape, nu cumva să scape de ea, dar n-avea motive 
să se îngrijoreze. Law se mişca tot mai greu, iar respirația 

lui laborioasă umplu cabina liftului. La al doilea, voința 
trebuie să-i fi fost imensă ca să nu se rezeme de perete şi 
să lase urme de sânge. Asta nu-l opri s-o apuce de braț, 
când se deschiseră uşile: 

— Aşteaptă. 

Îşi plimbă mâna pe braţul ei, mânjindu-l cu sânge. 
Suficient camuflaj până ajungeau la infirmerie. 

N-apucă să-i mulțumească pentru că silueta amenin- 
ţătoare a lui Eradiez apăru în prag. 

— Am dat de un tip jos, spuse Law. 

— Şi eu am dat de unul, arătă Eradiez spre o mogâl- 
deață ghemuită într-un colț. 

— Ascunde-i pe amândoi şi ne întâlnim la infirmerie, 
spuse Law în timp ce schimbau locurile. 


(io) 


Doctorul Hossek termină de bandajat rana de pe 
abdomenul lui Law şi aruncă o privire nervoasă în jur. 
Merrick şi Eradiez se trântiseră pe paturi şi nu dădeau 
niciun semn că aveau de gând să plece. 

— Nia? întrebă Hossek cu o urmă de speranţă în glas, 
gesticulând spre braţul ei. 

— E în regulă, mă descurc, spuse Nia, studiind pre- 
ocupată sticluţele cu medicamente de pe raft. 

— Mă găsiţi în cabinetul alăturat, plecă în grabă 
Hossek. 

— L-aţi speriat, pufni Nia. 

Sub privirile lor, îşi şterse sângele de pe braţ cu o 
compresă umedă, apoi tăie o faşă lungă şi îşi bandajă la 
loc braţul. 

— Deci..., se întoarse spre ei. Cum procedăm? 

— E şi celălalt la fel? întrebă Law. 

Nia strânse din buze. Tu ce crezi? 

— Okay, trase adânc Law aer în piept. Poţi să vii. Se 
pare că eşti cea mai sănătoasă dintre noi şi nu m-ar mira 
să avem nevoie de o infirmieră la un moment dat. 

Nia se strâmbă la el. Eradiez rânji. 

— Problemă, spuse Law pe un ton dintr-o dată plin 
de autoritate. Cum punem în stază două corpuri când 
capsulele se găsesc cu două niveluri mai jos? 

Eradiez se uită la tavan o clipă, apoi spuse: 

— Le declarăm moarte. Le acoperim şi le ducem jos. 
Cum scăpaţi de morţi? o întrebă pe Nia. 

— Îi aruncăm afară. Ecluza e în direcţia opusă. 

— Dacă-i plimbăm fără aparate, vor fi cu siguranță 
morţi, spuse Merrick. Nu, aducem capsulele aici. 

— Se poate? întrebă Law. 

— Teoretic, stivuitoarele ar trebui să le ducă oriunde 
pe navă. Dar cum explicăm mutarea lor? Accesul la nive- 
lurile alea este restricționat. S-ar stârni senzaţie, dacă le 
văd oamenii rulând pe coridoare. 

— Papa Ote, spuse Nia şi toți ochii se întoarseră spre 
ea. A dat ordin. 

— Ca să...? o încurajă Law să continue. 

— Îi place borşul. Iar voi v-aţi gândit că ar fi un gest 
frumos de mulțumire pentru ajutorul acordat. 

— Creiere, spuse Law. 

Atât Eradiez, cât şi Merrick o priviră cu admirație. 
Stomacul Niei se răsuci dureros. Orice pentru Leelee. 

— Să omorâm atâţia oameni? întrebă Law, deşi nu se 
adresa cuiva anume. 

— Nu prea mulți, spuse Merrick, doar cât să pluteas- 
că de efect într-o capsulă. După atâţia ani, cu siguranță 
sunt corpuri care n-au suportat bine staza. Le putem iden- 
tifica prin compararea datelor fizice iniţiale cu cele din 
prezent. 

— Tot oameni sunt, dădu Eradiez cu dezamăgire din 
mână, iar Law aprobă din cap. 

Situaţia îi scăpa de sub control. Nu-i putea lăsa să 
renunțe la idee. Ce să facă? 

— Nu te gândi la Leelee, îi spuse Nia lui Law. Ai 
face-o pentru prietenul tău? 

Faţa acestuia se transformă în unghiuri dure. Acolo 
era răspunsul. 

— Câte creiere? oftă Eradiez. 

— Dacă volumul unei capsule este..., spuse Merrick. 

Law se întoarse spre Nia, lăsându-i pe cei doi să 
rezolve detaliile. 

— Ştii că s-ar putea să nu supraviețuiască procedurii 
de intrare în stază, îi spuse pe un ton coborât să audă doar 
ea. 

Nia trase de marginea bandajului. Îl legase prea 
strâns. 

— Nu poate fi mai rău decât prin ce trece acum, 
mormăi cu ochii plecaţi. 


vO 
Traiul pe Pacific o învățase pe Nia când să fugă şi 
când să aştepte o ocazie mai bună. N-avusese niciodată 
probleme cu vreuna dintre situații, dar aşteptarea în cabi- 
na liftului o înnebunea. Izolată şi fără să ştie ce se întâmpla 

în exterior sau jos, în magazia ororilor, se stăpânea cu 
greu să-şi ţină nervii sub control. De ce le lua atâta? Cât de 
greu putea fi să desfaci câteva tărtăcuţe? 

În clipa următoare, îşi dori să nu se fi gândit la asta, 
pentru că uşile se deschiseră şi un stivuitor intră urmat de 
Merrick, care îl controla, şi Eradiez. Law se împletici 
înăuntru chiar înainte de închiderea uşilor. 

— Aţi reuşit? întrebă Nia. Era greu de spus din cauza 
prelatei care acoperea corpul masiv al stivuitorului. 

— Am luat destul, spuse Law, rezemându-se de pe- 
rete cu o grimasă. Vreo problemă? 

— N-a chemat nimeni liftul, spuse Nia. Încă nu-i 
caută. 

— Eşti pregătită să-ţi joci rolul? 

Nia părăsi liftul înaintea lor, aşteptându-se s-o ur- 
meze. Întreaga viață părea un rol, în aşteptarea vieţii reale 
care avea cândva să înceapă. Acel cândva devenea înfri- 
coşător de aproape. 

Primele coridoare fură goale, dar pe măsură ce se 
aglomerau, oamenii întorceau capul după neobişnuita lor 
procesiune. 

— Comision pentru Papa Ote, repetă Nia de mai 
multe ori, când murmurele se transformară în mormăi- 
turi ce luau amploare. 

Ca să le facă să tacă, Eradiez ridică un colţ al prelatei, 
permițându-le să tragă cu ochiul la capsula pe jumătate 
plină cu lichid în care pluteau creiere cenușii. Protestele 
crescură în intensitate, dar nimeni nu îndrăzni să se apro- 
pie. În mulţime, fața lui Gart se întunecă şi el le întoarse 
spatele. Nia privi drept înainte. 

Cumva ajunseră la infirmerie şi se închiseră în izo- 
lator. Ambii bolnavi erau deja acolo, mutaţi pentru a fi în 
siguranţă înainte de plecarea la cules de creiere. 

Eradiez înlătură prelata de pe stivuitor, lăsând la 
vedere cele trei capsule pe jumătate pline cu lichid de sta- 
ză. Doar una dintre ele conţinea creiere şi, deoarece plu- 
teau, nici nu erau atât de multe. La comanda lui Merrick, 
capsula ocupată alunecă în spatele stivuitorului, iar una 
goală fu aşezată pe patul liber. 

Merrick se foi în jurul bolnavului, detaşă fire şi sen- 
zori tot studiind monitoarele până nu rămase conectat 
decât la ventilator. 

— Mută-l, îi spuse lui Eradiez. Scoatem tubul după 
ce-l băgăm în lichid. 

Cu o gentilețe necaracteristică pentru dimensiunile 
lui, Eradiez îl ridică în braţe şi-l scufundă încet în capsulă. 
Lichidul urcă, acoperind corpul îmbrăcat doar într-o pân- 
ză subţire. Când ajunse la faţă, Merrick detaşă tubul de 
oxigen şi închise capsula. Din rezervorul stivuitorului, 
agent de stază cleios se scurse în capsulă, umplând-o. 

Law se rezemă de stivuitor şi urmări cu atenţie pro- 
cedura. 

Un ac se desprinse din capăt şi înțepă corpul. 

— Semnele vitale sunt bune, spuse Merrick după 
câteva secunde. Următorul. 

Nia se apropie de Leelee. Degetele îi alergară price- 
pute, deconectând tuburi şi dezlipind senzori. 

— O să fie bine, şopti către muribunda care o privea 
cu ochi încețoşaţi. 

— Crezi? veni vocea lui Law din spatele ei. 

Încruntată, Nia termină pregătirile. 

— Încet, spuse, când Eradiez se apropie. 

Braţele lui se încordară sub muntele de bandaje, iar 
Leelee scânci la cea mai mică mişcare, deşi doar doi paşi îi 
separau patul de capsulă. 

Corpul se scufundă rapid în lichidul care îi îmbibă 
bandajele. Nia abia apucă să-i strângă uşor mâna, apoi 
Merrick îi făcu semn să se dea la o parte ca să poată în- 
chide capsula. Leelee se zbătu tot mai puţin pe măsură ce 
lichidul îi invada plămânii. Bule de aer se adunară sub 
capac, fiind aspirate din interior. 

— Asta-i tot ce putem face pentru ea, spuse Merrick. 

Nia îşi plimbă mâna pe suprafaţa capsulei într-un 
ultim gest de rămas bun. Dacă rezistă bine, dacă nu... Deo- 
camdată rezista. Ledurile de pe capsulă arătau că ocu- 
pantul era viu. 


(io) 


Părăseau izolatorul cu stivuitorul acoperit, când tică- 
itul bastonului lui Papa Ote o făcu pe Nia să ciulească 
urechile. Întreaga operație de punere în stază durase prea 
mult. 

— Ce credeți că faceți acolo? ajunse la ei vocea hârâită 
a lui Papa Ote înaintea proprietarului. 

Instinctiv, Nia se ascunse înapoia spatelui lat al lui 
Eradiez. De acolo îl strânse de două ori de braț să-l pună 
în alertă. Deşi nu părea cine ştie ce la prima vedere, doar 
un bătrânel cocârjat, Papa Ote avea mai multă putere 
decât şi-ar fi închipuit ei. 

— Unde-i afurisita aia mică? tună Papa Ote, punând 
piciorul în prag. 

Lângă el, doctorul Hossek ridică neajutorat din umeri. 

Eradiez întinse un braţ lung şi îi smulse bastonul din 
mână. Papa Ote se agăţă de braţul lui Hossek, care tre- 
mura mai rău ca el. 

— Ce-ce...? 

Furia îi incapacita glasul. 

Nia aruncă o privire pe coridor. Veniseră singuri. 
Zvonurile trebuie să fi ajuns până la el din moment ce era 
aici. Dar de ce nu trimesese un grup mai larg după ei? Să-l 
fi intrigat ideea de creiere? Ticălosul! 

— Bagă-l în izolator, şopti Nia, iar Eradiez reacționă 
ca şi cum ar fi fost o marionetă. 

ÎI înşfăcă pe bătrân de ceafă şi îl împinse spre izolator. 
Nia sări înainte să descuie uşa. 

— la-ți mâinile de pe mine! se agită Papa Ote. Dă-mi 
drumul până nu... 

— Avem nevoie de linişte, se răsti Eradiez şi-l îm- 
pinse înăuntru. 

Uşa încuindu-se automat, se întoarseră toţi spre Hos- 
sek. Doctorul rămăsese înțepenit lângă intrare şi îi privea 
cu ochi mari, rotunzi. 

— Lasă recipientul aici, îi spuse Law lui Merrick. 

O clipă mai târziu, capsula cu creiere fu depusă pe 
podea, iar Eradiez acoperi la loc stivuitorul. 

Hossek se holbă la ea, dar o umbră de înţelegere îi 
trecu peste faţă la vederea celor două trupuri din celelalte 
capsule şi făcu un pas la o parte să le elibereze calea. 

— Poţi să le foloseşti împotriva lui, arătă Law cu băr- 
bia spre izolator, sau poți să dai vina pe noi. Nu-mi pasă. 
Dar nu-i da drumul până nu plecăm. Pentru că dacă ne 
întoarcem... 

Nu apucase Law să termine de vorbit că Hossek scor- 
monea deja prin sertare. 

— O să ai nevoie de astea pe drum, îi întinse un 
pumn de feşe şi fiole. 

Law îi mulțumi cu o înclinare a capului şi ieşi din 
infirmerie, mult mai alert acum că se puseseră din nou în 
mişcare. Parcurseseră peste jumătate din coridor, când 
voci furioase veniră din capăt, răsunând tot mai aproape. 

Adette apăru prima, trasă la față, cu părul blond atâr- 
nându-i fără vlagă de-a lungul obrajilor, parcă mai slabă 
ca niciodată după ce pierduse sarcina: 

— Nia, Nia ce faci? Gart a zis... 

— Plec, spuse Nia. Îi venea greu să-şi privească prie- 
tena în ochi, ştiind c-o abandona în locul acela de coşmar. 
Dar trebuia s-o facă, pentru Leelee. 

Adette trebuie să fi văzut hotărârea de pe faţa ei pen- 
tru că îşi îndreptă spatele dintr-o dată. 

— Şi Leelee? 

— Leelee nu mai suferă, spuse Nia. Ce-i cu scandalul 
ăsta? 

— Lumea e revoltată. Încearcă să-l scoată pe Papa 
Ote din centrul de comandă şi să-i ceară socoteală. 

— Deci nu se poate trece în direcţia asta, se încruntă 
Nia. 

— Pe aici? În niciun caz. Dar de ce? Cala e... , arătă în 
direcție opusă. 

— Trebuie să ducem astea înapoi, indică Nia stivui- 
torul oprit în mijlocul coridorului. 

— Nu, trebuie să mergeţi la modul până nu pun şi 
mai mulți paznici, spuse Adette. 

Merrick le şopti ceva colegilor lui, iar Eradiez măsură 
aerul cu braţele. La sfârşit, clătină din cap prea puţin 
convins. 

— Pe-aici n-o să ajungem, spuse Law ceea ce le era 
tuturor deja clar. Există vreo cale spre un sector închis 
unde le-am putea ascunde? o întrebă pe Nia. 

— E prea departe, îi spuse ea. Ar fi toți pe urmele 
noastre până să ne întoarcem. Şi diferența de temperatură 
e prea mare chiar şi pentru capsule. 

— Atunci n-avem de ales, ne-ncercăm norocul cu 
modulul. Dacă le lăsăm aici, or să le distrugă doar ca să se 
răzbune. Haideţi! 

Nia întârzie cât să-i spună Adettei: 

— Du-te înapoi şi, când termină cu centrul de coman- 
dă, îndreaptă-i spre infirmerie. 

O strângere de mână şi alergă după ceilalți. 

— Ce ţi-a făcut Papa Ote de îl urăşti în halul ăsta? o 
întrebă Law, când se opriră la un alt capăt de coridor şi 
aşteptau să se elibereze drumul. 

— Nu poate suferi copiii. N-am un loc pe corp pe care 
să nu-l fi lovit cu bastonul lui. 

— Părinţii tăi ce păzeau? întrebă Eradiez. 

— Spaţiul, spuse simplu Nia şi se prelinse după colț. 


ro 


Din cele două căi de acces la cală, o aleseseră pe cea 
mai dificilă, ajungând la capătul pasarelei de unde nu pu- 
teau cobori decât pe scară. Stivuitorul se opri lângă balus- 
tradă, incapabil să treacă mai departe. 

— Le aduc eu, spuse Eradiez. Voi mergeţi şi faceţi loc. 

În timp ce Law şi Merrick coborau treptele, Eradiez 
deconectă capsula tovarăşului lor de la stivuitor. O ridică 
în braţe şi porni pe urma lor, testând fiecare pas înainte de 
a-şi muta greutatea de pe un picior pe altul. 

Nia rămase lângă Leelee deşi, dacă intervenea ceva, 
n-avea cum s-o apere. Concentrată asupra activităţii de la 
nivelul inferior, unde Merrick demola interiorul modulu- 
lui cu ajutorul lui Law, şi îngrijorată de absenţa paznicilor, 
vocea lui Jet venind din apropiere făcu să-i sară inima în 
piept: 

— Ce fac acolo? 

— Adaugă nişte piese, spuse Nia. Unde e toată lu- 
mea? 

— ÎI caută pe Papa Ote. S-a dat la borş şi vrea să-l ţină 
tot pentru el. 

Eradiez depuse capsula lângă modul, schimbă câteva 
cuvinte cu ceilalți şi porni înapoi spre scară. 

— O lampă de sudură? strigă Law. 

— În capăt, lângă perete! spuse Jet. Pleacă? şopti 
către Nia. 

— Aşa cred, se desprinse de balustradă să-l întâm- 
pine pe Eradiez, tremurând la ideea că s-ar fi răzgândit 
sau pur şi simplu nu era suficient loc pentru ambele cap- 
sule. 

Dar Eradiez înşfăcă a doua capsulă cu un icnet şi îşi 
văzu de drum. 

Nia merse repede în urma lui, neîndrăznind s-o sca- 
pe pe Leelee din ochi. 

Un panou metalic zbură pe lângă ei, urmat de o bucată 
din învelişul interior al modulului. Puteau supravieţui 

fără ea? Cât timp aveau să plutească în derivă până îi sal- 
va cineva? La asta nu se gândise. 

— Adu-l să vedem dacă încape şi-l putem stabiliza, 
răsună vocea lui Merrick din interior. 

Din nou Leelee rămase abandonată afară, iar Niei i se 
strânse inima. Mormăiturile şi înjurăturile bărbaţilor nu 
erau deloc încurajatoare. Atât de aproape... 

— Ad-o şi pe cealaltă. 

Nia se trase din prag înainte de a se izbi Eradiez de 
ea. Încă un pas către libertatea spaţiului. 

— Nu e bine, spuse Merrick. Dacă se desprinde, stri- 
veşte pe oricine stă în scaunul ăla. Trebuie să scoatem 
scaunul. 

Nia aruncase o privire în interiorul modulului când îl 
deschiseseră prima dată. Nu erau decât patru locuri, de 
aceea fusese atât de disperată să scape de bolnav. 

— E-n regulă, se sprijini de marginea trapei de acces 
să-i spună lui Law care meşterea la panoul de la bord. 
Luaţi-o doar pe Leelee. Lăsaţi-o într-un port unde poate 
să primească îngrijiri. 

Law clipi nedumerit şi aruncă o privire în spate: 

— Totul e în regulă acolo? 

— Da, cred că o să meargă, spuse Merrick. 

— Perfect. Mai am puțin aici şi termin. L-ai distrus 
rău de tot. 

— Trebuia să mă asigur că nu pleacă cu el în absenţa 
noastră. 

Eradiez trecu pe lângă ei, cărând afară unul dintre 
scaunele din spate. 

Law se uită de la scaun la Nia şi strigă: 

— Hei, Jet, adu-ne prelata de sus! 

Un zgomot de obiect greu aruncat de la înălțime se 
auzi şi Eradiez reveni cu prelata agăţată de umăr. Trase de 
ea, testându-i rezistenţa, înainte de a i-o da lui Merrick: 

— O să ţină, iar ea e uşoară. O să aibă vertije, dar asta 
e. Nu cred c-a mâncat prea mult în ultimele ore. 

— Lasă că ne descurcăm noi! Ce, credeai că te lăsăm 
aici? îi spuse Law Niei. 

Nia inhală uşor. Greu de crezut că dăduse un aseme- 
nea noroc peste ea. Poate aşa se comportau oamenii într-o 
lume normală. Oare? 

— Ne plătim întotdeauna datoriile, se întoarse Law 
la lucru. 

— Termin eu aici, se auzi vocea lui Merrick. Trebuie 
să ajungem la ecluză înaintea lor. 

— Mă ocup eu, spuse Eradiez şi ieşi să aducă o ma- 
şină cu care să tracteze platforma. 

Se mişcau prea încet. Până acum trebuia să-l fi găsit 
pe Papa Ote — codul izolatorului nu era imbatabil, iar 
Hossek n-avea stofă de erou — şi probabil că porniseră în 
căutarea lor. Temerile îi fură confirmate când zumzetul 
vocilor întărâtate veni atât de jos, cât şi de sus. Care erau 
şansele ca unii dintre aceştia să poarte armele aduse de 
Law şi însoțitorii săi? Nu voia să rişte. 

— Jet, stinge lumina! strigă şi se repezi înainte să 
deschidă uşa spre ecluză. 

Luminile clipiră şi se stinseră în timp ce debloca uşa. 

— Hei, nu văd nimic în bezna asta! strigă Eradiez, iar 
motorul tuşi. 

Nia îşi găsi cu uşurinţă drumul în întuneric, lovin- 
du-se la picior doar pentru că Eradiez încurcase comenzi- 
le şi virase la stânga, iar ea era mai atentă la vocile şi paşii 

tot mai apropiaţi. Frânturi de amintiri de pe vremea pri- 
melor revolte, atât cât putea un copil să-şi amintească, îi 
întunecară judecata, paralizând-o. 

— Cine-a stins lumina! Aprindeţi luminile! Ne ru- 
pem gâturile aici. 

Vacarmul de voci o trezi pe Nia la realitate mai repe- 
de decât durerea cauzată de muchia platformei izbind-o 
în gambă. Eradiez n-avea niciun simţ de orientare. 

Nia sări pe platformă şi de acolo se căţără în spatele 
maşinii conduse de Eradiez. Intenţia de a-l îndruma în 
tăcere se spulberă la contactul cu pumnul care îi goli tot 
aerul din plămâni. 

— Eu sunt, izbuti să spună încovoiată de durere. 

Raze de lumină îi dansară la periferia câmpului vi- 
zual. Găsiseră lanternele. N-avea să mai dureze mult. 

— Ce fel de plan idiot e ăsta? întrebă Eradiez, tră- 
gând din nou de manete. Maşinile astea nu sunt constru- 
ite să treacă prin pereţi! 

Nia se agăţă de haina lui să-şi păstreze echilibrul şi îl 
bătu pe umăr cu mâna liberă: 

— La dreapta. 

Fu nevoită să repete gestul ca Eradiez să reacționeze. 
Se părea că Law nu-i povestise totul despre aventurile lor 
împreună. Un foc de armă îl convinse să se încreadă în ea. 

— Ne mişcăm odată? strigă Law. 

Încet, dar se mişcau. Maşina tracta platforma cu mo- 
dulul în direcția corectă, făcând mai puţin zgomot decât 
s-ar fi aşteptat. Încă o lovitură pe celălalt umăr şi colțul 
platformei se izbi de perete. Asta fusese greşeala ei. Era 
obişnuită să manevreze obiecte de dimensiuni mult mai 
mici. 

— Mai e mult? întrebă Eradiez şi trase înapoi să re- 
dreseze maşina. Modulul a mai trecut printr-un schimb 
de focuri, dar încă mai avem nevoie de el. 

— Douăzeci de metri drept înainte, apoi opreşte, îi 
spuse din mers, deja îndreptându-se spre modul. Cineva 
trebuie să deschidă şi să programeze ecluza, îşi băgă ca- 
pul în modul să le spună. 

Merrick ieşi pe lângă ea şi încercă să se orienteze. Nia 
îl ghidă spre dreapta. 

În jurul lor, luminile reveniră la viaţă. Urmăritorii 
avansaseră la adăpostul întunericului. Prea aproape, iar ei 
nu aveau arme. Nia ezită cu un picior în interiorul modu- 
lului. Ce altceva putea face? N-avea nici măcar un cuțit. 

— Intră, spuse Law. E timpul să te ancorezi. leşirea o 
să ne zguduie bine. 

Tentaţia de a se pune la adăpost era covârşitoare, dar 
Nia nu supravieţuise făcându-şi un obicei din a lăsa pe al- 
ţii să-i rezolve problemele. Pe coridor, Sarezez se detaşase 
de mulţime, luând un avans considerabil. Eradiez i-ar fi 
făcut față, poate, dar Merrick n-avea şanse şi oricum era 
ocupat să programeze ecluza. 

— Dă-mi-l, întinse Nia mâna spre Law. Repede! 

— Nu ştiu ce-o să faci cu jucăria asta, spuse Law, dar 
îi întinse cuțitul. 

Nia părăsi modulul înainte ca el să termine de vorbit. 
Niciodată nu alergase atât de repede. Inima îi bătea cu 
putere în capul pieptului şi plămânii îi protestau din lipsă 
de aer. Uşa se închidea, însă prea încet, iar Sarezez ajun- 
sese la doi paşi distanță. Merrick încă nu-l observase. 

O viaţă întreagă se ferise Nia de Sarezez, încercase să 
nu-i stea în cale şi, mai ales, să nu-i atragă atenţia. Pentru 


520 / IOANA VIŞAN 


prima dată, putea să-şi exprime liber sentimentele. Leelee 
era în siguranţă, iar ea n-avea nimic de pierdut. Apucă 
strâns cuțitul de mâner şi îl aruncă cu toată puterea. Ar fi 
fost frumos să nimerească. Rată. Cuţitul se înfipse în pere- 
te lângă umărul lui Sarezez. Poate că în subconştient nici 
nu vrusese să-l rănească. Sarezez era însă un tip posesiv, 
care nu renunţa uşor la bunurile lui. Momentele necesare 
ca să-şi recupereze cuțitul îi permiseră uşii să se închidă. 

În spatele acesteia, Papa Ote striga, agitându-şi bas- 
tonul: 

— Opriţi-i! Nu-i lăsaţi să plece! 

— Douăzeci de secunde! spuse Merrick. 

Alergară înapoi la modul. Braţe puternice o înşfăcară 
şi o ancorară în hamacul improvizat în timp ce Merrick se 
lega de scaun. Eradiez mai trase o dată de legături să le 
testeze rezistenţa şi se trânti în scaunul său. 

— Toată lumea pregătită? întrebă Law. 

Pe ecranul de la bord, numărătoarea era în plină des- 
făşurare. Şase... cinci... patru... trei... doi... 

Trapa se deschise spre exterior, lăsând la vedere 
enormitatea spațiului. Nia se strânse în coconul ei. După 
atâţia ani, uitase cât de intimidante puteau fi spaţiile larg 
deschise. 

— Şi... suntem pe drum, spuse Law. 

Modulul se desprinse de pe platformă şi părăsi Pa- 
cificul. Stomacul Niei căzu în gol. 

Law se lăsă pe spate în fotoliu şi-şi trecu mâinile 
peste față. 

— A fost aproape. Nu credeam c-o să reuşim. Închise 
ochii şi oftă. Treziţi-mă dacă ne salvează cineva sau ne re- 
cuperează ai noştri. 

Merrick şi Eradiez se foiră în fotoliile lor în căutarea 
unei poziții confortabile şi în curând se lăsă tăcerea în 
cabina modulului, părând să fi adormit toți. 

Cum puteau să fie atât de nepăsători, Nia n-avea 
idee, dar de aici încolo situaţia nu mai depindea de ea. Şi 
bănuia că aveau mai multe şanse să supravieţuiască decât 
dacă ar fi plecat în echipă completă, aşa cum sosiseră, ea 
fiind mai mică şi consumând puţine resurse. 

Întinse mâna să mângâie capsula în care plutea Lee- 
lee. O scosese de pe Pacific. Erau pe drumul cel bun. Mai 
trebuia doar s-o vindece, dar toate la timpul lor. În ciuda 
tuturor predicţiilor, aveau mai mult timp la dispoziție 
decât avuseseră cu câteva minute înainte. Şi asta era tot ce 
conta. 

